
Notă introductivă

Ţinând permanent seama de enormele dificultăţi legate atât de interpretarea Sonetelor cât şi de traducerea lor în limba română, am reţinut în general transpunerile ce păcătuiesc „mai puţin” faţă de originalul shakespearian. Pe alocuri totuşi, mai ales în cazul unui mare număr de traduceri ale aceluiaşi sonet, am inclus şi versiuni cu abateri supărătoare pentru ca cititorul neavizat să le compare şi să se convingă de lipsa lor de convergenţă.
Poate mai mult decât oricând în cadrul operelor lui Shakespeare, hotărâtoare este comparaţia cu originalul. De aici şi prezenţa în acest volum a Sonetelor aşa cum au fost tipărite în 1608 şi modificate puţin ca ortografie în ediţia Craig, 1964, utilă pentru cititorii care cunosc engleza contemporană. Întrucât însă cei mai mulţi dintre aceştia nu sunt familiarizaţi cu engleza epocii elisabetane, vom menţiona câteva trăsături gramaticale specifice, repetate în diferite sonete:
1. Pronumele thou (tu) şi formele declinării sale – thine (al tău, a ta, ai tăi, ale tale), (to) thee (ţie, îţi), thee (pe tine, te); adjectivul posesiv thy şi thine (tău, ta, tăi, tale); pronumele reflexiv şi de întărire thyself (tu; pe tine, te; tu însuţi sau însăţi; pe tine însuţi sau însăţi) şi (to) thyself (ţie, îţi, ţi, ţie însuţi sau însăţi).
2. Thou se asociază la prezent cu verbe terminate în -est, -st şi -t, astfel (thou) buriest (îngropi), (thou) canst (poţi), (thou) hast (ai), (thou) mayst (poţi, ai voie), (thou) shalt (trebuie), (thou) dost (faci), (thou) wilt (vrei). Verbul to be (a fi) devine (thou) art (eşti). La timpul trecut (Past Tense) thou se asociază cu verbele modale (thou) couldst (puteai, ai putut), (thou) shouldst (trebuia, a trebuit), (thou) wouldst (voiai, ai vrut). To be devine (thou) wert (erai, ai fost). Unele verbe cu sens lexical deplin capătă terminaţia -(e) st, de pildă (thou) gav’st (dădeai, ai dat).
Formele timpului trecut ale verbelor modale sunt folosite şi pentru exprimarea condiţionalului: (thou) couldst (ai putea), (thou) shouldst (ar trebui), (thou) wouldst (ai vrea), (thou) wert (ai fi); de asemenea, pentru exprimarea conjunctivului: that thou couldst go (ca să poţi merge).
3. La persoana a treia singular, terminaţia verbului la prezent este -eth, -th, astfel: (he) singeth (cântă), (she) readeth (citeşte), (it) cometh (vine), (he) hath (are), (he) doth (face).

Problemele lingvistice complexe şi controversate ale Sonetelor lui Shakespeare sunt expuse pe larg în Comentariile, care, deşi aşezate după reproducerea textelor respective (pentru păstrarea ordinii din toate volumele prezentei ediţii), este recomandabil să fie citite înaintea acestora.

SONETE
Sonnets, 1592-1598

1

From fairest creatures we desire increase,
That thereby beauty’s rose miqht never die,
But as the riper should by time decease,
His tender heir might bear his memory:
But thou contracted to thine own briqht eyes,
Feed’st thy liqht’s flame with self-substantial fuel,
Making a famine where abundance lies,
Thyself thy foe, to thy sweet self too cruel.
Thou that art now the world’s fresh ornament
And onty herald to the gaudy sprinq,
Within thine own bud buriest thy content
And, tender churl, mak’st waste in niggarding.
Pity the World, or else this glutton be,
To eat the world’s due, by the qrave and thee.

1

Toi ce-i frumos am vrea să n-aibă moarte:
Şi trandafirul vrem să dea boboc.
Ca viaţa lui s-o ducă mai departe
Urmaşul, când e-ajunsă la soroc.
Tu însă, ce-ţi restrângi la ochii tăi
Lumina pentru care-ţi arzi din tine.
Îţi eşti vrăjmaş mai rău decât cei răi
Jertfind belşugul, foametei depline.
Tu, azi podoabă lumii pentru-o clipă
Şi crainic unic dalbei primăveri.
În mugur îţi închizi – şi faci risipă,
Gingaş avar – atâtea scumpe-averi!
Ai milă: căpcăun, mormânt nu-ţi fi,
Şi lumii bunul nu i-l înghiţi.
(I.F.)

*

Din tot ce-i mai frumos dorim vlăstare,
Să n-aibă crinul frumuseţii moarte,
Ci, când e veşted şi cu vremea moare,
Urmaşul fraged chipul să i-l poarte.
Dar tu, când ochii proprii ţi-s mireasă,
Lumină dând, arzi însuţi drept făclie;
Paragini faci din glia ta mănoasă,
Şi, crud, îţi porţi tu singur duşmănie.
Tu, fragedă podoabă azi în lume,
Şi primăverii crainic doar de-o clipă,
Când miezu-n mugur ţi-l îngropi anume,
Avar iubit, cruţarea ta-i risipă.
Ai milă! Hulpav, nu mânca prin tine
Şi prin mormânt, ce lumii se cuvine!
(T.B.)

*

Dorim superbele făpturi sporite
Să n-aibă floarea frumuseţii moarte,
Ci, când culegătorul Timp o-nghite,
Prunc fraged amintirea să i-o poarte.
Tu, însă, propriei priviri logodnic,
Hrăneşti lumina ei cu propriu-ţi seu
Şi-ţi eşti, înfometând belşugu-ţi rodnic,
Vrăjmaş hain al dulcelui tău eu.
Tu, azi a lumii proaspătă podoabă
Şi unic sol al primăverii-n floare,
Ţinând în propriul mugur seva roabă
Îţi faci zgârcenia risipitoare.
Ai milă! Lacom nu-nghiţi prin tine
Sau prin mormânt ce lumii se cuvine.
(N.Ch.)

*
Frumoaselor făpturi le vrem vlăstare
Iar frumuseţii-un spor de dăruire
Şi-n acest chip, plăpând urmaş transpare
Purtându-i umbra, florii-n veştejire.
Dar tu ce-n ochii tăi îţi afli rug
Hrănindu-l cu-a ta flacără, din greu,
Duci foame unde-a fost cândva belşug,
însuţi vrăjmaş al dulcelui tău eu.
Tu, care eşti podoaba blândă-a firii
Şi-al primăverii crainic de nădejde
Ţi-ngropi în muguri florile iubirii
Şi eşti calicul care risipeşte.
Ai milă: ce-i al lumii nu prăda
Cu gura gropii şi cu gura ta…
(Gh.T.)

*

Făpturii minunate-i vrem urmaş
Să nu se stingă-a frumuseţii floare,
Să-i ducă dâra un vlăstar gingaş
Când vremea va veni să o doboare,
Dar tu, cu ochii tăi în cununie,
Făcliei, foc lăuntric dai tain.
Faci foamete pe unde-i avuţie,
Ţi-eşti duşman, cu blândeţea ta hain.
Tu, acum frageda podoabă-a lumii
Şi crainic primăverilor zglobii,
în mugurul tău sapi lăcaşul lumii,
Faci, blând zgârcit, risipă-n calicii.
De lume-ai milă, hulpavă nu scapă
Să-nghită ce i-e dat, ţi-e lângă groapă.
(M.M.)
2

When forty winters shalt besiege thy brow
And dig deep trenches in thy beauty’s field,
The youth’s proud livery, so gazed on now,
Will be a tatter’d weed, of small worth held:
Then being ask’d were al thy beauty lies,
Where all the treasure of thy lusty days,
To say, within thine own deep-sunken eyes,
Were an all-eating shame and thriftless praise.
How much more praise deserved thy beauty’s use,
It thou couldst answer, ’This fair child of mine
Shall sum my count and make my old excuse’,
Proving his beauty by succession thine!
This were to be new made when thou art old,
And see thy blood warm when thou feel’st it cold.



2

Când patruzeci de ierni, asalt dând frunţii,
Brăzda-ţi-vor lanul stinsei frumuseţi,
Când haina ce-ţi slăvesc azi toţi mărunţii
Va fi linţoliu, rupt şi fără preţ,
De ţi s-ar cere-atuncea să dai seamă
De toţi talanţii zilelor trăite,
Ai spune că sticleau trufii şi teamă
în ochii azi-orbitelor orbite.
Cu cât mai preţuit ai fi de-ai spune,
îndreptăţindu-ţi nurii: „Pruncul meu
Bilanţ îmi e şi scuză!”… – Şi-ar depune,
Drept martor, frumuseţea lui de zeu!
Ar fi să-ţi dea, bătrân, o nouă viaţă,
Şi-un sânge cald să-ţi vezi, când ţi-l simţi gheaţă.
(I.F)

*

Când patruzeci de ierni te-or ţine-n cleşte,
Brăzdând câmpia frumuseţii tale.
Superbul strai, ce astăzi ne vrăjeşte.
Ţi-ar fi o zdreanţă vrednică de jale.
De-or fi să-ntrebe: „Unde ţi-s acuma
Comori şi har din zilele cu soare?”
Zicând că-n ochi, când ei sunt scorburi numa’,
Te faci de râs şi-i vană-nfumurare.
Ţi-ar fi-n mai mare cinste frumuseţea,
De-ar fi să zici: „Copilu-acesta, iată-l,
E birul meu, şi-mi iartă bătrâneţea”.
Iar de-i frumos, e că-şi urmează tatăl.
Ar fi să te-nnoieşti, când vremea trece.
Cald sângele să-ţi vezi, când tu-l simţi rece.
(T.B.)

*

Când patruzeci de ierni dând frunţii-asaltul
în prea frumosu-ţi câmp tranşee-ţi sapă.
Al tinereţii strai, cum azi nu-i altul.
Va arăta ca ultima otreapă.
De-i fi-ntrebat: „Frumosul unde-ţi şade,
Unde-i comoara zilelor senine?”
De spui că-n ochi – când stinşi par sub arcade –
Deşartă-i lauda şi de ruşine.
Dar frumuseţea fi-va-ţi lăudată
De spui: „Cel ce-mi soldează contul, iată-l!
E pruncul meu şi scuză, totodată”,
Frumosu-i chip vădind că tu-i eşti tatăl.
Ar fi din nou, în timp ce vremea-ţi trece,
Să-ţi vezi sângele cald deşi-l simţi rece.
(N.Ch.)

*

Ierni patruzeci, vrând fruntea s-o-mpresoare,
Când ţi-or săpa pe nuri adânci ogaşe,
Juneţea – strai, acum, de sărbătoare –
Atunci îţi fi-va zdreanţe nevoiaşe.
Cui va-ntreba: – „Frumseţea unde-i? Unde
Avutul tot din floarea vârstei este?”
„în veştezi ochii mei” de vei răspunde,
Te-ai ruşina de ifosele-aceste.
Dar cât ţi-ar sta frumosul de frumos
Să poţi rosti: „Acest al meu fecior
Mi-e platnic pentru anii de prisos”.
Vădindu-ţi-l pe nuri moştenitor!
Te-ai primeni de anii vechi şi-ai simte
Nu frig prin trup, ci sânge iar fierbinte.
(T.D.)

*

De patruzeci de ierni când să te-apropii
Şi şanţuri s-or săpa în fruntea-ţi blândă
Semeţul strai ce azi ne umple ochii
Va fi o buruiană tremurândă….
„Unde ţi-e harul, dacă îţi vor spune,
Unde-i comoara zilelor de vlagă?”
Să nu răspunzi ca-n ochi. Deşertăciune
Va fi cuvântul tău şi-or să-nţeleagă,
Slăavindu-ţi frumuseţea, doar în clipa
Când vei rosti: „Copilul meu se cade
S-adune şi prisosul şi risipa.
Urcând, el va ierta pe-acel ce scade…”.
Aceasta să te înnoieşti, se cheamă
Cu sânge cald, când moartea-ţi cere vamă…
(Gh.T.)

*

Ierni patruzeci când frunţii-or da năvală
Brăzdând al frumuseţii câmp semeţ,
Al tinereţii strai uimind prin fală
Va fi o veche zdreanţă, fără preţ.
Mândreţea, întrebat de-i fi, ţi-e unde,
Şi visteria vremii de frământ,
Vei spune: „-n hruba ochilor se-ascunde”,
Şi-o fi ocară doar şi vorbă-n vânt.
Mai cu folos e slava frumuseţii
De poţi răspunde: „Fiul meu cu har
Răscumpăra-va anii bătrâneţii”,
Frumseţea lui vădind că ţi-e vlăstar!
Bătrân cândva, vei fi din nou răsad
Cu sânge cald când simţi că ţi-a-ngheţat.
(M.M.)

*

Când patruzeci de ierni vor lua cu-asalt
Frumosu-ţi chip, ca pe un câmp de luptă.
Al tinereţii tale mândru fald
Va tremura în vânt: o haină ruptă!
La întrebarea unora, atunci:
„Unde ţi-e frumuseţea de-altădată?”
Să nu spui că-i în ochii tăi adânci –
Ar fi o laudă neruşinată!
Dar de-ai putea să spui: „Acest fecior
Frumos la chip, dă seamă pentru mine”,
Te-ar crede lumea: în moştenitor
Te-ar recunoaşte, sigur, şi pe tine!
La bătrâneţe, ai simţi că trece
Un sânge cald prin inima ta rece.
(P.S.)

3

Look in thy glass, and tell the face thou viewest
Now is the time that face should form another;
Whose fresh repair if now thou not renewest,
Thou dost beguile the world, unbless some mother.
For where is she so fair whose unear’d womb
Disdains the tillaqe of thy husbandry?
Or who is he so fond will be the tomb
Of his self-love, to stop posterity?
Thou art thy mother’s glass, and she in thee
Calls back the lovely April of her prime;
So thou throuqh windows of thine age shalt see,
Despite of wrinkles, this thy golden time.
But if thou live, remember’d not to be,
Die sinqle, and thine image dies with thee.



3

Priveşte-ţi chipul în oglinzi şi spune-i
Că-i timpul azi să-ncerce-a naşte altul;
Căci, proaspăt dres, de nu-i tocmeşti iar smalţul.
Joci lumii renghiuri, mame furi minunei.
Căci unde-i zâna, pântecul fecior
Al căreia nu-ţi cere volnic brazdă?
Şi cine-i tont, mormânt să-şi fie, gazdă
Iubirii lui de sine-n viitor?
Tu eşti oglinda maicii tale;-n tine
Ea-şi vede-a vieţii duse primăveri.
Aşa şi tu, prin geam cu flori de ger
Să-ţi vezi la bătrâneţe zări senine.
Dar de trăieşti de nimenea ştiut,
Stingher te stingi şi vraja-ţi duci în lut.
(I.F.)

*

Stând la oglindă, spune feţei tale
Că-i timpul să aducă alta-n lume;
De nu-i dai astăzi florii noi petale,
Furi lumea, şi iei harul unei mume.
Căci care zână cu câmpii virgine
De plugul tău de gospodar va râde?
Sau ce nebun, iubirii lui de sine
Şi-ar fi mormânt, şi stirpei sale gâde?
Oglinda mamei tale eşti, şi ea
În tine-şi vede prima ei splendoare;
Tu iar, prin geam de ani, îţi vei vedea,
Deşi zbârcit, această vârstă-n floare.
Dar de trăieşti zidindu-te-n uitare
Mori singur, şi cu tine chipu-ţi moare.
(T.B.)

*

Priveşte-ţi faţa în oglinzi şi-i spune
Că timpul de-a se repeta acum e;
Neprimenind întreaga ei minune
O lume-nşeli, furi harul unei mume.
Ce prea frumoasă câmpul sterp şi-l ţine
Ferindu-l de-al tău plug. Să nu i-l are?
Sau ce neghiob, din dragostea de sine
Mormânt îşi face, să nu dea vlăstare?
Oglinda mamei eşti: prin tine, ea
Recheamă-al ei prier din tinereţe;
Şi tu, prin geamul vârstei vei vedea
Ani dauriţi, în ciuda feţei creţe.
Dar de trăieşti fără să laşi vreo urmă
Mori singur şi frumosul ţi se curmă.
(N.Ch.)

*

Zi-i chipului de-oglinda ta răsfrânt:
„Soroc să işti alt chip la fel, acum e…”
Căci, azi, ce-i proaspăt neînviorând
O mumă urgiseşti, înşeli o lume.
Şi unde-i nearata feciorie
Prea dalbă-ncât să zvârle-al tău brăzdar?
Sau cine-i prost ca, nerodind, să-şi fie
Gropar iubirii lui de sine chiar?
Oglindă eşti a mamei tale, şi-i
Rechemi Prierul primăverii ei;
Zbârcit, prin geamul vârstei cenuşii,
Spre-ai tăi ani scumpi la fel uita-te-vei…
Dar nelăsând prin viaţă semn şi rod,
Stingher te stingi, cu tot cu-al tău izvod.
(T.D.)

*

Privindu-te-n oglindă spune-i celui
Ce te repetă, că e timpu-acuma
Alt chip s-aducă-n lume, de nu, jelui
Norocul dus şi-i laşi săracă muma.
Unde-i frumoasa stea neprihănită
Ce nu s-ar vrea de plugul tău arată?
Şi cine în mormânt stă să se-nchidă,
Stagnând-o, a viitorimii gloată?
Oglinda mamei eşti şi ea, prin tine
Aprilul strălucirii-ar vrea să-ntoarcă
Şi tu, al vârstei geam vreai să-nlumine
În ciuda toamnei, tinereţea parcă…
De nu-ţi sădeşti tiparul, în tăcere
Mori, şi icoana ta cu tine piere.
(Gh.T.)

*

Vezi, chipul ce oglinda ţi-l răsfrânge
Să dea alt chip, e ceasul nimerit,
O lume amăgeşti şi-o mamă plânge
De n-o fi cât e fraged primenit.
Căci unde-i preafrumoasa-nţelenită,
Dispreţ să zvârle plugăriei tale?
Nebunul cine-i groapa să-i înghită
Iubirea şi-n ea spiţa să-şi prăvale?
Oglinda mamei eşti, prin tine ea
Cea înflorită primăvară-nvie,
Şi prin fereastra vârstei vei vedea,
Zbârcit de-i fi, iar vremea-ţi aurie:
Dar de-oi trăi norocul în uitare,
Mori singur, şi-al tău chip cu tine moare.
(M.M.)

*

Priveşte-ţi faţa în oglindă – cum e?
E vremea alt chip, în sfârşit, să-ţi creşti
– De nu, ar fi să-nşeli întreaga lume
Şi-n vreo femeie mama s-o stârpeşti!
Căci pieptul cărei darnice fecioare
Nu s-ar dori de tine, azi, rodit?
Şi cine, firul vremii viitoare
L-ar rupe, doar de sine-ndrăgostit?
Tu eşti a mamei tale-oglindă vie
Şi-i aminteşti de-al tinereţii-April:
Tot o oglindă îţi va fi şi ţie,
La bătrâneţe, propriul copil.
Dar fără-urmaşi prin viaţă dacă treci,
Icoana ta cu tine piere-n veci!
(P.S.)

4

Unthrifty loveliness, why dost thou spend
Upon thyself thy beauty’s legacy?
Nature’s bequest gives nothing, but doth lend,
And being frank, she lends to those are free:
Then, beauteous niggard, why dost thou abuse
The bounteous largess given thee to give?
Profitless usurer, why dost thou use
So great a sum of sums, yet canst not live?
For having traffic with thyself alone,
Thou of thyself thy sweet self dost deceive:
Then how, when Nature calls thee to be gone,
What acceptable audit canst thou leave?
Thy unused beauty must be tomb’d with thee,
Which, used, lies th’ executor to be.

4

Rău gospodar! Ce-ţi cheltui moştenirea
De farmece, păstrându-ţi-o doar ţie?
Nu dă nimic, fără să-ţi ceară, Firea;
Şi dându-ţi, vrea s-arăţi mărinimie.
Deci, drag zgârcit, la ce-ţi baţi singur joc
De darul Firii, dat să-i dai la rându-ţi?
Ce cămătar mai eşti, când sub obroc
Pui ce-i de preţ, averile scăzându-ţi?
Căci, neavând comerţ decât cu tine,
Tu prea-ndrăgitul Eu, de fapt, ţi-l prăzi;
Şi moartea când o fi s-o simţi că vine.
Nu vei avea nimic pe fund de lăzi.
Necheltuindu-ţi vraja, nici măcar
N-o faci executor testamentar.
(I.F.)

*

Prădalnic har, de ce din moştenirea
Splendorii tale cheltui doar cu tine?
Nimic nu dă, doar împrumută Firea,
Şi, darnică, pe darnici îi susţine.
Zgârcit frumos, de ce eşti dar osândă
Averii date ţie ca s-o dai?
La ce bun, cămătar fără dobândă,
Aşa bănet, durată dacă n-ai?
Făcând cu tine singur zărăfie,
Despoi tu însuţi eul tău gingaş,
Iar când natura criptă o să-ţi fie,
Ce socoteli mulţumitoare laşi?
Nefolosit, ţi-e farmecul sicriu;
De-l foloseşti, ţi-e legatar şi-i viu.
(T.B.)

*

Cum cheltui tu, risipitor de har,
Legatu-ţi de frumos numai cu tine?
Nu dă Natura; împrumută, doar
Şi, darnică fiind, la darnici ţine.
Atunci, zgârci frumos, de ce-ţi râzi, oare,
De darurile-ţi date să le dai?
De ce fără profit ţii, cămătare,
Mulţimi de-averi, dar păgubeşti în trai?
Făcând afaceri singur tu cu tine
Plăcutul eu tu singur ţi-l înşeli.
Dar moartea când te va chema – că vine –
Să poţi pleca, cum scapi de socoteli?
Când mori şi stearpa-ţi frumuseţe moare
Dar, dându-i rod, o laşi moştenitoare.
(N.Ch.)

*

Ispită stearpă, moşteniţii nuri
De ce ţi-i cheltuieşti însingurat?
Nu-i zestre darul darnicei Naturi
Ci împrumut, doar celor darnici dat.
Cum deci, tu zgripţor dulce, zvârli în praf
Bogate danii date să le dai?
De ce aduni, zadarnice zaraf,
Un vraf de-averi ce nu-ţi ajung de trai?
Căci, doar cu tine însuţi neguţând,
Făptura-ţi dulce singură se-nşală;
Şi ce răboj poţi duce Firii când
Vei fi chemat la marea răfuială?
Nerodnici, nurii îi îngropi cu tine,
Dar viu rodind, se-mpart cui se cuvine.
(T.D.).

*

De ce cu dulce risipire cheltui
Doar pentru tine-a frumuseţii rază?
Nu face daruri Firea; din buchetu-i,
Ea împrumută celor ce-o urmează.
Atunci, zgârcit frumos, de ce-mi insultă
Privirea-ţi blândă bunele-mi strădanii?
O, cămătare păgubos, prea multă
Avere-aduni când prea puţini ţi-s anii!
Făcând negoţ numai cu tine însuţi
îţi vei trăda, lăuntric-dulce eul
Iar moartea când va fi s-auză plânsu-ţi
Ce vei lăsa în urmă? Gândul, greul,
Că, nemuncită, frumuseţea moare
Fără să-ţi fi ajuns moştenitoare.
(Gh.T.)

*

De ce să-mprăştii-n haruri ne-ntrecut
Cu tine haru-ţi moştenit zadarnic?
Nu face daruri firea, dă-mprumut.
Cinstită, împrumută pe cel darnic.
De ce batjocoreşti, zgârcit frumos,
Atâtea daruri, date să le dai,
Zaraf în pagubă, cu ce folos
Ai suma sumelor şi-amarnic trai?
Negoţ faci doar cu tine la tarabă,
Fiinţa blândă singur ţi-amăgeşti,
Când firea te-o chema să pleci în grabă,
Răboju-ţi cum va fi de-l părăseşti?
În nefolos frumseţea-i îngropată.
Dar cu folos împlină-a ta diată.
(M.M.)

*

De ce îţi cheltui pentru tine doar,
A frumuseţii tale moştenire?
Natura dă cu împrumut, nu-n dar,
Acelora ce slobozi sunt din fire.
Frumosule avar, de ce-ţi doseşti
Comoara, ce-ai primit-o ca s-o dărui?
De ce, zaraf nepricopsit ce eşti,
Lucrezi în pagubă şi viaţa-ţi nărui?
Având negoţ cu tine doar, te-nşeli
Pe tine însuţi. Când, chemat de Moarte,
Va trebui să pleci, ce socoteli
Lăsa-vei în a vieţii tale carte?
Nefolosită, frumuseţea moare;
Rodind, ajunge-a fi moştenitoare.
(P.S.)

5

Those hours, that with gentle work did frame
The lovey gaze where every eye doth dwell,
Will play the tyrants to the very some
And that unfair which fairly doth excel;
For never-resting time leads summer on
To hideous winter, and confounds him there;
Sap check’d with frost, and lusty leaves quite gone,
Beauty o’ersnow’d and bareness every where:
Then,were nor summer’s distillation left,
A li quid prisoner pent in walls of glass,
Beauty’s effect with beauty were bereft,
Nor it, nor no remembrance what it was:
But flowers distill’d, though they with winter meet,
Leese but their show; their substance still lives sweet.

5

Acelaşi timp ce-şi toarce filigranul,
– Chenar privirii ce-a-nrobit priviri –
Va fi să fie pentru ea tiranul
Ucigător de nuri şi străluciri.
Căci timpul nestatornic mână nava
Atâtor veri spre ţărmul hâdei ierni;
Cad frunze, seva-n trunchiuri îngheţa-va
Şi frumuseţea moare sub troieni.
De nu filtrezi, deci, sucurile verii
Captive-ntre pereţii de cleştar,
Faci jaf în ce-i frumos, şi parcă ceri-i
Să nu-ţi rămână umbra lui, măcar.
O floare distilată-şi pierde faţa,
Dar şi-a păstrat, dând piept cu iarna, viaţa.
(I.F.)

*

Aceleaşi ore ce-au trudit cu dor,
Sculptând un chip ce farmecă privirea,
Tiranic s-or purta cu lucrul lor,
Şi l-or sluţi, stricându-i strălucirea.
Căci vara timpu-n veşnic mers o-mpinge
Spre iarna fioroasă, spre prăpăd;
îngheaţă seva, frunza-n crâng se stinge,
Iar frumuseţea moare sub omăt.
Parfumul verii, stors prin distilare,
în sticlă-nchis de nu ne-ar rămânea,
S-ar pierde-a frumuseţii răsuflare
Cu frumuseţea, şi-am uita de ea.
Dar vie iarna; distilată, floarea
Doar chip îşi pierde; îi rămâne boarea.
(T.B.)

*

Acele ore ce-au trudit să-ţi facă
Chenar privirii mândra ta făptură.
Tot ele, ca tiranii, într-o joacă
Strica-vor pe nedrept ce drept făcură:
Căci Timpu-mpinge vara,-n mers năuc
Spre hâde ierni şi-n ele o prăvale;
îngheaţă seva, frunzele se duc,
Frumosu-i nins şi toate-s trist de goale.
De n-am filtra şi ţine-a verii boare
Captivă-n ziduri de cleştar subţire,
Cu chipul frumuseţii ar dispare
Şi-a frumuseţii dulce amintire.
Dând piept cu iarna, floarea distilată
Doar chipu-şi pierde; boarea, niciodată.
(N.Ch.)

*

Ei, anii ce-au strunjit cu grijă mare
Gingaşul chip spre care ochii toţi
Se-ntorc, neîntrecuta lor lucrare,
Sluţi-o-vor tot anii – cruzi despoţi;
Căci înspre hâde ierni, ca spre mormânt
Neistovitul timp alungă vara,
Sleieşte seva-n trunchiuri, foi nu sunt,
Mândreţea-i sub troieni, pustie-i ţara…
Şi-atunci, mireasma verii în cleştar
De nu ni s-ar păstra întemniţată,
Din frumuseţi frumosul stinge-s-ar
Şi amintirea lui cu el odată.
Dar, cât e iarnă, distilata floare
Doar faţa pierde; duhul ei nu moare.
(T.D.)

*

Acele ore care cu nesaţii
Au făurit privirea-ţi nepereche,
Vor fi tiranii propriei creaţii
Şi-o vor sluţi ca pe o mască veche.
Că timpul mişcător târăşte vara
Şi în hidoasa iarnă va s-o-ndrume,
Seve-nfrânează cu, de gheaţă, gheara
Şi-i frumuseţea ninsă, gol e-n lume.
Din distilarea vremii ne rămâne,
Fluid captiv între pereţi de sticlă,
Al frumuseţii duh, ajuns fărâme
Şi-apoi şi el prelins în marea frică.
Dar florile ce iernii-i înfrâng cazna
Doar chipu-şi pierd. Rămâne-le mireasma.
(Gh.T.)

*

Vor cotropi ce-au plămădit gingaş,
în râvna lor, acele ceasuri toate:
Privirile, al harului sălaş,
Şi frumuseţea chiar o vor răzbate.
Că-n zburda-i vremea mână din vecie
Spre sluta iarnă vara s-o înghită;
E seva sloi, nu-i verde-mpărăţie,
Pustiu e, frumuseţea-i troienită,
De n-ar rămâne-a verii limpezire,
O rouă în cleştar întemniţată,
Frumseţea-n frumuseţi e nălucire,
Şi urma-i şi-amintirea înşelată.
De ninge iarna lamura de floare,
Doar foile îi cad, ce-i miez nu moare.
(M.M.)

Then let noat winter’s ragged hand deface
In thee thy summer, ere thou be distill’d:
Make sweet some vial; treasure thou some place
With beauty’s treasure, ere it be self-kill’d
That use is not forbidden usury,
Which happies those that pay the willinq loan;
That’s for thyself to breed another thee,
Or ten times happier, be it ten for one;
Ten times thyself were happier than thou art,
If ten of thine ten times refigured thee:
Then what could death do, if thou shouldst depart,
Leavinq thee living in posterity?
Be not self-will’d, for thou art much too fair
To be death’s conquest and make worms thine heir.
6

Tu, asprei mâini a iernii nu-i da pas
Să-ţi sece vara cât nu faci să-ncapă
în şip aroma-i!… îndulceşti un ceas
Şi-un loc vrăjeşti, pân’ nu-ţi dai brânci în groapă.
De-i fericeşti pe cei ce-ţi dau dobânda
Din inimă, nu faci cămătărie!
Alt Tu să zămisleşti ţi-ar fi izbânda:
Alţi zece Tu, te-ar ferici să fie!
De zece ori mai norocoasă soarte
Ar fi să ai, în zece renăscând;
Ce-ai mai putea să pierzi intrând în Moarte,
Când în urmaşi ai vieţui pe rând?
Eşti prea frumos să vrei de tot să mori
Şi viermii doar să-i laşi moştenitori.
(i.F.)

*

Deci nu lăsa să-ţi pângărească vara
Nămeţii cruzi, cât nu te-ai distilat;
Te stoarce-n vreun potir şi dă-ţi comoara
în grija vreunui sân, cât eşti bogat.
Dând ca să iei, nu-i faptă de ruşine,
Când fericeşti pe platnic: dobândeşte
Un alt eu, sau, de zece ori mai bine,
în loc de unul, zece zămisleşte!
De zece ori mai fericit, în zece
Oglinzi ai fi răsfrânt de zece ori;
De mori, ce criptă poate să te-nece,
Când viu rămâi, intrând în viitor?
Nu pregeta! Eşti prea frumos să mori
Şi-n viermi să schimbi ai tăi moştenitori!
(T.B.)

*

Deci, nu lăsa ca aspra mână-a iernii
Să-ţi stingă vara ta nedistilată;
Fă-ţi viaţa dulce şi comori aşterne-i
Comorii frumuseţii, pân’ se gată.
Când fericit plăteşte cel dator
Dobânda, nu mai e cămătărie.
Născând alt tu, de-l înzeceşti cu spor,
De zece ori mai bine o să-ţi fie.
Mai mult ca azi te-ai bucura cât zece
în zece tu să fii de zece ori.
Cum o să mori când viaţa ta va trece
Mai vie în ai tăi moştenitori?
Când eşti frumos, nu te-ndârji să laşi
Doar un mormânt şi viermii drept urmaşi.
(N.Ch.)

*

Deci nu lăsa hapsâna iernii mână
Să stingă-al verii duh ce-n tine-adie,
Chivót şi vistier alege-ţi până
Nu ţi-a secat vrăjita visterie.
Cămătăria nu-i câştig murdar
Când fericeşti pe cine-s platnici buni;
Alt „tu” din tine dobândeşte-ţi dar,
Şi-ar fi mai bine zece să-ţi aduni.
De zece ori te-ai şti mai fericit,
Răsfrânt de zece ori în zece fii;
Ce-ţi poate face Moartea, la sfârşit,
Când viu revii în toţi urmaşii vii?
Căci tu eşti prea frumos ca să te crezi
Al morţii rob, cu viermii drept erezi…
(T.D.)

*

A iernii mână n-o lăsa să strice,
Nedistilat, al verii tale chip
Pân’ să te-ajungă gheara neferice,
Ţi-adună dulcele-aromat în şip
Că-i bucuros cel care se întrece
Să-ntoarcă, platnic, tot ce-a dobândit,
Astfel din eul tău s-or naşte zece.
Fii cel ce creşte pururi înzecit,
Mai fericit de zece ori şi poate
Zece de-ai tăi refac de zece ori
Făptura ta şi-aşa, cu moartea-n spate
în urmă laşi mereu moştenitori.
Nu fi nebun să i te dărui iernii
Lăsându-i, să te moştenească, viermii.
(Gh.T.)

*

Să nu-ţi dai vara până la soroc
în gheara iernii, sevă te prelinge:
Şi umple-o cupă-navuţeşte-un loc
Cât zestrea frumuseţii nu se stinge.
Nu-i zărăfie astă folosire.
Ferice eşti cu datorii plătite,
Să naşti o altă viaţă-i fericire.
De zece ori, dobânzi de-ar fi-nzecite.
De zece ori mai fericit ca azi
Căci, înmulţit cu zece-n zece fii,
Ce-ţi poate face moartea de-ai să cazi,
Lăsându-te pe tine prin copii?
Frumseţea, îndărătnic dacă mori,
E prada gropii, viermi ai drept feciori.
(M.M.)

*

Să nu laşi gheara iernii să-ţi usuce
în suflet vara, cât n-ai distilat
Prea dulcea-i sevă! Până nu se duce,
Ascunde-al frumuseţii rod bogat!
Nu-i camătă oprită, cea prin care
Datornicul ajunge fericit;
O fericire înzecit de mare
Te-ar copleşi, în alţi „tu” prelungit!
Ai fi mai fericit de zece ori
Privindu-te în zece-asemeni ţie:
Nici Moartea, de-ai avea moştenitori.
Nu te-ar putea lipsi de veşnicie.
Nu fi-ndărătnic: prea frumos eşti, zău.
Ca să laşi viermilor avutul tău!
(P.S.)

7

Lo! In the orient when the gracious light
Lifts up his burning head, each under eye
Doth homage to his new-appearing sight,
Serving with looks his sacred majesty;
And having climb’d the steep-up heavenly hill,
Resembling strong youth in his middle age,
Yet mortal looks adore his beauty still,
Attending on his golden pilgrimage;
But when rom highmost pitch, with weary car,
Like feeble age, he reeleth from the day,
The eyes, ’fore duteous, now converted are
From his low tract, and look another way:
So thou, thyself outgoing in thy noon,
Unlook’d on diest, unless thou get a son.

7

Te uită,-n zori, când darul dalbei zile
îşi iscă-n flăcări creştetul, de jos
Cum îl ţintesc puzderii de pupile
Sorbind setoase mersu-i maiestuos!
Iar când e dâmbul cerului, pieptiş
Urcat cu vlaga vârstei ce dă-n floare,
Toţi ochii, ca pe Feţii-n aur scrişi,
Adoră-n cor rătăcitorul soare.
Dar dacă butca-i scapătă, trudită,
Pe culmi, ca vârsta ce-a slăbit de trai,
Şi ochii, foşti supuşi, cad în ispită:
Ei altui drum spre slăvi îi fac alai.
Deci tu, de te-ai retrage la nămiezi,
Mori neştiut, feciori de nu-ţi creezi.
(I.F.)

*

Vezi, când la răsărit măritul soare
Se-nalţă-n pară, orice vietate
Se-nchină celui ce-nnoit răsare,
Slujind cu ochii sacra-i majestate.
Ajuns pe creasta-naltei bolţi, el pare
Tot tânăr încă-n miezul vârstei sale,
Iar ochii, plini mereu de adorare,
Îl mai petrec pe auria-i cale.
Dar când, cu carul istovit, coboară
Pe panta zilei, gârbov, să se-ascundă,
Îl uită ochii care-l admirară,
Şi-aiurea cată, nu la calea-i scundă.
Aşa şi tu, trecând peste amiază.
Te stingi uitat, un fiu de nu-ţi urmează.
(T.B.)

*

Vezi, când la răsărit măritul soare
îşi ’nalţă fruntea, sufletele toate
Cinstesc lumina nouă ce răsare.
Slujind cu ochii sacra-i maiestate.
Răzbind pe culmi albastre voiniceşte,
Stă ca un tânăr falnic în tărie,
Iar ochiul muritor încă-l slăveşte
Şi-i urmăreşte calea aurie.
Dar când, trudit, în carul său pogoară
îndepărtat de zi neputincios,
Privirile, supuse-odinioară,
îl părăsesc dând altui drum prinos.
La fel şi tu: de treci peste amiază
Mori neştiut un fiu de nu-ţi urmează.
(N.Ch.)

*

Priveşte: zorii dalbi, la răsărit,
Când frunţi de foc înalţă, pământenii
Slăvesc al zilei zeu, atunci ivit,
Sfiindu-şi ochii sfintei lui vedenii.
Şi-apoi, când ia în piept cereşti pripoare –
Ca dârzul tânăr dând în pârgul vieţii –
Privirile petrec pribeagul Soare
Şi încă i se-nchină frumuseţii.
Dar când din culmea cea mai înălţată
Pogoară – biet unchiaş cu beteşug –
Căutături smerite altădată
Se-abat aiuri de povârnitu-i crug.
La fel şi tu: nedobândind feciori,
Uitat vei scăpăta când ai să mori.
(T.D.)

*

Iată: când soarele, izvor de graţii
Capu-arzător şi-nalţă, tot ce-i viaţă
Noua ivire-i laudă, în spaţii
Slujindu-i tainic, liniştea măreaţă.
Urcat peste cereşti coline, pare
Tot tânăr într-a bărbăţiei cruce
Şi-l însoţesc în drumul său spre zare
Priviri ce vor muri iar el străluce
Şi-ajuns în crug de zi, când ziua zboară
Caru-ostenit şi-l poartă, abătut,
Iar ochii-n care s-a răsfrânt coboară
Şi-l uită, rătăcind pe-un drum pierdut.
Astfel şi tu, când s-a lăsa târziul,
Mori neprivit de nu-ţi urmează fiul…
(Gh.T.)

*

La răsărit când falnica lumină
Fierbinte fruntea îşi înalţă-n zori,
Toţi cei ce-o văd ivirii noi se-nchină,
Slujindu-i slava ochii muritori,
Asemeni celui cu puterea-n floare,
De s-a-nălţat pe-al cerului coclaur,
Soţi frumuseţii ei nepieritoare
Sunt ochii-n drumeţia sa de aur.
Cu ostenit rădvan lăsând tăria,
De zi, un moş nevolnic, se desparte,
Iar ochii, împlinindu-şi datoria,
Pe crug de cade, cată-n altă parte:
îţi trece-amiaza vieţii în zadar,
Mori neprivit şi tu, de n-ai vlăstar.
(M.M.)
8

Music to hear, why hear’st thou music sadly?
Sweets witk sweets war not, joy delights in joy:
Why lovest thou that which thou receivest not gladly,
Or else receivest with pleasure thine annoy?
If the true concord of well-tuned sounds,
By unions married, de offend thine ear,
They de but sweetly chide thee, who confounds
In singleness the parts that thou shouldst bear.
Mark haw one string, sweet husband to another,
Strikes each in each by mutual ordering;
Resembling sire and child and happy mother,
Who, alt in one, one pleasing note do sing:
Whose speechless song, being many, seeming one,
Sings this to thee: ’Thou single wilt prove none.
8

De ce, când muzică asculţi, te-ntuneci?
Doar ce-i suav nu fuge de suav;
Prilej e poate ca-n tristeţi să luneci,
Şi nu-ndrăgeşti decât ce-i trist şi grav?
Şi dacă note clare vin pe coardă
Şi-n zbor, rănind urechea ta, se pierd,
E fiindcă glasul lor gingaş te ceartă
Că vocea ta lipseşte din concert.
Ia seama, coardele cum se mărită
Şi bat alături în armonic pas:
Par tatăl, fiul, mama fericită,
Ce toţi, ca unul, au un singur glas!
Şi glasul lor multiplu şi unic
Şopteşte: „De eşti singur, eşti nimic!”
(T.Gh.)

*

Tu, muzică! Din muzici ce te doare?
Ce-i gingaş, gingaş vrea; cu haz creşti hazul.
Cum poţi iubi ce-ţi dă doar întristare,
De nu cumva ţi-ai îndrăgit necazul?
De-ţi supără auzul neprihana
Acordurilor bine măritate,
E că-n dulceaţa lor ghiceşti dojana
De-a sta stingher şi-a nu le şti tu scoate.
Te uită, struna, dulce soţ al strunei,
În ce armonic ritm cu ea vibrează!
Părinţi ferice par a fi minunei
De fiu, şi toţi în cor îţi intonează
Acelaşi cânt nespus, toţi trei ca unul:
„De eşti însingurat, vei fi niciunul!”
(I.F.)

*

Tu, dulce glas, de ce-ţi dă gândul jale?
Ce-i dor, vrea dor; ce-i râset, râset cere;
De ce iubeşti ce-i contra firii tale.
Şi-ţi faci plăceri din ceea ce-i durere?
Măiestre armonii îngemănate
De-ţi supără urechea când adie,
Te mustră că râvneşti singurătate,
Şi partea ta de cântec e pustie.
Auzi, cum struna alte strune cheamă,
Şi laolaltă-n dulce zvon răsună:
Par soţ, copil şi-o fericită mamă
Cântând un singur cântec, împreună;
Iar cântul, unul doar, deşi treime,
Rosteşte mut: „Tu, singur, nu eşti nime.”
(T.B.)

*

De ce, Cânt drag, asculţi un cânt de jale?
Doar dor cu dor şi râs cu râs se cere!
Iubeşti ce-i contra mulţumirii tale
Sau îţi primeşti durerea cu plăcere?
Când armonii de sunete-acordate
îţi supără urechea, că-s unite,
Te mustră că, stând în singurătate,
De partea ta de cântec sunt lipsite.
Vezi, fiecare strună soaţa-şi cheamă
Şi fiecare-n fiecare sună,
Cum tatăl, fiul, fericita mamă,
Acelaşi cânt îl cântă împreună:
E cântul mut dar, mulţi fiind, par unul
Cântându-ţi: „Singur, pieri; rămâi niciunul!”
(N.Ch.)

*

De ce te-ntristă cântul, Melodie?
Desfătul dulce, dulci desfături cere;
Ce nu-i pe gustul tău de ce te-mbie?
Sau poate-ţi dă aleanul tău plăcere?
Când două sonuri, fără greş brodite
Şi logodite, îţi mâhnesc urechea,
Blajin te mustră ele, pasămite,
Că singur cânţi şi nu-ţi îngâni perechea.
O strună, soaţă altei strune, iată
Ce-acorduri nasc lovindu-se-mpreună:
Precum un prunc, o mumă şi un tată
Când laolaltă viers plăcut adună…
Şi toţi, ca unul parcă, asta zic
Prin cântec: „Cine-i singur e nimic”.
(T.D.)

*

De ce-asculţi muzicile cu mâhnire?
(Nu bat război plăcerile-ntre ele)
De ce iubeşti ce ţi-i străin de fire
Sau ţi-s mai drage, patimile grele?
Şi armonii ce-ţi par supărătoare,
Nuntite într-adins sunt numai semnul
Ce blând te ceartă-n clipe solitare
Că nu încerci să le deprinzi desemnul.
O strună-soţ şi-o strună-soaţă, iată
Cum se-nţeleg şi fără grai şi-s parcă
Bărbat, copil ori mamă îngrijată
Şi-un singur cântec să înalţe-ncearcă:
Vorbe-ntreite încercând s-anime:
„Eşti singur? De eşti singur nu eşti nime’…”
(Gh.T.)

*

De-asculţi un cânt, de ce-l asculţi mâhnit,
Când bucurii zâmbesc în bucurie,
Când gingaş cu gingaş duc trai tihnit,
De ce-ndrăgeşti ce inima-ţi sfâşie?
Când sunete cu har îngemănate,
Nuntite pe potriva ta, par frânte,
Te mustră gingaş că-n singurătate
Dai glas ce glasuri multe-ar fi să cânte.
Auzi cum struna gingaş soţu-şi cheamă
Şi-un singur freamăt însoţit răsună,
Părinte,-odraslă şi ferice mamă,
Ce laolaltă dulce cânt înstrună.
Un cântec mut, cu glasuri mii ce zic,
Ca într-un glas: stingher nu eşti nimic.
(M.M.)




9

Is it for fear to wet a widow’s eye
That thou consum’st thyself in single life?
Ah! If thou issueless shalt hap to die,
The world will wail thee, like a makeless wife;
The world will be thy window, and still weep
That thou no form of thee hast left behind,
When every private widow well may keep
By children’s eyes her husband’s shape in mind.
Look! What an unthrift in the world doth spend
Shifts but his place, for still the world enjoys it;
But beauty’s waste hath in the world an end,
And, kept unused, the user so destroys it.
No love toward others in that bosom sits
That on himself such murd’rous shame commits.


9

Pe văduva ce te-ar boci, vrei oare
S-o cruţi, de-ţi mistui viaţa-n burlăcie?
Lipsit de-urmaşi, de mori din întâmplare,
O lume-ntreagă văduvă-o să-ţi fie!
O lume văduveşti şi-o faci să plângă.
Tiparul măiestrit de nu-ţi repeţi.
Ştii? Văduvele-şi uită chinul lângă
Copiii-n care soţu-a pus peceţi.
Vezi tu? Ce-a irosit un mână-spartă
Tot poate-aduce-n lume bucurie.
În alt loc doar. Dar frumuseţea-i moartă
De n-o dai lumii şi-o păstrezi pustie.
Cel ce-a comis asupră-şi crime-asemeni,
Nici pic de milă n-are pentru semeni!
(I.F.)

*

O văduvă cruţi oare de suspine,
De-ţi faci, holtei, risipă din viaţă?
Ah! Dacă mori, păstrând urmaşii-n tine,
Laşi lumea-n plâns, ca pe-o cernită soaţă.
Căci lumea-ţi va fi văduva, mâhnită
Că nu-i laşi niciun chip de-al tău, pe când
O văduvă de rând, mai fericită,
Privind la fiu, pe soţ îl vede-n gând.
Vezi, dacă-n lume cheltui o avere,
Ea-i tot a lumii, locul doar şi-l mută;
Dar frumuseţea, risipită, piere,
Şi-o spulberi, chiar păstrând-o ne-ncepută.
Nu-i dragoste-ntr-un suflet, când pe sine
Se-omoară printr-o astfel de ruşine.
(T.B.)

*

De teamă c-a ta văduvă va plânge,
Holtei îţi mistui viaţa ce răsfaţă?
Ah! Dacă mori fară urmaşi de sânge
O lume te va plânge ca o soaţă.
Căci lumea văduva-ţi va fi, plângând
Că trup din trupu-ţi n-ai lăsat s-apară,
în timp ce orice văduvă de rând
Pe soţ, prin prunc, şi-l aminteşte iară.
Averea – vezi? – de-o-mprăştii nu dispare:
Doar locu-şi schimbă şi-altu-i bucuros;
Dar frumuseţea, care-i trecătoare,
Nefolosită,-şi pierde-al ei folos.
Pe nimeni nu iubeşte cel ce ţine
Să se ucidă c-o aşa ruşine.
(N.Ch.)

*

Spre-a nu-ţi lăsa în urma văduva
Cu ochii uzi, te pierzi trăind holtei?
Ah, fără fii de vei muri cumva,
O lume te-ar jeli în locul ei.
Ţi-ar fi chiar Lumea văduvă sărmană
Bocind că n-ai lăsat făpturi ca tine…
Privind la prunci, a soţului icoană
O ţine minte văduva mai bine.
Căci, vezi, ce zvârle-aici risipitorul
Aduce lumii, dincoace, folos;
Dar dacă ţii frumosul pieritorul
Nefolosit, părădui ce-i frumos.
Nu-i dragoste de-aproapele în cel
Ce astfel îşi căşùnă însuşi el.
(T.D.)

*

Ţi-e teamă ochi de văduvă să laşi
Tu, cel care-n singurătate plânge?
O, de-ai sa mori cumva fără urmaşi
Ca o muiere, lumea te va plânge;
Ea văduvită fi-va lăcrimând
Că n-ai lăsat tipar în umbra zilei
Şi nu poate, ca văduvă de rând
Să-şi afle soţu-n ochii, ai copilei.
Vezi, tot ce-n viaţă irosiri ne par,
Cu chip schimbat în lume-şi află zborul,
Ascuns se stinge-al frumuseţii har
Şi îl destramă chiar tăinuitorul.
Nu-i dragoste în inima ce-ncearcă
Săgeţile spre sine să le-ntoarcă.
(Gh.T.)

*

De ce stingher te mistui în zadar,
Au te-nfioară lacrimi de vădană?
Dar de te-i săvârşi, vai, făr’ vlăstar,
Va plânge Firea, soaţă-n neprihană.
Vădană-i Firea, ce-o jeli-n vecie
Că-n urmă chip aievea-ţi n-ai lăsat,
Când poate orice văduvă să-nvie
în ochii-odraslei stinsul ei bărbat.
Vezi, ce risipă-a Firii iroseşte,
Ea se strămută-n zariştile Firii,
Dar frumuseţea Firii asfinţeşte,
Acel ce n-o rodeşte-o dă pieirii:
Nu-i drag să-şi afle-n pieptul lui sălaş,
Şi-i dragostei de sine ucigaş.
(M.M.)

For shame! Deny that thou bear’st love to any,
Who for thyself art so unprovident.
Grant, if thou wilt, thou art beloved of many,
But that thou none lovest is most evident;
For thou art so possess’d with murderous hate
That ’gainst thyself thou stick’st not to conspire,
Seeking that beauteous roof to ruinate
Which to repair should be thy chief desire.
O! Change thy thought, that I may change my mind:
Shall hate be fairer lodged than gentle love?
Be, as thy presence is, gracious and kind,
Or to thyself at least kind-hearted prove:
Make thee another self, for love of me,
That beauty still may live in thine or thee.

De ţi-e ruşine, neagă că iubeşti.
Tu, ce te risipeşti cu-aşa cruzime!
Poţi spune, dacă vrei să spui, că eşti
Iubit de mulţi, dar tu nu ţii la nime!
Căci, stăpânit de ura ucigaşă,
Nu pregeţi şi-mpotrivă-ţi să conspiri
Minând arhitectura ta gingàşă
Pe care s-o repari ar fi s-aspiri!
O, schimbă-ţi gândul, ca să schimb ce spun:
Tu găzdui ura, laşi la porţi iubirea!
Fii cum arăţi: mărinimos şi bun,
Sau ţie baremi fii-ţi cum ţi-e firea.
De dragul meu, mai fă-ţi alţi tu, şi fă-i
Frumoşi cum eşti, şi vei trăi-n ai tăi.
(I.F.)

*

Greşeşti! Să spui că nu iubeşti pe nime
Când eşti nesocotit cu tine, chiar!
Eu recunosc că farmeci o mulţime
în schimb, că nu iubeşti, e foarte clar.
Prea stăpânit de-o ură fără margini
Nu te sfieşti să fii duşman cu tine
Lăsând zidirea mândră în paragini
în loc s-o întreţii cum se cuvine.
O, schimbă-ţi gândul ca şi eu să-l schimb!
Mai mult ca la iubire ţii la ură?
Tandreţea, bunătatea fie-ţi nimb;
Măcar de fericirea ta te-ndură.
Fă-ţi un alt tu, de dragul meu, să-ţi fie
Prin el de-a pururi frumuseţea vie.
(N.Ch.)

*

Să nu spui că iubeşti; ar fi ruşine!
Tu, cărui nici de tine milă nu ţi-i!
Te cred, de vrei, că mult ţin mulţi la tine.
Dar e vădit că tu la nimeni nu ţii.
Căci, parcă rob al cruntei uri, tu nici
Asupra ta nu pregeţi a urzi,
Cercând frumosul tău lăcaş să-l strici
În loc să-l dregi mai trainic zi cu zi.
Ca să-mi schimb gândul, schimbă-ţi al tău gând!
Faci urii, nu iubirii, cald cuibar?
Fii, ah, cum pari a fi: duios şi blând,
Sau bun cu tine-arată-te măcar;
De mă iubeşti, dă alt vlăstar ca tine
Şi frumuseţea-n veci, prin voi, va ţine.
(T.D.)

*
Ruşine! Dragostea ţi-e cu tăgadă,
Tu şi cu tine-atât de lăsător,
Te îndrăgesc, nu-i vorbă, o grămadă,
Da-i limpede, de nimeni nu ţi-e dor.
Ce ucigaşă ură-ţi împle firea
Cu mâna ta-mpotrivă-ţi de urzeşti,
Şi far’ să şovăi nimiceşti zidirea
Pe care eşti dator s-o împlineşti.
O, schimbă-ţi crezul, ca-să-mi schimb eu gândul,
Ci urii nu iubirii tu-i faci vatră,
Fii cum ţi-e chipul, pururi bunul, blândul,
Sau doar cu tine milostiv te-arată:
Dă mladă, frumuseţea ca să-ţi fie,
Prin tine ori ai tăi, până-n vecie.
(M.M.)

*

De dragoste ruşine-i să n-asculţi
O, tu ce-i eşti nesăbuinţei fiu;
Ştiu, dacă vreai, poţi fi iubit de mulţi
Dar şi că nimeni nu ţi-e drag, mai ştiu.
Muncit de ură inima-ţi încarci
Cu patimă potrivă-ţi şi ai vrea
Al casei bun acoperiş să-l spargi
în loc să-ţi zidăreşti conac în ea.
Gândul ţi-l schimbă ca şi eu să-l schimb,
Urii preferă-i al iubirii har,
Fii precum eşti, iluminat de nimb,
Barem de tine-ndură-te măcar…
Alt eu să-ţi faci, iubindu-mă pe mine
Şi frumuseţi te-or locui, depline.
(Gh.T.)
11

As fast as thou shalt wane, so fast thou grow’st
In one of thine, front that which thou departest;
And that fresh blood which youngly thou bestow’st
Thou mayst call thine when thou from youth convertest.
Herein lives wisdom, beauty and increase;
Without this, folly, age and cold decay:
If all were minded so, the times should cease
And threescore year would make the world away.
Let those whom Nature hath not made for store,
Harsh, featureless and rude, barrenly perish:
Look, whom she best endow’d she gave the more;
Which bounteous gift thou shouldst in bounty cherish:
She carved thee for her seal, and meant thereby
Thou shouldst print more, nor let that copy die.

Pe cât de grabnic treci spre-amurg, poţi creşte
într-unul dintre-ai tăi, de laşi seminţi,
Ca-n sângele ce-ţi dărui tinereşte
Să dăinui tânăr când o fi s-asfinţi.
Frumosul, mintoşenia-n el, şi sporul,
Nebunei vârste hâde stăvili pun,
De cred ca tine toţi, stă vremii zborul
Şi-n scurt soroc toţi oamenii apun.
Stârpească cei ce nu pentru prăsilă
Natura i-a făcut: răi, proşti, urâţi!
Vezi, celor înzestraţi, belşug de-argilă
Le-a dat, să-şi crească zestrea într-atât!
Te-a plăsmuit pe tine, scump tipar,
Să-ntipăreşti lut viu, nu funerar.
(i.F.)

*

Cu cât te-mpuţinezi, cu atâta creşti
Prin ce-ai creat rupând ceva din tine.
Iar sângele ce, tânăr, îl jertfeşti,
E tot al tău, când bătrâneţea vine.
„Aşa, e minte, tinereţe, spor;
Altcum, sminteală-i, vârstă, moarte-nceată”:
Dacă te-am crede, timpul-ar sta din zbor,
Şi-n ani şaizeci s-ar stinge lumea toată.
Dispară, sterpi, cei strâmbi şi sluţi, pe care
Natura nu-i făcu să se-nmulţească;
Vezi, dintre-aleşi, ai zestrea cea mai mare.
Belşugul deci belşug să zămislească!
Pecete-i te făcu, să-ntipăreşti
Cu zel modelul, nu să-l nimiceşti.
(T.B.)

*

Pe cât de iute cazi pe-atât poţi creşte
Prin unul din ai tăi, desprins din tine
Şi-n sângele ce-l dărui tinereşte
Vei dăinui când bătrâneţea vine.
Ai minte, farmec, spor, numai aşa;
Altfel, sminteală-i, vârstă, şubrezenii.
De-ar crede toţi ca tine Timpu-ar sta
Şi lumea s-ar sfârşi-n şase decenii.
Cei de Natură ne-ndrăgiţi să piară
(Răi, sluţi, nevolnici) fără de urmaşi!
Dar ţie dându-ţi zestrea cea mai rară,
Belşugul ei îmbelşugat să-l laşi.
Sigiliu-i te-a făcut, ca mai departe
Să-l pui cu spor, nu să-l distrugi prin moarte.
(N.Ch.)

*

Pe cât de iute-apui, pe-atât de iute
într-un urmaş te poţi împrospăta;
Şi, cât nu sunt juneţile trecute,
Răsad să-l ştii, din primăvara ta.
Ce-i rodnic, drept, frumos, aşa răzbate;
Altcum: gând gol, ani vechi, paragini reci;
Ne-am stinge toţi, ca tine de-am socoate
Şi-ar piere lumea până-n ani şaizeci.
Cei nemeniţi de Fire să rodească –
Pociţi, neghiobi şi aspri – sterpi să moară;
Dar, vezi, când Firea zestre-ţi dă, regească,
Ţi-e dat să dărui darnic din comoară.
În tine Firea şi-a cioplit peceţi
Nu să le-ngropi, ci să te tot repeţi.
(T.D.)

*

Te-nalţi cu cât te-a cucerit declinul
într-unul din ai tăi, de tine rupt
Şi tânărului sânge-i tăinui plinul
Spre a-l purta, de tinereţe supt.
Gând înţelept: lumină şi sporire,
Fără de tine nebunie-i tot,
De toţi te-ar crede, lumea-n năruire
în ani şaizeci s-ar cheltui, socot.
Dispară cei cu suflete de ceaţă,
Pociţi şi răi, soi sterp şi fără har.
Dar tu, cu dar îmbelşugat, învaţă
Că-i vremea darul să rodească dar!
Pecete-a firii, tipăreşte-ţi semnul,
Tiparul nu-l zdrobi: iată-mi îndemnul!
(Gh.T.)

*

Vei răsări, cât luneci spre amurg,
într-o mlădiţă-a ta ce-o laşi în urmă;
Cămări de umpli-acum cu vlaga-n pârg
Ca şi-ale tale-s, vlaga de se curmă.
Aici sunt cuget, har şi avuţii,
Nevolnicii acolo, recea moarte,
Cu-asemeni gânduri, timpul s-ar opri,
Şaizeci de ani ar fi a lumii parte.
Să laşi ce Firea-a hărăzit să piară:
Mojici, neobrăzaţi şi răi, priveşte
Pe cei ce-au dăruit, cum le dă iară,
Şi marea-i moştenire ţi-o sporeşte:
Ea nu ţi-a pus pecetea-i în zadar.
Rodind, nu da pieirii-acest tipar.
(M.M.)

When I de count the clock that tells the time,
And see the brave day sunk in hideous night;
When I behold the violet past prime,
And sable curls all silver’d o’er with white;
When lofty trees I see barren of leaves,
Which erst from heat did canopy the herd,
And summer’s green all girded up in sheaves,
Borne on the bier with white and bristly beard,
Then of thy beauty do I question make,
That thou among the wastes of time must go,
Since sweets and beauties do themselves forsake
And die as fast as they see others grow;
And nothing ’gainst Time’s scythe can make defence
Save breed, to brave him when he takes thee hence.

Cum stau şi-ascult cum bate-n turn un ornic
Şi văd cum noaptea-neacă dalba zi,
Şi flori se trec. Şi timpul nestatornic
În plete ninge fire argintii,
Când văd golaşi copacii de frunzişul
Sub care vara se-adumbreau cirezi,
Şi-n holde văd cum cară secerişul
Pe tărgi, bărboşi snopi ţepeni ce-au fost verzi,
La frumuseţea ta mă duce gândul.
Căci treci şi tu, cum toate-n timp sfârşesc
Şi cele dulci amarelor las rândul
Şi mor cu-acelaşi zor cu care cresc.
Tu, pentru coasa vremii n-ai drept scut
Copii, s-o-nfrunte când te va fi vrut!
(I.F.)

*

Când văd cum ceasul vremea o măsoară,
Cum, scurte-n clipe, zilele ne mint;
Cum putrezeşte verdea primăvară
Şi bucle brune scapătă-n argint;
Când pomii-nalţi sunt văduvi de podoabă
Şi-n umbra lor nu mai tresaltă viaţă;
Când coapta vară-mbătrâneşte-n grabă
Şi-şi lasă haina-ntr-un sicriu de ghiaţă;
Când te-o ajunge-a vremii pustiire.
Ca orice graţii ce se ofilesc.
Ca flori, şi tinereţe, şi iubire,
Când intră-n noapte când noi muguri cresc;
De coasa Timpului tu scapi abil
Şi-ţi pregăteşti nemoartea – prin copil.
(N.P.)

*

Bătaia-n ceasul vremii când o număr,
Şi-n beznă văd cum dalba zi apune.
Cum viorele mor pe-al verii umăr,
Şi ninge-n păr argint peste tăciune;
Când văd cum pomul chipeş frunza-şi pierde,
Ieri încă scut al turmei pe câmpie,
Şi, strânsă sul, a verii haină verde,
În chip de snopi bărboşi, pe năsălie,
în minte frumuseţea ta-mi răsare,
Căci ai de mers prin vremea ce omoară,
Iar graţie şi farmec n-au scăpare,
Ci mor, de cum prind altele să-apară;
De coasa Vremii nu te poţi feri;
Doar zămislind o-nfrunţi, când te-o răpi
(T.B.)

*

Când număr paşii timpului pe ornic
Şi văd cum noaptea-nghite mândra zi,
Cum vioreaua piere şi cum, spornic,
în negrul păr ning fire argintii;
Când văd goi pomii ce odinioară
Chemau la umbră vitele să vie;
Când văd în snopi verdeaţa de-astă vară
Cu bărbi zbârlite stând pe năsălie;
Atunci îmi spun că dulcea-ţi frumuseţe
Va pustii-o timpul şi, firesc,
Plăceri şi farmec n-au s-o mai răsfeţe
Că iute pier cum alte iute cresc.
De coasa Vremii n-ai apărători;
Doar prin urmaşi o-nfrunţi când o să mori.
(N.Ch.)

*

Privind cum ceasul vremea o dumică
Şi-n pâcle sumbre ziua cum se-neacă,
Şi alb de-argint sclipind în neagra chică,
Şi toporaşii gata să se treacă,
Ori pomii falnici desfoiaţi văzându-i,
Ce altcândva umbriseră ciopoare,
Şi rodul verde-al Verii dus la rându-i
Pe tărgi, în snopi cu bărbi înţepătoare,
Atunci gândind la dalbu-ţi chip, iau seamă
Cum calci pe pleava vremilor trecute,
Căci frumuseţi şi farmec se destramă,
Şi grabnic mor, la fel cât cresc de iute.
Doar zămislind agoniseşti putere
Să-ntâmpini vajnic Timpul, când te-o cere.
(T.D.)

*

Când văd cum timpul curge pe cadrane
Şi ziua se afundă-n noaptea crudă
Când văd pălirea florii diafane
Şi viţa albă-n negrul păr crescută;
Când arborii sunt sterpi, cu foi bătrâne,
Ei, baldachin al turmelor, în vară
Şi verdele-nchingat în snopi rămâne
Pe năsălie dus pe roţi de cară;
Atunci la frumuseţea ta-mi duc gândul,
Tu, care-o porţi prin vânt şi irosire
Dulceţi şi farmec – timpul li-i mormântul
Alte minuni vin lumile să mire.
Nu-i pavăză când timpu-şi sună coasa,
Doar dacă puii-ţi luminează casa…
(Gh.T.)

*

Când ornicu-mi socoate-al vremii pas,
Şi ziua văd de hâda noapte stinsă,
Din viorea nimic cum n-a rămas,
Cu-argint şuviţa neagră toată ninsă;
Când văd golaş copacul, falnic ieri.
Ce alina de arşiţă o turmă,
Pe năsălii verdeaţa mândrei veri,
Cărată-n snopi zburliţi, albi, că se curmă,
îmi spun atunci: şi frumuseţea ta
Paraginile vremii-au s-o sfâşie,
Şi har şi gingăşii s-or despuia,
Pierind grăbit cum altele-au să-nvie;
Din coasa Vremii nu te mai ridici,
Ţi-o-nfruntă spiţa când te-a strâns de-aici.
(M.M.)

*

Când văd cum clipele din ornic zboară,
Cum ziua scapătă spre noaptea grea,
Cum ninge-n părul, negru-odinioară,
Cum se-ofileşte biata viorea;
Când văd copacii falnici, goi acum,
Sub care, vara, se-odihnea vreo turmă,
Şi văd şi carele, purtând duium
Bărboşii snopi, pe drumul cel din urmă, –
Privindu-ţi frumuseţea-mi spun anume
Că e şi ea un lucru pieritor
Ca tot ce-i dulce şi frumos pe lume,
Crescând sub ochii celor care mor.
De coasa Timpului te scapă doar
Urmaşii, înfruntând-o temerar.
(P.S.)

O! That you were yourself; but, love, you are
No longer yours than you yourself here live:
Against this coming end you should prepare,
And your sweet semblance to some other give:
So should that beauty which you hold in lease
Find no determination; then you were
Yourself again, after yourself’s decease,
When your sweet issue your sweet form should bear.
Who lets so fair a house fallt to decay,
Which husbandry in honour might uphold
Against the stormy gusts of winter’s day
And barren rage of deadh’s eternal cold?
O! None but unthrifts. Dear my love, you know
You had a father: let your son say so.

O, de-ai fi tu, iubite! Dar nu eşti
Al tău măcar, nici nu trăieşti în tine!
De ce gingàşul chip nu te-ngrijeşti
Să nu ţi-l ia sfârşitul care vine?
Aşa, frumseţea luată cu-mprumut
Scadenţă n-ar cunoaşte, căci la rându-ţi
Ai fi tu însuţi, chiar zăcând în lut
Şi chipul dulce fiii tăi purtându-ţi.
O, cine casa-şi lasă goală-n ierne
Când gazda bună grijă-ar şti să-i poarte
Ţinând la porţi furtunile eterne
Şi furia stearpă-a gerului de moarte?
Nechibzuinţa doar! Iubite, ştii
Că ai un tată! Aibă şi-ai tăi fii!
(I.F.)

*

O, dacă-ai fi tot tu! Dar eşti, iubite,
Al tău, doar până viaţa te mai are;
Sfârşitul vine: pregăteşte-mi-te,
Dând altui a ta dulce-nfăţişare.
Căci frumuseţea arendată ţie
Nu are-atunci veleat, iar tu rămâi
Tu însuţi, moartea după ce-o să vie,
Şi-n rod păstra-vei vraja ta dintâi.
Au cine-şi lasă casa să decadă,
Când, gospodar, îi poate da puteri,
Să-nfrunte aspra iernii cavalcadă
Şi-al morţii nemilos şi veşnic ger?
Risipa doar! Vezi, ai avut un tată;
La fel să zică fiul tău odată!
(T.B.)

*
O, de-ai fi tu al tău! Dar, dragul meu,
Nu-ţi eşti al tău decât până la moarte.
Fii-i stavilă sfârşitului; nu-i greu
De laşi un altul chipul să ţi-l poarte
Aşa, mândreţea ce ţi-e arendată
Nu va avea scadenţă şi-ai fi iar
Tu însuţi, după moarte, înc-o dată
Trecându-ţi chipul scumpului vlăstar.
Cine-ar lăsa ruina să se-aştearnă
Pe casa lui şi nu i-ar da putere
Să-nfrunte vijeliile din iarnă
Şi sterpul frig sub care totul piere?
Risipa, doar! Tu spui c-avut-ai tată;
Şi fiul tău să spună-aşa odată.
(N.Ch.)

*

O, de ţi-ai fi stăpân! Dar nu-ţi eşti însuţi
Stăpân, decât prin viaţă cât rămâi…
Sorocul, deci, aşteaptă-l strămutându-ţi
în altul boiul chipeş mai întâi.
Astfél frumseţea ta, vremelnic oaspăt,
N-ar istovi; atunci ai şti că iar
Te naşti, şi-ţi e şi după moarte proaspăt
Frumosul chip în chipeşul vlăstar.
Au cine lasă-aşa zeesc lăcaş
Paraginii, când omul grijuliu
L-ar ocroti de-al iernii vânt abraş,
De-al morţii ger, de veşnicul pustiu?
Nesăbuiţii! Adu-ţi, dar, aminte
De tatăl tău… şi fii şi tu părinte.
(T.D.)
*

De-ai fi al tău, iubite! Tu, ce eşti
Tot mai puţin al vieţii şi e timpul
Acest sfârşit de-acum să-l pregăteşti
Rodind din tine-alt chip să-ţi fie schimbul.
Atunci, fără de margini frumuseţi
Robite ţie, n-ar fi mărginite
Când iarăşi sub lumini ai să-ţi răsfeţi
într-un trup nou, icoanele-amurgite.
Dar cine şi-ar lăsa, părăginit,
Conacul ce-ar putea cu bărbăţie
Să-l ’nalţe-n calea vântului stârnit
Ca morţii împotrivă să îi fie?
Risipa! Ai avut părinte-odată;
Lasă-ţi un fiu, la rândul tău fii tată!
(Gh.T.)

*

O, dacă-ai fi al tău! Dar tu nu eşti
Mai mult decât respiri pe-acest olat,
Pieirea vine. I te-mpotriveşti,
Gingaşul chip în altul de-ai lăsat.
Ţi-e în arendă frumuseţea dată
Fără soroc, şi după moarte iar,
Prin tine însuţi, iar întruchipată
în gingaş fiu, purtând gingàş tipar.
De ce-n paragini laşi o mândră casă,
Ce-ar ţine-o gospodaru-n mare preţ
Să stăvilească iarna viforoasă.
Şi moartea stearpă, veşnicu-i îngheţ?
Părinte ai avut; totu-i ţărână.
Un fiu şi ţie-ai grijă să-ţi rămână.
(M.M.)

*

O, de ţi-ai aparţine! Dar nu eşti
Al tău, decât atât cât eşti în viaţă:
De moarte cată să te pregăteşti,
Dând altuia să-ţi poarte mândra faţă.
Atunci şi frumuseţea ta, ce-i doar
Primită în arendă, ar rămâne:
Ai fi, chiar dacă mori, tu însuţi iar
Prin cel ce-ar semăna la chip cu tine.
Cine-ar lăsa-n paragină o casă
Atât de mândră,-n loc de-a o feri
Cu grijă, de năprasnica vântoasă,
De gerul morţii care va veni?
Doar un nechibzuit! Tu, însă, cată
Să ai un fiu: şi tu-ai avut un tată!
(P.S.)

Not from the stars do I my judgement pluck;
And yet methinks I have astronomy,
But not to tell of good or evil luck,
Of plagues, of dearths, or seasons’ quatity;
Nor can I fortune to brief minutes tell,
’Pointing to each his thunder, rain and wind,
Or say with princes if it shall go well,
By oft predict that I in heaven find:
But from thine eyes my knowledge I derive,
And, constant stars, in them I read such art
As ’Truth and beauty shall together thrive,
If from thyself to store thou wouldst convert’;
Or else of thee this I prognosticate:
’Thy end is truth’s and beauty’s doom and date.

Tot ce prevăd, eu nu citesc în stele;
Şi totuşi, parc-aş şti astrologie!
Dar nu ca să prezic noroc sau rele,
Boli, foamete, ierni lungi dac-or să fie:
Nici clipa trecătoare, nu pot spune
Ce vânt, ce ploi, ce fulgere o pasc;
Nici de domnii nu ştiu de vor fi bune,
Citind zodiacul orei când se nasc.
Din ochii tăi ştiinţa mea se-ncheagă
Şi – stele fixe – scrie-n ei că pot
Frumos şi Adevăr să se-nţeleagă,
De-ai vrea să nu ţii pentru tine tot.
De nu, ascultă ce-ţi proorocesc:
în moartea ta-i sfârşitul lor obştesc.
(I.F.)

*

Eu nu din stele-adun înţelepciune,
Şi-s totuşi astrolog, pe câte văd,
Dar nu din cei ce se pricep a spune
De-or fi bucate, molimi sau prăpăd;
Nici prorociri pe clipe nu ştiu face,
Ce ploi sau vânt îl pasc pe fiecare,
Sau dacă regii vor domni în pace,
Cum de pe boltă aflu nu arare;
Ci tot ce ştiu din ochii tăi mi-apare,
Şi-ntr-înşii, ca-n statornici aştri, scrie:
Frumos şi Adevăr vor fi în floare,
De n-o să-ţi dărui totul numai ţie;
Altminteri, îţi prezic: când vei muri,
Frumosul şi-Adevărul s-or sfârşi.
(T.B.)

*

Priceperea nu mi-o adun din stele
Şi, totuşi, parcă-s astrolog un pic
Deşi nu ştiu de bune sau de rele,
De plăgi, de lipsuri sau de timp să zic;
Nu ştiu ce-aduce clipa care vine:
Ori trăsnete, ori ploi şi vânt şi tac,
Nici dacă domnilor le-o merge bine
Deşi pricep al bolţii zodiac.
Dar ochii tăi sunt cartea cea mai bună
Şi, sori statornici, astfel mă învaţă:
„Frumosul şi-Adevărul se-mpreună
Când dărui vieţii tot ce-ai strâns o viaţă”.
De nu, îţi prorocesc: la moartea ta
Frumos şi Adevăr vor înceta!
(N.Ch.)

*

Spre ce pricep nu stelele mă-ndrumă,
Şi totuşi parcă-s meşter zodier;
Dar nu ghicesc de foamete, de ciumă,
De sorţii răi sau blânzi, de moine, ger…
Nici pot prezice zestrea clipei scurte
Cum fi-va: ploaie, trăsnet, vijelie,
Şi nici norocul prinţilor la curte,
Cetind mereu ce sus pe boltă scrie,
Ci tot ce ştiu din ochii tăi se-adună,
În ei – statornici sori – văzând în floare
Frumosul şi-Adevărul împreună,
Făptura de-ţi vei face-o roditoare;
Altmintrelea, la moartea ta prevăd
Sfârşitul amânduror în prăpăd.
(T.D.)

*

Eu nu culeg din stele-nţelepciune
Şi totuşi sunt un fel de astrolog
Dar nu prezic nici rele şi nici bune,
Pricepere de Chronos nu-mi arog.
Nu ghicesc soarta-n clipa care trece,
N-arăt cu degetul de-s ploi ori vânt,
Nu ştiu nici regilor cum le mai merge,
Deşi cunosc al astrelor cuvânt.
Din ochii tăi ştiinţa-mi trag, înaltă,
Ca-n stele fixe-n ei citesc minuni:
„Frumos şi Adevăr vor fi de-olaltă
Dacă-ai să uiţi doar ţie să-ţi aduni!”
Şi-ţi zic, când ziua morţii o să-ţi vie
Frumos şi Adevăr, n-or să mai fie…
(Gh.T.)

*

Eu cugetarea n-o culeg din stele;
Deşi ştiinţa lor nu mi-e străină,
Nu prorocesc ursite bune, rele,
Nici ciuma, foamea, vremea cum se-mplină.
Nu ştiu nici soarta clipelor fugare,
De-aduc ori trăsnet, ploi de-aduc ori vânt,
Nici de-o fi bună-a prinţilor cărare,
Când semnului ceresc nu-i dau cuvânt.
Ce ştiu, doar ochii tăi pot să-mi arate,
Sunt stele de nădejde ce-mi dau glas:
Credinţă, har, cu spor îngemănate
Vor fi, din tine-o urmă de-a rămas:
De nu, cu-al tău sfârşit, mi-e prevestirea:
E dat credinţei, harului, pieirea.
(M.M.)

15

When I consider every thing that grows
Holds in perfection but a little moment,
That this huge stage presenteth nought but shows
Whereon the stars in secret influence comment;
When I perceive that men as plants increase,
Cheered and check’d even by the self-same sky,
Vaunt in their youthful sap, at height decrease,
And wear their brave state out of memory;
Then the conceit of this inconstant stay
Sets you most rich in youth before my sight,
Where wasteful Time debateth with Decay,
To change your day of youth to sullied night;
And all in war with Time for love of you,
As he takes from you, I engraft you new.

Când mă gândesc că toate cele ce apar
desăvârşire scurtă cuceresc pe rând,
că scena-aceasta-a lumii ne arată doar
ce stelele ne revelează povestind,
când văd că oamenii ca pomii cresc
învioraţi şi-năbuşiţi de-acelaşi cer,
mândri de seva tinereţelor descresc
şi în mormânt cu starea lor frumoasă pier:
icoanele acestei nestatornicii
te-aduc în tânără splendoare-n faţa mea,
iar timpul şi ruina rea ţin sfat, pustii,
cum ziua jună să ţi-o schimbe-n noapte grea.
Cu timpul războindu-mă, pe creanga ta
cu drag eu altoiesc din nou ce el îţi ia.
(L.B.)

*

Când mă gândesc că tot ce este n-are
Decât o clipă-n plin desăvârşire,
Că veşnic scena lumii e-n schimbare
Sub tăinuita stelelor rotire,
Că oamenii şi ierburile cresc
Hrăniţi şi arşi pe rând de-acelaşi cer,
Că seva şi vigoarea-şi cheltuiesc
Fălindu-se că-s vii, şi-n urmă pier,
Când văd atâta nestatornicie,
Mult mai de preţ îmi pari, ştiind că pot
Pustiul Timp şi Vârsta, raza-ţi vie
În noapte grea s-o schimbe, prin complot.
De dragul tău luptând cu Timpul, vreau
Ce-ţi fura el pe veci la loc să-ţi dau.
(I.F.)

*

Când mă gândesc la tot ce-i viu, că n-are
Decât o clipă de desăvârşire,
Că-n tot ce-arată scena asta mare
E-a stelelor ascunsă-nrâurire;
Când văd că omul ca, o plantă creşte.
Că-acelaşi cer l-alintă şi-l doboară,
Că tocmai când ajunge-n vârf, descreşte,
Iar faima lui uitarea o-nconjoară:
Văzând în toate nestatornicia,
Tu, mândru tânăr, îmi răsai în faţă.
Când Vremea se uneşte cu Urgia,
Să schimbe-n beznă ziua ta măreaţă,
Şi Vremea-nfrunt, iubindu-te mereu,
Şi tot ce smulge ea, ţi-adaug eu.
(t.B.)

*

Când mă gândesc că orişice răsare
Stă în desăvârşire doar o clipă,
Că totu-i joc pe-a lumii scenă mare
Pe care stelele îl înfiripă;
Când văd că omul ca şi iarba creşte
îmbucurat şi frânt de-acelaşi cer,
Dar seva, când pe culme-s, le descreşte
Şi anii falnici în uitare pier:
Văzând această nestatornicie
Mai tânăr, parcă, îmi apari în faţă
Când Timpul şi Ruina se îmbie
Să înnopteze ziua ta semeaţă.
De dragul tău cu Timpul lupt mereu
Ca tot ce-ţi ia, din nou să-ţi dărui eu.
(N.Ch.)

*

Când chibzui despre tot ce-i lucru viu
Că-abia un ceas desăvârşire are,
Că lumea-i doar un teatru mult mlădiu
Sub tăinuita stelelor lucrare,
Când văd pe om ca plantele crescând
înviorat şi ars de-acelaşi soare,
Trufaş de tinereţea-i, dar curând
Surpat din slava slavei în uitare,
Atunci acest destin şovăitor
Nemăsurat de tânăr mi te-arată,
Deşi Primejdii mari şi Vremea vor
Să-ţi facă zorii noapte necurată…
De dragul tău, cu Vremea port război:
Ce smulse ea din tine, eu înnoi.
(T.D.)

*

Când văd ca tot ce creşte-i rod netrainic,
O clipă doar sortit desăvârşirii,
Şi simt că-i tălmăcita-n stele, tainic,
Pe boltă, uriaşa scenă-a firii:
Când îi privesc pe oameni ca pe flori,
Vlăstare nouă sub acelaşi cer,
De sevă plini ori goi; când mândri sori,
Când bieţi ologi, uitaţi cu toţi când pier, –
Atunci chiar gândul nestatorniciei,
Mai gingaşă în ochii mei te poartă;
Dar chipul prins sub geana veşniciei,
îl văd în umbre, veştejit, de soartă.
Şi războiesc, de dorul tău robit,
Cu Timpul, să-ţi redau ce ţi-a răpit!
(N.A.-A.)

*

Când ştiu că tot ce-n juru-ne viiază
Este desăvârşit numai o clipă,
Că tot ce-n scena vieţii se aşază
E-nrâurit de-a stelelor risipă;
Când oamenii, puiţi ca iarba-n lume,
Îi văd slujiţi şi stinşi de-o stea avară
Ce-i micşorează când ajung pe culme,
Zvârlindu-i din memorie afară;
Văzând în toate-un nestatornic tremur,
Vederii mele, umbra ta-mi ajungă,
Mereu întinerind sub crug de vremuri
Ce-ar vrea să schimbe ziua-n noapte lungă…
Cu timpul ce te fură duc război
Şi tot ce fură eu ţi-ntorc ’napoi.
(Gh.T.)

*
De cumpănesc cum orice rod al humii
E împlinit doar pentru-o biată clipă,
Deşertul joc pe marea scenă-a lumii
în taina stelelor cum se-nfiripă,
Cum om şi frunză cresc şi-acelaşi cer,
Cum bici le dă şi binecuvântare,
În floare-ntâi, pe culmi apoi cum pier,
Cum li-e zvârlită fala în uitare,
Atunci, de faţă cu zădărnicia,
Mi se iveşte frageda-ţi făptură,
La sfat stă Timpul cu Nimicnicia
Să-ţi schimbe mândră zi cu-a nopţii zgură:
De dragul tău, în trântă Timpul nărui
Şi de te pradă, toate iar îţi dărui.
(M.M.)

16

But wherefore de not you a mightier way
Make war upon this bloody tyrant, Time?
And fortify yourself in your decay
With means more blessed than my barren rhyme?
Now stand you on the top of happy hours,
And many maiden gardens, yet unset,
With virtuous wish would bear your living flowers
Much liker than your painted counterfeit:
So should the lines of life that life repair,
Which this, Time’s pencil, or my pupil pen,
Neither in inward worth nor outward fair,
Can make you live yourself in eyes of men.
To give away yourself keeps yourself still;
And you must live, drawn by your own sweet skill.

De ce n-alegi mai bune căi să-nfrângi
în crunt război despòtul Timp, adică?
Drept stăvili vârstei, pentru ce nu-ţi strângi
Mai greu zăgaz ca versu-mi de nimică?
În floarea vieţii, răsfăţat de ore,
Ce pajişti nenuntite, azi, de plug
N-ar vrea sămânţa viitoarei flore
Să ţi-o rodească-n brazde din belşug?
Dând vieţi din tine, preţ dai ăstei vieţi,
Ce pana mea şi-a Timpului, gângavă,
N-ar şti-n splendoare şi-n lăuntric preţ
Să ţi-o păstreze-n veci, cântându-ţi slavă.
Doar de te dărui veşnic te păstrezi,
Trăieşti pe veci cum ştii să te gravezi.
(I.F.)

*

Dar pentru ce nu porţi cu alte arme
Război cu Timpul, crâncenul tiran,
Şi nu-ţi alegi, ca el să nu te sfarme,
Mai sacru scut ca versul meu sărman?
În plin zenit eşti azi, şi nu puţine
Grădini fecioare ţi-ar purta cu dor
Răsadul viu, ce-ar semăna cu tine
Mai mult decât portretul în culori.
Viaţa ar picta o nouă viaţă,
Cum Timpul-pictor sau cântarea mea,
Ca preţ lăuntric sau superbă faţă,
Să ţi-o redea aievea n-ar putea.
Te dăruie, şi-al tău rămâi! Viază
Prin ceea ce doar harul tău pictează!
(T.B.)

*

De ce nu cauţi calea cea mai bună
Când lupţi cu Timpul crud? De ce te pleci
Şi nu-i pui stavilă când ani se-adună
Ceva mai sfânt ca versurile-mi seci?
Azi eşti pe culmea zilelor senine
Şi-n jur livezi-fecioare-s berechet;
Doresc răsadul florilor din tine
Şi nu culorile unui portret.
A vieţii linii viaţa le repară
Cum pana Timpului sau pana mea
De-nvăţăcel, lumina ta, cea clară
Sau din adânc, s-o prindă n-ar putea.
Te dărui şi te păstrezi! Aşa
O să trăieşti, cum ştii a te picta.
(N.Ch.)

*

Dar iureş cum de nu dai mai năprasnic,
Război când baţi cu Timpul, crudul zbir?
Şi nu-ţi înfrunţi Primejdia c-un paznic
Mai harnic decât versul van ce-nşir?
Azi eşti în vâlva vârstei desfătate
Şi multe încă nerodite saduri
Râvnesc să-ţi poarte, cu dorinţi curate,
Nu chipul scris, ci viile-ţi răsaduri;
Cu-al vieţii fir să coşi ce viaţa strică!
Iar pentru nuri şi meritele-ţi mari,
Nici Timpul-scrib, nici pana-mi ucenică
Nu pot a-ţi fi în lume cronicari.
Prin ce împărţi te mântui de pieire;
Fii singur tu zugravul tău, subţire.
(T.D.)

*

De ce nu porţi cu mai subtile arme
Război cu timpul şi de ce-ţi alegi,
Când el se pregăteşte să te sfarme,
Sărmanu-mi stih cu versuri neîntregi?
Acum, în miez de ore cristaline
Livezi-fecioare fără de răsad
Flori ar purta ce-ţi seamănă mai bine
Decât icoana cu contur sculptat.
Viaţa astfel picta-va iarăşi viaţă;
Nici timpul, nici penelul-ucenic
Lumina ce lăuntric te răsfaţă
N-o ar ivi mai bine cu nimic…
Te dăruieşti? Rămâi, şi-aşa, îmi pare
Trăieşti pictat cu dulce-ndemânare…
(Gh.T.)

17

Who will believe my verse in time to come
If it were fill’d with your most high deserts?
Though yet, heaven knows, it is but as a tomb
Which hides your life and shows not half your parts.
If I could write the beauty of your eyes
And in fresh numbers number all your graces,
The age to come would say ’This poet lies;
Such heavenly touches ne’er touch’d earthly faces’.
So should my papers, yellow’d with their age,
Be scorn’d, like old men of less truth than tongue,
And your true rights be term’d a poet’s rage
And stretched metre of an antique song:
But were some child of yours alive that time,
You should live twice: in it and in my rhyme.

Vor crede, din ce-am scris, un singur rând,
în vremi ce vin, când eşti slăvit în toate?
Deşi, la naiba! Versul e-un mormânt
în care,-nchis, n-apari nici jumătate!
De-aş şti să scriu ce-ţi văd în ochi lucind,
Să-ţi fur de-aş şti-ntr-un număr virgin boiul,
Când n-om mai fi vor spune toţi că mint:
Aşa atingeri n-au atins noroiul!
Aceste file galbene de vreme
Le-or socoti scorneli de moşi flecari,
Şi slava ta, o toană că-i, s-or teme,
De măscărici dedat la vorbe mari.
Dar pruncul dacă-n viaţă-ar fi să-ţi fie,
Tu ai trăi şi-n el, şi-n poezie.
(I.F.)

*

Mi-ar crede versul alte generaţii
Când te-aş descrie-ntreg, aşa cum eşti?
Tu azi subtile frumuseţi şi graţii
Ca-ntr-un mormânt le-ascunzi şi le fereşti.
De te-aş putea chiar zugrăvi-n cuvinte,
Cu glasul tău, cu farmecul tău sfânt,
Urmaşii zice-vor: „Poetul minte:
E chip din cer, nu-i chip de pe pământ”.
Pe-ngălbenite file de hârtie
Dispreţ aşteaptă rimele-mi perechi;
Splendoarea ta? O simplă fantezie.
O-nfloritură dintr-un cântec vechi.
Doar într-un fiu al tău, de-o exista,
Vei vieţui – ca-n poezia mea.
(N.P.)

*

Câţi au să-mi creadă-n veacuri acest cânt,
De ţi-ar cuprinde harurile toate?
Deşi, mă jur, el ţi-e mai mult mormânt,
Şi nu te-arată nici pe jumătate.
Să-ţi pot descrie ochii în cuvinte,
Şi-n proaspăt şir să-nşir atâtea graţii,
Ar zice cei ce vin: „Poetul minte,
Pe-un chip de humă nu ard constelaţii”.
Astfel, de-ngălbenita mea hârtie
Râzând ca de-un moşneag flecar, vor spune
Că n-am scris drept, ci-i numai poezie,
Ecou umflat din cântece străbune.
Să ai vreun strănepot, te-ai bucura
De două vieţi; în el şi-n strofa mea.
(T.B.)

*

Cine-o să creadă-n vremea care vine
În versul meu, când te slăvesc prin toate?
Deşi, îţi jur! ca-ntr-un mormânt te ţine
Şi te arată doar pe jumătate.
De-aş şti să cânt privirea ta fierbinte
Şi-n stihuri noi splendorile-ţi să-nşirui,
Vor spune cei ce vin: „Poetul minte;
Pe frunţi de om nu pune cerul miru-i!
Aşa, de-ngălbenita-n timp hârtie
Vor râde ca de-un moş într-o ureche
Zicând că n-a spus drept, că tot ce scrie
Poetul, are iz de modă veche.
C-un fiu ai fi de două ori mai viu
Trăind şi-n el şi-n versul ce ţi-l scriu.
(N.Ch.)

*

Au cine-ar crede stihurilor mele
De-ar fi cu-a tale haruri încărcate?
Deşi ca-ntr-un mormânt te-ascund în ele
Ce nu te-arata nici pe jumătate…
De-aş zugrăvi privirea-ţi prin cuvinte,
Şi-ntreg în vers te-aş viersui cum eşti,
Urmaşii ar cârti: „Poetul minte,
N-au fost pe lume-aşa făpturi cereşti”.
Deci filele-mi, de vremi pălite, fi-vor
Luate-n râs ca moşii prea limbuţi,
Iar cuveniţii psalmi – poetic vifor
Sau tropi de àntic imn vor fi crezuţi
Dar viu ramâi, lăsând pogorâtori,
în ei şi-n stihul meu – de două ori.
(T.D.)

*

Cine-mi va crede versu-n care-nchid
Tot harul ce te binecuvântează,
Deşi el e mai mult mormânt boltit
Ce nici pe jumătate te păstrează?
Ochii de-ar fi să ţi-i descriu şi-n vers
Să trec întregul tău izvor de graţii,
Că mint mi se va spune, n-au premers
Nicicând pe-un chip, culorile din spaţii.
Şi astfel sfoiegitele-mi hârtii
Vor fi batjocorite şi-mi vor spune
Că tot ce eşti, eşti doar ce zugrăvi
Poetu-n versul cu scorneli nebune.
De-ar fi un prunc de-al tău, atunci în el
Şi-n versul meu ai să trăieşti la fel.
(Gh.T.)

*

Câţi s-or ivi în veac să dea crezare
Acestui stih chiar plin de haru-ţi tot?
Aşa-i, o ceruri, doar o groapă care
Te-ascunde, dezvelind din tine-un ciot.
De-aş şti aşterne vraja-ţi în cuvinte,
Să ţi-o măsor cu-a stihului măsură,
Urmaşii-ar spune: „Ăst poet ne minte;
Cerească nu-i a lutului făptură”.
Iar foile îngălbenind de vreme,
Ca guralivii ghiuji, vor fi de-ocară,
Ce-i drept, ea patimă o să se cheme,
Vers lălăit de barzii de-odinioară:
Dar prin copilul tău, pe-acest pământ
Ai fi-ndoit, în el şi-n tot ce cânt.
(M.M.)

*
Cine va crede mâine-n versul meu,
Chiar dacă-n el, azi, farmecu-ţi răzbate?
Ţi-ascunde viaţa ca un mausoleu
Şi nu te-arată nici pe jumătate!
Dac-aş putea frumoşii ochi să-ţi cânt
Ori, pentru nurii tăi să isc cuvinte
Cu totul noi, s-ar spune: – Pe pământ
Nu vezi aşa ceva! Poetul minte!
De-aceste file-atunci îngălbenite,
Ar râde lumea, ca de-un moş flecar,
Zicând că meritele ţi-s scornite
De-un bard străvechi, sau de-un poet barbar.
Dar ai putea trăi de două ori
Prin versul meu şi prin moştenitori!
(P.S.)

18

Shall I compare thee to a summer’s day?
Thou art more lovely and more temperate:
Rough winds do shake the darling buds of May,
And summer’s lease hath all too short a date:
Sometime too hot the eye of heaven shines,
And often is his gold complexion dimm’d;
And every fair from fair sometime declines,
By chance or nature’s changing course untrimm’d;
But thy eternal summer shall not fade,
Nor lose possession of that fair thou ow’st,
Nor shall death brag thou wander’st in his shade,
When in eternal lines to time thou grow’st;
So long as men can breathe, or eyes can see,
So long lives this, and this gives life to thee.

18

Să te asemăn oare cu o zi de vară,
pe tine care mult mai dulce, blândă eşti?
În vijelie mugurii de mai se sfarmă,
scurt măsurată e vara, când în timp priveşti.
Ochiul ceresc luceşte, uneori el arde,
culoarea aurie pierde-şi-o ades.
Tot ce-i frumos de frumuseţe se desparte,
prin voia întâmplării şi-al schimbării mers.
Să nu se irosească vara ta vreodată
frumuseţii tale vreau să-i dărui veşnic scut.
Să nu se sumeţească moartea niciodată
că-n umbra ei tu umbli, şi că te-ai pierdut.
Oamenii cât timp vor respira sub stele –
tu vei răzbi, trăind în versurile mele.
(L.B.)

*

Să te asemui cu o zi de vară?
Eşti mai frumoasă şi eşti mai senină,
În mai, vânt aspru mugurii doboară
În august toamna-a şi-nceput să vină!
Adesea soarele-i o grea văpaie,
Iar alteori sub negri nori se-ascunde,
De frumuseţe totul se despoaie
Fără să ştii de ce şi nici de unde.
Dar veşnica ta vară nu se stinge,
Nici chipul tău frumos nu va fi şters,
Nici umbra morţii nu te va atinge
Când vei trăi în veşnicul meu vers.
Cât ochi vor fi, cât inimi or să fie,
Sonetul meu te va păstra tot vie.
(M.S.)

*

Cu-o zi de vară-ţi pot asemui
Făptura? Ţi-e mai caldă şi mai blândă!
Cad flori în mai când prinde-a vremui
Şi verilor li-s toamnele osândă.
Jar viu ne pare soarele-uneori
Şi-ades păleşte ochiul lui, cerescul.
Splendorile decad dintre splendori
Şi sorţii rău norocul vitregescu-l.
Dar veşnica ta vară dăinui-va
Şi frumuseţea nu-ţi va fi furată,
Nici moartea-asupră-ţi n-o să-şi urce stiva:
Vei creşte-n vers cu secolii deodată.
Cât ochi vor fi şi guri vor răsufla,
El va trăi şi viaţă va să-ţi dea.
(I.F.)

*

Să te aseamăn cu o zi de vară?
Tu ai un chip mai gingaş, mai senin;
Vânt aspru-n Mai flori tinere doboară,
Şi-arenda zilei ţine prea puţin.
Cerescul ochi e uneori dogoare,
Şi-n tot ce-i farmec, farmecul dispare,
Când firea-n mers ori soarta i-l desţese.
Dar vara ta eternă nu apune,
Nici farmecul ce azi te-mpodobeşte,
Nici văl asupră-ţi Moartea nu va pune,
Când tu, prin timp, în vers etern vei creşte.
Cât inimi bat, şi-n ochi mai e scânteie,
Mi-e cântul viu, şi viaţă o să-ţi deie.
(T.B.)

*

Să te asemăn cu o zi de vară?
Eşti mai încântător şi mult mai blând:
în mai vânt aspru mugurii doboară
Şi-arenda verii trece prea curând.
Cerescul ochi e uneori prea tare
Şi chipu-i de-aur alteori e şters,
Că din frumos tot ce-i frumos dispare
Întâmplător sau prin al Firii mers.
Dar vara ta de-a pururea va ţine
Şi nu-ţi vei pierde farmecu-n estimp;
Nici moartea nu se va făli cu tine,
Că tu prin vers etern creşti peste Timp.
Cât omul suflă, ochi cât or să fie,
Cât viu mi-e versul, viaţă îţi dă ţie.
(N.Ch.)

*

Cu-o zi de Vară să te-alătur oare?
Eşti mai frumos, mai molcom şi mai blând;
în Mai, moi muguri sparge aspra boare
Şi vremea verii trece prea curând;
Când prea pripeşte-aprinsul Ochi ceresc,
Când auru-i se-adumbră, alteori,
Şi-n ce-i frumos mândreţuri istovesc
După noroc, sub sorţii schimbători…
Dar Vara ta eternă nu păli-va,
Nici frumuseţea nu ţi se va pierde,
Şi nu te va umbri Nemilostiva,
Când din eternul stih vei creşte verde.
Ochi treaz şi oameni vii cât or să fie,
El viu va fi, şi viaţă-ţi va da ţie.
(T.D.)

*

Cu-o zi a verii poate să te semui?
Tu eşti mai plin de farmec şi mai blând!
Un vânt doboară creanga şi blestemu-i
Că frunza verii moare prea curând.
Ades e ochiul cerului fierbinte
Şi aur îl precede-ntunecat,
Precum frumosul din frumos descinde
Sub cerul simplei firi, netulburat.
Dar vara ta eternă nu păleşte
Şi n-ai să pierzi ce astăzi stăpâneşti
În umbra morţii n-ai să plimbi căleşte
Când într-un vers etern ţi-e dat să creşti,
Cât oamenii privesc şi cât respiră
Trăieşti şi tu în cântu-nchis în liră.
(Gh.T.)

*

Să te asemui cu o zi de vară?
Ţi-e firea mai cu farmec, mai blajină,
În mai vânt vitreg mugurii doboară,
Şi zestrea verii e şi ea puţină.
O dată-i ochiul bolţii-nvăpăiere,
O dată-i ceaţă aurul sclipirii,
Din ce-i frumos ades frumseţea piere,
Cum vrea-ntâmplarea sau osânda firii.
Dar vara veşnică îţi este partea,
Minunea-i pururi în robie ţii,
Nu-ţi va şti umbletul prin umbre Moartea,
Te-nalţă versul veşnic în vecii;
Cât suflu-i viu în veac, privirea vie,
În stihu-mi trainic afli trăinicie.
(M.M.)

*

Să te asemui cu o zi de vară?
Mai blândă-i frumuseţea ta, o ştiu!
Mulţi muguri pier: vântoasa îi doboară.
Şi-i scurtă vara, pleacă timpuriu.
Ne frige ochiul soarelui, adese,
Cum auriu-i chip e-ades umbrit;
Chiar frumuseţii celei mai alese
O toană-a Firii-i poate fi sfârşit!
Dar vara ta e veşnică: nu piere
Nimic din frumuseţea ta, în veci!
S-o însoţeşti ca umbra nu-ţi mai cere
Nici Moartea, cât prin vremi în versu-mi treci!
Cât vor fi oameni şi cât vor vedea,
El va trăi şi viaţă îţi va da!
(P.S.)

*

Să te asemui cu o zi de vară?
Tu eşti mai gingaş şi mai cumpătat.
Muguri de mai în vânt se înfioară
Şi-arenda verii iute-i pe gătat.
Cerescul ochi odat’ prea dogoreşte
Şi chipu-i auriu e-ades umbrit;
Tot ce-i frumos din ce-i frumos descreşte.
De soarta sau schimbarea i-a ursit.
Dar vara ta eternă nicicând piere,
Nici fi-vei de frumseţe văduvit;
Nici Moartea-n umbra ei nu te va cere,
Când în eterne versuri te-am clădit.
Cât ochii văd şi e suflarea vie,
Mi-e versul viu şi-ţi dă viaţă ţie.
(M.Angh.I.)

Devouring Time, blunt thou the lion’s paws,
And make the earth devour her own sweet brood;
Pluck the keen teeth from the fierce tiger’s jaws,
And burn the long-lived phoenix in her blood;
Make glad and sorry seasons as thou fleets,
And do whate’er thou wilt, swift-footed Time,
To the wide world and all her fading sweets;
But I forbid thee one most heinous crime:
O! Carve not with thy hours my love’s fair brow,
Nor draw no lines there with thine antique pen;
Him in thy course untainted do allow
for beauty’s pattern to succeeding men.
Yet do thy worst, old Time: despite thy wrong,
My love shall in my verse ever live young.

Timp hâlpav, lasă leul bont de gheară,
Dă ţărnii hrană plozii ei tereştri,
Din fălci de tigri smulge colţi, şi-n pară
De rug omoară fenicşii măieştri!
Ierni triste-nşiră după veri zglobii,
în zborul tău, Timp iute de picior!
Cu-o lume-ntreagă fă tot ce-i pofti,
Dar nu-ndrăzni cel mai cumplit omor:
O, nu-ţi grava pe fruntea ce mi-e dragă,
Cu pana-ţi roasă de rugină, ora.
Tu treci, şi las-o albă,-ntinsă,-ntreagă,
Model de frumuseţe tuturora!
Dar, fă-i ce-i şti mai rău, bătrân pervers:
Tot tânăr va trăi cel drag, prin vers!
(I.F.)

*

Timp lacom, gheara leului o calcă,
Fă glia puii proprii să-şi mănânce,
Sau smulge colţii tigrului din falcă,
Eterna fenix arde-o-n al ei sânge;
Ne dă, din fugă, zile reci sau soare,
Şi fă ce vrei, Timp iute de picior,
Cu lumea şi cu averea-i trecătoare,
Dar teme-te de cel mai crunt omor:
O, nu-ncrusta cu ore fruntea dragă,
Nici n-o-nsemna cu vechiul tău penel;
Din mers, lui lasă-i frăgezimea-ntreagă,
Să fie-n veci frumosului model.
Sau fă-ţi de cap! În ciuda ta, Bătrâne,
Cel draG, în versu-mi, tânăr va rămâne.
(T.B.)

*

Timp lacom, Leului toceşte-i gheara,
Fă glia să-şi înghită rodul; frânge
Tăiosul colţ de tigru şi ca para
Să ardă fenixul în propriu-i sânge;
în goană ne-ncălzeşte şi ne-ngheaţă,
Fă orice vrei, Timp iute de picior;
Usucă lumea şi a ei dulceaţă
Dar nu-ndrăzni cel mai cumplit omor:
O, nu-nsemna pe fruntea scumpă mie
Cu peana-ţi veche nicio urmă, chiar;
Din mers păstreaz-o pură, ca să fie
Frumoşilor moştenitori, tipar.
Dar fă-i ce vrei! În ciuda ta, Bătrâne,
Prin versu-mi tânăr cel iubit rămâne.
(N.Ch.)

*

Timp lacom, gheara leului retează,
Pe-ai humei prunci dă-i humei să-i mănânce,
Din fălci de tigru colţii fă să cază,
Eternul Phoenix fă-l să arză-n sânge.
Înşiră-n treacăt ani posaci sau buni,
Fă-ţi orice fel de toane, Timp fugaci,
Cu lumea şi plăpândele-i minuni,
Dar marea mârşăvie n-ai s-o faci:
O, nu lăsa secundele să scurme,
Nici vechea-ţi peană, fruntea ce ador;
Tu curgi şi las-o albă, fără urme –
Tipar de frumuseţi urmaşilor…
Dar poţi lovi, Moşnege, cât de greu,
El pururi tânăr sta-va-n versul meu.
(T.D.)

*

Toceşte gheara Leului, o, timpe,
Pământul lasă-l puii să-şi înghită
Şi smulge-i Tigrului tăiosul ghimpe
Şi Phoenix ardă-n sânge tăvălită!
Faci ore dulci şi triste pe când luneci,
Faci, timpule, tot ce pofteşti; suprimă
Ori veştejeşte lumea, poţi s-o-ntuneci,
Dar te opresc să-ncerci cumplita crimă:
Cu multe ore nu-i cresta sprânceana
Fiinţei dragi, n-o scrie cu peniţa
Şi lasă-i liniştea şi neprihana,
Tipar de frumuseţe lasă-i viţa!
Sau fă-i ce vreai, bătrâne strâmb, în vers
Ea va întineri cu chip neşters…
(Gh.T.)

*

Timp hulpav, leului să-i sfârteci laba,
Fă maica humă puii să-şi îngroape,
Să-şi ardă Phoenix în cenuşă slava,
Fă colţii tigrului turbat să crape.
Senină, stinsă, firea fă să meargă,
O, Timp fugar, ca tine cum vrei, fie.
Cu veştede-amăgiri, cu lumea largă;
Îţi stăvilesc doar o nimicnicie:
Nu-i sape ceasurile-ţi draga frunte,
Nu-i scrijelească rânduri vechea-ţi peană,
S-o laşi, cum pasul tău o să-ţi înfrunte,
Isvod de frumuseţe pământeană:
Haina-ţi poznă nu-i, moş Timp, pierzare,
în versu-mi dăinuie iubirea-n floare.
(M.M.)

20

A woman’s face with Nature’s own hand painted
Hast thou, the master-mistress of my passion;
A woman’s gentle heart, but not acquainted
With shifting change, as is false women’s fashion;
An eye more bright than theirs, less false in rolling,
Gilding the object whereupon in gazeth;
A man in hue alt hues in his controlling,
Which steals men’s eyes and women’s souls amazeth.
And for a woman wert thou first created;
Till Nature, as she wrought thee, fell a-doting,
And by addition me of thee defeated,
By adding one thing to my purpose nothing.
But since she prick’d thee out for women’s pleasure
Mine be thy love, and thy love’s use their treasure.

Natura chip de fată ţi-a pictat,
Tu, a văpăii mele crai-crăiasă;
Ai suflet feminin, dar ne-nvăţat
Cu toate, ca femeia capricioasă.
Priveşti mai viu, dar n-ai ocheada ei,
Şi moi în aur tot ce-ţi stă-nainte;
Bărbat la chip, ai chipuri câte vrei,
Şi-ncânţi bărbaţi şi scoţi femei din minte.
Dintâi, Natura te croi femeie,
Dar te-ndrăgi pe când lucra la tine,
Şi-adăugă, nevrând să mi te deie,
Ceva ce n-are noimă pentru mine.
Dă-mi, dacă eşti menit pentru femei,
Iubirea mie; lor, folosul ei.
(T.B.)

*

Chip femeiesc chiar Firea ţi-a pictat
Şi ai, Domn-Doamnă-a pasiunii mele,
Pur suflet femeiesc; neîntinat,
Nu ca femeile ce ştiu să-nşele.
Ai ochi mai vii ca ele, dar nu fură
Ci dauresc tot ce priveşti cu ei:
Bărbat în fapt, subjugi orice făptură,
Încânţi bărbaţi şi zăpăceşti femei.
Dintâi, Natura te-a ursit femeie,
Dar te-ndrăgi pe când te zămislea
Şi-adăugând ceva, să mi te ieie,
Lipsitu-m-a de folosinţa mea.
Sortit să fii un dar pentru femei,
Dă-mi dragostea, iar lor, folosul ei.
(N.Ch.)

*

Ai – scris de Firea însăşi – chip de fată,
Tu domn şi doamnă patimilor mele,
Şi-o inimă la fel, dar ne-nclinată
Spre toane muiereşti şi amăgele;
Şi ochi mai vii dar nefăţarnici, care
În aur scaldă orişice priveşti:
Cu bărbăteasca ta întruchipare
Orbeşti bărbaţi, frângi inimi femeieşti.
Zidit dintâi să fii femeie, Firea
S-a-ndrăgostit de lucrul ei frumos
Şi mi te-a smuls, greşind alcătuirea
Şi-adăugând ce nu mi-e de folos.
Tu cel croit să desfătezi copile,
IUBIREA dă-mi; lor dă-le-amorurile.
(T.D.)

*

Chip femeiesc îţi zugrăvi chiar Firea
Şi patimile-mi toate stăpâneşti,
Blajină, de femeie ţi-e-ntocmirea,
Nu joci viclene jocuri muiereşti.
Şi zvăpăieri n-au ochii-ţi de văpăi,
Tot ce privesc ei scaldă-ntr-o lumină,
Culori, nuanţe sunt supuşii tăi,
Robeşti bărbaţi, femei ţi se închină.
Şi Firea zise-ntâi: Să fii femeie!
Dar forma-ţi frământând, te prinse dragă,
C-un pinten vru atunci să te încheie,
Făr’ de noroc mi-e stigma ta de vlagă.
Femeii, altoit spre bucurie,
Dă-i desfătări, iubirea dă-mi-o mie.
(M.M.)

*

Chip femeiesc ai, zugrăvit de mâna
Naturii însăşi, dragul meu stăpân
Şi, totodată-n sufletu-mi stăpâna
Cea fără toane, fără gând hapsân!
Ai ochi mai luminoşi ca ai femeii,
Şi mai puţin făţarnici, daurind
Tot ce privesc. Bărbat frumos ca zeii,
Furi chiar ochii bărbaţilor, uimind
Femeile! Ai fost la început
Femeie, pân’ să-i cazi cu tronc Naturii,
Care ţi-a dat un spor, cum n-aş fi vrut,
Şi m-a zdrobit, sub greul loviturii!
Menit să placi femeilor, pe mine
Să mă iubeşti, iar trupul le-aparţine!
(P.S.)

So is it not with me as with that Muse
Stirr’d by a painted beauty to his verse,
Who heaven itself for ornament doth use
And every fair with his fair doth rehearse,
Makinq a couplement of proud compare,
With sun and moon, with earth and sea’s rich gems,
With April’s first-borne flowers, and alt things rare
That heatven’s air in this huge rondure hems.
O! Let me, true in love, but truly write,
And then believe me, my love is as fair
As any mother’s child, though not so bright
As those gold candles fix’d in heaven’s air:
Let them say more that like of hear-say well;
I will not praise that purpose not to sell.

Eu nu pot fi ca Muza ce se-mbată
De-un chip sulemenit, şi-i toarnă stihuri,
Şi-l pune-n rând cu bolta înstelată,
Şi-i urcă-n slăvi te miri ce mai-nimicuri.
Eu nu cutez, ca alţii, să-ţi apropii
Sori, lună, perle, pietre nestemate,
Ori flori de-april, vârând în vers toţi tropii
Ce-nchid ce-i rar în patru zări rotate.
Mă lasă, drept iubind, tot drept să scriu!
Şi crede-mă: mi-e dragostea lumină,
Ca pentru-o mamă pruncul, chiar de ştiu
Că nu-i ca aştrii nopţii de senină.
Se-mbete alţii, deci, cu tropi de rând:
Nu vreau să laud ce nu vreau să vând.
(I.F.)

*

Eu nu-s ca Muza care, admirând
Vopsite frumuseţi, le toarnă-n rimă,
Şi de pe cer podoabe-mprumutând,
Frumosul doar prin ele îl exprimă,
Şi leagă-n comparaţii lună, soare,
Cu nestemate din pământ şi ape,
Cu flori de-april şi alte lucruri rare,
Ce bolta sub cupola ei le-ncape.
Eu, drept iubind, doar adevărul scriu-l.
Deci credeţi-mă: cel iubit îmi este
Frumos la fel cum pentru-o mamă-i fiul,
Chiar de nu-i stea pe bolţile celeste.
Compună alţii ode-nşelătoare;
Eu nu te laud, nu eşti de vânzare.
(T.B.)

*

Eu nu pot fi la fel cu Muza care,
Vrăjită de-o sulemenită mască,
Cuprinde-n vers cereştile odoare
Şi-orice frumos, frumos să povestească,
Cu Luna şi cu Soarele-o compară,
Cu nestematele din sol şi apă,
Cu florile de-april, cu zestrea rară
Ce-n largul cerului poate să-ncapă.
O, drept iubind, mă lasă drept să fiu
Şi crede-mă că dragul meu îmi este
Frumos cum pentru-o mamă-i al ei fiu,
Chiar de nu-i candelă din zări celeste.
Să spună alţii vorbe sunătoare:
Nu laud ce nu-mi este de vânzare!
(N.Ch.)

*

Eu n-am să cânt ca Muza cea neghioabă
Vreo zână mult boită, muză care
Chiar cerul i-l anină drept podoabă
Şi-n tot ce-i mândru-i altă-asemănare;
Nu ticlui nici metafore-acătării
Cu florile mezine de prier,
Cu sori, cu luna, cu-adamantul mării,
Cu tot ce-i rar sub larg boltitul cer.
Iubind cinstit – cinstit să scriu mă lasă,
Şi, crede-mă, făptura ce iubesc
Cât pruncul pentru mumă e frumoasă,
Deşi nu-i foc din sfeşnicul ceresc.
Mai mult îndruge gureşii de rând;
Nu laud eu ce n-am de gând să vând.
(T.D.)

*

Ca muzei, mie nu mi se întâmplă
Stârnit de nu ştiu ce vopsit portret
Şi văduvind a cerurilor tâmplă
Frumosul frumuseţii să-l repet
Şi să-l asemui prea semeţ, cu luna,
Cu soarele ori perlele din mări,
Cu-Aprilul nins de flori întotdeauna,
Sub necuprins rotundul unei zări.
Doar adevărul scriu, precum a mamei
Iubindu-şi fiul, dragostea mi-o simt,
Chiar dacă n-are sclipătul aramei
Din sfeşnicele cerului, de-argint…
Să-şi scrie alţii vorbele în vânt,
Eu n-am să laud ce nu vreau să vând!
(Gh.T.)

*
Nu-i Muza mea acea care stârneşte
Sulemenite frumuseţi să scrie,
Chiar cerul ia podoabă şi-mpleteşte
Minuni de-o zi-n minunea din vecie.
Nuntiri semeţe-ncinge: soare, lună,
Pământul cu-ale mărilor mademuri,
Boboc de-April, tot ce-i odor adună
Din uriaşa boltă, de sub ceruri.
Adevărate-mi sunt slova, iubirea,
Iar dragostea, v-o spun, e dintre-acele
Ca maicii pruncul, chiar de n-au sclipirea
Din aurul bătut pe cer de stele:
Vorbească-acei ce-n vorbe dau crezare,
Nu vreau să laud ce n-am de vânzare.
(M.M.)

My glass shall not persuade me I am old,
So long as youth and thou are of one date;
But when in thee time’s furrows I behold,
Then look I death my days should expiate.
For all that beauty that doth cover thee
Is but the seemly raiment of my heart,
Which in thy breast doth live, as thine in me:
How can I then be elder than thou art?
O! Therefore, love, be of thyself so wary
As I, not for myself, but for thee will;
Bearing thy heart, which I will keep so chary
As tender nurse her babe from farinq ill.
Presume not on thy heart when mine is slain;
Thou gavest me thine, not to give back again.

Nu cred oglinzii că-s bătrân, cât timp
Tu şi cu tinereţea sunteţi gemeni;
Dar când te văd muşcat de-ai vremii, ghimpi,
Pricep că eu al morţii sunt de-asemeni.
Căci nimbul ce te-nvăluie pe tine
Veşmânt îi este sufletului meu,
Ce-n tine stă, precum al tău e-n mine:
Cum pot atunci mai vârstnic să fiu eu?
O, dragul meu, ai grijă,-asemeni mie:
Nu ţelul meu, ci slava ta mi-e-n gând,
Când sufletul, veghind cu gingăşie,
Ţi-l port, cum doica pe-un sugar plăpând.
Să nu-l râvneşti, al meu când o să moară;
Mi-l dăruişi nu ca să-l capeţi iară.
(T.B.)

*

Nu-i cred oglinzii că-s bătrân, cât timp e
De-o seamă tinereţea ta cu tine;
Dar când te văd brăzdat de-al Vremii ghimpe
Pricep că ziua ispăşirii vine.
Acel frumos pe care-l porţi acù
Mi-e sufletului strai de sărbătoare;
Trăind în pieptu-ţi, ca în mine tu,
Pot fi mai vârstnic decât tine, oare?
O, dragul meu, prudent fii tu cu tine
Cum eu cu mine-s, pentru tine doar;
Purtându-ţi inima, atent voi ţine
La ea, cum doica la al ei sugar.
Nu-mi cere inima-ţi de-o pierd pe-a mea,
Căci nu mi-ai dat-o spre-a o-napoia.
(N.Ch.)

*

Eu n-am să cred oglindei că-s moşneag
Cât timp juneţii fi-vei geamăn frate;
Dar când brăzdat obraz vei da-n vileag,
Voi şti că moartea mea la uşă bate.
Căci toată frumuseţea ce te-ncarcă
Mi-e straiul scump al inimii, ce-n sân
La tine-i (cum şi-a ta în sânu-mi) parcă…
Deci cum pot fi ca tine mai bătrân?
Fii, dar, cu-a ta făptură grijuliu
Cât eu aş fi cu tine, nu cu mine,
Căci inima-ţi în pază vreau s-o ţiu
Cum doica pruncul mult ferit şi-l ţine.
Când fi-voi mort, zălogul inimei,
Ce tu mi-ai dat, să nu mai crezi că-l iei.
(T.D.)
*

Oglinda n-am s-o cred că sunt moşneag
Cât tinereţea ta îţi e părtaşă,
Dar clipele când văd cum brazde-ţi trag,
Ştiu, moartea mi-e a traiului ispaşă.
Iar frumuseţea când te-nvăluieşte,
E inima-mi ce-n mantia-i te ţine,
Stă-n pieptul tău, al meu cu-a ta trăieşte,
Pot, dar, a fi mai vârstnic decât tine?
Cum stau de veghe-asupra-ţi, tu veghează,
Nu-ntr-al meu bine-o cer, de dragul tău,
Vreau să-ţi port inimii aceeaşi pază
Cum buna doică-i pruncului de rău:
Ucisă când mi-e inima-i şi-a ta,
Mi-ai dat-o spre a nu ţi-o-napoia.
(M.M.)

As an umperfect actor on the stage,
Who with his fear is put besides his part,
Or some fierce thing replete with too much rage,
Whose strength’s abundance weakens his own heart;
So I, for fear of trust, forget to say
The perfect ceremong of love’s rite,
And in mine own love’s strength seem to decay,
O’ercharged with burden of mine own love’s might.
O! Let my books be then the eloquence
And dumb presagers of my speaking breast,
Who plead for love, and took for recompense,
More than that tongue that more hath more express’d,
O! Learn to read what silent love hath writ:
To hear with eges belongs to love’s fine wit.

23

Precum actorul fără măiestrie,
Fricos, pe scenă rolul şi-l greşeşte,
Sau fiara, când, prea plină de furie,
Cu-avântu-i propriu inima-şi slăbeşte,
Aşa uit eu, de prea sfios, a spune
Al dragostei canon precum se cere,
Şi-avântu-mi însuşi parcă mă răpune,
Şi-mpovărat de-amor, curaju-mi piere.
O, fie-mi cartea grai şi, totodată,
Sol mut, vestind adâncul meu tumult,
Slăvind iubirea şi cerând răsplată
Mai mult ca limba, care-a spus mai mult.
O,-nvaţă să citeşti ce-a scris iubirea;
Dibaci, amoru-aude cu privirea.
(T.B.)

*

Cum un actor nemeşter, din sfială,
încurcă-n scenă rolul ce i-l ceri,
Sau cum turbata fiară se prăvală
Slăbind-o chiar prisosu-i de puteri,
La fel, sfielnic, uit cum se cuvine
Să glăsui al iubirii liturghie
Şi parcă mor amoruri mari în mine,
Strivite chiar de-a dragostei tărie.
Primeşte-mi, dară, cartea drept herald
Şi mut tălmaci al sufletului meu;
Ea cere plata dragostei mai cald
Ca graiul gureş ce-a grăit mereu,
învaţă slova dragostei tăcute!
Dibaciul Ámor şi prin ochi aude.
(T.D.)

*

Asemeni c-un actor cârpaci, ce-n scenă
Pe lângă rol împins de frică trece,
Sau precum fiara-şi scade în arenă
Belşugul ei de furii, se-nţelege
Că sunt şi eu, cel fără de speranţă –
Ceremonia dragostei, celesta,
O uit, învins de trista-mi cutezanţă,
Plin de iubire-i joc iubitei festa.
O, aibă-atuncea versu-mi elocinţa
De-a-şi pune prevestirile în rimă,
Slăvindu-i dragostei nesăbuinţa
Mai mult decât cuvintele exprimă,
învaţă, dar, de filă să te-apropii
Şi-ndrăgostit să poţi citi cu ochii!
(Gh.T.)

*

Precum actorul nedesăvârşit
Pe scenă când de spaimă o ia razna,
Ca omul pătimaş dezlănţuit
De-i istoveşte inima năprasna,
Eu, pradă îndoielii, uit rostirea
Desăvârşitei slujbe a iubirii,
Puterea dragostei îmi e pieirea,
Răpus cad sub poverile-mplinirii.
Cuvinte cărţile, dar, pentru mine,
Ai grăitoarei inimi muţi profeţi
Şi gura chiar de-ar glăsui mai bine
Daţi slavă celor scrise de poeţi:
Dezleagă ce tăcut iubirea cântă,
Măiastră-i dragostea când ochii-ascultă.
(M.M.)

*

Cum un actor stângaci, cuprins de trac,
îşi uită rolul, sau cum vreo jivină
Care părea că-i gata de atac
Se moaie brusc, de furie prea plină,
La fel şi eu, timid, uit să rostesc
Tot ritualul dragostei, simt parcă
Puterile cum, vai! Mă părăsesc
Când pieptul de iubire prea se-ncarcă!
De-aceea, fie-mi cărţile soli muţi
Ai inimii, pledând pentru iubire
Mai grăitor decât cei mai limbuţi
Dintre-avocaţii guralivi din fire.
învaţă ce-a scris dragostea tăcută:
Cu ochii, numai ea ştie s-audă!
(P.S.)

24

Mine eye hath play’d the painter and hath stell’d
Thy beauty’s form in table of my heart;
My body is the frame wherein ’tis held,
And perspective it is best painter’s art.
For through the painter must you see his skill.
To find where your true image pictured lies,
Which in my bosom’s shop is hanging still,
That hath his windows glazed with thine eyes.
Now see what good turns eyes for eyes have done:
Mine eyes have drawn thy shape, and thine for me
Are windows to my breast, where-through the sun
Delights to peep, to gaze therein on thee;
Yet eyes this cunning want to grace their art,
They draw but what they see, know not the heart.

Mi-e ochiul pictor, lacom de-a-ţi capta
Pe pânza caldă-a inimii, făptura.
Şi trupul mi-e doar cadra-n care-ai sta,
Prin arta mea nedezminţind natura,
în zugrav tu să nu vezi decât darul
De-a şti-n ce straturi chipul să-ţi desprind,
Căci pieptul mi-e picturii galantarul
Al cărui geam l-ai şlefuit privind…
Vezi, dar, ce-s ochii pentru ochi în stare:
Ai mei ţi-au prins icoana, iar ai tăi
Spre pieptul meu ocheane-ntind, prin care
Beau sorii, din lumina ta, văpăi.
Dar ochii, pictori ne-nvăţaţi de nimeni.
Pictează doar ce văd, nu ce-i în inemi!
(I.F.)

*

Zicându-şi pictor, ochiul mi-a pictat
Splendoarea ta pe-al inimii perete;
Portretu-n trupul meu l-a înrămat,
Şi-o perspectivă ne-ntrecută-i dete:
Căci tu prin pictor vezi şi dibăcie
Şi locul scump unde icoana-ţi este:
Ea stă la mine-n piept, ca-ntr-o chilie,
Cu ochii tăi vitralii la fereşte.
Vezi, ochi cu ochi cum află o-mpăcare;
Ai mei făptura ta o zugrăviră,
Ai tăi mi-s pieptului fereşti, prin care,
Robit de tine, soarele te-admiră.
O vină ochiul, ca artist, îl paşte:
Redă cât vede; inimi nu cunoaşte.
(T.B.)

*

În chip de pictor ochiul mi-a gravat
Pe placa inimii a ta splendoare;
în trupul meu tablou-i înrămat
Şi-o perspectivă minunată are.
Vezi în tablou al pictorului har
De-a şti din adevăr să se inspire;
Ţi-e pieptu-mi veşnică vitrină, iar
Tu-i şlefui geamul cu a ta privire.
Vezi ochii pentru ochi ce sunt în stare?
Ai mei te-au zugrăvit şi-ai tăi străpung
Ferestre largi în sufletu-mi, prin care
Se uită soarele la tine lung.
Isteţii ochi, oricât li-i văzul viu,
Redau ce văd, dar inima n-o ştiu.
(N.Ch.)

*

Ca iconarii, ochii mei mi-au scris
Pe inimă frumoasa ta făptură;
Sunt însumi cadra ce te ţin închis,
Iar perspectiva-i totul în pictură.
Vezi dar în Pictor măiestria lui
Ca să te afli-aidoma cum eşti,
Chip ce-mi anină-n bolta pieptului,
Piept cărui ochii tăi îi sunt fereşti.
Ce bine ochi pe ochi se-ajută! Iată:
Ai mei te-au zugrăvit, şi-ai tăi străpung
Ferestre-n sânul meu, pe unde cată
Chiar Soarele spre tine, îndelung…
Dar meşteşugul ochilor e scund;
Ei scriu ce văd, în suflet nu-ţi pătrund.
(T.D.)

*

Pe pânza inimii, privirea-mi trează
Mândreţea ta ca un zugrav o poartă,
Şi trupul meu e cadra ce-o păstrează.
La pictori perspectiva-nseamnă artă.
Zugrav dibaci, când chipu-adevărat
Vei vrea să-l vezi, în veci ai să-l găseşti
în atelierul inimii-atârnat
Cu ochii tăi ce scânteie-n fereşti
Slujire ochii între ei şi-arată:
Ai mei te-au zugrăvit, ai tăi în mine
Ferestre-s inimii şi se desfată
în ele soarele privind la tine;
Dar ochiul n-are-n artă dibăcie,
Ce văd aştern, iar inima n-o ştie.
(M.M.)

*

Asemeni unui pictor, ochii mei
Mi te-au gravat în inimă. Gravura
E prinsă-n al meu trup ca-n rama ei,
Iar perspectiva-i dă toată măsura.
Priveşte în artist de vrei să vezi
Icoana ta şi arta lui măiastră,
Pe-ai inimii pereţi! Tu-i luminezi
Cu ochiul tău, care le e fereastră.
Prin ochii noştri, bine ni se face:
Ai mei te zugrăvesc, ai tăi ajung
Ferestre-n pieptul meu: prin ele-i place
Şi soarelui să te privească, lung!
Păcat că ochii desenează doar
Ce văd: de inimă, ei n-au habar!
(P.S.)

Let those who are in favour with their stars
Of public honour and proud titles boast,
Whilst I, whom fortune of such triumph bars,
Unlook’d for joy in that I honour most.
Great princes’ favourites their fair leaves spread
But as the marigold at the sun’s eye,
And in themselves their pride lies buried,
for at a frown they in their glory die.
The painful warrior famoused for fight,
After a thousand victories once foil’d,
Is from the book of honour razed quite,
And all the rest forgot for which he toil’d:
Then happy I, that love and am beloved
Where I may not remove nor be removed.

Priviţi pe cel ce-i favorit să stea
Cum mi se umflă-n titluri de fălos,
Iar eu, dispreţuit, din cinstea mea
Cea mai de preţ, nu trag niciun folos.
Priviţi pe favoriţii unor prinţi
Cum strălucesc, ca gălbioara-n zori,
Dar gloria-ntr-o zi şi-o pierd cuminţi,
Fiindcă cei mari se-ncruntă-adeseori.
Iată-l, printre izbânzi, pe luptător;
Dacă vreodată spada l-a străpuns,
Pe loc îşi pierde stima tuturor,
Şi tot ce-a năzuit, cu el s-a dus.
Iar eu, care iubesc şi sunt iubit
Din fericirea-mi nu pot fi clintit.
(M.Gh.)

*

Pot cei meniţi de-o stea cu sorţi frumoase
Să-şi strige-n pieţi, de vor, averea, cinul,
Cât eu, lipsit de stele norocoase,
M-alin că rost mai nalt mi-a-nscris destinul.
Cei răsfăţaţi de prinţi se-nfoaie-n pene,
Dar numai cât zorelele pe soare;
Căci cinstea lor stă-n ochiu-a cărui gene
De cum se strâng, şi gloria le moare.
Războinicului ce, din mii de lupte
Ieşind slăvit, va pierde un război,
Din cartea slavei or să-i fie rupte
Şi date-n vraf uitării, vraf de foi.
Pot fi deci fericit, iubind, iubit!
Căci, neclintind nimic, nu sunt clintit.
(I.F.)

*

Fălească-se cei ocrotiţi de stele
Cu-nalte titluri în areopag;
Eu, dacă soarta nu mi-a dat proptele,
Modest, mă desfătez cu ce mi-e drag.
Cei ce din mila regilor s-adapă,
Petrec ca floarea-soarelui la soare;
În înşişi ei mândria li se-ngroapă,
Căci gloria le-atârnă de-o-ncruntare.
Războinicul vestit, ce după-o mie
De biruinţi, e biruit o dată,
E şters din cartea cinstei pe vecie,
Şi truda lui întreagă e uitată.
Ferice-s eu: iubesc şi sunt iubit,
Nu prigonesc şi nu sunt prigonit.
(T.B.)
*

Cei ce sunt favorizaţi de stele
Şă-şi poarte, mândri, cinste şi onor;
îndepărtat prin soarta mea de ele,
Sunt mai presus decât e faima lor.
Cei răsfăţaţi de prinţi au slava toată
Cât gălbineaua-n ochi măreţ de soare;
Mândria lor în ei li-e îngropată:
Se-ncruntă prinţul, gloria dispare.
Viteazului, ne-nvins în mii de lupte,
Dar biruit o dată şi căzut,
Din cartea slavei filele-i sunt rupte
Şi i se uită trudnicul trecut.
Sunt fericit: iubesc şi sunt iubit
Şi, neclintind, rămân de neclintit.
(N.Ch.)

*

Fuduli fiţi voi, ai căror aştri blânzi
V-au dat dregătorii şi falnic jeţ,
Căci eu, ce n-am noroc de-aşa izbânzi,
în taină gust din ce mi-e mai de preţ.
Pe-ai rigăi favoriţi îi vezi în floare
La soare doar, ca bună-dimineaţa,
Dar ei se trec, şi-a lor trufie moare
în ei, când îşi încruntă prinţul faţa.
Oşteanul dârz, vestit, întors cu laur
Din mii de lupte, de-i înfrânt o dată,
E răzuit în cărţile de aur
Şi-ntreaga lui strădanie-i uitată;
Eu, deci – iubit, iubind – ferice sunt:
Netulburat, pe nimeni tulburând.
(T.D.)

*

Fălească-se născuţii-n zodii blânde
Cu cin obştesc, măriri înzorzonate,
Că nu mi-s hărăzite-atari izbânde,
E cinstea cea mai naltă dintre toate.
Cei sub crăieşti aripi îşi ţin rotat
Frunzişul, cât sub soare-i gălbeneaua,
Mândria ei în ei şi-au îngropat,
Se-ncruntă craiul, lor le-apune steaua.
Oşteanul aprig, dacă-n mii de lupte
Mereu e-nvingător, învins o dată,
Din cartea cinstei foile sunt rupte,
Cu numele-i, şi fala e uitată:
Sunt fericit, iubind, că sunt iubit,
Nu voi goni, nici nu voi fi gonit.
(M.M.)

*

Cei răsfăţaţi de soartă n-au decât
Cu rangurile lor să se fălească!
Onorurile lor nu-mi stau în gât –
Mă bucur de ce ei n-au să cunoască!
Se-nfoaie favoritul unor prinţi,
Ca gălbineaua-n razele de soare.
Dar cilibiul clănţăne din dinţi:
Dacă se-ncruntă prinţii, slava-i moare!
Câştigătoru-a mii de bătălii
E şters din cartea de onoare-a ţării,
Dacă-i înfrânt o dată! Dintre vii
El piere fără urmă, dat uitării!
Ferice-s eu: iubesc şi sunt iubit –
Nu pot clinti şi nu pot fi clintit.
(P.S.)

*

Să îi lăsăm pe cei iubiţi de stele
Cu fală publică şi semeţii,
Eu am norocul nelegat de ele
Al altei, nesperate bucurii.
Cei răsfăţaţi de prinţi irosesc frunze
Ca aurul din floare, scuturat,
îşi tăinuie trufiile ascunse
Dar lesne ei din glorie decad.
Războinicul cu-o mie de trofee,
O dată-nfrânt, din cartea cinstei ras,
Ruşinii-i sorocit şi-ntr-o scânteie
De clipă, în uitare este tras.
Ferice sunt: mă ştiu iubit, iubesc,
Nimic nu mă-nvrăjbeşte, nu-nvrăjbesc.
(Gh.T.)

Lord of my love, to whom in vassalage
Thy merit hath my duty strongly knit,
To thee I send this written ambassage,
To witness duty, not to show my wit:
Duty so great, which wit so poor as mine
May make seem bare, in wanting words to show it,
But that I hope some good conceit of thine
In thy soul’s thought, all naked, will bestow it;
Till whatsoever star that guides my moving
Points on me graciously with fair aspect,
And puts apparel on my tatter’d loving,
To show me worthy of thy sweet respect:
Then may I dare to boast how I do love thee;
Till then not show my head where thou mayst prove me.
26

Domn al iubirii mele: să-ţi fiu sclav
înaltu-ţi preţ mă leagă pe vecie.
De-ţi scriu ăst vers şi ţi-l trimit, pristav
De legământ mi-e, nu de măiestrie.
Solie grea pe-un duh sărac: primejdie
Să-ţi pară gol, nenimerind cuvântul
Ce i-ar înveşmânta: dar trag nădejde
Că tu, primindu-l, îi vei da veşmântul.
Cât steaua ce mă-ndrumă nu-mi va-nscrie
Semn sorţii de urcuş, din constelaţii,
Cât zdrenţele-n hlamidă purpurie
Nu-mi schimbă, demn s-ajung de-a-ţi fi în graţii.
Să strig că te iubesc n-aş cuteza;
Nici nu m-arăt pe unde m-ai vedea.
(I.F.)

*

Domn al iubirii mele, ce-ai robit
Prinosul meu prin merite de preţ,
Solia asta scrisă ţi-o trimit
Ca pe-un prinos, nu ca să par isteţ;
Prinos înalt, ce mintea mea săracă
Nu l-a gătit, căci n-a găsit cuvinte,
Dar sper ca bunătatea ta să-i facă
Din duioşia inimii veşminte,
Pân’ steaua ce mă poartă-ncolo,-ncoace,
Mărinimos asupra-mi va căta,
Iubirea-n zdrenţe mândru să mi-o-mbrace,
Să pot fi vrednic de privirea ta.
Atunci, iubirea mi-oi rosti-o tare,
Dar azi m-ascund, să n-o pui la-ncercare.
(T.B.)

*

Domn al iubirii mele, să se vadă
Că inima-mi pe drept îţi e vasală,
Eu îţi trimit a slovei ambasadă
În semn de preţuire, nu de fală.
Prinos al minţii prea sărace, poate
Că-ţi pare goală, fără vorbe-alese;
Dar sper c-o s-o primeşti cu bunătate
Şi haine noi din suflet îi vei ţese.
Când steaua ta ce paşii mi-i veghează
Bunăvoinţă îmi va arăta
Schimbându-mi zdrenţele c-un strai de vază
Să pot fi demn de-a sta în faţa ta.
Atunci iubirea-mi voi striga fierbinte;
Dar pân’ atunci nu pot să-ţi ies ’nainte.
(N.Ch.)

*

Prinţ al iubirii mele, ale cărui
Mari haruri mă luară în şerbie,
Aceste slove-crainici ţi le dărui
Semn de evlavii, nu de dibăcie;
Adânci evlavii, mai adânci decât
Mi-e vrednic bietul duh în verb să-nfaşe,
Dar c-un gând cald, din suflet izvorât,
Le vei primi, nădăjdui, pe golaşe;
Şi tot aştept ca steaua mea cârmace
Spre mine să se-ndure a căta
Şi-n strai curtean iubirea să mi-o-mbrace,
Încât să merit dulce mila ta;
Atunci aş cuteza să-mi strig iubirea;
Dar pân-atunci eu nu-ţi înfrunt privirea.
(T.D.)

*

Stăpâne, în cătuşele credinţei
M-ai ferecat cu vrednicia ta,
Nu-mi este slova solul iscusinţei,
întru credinţă vreau a-ţi cuvânta.
Mi-e crezu-nalt, cât mintea-i de puţină,
A-l întocmi din vorbe nu-s în stare,
Nădejdi am că-i vor da a ta lumină
Şi cugetul curat întruchipare.
Când steaua-mi, călăuză pe pământ,
Ţintindu-mă, îmi va zâmbi prielnic,
Iubirea-n zdrenţe-n sclipitor veşmânt
Când va schimba, de tine fi-voi vrednic:
Atunci, mă voi făli netemător,
Acum, m-ascund la cumpăna-ţi de dor.
(M.M.)

27

Weary with toil, I haste me to my bed,
The dear repose for limbs with travel tired;
But then begins a journey in my head
To work my mind, when body’s work’s expired:
for then my thoughts, from far where I abide,
Intend a zealous pilgrimage to thee,
And keep my drooping eyelids open wide,
Looking on darkness which the blind do see:
Save that my soul’s imaginary sight
Presents thy shadow to my sightless view,
Which, like a jewel hung in ghastly night,
Makes black night beauteous and her old face new.
Lo! Thus, by day my limbs, by night my mind,
for thee, and for myself no quiet find.

27

Sătul de lucru caut noaptea patul,
Dar al meu suflet un drumeţ se face
Şi pe când trupul doarme-ntins în pace,
Pe-a tale urme l-au împins păcatul.
E noapte neagră-n ochii-mi, totul tace,
Dar mintea-mi vede – genele holbate;
Ca şi un orb mă simt în întuneric
Şi totuşi înainte-mi zi se face.
E chipul tău, lumină necrezută
De frumuseţi, de taină, curăţie,
Ce nopţii reci lucire-i împrumută
Din cauza ta, bălaia mea soţie,
Cât ziulica trupu-mi odihnă n-are,
Iar noaptea sufletul în cale pleacă.
(M.E.)

*

Când stors de vlagă trag către-aşternutul
Ce-i plata dulce-a trudei după drum,
Alt drum îşi află-n mine începutul;
De-mi zace trupul, mintea-mi frâng acum.
Căci gândul meu, din depărtări, spre tine
Porneşte, pelerin zelos, şi sorb,
Prin pleoapele pe care mi le ţine
Deschise, bezna văzului de orb:
Doar că, prin văzul inimii, stafia
Făpturii tale ochiul mi-l vrăjeşte
Şi-i ca un giuvaier în grozăvia
Hidoasei nopţi, pe care-o-ntinereşte.
Vezi? Ziua trupul, noaptea mintea-mi face
Să nu-mi găsesc, din pricina ta, pace.
(I.F.)
*

De trudă frânt, grăbescu-mă spre pat,
Să-mi intre-n oase a odihnei pace;
Ci-n cap o cale nouă-ncep să bat,
Şi mintea-mi pun la munci, când trupul zace,
Căci gândul meu, departe, către tine,
Precum un pelerin zelos purcede,
Şi pleoapele deschise mi le ţine
Spre-ntunecimi cum numai orbul vede;
Doar sufletu-n vedenii de n-arată
Privirii mele stinse a ta umbră,
Ce-n spaima nopţii, ca o nestemată
Preface-n feerie bezna sumbră.
Vezi, ziua trupul, noaptea mintea n-are,
Din partea mea şi din a ta, cruţare.
(T.B.)

*

Sătul de trudă patul îmi îmbie
Ciolanele ce-au ostenit de drum,
Dar mintea-ncepe-o altă drumeţie
în timp ce trupu-i liniştit acum.
Căci gândul, pelerin zelos, spre tine
Din depărtarea-n care stau, plecat e;
Pleoapele deschise mi le ţine
De văd prin beznă cum un orb, doar, poate.
Dar văzul sufletului îmi arată
În ochii-nchişi icoana ta semeaţă
Ce, stând în beznă ca o nestemată,
O-ntinereşte dându-i nouă faţă.
Şi-aşa zi-noapte, noi fiind de vină,
Nici trupul şi nici gândul nu se-alină.
(N.Ch.)

*

Zoresc înspre culcuş, spetit de munci,
S-alin de mers răpuse mădulare,
Dar alt colind al minţii-ncepe-atunci
Sub fruntea mea, când trupul treburi n-are.
Căci înspre tine gândurile mele
– Strădalnici pelerini – bat iar drum lung
Şi-mi ţin deschise larg pleoape grele
Scurmând în bezna unde orbii-împung;
Iar văzul minţii plăsmuie şi-arată
Fantasma ta privirii mele oarbe,
Plutind prin noapte ca o nestemată
Din care noaptea proaspăt farmec soarbe;
Deci trup şi gând, din vina ta şi-a mea,
Nici zi, nici noapte pace n-or avea.
(T.D.)

*

Când ostenit în pat mi-e dat să lunec
Muncit de lungile-mi călătorii
Pornesc din nou la drum şi nu-mi întunec
Simţirile, când trupul osteni.
Din umbra-n care zac îmi îndrept gândul
Spre tine, ca un vajnic pelerin
Cu pleoape-nchise fumul străbătându-l
Cum orbul taie beznele, deplin.
Şi totuşi văzul fără văz te cheamă,
Umbra-ţi trimite ca pe-un giuvaer
Bătut în noapte, dându-i spaimei vamă
Şi-ntinerindu-i stelele din cer…
Vezi, braţul ziua, gându-n noaptea grea,
Amândurora liniştea ne-o ia.
(Gh.T.)

*

Când osu-mi ostenit de drum s-aşează
În patul ce-i truditului lăcaş,
Când trupul a-ncetat să umble, trează
îmi umblă minte pe un nou făgaş.
Desferec gândurile-mi de departe,
Sârguincioase-atunci spre tine vin,
De somn plecata-mi pleoapă n-are parte,
Şi-n bezna ce-o văd orbii, ochii-mi ţin.
Plăsmuitori, ai inimii ochi, care
Vederii stinse umbra ţi-a ivit,
în hăul nopţii-o piatră scumpă are,
Şi-al nopţii veşted chip e-ntinerit.
E ziua trup, e noaptea cugetare,
Nici eu, nici tu nu ştim ce-i alinare.
(M.M.)

*

De oboseală frânt, alerg spre pat
Să-mi odihnesc truditele picioare,
Cu mintea însă-ncep alt drum să bat
Când s-a sfârşit a trupului lucrare.
Căci gândurile mele o pornesc
(De-aici, din depărtări) la drum spre tine
Şi ochii-mi ţin deschişi, ca să privesc
Prin bezna-n care orbii văd prea bine.
Decât că văzul sufletului meu
îţi proiectează-nchipuita umbră
în ochii-mi orbi: diamant sclipind mereu
în noaptea lor atât de grea şi sumbră!
Deci, ziua – trupul, noaptea mintea mea
Nu pot, de dragul tău, odihnă-avea!
(P.S.)

28

How can I then return in happy plight,
That am debarr’d the benefit of rest?
When day’s oppression is not eased by night,
But day by night, and night by day, oppressed;
And each, though enemies to either’s reign,
Do in consent shake hands to torture me,
The one by toil, the other to complain
How far I toil, still farther off from thee?
I tell the day, to please him, thou art bright
And dost him grace when clouds do blot the heaven:
So flatter I the swart-complexioned night;
When sparkling stars twire not thou gild’st the even.
But day doth daily draw my sorrows longer,
And night doth nightly make grief’s length seem stronger.

28

Deci cum să-mi fie viaţa iar senină,
Când nu mi-e dat odihnă a găsi,
Când greul zilei noaptea nu-l alină,
Ci ziua-i noapte, iară noaptea zi?
Deşi-ntre ele-i duşmănos hotarul,
S-au înfrăţit spre-a mă căzni de moarte:
Prin trudă una, alta prin amarul
Că-n truda mea de tine-s prea departe.
Zic zilei, ca s-o-ncânt, că tu-i răsai
Şi-o luminezi, când bolta e-nnorată;
Iar neagra noapte-o-ncredinţez că-i dai
Văl auriu, când stele nu se-arată.
Dar ziua chinul tot mai lung mi-l face,
Iar noaptea tot mai mult îmi ia din pace.
(T.B.)

*

Cum aş putea să fiu din nou senin
Când liniştea odihnei nu se-ncheagă,
Când noaptea nu-mi slăbeşte-al zilei chin
Iar ziua-i noapte, noaptea zi întreagă?
Deşi se duşmănesc, vin laolaltă
Şi, dându-şi mâna, mă căznesc de moarte:
Prin trudă una, prin suspin cealaltă
Că, prins de trebi, de tine-s prea departe.
Pe zi o-ncânt că-i eşti sclipindul strai
Ce-i dă lumini când nori se-aştern pe zare,
Iar nopţii spun că frumuseţi îi dai
Când stinse-s stelele scăpărătoare.
Dar ziua-mi face chinul să prospere
Iar întristării noaptea-i dă putere.
(N.Ch.)

*

Deci cum să gust plăcută-nviorare
Când ceas de tihnă nu-mi pot hărăzi?
Când noaptea chinul zilei preget n-are,
Ci nopţi la rând îl rabd, şi zi de zi?
Şi chiar de le-a-nvrăjbit al pizmei cleşte,
Tot mână-n mână vin să mă-nvenine:
Muncit de una, alta mă boceşte
Că mult muncind, mai mult mă rup de tine.
Spun zilei (ca s-o-mbun) ce dulce-arată
Prin harul tău, când nori se strâng pe cer,
Şi linguşesc şi noaptea-ntunecată
Că tu o poleieşti când aştrii pier.
Dar zilnic truda zilei creşte încă,
Iar noaptea-i cazna nopţii mai adâncă.
(T.D.)

*

Fericea stare cum voi dobândi-o,
Norocul somnului când mi-e furat,
Când noaptea nu-mblânzeşte cruda ziuă,
Când noapte-zi, le ştiu cu loc schimbat?
Deşi râvnind domnia-şi sunt rivale,
Luptând cu mine, iată, se-nţeleg
Prin trudă una, cealaltă cu jale
Că nu-s în preajma ta. Însă mă leg
Zilei să-i spui că tu o faci frumoasă,
N-o calcă norii dacă-n preajmă eşti
Iar nopţii, cea cu oacheşă mătasă,
Îi dau încredinţarea c-o slujeşti.
Dar ziua-mi trece distilând veninul
Ş-aduce noaptea, după chinuri, chinul…
(Gh.T.)

*

Cum să mă-ntorc pe-a fericirii urmă,
Când roada tihnei nu mi-e-ngăduită.
Prigoana zilei noaptea nu o curmă,
Zi-noapte, noapte-zi mi-e asuprită.
Vrăjmaşe-ntr-a domniei împărţeală,
În prigonirea mea fac bună casă,
Obidă-i noaptea, ziua osteneală,
Mai depărtat sunt truda când m-apasă.
Strig zilei: darul strălucirii tale
Zâmbeşte când de nori mânjită-i zarea,
Iar noaptea neagră-o ţin în osanale:
Şi fără stele aur e-nserarea.
Când ziua cu mai mare chin m-adastă
Mai grea îmi pare-a nopţilor năpastă.
(M.M.)

29

when, in disgrace with fortune and rnen’s eyes,
I all alone beweep my outcast state,
And trouble deaf heaven with my bootless cries,
And look upon myself, and curse my fate,
Wishing me like to one more rich in hope,
Featured like him, like him with friends possess’d,
Desiring this man’s art, and that man’s scope,
With what I most enjoy contented least;
Yet in these thoughts myself almost despising,
Haply I think on thee, and then my state,
Like to the lark at break of day arising
From sullen earth, sings hymns at heaven’s gate:
For thy sweet love remember’d such wealth brings
That then I scorn to change my state with kings.

29

Când oropsit de soartă şi stingher
îmi plâng norocul şi mă plâng de semeni,
Şi strig zadarnic înspre surdul cer,
Şi-mi blestem viaţa, vrându-mă asemeni
Cu unul ce speranţele-şi alintă
– Iubit de toţi ca el, ca el senin –
Şi-i pizmui arta, ori c-atinge-o ţintă
Ce nu mi-ar place câtuşi de puţin,
Surprins de gând, m-acopăr de dispreţ!
Deodată-n minte tu-mi apari. Şi sunt
Ca-n zorile seninei dimineţi
O ciocârlie ce zbucneşte-n cânt.
Cu dragostea ta, doar, de m-aş alege,
Eu viaţa nu mi-aş da pe-a unui rege.
(I.F.)

*

Când, prigonit de oameni şi umil,
Proscris, cărui norocul i-a-nchis poarta,
îmi strig spre ceruri plânsul inutil,
Şi renunţând să sper, îmi blestem soarta;
Când mă doresc ca altul: cu avere,
Cu chipul lui, cu strălucit destin,
Cu artă, cu talent şi cu putere,
încă smerit, din tot câte puţin;
în clipa-aceea mă gândesc la tine,
Şi-mi saltă sufletul din temelii,
Cum zboară ciocârlia-n zori depline
Din lutul trist spre-albastrele stihii;
Căci inima-mi din inima-ţi culege
Atâta bun, că nu fac schimb c-un rege!
(N.P.)

*

Când, oropsit de soartă şi de lume,
Ursita de proscris mi-o plâng şi gem,
Şi cerul surd în van îl strig pe nume,
Şi-asupră-mi cat şi soarta mi-o blestem,
Vrând să-i ajung pe cei ce ştiu să spere,
Pe cei frumoşi, pe cei cu-amici o mie,
Râvnind ici artă, dincolo putere,
Iar cât am eu, părându-mi sărăcie;
Când vină stau să-mi caut singur mie,
în minte-mi vii, şi sufletu-mi se-avântă
Precum de pe pământ o ciocârlie
Ce-n zori la poarta bolţii imnuri cântă.
Iubirea ta e-atâta bogăţie,
Că n-aş schimba-o nici cu-o-mpărăţie.
(T.B.)

*

Când, oropsit de oameni şi de soartă,
îmi plâng singurăciunea şi îndrept
Spre cerul surd strigarea mea deşartă
Şi-a mea ursită mi-o blestem pe drept
Dorind să fiu cum cei ce ştiu să spere,
Iubit de toţi, cu buni prieteni scut,
Râvnindu-le şi artă şi putere;
Pe cât le-am vrut, pe-atât nu le-am avut.
Prea ruşinat de tot ce-am spus, deodată
Tu îmi apari în gând şi inima,
Precum o ciocârlie avântată
în zori, spre cer, începe a cânta.
Bogat prin dragostea-ţi ce-o pot culege
Nu mi-aş schimba ursita nici c-un rege.
(N.Ch.)

*

De oameni şi Ursită urgisit,
Când singur-cuc restriştea-mi plâng, şi gem,
Spre cerul surd când vaier van trimit,
Când văd ce sunt şi steaua mi-o blestem,
M-aş vrea şi eu un om în drept să spere:
S-arăt ca el, prieteni să-mi adun;
Şi, dornic de-a lui artă şi putere,
Deloc nu-mi place tot ce gust mai bun;
Dar când de mine-aproape silă mi-i,
Te chem în gând, şi viaţa mea pustie-i
La fel, atunci, acelei ciocârlii
Ce cântă-n zori la porţile tăriei;
Iubirea ta mă face-aşa bogat
Că nu mă dau pe niciun împărat.
(T.D.)

*

Când tot norocu-n lume mi-e duşman,
îmi jelui soarta de pribeag înfrânt,
Spre cerul surd sui strigătu-mi în van,
Ursita mi-o blestem când văd ce sunt.
Mă vreau ca cel plin de nădejdi, leit,
Frumos ca el şi lui râvnindu-i soţii,
Lui arta şi lui ţelul împlinit,
Mă bucură ce piere-n pâcla nopţii.
La tine – de mă-nfruntă vina vieţii –
Gândesc ferice; ca o ciocârlie,
Când imnuri cântă-n faptul dimineţii,
Şi zboară-n slăvi din glia cenuşie.
Făr-preţ sunt ale dragostei chemări,
Dispreţ azvârl regeştilor cărări.
(M.M.)

*

Când, oropsit de soartă şi de semeni,
îmi plâng, stingher, viaţa de proscris
Şi strig spre cer, de-a surda, şi de-asemeni
îmi blestem traiul care mi-a fost scris,
M-aş vrea atunci şi eu plin de speranţă,
Frumos, cu mulţi prieteni, înzestrat
Ca alţii, şi cu har şi cu prestanţă,
Nemulţumit de tot ce mi s-a dat.
În timp ce-aceste gânduri mă frământă,
Mi-apari deodat’ şi-atunci (precum în zori
Spre ceruri ciocârlia se avântă),
îmi înalţ ochii, recunoscători.
De dragostea-ţi când mi-amitesc, n-aş vrea
Să schimb nici pentr’-un tron ursita mea!
(P.S.)

30

When to the sessions of sweet silent thought
I summon up remembrance of things past,
I sigh the lack of many a thing I sought,
And With old woes new wail my dear time’s waste:
Then can I drown an eye, unused to flow,
For precious friends hid in death’s dateless night,
And weep afresh love’s long since cancell’d woe,
And moan the expense of many a vanish’d sight:
Then can I grieve at grievances foregone,
And heavily from woe to woe tell o’er
The sad account of fore-bemoaned moan,
Which I new pay as if not paid before.
But if the while I think on thee, dear friend,
A losses are restored and sorrows end.

30

Când la priveghi de dulce reverie
Chem umbra unor ani de-odinioară,
Oftez, ce multe nu-s, şi-au fost să fie,
Şi-mi tângui iar pierduta primăvară.
Şi-mi udă ochii, nedeprinşi a plânge,
Câte-un amic ce-n bezna morţii doarme;
Iubirea stinsă inima mi-o strânge,
Şi chipuri vechi vin pacea să mi-o sfarme.
Şi-adun, jelind cu vechea jale iară,
Chin lângă chin, câtime-ndoliată
A plânsetului plâns de-ntâia oară,
Şi iar plătesc, deşi plătii o dată.
Dar de-mi apari, prieten scump, în minte,
Am totul iar, şi-s vesel ca-nainte.
(T.B.)

*
Când iar la galeş-molcomul priveghi
De gânduri, suvenirurile-mi strâng
Şi-atâtea goluri văz – obide vechi
Mă fac din nou pierduţii ani să-i plâng,
Atunci, cu ochi ce tânga n-au deprins,
Bocesc prieteni scumpi cuprinşi în lut,
Vărs lacrimi noi pe-al dragostei jar stins
Şi jelui tot ce-a fost şi-a dispărut;
Mă dor atunci trecutele dureri,
Şi, frânt, mi-adun obida dram cu dram:
Preţ jalnic al jelaniei de ieri
Ce iar plătesc, deşi plătitu-l-am.
Dar de-mi năzări, prieten drag, în gând,
Am iar ce-aveam şi păsul uit curând.
(T.D.)

*

Când chem la sfatul gândului tăcut
Icoana celor de demult apuse,
Jelesc din cei cântaţi câţi am pierdut,
Şi-n lacrimi noi scald vremurile duse.
Atunci se-neacă ochii-n plânsul lor,
Zac prietenii în noaptea fără capăt,
Şi tângui iar al dragostei stins dor,
Şi jelui al priveliştelor scapăt.
Atunci de vechi mâhniri sunt iar mâhnit,
Din blèstem în blèstem iar mă recheamă
Al jalei trist răboj ce-am mai jelit,
Şi dau din nou de mult plătită vamă:
Dar, prieten drag, când gândul mi te-arată,
Am totul şi durerea e uitată.
(M.M.)

*

Când la al gândurilor tainic sfat
Chem amintirea lucrurilor duse,
Oftez după ce n-am şi-am căutat
Şi-n bocet nou jelesc zilele-apuse.
Atunci ud ochiul nedeprins cu lacrimi
După prieteni scumpi din noaptea morţii
Şi plâng din nou de mult trecute patimi
Şi gem – e preţul scump, s-au dus cu toţii.
Atunci jelesc jelanii-n an trecute
Şi chin cu chin apasă, grea povară,
Răbojul trist de geamăte gemute
Ce le plătesc din nou, ca-ntâia oară.
Dar de-mi răsări, prieten drag, în gând,
Ce pierd câştig, mâhnirile-mi curmând.
(M.Angh.I.)

31

Thy bosom is endeared with all hearts,
Which I by lacking have supposed dead;
And there reigns Love, and all Love’s loving parts,
And all those friends which I thought buried.
How many a holy and obsequious tear
Hath dear religious love stol’n from mine eye,
As interest of the dead, which now appear
But things removed that hidden in thee lie!
Thou art the grave where buried love doth live,
Hung with the trophies of my lovers gone,
Who all their parts of me to thee did give;
That due of many now is thine alone:
Their images I loved I view in thee,
And thou, all they, hast all the all of me.

în pieptul tău bat inimile toate
Ce le-am pierdut şi moarte le credeam;
Domnesc în el amor, simţiri curate
Şi-amicii toţi ce-n groapă-i socoteam.
Ce multe lacrimi jalnice şi sfinte,
Cucernică, iubirea mi-a răpit,
Bir morţilor, ce azi îmi stau-nainte
Ca un trecut în tine tăinuit.
Eşti cripta-n care dorul stins revine,
Şi-a celor dragi trofee-s pe pereţi:
Ei îţi dădură partea lor din mine,
Şi-al tău e-acum ce-avură ei de preţ.
Pe cei ce i-am iubit îi văd în tine,
Iar tu, prin ei, mă ai întreg pe mine.
(T.B.)

*

în pieptul tău atâtea inimi bat,
– Ce oale şi ulcele-am zis că sunt –
Şi dragostea domneşte-n tot ce-i dat,
Şi-s dragi făpturi căzute în pământ.
O, câte sfinte lacrimi, de-ngropare,
Prinos credinţei, ochi mi-au păgubit,
Pe cei ce-s morţi i-am plâns şi-acum îmi pare
Că-n tine zace totul ce-a pierit.
Pe groapa-ţi îngropând iubirea vie
Podoabe-aştern iubirile din hău.
Tot ce le-am dat din mine îţi dau ţie.
Ce-a fost al lor, acum e doar al tău.
Dragi chipuri ce în tine le socot.
În totul ei, stăpân pe mine-n tot.
(M.M.)

If thou survive my well-contented day,
When that churl Death my bones with dust shall cover,
And shalt by fortune once more re-survey
These poor rude lines of thy deceased lover,
Compare them with the bettering of the time,
And though they be outstripp’d by every pen,
Reserve them for my love, not for their rhyme,
Exceeded by the height of happier men.
O! Then vouchsafe me but this loving thought:
„Had my friend’s Muse grown with this growing age,
A dearer birth than this his love had brought,
To march in ranks of better equipage:
But since he died, and poets better prove,
Theirs for their styte I’ll read, his for his love”.

De-o fi s-apuci sorocul clarei zile
Când Moartea trupul mi l-o-ntoarce-n lut,
Şi-i da atunci citire ăstor file
În care-un om a spus ce l-a durut,
Compară-le cu scrierea sublimă
A penei altor barzi, mai pricepuţi,
Şi pentru cât e dor, nu cât e rimă
în ele, poate merit să le cruţi,
închină-mi doar un gând: „Sărmana-i Muză
în pas cu veacul de-ar fi propăşit,
Prunc mai de soi, iubirea lui lăhuză
Nu mă-ndoiesc că mi-ar fi zămislit.
Dar cum e mort, şi alţii-s mai poeţi.
Din el iubire, din el stil înveţi!”
(I.F.)

*

De treci de ziua binecuvântată
Când Moartea mă va-ntoarce în ţărână
Şi dac-o fi să-ţi cadă înc-o dată
Aceste biete versuri la-ndemână,
Compară-le cu cele mai de vază
Făcute-atunci, de mult mai buni aezi;
Pentru iubirea mea, nu cum rimează,
Chiar dacă-s întrecut, să le păstrezi.
Atunci un gând să mi-l închini şi-anume:
„în pas cu vârsta Muza de-i creştea
Prunci mai de soi năştea, trecând prin lume
Cu primii din alai alăturea.
El a murit, ei ştiu să se inspire;
Da’-n ei doar stil găsesc şi-n el, iubire.”
(N.Ch.)

*

De vei trăi şi după ziua-n care
Blând colbul va-nveli a mele case
Şi iar vei reciti, din întâmplare,
Aceste şchioape stihuri, şi sfioase,
Te rog – deşi ai vremii mari aezi
Vor birui lucrarea penei mele –
Nu pentru rima lor să le păstrezi
Ci pentru multa dragoste din ele…
Şi ăst gând cald mi-l dăruie încalte:
„De-ar fi păşit în pas cu anii noi
Şi Muza lui, iubirea-i mai învolte
Vlăstare da, şi mai de nobil soi.
El azi e mort; alţi barzi mai meşteri par,
Dar sunt doar stil – el e dogoare doar.”
(T.D.)

*

De-ar fi s-apuci preamilostiva zi
Când sluta moarte-n prah zvârli-mi-a osul
Şi într-o doară de-i mai sloveni
Stângaciu-mi stih, dând celui dus prinosul,
Cu-al vremii stih în cumpeni să-l aşezi
Şi-oricare pèană-ar fi s-o ia-nainte,
Iubirea mea, nu rima s-o păstrezi,
Ce-o ştiu doar cei cu ceruri în cuvinte.
Tu dăruieşte-mi drăgăstosul gând:
De-n pas cu timpul Muza-ar fi păşit,
N-ar fi născut iubirea-i prunc plăpând,
Ci-ar fi purces într-un alai slăvit.
Citi-voi alţii-n stih meşteşugit,
Poetu-mi mort, pentru cât m-a iubit.
(M.M.)

*
De vei trăi şi după ziua-n care
Cumătră Moarte-n lut îmi va-nveli
Arşicele, şi – ca din întâmplare –
Vei da de-aceste biete poezii,
Compară-le cu cele mai sublime
Din vremea ta: ca ele dacă nu-s,
Tu tot să le citeşti – nu pentru rime,
Ci pentru dragostea ce-n vers am pus.
Făgăduieşte-mi barem acest gând:
„De-ar fi crescut şi Muza lui, cu veacul,
O operă mult mai puţin de rând
Ar fi creat prietenu-mi, săracul!
Dar cum e mort, iar alţii scriu mai bine,
îl voi citi că m-a iubit pe mine.”
(P.S.)

Full many a glorious morning have I seen
Flatter the mountain tops with sovereign eye,
Kissing with golden face the meadows green,
Gilding pale streams with heavenly alchemy;
Anon permit the basest clouds to ride
With ugly rack on his celestial face,
Andfrom the forlorn world his visage hide,
Stealing unseen to west with this disgrace:
Even so my sun one early morn did shine
With all-triumphant splendour on my brow;
But, out, alack! He was but one hour mine,
The region cloud hath mask’d him from me now.
Yet him for this my love no whit disdaineth;
Suns of the world may stain when heaven’s sun staineth.

Slăvite dimineţi mi-au mai fost date!
Regesc, pe culme, ochiul lor privind,
Smălţa cu aur pajişti sărutate,
Oglinzi de pale râuri poleind
în alchimii cereşti. Iar dacă nori
’I-ntunecau cu caerul lor faţa.
Nemaivăzută, jos, de muritori,
Gonea spre Soare-Apune dimineaţa.
La fel şi mie soarele-mi luci
Pe frunte triumfalele-i lumine,
Dar vai, o oră doar, în zori de zi.
Căci neguri reci l-au depărtat de mine.
Iubirea însă mi-a rămas. Pot norii
Lumeştii aştri stinge, când sting sorii!
(I.F.)

*
Văzui adesea slava dimineţii,
Cu ochi de rege piscuri mângâind,
Şi sărutări de aur dând fâneţii,
Şi, vraci divin, pâraie aurind;
Văzui apoi cum rabdă-n sure unde
Cerescul chip nori mârşavi de i-l ară,
Şi-orfan lăsând pământul, cum se-ascunde
Şi-nspre apus ruşinea şi-o strecoară.
La fel, pe-un prag de zi, superbu-mi soare
Luci pe fruntea mea triumfător.
Dar, vai! Mi-a stat un ceas abia-n păstrare,
Şi se topi-ntr-o negură de nori.
Dar tot mi-e drag; lumescul soare poate.
La fel cu-al bolţii, pete să ne-arate.
(T.B.)

*

Eu dimineaţa am văzut-o des
Cu ochi de suveran privind spre creste
Cum aurea cu un surâs un şes
Sau râul, cu-alchimiile-i celeste.
Dar galopau asupra-i nori de rând
Sluţind cereasca faţă dintr-o dată
Ce, din privirea lumii dispărând.
Se furişa spre-apus înruşinată.
Şi soarele iubirii-n zori de zi
Mi-a pus pe frunte raze triumfale;
Dar, vai! O clipă, doar, mă încălzi
Şi nourii mi l-au ascuns din cale.
Dar tot mi-e drag! Chiar şi lumeştii sori,
Cum cel din cer, se sting adeseori.
(N.Ch.)
*

Văzui ades biruitorii zori
Blagoslovind din ochi muntoase creste,
Verzi pajişti sărutând, scânteietori,
Şi aurind, prin alchimii celeste
Bălţi palide… şi-apòi cum vin curând
Nori hâzi pe faţa lor să se adune,
Şi fug furiş, de lume ascunzând
Obrazul prihănit, spre soare-apune;
Deasupra frunţii, falnic, mi-a rămas
Şi Astrul meu, în faptul aurorii…
Dar, vai, mi-a fost prielnic doar un ceas –
Mi-l oblonesc din nou acuma norii,
Şi tot mi-e drag. Când sori cereşti pălesc,
Pălească si-un luceafăr pământesc…
(T.D.)

*

Zori minunate, câte n-am văzut
Cum crestele cu ochi crăiesc dezmiardă,
Cum fac verzi pajişti, aur, c-un sărut,
Şi-un vânăt râu, cu vrăji cereşti, să ardă.
Văzut-am nori, cum, făr-să ştiu de unde,
Pe-un chip regesc, pocite zdrenţe curg,
Şi chipul ce de-o lume se ascunde.
Furiş, îşi trage-ocara spre amurg.
Se-aprinse şi-al meu soare, aşa-ntr-o zi,
Lucea pe fruntea mea, biruitorul,
Un ceas de vreme doar îmi străluci,
Şi-ndată-l tăinui-n văzduhuri norul:
Dar nu-i iubirea-mi dispreţuitoare,
Ce-i pata-n sorii lumii când e-n soare?
(M.M.)

*

Ades văzut-am zorii răsfăţând
Vreun pisc cu-a lor privire-mpărătească,
Leind cu aur pajişti, sau schimbând
Pâraie, cu-alchimia lor cerească;
Lăsau apoi, deodat’, vreun nor urât
Să le întunece sublima faţă,
Pe care şi-o fereau, fugind, decât
Să-i vadă lumea… într-o dimineaţă
La fel a strălucit pe fruntea mea
Şi astrul meu, cu-ntreaga lui splendoare,
Dar vai! Un singur ceas, căci o perdea
De nori mi l-a ascuns, fără cruţare!
Eu însă nu-l dispreţuiesc defel:
De-s pete-n soare, e pătat şi el!
(P.S.)

*

Văzui ades slăvită dimineaţa
Ce piscuri desfăta cu ochi ceresc,
Cu chip de aur sărutând fâneaţa
Şi ape poleind cu har ceresc;
Lăsând apoi ca norii hâzi să are
Pe chipul său celest nedemn făgaş;
Dosind prea ruşinata-nfăţişare,
De lume,-n al apusului lăcaş.
La fel, în zori, triumfătorul soare
Pe-obraz victorios mi-a strălucit;
Dar vai! Numai o oră trecătoare
Şi-un nor sub masca lui mi l-a răpit.
Dispreţ iubirea mea n-o să-i arete;
Ai lumii sori, ca Soarele, au pete.
(M.Angh.I.)

Why didst thou promise such a beauteous day,
And make me travel forth without my cloak,
To let baze clouds o’ertake me in my way,
Hiding thy bravery in their rotten smoke?
’Tis not enough that through the cloud thou break,
To dry the rain on my storm-beaten face,
For no man well of such a salve can speak
That heals the wound and cures not the disgrace:
Nor can thy shame give physic to my grief;
Though thou repent, yet I have still the loss:
The offender’s sorrow lends but weak relief
To him that bears the strong offence’s cross.
Ah! But those tears are pearl which thy love sheeds,
And they are rich and ransom all ill deeds.
34

De ce-ai făgăduit senin şi soare?
Mă laşi să plec făr’ de manta la drum,
Ca pân’ la urmă neguri să-nfăşoare
Lumina-ţi clară-n putredul lor fum.
Crezi că-i de-ajuns, prin nouri de-a străbate
Să-mi zvânţi obrazul biciuit de ploi?
Nu-i leacul bun, când rănile-s pansate
Dar nu-i secat secretul lor puroi!
Că ţi-e ruşine, leac nu-mi poate-aduce,
Şi remuşcarea-ţi nu mi-e de folos:
Pe cel ce-şi poartă-afrontul ca pe-o cruce
Nu-l mângâi doar căindu-te frumos!
Ah, plânsul tău de-ar şti mărgăritare
Bogat să verse drept răscumpărare!
(I.F.)

*

De ce-mi făgăduişi o zi divină,
Şi fară haină m-ai pornit la drum,
Ca norii mârşavi calea să-mi aţină,
Dosindu-ţi nimbul într-un putred fum?
Nu mi-e de-ajuns din nori că vei apare,
Să-mi zvânţi obrazul de furtuni bătut,
Căci cine-ar lăuda acea unsoare
Ce-nchide rana, dar te lasă slut?
Nu-mi vindeci răul nici cu-a ta ruşine;
Ce pierd, căinţa ta nu-mi readuce:
Când l-ai jignit, nu-l mângâi prin suspine
Pe cel ce poartă a jignirii cruce.
Ah, dar plângând tu perle verşi, iar ele
Răscumpără a tale fapte rele.
(T.B.)

*

De ce, cu-o zi frumoasă drept făgadă,
Făr’ mantie m-ai izgonit de-acasă,
Ca nori haini pe creştetu-mi să cadă,
De-ascunzi rânjindu-ţi chip în ceaţă deasă?
Să spinteci norii e zădărnicie,
Nu-mi zvânţi obrazul pradă-acestei ploi,
Cum să vorbesc de bine-o alifie
Ce rănii, nu ruşinii e ogoi?
Ruşinea-ţi nu-mi aduce alinare,
A ta-i căinţa, dar a mea prihana.
Nu află leac, pe păcătos de-l doare,
Jignitul-piept pe care-l rupe rana.
Dar lacrimile-ţi, umezi nestemate,
Şuvoi, şuvoi, răscumpără azi toate.
(M.M.)

No more be grieved at that which thou hast done
Roses have thorns, and silver fountains mud;
Clouds and eclipses stain both moon and sun,
And loathsome canker lives in sweetest bud.
All men make faults, and even I in this,
Authorizing thy trespass with compare,
Myself corrupting, salving thy amiss,
Excusing thy sins more than thy sins are;
For to thy sensual fault I bring in sense,
Thy adverse party is thy advocate,
And ’gainst myself a lawful plea commence:
Such civil war is in my love and hate,
That I an accessary needs must be
To that sweet thief which sourly robs from me.

Un rău făcut, degeaba te mai doare.
Sunt spini şi-n roze, mâluri şi-n izvor,
Pe faţa lunii nori, şi pete-n soare,
Şi viermi în flori cu iz îmbătător.
Greşim cu toţii: chiar şi eu acum
Cercând să-ţi scuz prin pilde goale vina,
Ticăloşindu-mi mintea, ca şi cum
îngăduinţei nu i-aş şti pricina…
Păcatul simţurilor tale-l simte
Potrivnicul ce-ţi este avocat.
Război civil duc: simţuri contra minte!
Procesul e-mpotrivă-mi intentat.
Părtaş să nu fiu, inima să-ndure.
Cu cel ce poate mie să mă fure?
(I.F.)

*

Nu te gândi la fapta-ţi cu-ntristare:
în roze-s ghimpi şi-n ape limpezi glod;
Pe lună-s umbre, pete sunt în soare,
Iar dulcii muguri bube negre-i rod.
Cu toţi greşim: chiar eu, ce-n scrisa asta
Prin comparaţii vina ţi-o descânt,
Şi mă corup tot eu, mi-alint năpasta,
Şi-ţi iert greşeli mai multe decât sunt.
Pricep adânc păcatul tău trupesc:
Potrivnicul te apără, ba ţine
El însuşi să se-acuze: se ciocnesc
Atâta ură şi iubire-n mine,
Încât părtaş cu sila văd că sunt
Cu hoţul gingaş ce mă pradă crunt.
(T.B.)

*

Greşeala ta zadarnic te mai doare:
Sunt ghimpi şi-n roze, mâluri şi-n fântâni,
întunecimi pe Lună şi pe Soare
Şi-n mugurii plăpânzi rod viermi hapsâni.
Toţi oamenii greşesc; greşesc şi eu
Justificându-te cu vorbe goale;
Să-ţi spăl păcatul mă-njosesc mereu,
De-l iert, întrec măsura vinii tale.
Ca avocat, din vini voi a te scoate,
Ca adversar, acelaşi gând mă fură
Şi contra mea pledez să fac dreptate
în lupta dintre Dragoste şi Ură,
Discordie în care, orice-aş zice,
Cu hoţul ce mă fură sunt complice.
(N.Ch.)

*

Nu fi mâhnit de fapta-ţi: totdeauna
Au ruja spini şi iezerul noroi;
Eclipse, nori întunecă şi luna
Şi soarele: viermi sluţi rod muguri moi.
Greşim cu toţii; chiar şi eu aici
Când vina ţi-o ascund sub flori de stil
Şi mă-ncovoi ca să îndrept ce strici,
Dau greş, păcatul prea iertându-ţi-l.
Căci tâlc în senzualul tău eres
Scornind îţi fac pârâşul avocat
Şi contra mea chiar eu pornesc proces;
Mânia şi cu dragostea se bat
în sinea-mi, vezi, încât mă fac părtaş
Cu-al meu tâlhar; cu tine, fur gingaş.
(T.D.)

*

Nu te-ntrista mai mult decât se cade,
Izvorul are mâl şi roza ghimpi;
Lună şi soare – norul îi străbate.
Ce-n mugur zace putred n-ai să-l schimbi.
Omu-i supus erorii şi eu însumi,
Greşelile iertându-ţi, mă corup
Rău-ndulcindu-l şi rămân cu plânsu-mi,
Păcatul să-l împiedic să ia trup.
Eroarea ţi-o cunosc şi-acuzatorul
Devine astfel avocatul tău,
Lupt împotriva mea şi sunt izvorul
Războiului între frumos şi rău.
Dulcelui hoţ ce pradă, neferice,
Mă învoiesc acum să-i fiu complice.
(Gh.T.)

*

Ce-ai săvârşit cândva nu mai jeli:
Şi soare, lună-au nori şi vârcolac,
Şi ruje-au spini, mâl şipote-argintii,
Şi-n gingaşi muguri viermii scârnavi zac.
Supuşi greşelii-s toţi, prin stih şi eu.
Dezleg, netrebnicii de-asemuiesc,
Păcat de-ţi iert, păcătuiesc mai greu,
Când vina ţi-o alin, tot rătăcesc.
Găsind un tâlc pornirii ticăloase,
Potrivnicii ţi i-ai făcut părtaşi,
încep să-mi apăr ce nu-mi dă foloase,
Se bat iubirea-mi, ura, fraţi vrăjmaşi.
Şi-n cârdăşia-mi, dulcele tâlhar
Mă jefuie, în voie, cu amar.
(M.M.)

Let me confess that we two must be twain,
Although our undivided loves are one:
So shall those blots that do with me remain,
Without thy help, by me be borne alone.
In our two loves there is but one respect,
Though in our lives a separable spite,
Which, though it alter not love’s sole effect,
Yet doth it steat sweet hours from love’s delight.
I may not evermore acknowledge thee,
Lest my bewailed guilt should do thee shame,
Nor thou with public kindness honour me,
Unless thou take that honour from thy name:
But do not so; I love thee in such sort
As, thou being mine, mine is thy good report.

36

Noi doi – ţi-o spun! – mai bine-i să fim doi
Deşi iubirea noastră este una;
Făr-ajutorul tău eu singur voi
Purta ruşinea azi şi totdeauna.
Iubirile ne sunt, prin dor, unite
Chiar dacă vieţuim în dezbinare;
Nu pierdem ale dragostei ispite
Dar ni se fură clipe-ncântătoare.
Nu pot să te revăd oricând, de teamă
Că vina mea te umple de ruşine;
Nici tu-ntre mulţi să nu mă bagi în seamă
Decât atunci când o să-ţi cadă bine.
Dar să n-o faci! Te voi iubi şi-aşa:
Fiind al meu şi faima ta-i a mea.
(N.Ch.)

*

Se cade, zic, să fim pe lume doi,
Deşi iubirea noastră una este;
Şi, fără să te chem în sprijin, voi
Să port eu singur petele aceste.
Au dragostele noastre-aceeaşi stea,
Deşi ne paşte-a dezbinării piază
Ce, chiar dacă nu schimbă dragostea,
Răgazul dulcei dragostei-l scurtează.
Silit voi fi să par a-ţi fi străin –
Te-ar pângări stigmatul meu; şi-n lume
Nici tu nu mă cinsti părând blajin
Cu mine, necinstindu-ţi naltul nume;
Să n-o faci deci: mi-eşti drag încât, aşa
Cum eşti al meu, şi faima-ţi e a mea.
(T.D.)

*

În două soarta pe noi doi ne-mparte.
Dar una ni-este flacăra iubirii:
De tine fie tot ce-i rău departe.
Purta-voi eu povara prihănirii.
Ca una sunt iubirile, la fel.
Chiar rupte de-o despărţitoare ură,
Iubirea-i una singură, un ţel.
Iar ceasuri dulci iubirii ni se fură.
Că eu te ştiu, nu pot mărturisi,
Iar vina de ocară n-o să-ţi fie,
În văzul lumii nu mă mai cinsti,
Cinstirea doar de ţi-e-nchinată ţie:
Să nu o faci; tu, ce-am mai scump în lume,
Al meu ţi-e şi neprihănitul nume.
(M.M.)

As a decrepit father takes delight
To see his active child do deeds of youth,
So I, made lame by fortune’s dearest spite,
Take all my comfort of thy worth and truth;
For whether beauty, birth, or wealth, or wit,
Or any of these all, or all, or more,
Entitled in thy parts do crowned sit,
I make my love engrafted to this store:
So then I am not lame, poor, nor despised,
Whilst that this shadow doth such substance give
That I in thy abundance am sufficed
And by a part of all thy glory live.
Look what is best, that best I wish in thee:
This wish I have; then ten times happy me!

Cum stins de bătrâneţi un tată-şi vede
Cu drag feciorul mândru şi-n puteri,
Eu, schilav prin a crudei sorţi decrete,
îmi aflu-n tine, astăzi, mângâieri.
Căci frumuseţe, spirit, rang, avere,
Pe rând sau laolaltă de roiesc
în jurul tău şi te-ncunun, îmi cere
Iubirea-n trunchiul lor s-o altoiesc.
Şi nu mai sunt nici prost, schilod, sărac,
Cât umbra lor asupra-mi e răsfrântă.
Belşugurile tale toate-mi fac
De ele parte: slava-ţi mă-nveşmântă.
Ce-i bun, drept bun al tău eu l-am dorit.
Şi asta am. Deci, pot fi fericit.
(I.F.)

*

Precum un tată veşted se desfată,
Când pruncu-i, ager, prinde a zburda,
Eu, schilodit de-o soartă ne-mpăcată,
Renasc prin preţul şi credinţa ta.
Căci dacă farmec, rang sau bogăţie,
Sau spirit, sau o parte doar, sau toate,
Sau şi mai multe, ţi-s coroană ţie,
Cu-a mea iubire ele-s încrustate.
Deci nu-s calic, schilod şi fără vază,
Căci umbra lor atâta miez conţine,
Că din belşugul tău mă-ndestulează,
Iar slava ta mă-nalţă şi pe mine.
Vezi, îţi doresc ce-i rar şi strălucit:
Le ai, din plin; ferice-s înzecit!
(T.B.)

*

Precum un tată frânt de ani priveşte
Cu drag spre fiu-i tânăr şi semeţ,
Eu, schilodit de soartă vrăjmăşeşte,
Mă-nviorez cu tot ce ai de preţ.
Fiindcă farmec, cin, averi şi minte
(În parte, toate şi mai multe, chiar)
Te încunună, dragostea-mi fierbinte
O altoiesc în prea bogatu-ţi har.
Şi nu mai sunt schilod, sărman, de rând,
Cât timp îmi dăruieşti, să mă-nsenine,
O parte din belşugul tău, lăsând
Sub slava ta un loc şi pentru mine.
Vezi, ţi-am dorit un bun ce-n veci nu trece
Şi asta ai; sunt fericit cât zece.
(N.Ch.)

*

Cum un părinte gârbov se desfată
Văzând că fiul calcă a flăcău,
Eu, schilodit de soarta mâniată,
Din zestrea ta m-ajut, din preţul tău;
Căci farmec, duh, avut şi stirpe bună
Şi câte mai, răzleţe sau mănunchi,
De se-mpletesc pe herbul tău, cunună,
Eu mi-altoiesc iubirea pe-al lor trunchi,
Şi-atunci nici schilav nu-s şi nici calic
La umbra lor ce-mi dă atâta vlagă,
încât prisosul tău dacă-l dumic
Trăiesc c-un strop din slava ta întreagă.
Vezi, voi să ai comori peste comori,
Şi ai! Ferice-s, deci, de zece ori…
(T.D.)

*

Cum pe-un părinte gârbov îl desfată
Zglobiul fiu în vajnica-i ispravă,
Beteag al soartei, alinarea toată
Mi-e-n adevărul tău şi a ta slavă.
Frumseţi, obârşii, averi, înţelepciune,
Din toate una, tot, ori şi-alte noi,
Atâtea haruri vin să te-ncunune,
Pe-ăst trunchi regesc tot dragu-am pus altoi.
Nu-s nici beteag, de luat în râs, nici şui,
Cât umbra-i dăruieşte-atâta vlagă,
Sunt doldora de-mbelşugarea lui,
Şi dăinui, dram din fala lui întreagă:
Tot ce-i mai bun să-ţi fie hărăzit.
Voi fi de zece ori mai fericit.
(M.M.)

*

Cum un părinte-şi vede cu-ncântare,
La bătrâneţe, fiul plin de-avânt,
Găsesc şi eu la tine consolare,
Lovit de-o soartă vitregă cum sunt.
Căci dacă fruntea ţi-e împodobită
Cu lauri: frumuseţe,-avere, har,
Nobleţe,-mi-e iubirea altoită
Pe-acestea toate, sau în parte doar!
De-aceea nu mai sunt sărac, beteag,
În umbra ta, atâta de bogată
Încât mă-ndestulează şi-mi dă cheag:
Din slava ta, o parte îmi e dată.
Dorindu-ţi ce-i mai bun, cum bine ştii,
De zece ori mai fericit pot fi!
(P.S.)

How can my Muse want subject to invent,
White thou dost breathe, that pour’st into my verse
Thine own sweet argument, too excellent
For every vulgar paper to rehearse?
O! Give thyself the thanks, if aught in me
Whorthy perusal stand against thy sight;
For who’s so dumb that cannot write to thee,
When thou thyself dost give invention light?
Be thou the tenth Muse, ten times more in worth
Than those old nine which rhymers invocate;
And he that calls on thee, let him bring forth
Eternal numbers to outlive long date.
If my slight Muse do please these curious days,
The pain be mine, but thine shall be the praise.

Cum poate Muza alt izvod să-mi ceară,
Când tu respiri, şi-ţi torni în strofa mea
Fiinţa dulce, temă mult prea rară,
Ca orice foi de rând să ţi-o redea?
O, singur mulţumeşte-ţi, dacă-n mine
Privirea-ţi află vreun măiestru şir,
Căci ce nătâng n-ar scrie despre tine,
Când însuţi cu lumina ta-l inspiri?
Fii Muza-a zecea, înzecit mai vie
Cât cele nouă, pururi invocate,
Şi fă-l pe cel ce te-ar sluji, să scrie
Un vers menit prin veacuri a străbate.
Biet bard, de plac acestor vremi meschine,
A mea e truda, slava-ţi aparţine.
(T.B.).

*

Mai poate Muza-mi născoci subiecte
Când tu eşti viu şi-mi torni în vers, oricând,
Dulceaţa firii tale, prea perfecte
Ca s-o repete nişte foi de rând?
O, ţie mulţumeşte-ţi de-i în stare
Vreun vers de-al meu să-ncânte-a ta privire;
Ce prost nu ar putea să scrie, oare,
Când tu eşti cel ce-l faci să se inspire?
Fii Muza zecea, tu, de zece ori
Mai preţuit decât sunt cele nouă
Şi fă-l pe cel pe care-l înfiori
Să nască-n vers etern cântare nouă.
De-o place astăzi Muza mea firavă,
Rămân cu truda; tu, cu-ntreaga slavă.
(N.Ch.)

*

Mai poate Muza mea râvni şi alte
Izvoade, când eşti viu şi în sonete
Izvor te am de tâlcuri, prea înalte
Ca pagina de rând să le repete?
O, ţie mulţumeşte-ţi de-am putut
A scri vreun lucru demn de ochii tăi;
Căci nu te cântă cine, cine-i mut
Când însuţi dărui lirei lui văpăi?
Deasupra celor nouă vechi (mai scumpă
De zece ori) fii tu a zecea Muză,
Şi fă eterne stihuri să irumpă
Din pana cui te cere călăuză.
De place azi şi Muza mea, firàva,
Tain mi-e truda; partea ta e slava.
(T.D.)

*

Cum ar putea să nu-mi dea Muza ghies
Cât trăieşti tu, ce-mi umpli poezia
Cu dulcele-ţi temei, mult prea ales
Spre-a-i înnegri oricărui bard hârtia?
O, ţie mulţumeşte-ţi de-ar cădea
Sub ochii tăi vreo slovă-a mea, mai bună!
Şi-un mut să te slăvească ar putea,
De i-ai însufleţi tăcuta strună!
A zecea Muză fii, de zece ori
Mai scumpă decât cele din vechime,
Şi dă-i, spre-a-l scoate dintre muritori,
Poetului nemuritoare rime!
Dacă-au să placă-acestui timp bizar,
A ta e slava, chinul al meu doar!
(P.S.)

O! How thy worth with manners may I sing,
When thou art all the better part of me?
What can mine own praise to mine own self bring?
And what is ’t but mine own when I praise thee?
Even for this let us divided life,
And our dear love lose name of single one,
That by this separation I may give
That due to thee which thou deservest alone.
O absence! What a torment wouldst thou prove,
Were it not thy sour leisure gave sweet leave
To entertain the time with thoughts of love,
Which time and thoughts so sweetly doth deceive,
And that thou teachest how to make one twain,
By praising him here who doth hence remain.

O, cum să-ţi laud preţul pe măsură,
Când tu eşti partea cea mai bună-n mine?
Ce-mi dau, de-mi laud propria făptură,
Şi cât e-al meu, de te-oi cânta pe tine?
De-aceea drumul despărţit ne fie,
Iubirea piardă-şi numele de una,
Ca, nelegat, să-ţi pot aduce ţie
Prinosul meritat, întotdeauna.
O, cât mi-ai fi de crudă, despărţire,
De n-ar fi-n chinul tău şi clipe sfinte,
Să-nşel cu visuri timpul, prin iubire,
Căci timp şi vis ea minunat le minte,
Şi să mă-nveţi cum doi doar unul sunt,
Când eu, aici, pe cel de-acolo-l cânt.
(T.B.)

*

O, faima-ţi pot s-o cânt cum se cuvine
Când tu eşti partea cea mai bună-a mea?
Am vreun folos de mă slăvesc pe mine?
Slăvindu-te, eu mai păstrez ceva?
De-aceea fie singur fiecare,
Să nu-i mai spunem dragostei că-i una;
Aşa îmi voi plăti, din depărtare,
Ce-ţi datorez şi meriţi totdeauna.
O, cât ai fi de cruntă, despărţire,
De n-aş putea feri de-a ta urzeală
Acest răstimp cu gânduri de iubire
Ce, Timp şi Gânduri, prea plăcut le-nşală.
Învaţă-mă: cum doi sunt unul, când
Pe cel de-acolo-l cânt aicea stând.
(N.Ch.)

*

O, cum să cânt măiestru zestrea ta,
Când tu eşti tot ce-n mine port mai sfânt?
Eu însumi să mă cânt, frumos mi-ar sta?
Căci însumi eu mă laud când te cânt.
De-aceea dar aş vrea, trăind răzleţi,
A noastre doruri dragi să se dezbine,
Şi, desfăcuţi, doar tu să te răsfeţi
Cu ce-i al tău, cu ce-s dator la tine!
Ai fi, absenţă, ah, ce grea mâhnire
De nu mi-ai da răgaz şi învoială
Să-mi umple timpul gânduri de iubire
Ce timp şi gând aşa duios le-nşală!
Căci tu mă-nveţi cum unu-n doi se-mparte
Cântând aici pe cel rămas departe!
(T.D.)

*

Cum vredniciei tale să-i dau glas
Când eşti din mine partea cea mai sfântă?
Doar lauda de sine mi-a rămas
Nu eu mă laud stihu-mi de te cântă?
Să vieţuim, dar, despărţiţi, iubirea
Făr-seamăn piardă numele de una,
Şi ţie să-ţi aducă despărţirea
Doar ţie-al meu prinos întotdeauna.
Fără să-ngădui, blânda zăbovire
în tihna-ţi aspră, ce-ai fi-n depărtare?
Să-ngâni cu clipa gândul de iubire
Şi gând şi clipă blând amăgitoare:
De-ai să mă-nveţi cum doi dintr-unul sunt,
Pe cel plecat rămân de-aici să-l cânt.
(M.M.)




40

Take all my loves, my love, yea, take them all;
What hast thou then more than thou hadst before?
No love, my love, that thou mayst true love call;
All mine was thine before thou hadst this more.
Then if for my love thou my love receivest,
I cannot blame thee for my love thou usest;
But yet be blamed, if thou thyself deceivest
By wilful taste of what thyself refusest.
I do forgive thy robbery, gentle thief,
Altrough thou steal thee all my poverty;
And yet love knows it is a greater grief
To bear love’s wrong than hate’s known injury.
Lascivious grace, in whom all ill well shows,
Kill me with spites; yet we must not be foes.

Iubire, ia-mi iubirile, ia-mi tot!
Ce vei avea mai mult decât aveai?
Nu-mi ştiu iubiri, iubiri să le socot
Cât n-ai fost tu. Iubirea, deci, a ta-i!
Iubitei mele de-i primeşti iubirea
De dragul meu, eu nu te pot huli.
Dar fii hulit de-ţi măsluieşti simţirea
Gustând, de-un gust, ce gustul ţi-ar zvârli!
Iert furtul, drag tâlhar între tâlhari,
Ce-mi smulgi tot ce-mi lăsase sărăcia.
Iubirea ştie: rănile-s mai mari
Când dragostea le dă, nu duşmănia.
Păcatu-l faci frumos, curvar gingàş.
Loveşte-mă! Dar nu-mi fi-n veci vrăjmaş.
(I.F.)

*

Ia-mi dragostele, dragoste, pe toate:
Cu cât câştigi mai mult decât aveai?
Iubite, nu-s iubiri adevărate;
Ce-mi iei, tu şi-nainte stăpâneai.
De-mi vrei iubita fiindcă-mi porţi iubire,
Nu te blestem, căci tu-mi trăieşti iubirea;
Dar te-osândesc de-i numai rătăcire,
Şi-mi iei, buiac, ce nu-ţi doreşte firea.
Tâlhar gingaş, te iert pentru hoţie,
Deşi de-ntreg puţinul ea mă fură;
Şi totuşi, porţi mai greu, iubirea ştie,
Ale iubirii răni decât o ură.
Scump desfrânat, suav până şi-n rău,
Ucide-mă; tot nu-s duşmanul tău.
(T.B.)

*

Ia-mi, dragul meu, iubirile, pe toate!
Ce vei avea mai mult ca altcândva?
Nu am avut iubiri adevărate,
Ce-mi iei de mult e-n stăpânirea ta.
De-mi vrei iubita că ţi-s drag, e bine;
Nu te blestem c-o foloseşti şi tu,
Dar te blestem de te înşeli pe tine
Şi guşti ce niciodată nu-ţi plăcu,
îţi iert hoţia, hoţoman iubit,
Deşi din prea puţinul meu mă fură;
Şi totuşi poţi să zaci mult mai cumplit
De răul dragostei decât de ură.
Scump desfrânat, ce bine faci şi-un rău,
Nu-mi fi duşman chiar dacă-mi eşti călău.
(N.Ch.)

*

Iubite, ia-mi, ia-mi dragostele toate,
Pe toate, da; eşti astfel mai avut?
Căci n-am, om drag, iubiri adevărate,
Şi tot ce am, aveai de la-nceput.
Deci dacă-mi iei – în dorul meu – dorita
S-o stăpâneşti, eu nu te ţin de rău;
Ci rău te cert de te-o momi ispita
Să vrei să guşti ce nu-i pe gustul tău.
Îţi iert hoţia, galeşe coţcar,
Deşi îmi prazi cu totul sărăcia;
Şi tu, iubire, ştii că mai amar
Năpăstuie iubirea ca mânia.
Crai dulce, tu şi-n rele farmec pui
Şi nu ţi-s dùşman chiar de mă răpui.
(T.D.)

*

Ia-mi tot, iubirea mea, tot ce-am iubit;
Ce-averi sporesc avutul tău de ieri,
Iubiri mai mari, iubirea n-a ivit,
Al meu-al tău, ieri n-aveai alte-averi.
Ce mi-este drag, de dragul meu de-ai luat,
Şi tragi folos, vreo vină n-o să-ţi fie,
Dar însuţi de te-nşeli, fii vinovat
C-ai vrut să iei din îndărătnicie.
Gingaş tâlhar, hoţiile-s iertate
Chiar biata-mi neavere de se fură,
Iubirea vrând dureri mai ne-ndurate
Ce scurmă-n rana-i, nu în răni de ură.
Har desfrânat, frumseţe-nşelătoare,
Ucizi hain, nu-i duşman cel ce-ţi moare.
(M.M.)

*

Iubirea mea, ia-mi dragostile toate:
Mai mult decât aveai, nu poţi avea,
Căci ele nu-s iubiri adevărate –
întreagă o aveai, iubirea mea!
Dacă-mi primeşti, de dragul meu, iubirea
Nu pot să te acuz c-o foloseşti,
Dar dacă-i doar o toană, amăgirea
Nu-i doar a mea: tu însuţi te-amăgeşti!
O, dulcele meu hoţ, îţi iert hoţia
Care mă lasă-atâta de calic!
Mai lesne urii-i rabzi ticăloşia
Decât iubirii-un ghimpe cât de mic!
O, chip parşiv, ce răù-l schimbi în bine,
Ucide-mă, dar nu-s rival cu tine!
(P.S.)

Those pretty wrongs that liberty commits
When I am sometime absent from thy heart,
Thy beauty and thy years full well befits,
For still temptation follows where thou art.
Gentle thou art, and therefore to be won,
Beauteous thou art, therefore to be assailed;
And when a woman woos, what woman’s son
Will sourly leave her till she have prevailed?
Ay me! But yet thou mightst my seat forbear,
And chide thy beauty and thy straying youth,
Who lead thee in their riot even there
Where thou art forced to break a twofold truth;
Hers, by thy beauty tempting her to thee,
Thine, by thy beauty being false to me.

Păcate dulci de faci în libertate,
Când, uneori, nu te gândeşti la mine,
De ani şi frumuseţe ţi-s legate,
Căci unde mergi, ispita-i după tine.
Eşti gingaş, deci luat cu dor în seamă;
Eşti chipeş, deci vânat mereu, şi oare
Ce fiu al Evei, când femeia-l cheamă,
E surd şi-i scapă, până ea nu-l are?
Vai! Că puteai să-mi ocoleşti moşia,
Mustrându-ţi vraja şi hoinarul sânge,
Ce te-au mânat aici, iscând orgia,
Şi-un dublu legământ te-au pus a frânge:
Al ei, c-a scos-o vraja ta din minţi,
Al tău, căci tu cu vraja ta mă minţi.
(T.B.)

*

Acele ale cărnii mici greşale
Ce tu, când mă mai uiţi, le săvârşeşti
Şed bine frumuseţii, vârstei tale,
Căci pururi a ispitei ţintă eşti.
Blajin fiind, te-ndupleci tuturor,
Frumos fiind, toţi buzna dau spre tine,
Şi când l-alintă Eva, ce fecior
Al Evei fuge fără s-o aline?
Dar, vai, tu cuibul nu puteai să-mi cruţi
Şi frumuseţea să-ţi înfrâni cuminte,
Căci vraja ta şi anii juni şi iuţi
Te fac să sfarămi două legăminte:
Pe-al ei, când mreji mândreţea ta i-ntinde,
Pe-al tău, când frumuseţea ta mă vinde.
(T.D.)

*

Te laşi în voia dulcilor păcate,
Adeseori uitării când mă dai,
Ţi-s frumuseţea, vârsta,-ngemănate,
Ispita, unde calci, se ţine scai.
Vor să-ţi câştige rara-ţi gingăşie,
îşi cată-n al tău farmec, mulţi, norocul,
Ce fiu al Evei, când femeia-mbie,
O-alungă-n silă făr’ să-i joace jocul?
Cu harul şi hoinarii-ţi ani în frâu
Ograda să-mi fi ocolit. Vai nouă!
Că-ai tot mânat aşa pân’ la desfrâu
Şi-ai prăpădit credinţele-amândouă:
A ei: cu harul tău ce-o ai vrăjit
A ta: cu harul tău ce m-a minţit.
(M.M.)

That thou hast her, it is not all my grief,
And yet it may be said I loved her dearly;
That she hath thee, is of my wailing chief,
A loss in love that touches me more nearty.
Loving offenders, thus I will excuse ye:
Thou dost love her, because thou know’st I love her;
And for my sake even so doth she abuse me,
Suff’ring my friend for my sake to approve her.
If I tose thee, my loss is my love’s gain,
And losing her, my friend hath found that loss;
Both find each other, and I lose both twain,
And both for my sake lay on me this cross:
But here’s the joy; my friend and I are one;
Sweet flattery! Then she loves but me alone.

Că ea e azi a ta, – nu-i tot ce doare!
(Cu toate c-am iubit-o mult, s-ar spune.)
Că eşti al ei – mă chinuie mai tare:
Că nu mai ţii la mine mă răpune.
Dragi vinovaţi, tot eu vreau să vă scuz:
Tu o iubeşti doar pentru că mi-e dragă.
Şi ea, ştiind cât mi-eşti de scump, şi-a spus
Că m-ar jigni nedându-ţi-se-ntreagă.
Şi-a zis că, de te pierd, ’s-al ei şi-o iert.
De-o pierd pe dânsa, doar câştig ţi-aduce.
Dar voi v-aţi câştigat, iar eu vă pierd.
Voi doi, din dragoste, m-aţi pus pe cruce.
Dar tu – cu mine una eşti. Şi-aşa,
Tot mie mi s-a dat fiind a ta!
(I.F.)

*

Că e a ta, nu-i singurul din rele,
Deşi să ştii că o iubisem tare;
Că eşti al ei, e vârf osândei mele
Şi-i pierderea ce mult mai rău mă doare.
Eu, dulci călăi, vă apăr cum urmează:
Tu mi-o-ndrăgişi, fiindu-mi dragă mie;
Ea, chiar fiindcă drag i-s, mă trădează
Şi-amicului de dragul meu se-mbie.
Dacă te pierd, iubita mi-e bogată;
De-o pierd pe ea, pe-amic înavuţesc;
Doi se găsesc, eu pierd pe doi de-o dată,
Iar ei de dragul meu mă răstignesc.
Dar stai: amicul una e cu mine;
Suav alint! Ea tot la mine ţine!
(T.B.)

*

C-o ai pe ea, necazul nu-i prea mare
Deşi pot spune c-o iubii atât…
Că ea te are mai cumplit mă doare:
Mă simt, pierzând iubirea-ţi, doborât.
Eu, scumpi tirani, vă iert orice greşeală:
Tu o iubeşti ştiind că ţin la ea;
Ea, că-i sunt drag, cu-amicul mă înşală,
De dragul meu primindu-i dragostea.
Eu de te pierd, ea este câştigata,
De-o pierd pe ea, tot ce-am pierdut ţi-aduce.
Doi v-adunaţi, eu pierd pe doi şi gata!
De dragul meu cei doi mă pun pe cruce.
Surâd: cu-amicu-s una şi fireşte,
Ea – dulce-alint – pe mine mă iubeşte.
(N.Ch.)

*

Nu sufăr doar fiindcă o ai pe ea,
Cu toate c-o iubeam, se poate spune.
Că eşti al ei, e-o pierdere mai grea –
Aceasta-i marea mea amărăciune!
Dar eu vă iert pe amândoi, şi-mi spun:
„Ştiind că o iubesc, el o iubeşte,
Iar ea, ştiind că mi-e prieten bun,
îl place, tot de dragul meu, fireşte!
De-l pierd pe el, câştigă ea. Apoi,
De-o pierd pe ea, la dânsul o aduce
Prietenul… Pierzându-i pe-amândoi,
Ei se găsesc şi-mi dau să port o cruce!”
Dar cum tu şi cu mine suntem una,
Ea doar pe mine mă iubeşte-ntruna!
(P.S.)

When most I wink, then do mine eyes best see,
For all the day they view things unrespected;
But when I sleep, in dreams they look on thee,
And, darkly bright, are bright in dark directed.
Then thou, whose shadow shadows doth make bright,
How would thy shadow’s form form happy show
To the clear day with thy much clearer light,
When to unseeing eyes thy shade shines so!
How would, I say, mine eyes be blessed made
By looking on thee in the living day,
When in dead night thy fair imperfect shade
Through heavy sleep on sightless eyes doth stay!
All days are nights to see till I see thee,
And nights bright days when dreams do show thee me.

Când ochii mi-i închid ei văd mai bine
Că ziua n-au prea multe de aflat;
Dar când adorm, în vis pornesc spre tine
Şi-n beznă, vii, viu bezna o străbat.
Tu, umbră ce dai umbrelor splendoare,
Fă umbra ta aievea să-mi apară;
Când ochii orbi o văd strălucitoare,
în clar de zi va străluci mai clară.
Încântă-mi ochii, spun, că tare-aş vrea
Să-i văd pe-ai tăi în fapt de dimineaţă
Aşa cum toată noaptea umbra ta
în somnu-mi greu privirea mi-o răsfaţă.
Când nu te văd, mi-e ziuă noaptea-ntreagă
Şi noaptea-i zi când visele te-ncheagă.
(N.Ch.)

*

Când îi închid, mai ageri ochii mi-s,
Căci ziua văz de tot mărunte fapte,
Dar când mă culc, ei doi te văd în vis
Şi – negre focuri – ard şi-mpung în noapte.
Nălucă, tu, ce limpezeşti năluci, –
Ce faţă dalbă ai înfăţişa
în alba zi, când şi mai alb străluci,
De poţi şi-n ochi ce dorm luci aşa!
Cât balsam, zic, prin văz mi-ai da să sorb
Privind la tine-n viul miez de zi,
Când ştima ta şi-n somn, în ochiul orb
La crucea nopţii ştie stărui!
Cât nu te văd, nopţi orice zile mi-s
Şi noaptea-i zi când mi te-arăţi în vis.
(T.D.)

*

Clipesc şi, iată, văd mai bine ochii;
Ziua ei strâng imagini de prisos;
Visând, încerc de tine să-i apropii;
Ei drum prin bezne taie, luminos.
Tu, umbră dându-i umbrei strălucire,
Ce umbre ai mişca-n singurătăţi
în clar de zi cu clara-ţi izvodire,
Când ochilor ce nu văd li te-arăţi?
Privirii bucuroase-i dau să-nghită
Icoana ta în zori, când nu-i târziu;
De cade noaptea, forma-ţi nălucită
în somn adânc pe oarbe pleoape-o ştiu…
Zilele-s nopţi în cale de nu-mi vii,
Când te visez mi-i noaptea dulce zi!
(Gh.T.)

*

Când pleoapa-mi cade te zăresc mai bine,
Căci toată ziua fleacuri am în faţă;
Dar când adorm, în vis te văd pe tine,
Lumină-n beznă, bezna prinde viaţă.
Au care-i umbra umbrei strălucindă,
Cu umbra dulci vedenii născocesc
Seninul zilei mai senin s-aprindă,
Când în lumina umbrei aţipesc.
Şi-ai mei ochi zic: ce binecuvântare
În jarul dimineţii să te vadă,
Când stinsa noapte-n umbre-amăgitoare
Orbiţii ochi prin somnul greu mă pradă.
E ziua toată, noapte de nu-mi vii,
Şi noaptea-n vis de-apari, vrăjită zi.
(M.M.)

If the dull substance of my flesh were thought,
Injurious distance should not stop my way;
For then, despite of space, I would be brought,
From limits far remote, where thou dost stay.
No matter then although my foot did stand
Upon the furthest earth remov’d from thee;
For nimble thought can jump both sea and land,
As soon as think the place where he would be.
But, ah! Thought kills me that I am not thought,
To leap large lengths of miles when thou art gone,
But that, so much of earth and water wrought,
I must attend time’s leisure with my moan;
Receiving nought by elements so slow
But heavy tears, badges of either’s woe.

Greoaia carne de-ar putea fi gând,
Batjocura nici unei depărtări
N-ar şti să-mi curme zborul săgetând
Spre ţărmii-n care stai, noian de zări.
Că pasul meu tot altă ţărnă bate
Decât baţi tu, nici nu m-ar mai durea!
Căci gândul ţări şi mări ar tot străbate
Ca gândul iute, până te-ar afla.
Dar mă ucide gândul că nu-s gând
Să-nghit lungi mii de leghe pân’ la tine,
Şi că, pământ şi apă-n trup având,
Rămân să-nduplec Timpul prin suspine.
Primind de la stihii atât de-ncete
Doar lacrima, durerilor pecete.
(I.F.)

*

De n-ar fi trupul carne grea, ci gând,
Nu m-ar opri duşmana depărtare,
Ci hăuri cât de-ntinse străbătând,
Din capăt de fruntarii ţi-aş apare,
Nu mi-ar păsa atunci c-al meu picior
De humă-i prins la margine de lume,
Căci gândul trece ţări şi ape-n zbor,
De-ndată ce-a găsit un ţel anume.
Ah! Însă gândul că nu-s gând mă-ngroapă,
Ca poştii lungi sărind, să-ajung la tine,
Ci, plămădit mai mult din lut şi apă,
Aştept, gemând, ca vremea să m-aline.
Din elemente-atât de-ncete scot
Doar lacrimi, semn că doar să plângă pot.
(T.B.)

*

Gând de-ar putea să-mi fie carnea grea
Nu m-ar opri distanţa-nsultătoare;
în ciuda depărtării te-ar căta
Oriunde-ai fi în lumea asta mare.
Atunci nu mi-ar păsa ce colţ de ţară
îndepărtat de tine pasu-mi ţine;
Când gândul poate ţări şi mări să sară,
Doar într-o clipă fi-va lângă tine.
Ah! Mă omoară gândul că nu-s gând
Să sar noian de căi spre tine, iute;
Fiind pământ şi apă,-aştept flămând
Ca bunul plac al Vremii să m-ajute.
Din ambele stihii, mult prea domoale,
Doar lacrimi storc: semn de-ndoită jale.
(N.Ch.)

*

O, gând de-ar fi trândavul meu pământ
Duşmàna cale lungă nu m-ar ţine
în ciuda depărtării să m-avânt
De cine ştie unde către tine.
Că paşii mei mă duc spre hăt hotare
Gonit din preajma-ţi, nu m-ar doare-atunci;
Căci gândul sprinten mări şi ţărmuri sare
în clipa chiar spre ţintă când l-arunci.
Dar, ah, mă seacă gândul că nu-s gând,
Să bat spre tine mile lungi, în goană,
Ci, prea mult lut şi apă cuprinzând,
Mi-e dat s-aştept a timpului pomană,
Primind de la stihii cu lânced zbor
Doar lacrimi grele, semn al caznei lor.
(T.D.)

*

Trista substanţă-a cărnii de-ar fi gând
Păgubitoarele hotare-aş trece
în ciuda depărtării, aducând
Făptura ta ce-n alte zări petrece.
N-ar fi nimic piciorul meu de-ar sta
Departe de tărâmul ce te-ascunde,
Gându-i mai sprinten şi de tine-ar da
închipuindu-şi cum te-arăţi şi unde.
O, dar că nu sunt gând îmi spune gândul,
N-am cum să sar peste noian de leghe,
îmi locuiesc pământ şi apă trupul
Mi-e dat s-aştept, mi-e dată numai veghe…
Pământ şi apă, ce vă mai pot cere?
Doar lacrima, pedeapsă şi durere.
(Gh.T.)

*

Greoaia carne de-ar fi fost doar gând,
Vrăjmaşe vămi nu mi-ar fi stat în cale;
Şi mii de leghe-aş fi răzbit zburând,
Din depărtări spre locurile tale.
N-ar fi nimic, piciorul meu de-ar sta
La capătul pământului de tine;
Căci gândul mări şi ţări ar săgeta,
Şi iute-i gândul, cât gândeşte, vine.
Mor, vai, la gândul că nu sunt doar gând,
Să sar lungi poştii, când eşti tu departe,
Dar fiinţa lut şi apă-ngemănând,
Aşteaptă-n vaiet vremea ce ne-mparte;
Nimic nu-mi dau încetele stihii,
Doar repezi lacrimi, jalei mărturii.
(M.M.)

*

Dac-ar fi cuget trupul meu greoi,
Nu mi-ar mai sta în cale depărtarea:
Peste nemărginirea dintre noi,
La tine aş ajunge-atunci, ca boarea.
La capătul pământului de-aş fi,
Tot aş răzbate, căci sprinţara minte
Chiar peste mări şi ţări poate sări
De-ndată ce-şi alege-astfel de ţinte.
Dar mă ucide gândul că nu-s gând
Ca să străbat distanţa nemiloasă
Şi că, făcut din apă şi pământ,
Sunt la cheremul Vremii ce mă-apasă!
Dintr-o plămadă-atâta de greoaie,
Pot izvorî doar lacrime, şiroaie!
(P.S.)

The other two, slight air and purging fire,
Are both with thee, wherever I abide;
The first my thought, the other my desire,
These present-absent with swift motion slide.
For when these quicker elements are gone
In tender embassy of love to thee,
My life, being made of four, with two alone
Sinks down to death, oppress’d with melancholy;
Until life’s composition be recured
By those swift messengers return’d from thee,
Who even but now come back again, assured
Of thy fair health, recounting it to me:
This told, I joy; but then no longer glad,
I send them back again, and straight grow sad.

Dar alte două, aerul uşor
Şi focul pur, mi-s soli, oriunde-aş fi;
Întâiu-i gând, al doilea este dor,
Şi vin şi merg; nimic nu-i poate-opri.
Când, repezi, aste elemente zboară
La tine cu a dragostei solie,
Eu, rod a patru, stând cu două doară,
Simt că-s pe ducă de melancolie;
Până-mi recapăt iar alcătuirea
Prin solii sprinteni ce revin încoace;
Ei chiar acum s-au reîntors cu ştirea
Că te-au găsit înfloritor şi-n pace.
I-ascult voios, dar, nu la multă vreme,
Ţi-i retrimit, şi iarăşi prind a geme.
(T.B.)

*

Alalte două, aerul uşor
Şi purul foc, de-oriunde-aş fi, te cată;
Întâiu-i gând, iar celălalt e dor;
Se duc şi vin zburând ca o săgeată.
Când iuţile stihii pleacă-amândouă
Spre tine cu a dragostei solie,
Din cele patru mai rămân cu două
Şi parcă pier de-o grea melancolie.
Dar iarăşi simt că sunt întreg în mine
Când de la tine solii iuţi vin iară.
Au şi sosit şi-mi spun că tu eşti bine –
Veşti ce mă bucură din cale-afară.
Spun asta, dar mă bucur mai puţin:
Iar ţi-i trimit şi iarăşi trist devin.
(N.Ch.)

*
Dar focul – pur, şi aerul – uşorul,
De-oriunde-am fost la tine s-au tot dus;
Cu gândul, unul, celălalt cu dorul,
Lin lunecă şi sprinteni: uite-i, nu-s…
Aceste părţi mai vii din mine când
Ţi-aduc solia dragostei duioasă,
Din patru părţi doar două mai păstrând,
De moarte păs făptura mi-o apasă;
Ci iar m-alcătui teafăr, când goneşti
Pe-aceşti iuţi crainici iar ’napoi să-mi vie,
Purtând cu ei din partea-ţi bune veşti
De sănătate. Plin de bucurie
Ascult ce spun; dar nu răstimp ’delung,
Căci iar sunt trist, spre tine când i-alung.
(T.D.)

*

Aer şi foc, cu tine sunt oriunde –
Mi-e primul gând, al doilea-mi este dor,
Prezenţi şi-absenţi ei trec peste secunde
Şi le urmez prin repedele zbor.
Când zboară, elementele rapide
Solie tandră către tine duc
Din patru, trupul două părţi divide
Şi-i e melancolia morţii, jug.
Mă recompun la loc când mesagerii
Cei iuţi, trimişi la tine-mi vin în prag
Cu veşti prielnice-n lumina serii
Vorbind de sănătate celui drag…
I-ascult, mă bucur de ce aflu dar
La tine cu-ntristare-i pornesc iar…
(Gh.T.)
*

Sprinţarul aer, focul vrăjitorul,
Alte stihii pe care ţi-le-nchin,
Şi cel dintâi mi-e gândul şi-apoi dorul,
Ce-n grabnică mişcare pleacă-vin.
Stihiile în sprintena lor goană
Gingaş solia dragostei să-mi poarte;
Din patru, viaţa-n două se destramă,
Mâhnirea mă apasă până-n moarte.
Mă regăsesc şi-mi vin iarăşi în fire
Când iuţii vestitori pun chezăşie,
Abia acum întorşi, şi-mi dau de ştire
C-o sănătate fără nori te-mbie:
Ascult, mă bucur, dar pe gânduri lunec,
Ţi-i trimit iar şi iarăşi mă întunec.
(M.M.)

Mine eye and heart are at a mortal war,
How to divide the conquest of thy sight;
Mine eye my heart thy picture’s sight would bar,
My heart mine eye the freedom of that right.
My heart doth plead that thou in him dost lie,
A closet never pierced with crystal eyes,
But the defendant doth that plea deny,
And says in him thy fair appearance lies.
To ’cide this title is impannelled
A quest of thoughts, all tenants to the heart;
And by their verdict is determined
The clear eye’s moiety and the dear heart’s part:
As thus; mine eye’s due is thine outward part,
And my heart’s right thine inward love of heart.

Cu inima duc ochii mei războaie
Să-mpartă prada văzului, bogată:
Vor ochii de icoana-ţi s-o despoaie,
Vrea inima doar ei să-i fie dată.
Că ţi-e lăcaş, începe să pledeze:
Sipèt pe care ochii nu-l străpung.
Dar ochii neagă preţul ăstei teze
Şi spun că ei doar chipul ţi-l răsfrâng.
Să dea verdictul, juzii mi-au târât,
Drept martor, gândul – inimii chiriaş.
Şi mărturia lui a hotărât
La ce sunt ochi şi inimă părtaşi.
Au drept s-adune ochii tot ce-arăţi.
Dar tot ce-ascunzi dă inimii răsplăţi.
(I.F.)

*

Cumplit cu ochiul inima se luptă:
Al cui trofeu icoana ta să-ajungă?
El inima de tine-ar vrea-o ruptă,
Ea ochiul de la drepturi îl alungă.
Ea jură cum că ea te-adăposteşte,
Iatac în care ochiul nu pătrunde;
Pârâtul însă aprig dovedeşte
Că dulcea ta făptură-n el se-ascunde.
Pricina gânduri vin să o dezlege,
Şi-acestea, robi ai inimii, arată,
Ţinând sobor, cu câte cât se-alege
Duiosul ochi şi inima curată:
A ochiului va fi icoana ta,
Iar inimii iubirea i-o vei da.
(T.B.)

*

Sunt ochi şi inimă-n război, li-i prada
Privirea ta, moşie de văpaie –
Ochiu-ţi refuză chipul şi e gata
Şi inima vederea să ţi-o taie.
Îmi spune inima că-n ea rămâne
Netulburată de vreun ochi, o boltă,
Iar ochii neagă: cu sclipiri stăpâne
Ei cred că te răsfrâng şi se revoltă.
Ca să dezlege pricina, juraţii
Cotrobăiesc de gânduri vechi iatace
închiriate şi decid ce spaţii
Au ochi şi inimă şi-aşa fac pace:
Ochiu-a primit icoana ta subţire,
Iar inima, lăuntrica iubire…
(Gh.T.)

*

Sunt ochi şi inimă-n război de moarte,
Izbânda cui priveliştea să-i fie;
Vrea ochiul meu de tine s-aibă parte,
Şi inima de drepturi vrea să ştie.
Iar inima, pledând că ea te-ascunde,
Chivot în care ochiul n-ar sclipi,
Pârâtul neagă aprig şi răspunde
Zicând că-n ea minunea s-ar ivi.
Să îmi deznoade astă judecată
A gândurilor oaste chem, întreagă
Ai inimii părtaşi, şi-mi spun pe dată
Ce-au limpezi ochi şi inima cea dragă:
Aşa: prin ochi lumina ta pătrunde,
Şi inima-n lăuntric drag o-ascunde.
(M.M)

Betwixt mine eye and heart a teague is took,
And each doth good turns now unto the other:
When that mine eye is famish’d for a look,
Or heart in love with sighs himself doth smother,
With my love’s picture then my eye doth feast,
And to the painted banquet bids my heart;
Another time mine eye is my heart’s guest,
And in his thoughts of love doth share a part:
So, either by thy picture or my love,
Thyself away art present still with me;
For thou not further than my thoughts canst move,
And I am still with them and they with thee;
Or, if they sleep, thy picture in my sight
Awakes my heart to heart’s and eye’s delight.

Cu ochiul pace inima făcând,
Se au acum din ce în ce mai bine;
Când ochiu-i de vederea ta flămând,
Sau inima se-năbuşe-n suspine,
Se-nfruptă ochiul din al tău portret,
Iar inima la mândru-i prânz o-mbie;
Sau ochiu-i la al inimii banchet,
Din dorul ei să-şi taie o felie.
Deci ba iubirea, ba a ta icoană,
Chiar dacă pleci, te ţin mereu cu mine;
Tu nu poţi dorul să-l întreci în goană,
Iar eu sunt tot cu el, şi el cu tine.
De-i stins, icoana-ţi inima-mi trezeşte
Prin văz, şi ochi şi inimă-mi vrăjeşte.
(T.B.)

*

Azi ochii mei tovarăşi prinsu-s-au
Cu inima, şi între ei se-alină
Când mi-s flămânzi de tine ochii, sau
Când ea de-aleanul dragostei mi-e plină;
La zugrăvitul praznic al privirii
(Al tău chip drag) şi inima-i chemată;
Iar alteori sunt ochii musafirii –
Părtaşi cu ea când dorul o îmbată.
Deci dară, sau portretul sau iubirea,
Chiar dus când eşti ne-alătură mereu;
De-a mele gânduri nu scapi nicăirea
Căci gazde ţi-s, iar gazda lor sunt eu;
Sau, dacă dorm, le scol şi li te-arăt
Spre-al inimii şi-al ochilor desfăt.
(T.D.)

*

Inimă, ochi – în pace s-au zidit,
Ca buni vecini acum îşi fac servicii
Când ochiu-i de vederea ta lihnit
Şi inima mi-o fulgeră suplicii…
Ochiul petrece dacă te-o vedea
Şi inima-i chemată la ospăţul
Ce-l zugrăvesc şi-apoi e gazdă ea
Iar musafirul îndrăgit e văzul.
Iubirea sau icoana ta îmi sunt
Apropiate chiar de eşti departe,
Te mişti numai cât ţine al meu gând
Şi eşti cu mine până către moarte.
De-adorm şi ele cu trudită rază,
Inimă, ochi – în locul lor viază.
(Gh.T.)

How careful was I, when I took my way,
Each trifle under truest bars to thrust,
That to my use it might unused stay
From hands of falsehood, in sure wards of trust!
But thou, to whom my jewels trifles are,
Most worthy comfort, now my greatest grief,
Thou, best of dearest and mine only care,
Art left the prey of every vulgar thief.
Thee have I not lock’d up in any chest,
Save where thou art not, though I feel thou art,
Within the gentle closure of my breast,
From whence at plesure thou mayst come and part;
And even thence thou wilt be stol’n, I fear,
For truth proves thievish for a prize so dear.

Ce grijuliu mi-am pus, plecând departe,
Nimicul cel mai ne-nsemnat în ladă,
Ca, vrând să-l port doar eu, să nu mi-l poarte
Viclene mâini, ci ferecat să şadă.
Dar tu, ce-ntuneci orice nestemată,
Balsam de preţ, azi însă crâncen chin,
Tu, tot ce-am eu mai scump, şi grija-mi toată,
Rămâi drept pradă hoţilor haini.
Pe tine te-am ascuns nu sub zăvoare,
Ci unde nu eşti, dar eu simt că eşti:
La mine-n piept, chilie iubitoare,
De unde ieşi sau intri când voieşti.
Dar şi din el mă tem că-i fi furat:
Chiar cinstea-i hoţ, câştigul de-i bogat.
(T.B.)

*

Plecând la drum, ca omul grijuliu
Puneam orice nimicuri sub zăvoare;
Aşa puteam ferite să le ştiu
De orice mână cotrobăitoare.
Dar tu, mai scump ca orice nestemată,
Suprem alint dar chin, azi, pentru gând,
Tu, scump odor şi grijă totodată,
Eşti la-ndemâna hoţilor de rând.
Nu te-am închis în niciun scrin, cu chei,
Ci unde simt că eşti chiar de-ai plecat:
În pieptul meu, în care vii când vrei
Şi poţi să pleci când vrei, netulburat.
Dar şi acolo stând, n-o să ai pace:
Când bunu-i scump, oricine hoţ s-ar face.
(N.Ch.)

*

Plecând la drum, ce grijuliu am fost
De-am pus sub ivăr orice mărunţiş,
Nepipăit să stea la adăpost
Ferit de mâini ce pipăie hoţiş!
Dar tu, ce-ntreci măruntele-mi odoare,
Tu, scump alint, azi chin ce-abia-l îndur,
Tu, cel mai drag şi grija mea mai mare,
Râmaseşi pradă fiecărui fur.
Pe tine-n niciun chivot nu te-ncui
Ci doar acolo unde simt că eşti
Chiar când nu eşti: în lacra pieptului
Unde te-ntorci, sau nu, precum doreşti;
Dar tot mă tem: la prăzi de-atâta preţ
Şi-al Cinstei braţ se-ntinde hrăpăreţ.
(T.D.)

*

Cu grijă, când a fost să plec la drum,
Mi-am ferecat puţinele nimicuri
Cu gândul să le port doar eu şi-acum
Ferite-s de viclenele tertipuri.
Faţă de tine, pleavă-i tot ce-am strâns;
Tu, blând alint şi caznă totodată,
Tu, dintre dragi cel drag, eşti bun de plâns,
îi eşti lepădăturii hoaţe pradă.
Pe tine nu te-am încuiat în scrin,
Dar unde eşti, fiindcă-mi pari pe-aproape,
Te ferec într-al inimii puţin,
De unde lesne umbra-ţi o să-mi scape…
Şi-acolo te-or găsi. Priind negoţul,
Chiar cinstea s-ar putea să fie hoţul.
(Gh.T.)

*

Cu ce migală-am pus, plecând de-acasă,
Oricare fleac, zăvoarele-mpingând,
Folosul meu nefolosit să iasă
Din hoaţe mâini, la loc de crezământ.
Dar fleac e-n faţa nestematei tale,
Tu, sfântă tihnă, azi năprasnic gând,
Tu, cel mai drag şi cea mai mare jale,
Te laşi vânatul hoţilor de rând.
Pe tine-n sipet eu nu te-am ascuns,
Şi unde nu eşti dar ştiind că eşti,
În nobil ţarc, în inimă pătruns,
Din care pleci ori vii precum voieşti;
Dar şi de-aici, furat, mă tem, să fie,
Când preţu-i bun şi cinstea-i veresie.
(M.M.)
*

Pornind la drum, ce grijuliu am fost
Să-mi vâr sub lacăt zestrea la păstrare –
Fiece fleac l-am pus la adăpost,
Spre a-l feri de mâini înşelătoare.
Dar tu, pe lângă care e un fleac
Oricare juvaer, – tu, mângâiere
Şi-acum temei de griji, prieten drag,
Eşti în a hoţilor de rând putere!
În niciun sipet nu te-am încuiat,
Decât cel mult în inima mea, unde
Te simt că eşti, chiar după ce-ai plecat
Şi unde poţi oricând pofteşti pătrunde.
Dar mi te pot fura de-acolo chiar:
Pentru-aşa pradă, Cinstea-i un tâlhar…
(P.S.)

Against that time, if ever that time come,
When I shall see thee frown on my defects,
When as thy love hath cast his utmost sum,
Call’d to that audit by advised respects;
Against that time when thou shalt strangely pass,
And scarcely greet me with that sun, thine eye,
When love, converted from the thing it was,
Shall reasons find of settled gravity;
Against that time do I ensconce me here
Within the knowledge of mine own desert,
And this my hand against myself uprear,
To guard the lawful reasons on thy part:
To leave poor me thou hast the strength of laws,
Since why to love I can allege no cause.

De teama vremii, vremea de-o să vie,
Când, la scăderi mi te vei încrunta,
Când încetând să-mi dărui duioşie,
Povaţa minţii o vei asculta;
De teama vremii când străin vei trece
Şi-abia vei saluta cu ochiul-soare,
Când al tău suflet, dintr-o dată rece,
Găsi-va pricini pentru-nfumurare;
Pe teama-acelei vremi, m-adăpostesc
În gândul cum că n-am decât păcate,
Lovesc în mine însumi, şi slăvesc
Motivele ce ţie-ţi dau dreptate.
Pe drept m-ai părăsi, sărman de mine:
Iubirea ta eu n-am cu ce-o reţine.
(T.B.)

*

De teama clipei, clipa de-o să vină
Când o s’te-ncrunţi la multele-mi păcate,
Când dragostea-ţi rămasă prea puţină,
Va face să mă judeci pentru toate;
De teama clipei când străin vei trece
Şi ochii-ţi, sori, abia m-or saluta,
Când dragostea-ţi, schimbată şi prea rece,
Îţi va îndreptăţi asprimea ta;
De teama-acelei clipe stau aici
Ascuns în propria-mi nemicnicie
Şi mâna-mi împotriva-mi o fac bici
C-al tău temei îndreptăţit să fie.
Tu ai dreptate să mă laşi când vrei;
Să fiu iubit, eu n-am niciun temei.
(N.Ch.)

*

Ca vremea s-o înfrunt, de-o fi să vie,
Când te scârbi-vor multele-mi păcate,
Când toată a iubirii datorie
Că ţi-ai plătit, temeinic vei socoate –
Că vremea s-o înfrunt când tu, trecând,
Abia mă vei privi cu ochi străini,
Iar dragostea, schimbându-şi floarea, când
Cu cale va găsi să scoată spini –
Ca să înfrunt acel soroc, mai bine
învăţ de-acum în colţul meu a sta
Şi dreapta mi-o ridic, lovind în mine,
Dreptatea ca s-o pun de partea ta;
Ca să mă lepezi, legile te-ajută.
Dar când îţi cer iubire, legea-i mută.
(T.D.)

How heavy do I journey on the way,
When what I seek, my weary travel’s end,
Doth teach that ease and that repose to say,
„Thus far the miles are measured from thy friend!”
The beast that bears me, tired with my woe,
Plods dully on, to bear that weight in me,
As if by some instinct the wretch did know
His rider loved not speed, being made from thee:
The bloody spur cannot provoke him on
That sometimes anger thrusts into his hide,
Which heavily he answers with a groan
More sharp to me than spurring to his side;
For that same groan doth put this in my mind:
My grief lies onward, and my joy behind.

Ce greu îmi vine că m-aştern la drum,
Când ţelul lui, sfârşitul ăstei zile,
Odihnei ce-aş gusta i-ar spune: „Cum
De rabzi între voi doi atâtea mile?”
La pas mă poartă, obosit, şi calul
Spetit de greul dorului din mine,
De parc-ar şti că doare, animalul,
Iuţeala ce m-ar depărta de tine.
Nici pintenul, înfipt să-i sânger coasta
Cu ură, să-l îndemn, nu-l face sprinten,
Şi-abia dă geamăt drept răspuns, şi asta
Mă-njunghe-n piept mai rău decât un pinten.
Căci geamătul, un gând în minte-mi scurmă:
Am jalea-n faţă, fericirea-n urmă.
(I.F.)

*

Ce greu mi-e, drumeţind, să merg ’nainte
Când încheindu-mi, istovit, cărarea,
Odihna o să-mi spună: „Ia aminte.
De la cel drag, ce lungă-i depărtarea!”
Buiestrul, covârşit de-a mea-ntristare,
îmi poartă-n pas povara de suspine,
Şi parcă simte că stăpânu-i n-are
Chef de galop, plecând de lângă tine.
Ciudos în coastă-i pintenu-mi pătrunde
Şi-l sângeră, să-l mâie-n mers mai sprinten.
Dar geamătul cu care îmi răspunde,
Mai rău mă-mpunge ca pe el un pinten.
Căci, auzindu-l, gândul mă străbate
Că-n faţă-i jalea, bucuria-n spate.
(T.B.)

*

Greu plec la drum şi fără voie bună
Când ştiu că ţinta lui, râvnit popas,
O să-mi înveţe tihna ca să-mi spună:
„Aşa departe-amicul ţi-a rămas!”
Spetit mă poartă calul în spinare
Şi, frânt de jalea mea, la pas o ţine
De parcă bietu-ar şti că, stând călare,
Nu mă grăbesc când plec de lângă tine.
Cu-nsângeratul pinten, duşmăneşte
în coastă îl împung să-l fac mai sprinten;
El geme-ncet şi asta mă răneşte
Mai rău decât e el rănit de pinten,
Căci geamătu-i în minte-l simt cum scurmă:
Mi-e chinu-n faţă şi plăcerea-n urmă.
(N.Ch.)

*

Ce greu îmi e pe drumuri să colind,
Căci la popas, când pasul frânt l-încetin,
Aud mereu al tihnei glas cârtind:
„La multe mile eşti de-al tău prietin!”
Şi calul, istovit de-a mea tristeţe,
Agale duce-aleanul greu din mine,
De parcă din instinct putu să-nveţe
Că nu zoresc să plec de lângă tine;
Nici cruntul pinten nu-l iuţeşte, când
Cu ciudă, uneori, i-l vâr în piele,
Ci geme surd, şi când l-aud gemând
Simt eu mai crunt împungerile-acele;
Căci geamătul, atunci, ăst gând îmi scurmă:
’Nainte-i chinul, voia bună,-n urmă.
(T.D.)

*

Mi-e greu să plec la drum când ţinta-mi este
Fără de noimă şi să-nvăţ mi-e dat
De la tăcere semnele aceste:
„Ţi-e drumul spre prieten măsurat!”
Calul, sub mine-mi poartă nenorocul,
încovoiat de tot ce-n mine simt,
Posomorât, pare să ştie jocul
Că drumul prelungindu-i-l mă mint.
Afurisitul pinten ce-i stă-n coaste
Mi-apropie amarul lui răspuns,
îi biciui geamătul cu vorbe proaste,
Dar pintenul pe mine m-a ajuns.
Şi-mi spune geamătul: „Am bucuria
În urma mea. În faţă, doar mânia…”
(Gh.T.)

Thus can my love excuse the slow offence
Of my dull bearer when from thee I speed:
From where thou art why should I haste me thence?
Till I return, of posting is no need.
O! What excuse will my poor beast then find,
When swift extremity can seem but slow?
Then should I spur, though mounted on the wind,
In winged speed no motion shall I know:
Then can no horse with my desire keep pace;
Therefore desire, of perfect’st love being made,
Shall neigh, no dull flesh in his fiery race;
But love, for love, thus shall excuse my jade;
„Since from thee going he went wilful-slow,
Towards thee I’ll run and give him leave to go.”

51

Iubind, iert astfel lenea jignitoare
A murgului, când vin de lângă tine:
De unde eşti, de ce-ar veni mai tare?
Abia la-ntors mi-o prinde goana bine.
O, biet, cum o să-i aflu-atunci scăpare,
Simţind, deşi-n galop, că n-are spor?
Aş da din pinteni chiar pe vânt călare,
Şi-ar fi de parcă stau, chiar dacă zbor.
Cu doru-mi n-ar fi cal s-alerge-n rând,
Deci dorul, a iubirii-ntruchipare,
Scăpat de trup, va necheza zburând,
Şi-i va da astfel calului iertare:
De-a mers atât de-ncet venind încoace,
Zbor eu acum, el meargă cum îi place.
(T.B.)

*

Iubirea mea cam astfel i-ar ierta
Nesârgul ăstui trândav bidiviu:
De ce-aş fugi când plec din preajma ta?
Nu-mi trebui’ schimb de poşte până viu!
Dar cum să-şi afle bietul roib iertare
La-ntors, când grei par paşii cei mai sprinteni?
Când, şi zburând, că stau pe loc mi-ar pare,
Când călărind chiar vântul, i-aş da pinteni;
Nu-i cal, să-ntreac-atuncea dorul meu;
Căci dorul, sol al dragostei cinstite,
Se-avântă, nechezând, din trupul greu…
Iubind, iubirea iartă bietei vite;
Căci dinadins, când plec, păşeşte moale –
La-ntors eu zbor, şi calul vine-agale.
(T.D.)

*

Iubindu-te, o iert, cruţată-i gloaba
Ce mă conduce lenevind, buimacă,
Dar nu-i nimica, la întors ni-i graba,
Cu cai de poştă-atunci o să se-ntreacă,
O, dar la-ntoarcere mârţoaga-mi oare
Cum s-o mai cruţ, abia de-şi mişcă pasul?
Chiar călărind pe vânt aş da strigare,
La drum întins necunoscând popasul.
Ea pasul cu aprinsu-mi dor nu-şi ţine,
Doru-i făcut din dragosti împlinite,
Să zboare deci ca gloabei să-i aline,
Certate des, rănitele copite.
De merge-ncet la drumul înapoia,
Zbura-voi eu, ea meargă cum i-e voia.
(Gh.T.)

52

So am I as the rich, whose blessed key
Can bring him to his sweet up-locked treasure,
The which he will not every hour survey,
For blunting the fine point of seldom pleasure.
Therefore are feasts so solemn and so rare,
Since, seldom coming, in the long year set,
Like stones of worth they thinly placed are,
Or captain jewels in the carcanet.
So is the time that keeps gou as my chest,
Or as the wardrobe which the robe doth hide,
To make some special instant special blest,
By new unfolding his imprison’d pride.
Blessed are you, whose worthiness gives scope,
Being had, to triumph; being lack’d, to hope.

Sunt ca bogatul, cel pe care-o cheie
îl dăruie cu-ascunsa lui comoară
Ce nu-i vegheată-ntr-una, să nu-i ieie
Plăcerii ascuţişul de-a fi rară.
Răstimpul sărbătorii de-i măreţ,
E fiindcă-n anul lung sunt prea puţine
Şi vin ca-n şirul pietrelor de preţ
Un diamant uriaş printre rubine.
Căci timpul, ce te-a-nchis ca mine-n piept,
Sau cum închide cufărul o haină,
Va face sfântă clipa ce-o aştept,
împărtăşindu-mi preţul ei de taină.
Fii binecuvântat deci tu, prilej de
Triumf, de-apari, – şi de-asfinţeşti, nădejde.
(I.F.)

*

Sunt ca bogatul ce cu-alese chei
Deszăvorăşte scumpa sa comoară,
Dar nu prea des, să nu tocească ce-i
Mai fin într-o plăcere-atât de rară.
Că nu sunt multe într-un an, te-atrag
Solemne zilele de sărbătoare,
Aşa cum diamantele-n şirag
De-s puse rar, sunt mai strălucitoare.
Şi timpul, ca şi mine, nu te-arată;
Te-ascunde cum un scrin o haină rară,
Să-mi fie clipa binecuvântată
Când tăinuitu-ţi chip o să-mi apară.
Slăvită fie-ţi scumpa mângâiere;
Pe unii-i ’nalţi, pe alţii-i faci să spere.
(N.Ch.)

*

Sunt ca bogatul ale cărui chei
îl duc la zăvorâtele-i odoare
Nu des, spre-a nu ştirbi vreun crâmpei
Din ascuţişul desfătării rare.
Fiind răzleţe sunt cu-atât mai sfinte,
Şi praznicele-n lungul unui an,
Ca doar ici-colo prinse mărgărinte,
Ca pietrele preascumpe în colan.
La fel, şi Timpul mi te-ascunde mie
(Ca scrinul care tăinuie-o hlamidă)
Şi doar la ceas anume se îmbie
Averea ferecată să-şi deschidă.
Slăvit fii tu, dar scump ce-i fericeşti
Pe dăruiţi, dând celorlalţi nădejdi.
(T.D.)

*

Bogatul sunt de cheia ce-i conduce
La tăinuita, dulcea lui comoară
Ce-n ochii lui arareori străluce
Spre-a nu-şi toci aşa plăcerea rară.
De-aceea-s sărbătorile solemne
Venind mai rar i-s anului dragi vetre,
Scule de preţ ne par, ori diademe
Cu mult făloase, strălucite pietre.
Aşa-i şi timpul ce te-ncuie-n sipet,
Ca un dulap ce-nchide-n el caftane,
O clipă doar şi-al fericirii scripet
Ne-nalţă iar în ore diafane.
Şlăvită-mi fii măreaţă cutezanţă,
înving, de-mi vii, când pleci îmi laşi speranţă.
(Gh.T.)

What is your substance, whereof are you made,
That millions of strange shadows on you tend?
Since every one hath, every one, one shade,
And you, but one, can every shadow lend.
Describe Adonis, and the counterfeit
Is poorly imitated after you;
On Helen’s cheek all art of beauty set,
And you in Grecian tires are painted new:
Speak of the spring and foison of the year,
The one doth shadow of your beauty show,
The other as your bounty doth appear;
And you in every blessed shape we know.
In all external grace you have some part,
But you like none, none you, for constant heart.

Ce aluat ţi-a dat întruchipare,
Că mii de alte umbre tind spre tine?
Când toţi au doar o umbră, fiecare,
Tu, singur, umbre ai pentru oricine.
Descrie-l pe Adonis: fals ne pare
Portretul, după tine imitat;
Dă chip Elenei, dăltuind culoare:
În stil grecesc, pe tine te-a pictat.
Cânţi luna mai şi toamna-mbelşugată?
Ici, umbra vrajei tale o-ntâlnim,
A doua ca un dar al tău se-arată,
Şi-n toate eşti prezent, tipar sublim.
Ai partea ta din vraja fiecui,
Dar nimeni, cum eşti tu, statornic nu-i.
(T.B.)

*

Din ce eşti plămădit, tu, cel spre care
Vin mii de umbre stranii? Şi cum poţi,
Când doar o umbră are fiecare,
Da cu chirie umbra ta la toţi?
De-i zugrăvit Adonis, fără preţ e
Icoana-i, că imită faţa ta;
Elenei dă-i întreaga frumuseţe
Şi-n strai grecesc tot tu vei arăta.
Cânţi primăvara, toamna roditoare?
Dar una de-al tău farmec e umbrită,
Din dărnicia ta cealaltă-apare
Şi-n fiecare forma ta-i slăvită.
Ai partea ta de farmec din oricine
Dar nimeni n-are suflet drept ca tine.
(N.Ch.)

*

Din ce plămadă naşti, prin ce lucrare,
Că mii de alte umbre-ţi fac alai?
Un om o umbră; numai una, are –
Oricui, tu unul, umbră poţi să dai.
Icoana lui Adònis de s-ar scrie,
Abia de-ar năzui a-ţi fi de-o seamă;
De-am da Helenei tot ce-i gingăşie,
Te-ai zugrăvi sub greaca ei maramă;
S-o laud, Primăvara nu mă-ndeamnă,
Căci umbră-i doar a frumuseţii tale!
Mai darnic eşti decât mănoasa Toamnă;
Din orice sfânt tipar ne ieşi în cale.
Ai strâns din tot ce-i chipeş o câtime,
Dar mai statornic suflet n-are nime.
(T.D.)

*

Din ce eşti plămădit că-n urmă-ţi umblă
De umbre milioane, un alai?
Când fiecare are doar o umbră,
Tu pentru fiecare-o umbră ai.
Descrie-l pe Adonis şi-n tiparul
Ce te imită n-ai să te găseşti,
Elenei pe obraz aşază-i harul
Şi vei fi tu în straie elineşti.
E primăvara dulce? Umbra ta
E, Belşugul e mărinimia ta,
Te-aflăm pe tine-n tot ce e văpaie,
Formă ferice-n toate vei dura…
Cu tine-i chipul graţiei mai spornic,
Dar nu-i cu tine nimeni statornic.
(Gh.T.)

*

Din ce eşti tu făcut, plămada-i care,
De chemi străine umbre în alai?
Oricine-o umbră, numai una are,
Tu singur altui umbra poţi s-o dai.
De-l zugrăveşti, în râvna ta deşartă,
Adonis ţi-e o calpă-asemănare,
Elena-i fala frumuseţii-n artă,
Tu, grec tipar, eşti noua-ntruchipare.
Spui primăveri, spui vremea rodniciei,
Vrea una umbra de frumseţi s-arate,
Oglindă-i alta a mărinimiei,
Eşti chip din chipuri binecuvântate.
în tot ce-i har sub soare, eşti acasă,
A ta-i doar, dintre inimi, credincioasă.
(M.M.)

O! How much more doth beauty beauteous seem
By that sweet ornament which truth doth give:
The rose looks fair, but fairer we it deem
For that sweet odour which doth in it live.
The canker-blooms have full as deep a dye
As the perfumed tincture of the roses,
Hang on such thorns, and play as wantonly
When summer’s breath their masked buds discloses:
But, for their virtue only is their show,
They live unwoo’d and unrespected fade;
Die to themselves. Sweet roses do not so;
Of their sweet deaths are sweetest odours made:
And so of you, beauteous and lovely youth,
When that shall fade, by verse distils your truth.

O, cât de mult frumosu-i mai sublim,
Când adevăru-i dă un nimb de slavă!
Frumos e-un trandafir, dar îl găsim
Şi mai frumos, prin boarea lui suavă.
Au şi măceşii flori cu smalţul viu,
Cum au, plini de miresme, trandafirii,
Şi, tot cu ghimpi, se leagănă zglobiu,
Când, vara, floarea le-o deschid zefirii.
Dar farmec n-au decât pentru priviri:
Trăiesc stingher, când au pălit nu-ţi pasă,
Şi mor de tot. Dar dulcii trandafiri,
Murind gingaş, parfumuri dulci ne lasă.
Tot astfel, când păli-vei, floare vie,
Esenţa ta rămâne-n poezie.
(T.B.)

*

O, frumuseţea mai frumoasă pare
Când adevăru-i este nestemată!
Frumosul trandafir, prin dulcea-i boare
Ce-n el trăieşte, mai frumos arată.
Măceşul are-aprinsele-i hlamide
Ca trandafiru-n strai înmiresmat;
E plin de ghimpi şi-n joacă îşi deschide
Bobocii, când zefirii verii bat.
Dar harul lui e numai o părere:
Îl uită toţi şi moare ca şi cum
Nici n-ar fi fost. Şi trandafirul piere,
Dar lasă-n urmă gingaşu-i parfum.
Vei pierde farmec, nurii tineri, dar
Filtrat în vers rămâne al tău har.
(N.Ch.)

*

O, frumuseţea ce frumos arată
Purtând fidelitatea drept cunună!
Minune – roza-i şi mai minunată
Căci găzduie în ea mireasmă bună.
Culoarea e-n răsuri la fel de plină
Cât roşul parfumat la trandafir,
Pe ruji, la fel, zglobii şi ele-anină
Când li se sparg bobocii sub zefir;
Ci vraja lor stă numai în culoare;
Nu-s dragi nicicui, se trec nelăudate
Şi pier stinghere. Roza àltfel moare:
Din dulci pieiri preadulci arome scoate!
Şi tu, vlăstar frumos, vei scăpăta,
Dar stărui-va-n vers credinţa ta.
(T.D.)

*

E mai frumoasă frumuseţea care
încununată-i de-a credinţei fală!
Minunea trandafirului, mai mare
Când scutură mireasma din petală.
Răsura în culori la fel s-arată
Ca ruja cea-n vopseli înmiresmate,
La fel sunt ghimpii, joaca deşucheată,
Când boarea verii peste ei s-abate.
Din tot ce-i har ei n-au decât potirul
Făr’ peţitori, neluaţi în seamă trec,
Când veştejeşte gingaş trandafirul,
Miresme şi mai gingaşe-l petrec.
Aşa, pălind frumseţea tinereţii,
Credinţa ta ţi-o vor cânta poeţii.
(M.M.)

*

O mai frumoasă frumuseţe pare
Când adevărul e podoaba ei!
Frumos e trandafirul când e-n floare,
însă mireasma doar îi dă temei.
Măceşu-i colorat ca trandafirul,
Şi-i tot ţepos, iar cu bobocii lui
Se joacă, vara, tot la fel zefirul,
Dar altceva decât ne-apare, nu-i.
Trăind fără a fi dorit, se stinge
Măceşul, nelăsând niciun regret;
Din moartea trandafirului se strânge
Mireasma cea mai dulce din buchet.
La fel şi tu, când alb îţi va fi părul,
îţi vei păstra în versu-mi adevărul!
(P.S.)

Not marble, nor the gilded monuments
Of princes, shall outlive this powerful rhyme;
But you shall shine more bright in these contents
Than unswept stone, besmear’d with sluttish time.
When wasteful war shall statues overturn,
And broils root out the work of masonry,
Nor Mars his sword nor war’s quick fire shall burn
The living record of your memory.
’Gainst death and all-oblivious enmity
Shall you pace forth; your praise shall still find room
Even in the eyes of all posterity
That wear this world out to the ending doom.
So, till the judgement that yourself arise,
You live in this, and dwell in lovers’ eyes.

Nici aurul, nici piatra princiară
Nu vor trăi cât rima mea cea plină,
Lumina ta de-aci nu va să piară
Ca marmora mâncată de rugină.
Statui, de-a lungul vremii vor fi sparte
Şi mari clădiri cădea-vor în ţărână,
Dar flacăra şi sabia lui Marte
De tine la o parte-or să rămână.
De moarte şi uitare tu vei trece,
Şi vei afla întotdeauna loc
În timpurile ce se vor întrece
Să poarte lumea către-al ei soroc.
Şi astfel, pân’ la marea judecată
Vei fi, prin vers, de-a pururi neuitată.
(M.S.)

*

Nu-i marmoră, nu-s lespezi de morminte
Regeşti, mai mult ca versul meu să ţină,
Va să-ţi păstrez lumina prin cuvinte,
Că-n piatră zgura vremii ţi-o întină.
Când în război cu timpul cad statui
Şi ard cetăţi şi se prăvăl palate,
Doar ţie, Mars, prin fier şi focul lui,
Să-ţi treacă amintirea nu mai poate.
Tu calci deci peste Moarte şi Uitare,
Şi preţul tău la fel va fi şi-atunci
În ochii viitorului prin care
Spre tristul capăt erele-şi dau brânci.
Pân’ la judeţul care să te-nvie,
Trăieşti, ca-n ochii mei, şi-n poezie.
(I.F.)

*

Nici marmuri, nici sculpturi de aur grele
Nu vor trăi cât mândrele-mi poeme,
Iar tu vei străluci mai viu în ele
Decât într-un granit mâncat de vreme.
Războaie vor zvârli statui deoparte,
Cetăţi şi ziduri dezrădăcinând,
Dar nici pârjol, nici sabia lui Marte
N-or şterge-n inimi chipul tău nicicând.
Tu, biruind şi Moarte şi Uitare,
Vei dăinui, iar slava ta curată
Vor mai privi-o vremuri viitoare
Şi-atunci când lumii ceasul o să-i bată.
Iar până-n ziua trâmbiţei cereşti,
în versul meu şi-n ochi duioşi trăieşti.
(T.B.)

*

Nici marmuri, nici morminte princiare
Cât versul meu puternic n-o să ţină;
în miezul lui vei străluci mai tare
Ca-ntr-un granit mânjit de-a vremii tină.
Când luptele pot răsturna statui,
Cetăţi şi ziduri groase, dintr-o dată,
Nici sabia lui Marte, focul lui
Să-ţi şteargă amintirea n-o să poată,
în contra morţii şi-a uitării crunte
O să rămâi prin toţi acei ce vin,
Iar faima ta o lume o s-o-nfrunte
Şi dincolo de ultimu-i destin.
Dar pân’ să-nvii în ziua de apoi
Rămâi prin ochi şi versu-mi printre noi.
(N.Ch.)

*

Nici marmură, nici poleite cripte
De prinţi n-au vieţi cât versul nostru are;
în el mai luciu herbul tău înfipt e
Ca-n lespezi vechi, de-al vremii colb murdare.
Războiul crunt când va zdrobi statui
Şi ziduri va surpa din temelie,
Nici Mars cu spada, nici vâltoarea lui
Nu îţi vor şterge amintirea vie.
Prea Moarte şi Uitare, dârji vrăşmaşi,
Călca-vei tu, purtându-ţi naltul preţ
Prin ochii multor şiruri de urmaşi,
Drumari, prin veac, spre ultimul Judeţ.
Deci pân’ te-nvie-a Judecăţii oră
Trăieşti şi-n vers, şi-n ochii ce te-adoră.
(T.D.)

*

Nici marmuri princiare, nici morminte
N-or supravieţui acestor rime,
Dar tu vei fi lumina ce aprinde
Piatra murdară-a vremii anonime!
Război pustiitor va sparge stàtui,
Va pârjoli a varului lucrare,
Nici Marte cu-a lui spadă, nici gealatu-i,
Războiul, nu te-or trece în uitare!
Potrivnic îndurărilor şi morţii,
Găsi-vei slavei tale loc sub cer,
Sub ochii celor care vin şi-ai sorţii
Ce lumile le-mpinge către ger.
Până să-ţi bată-a judecăţii oră,
Versul te-arată celor ce te-adoră!
(Gh.T.)
*

Nici marmura, nici lespedea domnească
N-au trai cât stihu-mi trainic mi se-mplină,
Şi slava-n el mai tare-o să-ţi sclipească
Decât în stei mânjit de-a vremii tină.
De-o da războiul lespedea grămadă,
Prin foc şi sabie trecând zidirea,
Nici vâlvătăi, nici Marte cu-a lui spadă
N-or arde-un stih ce-ţi poartă amintirea.
Calci peste moarte, ură şi uitare,
Slăvită te vor preamări acei
Ce vor urma, cât om va fi sub soare,
Cât lumea va păşi spre groapa ei:
Şi până la Judeţul de apoi
În ochi iubit şi-n stih eşti printre noi.
(M.M.)

Sweet love, renew thy force; be it not said
Thy edge should blunter be than appetite,
Which but to-day by feeding is allay’d,
To-morrow sharpened in his former might:
So, love, be thou; although to-day thou fill
Thy hungry eyes even till they wink with fulness,
To-morrow see again, and de not kill
The spirit of love with a perpetual dulness.
Let this sad interim like the ocean be
Which parts the shore, where two contracted new
Come daily to the banks, that, when they see
Return of love, more bless’d may be the view;
Or call it winter, which, being full of care,
Makes summer’s welcome thrice more wish’d, more rare.

Dă-ţi noi puteri, iubire, să nu pară
Tăişul tău mai bont ca foamea ta;
Bucatele de azi de-o săturară,
Ea mâine mai vârtos te-o săgeta.
Fii tu; deci dacă azi ţi se-ndopară
Flămânzii ochi, încât, clipind, exultă,
Asmute-i mâine iar, ca să nu-ţi moară
Avântul, amorţit de hrana multă.
Ăst greu răstimp ne fie ca o mare
Ce stă-ntre două ţărmuri, unde vin
Doi tineri, zilnic: deci, când reapare
Cel drag, extazul lor e mai deplin.
Sau iarnă zi-i; şi pentru că-i amară
Va face vara întreit mai rară.
(T.B.)

*

Refă-ţi, iubite, forţa să n-arate
Tăişu-ţi mai tocit ca pofta ta;
Azi dacă o hrăneşti pe săturate
Ea mâine şi mai viu va arăta.
Aşa şi tu: flămânzii ochi, ce-ţi sunt
Azi îmbuibaţi şi picotesc alene,
Ascute-i mâine iar, c-al tău avânt
Să nu se stingă toropit de lene.
Ne fie-acest răstimp ca marea care
Desparte ţărmii unde zilnic vin
Doi proaspăt logodiţi; cel drag de-apare,
Li-e sufletul de bucurie plin;
Sau ca o iarnă fie, că-i amară
Şi întreieşte dorul după vară.
(N.Ch.)

*

Iubire dulce, prinde noi puteri;
Ca foamea fii, la fel de nescăzută,
Ai cărei colţi tociţi în pâine ieri,
A doua zi prind iar să se ascută;
La fel fii tu, iubirea mea, chiar şi de
Ţi-e ochiul, azi, de îmbuibare greu,
Mâni iar se va trezi; şi nu ucide
Al Patimei pojar, mocnind mereu;
Ăst trist răgaz ne fie ca o mare
Crestând un ţărm, unde doi tineri miri
Vin zilnic – ţărm ce şi mai dalb le pare
în clipa drăgăstoasei regăsiri;
Altcum ne-ar fi ca iarna mult vrăjmaşă
Ce întreieşte scumpa verii vrajă.
(T.D.)

*

Dulce iubire, înnoieşte-ţi vlaga,
Ţi-e decât pofta mai tocit tăişul?
Abia hrănită azi, mâine întreaga
Putere-o să-şi vădească ascuţişul.
Fii dragoste, la fel, azi ochii-i saturi
Până abia clipesc de plinătate,
Mâine (primeşte-mi dar aceste sfaturi)
Să nu-i îngreui duhul cu bucate.
Estimpul ca oceanul să ne fie
Pe ţărmul căruia vin doi logodnici
Visând între a apelor stihie
întoarcerea iubirii cu paşi spornici.
Sau ca o iarnă fie, vreme-amară
Parcă-ntreindu-l, dorul după vară…
(Gh.T.)

Being your slave, what should I do but tend
Upon the hours and times of your desire?
I have no precious time at all to spend,
Nor services to do, till you require.
Nor dare I chide the world-without-end hour
Whilst I, my sovereign, watch the clock for you,
Nor think the bitterness of absence sour
When you have bid your servant once adieu;
Nor dare I question with my jealous thought
Where you may be, or your affairs suppose,
But, like a sad slave, stay and think of nought
Save, where you are how happy you make those.
So true a fool is love that in your will,
Though you do anything, he thinks no ill.

Fiindu-ţi rob, ce rost am oare eu
Decât să-aştept momentul toanei tale?
Eu n-am, spre-a-l cheltui, un timp al meu,
Nici treburi n-am, doar ce pui tu la cale.
Nici vremea nu-ndrăznesc s-o cert că zboară,
Când, Doamne, pentru tine cat la ceas;
Nici depărtarea n-am zis că-i amară,
Când robul ţi-l gonişi c-un bun rămas.
Nici nu cutez, gelos în gând, să ştiu
La cine mergi sau cum te veseleşti,
Ci stau şi cuget, ca un rob pustiu,
Ce fericiţi sunt cei cu care eşti.
De proastă ce-i, iubirea, chiar când vede
Că faci orice, nimica rău nu crede.
(T.B.)

*

Fiindu-ţi serv, ce pot mai mult să fac
Decât să-ţi aflu toana şi să spun că
N-am timp, al meu, să-l cheltui după plac,
Nici alte treburi; doar a ta poruncă.
Nu-ncerc să cert nici timpul care zboară,
Stăpâne, dar te-aştept veghind la ceas;
Nu socotesc nici lipsa ta amară,
Chiar de m-ai părăsit c-un bun rămas;
Nici nu mă-ntreb, împins de gelozie,
Pe unde eşti, ce trebi te-au dus pe drum;
Sunt numai trist, ca servul care ştie
Că alţii-s fericiţi cu tine-acum.
În adevăr, iubirea mea-i neroadă:
Nu poate-un rău, în tot ce faci, să vadă.
(N.Ch.)

*

Fiindu-ţi şerb, au nu-s dator s-aştept
Soroc şi semn să-ţi împlinesc ce jindui?
Eu timpul scump nu-l cheltui înţelept
Decât pândind porunca ta, slujindu-i;
Şi nu blestèm prelunga perindare
A vremii când sfielnic străjui ceasul,
Răstimpul cât lipseşti amar nu-mi pare
De când ţi-ai luat, stăpâne, bun-rămasul;
Nici nu cutez cu gândul zuliar
Ce faci şi unde eşti a cerceta;
Ci stau ca sclavul trist, şi-atât ştiu doar
Că-i fericeşti pe toţi din preajma ta.
E-aşa de proastă dragostea sărmană
Că, orice-ai face, nu-ţi găsesc prihană.
(T.D.)

*

Sunt sclavul tău, slujindu-ţi, se cuvine
Pândindu-ţi toana să-ţi răsar în cale;
N-am timp trăit de-a-ntregul pentru mine
Şi nici dorinţe n-am. Doar pe-ale tale.
Nu mustru ora lunecând din lume
Când, domn al meu, mi-ai dat în pază ceasul
Şi depărtările le uit anume
Când sclavul îl cinsteşti cu bun-rămasul…
N-am sa cutez, gelos, să-ntreb cu teamă
Pe unde mergi, ci, robul tău, mă nărui
în întristare, dar, de bună seamă,
Ferice-s cei cărora ziua-ţi dărui.
Dar dragostea ce-ţi port nu vede, tâmpă,
Nimic din ce cu tine se întâmplă.
(Gh.T.)

*

Fiindu-ţi rob, ce alta pot să fac
Decât să-ţi împlinesc orice dorinţă?
Eu n-am alt rost decât să-ţi fiu pe plac,
Să te slujesc cu-ntreaga mea fiinţă.
Nu îndrăznesc să blestem lungul ceas
Ce trece până să mă chemi la tine,
Iar după ce-i spui slugii bun rămas,
îndur absenţa ta, cum se cuvine
Şi nu mă-ncumet să mă-ntreb, gelos,
pe unde umbli, şi cu ce solie,
Ci, ca un sclav de-a pururi credincios,
îi fericesc pe cei aproape ţie.
Iubirea e atât de proastă-ncât
Te poţi purta cu ea cât de urât!
(P.S.)

That god forbid that made me first your slatve,
I should in thought control your times of pleasure,
Or at your hand the account of hours to crave,
Being your vassal, bound to stay your leisure!
O! Let me suffer, being at your beck,
The imprison’d absence of your liberty;
And patience, tame to sufferance, bide each check,
Without accusing you of injury.
Be where you list, your charter is so strong
That you yourself may privilege your time
To what you will; to you it doth betong
Yourself to pardon of self-doing crime.
I am to wait, though waiting so be hell,
Not blame your pleasure, be it ill or well.

Vrând zeii sclav să-ţi fiu. Ei mă opresc
Să-ţi cern în gând răstimpul de delicii.
Sau orele să ţi le drămuiesc,
Când ţi-s vasal şi slugă la capricii.
O, las’ să-ndur, stând la cheremul tău,
Absenţa libertăţii-ntemniţate;
Răbdarea m-a deprins cu orice rău,
Şi nu te-nvinuiesc de nedreptate.
Fii unde vrei; ţi-e dreptu-atât de mare,
Că vremea ta o-mparţi precum îţi place,
Şi stă-n puterea ta să-ţi dai iertare
De răul ce-mpotriva ta l-ai face.
Eu sunt menit, chiar de-i un chin, să-aştept,
Nu să te judec de calci strâmb sau drept.
(T.B.)

*

Vrând zeii serv să-ţi fiu, ei nu mă lasă
Să-ţi drămuiesc răgazul de plăceri,
Nici orele de când te-ai dus de-acasă:
Îţi sunt vasal şi-ţi slugăresc cum ceri.
Captiv din vina libertăţii tale
Să rabd, mi-e dat, că-s la al tău cherem;
Întâmpin piedici care-mi ies în cale
Şi, suferindu-le, nu te blestem.
Fii unde vrei! Că drepturi ai depline
Şi privilegii pentru timpul tău,
Cât le doreşti: doar ţie-ţi aparţine
Puterea să te ierţi de-ţi faci vreun rău.
Sortit s-aştept, deşi-i un iad în mine,
Nu pot cârti că-i rău ce faci, sau bine.
(N.Ch.)

*

El, zeul ce sub jugul tău m-a pus
Opreşte să te judec cum petreci.
Nici orele să-ţi drămui slobod nu-s,
Vasal fiind, la bunu-ţi plac stau deci!
Ah, lasă robul tău să se închidă
În închisoarea libertăţii tale;
Blajin răbda-voi orişice obidă
Şi necârtind că-mi torni în suflet jale.
Mergi unde-alegi, ia clipei tot ce-i ceri,
E dreptul tău puternic să aduni
Ce vrei din ea; căci însuţi ai puteri
Să ierţi un rău ce singur ţi-l căşuni.
Mi-e dat s-aştept, deşi e chin drăcesc;
Calci drept ori strâmb, eu nu te osândesc…
(T.D.)

*

Mi-e dat să-ţi fiu doar rob, ascunsă-mi este
Plăcerea care-ţi dedulceşte glasul,
Nu jinduiesc minutele aceste,
Sunt sluga doar, ce-ţi jinduie răgazul.
O, lasă-mă! În voia ta rămână
Cel ce-a fost liber şi acum captiv e,
Sunt răbdătorul, umbra ta-i stăpână
Şi n-am, să mă împotrivesc, motive.
Fii unde vreai şi vrerea ta e lege,
Timpul ţi-e dat să-l cheltui, ai putere
Să-ţi stăpâneşti avutul, deci petrece
Şi iartă-te, dacă-ţi aduci durere.
Sunt cel ce-aşteaptă, iad am eu în suflet
Şi binele ori răul nu ţi-l judec.
(Gh.T.)

*

Sunt rob şi nici în gând, pe bunul cer,
Eu nu-ţi voi iscodi necugetat
Plăcerile: răbojul lor nu-ţi cer:
Răgaz râvnesc, vasal îngenuncheat!
De-al tău bun plac sunt ferecat şi-ndur
în lipsa ta, al temniţelor chin –
Dar nu cutez să-ţi aflu vreun cusur;
în orice neajuns găsesc alin…
Căci vremea ta nu află minutar
Şi pasul tău te poartă ne-ngrădit,
Nu ştie zapisul tău vreun hotar;
Doar tu răspunzi de pas nelegiuit.
Aştept, mi-i dat s-aştept, în caznă cad,
Dar jur să nu hulesc nici cer, nici iad.
(N.A.-A.)

If there be nothing new, but that which is
Hath been before, how are our brains beguiled,
Which, labouring for invention, bear amiss
The second burthen of a former child!
O! That record could with a backward look,
Even of five hundred courses of the sun,
Show me your image in some antigue book,
Since mind at first in character was done:
That I might see what the old world could say
To this composed wonder of your frame;
Whether we are mended, or whe’er better they,
Or whether revolution be the same.
O! Sure I am, the wits of former days
To subjects worse have given admiring praise.

De nu-i sub soare nou nimic, iar cè e
A fost şi mai ’nainte,-ce-nşelare
Când mintea noastră iscă vreo idee,
Dând unui prunc născut de mult născare!
De-ar fi ştiinţa-mi soarele să-ntoarne
Cu sute de ocoluri în trecut,
Răsfrânt te-aş căuta, cum prin bucoavne
Dând duh să prindă, slava te-a cernut.
Atunci aş şti, minunii care-nsemni
Ce imn de slavă i-a cântat vechimea:
De-am fost mai vrednici noi, sau ei mai demni
Şi de rămâne-n loc viitorimea.
Dar nu sunt sigur: bieţii vechi poeţi
Nu te-au văzut de-au pus pe alţii preţ.
(I.F.)

*

Dacă nimic nu-i nou, ci tot ce este
A fost, atunci se-nşală-a noastră minte,
Când poartă-n chin, suind spre alte creste,
Un făt născut deja din alt părinte.
O, de-aş putea să depăn îndărăt
Rotiri cinci sute-a soarelui de-a rândul,
Şi faţa ta-n vreun tom străvechi s-o văd,
De când, dintâi, vorbi prin slove gândul;
Să aflu lumea ce spunea-n trecut
De vraja dulce a făpturii tale:
Stăm noi mai sus, ori ei ne-au întrecut,
Ori toate merg şi azi pe-aceeaşi cale?
O, sigur sunt: poeţii-odinioară
în vers icoane mai de rând cântară.
(T.B.)

*

De nu e nou nimic şi tot ce este-a
Mai fost cândva, o, mintea cum se minte!
Născând idei în zilele acestea
Ea naşte-un prunc născut mai înainte.
O, de-ar putea din hronici să-mi apară
(Dând soarele cinci veacuri înapoi)
Icoana ta, ca dintr-o carte rară,
Cum gândul a înscris-o pe-a ei foi,
Atunci aş şti ce imnuri lumea veche
Îi închina, uimită, feţii tale,
De-au fost mai buni sau noi n-avem pereche,
Ori, peste timp, suntem pe-aceeaşi cale.
O, sigur sunt: bătrânii-aezi slăviră
Fiinţe mai de rând pe vechea liră.
(N.Ch.)

*

De nu e nou nimic, ci şi-altă dată
A fost ce-i azi, se-nşală-a noastră minte
Căznindu-se, de-a surda-îngreunată,
Să nască prunci născuţi mai dinainte!
De-aş trage, ah, istoria-ndărăt
Cu patru sute de rotiri solare,
Cărţi vechi mi te-ar descrie, poate, hăt
Când s-a făcut întâiul gând scrisoare.
Am şti atunci cum lumea de străbuni
Cântase minunatul tău tipar,
De-am propăşit, sau ei au fost mai buni,
Ori de s-a-ntors a vremii roată iar.
Dar jur: dibacii barzi de-odinioară
Eroi mai fără vază lăudară!
(T.D.)

*

Din tot ce este de n-ar fi nimica,
Ci totu-a fost, destinul ne-a minţit!
Trudind şi născocind, ne-ncearcă frica,
Născând un prunc ’nainte zămislit.
O, soarelui, rotirile – cinci sute –
De i-aş putea întoarce îndărăt
în vreun ceaslov cu file descusute
Imaginea-ntre semne-aş vrea să-ţi văd.
Mai vechii-ţi pricepeau cum se cuvine
Minunea calmă-a trupului, secreta.
I-am întrecut, ori ei gândeau mai bine,
Iar soarele-şi rotea la fel careta?
Bătrânii se munciră a-şi desface
Culorile-n icoane mai sărace.
(Gh.T.)

Like as the waves make towards the pebbled shore,
So do our minutes hasten to their end;
Each changing place with that which goes before,
In sequent toil all forwards do contend.
Nativity, once in the main of light,
Crawls to maturity, wherewith being crown’d,
Crooked eclipses ’gainst his glory fight,
And Time that gave doth now his gift confound.
Time doth transfix the flourish set on youth
And delves the parallels in beauty’s brow,
Feeds on the rarities of nature’s truth,
And nothing stands but for his scythe to mow:
And yet to times in hope my verse shall stand,
Praising thy worth, despite his cruel hand.

Cum valuri fug la ţărm spre stânci, şi-s sparte,
Aşa se-alungă clipele-nspre capăt
Schimbând mereu pe cea împinsă-n moarte,
Şi către hăul veşnic, veşnic scapăt.
Născându-te, în marea de lumină
Urci panta vârstei ce te-o-ncununa.
Eclipse de s-or pune de pricină,
Ce-ţi dete Timpul, Timpul îţi va lua.
Căci Timpul vârsta-n floare-o smulge-n treceri
Şi brazde sapă-n frunţi de frumuseţi,
Şi tot ce-i viu, e viu doar ca sub seceri
Să-i cadă, hrană luându-şi ce-i de preţ.
Şi totuşi versul meu va sta să-nfrunte,
Cântându-ţi slăvi, mâniile lui crunte.
(I.F.)

*

Ca undele spre ţărm, fără-ncetare,
Fug ale noastre clipe spre sfârşit;
Cu cea din faţă schimbă fiecare,
Şi luptă-naintând neobosit.
Te naşti ca o sămânţă de lumină,
Şi sui târâş, prin vârstă, spre zenit;
Eclipse vin şi slava ta o-nclină,
Şi Timpul strică ce ţi-a dăruit.
El straiul dalb şi tânăr ţi-l străbate,
Şi sapă dungi pe fruntea ta frumoasă,
înghite-ale naturii nestemate,
Şi nimeni nu-i să scape de sub coasă.
Dar versul meu, cântându-ţi osanale,
Va-nvinge vremi, în ciuda coasei sale.
(T.B.)

*

Ca valuri ce la ţărm se sparg de stâncă,
Minutele grăbesc către sfârşit:
Şi-un val spre cel din faţă se aruncă
Gonind într-un cortegiu chinuit.
Când viaţa intră-n matca ei, deplină,
Şi-n crugul dulce-al firii s-a-nălţat,
Eclipse strâmbe-i surpă-a ei lumină
Şi însuşi Timpul sfarmă tot ce-a dat.
Ce-i tânăr, Timpul roade-ncet, săpând
Pe fruntea frumuseţii paralele;
Minunile naturii hrană-i sunt
Şi cad în cercul coasei sale grele.
Şi totuşi, versu-mi drept prin timp va sta
Cântând, în ciuda-i, frumuseţea ta.
(T.Gh.)

*

Ca valurile ce de ţărm se curmă,
Aşa fug clipele spre-al lor sfârşit;
Pe cea din faţă-o prinde cea din urmă
Şi-aşa gonesc trudind neostoit.
Te ’nalţi şi sui în largul de lumină
Spre-ncoronarea vârstei tale, dar
Eclipse gârbe slava ţi-o întină
Şi Timpul sfarmă ce-a zidit cu har,
Străpunge tinereţile-mplinite
în frumuseţea frunţilor săpând;
Tot ce-i de preţ în lumea asta-nghite
Şi toate-i cad sub coasă, vrând-nevrând.
Doar versu-mi ştie-n ciuda mâinii crunte
A Timpului, cum coasa-i s-o înfrunte.
(N.Ch.)

*

Cum valuri dau spre ţărmi cu prund năvală,
La fel fug anii noştri spre amurg;
Pe cei din frunte ceilalţi vin de-i spală
Şi-n silnic şir cu toţi pe rând se scurg…
Iar pruncul scos la marile lumine
Trudind ajunge cruce de bărbat,
îl cotropesc eclipsele haìne,
Şi timpul darnic iarăşi ia ce-a dat.
Juneţii Vremea florile-i usucă,
Brăzdând în lung a frumuseţii frunte,
Ea tot ce-n lume-i rar şi sfânt îmbucă.
Nimic nu scapă coasei sale crunte.
Dar, dârz răzbind prin vremuri, stihul meu
În ciuda lor slăvi-te-va mereu.
(T.D.)

*

Cum valurile cresc peste prundişuri
Minute curg spre moarte-n zbor nebun,
Locul şi-l lasă fără ocolişuri
Celor din urmă, care le răpun.
Te naşti într-a oceanului splendoare,
Prin vârste curgi dar Timpul ţi-a sortit
Eclipse, lupte laşe şi surpare
Devălmăşind tot ce ţi-a dăruit.
Tot ce-i vigoare Timpul încovoaie,
Fruntea ţi-o taie cu încreţituri,
Cu-averi se-ndoapă, viaţa o despoaie,
Iar coasa lungă n-ai cum să i-o furi.
Doar versul meu prin vremi se mai aude,
Slăvindu-te în ciuda mâinii crude…
(Gh.T.)

*

Ca undele peste prundiş de mare
Gonesc a noastre clipe spre sfârşit;
Schimbând pe cea care dintâi răsare,
Se-ntrece fiecare negreşit.
Pruncia, din oceanul de lumină,
Spre bărbăţie-agale se târăşte;
Eclipse strălucirea i-o întină
Şi Timpul propriu-i dar zădărniceşte.
Timpul strămută lustrul tinereţii
Şi brazde sapă pe frumosul chip;
Se-adapă cu-adevărul rar al vieţii
Şi tot răpune coasa-i, la cosit.
Şi totuşi, versu-mi timpul stă să-nfrunte,
Slăvindu-te,-mpotriva mâinii-i crunte.
(M.Angh.I.)

Is it thy will thy image should keep open
My heavy eyelids to the weary night?
Dost thou desire my slumbers should be broken,
While shadows like to thee do mock my sight?
Is it thy spirit that thou send’st from thee
So far from home into my deeds to pry,
To find out shames and idle hours in me,
The scope and tenour of thy jealousy?
O, no! Thy love, though much, is not so great:
It is my love that keeps mine eye awake;
Mine own true love that doth my rest defeat,
To play the watchman ever for thy sake:
For thee watch I whilst thou dost wake else where,
From me far off, with others all too near.

Vrei dinadins ca faţa ta să-mi ţie
Pleoapa grea deschisă-n bezna sumbră?
Doreşti ca somnul frânt mereu să-mi fie,
Când cu-ai mei ochi se joacă a ta umbră?
Au duhul ţi-l trimiţi aici, la mine,
La fapte-mi spre-a căta misterios,
În lene să mă prindă şi-n ruşine,
Sol şi dovadă cum că-ai fi gelos?
O, nu! Ţi-s drag, dar nu-n aşa măsură:
Pe mine treaz iubirea mea mă ţine;
De somn iubirea-mi sinceră mă fură,
Şi-mi stă de pază numai pentru tine.
Eu somnu-aici, tu-n altă parte-l pierzi;
De mine fugi, pe alţii îi dezmierzi.
(T.B.)

*

Ţi-e voia ca icoana ta, deschise
Pleoapele să-mi ţină-n noaptea sumbră?
Îţi place cum eu moţăi, rupt de vise,
Când de-al meu văz îşi râde a ta umbră?
E duhul tău ce de departe vine
Trimis să vadă ziua cum o-nchei
Şi-aflându-mă în lene şi-n ruşine
Să-ţi dea ţel geloziei şi temei?
O, nu! Ţi-s drag, dar nu aşa de tare:
Privirea dragostei mi-o ţine trează,
Să nu laşi somnul să mă înfăşoare
Şi, fără somn, de dragul tău veghează.
N-am somn nici eu, nici tu n-ai sub pleoape,
Dar eu departe-s, tu cu alţii-aproape.
(N.Ch.)

*

Icoana ta vreai ochii să-mi deschidă
În noaptea grea cu monoton obroc
Şi-ai vrea să-mi frângi visarea picotită
Când pleoapa ta de-a mea îşi bate joc?
Mi-ajunge duhu-ţi, când cu viclenie
Casa-mi deschide parcă fără chei,
Îmi tulbură ruşine şi somnie
Şi geloziei tale-i dă temei?
Nu-mi porţi o dragoste atât de-adâncă,
Eu însă lepăd somn şi năluciri,
Sunt veghetorul fără vis şi încă
Sunt temnicerul propriei iubiri.
Sunt treaz iar tu eşti treaz sub alte pleoape
De mine-ndepărtat, de alţii-aproape…
(Gh.T.)

*

Vrei oare cu icoana ta să-mi ţii
pleoapele deschise noaptea toată
Şi somnul chinuit să mi-l sfâşii
Cu năluciri care ca tine-arată?
E oare o iscoadă duhul tău
Trimisă ca să afle despre mine,
Făcându-te gelos, cât sunt de rău
Şi alte-asemeni lucruri de ruşine?
O, nu! Iubirea ta, oricât de mare,
Nu merge până-acolo: doar a mea
Mă ţine noaptea treaz, eu sunt cel care
De dragul tău de veghe stau aşa!
Pe tine te veghez, când eşti departe
De mine, dar de alţii-aproape foarte!
(P.S.)

Sin of self-love possesseth all mine eye
And all my soul and all my every part;
And for this sin there is no remedy,
It is so grounded inward in my heart.
Methinks no face so gracious is as mine,
Na shape so true, no truth of such account;
And for myself mine own worth do define,
As I all other in all worths surmount.
But when my glass shows me myself indeed,
Beated and chopp’d with tann’d antiquity,
Mine own self-love quite contrary I read;
Self so self-loving were iniquity.
’Tis thee, myself, that for myself I praise,
Painting my age with beauty of thy days.

Păcatul greu al dragostei de sine
Mi-orbeşte ochiul, mi-mpânzeşte gândul,
Nu-i leac din suflet să-l dezrădăcine,
Atâta de-ncărnat mă simt crescându-l.
Mă tot răsfăţ că semeni n-am mai chipeşi,
Mai drepţi în fapt, şi-n spuse – mai mintoşi.
Sunt eu cel pentru care-atâtea clipe-şi
Desfăşur vraja ochii mei frumoşi.
Dar când oglinda-mi pune-n faţă-o faţă
Ce văd c-au vremuit-o câte toate,
Nu să-mi fiu drag, ci chiar pe dos mă-nvaţă:
Să mă-ndrăgesc ar fi o nedreptate!
Tu eşti acel „eu însumi” care ştie
Să-mbrace-n proaspăt vârsta-mi cenuşie.
(I.F.)

*
Eu port păcatul dragostei de sine
În ochi, în suflet şi-n fiinţa toată;
Nu-i leac să smulgă-acest păcat din mine,
De el fiindu-mi inima-mbibată.
Ca mine, cred, chip falnic nimeni n-are,
Nici trup, nici însuşiri ca ale mele;
Şi judec singur propria-mi valoare:
Eu îi întrec pe toţi, în toate cele.
Dar când oglinda chipul mi-l arată
Aievea, stors de ani şi argăsit,
Citesc pe dos iubirea ce mă-mbată:
„A te iubi aşa e necinstit”.
Pe tine, eu al meu, te voi cânta,
Pictându-mi vârsta cu lumina ta.
(T.B.)

*

Mi-a prins păcatul dragostei de sine
Şi văzul şi fiinţa mea şi tot;
Adâncul inimii atât de plin e
De-acest păcat, că nu am leac să-l scot.
Ca mine, cred, chip mândru altul n-are,
Nici farmec, nici distinsă demnitate;
Apreciindu-mi propria-mi valoare
Cred că-i întrec pe toţi ceilalţi în toate.
Dar când oglinda îmi arată-n faţă
Că-s tăbăcit de ani şi vlăguit,
Pe dos amorul-propriu mă învaţă:
„A te iubi pe tine-i necinstit!”
Că eşti eu însumi, însumi te-oi cânta
Pictându-mi vârsta cu mândreţea ta.
(N.Ch.)
*

Tot sufletul, şi ochi, şi mădulare
Mi-s pline de-al orgoliului păcat;
Leac nu-i de-acest păcat să mă dezbare,
Atât de-adânc în piept mi s-a-mplântat.
Cum sunt, nu-i nimeni, cred: frumos de tot,
Dibaci croit şi chiar fără cusur;
Şi singur eu pot preţul să-mi socot,
Căci eu întrec în tot pe toţi din jur.
Dar când oglinda-mi spune cum arăt:
Chip argăsit în care vârsta roade,
Orgoliul meu dă repede-ndărăt –
Să fiu de mine mândru rău mi-ar şade…
De fapt pe tine – eul meu! – te cânt,
Din tineri nurii tăi culori luând.
(T.D.)

*

De dragostea de sine-i stăpânită
Fiinţa mea, orice cotlon din mine
Nu-i leac s-o mântuie, ea e zidită
În învelişul inimii prea-pline.
Nu-i chip mai graţios, tipar mai mândru
Şi nu-i ca mine nimenea mai teafăr,
Eu gestu-mi preţuiesc şi-s gata întru
Aceeaşi slavă să mă cred luceafăr.
Dar când oglinda adevăru-mi spune
Sunt tăbăcitul de nevoi şi rele,
Pe dos mi-apare-amorul, o, nebun e
Cel ce se crede îndrăgit de stele!
Dar eu sunt tu şi dacă te slăvesc,
Cu anii tăi eu anii-mi zugrăvesc.
(Gh.T.)

Against my love shall be, as I am now,
With Time’s injurious hand crush’d and o’erworn;
When hours have drain’d his blood and fill’d his brow
With lines and wrinkles; when his youthful morn
Hath travell’d on to age’s steepy night;
And all those beauties whereof now he’s king
Are vanishing or vanish’d out of sight.
Stealing away the treasure of his spring;
For such a time do I now fortify
Against confounding age’s cruel knife,
That he shall never cut from memory
My sweet love’s beauty, though my lover’s life:
His beauty shall in these black lines be seen,
And they shall live, and he in them still green.

Cel ce mi-e drag va fi, cum sunt eu azi,
De mâna Vremii stors şi scrijelit;
Când orele-i beau seva, iar pe-obraz
Îi lasă dungi; când mândru-i răsărit
Prin noaptea vârstei are de trecut,
Iar frumuseţea peste care-i rege
Stă să dispară sau a dispărut,
Şi jaf din fragedu-i belşug se-alege;
Eu stau cu anii gata de bătaie,
Ca biciul crud al vremii răpitoare
În veci din minţi şi inimi să nu taie
Splendoarea celui drag, el chiar de moare:
În aste rânduri vraja i-o strâng eu;
Cum ele-s vii, el va trăi mereu.
(T.B.)

*

Ca mine-acum, va fi sleit cel drag
frânt de-a vremii mână hrăpăreaţă:
Când orele-i storc sângele şi-i trag
Pe frunte dungi; când, mândra-i dimineaţă
Pogoară-n noaptea vârstelor amare
Şi-acele frumuseţi ce-l au azi rege
Au dispărut din văz sau vor dispare
Şi jaful primăvara-i va culege.
Pentru-acel timp de-acum am grija toată
Ca să nu taie crudul său cuţit
Din amintirea lumii, niciodată,
Frumseţea celui drag, chiar de-a murit.
Prin scrisu-mi negru vraja-i nu se pierde
Şi viu va fi prin el şi pururi verde.
(N.Ch.)

*

Răpus şi frânt va sta şi-al meu iubit
Ca mine-acum subt pumnul Timpului,
Când fi-va stors de vlagă şi zbârcit
De ani, pe frunte; când juneţea lui
Va scăpăta spre Vârstele moşnege
Şi va păli sau şterge-se-va chiar
Tot farmecul de azi, pe care-i Rege,
Răpindu-i scumpul Primăverii dar;
Spre-acest soroc m-aţin cu arme treze
Să-nfrunt al Bătrâneţii crud baltag,
Ca frumuseţea lui să n-o reteze
Din amintiri, la moartea celui drag.
În aste negre şiruri, pururi vii,
Şi el şi vraja-i verzi vor dăinui…
(T.D.)

*

Va fi cel mie drag, ca mine-acum
Sub vătămarea timpului, o mască
Fără de sânge şi purtând, duium,
încreţituri, prinzând să-mbătrânească.
Călători-va-n ani râpoşi purtând
Din farmecul pe care-acum e rege
Doar urme palide; dispar pe rând
Comorile când primăvara trece.
pentru-acel timp mă întăresc şi-aş vrea
Cuţitul vârstelor de fum şi zloată
Pe cel iubit să n-aibă-a cuteza
Din amintiri să-l junghie vreodată.
Eu frumuseţea şi nestinsa fală
Pentru vecie le-oi păstra-n cerneală.
(Gh.T.)

When I have seen by Time’s fell hand defaced
The rich-proud cost of outworn buried age;
When sometime lofty towers I see down-razed,
And brass eternal slave to mortal rage;
When I have seen the hungry ocean gain
Advantage on the kingdom of the shore,
And the firm soil win of the watery main,
increasinq store with loss and loss with store;
When I have seen such interchange of state,
Or state itself confounded to decay;
Ruin hath taught me thus to ruminate,
That Time will come and take my love away.
This thought is as a death, which cannot choose
But weep to have that which it fears to lose.

Când văd cum mâna Timpului sfărâmă
Bogaţii, mândrii secoli ce-au apus,
Când falnicele turnuri le dărâmă
Şi bronzul veşnic sclav îi e supus,
Când văd oceanul flămânzit cum sapă
împărăţiei stâncilor hotarul
Şi când uscatul năvăleşte-n apă
Şi pierderea-i câştig, cum cade zarul,
Când văd materia preschimbând cu rândul
Viaţa-n gunoi şi-n viaţă gunoirea,
Ruina tuturor mi-aduce gândul
Că timpul va să-mi ia cu el Iubirea.
Şi ca o moarte-i presimţirea, vai,
Că numai ce se pierde poţi să ai!
(I.F.)

*

Când văd cum Vremea a pocit, haìnă,
Splendori şi fast din îngropate ere,
Când văd semeţe turnuri în ruină,
Şi bronzul veşnic, ros de ani, cum piere;
Când văd cum lacom oceànu-nghite
împărăţia ţărmului de zor,
Cum ape-s de uscaturi gâtuite,
Şi sporul naşte praf, iar praful spor;
Când văd cum totul altceva devine,
Sau toate cum le sfarmă nimicirea,
Să meditez învăţ de la ruine
Că Vremea va veni să-mi ia iubirea.
E-un gând fatal, ce plânge, fiindcă are
Doar ceea ce i-e teamă că dispare.
(T.B.)

*

Când văd cum mâna Timpului, hapsână,
Sluţeşte mândra secolelor urmă,
Cum face turnurile vechi ţărână
Şi bronzul veşnic ca pe-un sclav îl curmă;
Când văd oceanul nesătul cum sapă
Regatul ţărmului, câştigător,
Cum ţărmul năvăleşte peste apă
Sporind prin pierderi şi pierzând prin spor;
Când văd schimbarea-n toate, pe de-a rândul,
Cum tot ce-i astăzi mâine-i nicăirea,
Ruinele-mi trezesc în minte gândul
Că timpul va veni să-mi ia iubirea.
E-un gând cumplit ce plânge că nu are
Decât ce-i este teamă că dispare.
(N.Ch.)

*

Când văd al vremii braţ făcând prăpăd
În fala petrecutului văleat,
Sumeţe turle sparte când le văd
Şi bronzul trainic morţii subjugat,
Când văd cum ia oceanul cel flămând
împărăţiei ţărmilor tribut
Şi lutul dârz dând buzna-n mări – pe rând
Pierzând ce-au strâns, strângând ce s-a pierdut,
Când văz domnind stihiile cu schimbul
Şi spre prăval domniile cum trag,
Surparea lor mă pilduie că Timpul
Veni-va să răpească ce mi-e drag.
Ăst gând e-asemeni morţii: mor de teamă
Şi plâng că n-am decât ce se destramă.
(T.D.)

*

Văd mâna timpului cum crudă, sfarmă
Bogatul preţ al vârstelor tocite,
Văd turnuri cum din temelii se darmă
Şi bronzul-sclav, rugina cum l-înghite;
Văd oceànul cum îşi mână turma
Regatul ţărmurilor să-l devore,
Ţărâna scade, apa îi ia urma,
Paguba-i spor, ori spor păgubitor e,
Când am văzut schimbările aceste,
Splendori ce sunt lăsate să decadă,
Ruina m-a-nvăţat a ei poveste:
Timpul, cu el ne ia iubirea toată.
Doar moartea, gândurile-mi dezmiardă
Şi plânge numai ce va fi să piardă.
(Gh.T.)

Since brass, nor stone, nor earth, nor boundless sea,
But sad mortality o’ersways their power,
How with this rage shall beauty hold a plea,
Whose action is no stronger than a flower?
O! How shall summer’s honey breath hold out
Against the wreckful siege of battering days,
When rocks impregnable are not so stout,
Nor gates of steel so strong, but Time decays?
O fearful meditation! Where, atack,
Shall Time’s best jewel from Time’s chest lie hid?
Or what strong hand can hold his swift foot back?
Or who his spoil of beauty can forbid?
O! None, unless this miracle have might,
That in black ink my love may still shine bright.

Arama, piatra, mare-adâncă, munte,
Pe toate trista moarte le răpune,
Cum vrei ca frumuseţea s-o înfrunte
Cu slăbiciunea ei de floare – spune?
O! Suflul vara cum să şi-l păstreze
Sub ploaia zilelor nimicitoare
Când porţi de fier, stâncoase metereze
Cu timpul nu ajung să se măsoare?
O! Sumbră cugetare! Unde? Cum
Să pui mărgăritarul scump sub pază
Şi cursul vremii să-l întorci din drum
Ca frumuseţea lui să nu decază?
Doar prin miracol frumuseţea-ţi pală
Va străluci în neagra mea cerneală
(M.S.)

*

Când bronz şi piatră şi pământ şi mare
Nu pot să ţină piept pieirii triste,
Cum poate, cu puterea ei de floare,
Prin vreme frumuseţea să reziste?
O, răsuflarea verii parfumată,
Cum se va pierde-n ploi şi în furtună,
Cum timpului nici stânca-nverşunată,
Nici porţi de-oţel nu pot să i se-opună!
O, gând al spaimei, cine-o să distrugă
Tâlharei lăzi a timpului pereţii
Şi-mpiedicându-i nebuneasca fugă,
S-oprească giuvaerul frumuseţii?!
Ah, nimenea, decât acea iubire
Ce dă cernelii mele strălucire…
(C.D.Z.)

*

Nici bronz, nici stânci, nici ţărm, nici larg de mare
De trista moarte nu vor fi cruţate,
Cum poate gingăşia ca de floare
A frumuseţii, dar, prin ea răzbate?
Asediul iernii cum ai să-l suporţi,
Văratecă mireasmă, tu, de miere,
Când viforele ei dărâmă porţi,
Şi forturi contra vremii n-au putere?
O, gând cumplit, ce spaimă! Unde, vai,
De jaful crud al Vremii poţi ascunde
Ăst giuvaer al vremurilor? – „Stai”,
Să-i poată spune Vremii cine… unde?…
Dar tu, iubirea mea, stând împotrivă-i,
Prin neagra mea cerneală străluci-vei.
(I.F.)

*

Când piatră, bronz, pământ şi mări semeţe
În faţa morţii triste n-au scăpare,
Cum va răzbi suava frumuseţe,
Cu vlaga ei plăpândă ca o floare?
O, cum a verii dulce răsuflare
Să-nfrunte valuri de furtuni şi grindeni,
Când nu-s cetăţi, nici porţi de fier, pe care
Să nu le sfarme Vremea pretutindeni?
O, gând cumplit! Cum, vai, să se ferească
Al Verii giuvaer de-a vremii ladă?
Sau pasul ei ce mâna să-l oprească?
Sau vraja cine-o va scăpa de pradă?
O, nimeni! O minune doar: să-i dea
Vecie celui drag cerneala mea.
(T.B.)

*

Când bronzul, piatra, lutul, marea mare
Nu pot să stea-mpotriva morţii triste,
Frumosul, mai plăpând decât o floare,
Acestei furii cum o să-i reziste?
O, cum opri-va dulcea verii boare
Asaltul ploii, vremea-nfurtunată,
Când nu-s nici stânci, nici porţi de-oţel în stare
Urgia Timpului să o abată:
O, gând cumplit! De-al Vremii jaf, vai! Cine
Feri-va ale vremii nestemate?
Sau pasu-i iute cine-l va reţine,
Sau pe Frumos din gheara-i cine-l scoate?
O, nimeni! Prin miracol, doar, păstra-va
Cerneala-mi neagră, feţei scumpe, slava.
(N.Ch.)

*

Când cad sub trista morţii tiranie
Bronz, piatră, lut şi mări fără hotare,
Cum oare-acestei furii piept să-i ţie
Frumosul, mai plăpând decât o floare?
O, cum preadulce-a verii adiere
Să-nfrunte-asaltul zilelor cu ger,
Când nici vârtoase steiuri n-au putere,
Iar Timpul surpă stăvili tari de fier?
O, gând spăimos! Vai, cum ascunzi mai bine
Al Vremii giuvaer de-a Vremii gheară?
Ce vajnic braţ în loc o poate ţine?
Şi cum fereşti frumosul de tâlhară?
Nicicum! Doar, ca-n minuni, de vei luci
Din neagra mea cerneală tu! Aci!
(T.D.)

*

Aramă, piatră, nesfârşită mare
Sunt în puterea morţii ne-nţelese,
Cum ar putea tiparele de floare
Plăpânda frumuseţe s-o păstreze?
Duhul de miere-al verii cum să-ndure
Asediile vântului şi gerul?
Nici stâncile nu sunt atât de dure
Sub gheara timpului ce sparge fierul.
O, gând amar, comori ce-şi joacă jocul,
Cin’ să le-ascundă-n chìvotul vièţii,
Cine să-mpiedice, prădalnic, focul
Să jefuiască umbra frumuseţii?
Nimeni căderii nu-i ştirbeşte mersul,
Doar din cerneala-ntunecată, versul.
(Gh.T.)

*

Şi bronz, şi piatră, şi pământ, şi mare,
Pe toate schiptrul morţii le închină,
Şi cu puterea-i firavă de floare
Turbatei, frumuseţea piept să-i ţină?
Şi boarea verii, miere-nmiresmată,
Au cum să-nfrunte-a zilelor năvală,
Când trainic stei, porţi trainice-n lăcată
În praf şi pulberi Timpul le prăvală?
De spaimă gând! Ţi-e unde piatra scumpă,
Ascunsă, Timp, să n-o strângi, Timp, în sipet?
Şi care mâini picioru-ţi iute rumpă?
Şi care-i pavăză frumseţii-n sclipet?
Minunea doar: iubirea-n veci, cu fală,
Va străluci din neagra mea cerneală.
(M.M.)

*

Când bronzul, piatra, ţărna,-ntinsa mare
Plătesc întristătoarei morţi tribut,
Cum poate frumuseţea, tandră floare,
Să afle împotriva-i vajnic scut?
O, cum al verii suflu-nmiresmat
Să-nfrunte-a zilelor împresurare,
Când Vremea izbuteşte ne-ncetat
Chiar porţi de-oţel şi stânci să le doboare?
O, gând cumplit! Vai! Cum se va feri
Al Vremii giuvaer de-a Vremii raclă?
Grăbitu-i pas ce braţ îl va opri?
Poţi reaprinde-a frumuseţii faclă?
Minuni nu sunt; însă iubirea mea
Trăi-va-n slove negre pururea…
(M.Angh.I.)

Tired with all these, for restful death I cry
As, to behold desert a beggar born,
And needy nothing trimm’d in jollity,
And purest faith unhappily forsworn,
And gilded honour shamefully misplaced,
And maiden virtue rudely strumpeted,
And right perfection wrongfull by disgraced,
And stregth by limping sway disabled,
And art made tongue-tied by authority,
And folly, doctor-like, controlling skill,
And simple truth miscall’d simplicity,
And captive good attending captain ill:
Tired with all these, from these would I be gone,
Save that, to die, I leave my love alone.

Mă uit scârbit la tot, şi-aş vrea să mor,
Decât să-l văd slăvit pe ticălos,
Iar pe sărman de râsul tuturor,
Să-l văd tăgăduit pe credincios,
Pe vrednicul de cinste oropsit,
Şi pe femei batjocorite crunt,
Pe cel făr’ de prihană pedepsit,
Şi pe viteaz răpus de cel mărunt,
Şi artele sub pintenul despòt,
Să văd prostia doctor la deştepţi,
Şi adevărul, „vorbă de netot”,
Şi strâmbul poruncindu-le la drepţi.
Mă uit scârbit la tot, şi bun rămas!
Dar dacă mor, iubirea-mi cui o las?
(M.Gh.)

*

Scârbit de toate, tihna morţii chem:
Sătul să-l văd cerşind pe omul pur,
Nemernicia-n purpuri şi-n huzur,
Credinţa – marfă, legea sub blestem,
Onoarea – aur calp, falsificat,
Virtutea fecioriei târguită,
Desăvârşirea jalnic umilită,
Cel drept, de forţa şchioapă dezarmat,
Şi arta sub căluşe amuţind:
Să văd prostia – dascăl la cuminţi,
Şi adevărul – „semn al slabei minţi”,
Şi Binele slujind ca rob la rele.
Scârbit de tot, de toate mă desprind:
Doar că, murind, fac rău iubirii mele.
(I.F.)

*

Sătul de toate, chem odihna morţii:
Azi Meritu-i milog de cum se naşte,
Şi-n pompă-l scaldă pe Netrebnic sorţii,
Şi dalbul Crez trădarea crudă-l paşte,
Şi Cinstea-i pusă-n locuri de ocară,
Şi-n lat desfrâul Vèrgura o strânge,
Şi-amar surghiun Virtutea o-mpresoară,
Şi-Avântul nou Puterea şchioapă-l frânge,
Şi glasul Artei Legile-l sugrumă,
Şi-i dascăl Minţii doctorul Prostie,
Şi numele-Adevărului e Glumă,
Şi Rău-i sus, iar Binele-n robie;
Sătul de toate, mi-aş dori pieirea,
Doar că, de mor, pustie-mi las iubirea.
(T.B.)

*

Implor, sătul de toate, tihna morţii
Atâta timp cât meritul cerşeşte
Şi nulităţii purpuri îi pun sorţii
Şi crezul pur trăieşte mişeleşte
Şi-al cinstei aur ruşinos se-mparte
Şi-i terfelit tot ce-i neprihănire
Şi dreptul pe nedrept e dat de-o parte
Şi-avântu-i frânt de-o şchioapă cârmuire
Şi artele au gurile legate
Şi nebunia-i doctor minţii clare
Şi adevărul simplu-i simplitate
Şi răul ţine binele în gheare.
Sătul de toate-aş trece-al vieţii prag
Dar nu am cui lăsa pe cel prea drag.
(N.Ch.)

*

Satul de lume, pacea morţii jindui
Când văd cerşetorind pe Virtuos,
Şi pe Netoţi huzurul copleşindu-i,
Şi limpedea Credinţă sub ponos,
Şi Naltul Cin cui nu se cade dat,
Şi Fecioria silnic terfelită,
Şi strâmb hulit Cel Drept cu-adevărat,
Şi Vlaga prin legi şchioape vlăguită,
Şi Arta amuţind sub Tiranie,
Şi Prostănacii dăscălind pe Genii,
Şi Cinstea poreclită Neghiobie,
Cei Buni stând smirnă, Răii – căpetenii;
Sătul de tot ce văd, aş vrea să pier,
De n-aş lăsa pe dragul meu stingher.
(T.D.)

*
Scârbit de tot, izbava morţii chem,
Cel drept cerşeşte, laşul îşi arogă,
Nevolnic, a magnificenţii togă
Şi gândul pur se stinge sub blestem
Cinstirea-i împărţită grosolan,
E pângărită casta feciorie
Perfecţiunea-i frântă de urgie
Şi-ngenuncheat, orice sublim elan.
A artei gură trândavu-o astupă,
Nerodul, iscusinţii-i porunceşte
Şi adevărul singur se smereşte
Robit mişelului ce stă să-l rupă.
Scârbit de tot, m-aş stinge fără glas,
Dar dragostea, murind, cui să o las?
(Gh.T.)

*

Scârbit de toate, îţi cer tihna, moarte,
Văd vrednicia-n zdrenţe cerşetoare,
Şi neroziei de dichis i-e parte,
Şi crezu-nalt călcat e în picioare,
Şi-i mârşăvia-n scaunul măririi,
Şi-i scârnav prihănită fecioria,
Şi-n tină-i dat să stea desăvârşirii,
Şi frântă de netrebnici e dârzia,
Şi-i arta-n ham sub stăpâniri sfruntate,
Şi-nţelepciunii tot nebunu-i vraci,
Şi adevărul simplu-i simplitate,
Şi răul ţine binele-n gârbaci:
Scârbit de toate, mă primească firea,
Dar singură cum pot să-mi las iubirea.
(M.M.)

Ah! Wherefore with infection should he live
And with his presence grace impiety,
That sin by him advantage should achieve
And lace itself with his society?
Why should false painting imitate his cheek,
And steal dead seeing of his living hue?
Why should poor beauty indirectly seek
Roses of shadow, since his rose is true?
Why should he live, now Nature bankrupt is,
Beggar’d of blood to blush through lively veins?
For she hath no exchequer now but his,
And, proud of many, lives upon his gains.
O! Him she stores, to show what wealth she had
In days long since, before these last so bad.

Pentru ce el în viciu să trăiască
Cinstind minciuna cu fiinţa-i vie
Încât profită fapta mişelească
Fălindu-se cu-a sa tovărăşie?
De ce-şi sluţeşte faţa cu boiele
Şi tot ce-i viu în el morţiu apare?
De ce sărmanu-i farmec să se-nşele
Cu umbra florii când e însuşi floare?
De ce trăieşte-acum când Firea nu-i
Decât falita fără sânge-n vine?
Un alt tezaur n-are, doar pe-al lui;
De multe mândră-i, dar prin el se ţine.
O, Firea sărăcind, prin el arată
Ce avuţii avut-a altădată.
(N.Ch.)

*

De ce trăieşte în putreziciune
Sfinţind cu-a lui fiinţă fapte slute,
De ce păcatul, ah, să se-mpăune
Cu el. Şi slava lui s-o împrumute?
De ce şi-l fac izvod boite feţe,
Şi-obrazul viu i-l bântuie hoţeşte?
Cum plăsmuie nevolnica mândreţe
Strigoi de flori, când el aievea creşte?
De ce trăieşte când, mofluză, Firea
Cerşeşte sânge ca să-mpartă viaţă?
Căci alte-averi ea n-are nicăirea,
Şi doar din mila-i vieţuie semeaţă.
Păstrându-l, ea ne-arată ce comoară,
Pierdută azi, avea odinioară.
(T.D.)

*

Putreziciunea, o, de ce anume
Nelegiuirea binecuvântând,
Vrea ca păcatul lui să îl îndrume
Tovărăşia-i stearpă lăudând?
De ce boind-o, faţa să-i repete
Furându-i morţii, viile culori?
Ce frumuseţi în umbra ei străvede
Şi dobândeşte umbre doar, de flori?
De ce trăieşte când e firea ştearsă,
Săracă azi de sângele-i curat?
Ea-şi vede visteria cu, întoarsă
La mila lui, câştigul-mpuţinat.
Ea se făleşte cu al lui avut,
Din veac apus, în veacu-acesta slut!
(Gh.T.)

Thus is his cheek the map of days outworn,
When beauty lived and died as flowers do now,
Before these bastard signs of fair were born,
Or durst inhabit on a living brow;
Before the golden tresses of the dead,
The right of sepulchres, were shorn away,
To live a second life on second head;
Ere beauty’s dead fleece made another gay:
In him those holy antique hours are seen,
Without all ornament, itself and true,
Making no summer of another’s green,
Robbing no old to dress his beauty new;
And him as for a map doth Nature store,
To show false Art what beauty was of yore.

E-o stampă faţa lui, din vremi uitate,
Când ce-i frumos trăia şi se stingea
Ca floarea; când dichisuri deşănţate
Pe-o frunte vie nu-ndrăzneau să stea,
Când coama blondă-a cui s-a stins odată,
Tribut al criptei, nimeni n-o tăia
Spre-a fi din nou, pe-un creştet nou, purtată,
Când părul mort pe-un viu nu-l îmbia.
În el vedem străvechea vreme iară;
Lipsit de smalţ, e-o frumuseţe pură:
Din verde de-mprumut nu-ţi face vară,
Şi, spre-a fi nou, podoabe vechi nu fură.
Natura-l ţine stampă, ca să-nveţe
Şi falsa Artă vechea frumuseţe.
(T.B.)

*

Obrazul lui e harta altor zile
Când frumuseţea, ca o floare-acum,
Trăia şi se stingea, când inutile
Zorzoane nu-şi făceau pe-o frunte drum:
Când părul auriu, sortit prin moarte
Mormântului, nu se tundea de nimeni
Ca, iarăşi viu, alt creştet să îl poarte
Şi nici nu-i îmbia pe ipochimeni.
În el doar sfinţii ani de-odinioară
Se-arată fără de podoabe, puri;
Din verde de pripas nu-şi face vară,
Nici, nou să pară, strai din vechituri.
Deci falsei arte Firea îi arată
Prin harta lui, frumosul de-altădată.
(N.Ch.)

*

E chipul său izvodul vremii duse
Când vieţuia Frumosul trai de floare,
Iar fardul, corcitura, nu-ncepuse
A cuibări pe frunţi vieţuitoare;
Când părul blond al celor stinşi (această
A criptei zestre) nimeni nu-l tăia
Spre a trăi din nou pe-o nouă ţeastă –
Zulufi gătind obrazul altuia.
în el vezi parcă sfântul veac de ieri.
Gol de zorzoane, însuşi lui leit,
Ce nu-i în verde straiul altor veri,
Şi nici în vechi podoabe primenit;
Prin el Natura Artei îi arată
Tiparul frumuseţii de-altădată.
(T.D)

Those parts of thee that the world’s eye doth view
Want nothing that the thought of hearts can mend;
All tongues, the voice of souls, give thee that due,
Uttering bare truth, even so as foes commend.
Thy outward thus with outward praise is crown’d;
But those same tongues, that give thee so thine own,
In other accents do this praise confound
By seeing farther than the eye hath shown.
They look into the beauty of thy mind,
And that, in guess, they measure by thy deeds;
Then, churls, their thoughts, although their eyes were kind,
To thy fair flower add the rank smetl of weeds:
But why thy odour matcheth not thy show,
The soil is this, that thou dost common grow.

în ce văd ochii din a ta făptură,
Nu-i cum să afle inima vreo vină;
Te-alintă limbi şi-a sufletelor gură,
Şi chiar cei răi la chipul tău se-nchină.
Deci lauda ţi-e nimb pe dinafară,
Dar tocmai cei ce-ţi cântă strălucirea,
Un alt accent în laudă-şi strecoară,
Căci văd mai mult decât le-a spus privirea.
Ei frumuseţea inimii ţi-o cată,
Ca după-a tale fapte s-o măsoare,
Şi, blânzi la ochi, cu mintea dezmăţată,
Duhori de buruieni îţi pun pe floare.
De n-ai parfum cu chipul pe-o măsură,
Greşeala-i că te prea cobori în zgură.
(T.B.)

*

Ce văd ai lumii ochi din tine, n-are
Al inimilor cuget ce-ndrepta;
îţi ’nalţă voci şi suflete cântare,
Chiar si duşmanii cântă slava ta.
Înfăţişării, doar, îi pun cunună
Prin laude făţişe, dar pe-ascuns
Aceleaşi voci o-ntorc şi se răzbună
Văzând ce ochii încă n-au pătruns.
Sondând a minţii tale frumuseţe
Ei vor cu faptele-ţi să o compare;
Mojici vicleni dar cu priviri iubeţe
Pun iz de buruiană-n mândra-ţi floare.
De n-ai parfum ca faţa ta senină,
E vina ta că prea te-afunzi în tină.
(N.Ch.)

*

Prin tot ce ochii lumii văd la tine,
Tu de dorit nimic nicicui nu laşi;
Al inimilor imn ţi se cuvine,
E fapt adeverit şi de vrăjmaşi.
Pe ce arăţi, cinstire ţi se-arată,
Dar chiar acei ce-ţi dau doar dreptul tău
Cătând şi unde n-ajung ochii, iată
Cuvântul bun îl fac să sune rău;
Ei scurmă-n frumuseţea minţii tale
Căci vor cu-a tale fapte s-o măsoare,
Şi – cutre cu ochi galeşi – pun la cale
Cu iz de boji să spurce dalba-ţi floare.
Vezi, boarea ta la fel cu chipul nu-i
Căci prea răsai în brazda orişicui.
(T.D.)

*

Ce ochiul meu din viaţa ta desprinde
Sortit este să aibă chip deplin,
Graiuri şi suflete vor să te-alinte
Şi chiar duşmanii-n laude te ţin.
Cu slavă forma ta se înveşmântă
Şi graiurile (aceleaşi) ce-ţi vorbesc
Devălmăşesc cuvântul ce te-ncântă
Căci dincolo de pleoapa ta citesc.
Ele ce-i farmec în ce eşti încearcă
După-al lor chip să-l judece şi îl
Coboară-n buruieni dospind de parcă
Petalele ţi-acoperă cu mâl.
Nu ţi-i mireasa geamănă. Năucul
Tău gând prea des te-a înhăitat cu vulgul.
(Gh.T.)

That thou art blamed shall not be thy defect,
For slander’s mark was ever yet the fair;
The ornament of beauty is suspect,
A crow that flies in heaven’s sweetest air.
So thou be good, slander doth but approve
Thy worth the greater, being woo’d of time;
For canker vice the sweetest buds doth love,
And thou present’st a pure, unstained prime.
Thou hast pass’d by the ambush of young days,
Either not assail’d, or victor being charged;
Yet this thy praise cannot be so thy praise,
To tie up envy evermore enlarged:
If some suspect of ill mask’d not thy show,
Then thou alone kingdoms of hearts shouldst owe.

Că eşti bârfit, nu-i – sigur – vina ta!
Cel pur păscut de clevetire-i pururi,
Şi frumuseţea veşnic va părea
Suspectă pizmei – corb spurcând azururi.
Fiind de preţ, bârfeala-ţi poate creşte
Doar preţul ce-ţi va fi prin vremi cântat:
Căci viermele-n flori fragede prăseşte,
Şi tu eşti floarea ce-a-mprimăvărat.
Să treci capcana crudei tinereţi,
Neispitit călcând peste ispită,
E-un preţ al tău, de soi; dar nu-i la preţ
în ochii pizmei, tot nepriponită.
Căci dacă ciuda nu te-ar ponegri,
Pe-mpărăţii de suflete-ai domni.
(I.F.)

*

Că eşti vorbit de rău, nu-i o scădere;
Frumosu-i veşnic ţintă calomniei;
Iar frumuseţea bate la vedere,
Ca cioara pe albimile tăriei.
Fii pur, şi bârfa ţi-a spori valoarea,
Pe care-acum o cântă lumea toată:
Perfidul cancer fragedă vrea floarea,
Iar tu eşti primăvara fără pată.
Capcana junei vremi a o străbate,
Neispitit, sau tu fiind mai tare,
E-un merit, dar nu-i meritul ce poate
Să pună-n lanţuri pizma tot mai mare.
Să n-ai un chip de clevetiri pătat,
Ai fi în inimi singur împărat.
(T.B.)

*

Nu eşti bârfit c-ai fi avut păcate:
Frumosul fosta-n ţinta bârfei pururi!
La ochi podoaba frumuseţii bate
Ca zborul ciorii-n limpezile-azururi.
Fii demn! Că bârfa-ţi face şi mai mare
Valoarea, ce prin Vreme n-o să piară;
Atacă viermii ce-i mai dulce-n floare
Şi tu eşti pur ca floarea-n primăvară.
Capcana tinereţii, ce înspaimă,
Nici nu te-a frân, nici datu-ţi-a izbândă;
E faima ta, dar cu această faimă
Nu poţi lega invidia crescândă.
Doar tu, de n-ar fi bârfa să te lege,
În ţara inimilor ai fi rege.
(N.Ch.)

*

N-ai vină că te bântuie bârfeala,
Căci hula tot pe cei cinstiţi întină;
Dă vrajă frumuseţii bănuiala:
Un corb zburând pe bolta mult senină.
Când fără pată eşti, o defăimare
Sporeşte preţul tău cu-adevărat;
Căci tare-i plac omidei mlăzi prioare,
Iar tu pari chiar Prier cel preacurat.
De cursele juneţii că scăpaşi,
Ori nemomit, sau biruind ispita
Spre cinste ţi-e, dar cinstea-ţi în zăcaşi
Nu stinge pizma lor, neţărmuita;
De n-ai purta şi umbre pe obraz,
Doar tu ai fi al inimilor cneaz.
(T.D.)

*

Că eşti blamat nu e al tău cusurul
Frumosul e vânat de ponegrire
El îşi gravează în văzduh conturul –
Corb lunecând în aerul subţire.
Eşti teafăr? Clevetirea-ţi ţine partea
Şi gestul ţi-l peţeşte şi vigoarea;
Floarea, suavă şi-o doreşte moartea
Iar tu îi pari, neprihănită, floarea.
Nu mai eşti tânăr, hăituit, şi pare-ţi
Că nici izbânda n-o mai ai, fierbinte
Dar tot mai chemi priviri de pizmătareţi
Invidia-nnodându-şi în cuvinte.
Inima, rege-ar fi să te cunoască
De ţi-ai păstra nevrăjmăşita mască…
(Gh.T.)

No longer mourn for me when I am dead
Than you shall hear the surly sullen bell
Give warning to the world that I am fled
From this vile world, with vilest worms to dwell:
Nay, if you read this line, remember not
The hand that writ it; for I love you so,
That I in your sweet thoughts would be forgot,
If thinking on me then should make you woe.
O! If, I say, you look upon this verse
When I perhaps compounded am with clay,
De not so much as my poor name rehearse,
But let your love even with my life decay;
Lest the wise world should look into your moan,
And mock you with me after I am gone.

Să nu mă plângi când voi fi mort, decât
Pân’ clopotele n-or mai şti să spună
Acestei lumi că-n ea mi s-a urât
Şi plec să duc cu viermii casă bună.
Citind ce scriu, să nu-ţi aduci aminte
Ce mână-a scris. Căci te iubesc aşa,
C-aş vrea să mă goneşti de tot din minte
Decât să ştiu că, mort, te-aş întrista.
Deci, când voi fi totuna cu pământul,
De s-o-ntâmpla sub ochi ăst vers să-ţi cadă,
Nici bietu-mi nume nu-ţi mâhnească gândul.
Să-ţi laşi iubirea-n groapă-mi, viermi s-o roadă.
Căci înţelepţii, dacă vei jeli
Nebuni ca mine, te-or batjocori.
(I.F.)

*

Atâta doar să plângi, când o să mor,
Cât jalnic zvon de clopot o să-auzi,
Dând veste crudei lumi că eu cobor
Din iadul ei la viermii şi mai cruzi.
Citind ăst vers, nu-ţi aminti măcar
Ce mână-a scris, căci te iubesc aşa,
C-aş vrea din gând mai bine să-ţi dispar,
Decât să suferi când m-ai evoca.
O, cântu-mi însă de-l vei răsfoi,
Când poate-o fi argilă trupul meu,
Sărmanul nume nu mi-l mai rosti,
Ci piară-ţi şi iubirea, cum pier eu:
Cei înţelepţi, ghicind pe cine plângi,
Eu stins fiind, te-ar pune-ntre nătângi.
(T.B.)

*

De mor, nu plânge mult! Doar cât a moarte
Suna-va gravul clopot prin bătăi
Vestind că fug de-al lumii rău, departe,
Să locuiesc cu viermii şi mai răi.
De vei citi cândva aceste rânduri
Nu-ţi aminti ce mână le-a-nşirat;
Fiindu-mi drag, vreau să mă scoţi din gânduri
Decât să m-aminteşti îndurerat.
O, versu-mi de-l vei reciti cândva,
Când fi-va lut a trupului povară,
Sărmanu-mi nume nu-l mai repeta;
Iubirea ta cu viaţa-mi să dispară.
Ştiind pe cine ochii tăi îl plâng,
Cei înţelepţi te-or socoti nătâng.
(N.Ch.)

*

Să nu jeleşti mai mult la moartea mea
Decât vuì-va clopotul ursuz
Vestind scârbava lume că din ea
La viermii scârnavi să m-aciui m-am dus.
Citind ăst şir, să nu-ţi aduci aminte
De cine-a scris, căci drag îmi eşti încât
Vreau gândul tău să nu mă mai alinte
Decât să fii de gânduri mohorât.
Iar de-ţi va cade, vai, sub ochi sonetul
Când poate-n humă fi-voi humă iară,
Să nu-mi dezgropi uitatul nume, bietul,
Ci dragostea-ţi cu mine să dispară…
Căci firoscoşii timpilor aceşti
Şi-ar bate joc văzând că mă boceşti.
(T.D.)

*

Să nu mă plângi dac-am să mor, plângi numai
Cât or să bată clopotele grave,
Vestind că-n umbra mea stăpână huma-i
Cu viermii născocirii ei scârnave.
Aceste versuri de le vei parcurge,
Nu-ţi aminti de mâna ce – văpaie-ţi
Le-a dăruit, mă uite gându-ţi dulce.
Dacă rememorându-mă te vaieţi…
O, versul ce-l citeşti e-al amăgirii,
Când eu zac sub pământ cu-nchisă pleoapă,
Să nu-mi rosteşti, biet, numele – iubirii
Lângă mormântul meu, mormântu-i sapă.
Dar înţelepţii ce înjur ţi-i strângi
Te vor batjocori văzând că plângi.
(Gh.T.)
72

O! Lest the world should task you to recite
What merit lived in me, that you should love
After my death, dear love, forget me quite,
For you in me can nothing worthy prove;
Unless you would devise some virtuous lie,
To do more for me than mine own desert,
And hang more praise upon deceased I
Than niggard truth would willingly impart:
O! Lest your true love my seem false in this,
That you for love speak well of me untrue,
My name be buried where my body is,
And live no more to shame nor me nor you.
For I am shamed by that which I bring forth,
And so should you, to love things nothing worth.
72

De teama lumii care-ar vrea sa ştie
Ce har al meu de mine te-a legat,
Rog uită-mă după ce mor, că mie
Nu-mi poţi afla vreun dar adevărat;
Doar dacă işti vreo sfântă de minciună
Şi-o să mă-ncarci cu tot ce-n mine nu e
Şi, mort fiind, ai face să se spună
Ce-avarul adevăr nu vrea să spuie…
Să nu pari fals în dragostea-ţi înaltă
Nu lăuda tot ce e strâmb în mine;
îngroapă-mi trup şi nume laolaltă
Ca nu cumva s-ajungem de ruşine.
Roşesc ştiind că scrisu-mi faimă n-are
Şi tu roşi-vei dacă-i dai crezare.
(N.Ch.)

*

Spre-a nu fi, ah, om drag, silit de lume
Să spui ce har ai îndrăgit la mine,
După ce mor – cum n-am de-un preţ anume
Vreo înzestrare – uită-mă mai bine.
Doar iscodind minciuni duioase foarte
M-ai arăta mai vrednic decât sunt,
Şi m-ai plăti mai darnic, după moarte,
Decât s-ar cuveni pe drept cuvânt.
O, ca să nu legi vorbe mincinoase
Scornindu-mi însuşiri de dragul meu,
Tu numele îngroapă-mi lângă oase,
Spre-a nu ne mai sfii nici tu, nici eu:
Căci eu roşesc de scrisul meu stângac,
Iar tu când, şi aşa cum e, îl placi.
(T.D.)

*

Când n-oi mai fi, s-or nevoi să ştie
Urmaşii care dar mi te sorti,
Tu uită-mă, iubire, pe vecie,
Căci meritele nu-mi poţi dovedi.
Doar dacă în vreo dulce născocire
Ai să m-arăţi şi-n seamă de-ai să-mi pui
Acoperind pe mort, vreo strălucire
Cu care adevărul darnic nu-i.
Minciună, dragostile să nu pară
Nemeritat elogiu de-mi înalţi,
îngroapă-mi numele cu trupul, dară,
Să nu fim noi ruşinea celorlalţi.
Eu sunt umilul, tu îmi eşti amicul
Dispreţuit, de-l lauzi pe ridicul.
(Gh.T.)

73

That time of year thou mayst in me behold
When yellow leaves, or none, or few, do hang
Upon those boughs which shake against the cold,
Bare ruin’d choirs, where late the sweet birds sang.
In me thou see’st the twilight of such day
As after sunset fadeth in the west;
Which by and by black night doth take away,
Death’s second self, that seals up all in rest.
In me thou see’st the glowing of such fire,
That on the ashes of his youth doth lie,
As the death-bed whereon it must expire,
Consumed with that which it was nourish’d by.
This thou perceivest, which makes thy love more strong,
To love that well which thou must leave ere long.

Tu vezi în mine anotimpul când
Pierită frunza, galbenă şi rară,
În ceaţa rece-atârnă tremurând
Pe crengi ca-n strane-n care veri cântară.
În mine vezi treptat cum amurgeşte,
O zi, pe urma soarelui apus,
Ce-ncet, încet spre noapte-o îmbrânceşte,
Pecetea ăstei morţi de cum i-a pus.
În mine vezi cenuşa ce se-ncinge
Pe jarul tinereţii ei scrumit,
Ca-n patul morţii unde-ncet se stinge
De-acelaşi dor ce-n vremuri l-a hrănit.
Tu asta vezi, şi asta-ţi dă avânt
Să ţii la ce vei părăsi-n curând.
(I.F.)

*

Tu-n mine vezi un anotimp în care
Foi galbene mai spânzură, puţine,
Pe ramuri ce se scutură-n răcoare,
Sfărmate strane, ieri de triluri pline.
în mine vezi o zi ce se destramă,
Pălind, în scăpătat, spre soare-apune,
Ce-ndată noaptea-n bezna ei o cheamă,
Şi, morţii sol, sigil de tihnă-i pune.
În mine vezi un foc în agonie,
Mai pâlpâind, pe scrumul tinereţii,
Pe care-adoarme ca pe-o năsălie,
Stins de-acel dor, ce hrană-i fu vieţii.
Aşa mă vezi, şi-amoru-ţi dă putere
Să-alinţi mai mult pe cel de mâine piere.
(T.B.)

*

Tu vezi în mine anotimpu-n care
Atârnă frunza galbenă şi rară
Pe crengi ce-n viscol par pustii altare
în care trilurile încetară.
Tu vezi în mine ziua-n asfinţit
Gonită, pas cu pas, spre soare-apune
De-al nopţii – sora morţii – văl cernit
Ce, ca si ea, peceţi de linişti pune.
Tu vezi în mine-a jarului pâlpară
Ce-n scrumul tinereţii lui zăcând
Aşteaptă, ca pe-un catafalc, să piară
Răpus de tot ce-a consumat flămând.
Le vezi şi-ncepi, iubirea ta crescând,
Să ţii la cel ce va pieri curând.
(N.Ch.)

*

Acel răstimp din an îl vezi în mine
Când smeade foi anină tot mai rare
Pe crengi ce par sub criveţe haine
Cafasuri vechi, pustii de cântătoare.
Tu vezi în mine-al zilei scăpătat
Ce scade, în amurg, spre soare-apune
Şi neagra noapte biruie treptat,
Ca moartea ce pe toţi pecetea-şi pune.
Tu vezi în mine-a jarului lucoare
Tânjind pe-al tinereţii sale scrum
Ca pe un pat cernit pe care moare,
Răpus de hrana lui de pân-acum.
Iar tu pricepi, şi-l simţi cu mult mai drag
Pe-acel ce trece mâine-al morţii prag.
(T.D.)

*

în mine poţi vedea cel timp din an
Când frunza galbenă nu-i ori e rară
Şi ramul tremură de frig avan,
Pustie strană-n cânt odinioară.
În mine vezi cum soarele-asinţeşte,
Amurgu-i veşted soarele de-apune,
Şi neagra noapte-ncet o cotropeşte,
Surata morţii pace-n toate pune.
În mine vezi ca la un foc vâlvoarea
Cum zace-n scrumul tinereţii stinse,
Şi-n patul morţii cum îşi dă suflarea
Mistuitor de jarul ce-l aprinse:
Vezi tot şi dorul tău e mai arzând,
Cum pragul am să-l trec curând, curând.
(M.M.)

*

În mine vezi un anotimp, târziul,
Cu biete frunze – câteva? niciuna? –
Din ramuri scuturându-şi străveziul
Şi-s păsările, liniştii, cununa.
În mine vezi amurgu-acelei zile
Ce-n asfinţit către-ntuneric trage,
Noaptea-i răpune umbrele umile
Şi-n sinea morţii, totul doarme-n pace.
În mine întrevezi luminiscenţe
Învăpăind, din anii tineri, scrumul
Pe patu-n care ultime esenţe
Abia ivite, le înghite fumul.
E tot ce vezi, te-nalţi în golul zării
Iubind acum ce mâine-i al pierzării.
(Gh.T.)

But be contented; when that fell arrest
Without all bail shall carry me away,
My life hath in this line some interest,
Which for memorial still with thee shall stay.
When thou reviewest this, thou dost review
The very part was consecrate to thee:
The earth can have but earth, which is his due:
My spirit is thine, the better part of me:
So then thou hast but lost the dregs of life,
The prey of worms, my body being dead;
The coward conquest of a wretch’s knife,
Too base of thee to be remembered.
The worth of that is that which it contains,
And that is this, and this with thee remains.

Dar n-avea griji: când groaznica sentinţă
Fără chezaş de-aici mă va răpi,
în vers îmi las o parte din fiinţă,
Ca un memento ce te va-nsoţi.
Citind ce-am scris, vei reciti din mine
Chiar partea ce ţi-am închinat-o ţie;
Ce-i lut coboară-n lut, că-i aparţine,
Esenţa-mi însă-a ta rămâne, vie.
Pierzi astfel doar al vieţii colb, menit
Să-l roadă viermii; trupu-mi, printre morţi,
Trofeu sărman al unui crud cuţit,
E prea de rând ca-n minte să-l mai porţi.
Valoarea lui e-n ceea ce conţine,
Şi ea-i în vers, iar el va fi cu tine.
(T.B.)

*

Fii mulţumit: când prin osânda crudă
De-aici pleca-voi fără chezăşie,
Profitul vieţii strâns în vers cu trudă
Ţi-l voi lăsa, amintitor să-ţi fie.
Când mă vei reciti vei da de tine
În tot ce-n scrisu-mi pentru tine sună;
Las lutul lutului, că-i aparţine,
Iar ţie duhul, partea-mi cea mai bună.
Pierzând noroiul vieţii, azvârlit
La viermi, un leş ce-o să mai reprezinte?
Succesul laş al crudului cuţit
E prea de rând să-l mai păstrezi în minte.
Valoarea trupului e-n ce conţine:
E duhul meu ce-n veci va fi cu tine.
(N.Ch.)

*
Dar fii pe pace: fără izbăvire
Când îmi va bate cel din urmă ceas,
Aceste şiruri, semn de amintire
Că am trăit pe lume, ţi le las.
Şi-ai să revezi, privind la ele iar,
Altarul ce-ţi închin, zidit în mine;
Sunt lutului dator cu lutul – dar
Ce port mai sfânt în piept ţi se cuvine.
Vei pierde deci, când fi-voi numai oase,
Doar pleava mea – a viermilor merinde,
Becisnic bir al Coasei ticăloase,
Nevrednic prea de-aducerea-ţi aminte.
De preţ e doar fiorul din ţărâne,
Cuprins în vers; şi versul îţi rămâne.
(T.D.)

*

Fii mulţumit, cel ce fiinţa-mi rupe,
Fără de mărgini va-ncerca să-mi care
Ciolanele, doar versu-o să ocupe
În gândul tău uitatele tipare,
în versu-acesta, de-ai să-l vezi (e versul
pe care ţi l-am închinat doar ţie),
Lutul îşi cere lutul, ne-nţelesul,
Spiritul meu e-al tău, plămadă vie.
Din viaţă pierzi doar resturile, coaja,
Pierzi ce câştigă viermii, în morminte
Va izbuti custura, ucigaşa,
Prea josnică s-o mai păstrezi în minte.
Preţul, al stingerii luminii line,
Acesta e şi el îţi aparţine.
(Gh.T.)
75

So are you to my thoughts as food to life,
Or as sweet-season’d showers are to the ground;
And for the peace of you I hold such strife
As ’twixt a miser and his wealth is found;
Now proud as an enjoyer, and anon
Doubting the filching age will steal his treasure;
Now counting best to be with you alone,
Then better’d that the world may see my pleasure:
Sometime, all full with feasting on your sight,
And by and by clean starved for a look;
Possessing or pursuing no delight,
Save what is had or must from you be took.
Thus do I pine and surfeit day by day,
Or gluttoning on all, or all away.

Eşti pentru gând ca hrana pentru viaţă,
Ca vremea ploii când pământu-o cere;
Lupt pentru tihna ta ce mă răsfaţă
Ca un zgârcit cu propria-i avere.
Acum exult fălos, mă tem, apoi,
Că hoţul Timp comoara-ţi vrea drept pradă;
Acum doresc să fim numai noi doi
Şi-apoi aş vrea norocu-mi toţi să-l vadă.
Sunt, când te văd, prea plin de încântare
Şi rabd când nu te văd, ţi-o spun pe şleau!
N-am, nici nu vreau să am răsfăţ mai mare
Decât îmi dai sau trebuie să-l iau.
Rabd şi mă satur astfel zi de zi
Ori sunt sătul, ori n-am cu ce prânzi.
(N.Ch.)

*

Eşti gândurilor mele ca un frupt,
Ca primăvara, ploaia pentru glie,
Şi spre-a te şti întreg al meu mă lupt
Ca un zgârcit când strânge avuţie;
Aci trufaş de bogăţia mea,
Mereu mă tem de hoţii puşi pe pradă;
Aci te-aş ţine-ascuns, aci aş vrea
O lume bucuria să mi-o vadă.
Cu ochi preaplini de tine uneori,
Curând râvnesc privirile-ţi senine,
Căci alte n-am şi nu vânez comori
Decât ce-mi dai sau pot fura din tine.
Şi ceas de ceas mă-mbuib sau mor de jind:
Când prea sătul, când prea de tot tânjind.
(T.D.)

*
Visului meu îi eşti a vieţii hrană,
Eşti ploaia repede ce udă glia
Cu tine lupt, pândind a ta icoană
Ca un zgârcit ce-şi află bogăţia.
Acum semeţul sunt, ce-n vis se scaldă,
Acum în calea furilor sunt paznic,
Acum cu tine m-aş vroi de-olaltă,
Acum norodu-l chem la al meu praznic!
Ades mă ospătez cu-a ta privire
Şi alteori mi-nfometez fiinţa,
Nealegând vreo altă mulţumire
Decât, de ţi-o aştept, făgăduinţa.
Astfel tânjesc şi ma îndop destul
Sunt lacom ori sunt veşnic nesătul.
(Gh.T)

76

Why is my verse so barren of new pride,
So far from variation or quick change?
Why with the time do I not glace aside
To new-found methods and to compounds strange?
Why write I still all one, ever the same,
And keep invention in a noted weed,
That every word doth almost tell my name,
Showing their birth and where they did proceed?
O! Know, sweet love, I always write of you,
And you and love are still my argument;
So all my best is dressing old words new,
Spending again what is already spent:
For as the sun is daily new and old,
So is my love still telling what is told.

De ce îmi este versul despuiat?
De ce mai niciodată nu se schimbă?
De ce de-atâta timp n-am căutat
Ritmuri mai noi şi mai ciudată limbă?
De ce mereu acelaşi lucru scriu
Şi fantezia se împotmoleşte,
Încât cuvântul îl cunoşti şi tu
Cine l-a scris şi încotro porneşte?
Vezi, draga mea, pe tine doar te cânt (!)
Tu şi iubirea, singura-mi comoară,
Cuvinte vechi le pun în nou veşmânt
Acelaşi ban l-arunc a doua oară.
Nu iese-un soare nou din orice-apus?
Eu spun cuvinte care s-au mai spus.
(M.S.)

*

De ce mi-e versul văduv de tertipuri,
Lipsit de tropi ciudaţi, de-ntorsături?
Spre cei ce-l înfloresc în fel şi chipuri,
De ce nu trag şi eu cu ochii-n jur?
De ce mereu scriu tot aceleaşi rime
Strunindu-mi fantezia, ca şi cum
Orice cuvânt ce-ar fi semnat de mine
Şi-ar spune şi origine, şi drum?
Pe tine-ntruna, dragul meu, te cânt,
Doar tu şi dragostea îmi sunteţi teme.
Tot ce-mi rămâne este să-nveşmânt,
Din nou, cuvinte vechi de-atâta vreme.
Cum se-nnoieşte soarele apus,
Iubirea spune doar ce s-a mai spus.
(I.F.)

*

De ce mi-e versul sterp de proaspăt nimb,
Departe de-nnoiri şi variaţii?
De ce cu vremea stilul nu mi-l schimb
Prin ce-i ciudat şi rar, cum fac confraţii?
De ce acelaşi lucru-l cânt anume,
Ţinându-mi fantezia-n noi găteli,
Că-mi zice-aproape orice vers pe nume,
Trădându-şi şi origine şi ţel?
Eu, dragul meu, pe tine doar te cânt;
Tu şi iubirea-i tot ce mă inspiră,
Şi-ncerc să-mbrac ce-i vechi în nou veşmânt,
Şi cheltui iar ce şi-alţii cheltuiră.
Cum soarele-i şi vechi şi nou pe cer,
Iubirea spune ce s-a spus şi ieri.
(T.B.)

*
De ce mi-s versurile refractare
La noua modă, sterpe de-nnoire?
De ce nu trag cu ochii la cei care
Doar ce-i ciudat şi rar par să-i inspire?
De ce păstrez acelaşi stil, anume
Şi gându-n straie vechi mi-l costumez
încât şi versurile-mi spun pe nume
Dezvăluind origine şi crez?
O, dragul meu, în versul meu fierbinte
De tine şi de dragoste ascult;
Punând podoabe vechi în noi veştminte
Eu irosesc ce-i irosit de mult.
Cum nou, în zori, e soarele apus,
Iubirea-mi spune tot ce s-a mai spus.
(N.Ch.)

*

De ce nu pun în stih zorzoane noi,
Nu-l mai prefac şi nu-l schimb grabnic oare?
Cum astăzi moda vrea, de ce nu voi
Nici meşteşuguri noi, nici forme rare?
De ce aceleaşi lucruri scriu anume,
Şi Fantazia-mi port în vechi veşminte,
Încât mă strigă orice vers pe nume
Trădându-şi năzuinţe şi sorginte?
Iubite, vezi, eu doar de tine scriu,
Doar dragostea şi tu îmi sunteţi teme;
Să primenesc vechi vorbe-i tot ce ştiu,
Ţesând din nou ce ţes de multă vreme;
Cum zilnic naşte soarele şi-apune,
Iubirea mea tot lucruri spuse spune.
(T.D.)
*

De ce mi-e stihul fără străluciri,
Lipsit de mlădiere şi schimbare?
De ce nu-mi-lunec sterpele priviri
Spre-a meşteşugului prea grea lucrare?
De ce tot una spun şi-mi înveşmânt
în vechi stihare stihurile-moaşte?
Pe nume-mi spune fiece cuvânt
Şi fiecare matca şi-o cunoaşte…
Tu ştii, iubire, doar de tine scriu,
Iubirea este tot ce mă inspiră,
Aşez cuvântul mort într-unul viu
Şi risipesc ce alţii risipiră.
Ca soarele ivit şi-apoi apus,
Iubirea-mi spune doar ce s-a mai spus…
(Gh.T.)

*

De ce mi-e versul într-atât de şters
Şi de străin de orice primenire?
De ce, cu vremea, nu purced, în vers,
Pe drumuri noi, şi stranii cu-osebire?
De ce acelaşi lucru-l spun mereu
Şi gândului îi dau strai vechi să poarte,
Încât aproape-orice cuvânt al meu
Pe nume-mi spune mie, de departe?
Iubirea mea, scriu veşnic despre tine –
Tu şi iubirea sunteţi tema mea.
Cuvinte vechi sunt iarăşi noi la mine,
Şi cheltui ce s-a cheltuit cândva.
Cum zilnic trece soarele spre-apus,
Iubirea mea-i ceva ce s-a mai spus.
(P.S.)

77

Thy glass will show thee how thy beauties wear,
Thy dial how thy precious minutes waste;
The vacant leaves thy mind’s imprint will bear,
And of this book this learning mayst thou taste.
The wrinkles which thy glass will truly show
Of mouthed graves will give thee memory;
Thou by thy dial’s shady stealth mayst know
Time’s thievish progress to eternity.
Look! What thy memory cannot contain
Commit to these waste blanks, and thou shalt find
Those children nursed, deliver’d from thy brain,
To take a new acquaintance of thy mind.
These offices, so oft as thou wilt took,
Shall profit thee and much enrich thy book.

Oglinda zice că ţi-e vraja ştearsă,
Cadranu-arată timpul tău cum piere;
Pe albe pagini mintea ţi-o revarsă,
Iar tâlcul cărţii gustă-l cum se cere.
Când zbârcituri oglinda-ţi pune-n faţă,
în gândul tău căscate gropi învie;
Ascunsa taină-a ceasului te-nvaţă
Al vremii mers tiptil spre veşnicie.
Ce nu poate memoria să ţină,
Dă foilor, şi-n ele vei găsi,
Copiii-aduşi de creier la lumină,
Şi-o minte nouă-ţi vei descoperi.
Aste-nsemnări, oricât le-ai reciti,
Sunt de folos şi cartea ţi-or hrăni.
(T.B.)

*

Oglinda-ţi spune vraja cum se curmă,
Cadranul, clipele de preţ cum fug;
Pe albe foi de-ţi laşi a minţii urmă
Gusta-vei rodul cărţii din belşug.
Zbârcita faţă, prin oglinda clară
îţi aminteşte gropile căscate:
Cadranul ceasului, cum se strecoară
Hoţeşte Timpul spre eternitate.
Vezi, ce memoria-ţi nu va reţine
încredinţează-acestor file goale
Şi, de copiii gândului tău pline,
Vor da noi cunoştinţe minţii tale.
Citind ce-ai scris, de fiecare dată
Şi tu câştigi şi cartea-i mai bogată.
(N.Ch.)

*

Vezi pe cadran scump timpul tău scăzând,
Vezi pe oglinzi cum pierzi din frumuseţe…
în ele-ntipărind ce strângi în gând,
Aceste albe file-or să te-nveţe
Că zbârciurile-acelea din oglindă
Aduc aminte gropniţe căscate,
Iar umbrele, pe ceas când se perindă,
De cursul clipei spre eternitate;
Ce n-ai să poţi păstra în amintiri
încuie, dar, în aste file goale,
Şi gânduri vechi din noi ai să deşiri
Găsind aici odrasla minţii tale.
Şi-atunci, oricând prin ele vei căta
Veţi câştiga şi tu şi cartea ta.
(T.D.)

*

Oglinda-ţi spune farmecul cum trece,
Cadranul picură minute moarte,
Iar foile doar tu-mi vei înţelege,
Se scrie pentru tine-această carte.
Obrazul plin de cute din oglindă
Cu lutul spart de râpe va aduce
Şi din cadran o umbră licărindă
Spre veşnicii o vei vedea cum fuge.
De-acuma tot ce-n minte nu se-aşează
încredinţează-acestor file goale
Ca pruncii, ai memorei, să vază
Un nou contur al gândurilor tale.
Oricâte rânduri mâna ta vor umple
Or să rodească-n tomurile scumpe!
(Gh.T.)

So oft have I invoked thee for my Muse
And found such fair assistance in my verse
As every alien pen hath got my use
And under thee their poesy disperse.
Thine eyes, that taught the dumb on high to sing
And heavy ignorance aloft to fly,
Have added feathers to the learned’s wing
And given grace a double majesty.
Yet be most proud of that which I compile,
Whose influence is thine and born of thee:
In others’ works thou dost but mend the style,
And arts with thy sweet graces graced be;
But thou art all my art, and dost advance
As high as learning my rude ignorance.

Atât te-am invocat ca Muză-n vers
Şi-atât m-ai sprijinit, că fiecare
Străină pană după-a mea a mers
Şi-acum ţi-aşterne versuri la picioare.
Privirea-ţi ce şi-un mut să cânte-l face
Şi suie-n larguri minţi neluminate,
Noi pene-mplântă-n àripa dibace
Dând graţiei o dublă maiestate.
Mai mândru fii de versul scris de mine
Că-l naşti şi-nrâureşti întreaga-i soartă;
La ceilalţi dregi doar stilul şi e bine:
Dând artei farmec, farmecul ţi-l poartă.
Par arta mea din arta ta crescând
îmi suie bezna spre lumini de gând.
(N.Ch.)

*

Mereu drept Muză te-am chemat la mine
Şi-n stih mi-ai fost de-atâta ajutor,
Încât mă-ngână penele streine,
Şi îţi închină versurile lor.
Ei, ochii tăi, pe mut l-au învăţat
Vers ’nalt, iar pe nătâng să zboare sus,
I-au prins largi aripi celui luminat
Şi gingăşiei nimb măreţ i-au pus.
Mai mândru fii de scrisul meu tu deci,
Tu, dascăl slovei mele şi izvor,
Căci altora doar stilul prost li-l dregi
Şi-i dărui vrajă – dulce vrăjitor;
Dar arta mea eşti tu; din tine strâng
Tot ce-i înalt în versul meu nătâng.
(T.D.)

*

Ca muza mea te-am invocat, să-mi fie
Prielnic sfetnic, dar îmi nărui mersul,
Când alţii, uzurpându-mi locul mie,
În preajma ta ajung să-şi sune versul.
Privirea-ţi face dintr-un mut un gureş
Şi neştiinţei aripă îi pune,
Adăugându-i docte pene, iureş
De graţii şi sporită-nţelepciune.
Fii mândru doar de versul meu. Cu gura
El hrană din făptura ta mănâncă,
Tu, altor barzi doar le cârpeşti măsura,
Mie mi-adaugi frumuseţe încă…
Eşti toată arta mea şi versu-mi faci
Din gând prostit, pricepere de vraci.
(Gh.T.)

Whilst I alone did call upon thy aid,
My verse alone had all thy gentle grace;
But now my gracious numbers are decay’d,
And my sick Muse doth give another place.
I grant, sweet love, thy lovely argument
Deserves the travail of a worthier pen;
Yet what of thee thy poet doth invent
He robs thee of, and pays it thee again.
He lends thee virtue, and he stole that word
From thy behaviour; beauty doth he give,
And found it in thy cheek; he can afford
No praise to thee but what in thee doth live.
Then thank him not for that which he doth say,
Since what he owes thee thou thyself dost pay.

Când îţi ceream eu singur ajutorul,
Umpleai doar versul meu cu har şi foc;
Azi, din silabe mi s-a stins fiorul,
Iar Muza-mi, tristă, lasă altui loc.
Admit, iubite: temele-ţi divine
Cer truda unei pene mai de soi:
Dar, născocind poetul despre tine,
El doar te fură, ca să-ţi dea-napoi.
Îţi dă virtute; vorba e furată
Din portul tău; cu farmec te răsfaţă
Strâns de pe-ai tăi obraji; de vrea, te-arată,
Nelăudat, aşa cum eşti în viaţă.
De tot ce-a spus, n-ai ce să-i mulţumeşti,
Când el îţi e dator, iar tu plăteşti.
(T.B.)

*

Când numai eu ceream să-mi dai tărie,
Doar versu-mi harul ţi-l avea şi focul;
Azi focul şi-a pierdut lumina-i vie
Iar Muza-mi, tristă, altuia-i dă locul.
Admit, iubite, că sublima-ţi rază
E demnă de trudirea mai de soi
A unui alt poet; dar ce creează
E-un fel de-a-ţi da, ce fură, înapoi.
Te înveşmântă-n cinste, dar o fură
Din cinstea ta; îţi dă, făr’ de ruşine
Un farmec strâns dintru a ta făptură;
Când te slăveşte, slava-i tot din tine.
Nu-i mulţumi, orice ar spune, nu!
El ţi-e dator, dar platnicul eşti tu.
(N.Ch.)

*

Când ocrotirea singur ţi-am cerşit
Doar lirei mele i-ai purtat noroc;
Azi, versul meu involt a vestejit
Şi Muza-mi slabă alteia-i dă loc.
E drept, iubire scumpă: se cuvine
Mai scump condei să cânte-a ta făptură,
Dar ce înşiră bardul tău de tine
E plata pentru cât din tine fură.
El în virtuţi te-mbracă (şi, tâlhar,
Din zestrea ta le ia) şi-n frumuseţe
(Pe-obrazul tău găsită); orice har
Îl ai, cu care vrea să te răsfeţe.
Deci nu-l mai răsplăti pentru ce scrie,
Căci tot tu dai ce ţi-e dator el ţie.
(T.D.)

O! How I faint when I of you de write,
Knowing a better spirit doth use your name,
And in the praise thereof spends all his might,
To make me tongue-tied, speaking of your fame.
But since your worth, wide as the ocean is,
The humble as, the proudest sail doth bear,
My saucy bark, inferior far to his,
On your broad main doth wilfully appear.
Your shallowest help will hold me up afloat,
Whilst he upon your soundless deep doth ride;
Or, being wreck’d, I am a worthless boat,
He of tall building and of goodly pride:
Then if he thrive and I be cast away,
The worst was this: my love was my decay.

O, ce stângaci te cânt în vers, când ştiu
Ca numele-un poet mai bun ţi-l zice,
Şi-l suie-n slăvi cât poate el mai viu,
Ca imnul său cântarea mea s-o-nfrice.
Dar cum valoarea ta e-o-ntinsă mare
Purtând şi mici şi falnice catarguri,
Al meu, plăpând pe lângă-al lui, răsare
Cutezător, şi ţi se-avântă-n larguri.
Un pic de mă ajuţi, mă ţin pe unde,
În timp ce el întinsu-adânc ţi-l ară;
Lovit, epavă-s gata să se-afunde,
Iar el e-o navă mare-n trup şi rară.
A lui de-i slava, iar a mea pieirea,
Mă doare doar că m-a ucis iubirea.
(T.B.)

*

Cum pierd curajul, vai, când scriu de tine
Ştiind că-ţi dă un bard mai meşter slavă,
Şi vrea puterea-i toată să-ţi închine
încât să-ţi pară oda mea gângàvă!
Dar cum pe-al tău de glorii Oceàn
Şi luntrii porţi şi trufaşe corvete,
Bărcuţa mea spre largul tău noian
(Mai slabă mult) sumeaţă se-ncumète.
Plutesc de-mi dai un sprijin cât de mic,
Când oarbe-adâncuri ară celălalt,
Şi dacă sparg umilul meu caic,
Eu nu-s cât el de vajnic şi înalt;
Iar de-oi pieri când steaua lui surâde,
Mă doare doar că dragostea mi-e gâde.
(T.D.)

*

Mi-e slabă mâna când de tine scriu,
Un spirit nou când te slujeşte. Simpla
Mea scrisă irosită este, ştiu
Şi-mi simt legată, de te cheamă, limba.
Ţi-e slava-ntindere de ape, grea
Purtând umile şi semeţe pânze;
Neruşinat de mică, luntrea mea
Sub galionul lui, puţinu-şi strânse…
Surpat în val abia mă mai ridic,
Adâncuri fără de adânc el bate;
Apa ce-nghite luntrea-mi de nimic
Pe el îl duce în singurătate.
Nu-i caut vină, nu mă-nfrânse firea,
Tot dragostea mi-a fost şi prăbuşirea…
(Gh.T.)

Or I shall live your epitaph to make,
Or you survive when I in earth am rotten;
From hence your memory death cannot take,
Although in me each part will be forgotten.
Your name from hence immortal life shall have,
Thouyh I, once gone, to all the world must die:
The earth can yield me but a common grave,
When you entombed in men’s eyes shall lie.
Your monument shall be my gentle verse,
Which eyes not yet created shall o’er-read;
And tongues to be your being shall rehearse,
When all the breathers of this world are dead;
You still shall live, such virtue hath my pen,
Where breath most breathes, even in the mouths of men.

Că voi trăi un epitaf a-ţi face
Sau putrezi cât tu eşti încă vie,
Din versu-mi moartea nu te va desface,
Deşi de mine nimeni n-o să ştie.
Nemuritor aici e al tău nume,
Măcar că eu plecat pe veci… în groapă,
Când oamenii mă vor uita în lume,
Pe tine te-or păstra sub a lor pleoapă.
Statuie o să-ţi fie-ăst vers, pe care
Îl vor citi priviri ce încă nu-s
Şi-o să-l repete glasuri viitoare,
Când cei de azi de mult se vor fi dus;
Vei fi – atât e pana mea de tare, –
Mereu pe buze ca o răsuflare.
(M.S.)

*

De-o fi s-ajung a-ţi scrie epitaful,
Sau de-oi fi lut cât încă tu vei place,
Pe când de mine s-o alege praful,
Icoana ta mai vie se va face.
Nemuritoare-ţi este amintirea
Ce-n mintea tuturor, pe veci, se sapă!
Tu veşnic vei trăi, ca şi gândirea;
Supus ţărânei, eu voi zace-n groapă!
Să-ţi fie monument de veci sonetul
Pe care ochi ce nu-s vor poposi.
Când tot ce-i azi va fi pierit cu-ncetul.
Voci nenăscute încă-l vor citi.
Doar tu prin pana mea vei creşte – pură
Suflare aburind pe orice gură.
(I.F.)

*

Ori cu trăiesc, şi-un epitaf ţi-oi scrie,
Ori dăinui tu, iar eu voi fi pământ.
Tu dacă mori, ţi-e amintirea vie,
Dar eu cu totul al uitării sunt.
Prin nume, tu rămâi în veşnicie,
Eu nu-i las lumii nici măcar ecou;
Un biet mormânt mi-o da pământul mie,
Tu-n ochi la oameni o să ai cavou.
Ţi-or fi un monument aceste rime,
Şi le-or citi priviri ce încă nu-s;
Voci noi te-or pomeni-n viitorime,
Când ce respiră azi, se va fi dus.
Şi vei trăi, prin harul penei mele,
Oriunde-s guri şi-i răsuflare-n ele.
(T.B.)

*

Sau voi trăi un epitaf să-ţi fac
Sau vei trăi când eu voi fi ţărână;
Deci amintirea-ţi va rămâne-n veac
Şi-a mea, uitat de toţi, n-o să rămână.
Dar numele-ţi nicicând nu o să piară,
Cum va pieri al meu când o să mor;
Eu pus voi fi-ntr-o groapă ordinară
Iar tu-ngropat în ochii tuturor.
Drept monument ţi-e versul meu, pe care
Îl vor citi şi ochi ce nu-s acum;
Vei fi cinstit de glasuri viitoare
Când tot ce azi respiră va fi scrum.
Tu vei trăi mereu prin pana mea
Cât vor fi guri şi cât vor răsufla.
(N.Ch.)

*

Ori însumi Epitaful ţi-l voi scrie,
Ori vei trăi şi când voi fi ţărâne,
Ucisă amintirea n-o să-ţi fie
Deşi uitat cu totul voi rămâne;
Aici, în stih, tu n-ai să pieri nicicând –
Când fără urmă-n lume am să mor;
Căci ţărna-mi dă o groapă doar, de rând,
Iar tu ai cripte-n ochii tuturor.
îţi fi-va stelă versul meu fierbinte
Citit de ochi ce nu sunt încă, şi
Cântat vei fi de viitoarea ginte
Când toţi acei de azi ne-om săvârşi;
Vei vieţui prin slova ce o scriu
în suflul orişicărui suflet viu.
(T.D.)

*

Ori îţi voi scrie epitaful, ori
Vei supravieţui tu morţii mele!
Prin stihul meu, tu nu mai poţi să mori,
Când eu voi fi doar oale şi ulcele.
Ţi-e numele prin el înveşnicit,
Dar eu, murind, sunt mort pentru-omenire:
Când ţărna mă va fi acoperit,
Tu vei fi viu în fiece privire.
Mausoleu îţi va fi stihul meu,
Citit de ochi ce-abia au să răsară
Şi spus, răs-spus de glasuri noi, mereu,
Chiar dacă cele de-astăzi au să moară.
Prin pana mea (aşa putere are!)
Tu vei trăi-n a celor vii suflare.
(P.S.)

I grant thou wert not married to my Muse,
And therefore mayst without attaint o’erlook
The dedicated words which writers use
Of their fair subject, blessing every book.
Thou art as fair in knowledge as in hue,
Finding thy worth a limit past my praise;
And therefore art enforced to seek anew
Some fresher stamp of the time-bettering days.
And do so, love; yet when they have devised
What strained touches rhetoric can lend,
Thou truly fair wert truly sympathized
In true plain words by thy true-telling friend;
And their gross painting might be better used
Where cheeks need blood; in thee it is abused.

E drept că n-ai fost mire-al Muzei mele,
Deci nu-i greşeală dacă dai citire
Poeţilor ce-n stih fac temenele
Eroului ce poate să-i inspire.
Frumos ca om dar şi ca judecată,
Crezi că prin versu-mi faima ta o scazi;
Deci poţi, avid de nou, să ceri de-ndată
Imagini proaspete, cum se scriu azi.
Prea bine, dragul meu! Dar când, din multe
Cuvinte mari n-o să aduni nimic,
Sinceritatea-ţi sincer să asculte
Ce-i spune pur şi simplu un amic:
Pictura lor pe cei sleiţi să-i dreagă,
Nu chipul tău ce-i plin de-a vieţii vlagă.
(N.ch.)

*

Ce-i drept, tu n-ai nuntit cu Muza mea,
Şi poţi citi, deci, fără nicio vină,
Cuvintele – măiastră temenea –
Pe care barzii cui li-i drag le-nchină.
Frumos fiind pe cât eşti cărturar,
Mă crezi nedemn în stihuri să te-aştern
Şi trebuie să-ţi afli, aşadar,
Un alt gravor mai tânăr, mai modern.
Să-l cauţi deci; dar când vor fi secat
Retoricele sale osanale,
Se va vădi că eu cu-adevărat
Spun adevărul frumuseţii tale;
Mai bine-ar prinde sulimanu-i gros
Pe spelbi obraji; la tine-i de prisos.
(T.D.)

*

N-ai fost perechea muzei mele, aşa e,
Şi lesne poţi să-i înţelegi pe scribii
Ce binecuvântează în vreo foaie
Pe cei iubiţi, cu scula diatribii.
La fel eşti de frumos la chip şi cuget
Şi te înalţi mai sus decât te laud!
Şi-nveşnicit te-ai vrea cu altul, sunet.
În noua stampă chipul să ţi-l caut.
Să nu faci altfel! Când va fi să sune
Retoricile noii osanale,
Să ştii că mintea mea te recompune
Cu adevărul harurilor tale…
Te ocolească doar scorniri stângace
Ce n-au cu tinereţea ta a face.
(Gh.T.)

I never saw that you did painting need,
And therefore to your fair no painting set;
I found, or thought I found, you did exceed
The barren tender of a poet’s debt:
And therefore have I slept in your report,
That you yourself, being extant, well might show
How far a modern quill doth come too short,
Speaking of worth, what worth in you doth grow.
This silence for my sin you did impute,
Which shall be most my glory, being dumb;
For I impair not beauty being mute,
When others would give life and bring a tomb.
There lives more life in one of your fair eyes
Than both your poets can in praise devise.

Eu n-am văzut să-ai lipsă de vopsele,
De-aceea nu ţi-am pus pe farmec fard;
Găseam, sau îi spuneam simţirii mele
Că tu întreci un biet prinos de bard.
Deci cântul meu de-a moţăit, a fost
Ca, viu, să poţi tu însuţi arăta
Cât e-un condei modern de fără rost,
Când el exprimă strălucirea ta.
Tăcerea mea tu drept păcat o iei,
Dar slava mea-i chiar lipsa de cuvinte:
Mut, eu frumosul nu-l stric, cum fac cei
Ce, vrând să dea viaţă, nasc morminte.
Un ochi de-al tău dă viaţă mult mai vie
Decât cei doi poeţi ai tăi pot scrie.
(T.B.)

*

Eu n-am ştiut că-ţi trebuiesc vopsele,
De-aceea frumuseţii fard n-am pus;
Gândeam şi chiar spuneam că-n toate cele,
De orice bard steril eşti mai presus.
De-a adormit cântarea mea de slavă,
Fă ca să poţi tu singur arăta
Că o modernă pană-i prea firavă
Să prindă-un strop din strălucirea ta.
Îmi cerţi tăcerea socotind-o vină;
Deşi-s mai glorios când nu cuvânt;
Tăcând, nu vatăm vraja ta divină
Cum alţii,-n loc de leagăn, nasc mormânt.
Mai multă vlagă e-n privirea ta
Decât doi barzi, ai tăi, pot inventa.
(N.Ch.)

*
N-am socotit că-ţi trebui’ suliman
Şi nu ţi-am pus pe frumuseţe fard;
Eu ştiu (sau cred a şti) că prea sărman
Ţi-ar fi tributul sterp al vrunui Bard…
Drept care pregetasem să te cânt,
Putând tu însuţi lesne arăta
Ce boante par condeiele de rând
Când spun ce scumpă e făptura ta.
Mă cerţi pentru păcatul c-am tăcut,
Deşi tăcerea mi-i spre cinste mie,
Căci n-am rănit frumseţea eu stând mut,
Când criptă-i sapă alţii, vrând s-o-nvie;
Mai mult foc viu în ochiul tău răsfrânt e
Decât pot Barzii tăi cei doi să cânte.
(T.D.)

*

Nu i-am scornit obrazului tău dresuri,
N-acopăr frumuseţea sub vopsea;
Credeam că ai destule înţelesuri
Pentru poeticeasca trudă-a mea.
Iar muza de mi-a aţipit oleacă,
A fost ca tu mai bine să-nţelegi
Cât poate-o pană de acum, săracă,
S-aducă spor simţirii tale-ntregi.
Tăcerea mi-o acuzi, dar e mai bine
O glorie de mut împrumutând;
Astfel nu tulbur farmece divine,
Ca alţii sădind viaţa pe mormânt.
Mai multă viaţă într-un ochi păstrezi
Decât în versul alor tăi aezi!
(Gh.T.)
84

Who is it that says most? Which can say more
Than this rich praise, that you alone are you?
In whose confine immured is the store
Which should example where your equal grew.
Lean penury within that pen doth dwell
That to his subject lends not some small glory;
But he that writes of you, if he can tell
That you are you, so dignifies his story,
Let him but copy what in you is writ,
Not making worse what nature made so clear,
And such a counterpart shall fame his wit,
Making his style admired every where.
You to your beauteous blessings add a curse,
Being fond on praise, which makes your praises worse.
84

Cine-ar putea rosti mai mult decât
Superba odă că tu eşti tu însuţi?
În cine-i vreun tezaur zăvorât,
De-o seamă cu belşugul din cuprinsu-ţi?
Săracă-i pana care nu-ncunună
Pe cel cântat, cu-o slavă cât de mică;
Dar cel ce te-o cânta, de-o şti să spună
Că tu eşti tu, pe-o culme se ridică.
El reproducă ce stă scris în tine,
Fără-a strica ce-a şlefuit natura,
Şi-n mare faimă copia l-o ţine,
Şi toţi au să-i admire scriitura.
Ai printre haruri şi-un blestem: râvneşti
Tot laude; prin asta, le toceşti.
(T.B.)

*

Ce vorbe sunt mai bune. Mai bogate
Decât e lauda că tu eşti tu?
E cineva ce-nchide sub lăcate
Mai mult ca tot ce-ai strâns în tine? Nu!
Sărmană-i pana care-n stare nu e
Pe cel iubit să-l miruie c-o rază;
Dar cel ce ştie-n versuri cum să spuie
Că tu eşti tu, prin cânt se onorează.
Deci lasă-l să te copie; nu poate
Umbri lumina scăpărând din tine
Şi copia îl va cinsti în toate
Şi toţi îl vor vorbi numai de bine.
Dar greu blestem asupra-ţi apăsa-va:
Iubind slăvirea, îţi întuneci slava.
(N.Ch.)

*

Ce pot rosti mai mult, mai mult decât
Elogiul ’nalt că doar cu tine semeni,
Şi ca în tine doar ai zăvorât
Comoara cui ar vrea să-ţi fie-asemeni?
Sunt slabe-acele pene şi calice
Când pe erou l-arată doar cum este,
Dar când de tine slova poate zice
Că eşti cum eşti, cinsteşte-a sa poveste,
Furând măcar ce-i scris în tine-anume,
Şi nestricând fireasca ta splendoare,
De-acel copist va merge vestea-n lume
Că-i demn de admirat şi meşter mare.
Dar cu procletul tău de osanale
Nesaţ, tu vatămi harurile tale.
(T.D.)

My tongue-tied Muse in manners holds her still,
While comments of your praise, richly compiled,
Reserve their character with golden quill,
And precious phrase by all the Muses filed.
I think good thoughts, whilst others write good words,
And, like unletter’d clerk, still cry „Amen”
To every hymn that able spirit affords,
In polish’d form of well-refined pen.
Hearing you praised, I say „Tis so, ’T is true”,
And to the most of praise add something more;
But that is in my thought, whose love to you,
Though words come hindmost, holds his rank before.
Then others for the breath of words respect,
Me for my dumb thoughts, speaking in effect.

Sfioasă şade Muza mea şi tace
Când laude bogate mi te-ncântă
Şi-şi scriu cu aur litera locvace,
Şi nouă muze fraza le-o descântă.
Eu, cugetând când alţii-aştern voroavă,
Strig „Amin”, ca diacul fără carte,
La orice imn, ce-un cap mai de ispravă
Ţi-l toarnă meşter, într-un stil aparte.
Când eşti cântat, exclam: „aşa-i! E bine!”
Şi-n odă vâr şi eu niscai cuvinte,
Dar numa-n gând, căci dragostea de tine,
Deşi mai lentă-n grai, le-o ia-nainte.
La alţii graiul facă-te atent,
La mine gândul, că-i mai elocvent.
(T.B.)

*

Sfielnic, Muza-mi tace, să n-asculte
Lăudătorii cum îţi ţes ispite
Scriind c-un styl de aur versuri multe,
De toate Muzele răşpăluite.
Eu gânduri bune am: ei, vorbe bune
Şi, cantor neşcolit, strig calm: „Amin!”
De-aud un imn pe care, cel ce-l spune,
L-a şlefuit cu un condei mai fin.
Spun, când te-aud slăvit: „Aşa! E drept!”,
Adăugând şi câteva cuvinte –
În minte, doar – dar dragostea din piept
Cuvântului codaş i-o ia ’nainte.
Cinsteşte-n ei cuvântul spus fireşte
Şi-n mine gândul ce, de fapt, grăieşte.
(N.Ch.)

*

Stă Muza mea tăcută-n colţul ei
În timp ce vraf de ode ţi se-adună,
Din auritul altora condei
Strunjit de toate Muzele-mpreună.
Eu ştiu iubi (ei ştiu a scrie doar),
Şi strig „Amin” precum nătângii psalţi
La fiece meşteşugos Tropar
Adus dibaci din pana celorlalţi.
I-aud cântând şi spun „Cuvine-i-se”
Şi vârf adaug ’naltei osanale;
Dar ce simt eu, deşi în gând închis e,
întrece mult acele vorbe goale.
Lor preţuie-le vanul verb limbut,
Iar mie gândul cald, adânc şi mut.
(T.D.)

*

E potolită muza mea, sărmana,
Numai tâlmacii slavei tale, iată,
în litere de aur moaie pana,
Scriind cu toate muzele deodată.
Gândesc de bine, altul gându-mi scrie,
Copist cam necioplit, eu strig „Amin!”
La fiecare imn ce îi învie
Condeiul cel de strălucire plin.
Eşti lăudat şi strig „Aşa-i!” şi-n turmă
Adaug încă laudei grozave
Cuvinte (nerostite) spuse-n urmă,
Dar primele urcând în epitafe…
Iubeşte-n alţii vorbele puzderii
Şi-n mine numai vocile tăcerii…
(Gh.T.)

Was it the proud full sail of his great verse,
Bound for the prize of all too precious you,
That did my ripe thoughts in my brain inhearse,
Making their tomb the womb wherein they grew?
Was it his spirit, by spirits taught to write
Above a mortal pitch, that struck me dead?
No, neither he, nor his compeers by night
Giving him aid, my verse astonished.
He, nor that affable familiar ghost
Which nightly gulls him with intelligence,
As victors of my silence cannot boast;
I was not sick of any fear from thence:
But when your countenance fill’d up his line,
Then lack’d I matter; that enfeebled mine.

Au versu-i larg, plutind cu pânza-n soare
Spre mult prea preţiosul tău favor,
Mi-a-nchis în creier gândurile-n floare,
Schimbând în criptă obârşia lor?
Au duhul său, ce-mpins de duhuri mută
Pe culmi eterne versul, m-a înfrânt?
Nu, nici el, nici confraţii ce-l ajută
Din umbră, nu mă-mpiedică să cânt.
Nici el, nici credincioasa lui stafie,
Ce, noaptea, inspirându-l, îl înşală,
Nu creadă că de ei mă tem a scrie:
Nu ei mă fac să sufăr de sfială,
Ci vraja-n care versul său te-a prins,
îmi taie graiul şi mă lasă-nvins.
(T.B.)

*

Au versul lui, plutind cu mândre vele
Spre tine, să-l cinsteşti împărăteşte,
îngroapă-n creier gândurile mele
Făcând mormânt din sânul ce le creşte?
Au duhu-i învăţat sublim să scrie
De alte duhuri, mă loveşte greu?
Nici el, nici noctambula-i cârdăşie
Nu au uimit vreodată versul meu!
Nici el, nici amicala lui stafie
Ce-l minte inspirându-l nopţi la rând,
Nu creadă că de frică nu pot scrie;
De teamă nu am suferit nicicând.
Dar chipul tău îi umple al său vers
Şi-al meu, că nu te văd, e tot mai şters.
(N.Ch.)

*

Au versul său măreţ, cu mândre vele,
Ce spre făptura-ţi scumpă-ntinse sunt,
Mi-ngroapă-n creier gândurile mele,
Din matca lor făcându-le mormânt?
Au geniul său, de genii mari deprins
A scris ca nimeni altul, m-a răpus?
Nu – el, nici cei ce noaptea-i vin adins
în sprijin, slovei mele spaime nu-s;
El nu, nici blânzii casei lui strigoi
Ce-l umplu de povăţ la vremea serii,
Nu s-or făli că glasul mi-l ogoi;
Deloc din partea lor eu nu mă sperii:
Dar când puteri în stihul său tu pui,
Eu tot mai lânced cânt, căci nu am cui.
(T.D.)

*

Semeţ întinde vela poeziei
Cel ce de preţul tău este legat,
Cum gândului închis în creier fie-i
Mormânt, matricea care l-a-nălţat.
Ce spirite pe creste i-au dus firea
încât lovit de moarte-n faţă-i sunt?
Nici el, nici fraţii lui de nicăirea
N-or să-mi uimească versul care-l cânt.
Nici el, nici nobilele lui vedenii
Care-i înşală ochii-n asfinţit
N-or să-mi învingă linişti şi muţenii
Nicicând de teama lor n-am suferit.
Când versu-i umpli lui, cu inspirare,
Al meu rămâne fără de suflare.
(Gh.T.)
87

Farewell! Thou art too dear for my possessing,
And like enough thou know’st thy estimate:
The charter of thy worth gives thee releasing;
My bonds in thee are all determinate.
For how do I hold thee but by thy granting?
And for that riches where is my deserving?
The cause of this fair gift in me is wanting,
And so my patent back again is swerving.
Thyself thou gavest, thy own worth then not knowing,
Or me, to whom thou gavest it, else mistaking;
So thy great gift, upon misprision growing,
Comes home again, on better judgement making.
Thus have I had thee, as a dream doth flatter,
In sleep a king, but waking no such matter.

Adio! Prea de preţ eşti pentru bietul
Calic ce sunt şi prea-ţi ştii preţul bine!
Te-a liberat valoarea ta. Sinetul
Ce ne lega – scadent – te-a rupt de mine.
Căci, cum să te păstrez decât cerşind?
Şi de te am, comoara-i meritată?
Când dreptul de-a te-avea mi-l văd lipsind,
Balanţa mea-n folosu-ţi să nu bată?
Când ţi-ai dat eul, nu-ţi ştiai valoarea
Sau mă credeai de-un dar de preţ mai vrednic.
Azi ţi-nzeceşte preţul înşelarea
Şi te retragi, căci judeci mai temeinic.
În fapt te-aveam? În vise ce-amăgesc?
Visam că-s rege. Nu-s, când mă trezesc.
(I.F.)

*

Adio! La cât am eşti prea de vază,
Ba chiar cunoşti cât preţuieşti în toate:
Virtutea-i actul ce te liberează
Şi datoriile ţi-s expirate.
Te pot reţine dacă tu nu vrei?
Prin ce-aş, putea fi demn de-aşa comoară?
Să-ţi stăpânesc frumosul, n-am temei,
Deci vechiul privilegi al tău e iară.
Când mi te-ai dat ştiai valoarea-ţi, oare,
Sau te-a-nşelat cel dăruit de tine?
Azi, darul tău crescând după eroare,
Ţi-l reîntorci, că judeci mult mai bine.
Ai fost al meu, ca-n vis, adeseori;
Un rege-n somn e un nimic în zori.
(N.Ch.)

*

Adio, dar prea scump! Nemeritat e
În faţa sărăciei mele preţul;
Hrisovul ce-ţi conferă libertate
Nu-i şi al meu, al meu e doar dispreţul!
Să te păstrez, dar cum? Sub stea umilă
Sunt demn de avuţiile-ţi prea multe?
Pierdut îmi e temeiul, fară milă
Cuvintele-mi de tine vor s-asculte.
Nu-ţi ştiai preţul când mi-ai fost aproape,
Te-ai înşelat crezându-mă-nţeleptul,
Lumina ce mi-ai dat o să se-ngroape
În tine, cum a fost şi cum e dreptul.
Ai fost al meu, cel ce cu fum se-alege:
Treaz, sunt nimic, numai în vis sunt rege…
(Gh.T.)

When thou shalt be disposed to set me light,
And place my merit in the eye of scorn,
Upon thy side against myself I’ll fight,
And prove thee virtuous, though thou art forsworn.
With mine own weakness being best acquainted,
Upon thy part I can set down a story
Of faults concealed, wherein I am attainted;
That thou in losing me shalt win much glory:
And I by this will be a gainer too;
For bending all my loving thoughts on thee,
The injuries that to myself I do,
Doing thee vantage, double-vantage me.
Such is my love, to thee I so belong,
That for thy right myself will bear all wrong.

Când vei găsi că-s vrednic de ruşine,
Şi-o să mă vezi ridicol ca valoare,
M-oi ponegri şi eu, ţinând cu tine,
Ca tu să pari loial, deşi-i trădare.
Scăderile eu mi le ştiu mai bine,
Şi, dacă vrei, un hronic îţi pot scrie
Al petelor ce stau ascunse-n mine:
Deci, de mă pierzi, câştigi în măreţie.
Câştig şi eu prin asta, căci iubirea
Fiindu-mi toată închinată ţie,
De-ţi fac, când însumi eu mi-aduc jignirea,
Vreun bine, mi-e un dublu bine mie.
Atât de mult mi-eşti drag şi sunt al tău,
Că, vrându-ţi bine, sufăr eu ce-i rău.
(T.B.)

*

Când o să vrei să-mi umpli de ruşine
Renumele, dispreţuindu-l, eu
De partea ta voi fi, luptând cu mine
Să-ţi apăr cinstea, chiar de-nşeli mereu.
îmi ştiu greşelile şi-ţi pot trimite
Povestea lor în scris şi-aşa afla-vei
Cusururile-n mine tăinuite;
Pierzându-mă, câştigi cununa slavei.
Şi eu voi câştiga din lupta asta
Căci dragostea ce ţi-o închin zelos
E cu priinţă – chiar de-mi fac năpasta
Cu mâna mea – e dublul meu folos.
Aşa-i iubirea mea: fiind al tău,
Rabd pentru-a ta dreptate orice rău.
(N.Ch.)

*

Când de nimic voi fi în faţa ta
Şi cu ai scârbei ochi ai să mă vezi,
Sperjur ce eşti, cu mine voi lupta
Că-i dreptul tău s-o faci strângând dovezi;
Ştiindu-mi eu metehnele mai bine,
Pot da (să-ţi vie-n sprijin) un pomelnic
Cu câte hibe coc ascunse-n mine,
Potrivnic mie, ţie mult prielnic;
Dar şi aşa câştigu-i tot al meu,
Căci, închinându-ţi orice gând şi dor,
Ponosul ce-mi pricinui însumi eu
îmi e de două ori folositor.
De drag ce-mi eşti, eu ţie mă subjug:
Ca tu să birui, urc pe orice rug.
(T.D.)

*

De-ai vrea să mă arunci pe rug şi-n ochii
Etern-zeflemitori voi fi ridicul,
Lupta-voi împotrivă-mi să-ţi apropii
Virtuţile, tu, laşul şi nimicul…
Ştiindu-mi vulnerarea cel mai bine
Un catastif să-l umplu-aş fi în stare
Cu lungul şir de fapte de ruşine
Şi-aşa, pierzându-mă, câştigi splendoare.
Totuşi şi eu voi izbândi, desigur,
Când e al tău tot ce-n fiinţa-mi zace,
Căci, vezi, jignirea ce-mi aduc eu singur
De două ori m-a fericit, de-ţi place…
îmi eşti atât de drag încât, la rău,
Eroarea o încerc în locul tău.
(Gh.T.)

Say that thou didst forsake me for some fault,
And I will comment upon that offence:
Speak of my lameness, and I straight will halt,
Aqainst thy reasons making no defence.
Thou canst not, love, disgrace me half so ill,
To set a form upon desired change,
As I’ll myself disgrace; knowing thy will,
I will acquaintance strangle and look strange;
Be absent from thy walks; and in my tongue
Thy sweet beloved name no more shall dwell,
Lest I, too much profane, should do it wrong,
And haply of our old acquaintance tell.
For thee, against myself I’ll vow debate,
For I must ne’er love him whom thou dost hate.

Să spui că m-ai lăsat din vina mea,
Şi mă oblig sa strig că-s eu de vină!
Să spui că-s şchiop şi eu voi şchiopăta,
Dând defăimării tale-n veci pricină.
Tu nu mă poţi bârfi pe sfert de rău
(Cu gând să-ţi dai trădării-ndreptăţire),
Cât pot eu singur, de mă vrei călău
Iubirii noastre, duşman şi-n privire.
Fugind din cale-ţi, mut când ţi-or rosti
Mult îndrăgitul nume alţii-n preajmă,
Să nu-ţi fac rău cumva de-aş aminti
Ce dragi ne-aveam cât n-am intrat în vrajbă.
De dragul tău, eu singur m-oi huli:
Pe cel ce ţi-e urât nu-l pot iubi.
(I.F.)

*

Zi că, având cusururi, m-ai lăsat
Şi eu voi întări tot ce m-acuză;
Zi-mi şchiop şi-oi şchiopăta imediat
Neapărându-mă cu nicio scuză.
Nici pe jumate nu-mi poţi face rău,
De vrei să-i dai temei schimbării tale,
Pe cât pot eu; şi dacă-i gândul tău,
Ca doi străini ne vom privi pe cale.
N-o să-ţi mai ies în drum şi al tău nume
Atât de drag, o să mi-l şterg din minte
Ca să nu-ţi fac, profan, vreun rău anume
Trădând întâmplător ce-a fost ’nainte.
Şi pentru tine contra-mi voi lupta
Urând pe cel ce iscă ura ta.
(N.Ch.)

*

Pentru vreo vină spune că mă lepezi
Şi voi primi ponosul; strigă chiar
Că-ş şchiop, şi-mi poticni-voi paşii repezi,
Nedepărtând amarul tău pahar;
Tu nu mă poţi huli aşa de greu
Ca să-ţi îndritui firea schimbătoare,
Cât mă hulesc… ştiind ce vrei, chiar eu
Curm legătura şi străin voi pare.
Te-oi ocoli si nu va mai suna
Pe buza mea frumosul nume drag,
Mişel cum sunt, nevrând a-ţi căşuna
Dând vechea noastră dragoste-n vileag.
Chiar eu asupră-mi jur să strâng năpăşti:
Căci nu-l iubesc pe-acela ce-l urăşti.
(T.D.)

*

Mă laşi, îmi spui, pentru prea multe patimi
Şi te-nţelege firea-mi guralivă,
îmi spui că-s şchiop şi grabnic glezna-mi clatin,
Nu-ţi stau nici cu o vorbă împotrivă.
Nu poţi, măsura multelor prigoane
S-o dai, iubire, când îţi ies în cale,
Cum însumi, îmi spun vorbele duşmane
Făcându-mă străin fiinţei tale.
Voi fi străin de pasul tău şi gura
Dulcele nume n-o să ţi-l mai sune
Şi n-am s-ajung, profan, să-ntrec măsura
Trădând ce-a fost cândva să ne adune.
Doar împotrivă-mi vorbele-am să caut:
Ce tu urăşti, nicicând nu pot să laud.
(Gh.T.)

Then hate me when thou wilt; if ever, now;
Nour, while the world is bent my deeds to cross,
Join with the spite of fortune, make me bow,
And do not drop in for an after-loss;
Ah! Do not, when my heart hath ’scaped this sorrow,
Come in the rearward of a conquer’d woe;
Give not a windy night a rainy morrow,
To linger out a purposed overthrow.
If thou wilt leave me, do not leave me last,
When other petty griefs have done their spite,
But in the onset come: so shall I taste
At first the very worst of fortune’s might;
And other strains of woe, which now seem woe,
Compar’d with loss of thee will not seem so.

De vrei să-mi porţi deci ură, fă-o azi,
Acum, când lumea vină-mi află-n toate;
Fii soţ al soartei, calcă-mi pe grumaz,
Şi-asupră-mi nu la urmă te abate.
Ah, nu când jalea îmi va sta să-apună,
Să-mi vii, val ultim la un chin răzbit;
Vântoasei nopţi nu-i da în zori furtună,
Doar ca să n-aibă iadul un sfârşit.
De vrei să pleci, te du, nu aştepta
Să-ndur întâi amaruri mai uşoare;
Fii primul care dă, să pot gusta
De la-nceput a sorţii necruţare.
Iar relele ce-asupra mea s-au pus,
Dacă te pierd, mi s-or părea că nu-s.
(T.B.)

*

Urăşte-mă acum sau niciodată;
Acum, când toată lumea-i contra mea,
Fă-ţi răutatea sorţii aliată
Şi-nfrânge-mă, dar nu întârzia.
Ah! Să n-ataci din spate când abia e
Necazu-nvins şi inima scăpată;
Nu-i da vântoasei nopţi la ziuă ploaie
Şi nici dezastrului promis, durată.
De pleci, n-o fă în ultimul minut
Când fi-voi frânt de chinuri mai mărunte,
Ci dă asalt: să gust de la-nceput
Urgia sorţii care-o să mă-nfrunte.
Dar orice rău, ce-acum mai rău mi-apare,
Cu pierderea-ţi nu are-asemănare.
(N.Ch.)

*

Mă poţi urî când vrei – şi acum, de-i scris,
Acum când tuturor le sunt urât,
Ajută sorţii când potrivnici mi-s,
Dar nu lovi când fi-voi doborât.
Ah, nu mă pedepsi să se-ntărâte
Aleanul ce abia l-alin în piept,
Nu da zori jìlavi nopţii viforâte
Spre-a trăgăna pierzania ce-aştept.
De mă alungi, să nu m-alungi târziu
Când alte păsuri mici vor fi trecut;
Dă tu întâiul iureş, frânt să fiu
De-al soartei pumn năprasnic, la-nceput;
Şi alte-amaruri n-or părea amare
Cum par, precât a ta înstrăinare.
(T.D.)

Some glory in their birth, some in their skill,
Some in their wealth, some in their body’s force;
Some in their garments, though new-fangled ill;
Some in their hawks and hounds, some in their horse;
And every humour hath his adjunct pleasure,
Wherein it finds a joy above the rest:
But these particulars are not my measure;
All these I better in one generat best.
Thy love is better than high birth to me,
Richer than wealth, prouder than garments’ cost,
Of more delight than hawks or horses be;
And having thee, of all men’s pride I boast:
Wretched in this alone, that thou mayst take
all this away and me most wretched make.

Sunt unii mândri că-s de neam. Mai sunt
De bani, de har, de vârsta ce le-o dai,
De scump-plătitul, hâd, modern veşmânt,
De şoimii lor, de câinii lor, de cai.
Sunt firi si firi: plăcerea şi-o găseşte
În viaţă fiecare-n felul lui.
Pe mine, însă, ce mă fericeşte
E mai presus de binele oricui.
Iubirea-ţi mai de preţ mi-e şi mai sfântă
Decât averi, ori rang, ori strai, ori nume.
Nici şoimi, nici câini, nici cai nu mă încântă:
De tine-s mândru cât de-o-ntreagă lume.
Nenorocirea-i doar că poţi să faci
Oricând s-ajung sărac între săraci.
(I.F.)

*

Sunt unii mândri de strămoşii lor,
Alţii de har, de-averi, de muşchii tari,
Unii de-un strai modern, dar ţipător,
Alţii de şoimi, de câini, de armăsari.
Pe fiecare altceva îl fură
Şi-i mulţumit mai mult ca ceilalţi, poate;
Dar toate astea nu mi-s pe măsură,
Că într-un singur bun le-adun pe toate.
Iubirea ta mi-e stirpea cea mai bună,
Întrece-averi, veştminte, şoimi şi cai;
Fiind cu tine pururi împreună
Sunt lăudat de-o lume prin ce-mi dai.
Dar teamă mi-i că tu poţi să mă faci,
Luându-mi tot, sărac între săraci.
(N.Ch.)

*

Trufàşi de herbul stirpei unii sunt,
De-averi, de arta, de virtutea lor,
Ori – sclavi scălâmbei mode – de veşmânt,
De cal, de câini, de şoimul vânător;
Şi din aceste-alinturi, fiecare
îşi ia răsfăţul cel mai drag din toate…
Dar ele mie nu-mi dau desfătare;
În ce am eu sunt toate-ngemănate.
Iubirea ta mai scumpă mi-i decât
Averea, herbul, straiul boieresc,
Iar şoimii, caii nu-mi plac nici atât;
Că eşti al meu cât nimeni mă fălesc…
Deplâng un singur lucru: tot ce-am strâns
îmi poţi lua, şi-atunci mă faci de plâns.
(T.D.)

*

Se laudă cu-obârşia cutare,
Cu-averea altul, cu puterea mâinii
Sau cu veşmintele-i, cam ţipătoare,
Ba, unii chiar cu şoimii, caii, câinii…
Tot omul are-n viaţă o plăcere
Ce-l face fericit. Măsura mea
E alta: dragostea-ţi! Şi-s de părere
Că-avere mai de preţ nu poţi avea.
Ea-ntrece orice rang şi bogăţie
Şi-i mai frumoasă ca orice veşmânt,
Sau cal, sau şoim. Şi, mulţumită ţie,
Mai mândru decât orişicare sunt!
Dar ia-mi iubirea, şi rămân deodată
Cel mai bicisnic om din lumea toată!
(P.S.)

But do thy worst to steal thyself away,
For term of life thou art assured mine;
And life no longer than thy love will stay,
For it depends upon that love of thine.
Then need I not to fear the worst of wrongs,
When in the least of them my life hath end.
I see a better state to me belongs
Than that which on thy humour doth depend:
Thou canst not vex me with inconstant mind,
Since that my life on thy revolt doth lie.
O! What a happy title do I find,
Happy to have thy love, happy to die:
But what’s so blessed-fair that fears no blot?
Thou mayst be false, and yet I know it not.

Dar fă-mi supremul rău şi fugi de mine!
Tu mi-ai fost dat pentru viaţa toată,
Iar viaţa cât iubirea ta mi-o ţine,
Fiindcă de iubirea ta-i legată.
Nu mă mai tem de cel mai rău din rele,
Când cel mai mic viaţa mi-o omoară;
Văd tâlcuri mai senine sorţii mele,
Decât să-atârn de firea ta sprinţară.
Oricum te schimbi, nu-mi mai stârneşti durere,
Căci toana ta din viaţa-mi face parte;
O, cât de fericită mângâiere:
Ferice că te am, ferice-n moarte!
Dar ce-i frumos şi sfânt şi fără pată?
Poţi să mă-nşeli, să nu ştiu niciodată.
(T.B.)

*

Fă-mi cel mai mare rău şi fugi de mine
Pe-ascuns! Îmi eşti sortit pe viaţa-ntreagă,
Iar viaţa-mi cât iubirea ta va ţine
Fiindcă de iubirea ta se leagă.
De răul cel mai mare nu mi-e teamă,
Dar viaţa mea de cel mai mic mi-o tem.
Ştiu că o soartă mai de preţ mă cheamă
Decât acea ce-ţi este la cherem.
Nu mă-ntristează firea-ţi schimbătoare,
Căci viaţa mea ursită-i ca s-o poarte;
O, fericit destin am eu, prin care
Ferice-n dragoste-s, ferice-n moarte.
De ce-i mânjit de teamă tot ce-i sfânt?
Pot fi-nşelat, dar făr’ să ştiu că sunt.
(N.Ch.)

*

Fă-mi oricât rău ca să te smulgi de mine
Tu tot al meu rămâi întreaga viaţă;
Şi cât iubirea-ţi viaţa mea va ţine,
Căci ea de-această dragoste se-agaţă.
Cum să mă tem de cel mai rău din rele
Când pot muri din orişicare fleac?
Şi văd: mai blând e crugul stelei mele,
Decât de-aş fi s-atârn de bunu-ţi plac.
Al tău duh lainic n-are cum să-mi strice
Când zilele mi-anin de-un vânzător…
Vai, cât de fericit mă faci: ferice
Că mă iubeşti, ferice-s şi când mor!
Dar e vrun cer mereu de nori pustiu?
Viclean poţi fi, şi eu să nici nu ştiu…
(T.D.)

*

Un rău mai crunt decât să pleci poţi face,
Tu, ce-mi eşti dat pe toată viaţa mie?
Doar cât iubeşti viaţa-mi se desface,
Lungi, zilele sub umbra ta să-mi fie.
De răul cel mai mare nu-mi tem viaţa,
Când răul cel mai mic stă s-o suprime,
Alt rost gândesc să-mi lumineze faţa,
De tine-atârn şi-s fără tine nime.
Nu poţi, cu mânierile prea dese
Să-mi tulburi ziua: spaima-mi este plata
Şi-astfèl, cu temelii abia-nţelese,
Iubirea mi-o aşez, de moarte gata…
Cine-i mereu frumos, cinstit şi viu?
Tu poţi să minţi şi eu pot să nu ştiu…
(Gh.T.)

93

So shall I live, supposing thou art true,
Like a deceived husband; so love’s face
May still seem love to me, though alter’d new;
Thy looks with me, thy heart in other place:
For there can live no hatred in thine eye,
Therefore in that I cannot know thy change.
In many’s looks the false heart’s history
Is writ in moods and frowns and wrinkles strange,
But heaven in thy creation did decree
That in thy face sweet love should ever dwell;
Whate’er thy thoughts or thy heart’s workings be,
Thy looks should nothing thence but sweetness tell.
How like Eve’s apple doth thy beauty grow,
If thy sweet virtue answer not thy show!

Gândind că-mi porţi credinţă,-am să-mi duc viaţa
Ca soţul înşelat, şi masca moartei
Iubiri văzându-ţi, voi gândi că-i faţa
Iubirii, chiar când inima-ţi departe-i.
Cum ochii tăi nicicând n-arată ură,
Eu n-am să pot în ei citi schimbarea:
Sunt mulţi ce-n toane, şi-n căutătură,
Şi-n mutre crunte-şi publică trădarea.
Dar cerul, zămislindu-te, vroi
Ca ochii tăi s-arate doar iubire,
Şi orice gând sau dor te-ar mistui
Să nu ţi se-oglindească în privire.
Frumosu-ţi chip ca mărul Evei creşte,
De n-ai în suflet ce mărturiseşte.
(I.F.)

*

Eu voi trăi convins că nu mă-nşeli,
Ca soţul prost; amorul nu se schimbă
La faţă, chiar când nu mai e fidel;
Ţi-s ochii-aici, iar gândul ţi se plimbă.
Cum ochii tăi nu ştiu să-arate ură,
N-am cum afla din ei de-i vreo schimbare;
La mulţi trădarea-i în căutătură,
Şi-o vezi în jocul feţei şi-n purtare.
Dar cerul, plămădindu-te, dori
Să n-ai pe chipul tău decât iubire,
Şi-orice simţiri sau gânduri te-or munci,
Să-arăţi doar duioşie prin privire.
Ca mărul Evei îţi va fi splendoarea,
De nu ţi-e firea cum ţi-e-nfăţişarea.
(T.B.)

*

Eu voi trăi convins, ca soţul prost,
Că-mi eşti fidel; aşa poate să-mi pară
Iubirea-ţi, chiar de nu-i tot cum a fost;
Deşi mă vezi, ţi-e inima hoinară.
Cum nu văd ură în privirea-ţi pură
Nu pot citi în ea schimbări, deşi
Mulţi au trădarea scrisă-n uitătură,
Pe chipul lor şi-n felul lor de-a fi.
Dar cerul hotărî, când te-a zidit,
Ca faţa ta iubirea s-o răsfeţe,
Să nu răzbată gândul tăinuit
Din inimă-n priviri; numai blândeţe.
Ca mărul Evei farmecu-ţi înşală,
Virtutea de nu-ţi iese la iveală.
(N.Ch.)

*

Trăi-voi, deci, ca soţul tras pe sfoară
Crezând că nu mă minţi; şi chipul drag
Al dragostei tot proaspăt o să-mi pară
Când mă priveşti cu gândul dus pribeag;
Căci tu cum sila nu ţi-o cerni prin gene,
De-a ta schimbare n-am să prind de veste…
Ades povestea inimii viclene
în încruntări şi-n schime scrisă este,
Dar Cerul vru, când fost-ai tu croit,
Pe chipul tău iubirea domn să fie
Şi, orice simţi sau cugeţi, negreşit
În ochi să găzdui numai duioşie.
O, vraja ta ca mărul Evei pare,
De nu te porţi cum eşti la-nfăţişare.
(T.D.)

*

Trăiesc şi cred că tu îmi porţi credinţă,
Că nu-s smintitul soţ şi-aşa-n iubire,
privirea ta e-aici, făgăduinţă,
Dar inima n-o află nicăire.
În ochii tăi cum ura nu se-aşează,
Nu pot citi de m-au vândut, cum poate,
Altora, ochii, gândul li-l trădează
Cu licărul unor priviri ciudate.
Cerul, zidindu-te, a-nscris hrisoave:
Numai iubire faţa ta să poarte
Şi ochii să primească-n ore grave
Numai dulceaţa cea fără de moarte…
Fire şi chip, de nu le laşi gâlcevei,
Va fi splendoarea ta ca mărul Evei!
(Gh.T.)

They that have power to hurt and will do none,
That do not de the thing they most do show,
Who, moving others, are themselves as stone,
Unmoced, cold, and to temptation slow;
They rightly do inherit heaven’s graces
And husband nature’s riches from expense;
They are the lords and owners of their faces,
Others but stewards of their excellence.
The summer’s flower is to the summer sweet,
Though to itself it only live and die,
But if that flower with base infection meet,
The basest weed outbraves his dignity:
For sweetest things turn sourest by their deeds;
Lilies that fester smell far worse than weeds.

Cei ce-ar putea lovi şi nu lovesc,
Şi-arată crunţi, dar nu fac fapte crunte,
Cei ce, clintind pe-atâţi, nici nu clintesc,
Şi, reci la ispitiri, nu le-ntind punte,
Pe drept au moştenit din slavă haruri:
Stăpâni pe zestrea firii-s legiuiţi!
Sunt domni şi pe-ale propriei firi daruri,
Iar ceilalţi, slugi sunt ăstor evgheniţi.
Şi floarea verii, verii mult i-e dragă
(Deşi-a trăit şi moare pentru sine),
Dar spre gunoi când a-nceput să tragă,
O-ntrece-n preţ un simplu mărăcine.
Căci numai foarte-dulcele se-acreşte;
Şi-un crin miroase-a boz când putrezeşte!
(I.F.)

*

Cel ce-ar putea lovi, dar nu loveşte,
Cel ce la fapte-i altcum decât pare,
Cel ce, mişcând pe alţii, nu clinteşte,
Ci-i sloi şi piatră, şi-n ispită-i tare,
Pe drept din ceruri graţii moşteneşte,
Şi ţine-n mâini a Firii avuţie;
îşi poartă privilegiul boiereşte,
Iar altu-i doar argat pe-a lui moşie.
A verii floare vara o admiră,
Deşi doar ei îşi dă-n boboc şi moare,
Dar farmecele când îi putreziră,
O-ntrece orice scai la căutare:
Ce-i dulce, dă, prin fapte, în venin;
Stricat, mai rău ca scaiul pute-un crin.
(T.B.)

*

Cei ce, putând lovi, n-o fac deloc
Şi-n fapte nu-s aşa precum arată;
Cei ce, clintind pe alţii, stau pe loc
Şi nu cad robi ispitei niciodată,
Pe drept au moştenit cereasca milă
Şi-avutul Firii-l cheltuiesc cum vor.
Sunt propriii lor stăpâni; ceilalţi, umilă
Servime a desăvârşirii lor.
A verii floare-i este verii dragă
Deşi doar pentru ea dă rod şi moare,
Dar când îi seacă seva ce-i dă vlagă,
O-ntrece-n preţ şi-un boz fără valoare.
Tot ce e dulce se acreşte iute
Şi-un putred crin mai rău ca bozul pute.
(N.Ch.)

*

Acei ce pot răni şi n-o fac, cei
Ce nu se poartă cum părea vădit,
Cei ce, stârnind pe alţii, par de stei,
Reci, nestârniţi şi greu de-ademenit,
Primesc pe drept celeste privilegii
Şi-oblăduie-ale Firii mari comori;
Sunt ei stăpânii zestrei lor, şi regii,
Iar ceilalţi, doar vătaşi măriei lor.
E-al verii mir văratica răsură
(Deşi stingheră vieţuie şi moare),
Dar când o scurmă scârnava coptură,
Chiar bozul prost întrece mândra-i floare…
Căci lucrurile dulci se-acresc prea iute;
Mai rău ca bojii crinul putred pute.
(T.D.)

*

Cei care pot lovi şi nu lovesc,
Cu chip fălos dar fapta ne-mplinită,
Mişcând pe alţii, înşişi se-mpietresc,
Reci, neclintiţi şi lâncezi la ispită;
Cereşti hatâruri, dreaptă-i moştenirea
Cum zestrea firii ei cuminţi strângând,
Simţi că sunt domni, făgaş li-e stăpânirea,
Iar ceilalţi, la mărimi, slujbaşi de rând.
A verii floare vara-mpodobeşte,
Şi-un trai şi-o moarte pentru ea se-mplină,
Dar molima mârşavă de-o izbeşte,
Mai demn se stinge-o biată de neghină:
Mireasma, fapta-o ferecă-n duhoare,
Miezme nu-s ca dintr-un crin ce moare.
(M.M.)

How sweet and lovely dost thou make the shame
Which, like a canker in the fragrant rose,
Doth spot the beauty of thy budding name!
O! In what sweets dost thou thy sins enclose;
That tongue that tells the story of thy days,
Making lascivious comments on thy sport,
Cannot dispraise but in a kind of praise;
Naming thy name blesses an ill report.
O! What a mansion have those vices got
Which for their habitation chose out thee,
Where beauty’s veil doth cover every blot
And all things turn to fair that eyes can see.
Take heed, dear heart, of this large privilege;
The hardest knife ill-used doth lose his edge.

Ce dulce pare-a ta neruşinare,
Ce, ca un vierme-ascuns printre petale,
Îţi roade strălucitul nume-n floare!
O, sub cât har stau viciile tale!
Dar limba ce viaţa ţi-o dezghioacă
Şi ca pe-un desfrânat te povesteşte.
Nu poate peste laude să treacă:
Zicând pe nume-ţi, bârfa şi-o sfinţeşte.
O, ce palat păcatu-avu de-a gata,
Când te-a ales pe tine drept cetate,
în care-un văl de vrajă-ascunde pata,
Iar ce văd ochii, par frumoase toate!
Ai grijă de-acest har; purtat prosteşte,
Pumnalul cel mai aprig se ştirbeşte.
(T.B.)

*

Neruşinarea ta-i atrăgătoare
Par, ca un vierme-ntrandafir intrat,
îţi roade minunatul nume-n floare;
O, în ce rai ascunzi al tău păcat
Dar buzele, că ştiu ce faci în viaţă.
Spunând ce desfrânat e traiul tău,
Nu pot huli, căci numele-ţi răsfaţă
Şi, de-i rostit, sfinţeşte orice rău.
O, ce palat au viciile toate
în care stau la tine în ogradă,
în care vraja-i văl peste păcate
Ca ochii doar frumosul să îl vadă.
Dar nu te-ncrede-n harul tău orbeşte:
Rău folosit, cuţitul se toceşte.
(N.Ch.)

*

Cât farmec dulce-aduni pe-acea ruşine
Ce, ca un vierme-n roze parfumate,
Vrea faima-mbobocită să-ţi întine!
O, cât balsàm îţi torni peste păcate!
Când limba spune basmul vieţii tale
Hulind lumeşte zburda ta prin lume,
Nu clevete se-aud, ci osanale;
Sfinţită-i chiar şi bârfa de-al tău nume.
Ah, ce palat păcatelor le-ai dat
Când şi-au ales lăcaş, acolo unde
Orice se vede-i înfrumuseţat
Şi tot ce-i slut sub gingaş văl se-ascunde!
De-atât noroc, iubite, fie-ţi frică:
Tăişul ager, rău purtat, se strică.
(T.D.)

Some say thy fault is youth, some wantonness;
Some say thy grace is youth and gentle sport;
Bath grace and faults are loved of mare and less:
Thau mak’st faults graces that to thee resort.
As on the finger af a thraned queen
The basest jewel will be well esteem’d,
So are those errors that in thee are seen
To truths translated and far true things deem’d.
How many lambs might the stern wolf betray,
If like a lamb he could his looks translate!
How many gazers mightst thau lead away,
If thau wauldst use the strength of all thy state!
But do not so; I love thee in such sort,
As thou being mine, mine is thy good report.

96

Un tânăr te văd unii, cu păcate,
Un tânăr plin de har te văd ceilalţi;
Păcat şi har la fel ţi-s alintate:
Tu-n har prefaci păcatul, şi-l înalţi.
Pe-o mână de regină domnitoare,
O piatră falsă zici că-i nestemată;
La fel, minciuna când în tine-apare,
Sub haina adevărului se-arată.
Câţi miei n-ar amăgi un lup turbat,
De-ar semăna cu mieii la vedere?
De câţi te-ai face şi tu admirat,
De-ai folosi întreaga ta putere?
Să n-o faci însă! Te iubesc aşa,
Că-al meu fiind, a mea-i şi faima ta.
(T.B.)

*

Spun unii: tânăr eşti, deci cu păcate;
Spun alţii: tinereţea-i harul tău;
Dar şi păcat şi har ţi-s adorate,
Căci tu faci har din tot ce-n tine-i rău.
Precum pe degetul unei regine
Şi-o sticlă pare că-i un nestemat,
Orice minciună izvorând din tine
Devine adevăr adevărat.
Câţi miei n-ar păcăli un lup cumplit
De le-ar ieşi în chip de miel în cale!
De câţi admiratori ai fi iubit,
De-ai vrea să îi supui puterii tale!
Dar să n-o faci! Eu te iubesc şi-aşa:
Fiind al meu, a mea-i şi slava ta.
(N.Ch.)

*

S-a spus: „… păcat că-i prea zglobiu, prea june”,
S-a spus: „… în asta chiar stă vraja lui”:
Tu şi în greşuri farmec ştii a pune
Şi, vrednic sau nemernic, placi oricui.
Aşa precum pe degete regale
Plăteşte mult şi cel mai prost inel,
Şi tu preschimbi cusururile tale
În fapt cinstit, de cinste demn, la fel.
Câţi miei ar fi să-nşele lupul rău,
De-ar şti cumplitul ca un miel s-arate!
Câţi ochi ai ului în jurul tău,
De-ar fi să-ţi cheltui darurile toate!
Să n-o faci, deci: mi-eşti drag încât aşa
Cum eşti al meu, şi faima-ţi e a mea.
(T.D.)

How like a winter hath my absence been
From thee, the pteasure of the fleeting year!
What freezings have I felt, what dark days seen!
What old December’s bareness every where!
And yet this time removed was summer’s time;
The teeming autumn, big with rich increase,
Bearing the wanton burden of the prime,
Like widow’d wombs after their lords’ decease:
Yet this abundant issue seem’d to me
But hope of orphans and unfather’d fruit;
For summer and his pleasures wait on thee,
And, thou away, the very birds are mute:
Or, if they sing, ’tis with so dull a cheer
That leaves look pale, dreading the winter’s near.

La fel cu iarna mi-a fost lipsa ta,
O, tu, plăcerea anului ce piere!
Ce îngheţat eram, cum vremuia!
Ce ger pustiu pe toate sta-n putere!
Şi totuşi, adia văratic soare,
Şi toamna ne sporea bogată-n tort,
Purtând o caldă binecuvântare,
Ca trup de văduvă când soţu-i mort,
Dar tot belşugul îmi părea nedreaptă
Nădejde fără floare, rod sărac,
Când bucuria verii te aşteaptă
Şi tu plecat, chiar păsările tac.
Ori, de mai cântă, e cu-atâta jale,
Că frunzele pălesc pe-a iernii cale.
(I.P.)

*

Ce ierni mă-ntroieneau când stam departe
De tine, soare-al anului ce trece!
Ce beznă-n miez de zi, ce-ngheţ de moarte,
Ce suflu de decembrie-n toate, rece!
Deşi, prădat de vară-n toiul verii,
Iernând în toamna doldora de rod,
Ce-aşa-şi plătea altoiul primăverii
Cum pântecele văduvei prin plod,
Potopul ei de poame, pentru mine,
Ou sterp era, ce pui nu poate scoate.
Căci mie-mi râde vara doar prin tine,
Şi când lipseşti tac păsările toate.
Sau, de dau voce,-atât amar e-ntr-însa,
încât, crezând că-i iarnă, cade frunza.
(I.F.)

*

Ce iarnă mi-a părut, când stăm departe
De tine, dar al anului zburatic!
Cât ger am cunoscut, ce zile moarte,
Şi-n toate, ce Decembrie sălbatic!
Şi totuşi acest hău a fost o vară,
Când toamna, într-un spor de necuprins,
Purta în pântec rod de primăvară,
Ca văduva al cărei soţ s-a stins.
Belşugu-i însă îmi părea doar vis
De prunc orfan, şi roadă nenăscută,
Căci doar prin tine vara-i paradis,
Iar de lipseşti, chiar pasărea e mută;
Sau, de-o cânta, e-atât de tristă-n glas,
Că-i galben codrul, ca de-al iernii pas.
(T.B.)

*

Ca-n toiul iernii m-am simţit, departe
De tine, har al anului ce trece;
Simţit-am ger, văzut-am zile moarte
Şi peste tot un sterp decembre, rece.
Şi totuşi fu o vară prea frumoasă;
O toamnă rodnică din cale-afară
Creştea în sân, ca văduva rămasă
Fără de soţ, altoi din primăvară.
Belşugul îmi părea nădejde frântă
A unui rod orfan şi prea sărac,
Căci vara doar prin tine mă încântă,
Iar când lipseşti şi păsările tac.
De cântă, trilu-i plin de-aşa durere
Încât, crezând că-i iarnă, frunza piere.
(N.Ch.)

*

Tu de-ai plecat ce iarnă s-a pornit,
Fugare, fericirile-au zburat,
Ce frig mi-a fost, nici luna n-a ieşit!
Stăpân e moş Decembre-n lung şi-n lat!
Departe tu şi totuşi a fost vară;
Din roada primăverii şi-a hârjoanei
Crescut-a plină toamna de povară,
Cum, de-i mort soţul, pântecul vădanei.
Nădejdea deznădejdii de orfan
Mi-au încolţit aceste avuţii;
E vară, fericirea nu e-n van,
Tu de nu eşti, nu-s cântece-n tării:
Şi dacă-ar fi, ar fi de-atâta jale,
Că frunza-ar gălbeni cu iarna-n cale.
(M.M.)

From you have I been absent in the spring,
When proud-pied April, dress’d in all his trim,
Hath put a spirit of youth in every thing,
That heavy Saturn laugh’d and leap’d with him.
Yet nor the lays of birds, nor the sweet smell
Of different flowers in odour and in hue,
Could make me any summer’s story tell,
Or from their proud lap pluck them where they grew:
Nor did I wonder at the lily’s white,
Nor praise the deep vermilion in the rose;
They were but sweet, but figures of delight,
Drawn after you, you pattern of all those.
Yet seem’d it winter still, and, you away,
As with your shadow I with these did play.

Plecat de lângă tine, când floarea se deschide
Şi când april punându-şi sărbătoresc vestmânt
În orice suflet tânăr o candelă aprinde
Şi când Saturn bătrânul danţează-n ritm şi cânt,
Nici briza ce-ncovoaie petale zugrăvite,
Nici ciripit de păsări şi nici parfum de flori
Nu mă mai pot decide corolele iubite
Să le culeg şi cântec să-nalţ ca alteori,
Să laud roza roşie nu mă voi mai pricepe
Şi crinul candid nu ştiu acum să-l preţuiesc,
Deopotrivă totul de-aici-nainte-ncepe
Să-ţi semene ca umbra modelului ceresc:
Totul îmi aminteşte de tine, te imită,
Dar fără tine – totul e iarnă amorţită.
(T.V.)

*

Departe-am fost de tine-n primăvară
Pe când prier, în splendidu-i veşmânt,
Atât duh tânăr revarsa-n afară
Că şi Saturn cel greu râdea dansând.
Nici trilurile, nici aroma rară
A miilor de flori viu colorate
Nu m-au făcut să cânt superba vară,
Nici să le-adun din poala ei pe toate.
Nu m-a uimit nici crinul alb în floare,
Nici roşul trandafirului, măcar;
Erau doar copii dulci, fermecătoare,
Făcute după mândrul tău tipar.
Părea că încă-i iarnă-n lipsa ta,
Iar umbra ta prin flori ma desfăta.
(N.Ch.)

*

În primăvară noi am fost răzleţi
Când, peste tot, April cel fercheş foc
A răsădit un duh de tinereţi
Că şi Saturn s-a prins cu el în joc;
Dar tril de paseri, nici mireasmă rară
De flori cu port şi miros felurit,
Să laud vara nu mă îndemnară,
Nici să le-adun de unde-au răsărit.
Şi nu m-a minunat nici albul crin
Şi nici profirul rujei arzător;
Firàve còpii, prea aveau puţin
Din tine, tu, izvod al tuturor.
Părea tot iarnă; şi, tu dus haihui,
Cu umbrele-ţi acestea petrecui.
(T.D.)

The forward violet thus did I chide:
Sweet thief, whence didst thou steal thy sweet that smells,
If not from my love’s breath? The purple pride
Which on thy soft cheek for complexion dwells
In my love’s veins thou hast too grossly dyed.
The lily I condemned for thy hand,
And buds of marjoram had stol’n thy hair;
The roses fearfully on thorns did stand,
One blushing shame, another white despair;
A third, nor red nor white, had stol’n of both,
And to his robbery had annex’d thy breath;
But, for his theft, in pride of all his growth
A vengeful canker eat him up to death.
More flowers I noted, yet I none could see
But sweet or colour it had stol’n from thee.

Cu vioreaua astfel mă certai:
„Hoţ mic, parfum de unde ţi-ai furat
De nu din gura scumpă? Mândrul strai
De farmec purpuriu, ţi l-ai luat
Din sânge-i, dar prea lacom i-l sorbeai”.
Strigai la crin că mâna ta mi-l ţine;
La maghiran, că părul ţi-l vânează;
Pe ghimp stând trandafirii, de ruşine
Roşise unul, altu-albea de groază;
Nici alb, nici roş, al treilea, furând
Din ambii, mai avea şi-a ta suflare;
Dar furtul şi trufia-i răzbunând,
Un cancer îl mănâncă până moare.
Văzui şi alte flori, dar nu e floare,
Mireasmă să nu-i fure sau culoare.
(T.B.)

*

Certat-am prima viorea aşa:
„Tu ai furat parfumul, dulce hoaţă,
Din suflul celui drag; iar purpura
De preţ ce-o ai pe gingaşa ta faţă
Cu sângele-i o ai vopsit pe ea!”
Spuneai de crin că-ţi fura albul mâinii,
Că-n muguri de sovârf ţi-e părul salbă;
Pe ghimpi stând rozele, când tu te mânii,
Roşeşte una, alta-i toată albă.
Nici roşie, nici albă,-a treia fură
Din amândouă, ca şi-a ta suflare;
Dar pentru jaf, semeaţa ei făptură
Pe drept i-o roade-un vierme, până moare.
Sunt multe flori, dar toate, văd acum,
Îţi fură şi culoare şi parfum.
(N.Ch.)

*

Aşa mustram zoritul toporaş:
„De unde furi, hoţ dulce, dulcea boare
De nu din suflul celui drag? Prădaşi
Din vinele iubitului dogoare
De purpur, să-ţi alcătui chip gingaş”.
Că-ţi fură neaua mâinii, crini învinui
Şi măghirani că-ţi iau din păr lumine;
înfiorat măceşul stă pe spinu-i:
Cel alb, de ciudă – roşul, de ruşine;
Cu foi alb-roş, hoţind pe ceilalţi doi,
Alt fur ia şi suflarea-ţi parfumată,
Dar, drept osândă, când e mai în toi
Un vierme gâde-i roade floarea toată.
Căci n-am văzut un fir, din mii de flori,
Să nu-ţi fi smuls miresme sau culori.
(T.D.)

Where art thou, Muse, that thou forget’st so long
To speak of that which gives thee all thy might?
Spend’st thou thy fury on some worthless song,
Dark’ning thy porter to lend base subjects light?
Return, forgetful Muse, and straight redeem
In gentle numbers time so idly spent;
Sing to the ear that doth thy lays esteem
And gives thy pen both skill and argument.
Rise, resty Muse, my love’s sweet face survey
If Time have any wrinkle graven there;
If any, be a satire to decay,
And make Time’s spoils despised every where.
Give my love fame faster than Time wastes life;
So thou prevent’st his scythe and crooked knife.

Unde eşti, Muză? Uiţi de-atâta vreme
Să-l cânţi pe cel ce-ţi dă puteri oricând?
Furia ta-n vreun cântec searbăd geme?
Păleşti, vreo temă stearpă luminând?
Hai, iar, uitucă Muză, şi plăteşte
Prin strofe timpul scurs în lenevie;
Dă vers urechii ce te preţuieşte
Şi-ţi pune-n cânt şi miez şi măiestrie.
Sus, leneşo! Vezi dacă pe-al iubirii
Chip rar vreo cută Vremea a săpat;
De vezi, satiră fii a nimicirii,
Şi-a Vremii crimă strig-o-n lung şi lat.
Dă grabnic celui drag o faimă-naltă,
Să-l scapi de-a Vremii seceră sau daltă.
(T.B.)

*

Tu, Muza mea, pe unde umbli, oare,
De-l uiţi pe cel ce te-ntăreşte-oricând?
Dând furia-ţi pe-un cânt fără valoare,
Te-ntuneci luminând ceva de rând?
Întoarce-te, uituco, şi plăteşte
Prin versuri timpul scurs în lenevie;
Auzul îl încântă îngereşte
Dând penei har înalt şi miez, când scrie.
Sus, leneşo! Pe faţa celui drag
Vezi dacă Timpul n-a gravat vreo urmă;
Iar dacă da, din satiră fă-ţi steag
Şi sub dispreţ pe Timpul-fur îl curmă.
Dă farmec celui drag, să nu îndure
Nici coasa Vremii, nici a ei secure.
(N.Ch.)

*

Pe unde-ntârzii, Muză, de-ai uitat
Să-l cânţi pe cel ce-ţi dăruie putere?
Te lupţi cu vreun stih neînsemnat,
Te mistui luminând ce nu se cere?
Uituco, tu, răscumpără curând
Pierdutul timp, prin calde osanale
Auzul cui te place încântând,
Căci el dă sârg şi noimă penei tale!
Trândavo, vezi, pe chipul său duios
Au n-a scurmat ogaş a Vremii gheară?
Şi dacă vezi, tu râzi de-acest ponos
Şi fă ocara Vremii de ocară!
Slăveşte-l, Muză, mai sârguincioasă
Spre-a-l ocroti de cârna Vremii coasă.
(T.D.)

*

Unde eşti, muză? Ai uitat, pesemne
Să-l cânţi pe cel ce-ţi dăruieşte vlaga,
Te-nverşunezi în cântece nedemne,
Măruntelor chemări le dai întreaga
Ta patimă? Te reîntoarce dară
S-aduci în vers trândavul timp, trecutul
Şi în auzul celui drag coboară
Şi dă-i condeiului, măiastru, scutul.
O, te ridică, muză! Fruntea celui
Mereu iubit o ară multe cute?
De e aşa, las muză cum i-e felu-i
Ce timpul pângăreşte, să sărute…
Dă-i dragostei ce timpu-i ia, smintitul;
Frângându-i-l, încovoiat, cuţitul!
(Gh.T.)

O truant Muse, what shall be thy amends
For thy neglect of truth in beauty dyed?
Both truth and beauty on my love depends;
So dost thou too, and therein dignified.
Make answer, Muse: will thou not haply say,
„Truth needs no colour, with his colour fix’d;
Beauty no pencil, beauty’s truth to lay;
But best is best, if never intermix’d”?
Because he needs no praise, wilt thou be dumb?
Excuse not sitence so; for ’t ties in thee
To make him much outlive a gilded tomb
And to be prais’d of ages yet to be.
Then do thy office, Muse; I teach thee how
To make him seem long hence as he shows now.

O, Muză-absentă, cum îţi ceri iertare
Că nu-mbraci adevăru-n frumuseţe?
Frumos şi Adevăr cel drag le are,
Pe tine iar: ţi-e titlul de nobleţe.
Zi, Muză, nu-i aşa că vei răspunde
Că Adevărul e frumos prin sine,
Că-n el Frumosul adevăr ascunde,
Deci ce-i perfect nu cere să se-mbine?
Să taci, stând el mai sus de poezie?
Ia-ţi alt motiv; tu poţi să-i dai durată,
Cât nu i-ar da o criptă aurie,
Şi slavă pentru veşnicia toată.
Fă-ţi, Muză, slujba, şi te-nvăţ eu cum
Să-l faci să-arate pururi ca acum.
(T.B.)

*

O, Muză leneşă, să nu-ştii, oare,
Că zugrav Frumuseţii Adevăru-i?
Frumos şi Adevăr cel drag le are
Şi tu prin ele-n mare cinste stărui.
Vei spune, Muză: „Adevărul n-are
Nevoie de culori, nici de penel
Pentru Frumos, s-arate ce-i în stare;
Un lucru scump e scump numai prin el!”
Că-i mai presus de laudă, tăcea-vei?
Nu-i drept! De-l cânţi, va dăinui prin tine
Mai mult ca-ntr-un mormânt de aur. Slavei
E hărăzit, şi Vremii care vine.
Fă-ţi treaba, Muză! Te învăţ eu cum
S-apară pururi cum apare-acum.
(N.Ch.)

*

Cum ispăşi-vei, Muză, vai, hoinară,
Că pregeţi celui drag a-i mai cânta
Virtuţi şi frumuseţi ce-l alintară
Cum însăţi îl alinţi, spre cinstea ta?
Răspunde, Muză; poate vrei să spui:
„Că de boieli virtutea lipsă n-are –
Că nuri pe nuri cu pensula nu pui –
Şi-i bun ce-i bun, doar făr’ de-adăugare? – …”
Fiindcă nu vrea-laude tu taci?
Să nu te aperi astfel, căci prin tine
Mai trainic decât cripta poţi să-l faci
Şi lăudat în veacul care vine.
Fă-ţi, Muză, slujba ta; te-ndrum eu cum
Să-l faci s-arate pururi ca acum.
(T.D.)

*

O, Muză trândavă, de ce ignori
Că-i pictor adevărul şi icoană
E frumuseţea (ele-şi sunt surori)
Şi-i sunt astfel şi cinstei tale mană.
Poţi spune: frumuseţe şi-adevăr
Nevoie n-au de pensuli şi vopsele
Când lunecă prin timp şi depărtări
Doar cu lumina câtă-i strânsă-n ele.
Deci, muză fără grai, mai poţi să taci
Când frumuseţea-n tine locuieşte?
Las-o să dăinuie şi ai să-ţi faci
Şi ţie laudă ce nu păleşte.
Pot slujba ta, o, muză, s-o îndrum:
Mai lasă-i încă umbra de acum!
(Gh.T.)

My love is strengthen’d though more weak in seeming;
I love not less, though less the show appear:
That love is merchandised whose rich esteeming.
The owner’s tongue doth publish every where.
Our love was new, and then but in the spring,
When I was wont to greet it with my lays;
As Philomel in summer’s front doth sing,
And stops her pipe in growth of riper days:
Not that the summer is less pleasant now
Than when her mournful hymns did hush the night,
But that wild music burthens every bough,
And sweets grown common lose their dear delight.
Therefore, like her, I sometime hold my tongue,
Because I would not dull you with my song.

Iubirea-mi creşte, chiar de-o crezi mai mică;
Iubesc mai mult, desi puţin îţi pare;
Iubirea-i marfă, când o tot ridică
în slavă pretutindeni cel ce-o are.
Iubirea ne-a-nflorit în primăvară,
Când o cântam cu cântece de foc,
Precum privighetoarea-n prag de vară,
Ce tace-apoi, când zilele se coc.
Nu că nu-i vara vis, ca de-altă oară,
Când noaptea de-un cânt jalnic era beată,
Dar crengii imnu-aprins i-ar fi povară,
Iar ce gustăm prea des, nu mai îmbată.
Deci, ca şi ea, tac uneori şi eu,
Să nu te obosesc, de cânt mereu.
(T.B.)

*

Iubirea-mi tare-i chiar de-o vezi plăpândă;
Ascunde-atâtea flăcări sub răcoare.
Iubirea-i marfă numai când, s-o vândă,
O laudă-n tot locul cel ce-o are.
Iubirea noastră, nouă-n timpu-acela,
Ca primăvara, o cântam cu foc
Cum cântă-n pragul verii filomela
Ce tace doar când zilele se coc.
Azi vara-i ca şi-atuncea când umpleam
C-un cântec trist adânca nopţii pace,
Dar dacă-mpovărează orice ram
Plăcerea, de-i prea multă, nu mai place.
Deci tac asemeni dulcei filomele
Să nu te-apese cântecele mele.
(N.Ch.)

*

Iubirea-mi creşte chiar de-o crezi firavă
Iubesc mai mult dar nu-mi ivesc iubirea,
Nu-i drămuiesc tăria pe tarabă
Şi încă n-o ajunge clevetirea.
Cândva, iubind (ferice timpu-acela!)
Cântam în primăveri amăgitoare
Aprilul cum îl cântă filomela
Până când zorii sunt stăpâni pe zare.
Nu-i altfel vara, nu-i mai puţin dulce
Decât atunci când ea cânta. Acuma,
Vechiul ei cântec ramu-ar vrea să-l culce;
Tot ce-nfloreşte des, l-înghite bruma…
Pot fi asemeni filomelei, tac
Lăsându-te de glasul meu sărac.
(Gh.T.)

Alack! What poverty my Muse brings forth,
That having such a scope to show her pride,
The argument, all bare, is of more worth
Than when it hath my added praise beside.
O! Blame me not, if I no more can write;
Look in your glass, and there appears a face
That over-goes my blunt invention quite,
Dulling my lines and doing me disgrace.
Were it not sinful then, striving to mend,
To mar the subject that before was well?
For to no other pass my verses tend
Than of your graces and your gifts to tell;
And more, much more, than in my verse can sit,
Your own glass shows you when you look in it.

Vai, Muza mea săracă roadă are
Deşi prin ţel îşi poate-aduce faimă!
Chiar gol, subiectul e mai de valoare
Ca lauda ce versuri o îngaimă.
Nu mă certa că nu te cânt mai bine!
Priveşte-te-n oglinzi şi-o să-ţi apară
Un chip ce-ntrece tot ce-i scris de mine,
Făcându-mi versurile de ocară.
N-ar fi păcat de-aş încerca să-ndrept
Icoana ta, de la-nceput mai bună?
Doar frumuseţea ta s-o cânt e drept
Şi darurile care te-ncunună.
Dar faţa ta, acea adevărată,
Nu versul meu, oglinda ţi-o arată.
(N.Ch.)

*

Ce nemănoasă-i Muza mea, când are
Temei de-a fi mult falnică; dar, vai,
Gol zeul său e de un preţ mai mare
Decât de l-aş găti cu-al slavei strai!
Să nu mă cerţi că nu mai pot, ah, scrie!
Oglinda ta un chip o să-ţi arate
Ce nu-l încape strâmta-mi fantezie
Şi-mi sărbezeşte versurile toate.
Deci, vrând să-ndrept, au nu-i păcat să stric
Ceva croit frumos de-ntâiaşi dată?
Căci zestrea ta, şi altceva nimic,
Aş vrea s-o cânt în vers şi vraja-ţi toată.
Şi mult mai mult afla-vei în oglindă
Decât e vrednic versul să cuprindă.
(T.D.)

*

Vai, ce sărac e tot ce-mi naşte muza
Când, dacă te-ar răsfrânge-ar străluci,
Dar totu-i gol, în van îşi mişcă buza,
Doar când o laud, strunele-i sunt vii.
Să nu mă mustri dacă nu pot scrie,
Priveşte chipul ce-n oglindă-l ai;
El născocirile-mi întrece mie,
Prostindu-mi vers, pricepere şi grai.
N-ar fi păcat atunci să-i dreg vopseaua
Icoanei tale fără de cusur?
Ce şi-ar dori decât să-ţi cânte steaua,
Truditul vers, ce altceva să-i fur?
Decât această scrisă suferindă
Te-arăţi mai bine-n propria-ţi oglindă.
(Gh.T.)

*

Cât de sărac e rodul Muzei mele,
Deşi putea să fie glorios
Prin însăşi tema lui, fără acèle
Elogii ale mele, de prisos!
Nu mă certa că nu mai pot să scriu!
Priveşte-ţi fata în oglindă bine:
Pe lângă ea, mi-e scrisul cenuşiu
Şi-mi face fantezia de ruşine!
De-aceea, nu ar fi păcat să stric –
Vrând să-l repar, modelul dinainte?
Căci nu vrea versu-mi altceva nimic
Decât să-ţi pună graţia-n cuvinte!
Mai mult decât încape-n slova mea
Ţi-arată-oglinda, când priveşti în ea!
(P.S.)

To me, fair friend, you never can be old,
For as you were when first your eye I eyed,
Such seems your beauty still. Three winters cold
Have from the forests shook three summers’ pride,
Three beauteous springs to yellow autumn turn’d
In process of the seasons have I seen,
Three April perfumes in three hot Junes burn’d,
Since first I saw you fresh, which yet are green.
Ah! Yet doth beauty, like a dial-hand,
Steal from his figure, and no pace perceived;
So your sweet hue, which methinks still doth stand,
Hath motion, and mine eye may be deceived:
For fear of which, hear this, thou age unbred:
Ere you were born was beauty’s summer dead.

Tu mie vârstnic n-o să-mi pari în veci:
Frumos, cum te sorbii întâia oară.
Te văd şi astăzi. Trei omături reci
Podoaba a trei veri o scuturară;
Trei primăveri în toamnă ajungând,
Şi-Apriluri trei văzui, arzându-şi spuma
în trei dogori de Iunie, de când
Nou te zării şi verde ca acuma.
Ah, totuşi, vraja ca un ac de ceas,
Se şterge de pe chipul tău, hoţeşte;
Culoarea dulce, jur, ţi-a mai rămas,
Dar nu stă; poate ochiul meu greşeşte;
De-aceea strig: veac nou, nici n-ai sosit,
Şi-a verii frumuseţe a murit.
(T.B.)

*

Prieten drag, nu-mbătrâneşti nicicând
Căci frumuseţea ta, ca-ntâia oară
O văd şi-acum. De-atunci trei ierni trecând,
Mândria a trei veri o scuturară,
Trei primăveri nurlii s-au întomnat
Şi dulcele parfum din trei prier, de
Trei iunie Fierbinţi fu scuturat;
Dar ca şi-atunci mi-apari la fel de verde.
Ah, vraja ta, ca limbile pe ceas
Furiş se scurge făr’ să iei aminte;
Culoarea feţei încă ţi-a rămas,
Dar trece; numai văzul mă mai minte.
Mă tem şi-ţi spun că vraja verii, vie
Până te naşti, Ev nou, n-o să mai fie.
(N.Ch.)

*

Bătrân în ochii-mi nu vei fi nicicând,
Căci tot frumos te văd ca prima dată
Când ne-am văzut… Din crâng trei Ierni la rând
A fost podoaba Verii despuiată,
Pălind, au întomnat trei Primăveri
Şi am privit prin anotimpuri cum
Trei Cireşari scrumiră trei Prieri
De când eşti tot în floare ca acum.
Ci nurii, ah, ca limbile pe ceas
Din cifră-n cifră, trec pe nesimţite;
Iar tu, ce parcă-acelaşi ai rămas,
Te schimbi, dar nu-mi spun ochii, pasă-mi-te.
De-aceea, deci, strig celor ce s-or naşte:
Frumseţea-n pârg voi n-o veţi mai cunoaşte!
(T.D.)

Let not my love be call’d idolatry,
Nor my beloved as an idol show,
Since all alike my songs and praises be
To one, of one, still such, and ever so.
Kind is my love to-day, to-morrow kind,
Still constant in, a wondrous excellence;
Therefore my verse, to constancy confined,
One thing expressing, leaves out difference.
„Fair, kind, and true,” is all my argument,
„Fair, kind, and true,” varying to other words;
And in this change is my invention spent,
Three themes in one, which wondrous scope affords.
„Fair, kind, and true,” have often lived alone,
Which three till now never kept seat in one.

Nu pară-amorul meu idolatrie,
Nici idol cel pe care îl ador,
De-nchin mereu aceeaşi poezie
Doar unuia, unic, neschimbător.
Blând mi-e amorul azi, şi mâine blând,
Statornic şi superb în strălucire;
Statornic mi-e şi versul, exprimând
Un lucru numai, fără vreo-nnoire.
„Frumos, Virtute şi-Adevăr” – mi-s sfinte;
„Frumos, Virtute şi-Adevăr” – le cânt,
Şi n-am de născocit decât cuvinte;
Trei teme-n una, ţel sublim îmi sunt.
„Frumos, Virtute şi-Adevăr’ – erau
Răzleţe; azi unite-n unul stau.
(T.B.)

*

Iubirea-mi n-o numiţi idolatrie
Iar pe cel drag nu-l socotiţi un zeu
Deşi-n ce cânt şi laud o să fie
Slăvit acelaşi, unicul, mereu.
Iubirea-mi, blândă azi şi blândă mâine
Statornică-i întru desăvârşire;
Şi versul meu statornic va rămâne
Aceluiaşi, ce-n veci o să-l inspire.
„Blândeţe, Farmec şi-Adevăr” – temei,
„Blândeţe, Farmec şi-Adevăr” – cuvinte
Ce vin şi-mi cheltuiesc poemul; trei
Subiecte-n unul, ţel şi zbor ’nainte.
„Blândeţe, Farmec şi-Adevăr” se-adună
Abia acum tustrele împreună.
(N.Ch.)

*

Iubirea mea idolatrie nu e,
Nici chip de idol n-are dragul meu,
Măcar că toate imnurile-mi suie
Spre-acelaşi om, aidoma, mereu.
E dragul meu şi azi ca ieri de blând,
Şi tot fără cusur cât o minune;
Deci stihul meu statornic, rămânând
Nepreschimbat, aceleaşi vorbe spune:
„Blând, chipeş, pur” sunt miezul temei mele,
„Blând, chipeş, pur”, rostite-n fel şi chip;
Le ţes în tot ce scriu şi din tustrele,
Topindu-le, noi tâlcuri înfirip.
„Blând, chipeş, pur” – treime răsfirată,
Şi-n tine-nmănuncheată-ntâiaşi dată.
(T.D.)

*

Nu, dragostea nu-mi e idolatrie
Cel ce mi-e drag nu-i idol nicidecum,
La fel mi-e cântecul şi-i dat să fie
Doar unuia-nchinat, oricând, oricum!
Iubirea-i blândă azi şi mâine-i blândă
Mereu statornică-i lumina ei,
De-aceea versul cântecul şi-l cântă
Şi pune doar pe-un singur gând temei.
Frumos, blândeţe, adevăr – rezumă,
Frumos, blândeţe, adevăr – spun tot.
Cuvinte, trei, ce timpul mi-l consumă,
Cu altele să le mai schimb nu pot.
Frumos, blândeţe, adevăr, răzleţe,
Un singur loc să-l umple or să-nveţe.
(Gh.T.)

When in the chronicle of wasted time
I see descriptions of the fair est wights,
And beauty making beautiful old rhyme
In praise of ladies dead and lovely knights,
Then, in the blazon of sweet beauty’s best,
Of hand, of foot, of lip, of eye, of brow,
I see their antique pen would have express’d
Even such a beauty as you master now.
So all their praises are but prophecies
Of this our time, all you prefiguring;
And, for they look’d but with divining eyes,
They had not skill enough your worth to sing:
For we, which now behold these present days,
Have eyes to wonder, but lack tongues to praise.

Când văd în cronici vechi, din vremi uitate,
Slăvită-o lume-a stinsei frumuseţi,
Şi-n rimele vetuste văd cântate
Domniţa mândre, cavaleri semeţi,
Când văd ce-i lăudat cu osanale,
Ce mâini, ce guri, ce ochi, ce frunţi, ce glezne,
Străvechea pană frumuseţii tale
Pricep că-i vede forma ca prin bezne.
Deci barzii vechi spun doar proorocirea
Acestor zile-n care te presimt.
Şi cum cu-alţi ochi decât le-a dat ghicirea
Nu te-au văzut, mirare nu-i că mint.
Dar noi, ce-n vremea ta trăim, minune,
Ochi spre-a te soarbe-avem, nu limbi spre-a spune.
(I.F.)

*

Când văd în cronici de demult imagini
A celor mai aleşi eroi de ieri,
Şi, strălucind prin prăfuite pagini,
Femei ce-au fost şi falnici cavaleri,
Din ăst blazon de daruri, ce-şi perindă
Ba mâini, picior, ba gură, ochi, obraz,
Pricep că vechea pană vru să prindă
Chiar frumuseţea ce ţi-e roabă azi.
Deci spusa lor e doar o profeţie
A vremii noastre şi-a făpturii tale;
Şi cum doar îţi ghiceau icoana vie,
Ei n-au pus multă artă-n osanale.
Cât despre noi, trăind în vremea ta,
Te bem din ochi, dar nu te ştim cânta.
(T.B.)

*

Când văd sub colburi de letopiseţe
înscris, spre slava stinsei frumuseţi,
Răsfăţu-n stihuri vechi, ca să răsfeţe
Domniţe moarte, cavaleri semeţi.
Atunci îmi spun: ori gleznă, ori o mână,
Ori gură, ochi, ori frunte le-au cântat
Străbunii barzi ca pururi să rămână
Frumosul ce îţi este astăzi dat.
Deci cântul lor era o prevestire
A timpului de-acum şi-a faimei tale;
Visând ce nu vedeau, să nu te mire
Că n-au prea fost maeştri-n osanale.
Şi noi, privind acum făptura ta,
Ne minunăm dar nu te ştim cânta.
(N.Ch.)

*

Când văd în Cărţi din evuri ce s-au şters
Icoana unor feţe mult alese
Şi vraja lor vrăjind străvechiul vers
Cu galeşi Crai şi stinse Principese,
Din lauda mult mândrelor sprâncene,
Şi ochi şi mâini şi glezne, înţeleg
Cum parcă străduiau bătrâne pene
A scri în ele farmecu-ţi întreg.
Deci barzii toţi în psalmii de-altădat’
Doar profeţeau, vestindu-te pe tine,
Şi, dibuind, ei preţul nu ţi-au dat
Neharnicii, precât ţi se cuvine…
Iar astăzi noi privim făptura ta,
Ne minunăm, dar nu o ştim cânta.
(T.D.)

*
Când în hrisovul vremilor apuse
Văd zugrăvite prea frumoase feţe,
Slăvind pe cavaleri şi doamne duse,
E stihul vechi frumos prin frumuseţe,
în herbul frumuseţii-n neprihană,
Prin frunte, ochi, picior, prin mână, gură,
Frumseţea ta de azi străvechea pană
Să işte-a vrut, cât mândra ta măsură.
Aşa, bătrâna slovă-i numai visul
Acestor vremi, visându-te pe tine,
Şi dibuind ce-o fi aievea, scrisul
Nu le-a fost dat spre slava-ţi să se-mpline:
Noi, azi, avem minuni ce n-au apus,
Sunt ochi să vadă, guri să cânte nu-s.
(M.M.)

*

Când văd în hronicul trecutei vremi
Descrieri de făpturi fără pereche
Şi, lăudaţi în câte un poem,
Femei şi cavaleri din lumea veche,
Eu, în icoana stinsei frumuseţi
A mâinii, frunţii, ochiului şi gurii,
Văd limpede că anticii poeţi
Ţi-ar fi putut cânta şi ţie nurii.
Aşa încât li-e cântul profeţie
A vremii noastre, adevăr grăind.
N-au avut însă cum să te descrie,
Modelul tău adevărat lipsind.
Noi, cei ce te privim, ne minunăm,
Dar n-avem glasul lor, să te cântăm!
(P.S.)
*

Când văd în hronicul din vremi trecute
Descrişi ai frumuseţii mesageri,
Şi-n stihuri vechi, prea mândre prefăcute
Domniţe moarte, gingaşi cavaleri,
Văd un blazon de-aleasă frumuseţe,
Cum vechea pană ar fi potrivit,
De braţe, glezne, buze şi de feţe,
De care însuţi eşti înstăpânit.
Deci slava lor e doar o prorocire
A vremii noastre,-n care te-au prezis;
Din ochi ghiceau această prevestire,
Dar meşteşug n-aveau, să o fi scris.
La fel noi azi, ni-s ochii a uimire,
Dar limba mută să-ţi nălţăm slăvire.
(M.Angh.I.)

Not mine own fears, nor the prophetic soul
Of the wide world dreaming on things to come,
Can yet the lease of my true love control,
Supposed as forfeit to a confined doom.
The mortal moon hath her eclipse endured,
And the sad augurs mock their own presage;
Incertainties now crown themselves assured,
And peace proclaims olives of endless age.
Now with the drops of this most balmy time
My love looks fresh, and Death to me subscribes,
Since, spite of him, I’ll live in this poor rhyme,
White he insults o’er dull and speechless tribes:
And thou in this shalt find thy monument,
When tyrants’ crests and tombs of brass are spent.

Nici sufletul prevestitor de rele
Al lumii, şi nici spaima-mi, orb proroc,
Nu-i pot cobi-n vreun fel iubirii mele
– Ostatec osândit – obştesc soroc.
Căci luna iese-ntreagă din eclipsă
Şi-şi râd de-ursită foştii trişti auguri
Iar veacului, ce-a dus de pace lipsă,
Măslini să-l încunune-i cresc păduri.
Iubirea mea s-a-mprospătat din picuri,
Şi sub balsam simt Morţii că i-s domn.
În ciuda ei voi dăinui prin stihuri,
Cât ea tot alt neam va-mbrânci spre somn.
N-ai monument mai bun decât ăst vers,
Când bronzul pe mormânt se va fi şters.
(I.F.)

*

Nici temerea-mi, nici duhul prooroc
Al vastei lumi, scrutând prin viitor,
Iubirii mele nu-i strevăd soroc,
Deşi ai crede-o lucru pieritor.
Şi-a-nvins eclipsa luna muritoare
Şi râd posacii magi de ce-au prezis;
Ce-a şovăit, cândva, temeinic pare,
Iar azi măslinii păcii veşnici ni-s!
Acum, la ceas de bàlsam şi de rouă,
Ţin Moartea eu sub frâu, şi-n ciuda ei,
Când ginţi pier mute, dragostea mi-e nouă
Şi pururi voi trăi în tropii mei;
Iar ţie îţi va fi mausoleu,
Mai dârz ca bronzul criptei, scrisul meu.
(T.D.)

*

Nici frica mea, nici toată prorocirea
întregii lumi visând ce va să vină,
Nu pot să-mi mai deoache-acum iubirea,
Sortită, cică, risipirii-n tină.
Eclipsa n-a-nghiţit tânjinda lună,
Şi râd şi triştii-auguri de ce-au cobit;
Acum – îşi află grija-n crez cunună,
Şi pacea-şi ’nalţă ramu-nveşnicit.
Acum, cu miru-acestor vremi de-alin,
Mi-e dragul nou şi Moartea-n van se zbate,
Căci voi trăi în versul meu puţin,
Când ea va fi-njosit muţite hoarde:
Şi-n el vei dăinui, când vor fi praf
Şi stemă de tiran, şi epitaf.
(I.C.)

*

Nici teama-mi, nici profetica suflare
A lumii ce priveşte-n viitor
Nu pot iubirii mele să-i măsoare
Răstimpul, socotindu-l trecător.
Eclipsa trece şi rămâne luna;
Augurii-şi râd de tot ce-au profeţit;
Incertitudinile-şi pun cununa;
Măslinii Păcii-un calm etern promit.
Sub roua vremii-acesteia de pace,
Iubirea-mi creşte, mă respectă chiar
Şi Moartea, căci în rimele-mi sărace
Sunt viu, iar ea îi ia pe cei muţi doar!
În ele vei dura, pe când tiranii
Vor fi demult şterşi până şi-n pisanii!
(P.S.)

What’s in the brain, that ink may character,
Which hath not figured to thee my true spirit?
What’s new to speak, what new to register,
That may express my love, or thy dear merit?
Nothing, sweet boy; but yet, like prayers divine,
I must each day say o’er the very same;
Counting no old thing old, thou mine, I thine,
Even as when first I hallow’d thy fair name.
So that eternal love in love’s fresh case
Weighs not the dust and injury of age,
Nor gives to necessary wrinkles place,
But makes antiquity for aye his page;
Finding the first conceit of love there bred,
Where time and outward form would show it dead.

Ce gând cerneala mea putând să-l scrie
Nu l-a rostit simţirea mea curată?
Ce nou cuvânt, ce nouă armonie
Iubirea-mi şi-al tău merit nu le-arată?
Niciunul, drag copil; deci spun mereu
Acelaşi adevăr ce-i rugă sfântă.
Nu s-a-nvechit nimic, sunt tu, eşti eu
Şi numele-ţi ca-n prima zi mă-ncântă.
Stând veşnic proaspătă, iubirea noastră
De-al vârstei praf şi ură nu se teme;
Nu o zbârceşte Timpul, ci, măiastră,
îşi face paj chiar trecerea prin Vreme.
Căci faţa cea dintâi tot vie-o poartă
Şi peste Timp şi-atunci când pare moartă.
(N.Ch.)

*

Ce cugetări mai pot în slovă prinde
Nespovedite ţie de-al meu gând?
În ce chip nou, cu ce mai noi cuvinte
Iubirea mea şi preţul tău să cânt?
Nicicum, copile drag, ci tot mereu
Acelaşi psalm zic zilnic, ce şi-acum e
Tot proaspăt: „eşti al meu, al tău sunt eu”,
Ca-ntâi când ţi-am rostit seninul nume.
În chivot nou, iubirilor eterne
De spulberele vremii nu le pasă,
Pe ele vârsta zbârciuri nu aşterne
Iar anii scurşi le sunt copii-de-casă;
Iubirea când de Timp ucisă pare,
Renaşte bând din primele izvoare.
(T.D.)

*

Ce gând l-am plăsmuit lăsând cerneala
Să-mi lumineze inima, secret,
Ce-aş mai putea scorni să-ţi laud fala
Şi dragostea-mi supus să ţi-o repet?
Nimic, iubite, doar ca liturghia
Acelaşi lucru-nvăţ să-l spun mereu
Nu socotesc vechi ce e vechi, trufia
De a mă crede tu când tu eşti eu…
Nu-s altele virtuţile iubirii:
Ignoră pulberea, nedreptul gând
Şi nu se lasă pradă risipirii
Şi din trecut îşi face paj de rând.
Aşa-i şi-ntâia dragostei ivire
întreagă pururi peste năruire…
(Gh.T.)

O! Never say that I was false of heart,
Though absence seem’d my flame to quality.
As easy might I from myself depart
As from my soul, which in thy breast doth lie:
That is my home of love: if I have ranged,
Like him that travels, I return again;
Just to the time, not with the time exchanged,
So that myself bring water for my stain.
Never believe, though in my nature reign’d
all frailties that besiege all kinds of blood,
That it could so preposterously be stain’d,
To leave for nothing all thy sum of good;
For nothing this wide universe I call,
Save thou, my rose; in it thou art my all.

O, să nu zici că mi-am călcat credinţa,
Deşi, lipsind, crezi focul stins în mine;
La fel de greu mi-aş renega fiinţa,
Ca sufletul, ce-mi stă în piept la tine.
Acolo-i vatra mea, iar de-am plecat,
în chip de călător, din nou mă-ntorn;
La vreme vin, de vreme neschimbat,
Iar apă, să-mi spăl pata, eu îmi torn.
Să nu crezi, chiar de-mi stăpâniră firea
Porniri ce-n orice sânge se strecoară,
Că m-ar putea-njosi nesăbuirea
Să dau pentru nimica o comoară.
Ăst univers nimica îl socot;
Tu singur, trandafir al meu, mi-eşti tot.
(T.B.)
*

Nu spune c-am trădat, că inima,
Cât am lipsit, ţi s-a părut mai rece;
Mai lesne trupul meu mi l-aş uita,
Nu sufletul, ce-n pieptul tău petrece.
Acolo-i casa mea. Sub altă zare
De hoinăresc, la timp mă-ntorc acasă,
Dar neschimbat de Timp. Şi sunt în stare
Să-mi spăl eu singur pata ruşinoasă.
Nu crede-n veci, oricât domneau în mine
Porniri ce sângele-mi asediară,
Că ţi-am greşit, lăsând făr’ de ruşine
Pentr-un nimic, întreaga ta comoară.
Eu Universul un nimic socotu-l:
În el, tu, trandafirul meu, eşti totul.
(N.Ch.)

*

Să nu spui că iubirea mea te minte,
Deşi în lipsa-ţi pare foc mocnind.
O, mai uşor din mine m-aş desprinde
Decât de-acel în care mă cuprind;
Aici mi-e cuibul dragostei; hoinar
De-am fost, ca un pribeag la timp mă-ntorc,
Deloc schimbat de timp, spre tine iar;
Şi ca să-mi spăl prihana lacrimi storc.
Să nu mă crezi (măcar că-s bântuit
De câte volburi sângele ni-l strică)
Aşa nebun încât m-am terfelit
Vânzând comoara-ţi toată pe-o nimică…
Eu largul univers nimic socotu-l:
În el doar tu, răsura mea, eşti totul.
(T.D.)

*

O, să nu-mi spui că am un chip ce minte,
De tine rupt, mi-i flacăra întreagă
Şi pot pleca din mine, mă pot vinde,
Sufletu-mi las în pieptul tău să treacă…
Acolo-şi are dragostea-mi conacul
Şi dacă, pribegind, mă-ntorc la tine,
Sunt cum am fost şi mi-am adus, pribeagul,
Apa ce-mi spală viaţa de ruşine.
Să nu le crezi, deşi mă-ncearcă-adese,
Nesăbuinţi ce-n sânge-mi mai adastă,
N-aş fi putut (ruşinea nu m-apese)
Să plec din binele care mi-e gazdă…
Nimic n-ar avea-n lume strălucire
Afară doar de tine, trandafire.
(Gh.T.)

Alas! ’tis true I have gone here and there,
And made myself a motley to the view,
Gored mine own thoughts, sold cheap what is most dear,
Made old offences of affections new;
Most true it is that I have look’d on truth
Askance and strangely; but, by all above,
These blenches gave my heart another youth,
And worse essays proved thee my best of love.
Now all is done, save what shall have no end:
Mine appetite I never more will grind,
On never proof, to try an older friend,
A god in love, to whom I am confined.
Then give me welcome, next my heaven the best,
Even to thy pure and most loving breast.

E drept c-am tot cutreierat pribeag
Şi c-am făcut din mine o paiaţă
Vânzându-mi ieftin gândul cel mai drag
Şi dând durerii vechi o nouă viaţă.
La fel de drept e c-am privit pieziş
Şi straniu Adevărul: dar, în fine!
Din zbucium şi din chin întinerişi
Tu, inimă, tot ce-i mai bun în mine!
Ce n-am făcut!… doar ce durează, nu!
Dar răni de pofte vechi să simt că-mi scurmă
Dorinţe noi, n-aş vrea. Iubire, tu,
Străvechi amic, mi-eşti temniţa din urmă.
Dă-mi bun-venitul – cerului vecin –
Să pot dormi la sânu-ţi preasenin.
(I.F.)

*

E-adevărat, vai! C-am umblat hoinar
Cu strai bălţat şi că mă-mpinse gândul
Să vând ce-i scump pe un nimic, ba chiar
Necazul vechi prin doruri noi crescându-l.
E-adevărat că pe-adevăr să-l vadă
Chiorâş, putură ochii mei; dar, iată,
întinerind prin zbucium dau dovadă
Că tu-mi eşti dragostea cea mai curată.
S-a isprăvit! Te rog să nu te mire
Că pofta mea n-o s-o mai las vreodată
Să-ncerce-un vechi prieten, Zeu-Iubire,
Ce-mi ţine inima întemniţată.
Zi-mi bun venit în ceru-ţi, lângă tine,
La pieptul drag şi pur să mă simt bine.
(N.Ch.)

*

Vai, da, e drept că am umblat hai-hui
Paiaţ al tuturor, într-o ureche,
Şi ce-i mai scump pe mai nimic vândui,
Mâhnind prin alt amor iubirea veche;
Spre tot ce-i drept e drept că am privit
Semeţ şi strâmb; dar vin din ăst şirag
De rătăciri c-un suflet primenit
Şi-nvăţ – o jur! – că tu îmi eşti mai drag.
Ce-a fost, a fost… Azi ai ce moarte n-are,
Spre noi ispite nu mă-ndemn defel
Spre-a pune-un vechi prieten la-ncercare:
Doar el mi-i zeul dragostei, doar el.
Deci spune-mi „bun venit”, tu, idol viu,
La pieptu-ţi cald, curat şi cald, să viu.
(T.D.)

*

E drept, am fost prin lume pelerinul
împestriţat, cu chip de măscărici
Mi-am irosit prea-plinul şi puţinul
Lovit de-al suferinţii mele bici.
Chiorâş privit-am adevărul, însă
Trecând peste al rătăcirii prag
M-a-mpins în tinereţe faţa plânsă
Şi-am înţeles că numai tu mi-eşti drag.
E totul nesfârşire, ştiu misterul
Iubirea la-ncercare nu-mi mai pun,
Ci las să-i fii tu zeul, temnicerul
Cel dulce-n seama căruia m-adun…
Zi-mi bun venit la cerul tău, iubite,
Şi-n umbra ta curată mă închide!
(Gh.T.)

*

Drept e, încolo-ncoace în colinde,
în ochii lumii-am fost un maimuţoi
Ce-şi junghie gândul, slava ieftin vinde,
Vechi mişelii plinind cu-osârdii noi.
Şi-i mai drept că privit-am adevărul
Pieziş şi-nstrăinat, dar nou avânt
Am prins din râvna strâmbă, şi-n răspărul
Mânjirii te-ai vădit drept ce-am mai sfânt.
S-a dus tot; ce-i făr’ scapăt mi-este dat,
Şi n-am să-mi mai ascut nici jindul firii
Cu nou îndemn, să-ncerc un vechi fârtat,
Cărui mă-nchin drept idol al iubirii.
Tu, după ceruri cel mai bun, mi-e dor
De pieptu-ţi prea curat şi iubitor.
(M.M.)

O! For my sake do you with Fortune chide,
The guilty goddess of my harmful deeds,
That did not better for my life provide
Than public means which public manners breeds.
Thence comes it that my name receives a brand,
And almost thence my nature is subdued
To what it works in, like the dyer’s hand:
Pity me then and wish I were renew’d;
Whilst, like a willing patient, I will drink
Potions of eisel, ’gainst my strong infection;
No bitterness that I will bitter think,
Nor double penance, to correct correction.
Pity me then, dear friend, and I assure ye
Even that your pity is enough to cure me.

De mă compătimeşti, să cerţi Fortuna,
Zăcaşa zână-a ticăloasei inemi
Ce mi-a ursit în viaţă-ntotdeauna
Doar sorţi de rând, şi-n rând m-a pus cu nimeni.
De-aici şi viaţa mea, pecetluită
De-un nume rău, purtat ca un stigmat:
O mână ce vopseşte-i tot vopsită!
Deplânge-o, şi doreşte-mă schimbat.
Să beau oţet prescrie-mi, şi-l voi bea,
Ca un bolnav supus, s-alunge boala,
Nu-i leac atât de-amar, nu-i caznă grea
Să n-o vreau iar, de mi-e pedeapsă şcoala.
Deplânge-mă, prieten drag, şi-ţi fac
Azi jurământ că mila ta mi-e leac.
(I.F.)

*

O, de ţi-s drag, cu Soarta mi te ceartă,
Rea zână a nemerniciei mele,
Ce n-a voit în viaţă să-mi împartă
Decât bani răi, ce nasc năravuri rele.
De-aici stigmatul ce mă-apasă grav,
Şi tot de-aici, că mi se-ntină firea
De fapte-mi, ca o mână de zugrav;
Mă plânge şi doreşte-mi înnoirea.
Ca un bolnav cuminte, eu voi bea
Acreli, ca boala s-o alung din mine:
Nu-i leac atât de-amar pe cât l-aş vrea,
Nici dublu bici, să-nvăţ învăţul bine.
Ai milă, scump amic, şi dă-mi crezare
Că însăşi mila ta mi-e vindecare.
(T.B.)

*

De dragul meu tu ceartă Soarta, zee
Ce poartă vina răutăţii mele,
Că ea nimica bun n-a vrut să-mi deie
Ci doar trai rău născând deprinderi rele.
Prin ea n-am nume bun şi viaţa mea
Prin tot ce fac, pătată-i de ruşine
Ca mâna pictorului de vopsea;
Fii milostiv şi-o să mă schimb în bine.
Bun pacient, – voi bea şi-acreală, chiar,
Să scap de-această boală-ngrozitoare,
Nu-i leac amar pe cât l-aş vrea amar,
Nici îndoit canon, pentru-ndreptare.
Ai milă, drag prieten, şi te-asigur
Că mila ta e leacul cel mai sigur.
(N.Ch.)

*

O, mustră-mi tu, în locul meu, Ursita:
De-a’ mele fapte proaste-i vinovată
Ea, zeea ce pe-ai gloatei bani menit-a
Să vieţui, de-am deprins purtări de gloată.
De-aici cad umbre-asupra faimei mele,
Şi port a meseriei rea pecete,
Ca mâna cui lucrează cu vopsele;
Aibi milă, dar, şi fă să scap de pete.
Estimp, ca un bolnav supus aş bea
Oţet răsfiert ca să mă vindec, şi
Amar amarul nu mi s-ar părea,
Nici chinul chin, cinstit spre-a ispăşi.
Aibi milă, dar, şi-ţi dau dovezi cinstite
Că leac destul mi-e mila ta, iubite.
(T.D.)

Your love and pity doth th’ impression fill
Which vulgar scandal stamp’d upon my brow;
For what care I who calls me well or ill,
So you o’er-green my bad, my good allow?
You are my all the world, and I must strive
To know my shames and praises from your tongue;
None else to me, nor I to none alive,
That my steel’d sense or changes right or wrong.
In so profound abysm I throw all care
Of others’ voices, that my adder’s sense
To critic and to flatterer stopped are.
Mark how with my neglect I do dispense:
You are so strongly in my purpose bred
That all the world besides methinks they’re dead.

Iubirea ta şi mila-mi şterg din frunte
Ruşinea. Pentru ce să mai ştiu cine
Mă laudă sau cată să mă-nfrunte
Când ierţi ce-i rău şi ’nalţi ce-i bun în mine?
Eşti viaţa mea şi numai gura ta
Se cade blam sau laudă să-mi spună,
Că alta nu-i; ceilalţi nu pot schimba
Călită fire-a mea în rea sau bună.
Azvârl ce spun ceilalţi în grea genune
Şi îi opresc, cu simţul meu şerpesc,
Pe critici şi lingăi ceva a-mi spune.
Ascultă pentru ce-i dispreţuiesc:
Atât de viu în sufletu-mi te port
Că restul lumii te socoate mort.
(N.Ch.)

*

Iubirea ta şi mila şterg stigmatul
Ce mi l-a pus pe frunte hula lumii;
Căci de mă preţui tu şi-mi speli păcatul,
De vorba rea sau bună teamă nu mi-i;
Mi-eşti Lumea Toată tu, şi cat să-nvăţ
Din gura ta ce-i strâmb sau sfânt în mine;
N-am alt pe nimeni, tu îmi dai povăţ
Şi-mi cârmui dârzul jind spre rău, spre bine.
Arunc sporoava celorlalţi în hăul
Uitării; ca năpârca surd sunt eu
Cu cel clevetitor şi cu lingăul…
Dar tu pricepi acest dispreţ al meu:
Atât de-adânc în suflet mi te-mplânt
Că toţi ceilalţi te-nchipuie-n mormânt.
(T.D.)

Since I left you mine eye is in my mind,
And that which governs me to go about
Doth part his function and is partly blind,
Seems seeing, but effectually is out;
For it no form delivers to the heart
Of bird, of flower, or shape, which it doth latch:
Of his quick objects hath the mind no part,
Nor his own vision holds what it doth catch;
For if it see the rudest or gentlest sight,
The most sweet favour or deformed’st creature,
The mountain or the sea, the day or night,
The crow or dove, it shapes them to your feature:
Incapable of more, replete with you,
My most true mind thus maketh mine untrue.

De când m-am dus, un ochi îmi şade-n gând,
iar cel care mă-ndrumă pe cărare,
Îi ţine loc, aproape nevăzând:
Parcă-ar zări, putere însă n-are.
Căci nu-mi adapă inima cu cele
Ce-adună-n el: flori, păsări, forme-n treacăt;
Nu-i dă, căci fug, nici gândului din ele,
Ba chiar ce-a prins îi scapă de sub lacăt.
Căci de-o vedea splendoare sau ruină,
Fiinţe slute sau făpturi divine,
Munţi mari sau ape, beznă sau lumină,
Hulubi sau ciori, te cată doar pe tine.
Atâta poate, şi, de tine plin,
Din gându-mi sincer face-un gând hain.
(T.B.)

*

Plecat, un ochi rămasu-mi-a în minte
Iar celalt, călăuza mea în toate,
Îi ţine locul, da’-i cam orb şi minte;
Pare-a vedea, dar ştiu că nu mai poate.
Din vina lui n-ajung până la mine
Nici flori, nici păsări, nicio arătare;
Icoana lor fugară n-o reţine
Şi chiar de-o prinde, iute şi dispare.
Tot ce zăreşte: chip cumplit sau blând,
Heruvi sau monştri, mări sau stâncă dură,
Zori sau amurg, corbi sau hulubi zburând,
Le modelează după-a ta făptură.
Neputincios, dar plin de tot ce-mi dărui,
Prin el şi adevărul neadevăru-i.
(N.Ch.)

*

Cu mintea văd de când îţi sunt departe,
Iar văzul, călăuz, a sale munci
Le-a împărţit şi, uite, orb în parte,
Doar pare treaz, în fapt e stins de-atunci;
Căci nu-mi aduce-n cuget chip de floare,
Sau pasăre, sau orice altă faţă;
Din ce-a prins ochiul, mintea parte n-are,
Nici nu-i stăpân pe ce, privind, înhaţă:
Căci dulci văzând sau aspre arătări,
Făptură cât de gingaşă ori slută,
Hulubi sau ciori, zi, noapte, munţi ori mări,
El tot obrazul tău li-l împrumută:
Nevolnic e şi-atât de plin de tine
încât mă minte chiar când vede bine.
(T.D.)

Or whether doth my mind, being crown’d with you,
Drink up the monarch’s plague, this flattery?
Or whether shall I say, mine eye saith true,
And that your love taught it this alchemy,
To make of monsters and things indigest
Such cherubins as your sweet self resemble,
Creating every bad a perfect best,
As fast as objects to his beams assemble?
O! ’tis the first; ’tis flattery in my seeing,
And my great mind most kingly drinks it up:
Mine eye well knows what with his gust is ’greeing,
And to his palate doth prepare the cup:
If it be poison’d, ’tis the lesser sin
That mine eye loves it and doth first begin.

Când tu mi-o-ncoronezi, mai poate mintea
Sorbi princiar veninul linguşirii?
Sau, de-mi spun ochii drept ce am ’naintea
Privirii, alchimia e-a iubirii?!
Printr-însa monştrii sluţi heruvi îi chem
Şi-i văd la fel cu dulcea ta făptură,
Crezând de-un rău că-i binele suprem
De cum îmi cade sub căutătură.
Chiar ce spuneam: ce văd, eu măgulesc,
Şi măgulirii mintea mea-i vrea harul,
Iar ochiu-mi ştie-acest păcat regesc
Şi-mi dă pe gustul lui să sorb paharul.
De-i otrăvită linguşirea, vreau,
Cum o-ndrăgesc, întâiul eu s-o beau!
(I.F.)

*

Fiindcă-i eşti cunună, mintea-mi bea
Venin domnesc dospit de linguşire?
Sau, de văd drept ce văd, privirea mea
O laşi din vrăji de dor să se inspire,
Făcând pe monştri, pe urâţi să pară
Heruvi ca tine şi în orice rele
Să vadă doar perfecţiunea rară,
De cum se dăruie privirii mele?
O, prima-i: linguşirea din privire!
O soarbe mintea mea c-un gest august
Căci văzu,-atent la gustul ei subţire,
îi pregăteşte cupa după gust.
De-i otrăvită, chiar, la o adică
Bând văzul primul, vina sa-i mai mică.
(N.Ch.)

*

Au duhul meu, purtându-te cunună,
Spre linguşiri – venin regesc – se-mbie?
Sau ce-mi spun ochii poate nu-i minciună
Şi i-ai deprins această alchimie
De a preface-n dulci heruvi ca tine
Scălâmbe pocituri şi matahale,
Croind, din rele, lamură de bine
De cum le-atinge raza vrăjii tale?
E cum am spus întâi: doar linguşeală,
Şi cugetul mi-o bea precum un rege;
Nu, ochiul meu la gusturi nu se-nşală
Şi cupa el pe placul său şi-o drege…
De-o fi venin, păcatul nu-i prea greu
Căci primul bea, libovnic, ochiul meu.
(T.D.)

*

Memoria ce mi-o-ncunun cu tine
Bea fierea linguşirilor, monarcă
Ori ochiul meu deprins să te-nlumine
Cu har alchimic, dragostea-ţi încarcă
Astfel încât pe monştrii cruzi îi schimbă
în heruvimi ce ţi-s pereche ţie
Şi curmă răul numai cât îşi plimbă
Peste conture raza aurie?
O, nu, e linguşirea doar. Regeşte
Mintea o dă pe gât, de-a rostogolul,
Ochiul îi ştie gustul ce-i prieşte
Şi buzelor le pregăteşte bolul…
E otrăvită? Vinile sunt oarbe:
Ochiul, iubind, e primul care-o soarbe.
(Gh.T.)

Those lines that I before have writ do lie,
Even those that said I could not love you dearer:
Yet then my judgement knew no reason why
My most full flame should afterwards burn clearer.
But reckoning Time, whose million’d accidents
Creep in ’twixt vows, and change decrees of kings,
Tan sacred beauty, blunt the sharp’st intents,
Divert strong minds to the course of aftering things;
Alas! Why, fearing of Time’s tyranny,
Might I not then say, „Now I love you best”,
When I Was certain o’er incertainty,
Crowning the present, doubting of the rest?
Love is a babe; then might I not say so,
To give full growth to that which still doth grow?

Prin stihuri te-am minţit mai înainte
Chiar de tăgăduiam iubirea mea;
Nici nu mă zgândărea vreun gând prin minte
Că flacăra mai viu va lumina.
Dar Timpul calcă juruiri fierbinţi
Şi schimbă legi împărăteşti, sluţeşte
Frumosul sacru, frânge mari voinţi
Şi gândul drept l-abate mişeleşte.
Vai, cum de teama Timpului prea crunt
N-am spus: „Acum iubirea-mi margini n-are!”
Când îndoiala mai puteam s-o-nfrunt
Cununi dând clipei, restului, uitare?
Amoru-i un copil: nu poţi, fireşte,
Să-l crezi matùr cât timp încă mai creşte.
(N.Ch.)

*

În versul scris cândva minţeam zicând
Că nu pot mai adânc să te ador
Dar n-aveam cum pricepe că-n curând
îmi fi-va rugul mai dogorâtor;
Ci mă temeam de Timp, a cărui ploaie
De toate rele schimbă legi regale,
Mândreţi întină, tari voinţi ogoaie,
Şi dârze minţi le ia, puhoi, la vale…
Cum, vai, de groaza Timpului hapsân
Să nu fi spus: „Acum mai drag mi-eşti mie
Decât oricând”, – ştiindu-mă stăpân
Pe-acest acum, necum pe ce-o să fie…
Iubirea-i mugur: pot să n-o las oare
Să dea în pârg, cât încă-i crescătoare?
(T.D.)

*

Mint rimele mai înainte scrise
Rostind că n-am să te-ndrăgesc mai mult.
Nu-ntrezăream, se pare, nici în vise
Necheltuitul dragostei tumult,
Nici timpul cântărindu-l, cel ce calcă
Edicte şi făgăduieli de regi,
Cel ce destramă frumuseţea sacră
în blânde minţi sădind fărădelegi?
M-a-mpiedicat a timpului surpare
Să-ţi spun: „Mi-eşti drag cum nimeni n-a iubit!”
Pe când eram stăpân al clipei rare
Şi-o-ncoronam ferindu-o, smerit.
Iubirea-i prunc. Întreaga lui lumină
Cât creşte încă, nu este deplină…
(Gh.T.)

116

Let me not to the marriage of true minds
Admit impediments. Love is not love
Which alters when it alteration finds,
Or bends with the remover to remove:
O, no! It is an ever-fixed mark,
That looks on tempests and is never shaken;
It is the star to every wandering bark,
Whose worth’s unknown, although his height be taken.
Love’s not Time’s fool, though rosy lips and cheeks
Within his bending sickle’s compass come;
Love alters not with his brief hours and weeks,
But bears it out even to the edge of doom.
If this be error and upon me proved,
I never writ, nor no man evr loved.

Eu nu cred că sunt piedici la unirea
A două inimi ce credinţă-şi ţin;
Iubirea-adevărată nu-i iubirea
Ce piere când ’nainte-i piedici vin.
O, nu! Ea-i ca o stea nemişcătoare,
Ce calea le-o arată la năieri,
Statornică-n furtuni îngrozitoare,
Ea-i tot aceeaşi astăzi ca şi ieri.
Iubirea nu-i a vremii jucărie –
Tu, frumuseţe, doar cu vremea treci –
Ea nu se schimbă, orice-ar fi să vie,
Statornică, aceeaşi este-n veci.
De mi se dovedeşte c-am greşit,
Nimic n-am scris şi nimeni n-a iubit.
(P.G.)

*

Nu cred în piedici puse de noroc
Unirii sufletelor mari. Iubirea
Iubire nu-i când face silei loc,
Trădării răspunzând cu părăsirea.
Nu, ea e veşnic semn şi far străjer
Ce-ntâmpină furtuna şi nu cade,
E steaua fiecărui corăbier,
Al cărei preţ nu-i măsurat în grade.
Iubirea nu-i paiaţa vremii, chiar
De intră sub compasul coasei sale,
N-o schimbă ani, şi n-o clintesc măcar
Tăişurile clipelor fatale.
De spun minciuni, şi pot fi dovedit,
N-am scris nimic, şi nimeni n-a iubit!
(I.F.)

*

Că două-nalte firi nu pot fi una,
Eu nu admit. Iubirea nu-i iubire,
Când minte şi ea, întâlnind minciuna,
Sau, amăgită, iscă amăgire.
O, nu! E-un far zidit pentru vecie,
Răzbind furtuni, şi pururi în picioare;
E stea oricărui vas pribeag, ce ştie
Doar cât de-naltă-i, nu cât e de tare.
Iubirea nu-i al Vremii prost, chiar dacă
Stau nurii dulci în raza coasei sale:
Iubirea, ceas şi zile-n zbor n-o seacă:
Ea ţine până lumea se prăvale.
De zic minciuni, şi-s însumi dovedit,
N-am scris în veci, şi nimeni n-a iubit.
(T.B.)

*

Zăgaz nuntirii minţilor alese
N-admit! Iubirea nu-i iubire, când
Se schimbă când schimbarea-n cale-i iese
Sau, ca şi cel plecat, o vezi plecând.
O, nu! Ea-i veşnic far ce-n vijelie
Stă nemişcat, nimic să nu-l doboare;
Stea luntrii rătăcite care-i ştie
Doar înălţimea, nu şi-a ei valoare.
Ea nu-i bufonul Timpului, chiar dacă
Abate nurii coasa-i când şi-o poartă;
Prin vreme trece fără ca să treacă
Sfidând tăişul rânduit de Soartă.
Dac-am greşit şi faptu-i dovedit,
Nicicând n-am scris şi nimeni n-a iubit.
(N.Ch.)

*

Eu nu ştiu stăvili sfintei îmbinări
A inimilor… Dor nu-i dorul care
Se schimbă când adulmecă schimbări
Sau dă răspuns trădării prin trădare.
O, nu! Statornic, vajnic far e dorul
Sfidând furtuni; e steaua ce o cere
Corăbierul; cât de nalt i-i zborul
Uşor măsori, dar nu şi-a ei putere.
Iubirea nu-i al Vremii măscărici,
Deşi sub coasa Vremii stă oricine,
Ea nu se schimbă-n scurte ceasuri, nici
În săptămâni, ci pân-la moarte ţine.
De s-o vădi că scriu greşit – un rând
N-am scris, şi nimeni n-a iubit nicicând.
(T.D.)

*

Nu-s stăvili două firi când se cunună;
Iubirea nu-i cu-adevărat iubire
De se preschimbă şi altcum răsună
Dacă o-ncearcă fum şi amăgire.
O, nu, ea e înveşnicit limanul
Neaplecat de oarba vijelie
Şi-i călăuză pânzei, pe oceanul
Ce nici măcar comorile nu-i ştie.
Nu-i măscăriciul vremii chiar de-şi lasă
Sub raza coasei, dulcea ei făptură.
Ea orele-i înfruntă, curajoasă
Până atunci când mâna morţii-o fură.
De mint şi-s prins pot spune liniştit:
N-am scris vreun rând şi nimeni n-a iubit!
(Gh.T.)

*

Nimic să nu împiedice unirea
A două minţi alese! De-o supui
Schimbărilor, iubire nu-i iubirea,
Şi nici când cade pradă orişicui.
Nu, ea-i statornic far, menit să-nfrunte
Furtuna, neclintit în miezul ei!
E, pentru orice rătăcită luntre,
O stea misterioasă, de temei!
Iubirea nu-i a Timpului paiaţă,
Deşi obrazu-i roz stă, nu arar,
Sub coasa lui. Nu are ora-n faţă,
Ci dăinuie până la moarte chiar!
Dacă greşesc, şi mi se dovedeşte,
N-am scris nimic, şi nimeni nu iubeşte!
(P.S.)

*

La-mpreunarea sufletelor rare
Oprelişti nu îngădui. Căci iubirea
Iubire nu-i, când este schimbătoare,
Sau amăgită e cu amăgirea.
O, nu! Ea e statornicul liman
Furtuni ce-nfruntă şi nicicând tresaltă,
Stea navei călătoare pe ocean,
Tărie neştiută-n bolta naltă.
Iubirea nu-i al Vremii clovn, chiar dacă
Obraji şi buze roşii-i cad sub coasă;
Nu poate-n ceasul trecător să treacă,
Ci-ndură-a soartei muchie tăioasă.
Eresuri de grăiesc, şi-i dovedit,
Nicicând n-am scris şi nimeni n-a iubit.
(M.Angh.I.)

Accuse me thus: that I have scanted all
Wherein I should your great deserts repay,
Forgot upon your dearest love to call,
Whereto all bonds do tie me day by day;
That I have freguent been with unknown minds,
And given to time your own dear-purchased right;
That I have hoisted sail to all the winds
Which should transport me furthest from your sight.
Book both my wilfulness and errors down,
And on just proof surmise accumulate;
Bring me within the level of your frown,
But shoot not at me in your waken’d hate;
Since my appeal says I did strive to prove
The constancy and virtue or your love.

Acuză-mă, zicând că-am fost zgârcit
În a-ţi plăti mărinimia-ntreagă,
Că uit să-ţi laud sufletul iubit,
De care-un lanţ mereu mai strâns mă leagă,
Că-am fost cu inşi străini, nesocotind
Un drept ce-al tău e, cumpărat regeşte,
Că-n pânze orice vânt cătai să prind,
Să-ţi fug de ochiul ce mă urmăreşte;
Zi-mi îndărătnic, păcătos, şi-adună
Lângă dovezi şi bănuiala ta;
La ţintă încruntarea ta mă pună,
Dar, plin de ură, nu mă săgeta,
Căci fac apel, şi-afirm: voiam dovezi,
Cât mă iubeşti, şi cât mă mai păstrezi.
(T.B.)

*

În acuzare zi c-am fost zgârcit,
Că nu te-am preţuit cum se cuvine
Uitând iubirea ce m-a-nlănţuit
Cu fiecare zi mai mult de tine;
C-am stat cu inşi de rând – şi nu o dată –
Uitând de-un drept ce scump l-ai cumpărat;
Că vela mea, de orice vânt purtată,
Mă depărta de tine ne-ncetat.
Zi-mi îndărătnic şi că n-am ruşine,
Dovadă fă-ţi chiar bănuiala ta;
Sprânceana arcuieşte-o înspre mine
Dar, plin de ură, nu mă săgeta,
Că fac apel şi spun: vrui să probez
Iubirea ta, statornicul tău crez.
(N.Ch.)

*

Învinuie-mă, da, că m-am zgârcit
Nerăsplătindu-ţi meritele-ntregi,
Că uit amorul tău neproslăvit,
Cu care zi cu zi mai strâns mă legi;
Că mă-nhăitai cu suflete de rând,
Dând altor ce pe drept ţi se cuvine,
Că vela mi-am sucit sub orice vânt
Ce mă purta departe-hăt de tine.
Mai zi că-s plin de toane şi tehui,
Lipeşte şi prepusuri la dovezi,
Ţinteşte-mă cu arcul ochiului
Dar mâniat să nu mă săgetezi.
Cătam s-arăt – ţi-o spun spre-a mă ierta –
Ce trainică-i de fapt iubirea ta.
(T.D.)




118

Like as, to make our appetites more keen,
With eager compounds we our palate urge;
As, to prezent our maladies unseen,
We sicken to shun sickness when we purge;
Even so, being full of your ne’er-cloying sweetness,
To bitter sauces did I frame my feeding;
And sick of welfare found a kind of meetness
To be diseased, ere that there was true needing.
Thus policy in love, to anticipate
The ills that were not, grew to faults assured,
And brought to medicine a healthful state,
Which, rank of goodness, would by ill be cured:
But thence I learn, and find the lesson true,
Drugs poison him that so fell sick of you.
118

Cum cel sătul, vrând pofta de mâncare
Să şi-o-ntărâte, şi-ardeiază gura,
Cum, vrând ascunsa bolilor lingoare
S-o-ntâmpini, bei otrăvi ce-ţi ard făptura,
La fel eu, lingav de-a-ţi gusta nectarul,
Dar lacom să-l tot gust, vreau sosuri iuţi,
Şi, ghiftuit de dulce, sorb amarul
Cât n-am de care boală să mă cruţ.
E-o tactică-a iubirii: răutăţii
Ce nu-i, să-i ia drept leac chiar răul, parcă,
Punând prin leacuri capăt sănătăţii
Pe care starea bună doar o-ncearcă.
De-aici învăţ – şi lecţia-mi prinde bine,
Că leacuri n-are cel bolnav de tine.
(I.F.)

*

Cum cel ce pofta vrând să şi-o învie,
Al gurii pod cu-ardeiuri şi-l înşală:
Cum cel fricos de-un rău ce-ar fi să-i vie,
Stă-n pat, spre-a-ntâmpina o altă boală,
Eu, plin de-a ta mereu bogată miere,
Din sosuri iuţi mi-am încropit mâncare,
Şi bòlnav de huzur, găsii plăcere
Să zac, deşi nimica nu mă doare.
Când plan iubirea-şi face să previe
Un rău ce nu-i, greşeşte-n toate cele,
Doftoricind o sănătate vie,
Ce, de prea bună, cearcă leacuri rele.
De-aici învăţ, şi-nvăţu-mi prinde bine:
Balsamu-i chin, la cel bolnav de tine.
(T.B.)

*

Cum se-ntărâtă pofta de mâncare
Arzându-ţi cerul gurii cu iuţeli,
Cum, vrând feri o boală oarecare,
Faci pe bolnavul, boala s-o înşeli,
Nicicând sătul de dulcele din tine,
Eu mă hrănesc cu amăruiul sos;
Bolnav de-atât huzur, simţi-m-aş bine
Să zac puţin, deşi sunt sănătos.
E-o şiretenie-a iubirii, care,
Un rău, ce încă nu-i, vrând să-l previe,
Tămăduie o sănătate-n floare
Cu cea mai amărâtă doctorie.
Din asta-nvăţ şi lecţia-i de bine:
Otravă-i leacul de-s bolnav de tine.
(N.Ch.)

*

Cum ca s-asmutem pofta de mâncare
Cu dresuri iuţi ne frigem gura; cum
Fricoşi de vreo părelnică lingoare
Bolim din chiar fiertura ce băum,
La fel, mă-mbuib de multul mierii tale,
Dar tot i-adaug zemuri amărui,
Şi, bòlnav de huzur, socot cu cale
Să zac la pat când zor-nevoie nu-i.
Cu-acest tertip al dragostei cerc deci
S-abat (greşind) dureri ce nu mă-ncearcă,
Şi, teafăr, caut leac prin apoteci
Vrând binele prin rău să-l vindec parcă;
Dar văd şi-nvăţ că leacul e otravă
Când inima-i de dorul tău bolnavă.
(T.D.)

*

Precum mai aprig pofta ne-o-ntărâtă
Usturoiate zemuri, din fiertură,
Cum stăm cu mâna bolii, mohorâtă,
Doftoricindu-ne fără măsură
Tot astfel, fiind plin de dulce miere,
Amare saţii le vânez din oală
Şi huzurind mi-apropii cu plăcere
Fără să fiu bolnav, culcuş de boală.
Diplomaţia dragostei îmi pare
Că vindecă dureri tămăduite,
Pe teferi ea îi ţine-n ascultare
Cu irul, al licorilor trezite.
O inimă, de tine de-i bolnavă,
Găseşte-n leacul aşteptat, otravă…
(Gh.T.)

What potions have I drunk or Siren tears,
Distill’d from limbecks foul as hell within,
Applying fears to hopes and hopes to fears,
Still tosing when I saw myself to win!
What wretched errors hath my heart committed,
Whilst it hath thought itself so blessed never!
How have mine eyes out of their spheres been fitted,
In the distraction of this madding fever!
O benefit of ill! Now I find true
That better is by evil still made better;
And ruin’d love, when it is built anew,
Grows fairer than at first, more stronq, far greater.
So I return rebuked to my content,
And qain by ills thrice more than I have spent.

Ce şip băui, din lacrimi de zgripţor
în spùrcat alambic de iaduri fiert,
De-mi schimb nădejdea-n spaimă, spaima-n dor.
Şi prin câştig mă pomenesc că pierd?
Ce crime negre inima-mi clocit-a
Când fericirea nu credeam c-apune?
Cum de-şi lăsară ochii mei orbita
Spre-a rătăci-n vâltori aşa nebune?
O, dar al suferinţii! Ştiu că tot
Ce-i bun, trecut prin rău, mai bun devine.
Că, reclădite, dragostele pot
Mai vii, mai tari să crească din ruine.
Mă-ntorc deci de pedeapsă fericit:
Prin chin, am de trei ori ce-am risipit.
(I.F.)

*

Ce leac băui din plânsul Ielelor
Stors în cazanul iadului, de poate
Să-mi schimbe doru-n teamă, teama-n dor,
Făcând să pierd partide câştigate?
Iar inima-mi cum de greşit-a când
Ferice se simţea, ca niciodată?
Şi ochii mei cum au răbdat, văzând
De-un dor smintit orbita-mi fulgerată?
O, suferinţă binefăcătoare,
Faci binele, de-l treci prin rău, mai sfânt
Şi din ruină dragostea răsare
Mai mândră şi mai plină de avânt.
Aşa mă-ntorc la cel iubit: smerit
Şi rău-mi dă-ntreit ce-am risipit.
(N.Ch.)

*

Ce lacrimi de Sirene-oi fi fost bând
Răsfierte-n alambicul diavolesc,
încât nădejdi şi spaime gust pe rând,
Pierzând şi-atunci când cred că izbândesc!
Mi-au copt în suflet ce păcate-avane
Când mi-l credeam senin ca niciodat?
Şi cum mi-eşiră ochii din găvane
Când aste friguri mintea mi-au stricat?
O, chin izbăvitor! Azi văd, fireşte,
Că răul face binele mai bun,
Şi mai frumos, mai dârz, mai tare creşte
Iubirea, când din aşchii o-mpreun.
La fericirea-mi deci mă-ntorc spăşit
Şi-mi iau răsplata caznei, întreit.
(T.D.)

*

Ce leac băui din lacrimă de ştimă
Curgând prin filtre diavoleşti, din frig?
Mi-e spaima vis şi visul spaime-animă
Şi pierd când sunt aproape de câştig!
Al inimii trecut nemernic şterge
Tot ce iubirea-mi binecuvânta,
Ochii-mi golesc orbita ca s-alerge
Sub nebuneasca frângere de stea.
O, rău benefic! Bine şi mai bine
Răzbat numai când răul l-au băut,
Iubirea înălţată pe ruine
Creşte mai limpede ca la-nceput.
Slujit de rău, cel care-a risipit
Şi-ntoarce pierderile întreit.
(Gh.T.)

That you were once unkind befriends me now
And for that sorrow which I then did feet
Needs must I under my transgression bow,
Unless my nerves were brass or hammer’d steel.
For if you were by my unkindness shaken,
As I by yours, you’ve pass’d a hell of time;
And I, a tyrant, have no leisure taken
To weigh how once I suffer’d in your crime.
O! That our night of woe might have remember’d
My deepest sense, how hard true sorrow hits,
And soon to you, as you to me, then tender’d
The humble salve which wounded bosoms fits!
But that your trespass now becomes a fee;
Mine ransoms yours, and yours must ransom me.

Că m-ai trădat cândva, azi îmi prieşte,
Şi-acel amar ce-atunci l-am suferit,
Sub vină-mi să mă-aplec îmi porunceşte,
Doar de n-am nervi de bronz sau fier călit.
Căci dacă-ai fost lovit de-a mea trădare,
Cum eu de-a ta, cunoşti infernul bine;
Iar eu, tiran, n-am stat să drămui: oare
A ta, atunci, cât m-a durut pe mine?
O, noaptea-aceea să-mi fi-adus aminte
Ce chinuri dă o sinceră durere,
Să-ţi ies, cum îmi ieşi şi tu înainte,
Cu leacul blând ce-un piept rănit îl cere!
Dar vina ta ţi-e azi răscumpărare;
Cu-a mea te iert, cu-a ta îmi dai iertare.
(T.B.)

*

Asprimea-ţi de cândva acum m-alină
Şi chinul ce atuncea l-am simţit
Mă prăbuşea sub propria mea vină
De n-aveam nervi de bronz, de-oţel călit.
De-ai fost izbit de-a mea neîndurare
Cum eu de-a ta, ai stat ca-n iad! Şi, rău
Ca un tiran, m-am întrebat cât, oare,
M-a supărat pe-atunci păcatul tău?
O,-n seara ceea grea de-mi aminteam
Că un necaz loveşte-atât de tare,
Dam unul altuia acel balsam
Ce-aduce sufletelor alinare.
Dar vina ta răscumpărare fie:
Cu-a ta-mi plăteşti şi-a mea-ţi plăteşte ţie.
(N.Ch.)

*

Cruzimea ta de ieri azi mă-ndulceşte
Şi-nseninează chipul meu durut,
Greşeala mă-ncovoaie dar, fireşte,
N-am nervi de-aramă ori de fier bătut.
De-ai fost rănit şi tu fără speranţă,
S-ar crede că ai fost o vreme-n iad
Dar eu, tiranul, n-am pus în balanţă
Cât am lovit şi cât am îndurat.
O, noaptea vechile dureri le-abate,
Ce dâre-adânci în visul tău săpam!
Şi rănile ni le închide toate,
Cu tămăduitor, umil balsam.
Nici vinile nu pot să ne despartă:
Mă iartă vina ta şi-a mea te iartă…
(Gh.T.)

’Tis better to be vile than vile esteem’d,
When not to be receives reproach of being;
And the just pleasure lost, which is so deem’d
Not by our feeling, but by others’ seeing:
For why should others’ false adulterate eyes
Give salutation to my sportive blood?
Or on my frailties why are frailer spies,
Which in their wills count bad what I think good?
No, I am that I am, and they that level
At my abuses reckon up their own:
I may be straight, though they themselves be bevel;
By their rank thoughts my deeds must not be shown;
Unless this general evil they maintain,
all men are bad and in their badness reign.

Mai bine-i rău să fii, ca rău privit,
Când, fără-a fi, te-acuză toţi că eşti:
Un farmec piere, când l-au cântărit
Cei ce te vad, nu tu care-l trăieşti.
De ce priviri haine şi stricate
îmi ies în calea sângelui vioi,
Iar păcătoşii-mi caută păcate,
Când ei, în ce mi-e sacru, văd noroi?
Nu! Sunt ce sunt! Iar cei ce-mi ţin măsura
Greşelilor, din înşişi ei învaţă;
Eu pot sta drept, lor strâmbă li-i statura;
Nu minţi murdare-mi cate la viaţă!
Sau, după ei, e-o boală-a lumii-ntregi,
Şi toţi sunt răi, şi-n răul lor îs regi.
(T.B.)

*

Mai bine-i a fi rău decât zis rău
Când, făr’ a fi, că eşti îţi spune-o lume;
Plăcerea piere când nu simţul tău
Ci ochi străini cântăresc anume.
De ce inşi falşi, cu ochi corupţi de viţii,
Salută sângele ce-mi zburdă-n vine?
De ce greşeala mi-o pândesc greşiţii
Spunând că-i rău ce socotesc că-i bine?
Nu! Sunt ce sunt! Ei, cei ce-n duşmănie
îmi văd păcatul ca pe-al lor; măcar
Eu pot fi drept, ei pot doar strâmbi să fie;
Deci să n-apar în gândul lor murdar!
Dar după ei, e-un rău al lumii-ntregi
Şi toţi sunt răi şi peste rău sunt regi.
(N.Ch.)

*

Decât ţinut de rău, fii rău mai bine
Când eşti mustrat c-ai fi, deşi nu eşti
Şi pierzi de teama bârfelor străine,
Desfături jinduite şi fireşti;
De ce viclenii ochi ai lumii rele
Să-mi iscodească sângele iubeţ?
Sau slabi pândari ai slăbiciunii mele
Să vază slut ce eu socot de preţ?
Nu! Sunt ce sunt; şi hulitorii mei
Cu paiul meu măsoară-şi lunga bârnă;
Eu calc drum drept, anapoda merg ei;
De-al lor gând putred fapta-mi nu atârnă…
Căci n-am să-i cred că-n lume-s doar păcate
Şi oameni răi, domnind prin răutate.
(T.D.)

Thy gift, thy tables, are within my brain
Full character’d with lasting memory,
Which shall above that idle rank remain,
Beyond all date, even to eternity:
Or, at the least, so long as brain and heart
Have faculty by nature to subsist;
Till each to razed oblivion yield his part
Of thee, thy record netfer can be miss’d.
That poor retention could not so much hold,
Nor need I tallies thy dear love to score;
Therefore to give them from me was I bold,
To trust those tables that receive thee more:
To keep an adjunct to remember thee
Were to import forgetfulness in me.

Caietul, dar al tău, îl port în minte,
Gravat în a memoriei durată,
Şi-o sta, tot viu, dincolo de cuvinte,
Iar timpul n-o să-l şteargă niciodată,
Sau, cel puţin, cât inimă şi gând
Prin harul firii încă mai viază;
Căci partea lor din tine, până când
N-o dau uitării, faima ta veghează.
Cum, bieţii, nu ţin multe în păstrare,
Iar pe răboj iubirea n-o-ncrestez,
Mă rup de ei, şi dau mai mult crezare
Acestor pagini, mai bogate-n miez.
Să ţin vreun semn spre-a-mi aminti de tine
Ar însemna să chem uitarea-n mine.
(T.B.)

*

Păstrez albumul, darul tău, sub frunte
Gravat în amintirea care poate
Mai mult ca slova Timpul să-l înfrunte
Şi chiar noianul de eternitate,
Sau, cel puţin, cât vor trăi sub stele
Prin vrerea Firii, inimă şi gând;
Cât timp uitarea nu te-a şters din ele
Nu vei pleca din amintiri nicicând.
Cum un album reţine prea puţine
Şi-amorul pe răboj nu mi-l crestez,
De ei mă las, că-n amintiri mai bine
Gravat rămâne al iubirii crez.
Să-l ţin, de tine-aminte să-mi aduc,
Ar fi s-arăt că-ncep să fiu uituc.
(N.Ch.)

*

în creieri port caietul ce mi-ai dat,
Gravat în amintiri stăruitoare
Ce, peste slova şubredă, străbat
Din veac în veac, spre veşnicia mare;
Sau, baremi, cât au inima şi gândul
Puteri fireşti să dăinuie, şi până
Ţi-l pierde-vor, uitării întorcându-l,
Viu chipul tău în ele-o să rămână;
Şi nici n-ar ţine-atât ăst biet caiet,
Iar de răboj iubirea lipsă n-are,
Încât să-l zvârl cutez şi mă-ncumèt
A-ţi fi o carte mai cuprinzătoare.
Căci bizuind în el ca să-mi aduc
De tine-aminte, m-aş vădi uituc.
(T.D.)

*
Ţin filele de tine scrise-n minte
Cu litere fierbinţi, de neuitare,
Ce-s mai presus de slova mea cuminte
Cu care-nfrunt eternităţi şi zare.
Sau le voi ţine-n inimă şi-n fapte,
Ştiindu-le dăinuitoarea fire
Nicicând pierdute-n risipiri şi noapte
Şi pururi rămânând în amintire?
Memoria-mi în prăfuita-i rază
Doar scrisa ta întreagă o reţine
Şi dragostea-n răboj nu şi-o crestează,
Ea crede doar cuvântul de la tine.
Printr-un alt semn la mine să te-aduc?
Aş fi ca altul nimenea, uituc…
(Gh.T.)

*

Albumul, darul rău, e de prisos;
în mintea mea ţi-e chipul dăltuit
Mult dincolo de slove – luminos,
El o să dăinuie neţărmurit,
Sau, cel puţin, cât inima va bate
Şi-n cuget se va-nfiripa un gând.
Pân’ ce uitarea o să şteargă toate,
Din amintirea-mi n-ai să pleci nicicând.
Ce poate să păstreze un album?
Iubirea pe răboj cum s-o însemn?
Mai mult cuprinde sufletul, oricum,
Decât acest al grijii tale semn.
Primindu-l întru amintirea ta,
Mă tem că prea curând te voi uita.
(L.L.)

No, Time, thou shalt not boast that I do change:
Thy pyramids built up with newer might
To me are nothing novel, nothing strange;
They are but dressings of a former sight.
Our dates are brief, and therefore we admire
What thou dost foist upon us that is old;
And rather make them born to our desire
Than think that we before have heard them told.
Thy registers and thee I both defy,
Not wondering at the present nor the past,
For thy records and what we see doth lie,
Made more or less by thy continual haste.
This I do vow, and this shall ever be,
I will be true, despite thy scythe and thee.

Nu, Timp, nu te făli că m-am schimbat:
De-nalţi noi piramide, mai enorme,
Nu-mi spun nimica nou, nimic ciudat;
Doar haine sunt pe-mbătrânite forme.
Trăim puţin, de-aceea omu-admiră
Ce-i dai, viclean, şi-s lucruri învechite;
Le ia drept vise ce i se-mpliniră,
Uitând că le ştia din auzite.
Eu te desfid, cu tot ce-aduci aminte;
Prezent, trecut, nu-mi lasă vreo icoană:
Tot ce evoci şi-avem în faţă, minte,
Căci, mai pe toate, le creezi din goană.
Dar eu mă leg; să fiu, şi-n veci voi fi
Un adevăr, chiar de mă vei cosi.
(T.B.)

*

Nu, Timp, să nu te-ngâmfi că m-am schimbat:
A tale tot mai nalte piramide
Nici noi nu-mi sunt, nici lucru prea ciudat,
Ci numai vechi privelişti primenite.
Ni-s anii scurţi, încât privim cuminţi
Cum iar ne-nşeli cu basme bătrâneşti,
Şi parcă-s ale noastre năzuinţi
Iar nu ştiute nouă vechi poveşti…
Pe tine şi ceaslovul tău vă-nfrunt,
Ce-a fost, ce este nu-mi stârnesc mirare,
Căci tot ce scrii şi-arăţi minciună sunt,
Scăzând, crescând în veşnica-ţi cursoare.
Jur, dar, că pururi neschimbat voi sta
În ciuda coasei tale şi a ta!
(T.D.)

*

O, nu, să nu te lauzi că mă schimb
Zidindu-ţi piramide şi oprelişti
Ce mie-mi par, străluminate timp,
Veşmântul doar, al unei vechi privelişti!
Noi dăinuim puţin şi tu ascunzi
În umbre noi conture-mbătrânite,
Le credem rod al propriilor frunţi
Visate şi abia întrezărite…
Hrisoavele-ţi desfid şi nu mă mir
De ce-i prezent şi care ni-i trecutul,
Ţi-s amintirile un cimitir
În care-ţi modelezi în grabă lutul.
Aceasta-ţi jur, la tristele-ţi petreceri:
Om al credinţei sunt chiar de mă seceri!
(Gh.T.)

If my dear love were but the child of state,
It might for Fortune’s bastard be unfather’d,
As subject to Time’s love or to Time’s hate,
Weeds among weeds, or flowers with flowers gather’d
No, it was builded far from accident;
It suffers not in smiling pomp, nor falls
Under the blow of thralled discontent,
Whereto the inviting time our fashion calls:
It fears not policy, that heretic,
Which works on leases of short number’d hours,
But all alone stands hugely politic,
That it nor grows with heat nor drowns with showers.
To this I witness call the fools of time,
Which die for goodness, who have lived for crime.

De-ar fi cel drag doar os de domn şi-atât,
Ar fi bastard al Sorţii, uneori
Iubit de Timp şi alteori urât,
Boz între bozi şi floare între flori.
Nu-i! A crescut departe de-ntâmplare,
De vesela trufie; nu se teme
De vrajbele slugarnice pe care
Ca modă le-a impus a noastră vreme.
Nu-l sperie politica, eres
Ce trage sforile-ntr-un ceas, ca-n joacă,
Ci singur stă şi cugetu-i ales
Dogori nu-l cresc, nici ploi nu îl îneacă.
Ai Vremii proşti sunt martori spusei mele:
Mor pentru bine şi-au trăit în rele.
(N.Ch.)

*

De-ar fi iubirea-mi doar a slavei pruncă,
Ar fi bastardul Soartei, fără tată,
Pe care Ceasul, bun sau rău, l-aruncă
În ierbi sau flori, crescând cu ele-odată.
Nu, n-am întemeiat-o pe-ntâmplare,
De-aristocratul rânjet nu-i jignită,
Nici n-o abat dihoniile care
Sunt vremii mele modă şi ispită.
Politica (această eretìcă
Silind la trebi în scurtul său soroc)
Pe ea – prevăzătoarea – n-o înfrică:
N-o-neacă ploi, nici arşiţe n-o coc.
Mi-s martori toţi ai Vremii măscărici:
În viaţă – gâzi, la moarte – mucenici.
(T.D.)

*

De-ar fi amoru-mi doar un fiu de rege,
Bastard ar fi, la soartă cerşetor;
În slavă pus, sau frânt de-a Vremii lege,
Spin între spini, sau floare între flori.
O, nu, ferit e-amoru-mi de-orice silă,
De pompa zâmbitoare neajuns,
Nici de cârtirea curţii prea servilă
De-a cărei modă timpul ni-i pătruns.
Politica eretică n-o teme,
Care-n urzeli de-un ceas lucrarea-şi trece,
Ci singur urcă-n sferele supreme, –
Văpăi nu-l cresc; ploi nu pot să-l înece.
Nebunii vremii-ntr-astea-mi sunt chezaşi, –
Ce-s buni doar morţi; şi-n viaţă, ucigaşi.
(T.Gh.)

*

Iubirea de mi-ar fi vlăstar domnesc,
Bastard al soartei poate i-ar fi starea,
Urât de timp şi ţinut drag; cum cresc
Spinii-ntre spini şi între ierburi, floarea.
Pe ea nu întâmplarea o zidi,
Surâzătorul fast ea nu-l îndură,
Nu-şi trece vremea-n laudăroşii
Chiar dacă moda către ele-o fură.
Politiceasca erezie nu
Îi dijmuieşte clipele curate,
Iubirea ei ce din iubiri crescu
Nu piere-n arşiţi, nici sub ploi nu cade.
Nebunii fie-mi martorii, cuminţii
Trăiesc nelegiuit şi mor ca sfinţii.
(Gh.T.)

Were ’t aught to me I bore the canopy,
With my extern the outward honouring,
Or laid great bases for eternity,
Which prove more short than waste or ruining?
Have I not seen dwellers on form and favour
Lose all, and more, by paying too much rent,
For compound sweet foregoing simple savour,
Pitiful thrivers, in their gazing spent?
No, let me be obsequious in thy heart,
And take thou my oblation, poor but free,
Which is not mix’d with seconds, knows no art,
But mutual render, only me for thee.
Hence, thou suborn’d informer! A true soul
When most impeach’d stands least in thy control.

La ce să-nalţ un baldachin, prin care
Cinstesc pe dinafară ce-i afară,
Sau temelii să-aşez, nepieritoare,
Ce mai curând ca pleava au să piară?
Au n-am văzut cum cei în rang şi fală
Pierd tot, ba au dobândă de plătit,
Că-au dat pe-un dulce prânz a lor tihneală,
Câştig de plâns, cu ochii cheltuit?
Nu, lauda în suflet ţi-o voi scrie:
Ia-l, mic dar liber, ăst prinos al meu:
E fără ţeluri: arta câtă-o ştie,
E dăruirea: ţie, numai eu.
Fugi, pâră falsă! Sufletul curat,
Când îl ataci mai aprig, ţi-a scăpat.
(T.B.)

*

La ce să stau cu baldachinu-n spate
Când doar ce-i dinafară are vază,
Sau să durez pentru eternitate
Un postament ce prea puţin durează?
Au n-am văzut cum cei cu fală mare
Pierd tot, ba chiar mai mult, plătind profit
Dulcegăriei fără de savoare,
Câştig milog, cu ochii irosit?
Nu! Serv să-ţi fiu, al inimii, primeşte
Smerita dar cinstita jertfă-a mea;
Nu-nşală, n-are ţel: se dăruieşte,
În schimb, în inimă doar eu voi sta.
În lături, delatori! Un om curat
Dacă-i lovit, mai sus s-a înălţat.
(N.Ch.)

*

La ce-ar sluji să-ţi port pologul ţie,
Imaginea cinstindu-ţi prin imagini,
Sau „temelii să-mplânt pentru vecie”,
Ce s-ar vădi netrainice paragini?
Au nu văz câţi, pe fasturi şi favor
Plătind pierd tot ce au, ba mai mult încă,
Şi fel ales (nu hrană simplă) vor:
Biet praznic ce cu ochii se mănâncă?…
Eu inimei din tine mă închin,
Primeşte-mi, deci, prinosul meu curat,
Neprefăcut, deşi de preţ puţin,
Ca semn că unul celuilalt ne-am dat:
Fugi, martor strâmb! Un cuget drept, cu-atât
Mai greu l-învingi, cu cât e mai pârât.
(T.D.)

*

La ce să mă întind sub baldachin,
Ce sunt onoarea, fastul şi risipa
Când temelii am aşezat, deplin
Cu mai puţină viaţă decât clipa?
Pe robii graţiei eu i-am văzut
Plătind cu cele mai de preţ odoare
Duhul parfumului contrafăcut,
Vrednici de plâns, robiţi de contemplare.
Smerenia mi-o lasă, sfânt alint,
Primeşti ofranda inimii, săracă
Dar liberă? Acum a ta o simt,
Singură vrea în pieptul tău să treacă!
Fugi, mincinosule, n-ai să păstrezi
Ce, fără de prihană, întinezi!
(Gh.T.)

O thou, my lovely boy, who in thy power
Dost hold Time’s fickle glass, his sickle hour;
Who hast by waning grown, and therein show’st
Thy lovers withering as thy sweet self grow’st;
If Nature, sovereign mistress over wrack,
As thou goest onwards, still will pluck thee back,
She keeps thee to this purpose, that her skill
May time disgrace and wretched minutes kill.
Yet fear her, O thou minion of her pleasure!
She may detain, but not still keep, her treasure:
Her audit, though delay’d, answer’d must be,
And her quietus is to render thee.

O, tânărul meu falnic, ce supui
Clepsidra Timpului şi coasa lui,
Tu peste-apusul vieţii te înalţi
Tot tânăr, nu pălind ca toţi ceilalţi.
Când Firea (pustiirilor crăiasă)
Din mers te-ntoarce, te salvează ca să
îşi bată joc de Timp şi să omoare
Mişelnicia clipelor fugare.
Deşi îi eşti pe plac, să stai de pază!
Ea strânge-averi dar nu le şi păstrează.
Chiar de-o amână, Soarta-n loc n-o ţine
Şi scapă-napoindu-te pe tine.
(N.Ch.)

*

O, fătul meu frumos, cel ce supui
Şi Timpul şi clepsidra – coasa lui –,
Şi-arăţi, când din amurgul tău te nalţi,
Cu-atât mai verde-n toamna celorlalţi,
Vezi tu; când Firea, aprigă monarcă,
Tot vrea din drumul tău să te întoarcă,
Păstrându-te dă semn că se-ncumete
Să-nfrângă Timpul, clipele proclete…
Ea vistier îţi e, dar nu pe veci!
Tu, răzgâiatul ei, te teme deci:
Chiar dacă e târziu sorocul, ea
Până la urmă tot o să te dea.
(T.D.)

In the old age black was not counted fair,
Or if it were, it bore not beauty’s name;
Bur now is black beauty’s successive heir,
And beauty slander’d with a bastard shame:
For since each hand hath put on nature’s power,
Fairing the foul with art’s false borrow’d face,
Sweet beauty hath no name, no holy bower,
But is profaned, if not lives in disgrace.
Therefore my mistress’ eyes are raven black,
Her eyes so suited, and they mourners seem
At such who, not born fair, no beauty lack,
Stand’ring creation with a false esteem:
Yet so they mourn, becoming of their woe,
That every tongue says beauty should look so.

127

Pe vremuri, negricioşii n-aveau preţ.
Frumoşi chiar, n-aveai chip frumoşi a-i ţine.
Dar azi, cei oacheşi trec drept frumuseţi,
Şi dalba frumuseţe-o văd ruşine.
De când ia mâna sarcinile firii
Şi dresuri urâciunii mască-i pun,
E frumuseţea roabă sclivisirii,
Trăind dezonorată şi-n surghiun.
De-aceea dragei mele i-s tăciune
Şi ochii şi sprâncenele, jelind
Femeile ce-azvârl pe creaţiune
Ocara vinei de-a se fi boind.
Dar chiar în doliu, doliul îi stă bine,
Că asta-i frumuseţea – spune-oricine.
(I.F.)

*

Ieri, nu treceau drept mândre cele smede;
Frumoase chiar, n-aveau acest renume.
Azi, negrul e-al frumosului erede
Iar dalbului îi spun bastard, anume.
De când uzurpa-al Firii har oricare
Şi chipul slut frumos prin fard devine,
Nici nume, nici iatac frumosul n-are
Ci, pângărit, trăieşte în ruşine.
De-aceea-s negri ochii Doamnei mele
Şi-i sunt sprâncenele în strai cernit:
Jelesc că nefrumoasele, să-nşele
Creaţiunea, s-au sulemenit.
Deşi-s cerniţi, toţi spun şi au dreptate
C-aşa Frumosul trebuie s-arate.
(N.Ch.)

*

Pe vremuri părul negru n-avea preţ,
Obrazul smead frumoasei nu-i sta bine;
Ci azi doar cele oacheşe-s mândreţi,
Şi frumuseţea blondă-i de ruşine.
De când cu mâna-i omul schimbă Firea,
Dând hâdei farmec fals prin suliman,
Nici nume nu-şi mai află nicăirea
Preadulcea frumuseţe, nici liman.
De-aceea sunt, sub negre-corb sprâncene,
Ai Doamnei mele ochi în doliu parcă,
Jelind atâtea smeade cosânzene
Ce Faţa să şi-o măsluie încearcă…
Dar, chiar cerniţi, ei tuturora par
Al frumuseţii unic îndreptar.
(T.D.)

*

În vremuri de demult, femeia brună,
Frumoasă chiar, dispreţul îl stârnea,
Azi negrul moşteneşte o cunună
Pe care frumuseţii vechi i-o ia.
Dar de când mâna dobândeşte chipul
De-a-mpodobi cu dresuri chipul slut,
Se trece frumuseţea ca nisipul
Şi-i pângărită-n cuibu-i neştiut.
De-aceea-s negri ochii Doamnei mele
Cu-nlăcrimate dolii însoţiţi
Plângându-le, se vede, pe acele
Cu ochi de sulimanuri zugrăviţi.
Şi-aşa cum sunt, tristeţi când le încearcă
Ele sunt însăşi frumuseţea, parcă…
(Gh.T.)

How oft, when thou, my music, music play’st
Upon that blessed wood whose motion sounds
With thy sweet fingers, whom thou gently sway’st
The wiry concord that mine ear confounds,
Do I envy those jacks that nimble leap
To kiss the tender inward of thy hand,
Whilst my poor lips, which should that harvest reap,
At the wood’s boldness by thee blushing stand!
To be so tickled, they would change their state
And situation with those dancing chips,
O’er whom thy fingers walk with gentle gait,
Making dead wood more bless’d than living lips.
Since saucy jacks so happy are in this,
Give them thy fingers, me thy lips to kiss.

Ce-adeseori, când prinzi să-ţi plimbi pe clape
Tu, muzica mea, degetele-uşoare
Ce lemnului fac tremurul să-i scape
Şi-n corzi trimit acorduri de-ncântare,
Eu fildeşul li-l pizmui, că din palmă
Sărut culege fără de sfială,
Cât gura-mi, ce-a râvnit culesul, calmă
De-o parte stă roşind de-aşa-ndrăzneală.
Ard buzele-mi cu clapele să schimbe,
Asupră-şi luând baletul scândurelei
Pe care mâna-ţi când o să se plimbe
Să-ţi soarbă fericite boarea pielei.
Dar ca să nu-ntristăm claviatura
Dă-ţi degetele ei, şi mie gura.
(I.F.)

*

De câte ori, o, muzică, de-mi cânţi,
Şi-n tremur, lemnul, fericit, îţi sună
Sub deget, sau când galeş îmi frămânţi
Acorduri dulci auzului, pe strună,
Eu pizmui clapa, ce, săltând ales,
Săruturi bea din palma adorată,
Iar gura mea, râvnind acel cules,
De-al lemnului curaj roşeşte toată.
Ca s-o alinţi la fel, ar face schimb
De loc şi rol cu mica cioplitură,
Pe care gingaş degetul ţi-l plimbi,
Sfinţind mai mult un lemn decât o gură.
Spre a nu lua a clapei bucurie,
Ei degetul i-l dă, sărutul mie.
(T.B.)

*

Tu, Cântul meu! Când cânţi, şi lemnul sfânt
Sub degete blajine-l înfiori
Mânând sonorul corzilor frământ
Spre-auzu-mi uluit, de-atâtea ori.
Privesc acele clape iuţi cu jind
Cum podul moale-al palmei ţi-l sărută
în timp ce biată gura mea, roşind
De cât cutează lemnul, rabdă mută.
Ca să-mi dezmierzi şi buzele la fel,
Aş face schimb cu ţandăra zglobie
Pe care mâna zburdă uşurel:
Lemn mort, mai norocos ca buza-mi vie…
Un deget, clapei (obrăznicătura)
Dă-i să-ţi sărute; mie-ntinde-mi gura.
(T.D.)

*

Tot mai ades m-alintă muzici grave
Mişcând în lemnul fericit o strună
Vibrată lin, de degete suave
Ce armonii metalice adună.
Mici clape diavoleşti care în jocul
Voios stârnit de-al muzicii alint
Să îţi sărute palma, au norocul
în timp ce eu, sărmanul, ars de jind,
Aş vrea să-mi schimb azi buzele, cu lemnul
Acelor ţăndări peste care, blând,
Coboară mâna dulce, eu, nedemnul
Ce gura vie pe lemn mort o vând…
Primească-ţi mâinile claviatura
Iar mie dăruie-mi sărutul, gura.
(Gh.T.)

The expense of spirit in a waste of shame
Is lust in action; and till action, lust
Is perjured, murderous, bloody, full of blame,
Savage, extreme, rude, cruel, not to trust;
Enjoy’d no sooner but despised straight;
Past reason hunted; and no sooner had,
Past reason hated, as a swallow’d bait,
On purpose laid to make the taker mad:
Mad in pursuit, and in possession so;
Had, having, and in quest to have, extreme;
A bliss in proof, and proved, a very woe;
Before, a joy proposed; behind, a dream.
All this the world well knows; yet none knows well
To shun the heaven that leads men to this hell.

O viaţă vlăguită în ruşine
E-n fapt desfrâu; dar până fapt să fie,
Desfrâul e sperjur, brutal, hain e,
Feroce, ucigaş, făr’ omenie.
Abia îl guşti şi-ndată-ţi face greaţă;
Smintit îl urmăreşti şi, de-l apuci,
Smintit îl şi urăşti, cum cei ce-nhaţă
Momeala care-i face mai năuci.
Nebun l-alergi, nebun când se supune;
Năvalnic l-ai avut, îl ai, îl vrei…
E bun, când guşti; gustat, e-amărăciune:
Minune-ntâi, apoi nici umbra ei.
Toţi ştiu aceasta dar cu toţii cad:
Nu ştiu feri un rai ce-i duce-n iad.
(N.Ch.)

*

Desferecat, dezmăţul e-o ruşine
A Minţii, şi-un prăpăd; sub hăţuri, el
E crâncen, ucigaş, sperjur, hain e,
Sălbatic, aprig, lacom, crud, mişel;
Abia gustându-l, iute silă simţi;
Nebun îl jindui, şi de-abia l-apuci
Că-l scuipi scârbit, de parcă muşti în dinţi
Momeli care pe loc ne fac năuci…
Turbat gonaci, turbezi când te-a vânat,
Agaţă,-nhaţă,-adulmecă setos:
Desfăt părelnic, iad adevărat;
Ispită-ntâi; vis, àpoi… Ce folos
Că-l ştim cum e, dar nimeni n-are teamă
De raiul ce spre-acest infern îl cheamă.
(T.D.)

My mistress’ eyes are nothing like the sun;
Coral is far more red than her lips’ red:
If snow be white, why then her breasts are dun;
If hairs be wires, black wires grow on her head.
I have seen roses damask’d, red and white,
But no such roses see I in her cheeks;
And in some perfumes is there more delight
Than in the breath that from my mistress reeks.
I love to hear her speak, yet well I know
That music hath a far more pleasing sound:
I grant I never saw a goddess go,
My mistress, when she walks, treads on the ground:
And yet, by heaven, I think my love as rare
As any she belied with false compare.

Nu-s ochii dragei mele stropi de soare
Şi roşul gurii ei nu-i de coral.
De-i albă neaua, sânu-i oacheş pare
Şi negrul păr i-e ca o sârmă-n val.
Ştiu roze albe, ştiu şi roze roşii,
Dar nu-i socot obrajii trandafiri
Şi-s balsamuri mai dulci să le miroşi
Decât e boarea-ntregei sale firi.
Îmi place s-o aud, deşi plăcut
Mai mult mi-e zvonul muzicilor, parcă,
Eu mers de zână încă n-am văzut,
Dar doamna mea e clar că-n ţărnă calcă.
Şi, totuşi, eu o cred la fel de rară
Cum spun şi cei ce mint când o compară.
(I.F.)

*

Ai doamnei ochi nu seamănă a soare;
Coralu-ntrece roşul gurii sale;
Omătu-i alb, ea sâni ca bronzul are;
Pe creştet sârmă neagră, nu păr moale.
Ştiu roze albe, roşii, de Damasc,
Dar pe-al ei chip niciuna nu-i din ele;
Şi sunt parfumuri ce delicii nasc
Mai dulci ca răsuflarea doamnei mele.
îmi place glasul ei, dar ştiu, fireşte,
Că-i mai suav al muzicii descânt;
Eu n-am văzut vreo zână cum păşeşte:
Când umblă, doamna-mi calcă pe pământ.
Dar jur, ca ea niciuna nu-i mai rară,
Din câte alţii mincinos compară.
(T.B.)

*

Nu-s ochii Doamnei mele rupţi din soare
Nici roşul gurii nu-i mărgean, fireşte;
Omătu-i alb, ea pieptul smead îl are;
De-i părul sârmă neagră, sârmă-i creşte.
Văzui roş-albe roze de Damasc,
Dar nu-s pe chipul ei aşa vopsele;
Şi sunt miresme ce-ncântare nasc
Mai mult decât suflarea Doamnei mele.
Mi-e drag să o ascult când vorbe-ngână
Deşi-ntr-un cânt mai calde sonuri sunt;
E drept că n-am văzut mergând vreo zână,
Dar ea, când merge, calcă pe pământ.
Dar e atât de scumpă, jur! că n-are
Cu cele defăimate-asemănare.
(N.Ch.)

*

Nu-s ochii Doamnei mele rupţi din Soare,
Mărgeanul nu-i ca buza ei: roz-veşted;
De-i alb omătul, sânu-i smead îmi pare,
Beteală nu: drot murg îi creşte-n creştet.
Cunosc răsuri de nea, şi stacojii,
Dar nu-s la fel obrajii ei cu ele;
Şi ştiu parfum mai plin de frăgezii
Decât răsuflul gurii-Doamnei mele.
Mi-e drag s-ascult rostirea ei, măcar
Că sonuri mult mai dulci în cânturi sunt…
Nu, n-am zărit umblând zeiţe… dar
Stăpâna mea, ea calcă pe pământ.
O semui, totuşi, oricărei femei
Cântate-n false flori de stil, pe zei!
(T.D.)

*

În ochii doamnei mele nu e soare,
Şi buzele n-au roşu de mărgean,
De-i albă neaua, negru sânu-i pare,
Şi-i părul de scaieţi noptatec lan.
Ştiu albe, roşii ruje de Damasc,
Obrajii ei n-au rujele acele,
Mirezme ştiu ce-atâta vrajă nasc,
Cum nu-i suflarea gurii doamnei mele.
Deşi cu drag îi desluşesc eu glasul,
Ştiu, mai frumos se-nstrună şi alt cânt,
Nu i-am privit nici unei zee pasul,
Ci doamna-mi calcă trainic pe pământ.
Pe ceruri, chiar de nu li-e chipul geamăn,
Mi-e doamna, ca şi zeea, fără seamăn.
(M.M.)

*

Nu-s ochii dragei mele rupţi din soare.
Mărgeanul e mai roş decât i-e gura.
De-i alb omătul, oacheş sânu-i pare.
Din sârmă neagră i-e pieptănătura.
Ştiu trandafirii – roşii, albi – dar jur că
Niciunul pe obraji nu-i înfloreşte,
Iar unele mirosuri nu te spurcă
Asemeni gurii ei, care duhneşte!
Îmi place s-o aud, dar ştiu prea bine
Că muzica-i întrece-n farmec glasul.
Nu ştiu cum umblă zânele divine,
Dar draga mea, mergând, târăşte pasul.
Şi totuşi, jur pe cer că se compară
Cu orice frumuseţe, cât de rară!
(P.S.)

*

Ai doamnei mele ochi n-aduc a soare;
Coralu-i roş mai roş ca gura ei;
De-i albă neaua, oacheş sânu-i pare;
E sârmă neagră-n capul dumneaei.
Ştiu roze roşii, albe, de Damasc;
Astfel de roze nu-i acopăr chipul.
Parfumuri ştiu, ce desfătare nasc
Şi-ntrec miasma ce-i respiră trupul.
Mi-e drag să o ascult, ştiu bine, dară,
Că-n muzică e-un mult mai tandru glas;
Zeiţă n-am văzut, păşind, sprinţară;
Apasă greu al doamnei mele pas.
Dar jur, mi-e dragostea la fel de rară
Cum falsă-i cea cu care se compară.
(M.Angh.I.)

Thou art as tyrannous, so as thou art,
As those whose beauties proudly make them cruel
For well thou know’st to my dear doting heart
Thou art the fairest and most precious jewel.
Yet, in good faith, some say that thee behold,
Thy face hath not the power to make love groan:
To say they err I dare not be so bold,
Although I swear it to myself alone.
And to be sure that is not false I swear,
A thousand groans, but thinking on thy face,
One on another’s neck, do witness bear
Thy black is fairest in my judgement’s place.
In nothing art thou black save in thy deeds,
And thence this slander, as I think, proceeds.

131

Aşa cum eşti, despot eşti, ca şi cele
Ce-şi iau cruzimea din a lor splendoare;
Doar bine ştii că-n gândurile mele
Eşti perla cea mai mândră de sub soare.
Zic totuşi unii, când te văd, că n-are
Cu ce să-mi stoarcă faţa ta suspine;
Că ei greşesc, mă tem să le-o spun tare,
Deşi mi-o jur, când singur sunt cu mine.
Spre-a dovedi că nu jur strâmb, o mie
De gemete, de cum îmi vin în minte,
Scot unul după altul mărturie
Ca neagra-ţi frumuseţe-mi stă-nainte.
La fapte doar eşti neagră, şi din ele
Cred eu că-ţi ies în lume vorbe rele.
(T.B.)

*

Aşa cum eşti, eşti crudă cum sunt toate
Când spre cruzime nuri trufaşi le-mbie,
Dar ştii că minţii mele-nflăcărate
îi eşti cea mai de preţ bijuterie.
Creduli, spun cei ce numai te-au văzut
Că nu poţi stoarce dragostei suspine;
Ne-având curaj, în faţa lor stam mut
Deşi juram că nu e drept, în mine.
Spre-a-ţi dovedi că nu te mint jurând
Chem chipul tău în mine şi grămadă,
Vin mii de vaiete, vădind că-n gând
Mai luminoasă-i frumuseţea-ţi smeadă.
Nimic n-ai negru, numai felul tău;
De-aceea, cred, toţi te vorbesc de rău.
(N.Ch.)

*

Asemeni frumuseţilor trufaşe,
Despotică şi tu eşti, pe când eu
Te-alint cu tandre cântece gingaşe,
Viu giuvaer te cred, sclipind mereu.
Şi totuşi, unii cred că n-ai putere
Să îmi aduci al dragostei noroc,
Întârzii să-i contest dar în tăcere
Strâmbul lor gând cu silă mi-l evoc.
Spre-a-mi dovedi că nu mă mint, întreagă,
Căldură vocii, geamătul, ţi-nchin:
Mi-e dragă frumuseţea ta cea neagră
O spune-n locu-mi fiece suspin.
La fapte neagră eşti, fără tăgadă,
Ponegritorilor, prea dulce pradă…
(Gh.T.)

Thine eyes I love, and they, as pitying me,
Knowing thy heart torments me with disdain,
Have put on black and loving mourners be,
Looking with pretty ruth upon my pain.
And truly not the morning sun of heaven
Better becomes the gray cheeks of the east,
Nor that full star that ushers in the even
Doth half that glory to the sober west,
As those two mourning eyes become thy face:
O! Let it then as wel beseem thy heart
To mourn for me, since mourning doth thee grace,
And suit thy pity like in every part.
Then will I swear beauty herself is black,
And all they foul that thy complexion lack.

Iubindu-ţi ochii, ei, miloşi, văzând
Că-s trist când râde inima-ţi de mine,
Ca bocitoarele cernite, blând
Privesc cu milă bietele-mi suspine.
E drept că nu-i nici soarele-răsare
Pe-obrajii suri ai zării, mai semeţ,
Nici steaua, înserării vestitoare,
Nu face-apusul sobru mai de preţ
Cât cei doi ochi cerniţi ai feţei tale!
O, lasă-ţi inima ca după mine
Să plângă în cernitul strai de jale,
Că mila-i straiul care-ţi şade bine.
Jura-voi că frumos şi negru-s gemeni
Şi că-i urât ce nu îţi este-asemeni!
(N.Ch.)

*

Iubesc duioşii ochii tăi, ce parcă
De mila mea luat-au strai cernit,
Şi cunoscând cu cât canon mă-ncarcă
Dispreţul tău, ei galeşi m-au privit.
Şi, zău, că nici pe-ai Zorilor obraji
Nu arde-aşa frumos un tânăr soare,
Nici Craiul-Nou, al înserării paj,
Nu umple-Amurgul sumbru de splendoare
Pe cât aceşti doi ochi cerniţi te prind…
O, pradă îndurării deci te lasă,
Căci pari mai dulce jalea mea jelind,
Şi astfel eşti întreagă mai frumoasă.
Mă jur atunci că negrul, doar, stă bine,
Şi-s hâde toate câte nu-s ca tine.
(T.D.)

Beshrew that heart that makes my heart to groan
For that deep wound it gives my friend and me!
Is ’t not enough to torture me alone,
But slave to slavery my sweet’st friend must be?
Me from myself thy cruel eye hath taken,
And my next self thou harder hast engross’d:
Of him, myself, and thee, I am forsaken;
A torment thrice threefold thus to be cross’d.
Prison my heart in thy steel bosom’s ward,
But then my friend’s heart let my poor heart bail;
Whoe’er keeps me, let my heart be his guard;
Thou canst not then use rigour in mg gaol:
And yet thou wilt; for I, being pent in thee,
Perforce am thine, and all that is in me.
133

Blestem simţirii ce simţirea-mi frânge,
Rănindu-mi şi prieten şi pe mine!
N-ajunge eu că-s chinuit la sânge,
Ci şi pe el robiei rob îl ţine?
Crud, ochiul tău mă smulge însumi mie,
Iar eul celălalt mi-l legi mai tare;
Străin i-s lui, ba mie chiar, şi ţie:
Trei răni, dintr-o-ntreită-ncrucişare.
Fă-mi inimii în sânu-ţi închisoare.
Dar inima lui dă-mi-o-n chezăşie;
Eu dacă-s rob, şi-a mea în paza-l are,
Nu mă mai poţi lovi-n a mea chilie;
Ba poţi, căci eu, întemniţat în tine,
Îţi aparţin, cu tot ce am în mine.
(T.B.)

*

O, inimă ce-mi zbuciumi inima
Rănind prietenul ca şi pe mine,
Te blestem! Nu-i de-ajuns tortura mea?
Vrei sclav sclaviei şi pe el a-l ţine?
M-ai smuls din mine însumi cu haìne
Priviri; celalt eu însumi l-ai luat.
De el, de mine-s părăsit, de tine;
Pe trei ori întreit crucificat!
În pieptu-ţi inima-mi s-o-nchizi îţi cer,
Ca inimii din el zălog să-i fie;
Stând sub zăvor, îi sunt temnicier
Şi-n ocna mea tu n-o să ai tărie.
Ba o să ai! Fiind închis în tine
Ţi-s la cherem cu tot ce-mi aparţine.
(N.Ch.)

*

Procletă fie inima ce-a-mpuns
Cui mi-e prieten inima, şi mie!
Să rabd eu singur cazna nu-i de-ajuns,
M-iei sclav şi pe prieten în sclavie?
Privirea ta cea rea m-a rupt de mine
Şi (mai greu chin!) pe el mi-l furi şi-l duci;
Îl pierd, mă pierd, n-am parte nici de tine:
Trei schingiuiri pe trei cumplite cruci.
Ia-mi inima şi pune-o sub zăvor
în pieptul tău – străjeră lui să-i stea;
Şi astfel, însumi prins şi păzitor,
Tu nu-mi poţi fi călău în ocna mea.
Dar n-am să-l mântui: robul tău fiind,
Mă ţii cu tot ce-n inimă cuprind.
(T.D.)

So, now I have confess’d that he is thine,
And I myself am mortgaged to thy will,
Myself I’ll forfeit, so that other mine
Thou wilt restore, to be my comfort still:
But thou will not, nor he wilt not be free,
For thou art covetous and he is kind;
He learn’d but surety-like to write for me,
Under that bond that him as fast doth bind.
The statute of thy beauty thou wilt take,
Thou usurer, that putt’st forth all to use,
And sue a friend came debtor for my sake;
So him I lose through my unkind abuse.
Him have I lost; thou hast both him and me:
He pays the whole, and yet am I not free.

Cum recunosc acum că el e-al tău
Şi că eu însumi dat zălog ţi-s ţie,
Poţi să mă vinzi în pieţi, ca ăst alt-eu
Spre mângâierea-mi slobozit să fie.
Dar tu nici gând să-l laşi; nici el nu vrea,
Căci lacomă-l doreşti, iar el o simte.
Garant mi-a fost doar, poliţi când semna:
Azi strâns îl ţii prin aste legăminte.
Dobânda frumuseţii vrei să-ţi iei,
Tu, cămătar ce-ţi scoţi, din tot, folosul,
Şi-amicu-mi dai pe mâini de portărei,
Chezaşul să se-aleagă cu ponosul.
Pe el îl pierd: e-al tău, cum sunt şi eu,
Nu-s liber, chiar de ţi-a plătit din greu.
(I.F.)

*

Deci recunosc că el îţi aparţine,
Iar eu zălog sunt în a ta putere;
Mă las vândut, ca celălalt din mine
Să-mi fie-napoiat spre mângâiere.
Tu nu-l laşi; liber nu vrea el să fie;
Tu-l sorbi aprins; el e cu vino-ncoace;
El doar chezaş mi-a fost în a subscrie
La acest lanţ, ce rob al tău îl face.
A frumuseţii lege e cu tine,
Tu, cămătar, ce vrei dobânda toată:
El, bun al tău de dragul meu devine,
Şi-l pierd dintr-o greşeală vinovată.
Pe el îl pierd, şi-al tău e, cum sunt eu;
El s-a plătit; eu ţi-s dator mereu.
(T.B.)

*

Precum ţi-am spus, el este-al tău trofeu,
Eu însumi m-am înzălogit la tine;
Plătind cu mine însumi, celalt eu
Întoarce-mi-l, etern să mă aline.
Nu-i liber că n-o vreţi nici tu, nici el,
Tu eşti prea lacomă şi el prea bun e;
Doar ca prepus al meu şi-a pus pe-acel
Contract sigiliul, care îl supune.
Prin dreptul frumuseţii tale nu-ţi
Uiţi camăta şi uzul ce-ţi revine;
Cel drag îţi e dator şi-l execuţi
Şi prin abuz îl pierd de lângă mine.
Eu l-am pierdut, pe ambii ne-ai supus;
El se plăteşte; liber încă nu-s.
(N.Ch.)

*

Mărturisind că el e-al tău, mă dau
Zălog eu însumi şi lăsa-mă-voi
în voia ta, spre-a te-nvoi să-mi iau
Pe celălalt eu însumi înapoi.
Dar nu vrei tu; nici el să-l scap nu vrea,
Căci hrăpăreaţă eşti, iar el blajin;
Şi el doar a-ntărit parafa mea
Sub cambii ce legaţi la fel ne ţin…
De camăta frumseţii tale dornic,
Zaraf ciufut, îmi chemi la judecată
Pe un chezaş, ajuns a-ţi fi datornic,
Încât îl pierd din vina mea… Şi iată,
Eu l-am pierdut; tu pe-amândoi ne ai;
El ţi-a plătit, şi slobod nu-s încai…
(T.D.)

*

Al tău e, recunosc, iar eu, se ştie
Voinţei tale-s zălogit; eu însumi
Cuvântu-mi calc chemând alt chip să-nvie
Şi-ntors în mine să-ndulcească plânsu-mi.
Dar tu-l opreşti şi nici el nu se-arată,
Eşti lacomă cu cel deprins, în vreme,
Chezaş să-mi fie şi cu-ndatorată,
Robită ţie, mâna-i să mă cheme.
Cămătăreasă lacomă, ţi-e spornic
Gândul ce-mi duce prietenu-n osândă,
Prin judecăţi târât, îl scoţi datornic
De mine-l rupi, ceri dragostei dobândă!
îl pierd, ne pierzi şi tu, şi bob cu bobul
Plăteşte el, iar eu sunt veşnic robul…
(Gh.T.)

Whoever hath her wish, thou hast thy Will
And will to boot, and will in overplus;
More than enough am I that vex thee still,
To thy sweet will making addition thus.
wilt thou, whose will is large and spacious,
Not once vouchsafe to hide my will in thine?
shall will in others seem right gracious,
And in my will no fair acceptance shine?
The sea, all water, yet receives rain still,
And in abundance addeth to his store;
So thou, being rich in will, add to thy will
One will of mine, to make thy large will more.
Let no unkind, no fair beseechers kill;
Think all but one, and me in that one will.

Au toate-un dor, tu pe-al tău Will îl ai,
Şi-un Will mai mult, şi-un Will îţi dă târcoale;
Eu sunt în plus, şi totuşi mă ţin scai,
Venind ca un adaos vrerii tale.
Vrei, voia ta fiind încăpătoare,
Să-ascunzi mai des şi vrerea mea-ntr-a ta?
Când alte vreri îţi par îmbietoare,
Doar voia mea să n-o poţi saluta?
Cum însăşi marea soarbe ploaia bună,
Şi sporu-i cu belşugu-i şi-i îmbină,
Tu, cu-atâţi Will, la Will al tău adună
Şi voia mea, să fii de Will mai plină.
Să nu-i tai pe curtenii tăi gentili;
Din ei fă unul: eu, un singur Will.
(T.B.)

*

Au toate-un dor, tu-l ai pe Dor al tău,
Dor berechet şi Dor prisositor;
Mai mult decât de-ajuns te sâcâi rău
Venind c-un spor la dulcele tău dor.
Vrei să mă laşi ca-n doru-ţi larg şi mare
S-ascund măcar o dată dorul meu?
Ce, dorul altora mai falnic pare
Ca dorul meu, de mi-l respingi mereu?
Cum apa mării soarbe-a ploii apă
Adăugând belşug la-mbelşugare,
Tu, cu mult Dor, fă-n al tău Dor să-ncapă
Un dor al meu, să ai un Dor mai mare.
Fereşte-ţi bravii muşterii de greu;
În toţi vezi unul doar: pe Dor, că-s eu.
(N.Ch.)

*

Ca orice doamnă, tu ai „Dorul” tău,
Belşug de dor, dor mult afar’ din cale;
Deci prisosesc şi chiar te sâcâi rău
Când vârf mai pun la dorul dumitale.
N-ai vrea, prin vrerea-ţi larg încăpătoare,
Să-mi furişez o dată-n doru-ţi dorul?
De ce te-ndupleci altor doruri oare
Şi nu-mi deschizi, când mor de dor, zăvorul?
Chiar mările, deşi de apă pline,
Iau şi din ploi al avuţiei spor;
La fel, ia tu şi dorul meu în tine,
Mărind c-un Dor belşugul tău de dor.
Să nu spui nu acelor ce te vor:
Îţi dau eu singur Dorul tuturor.
(T.D.)

*

Au toate-un jind, tu-l ai pe-al tău, pe Will
Şi alt Will de pofte prisosit, te cere,
E-un Will pentru oricare şi ostil
Preadulcei linişti, el e numai vrere.
Ai vrea în jindul tău nemărginit
S-adaugi jindul meu, cu-mbelşugare,
Ori jindul altora îngăduit
îmi lasă jindul fără îndurare?
Cum mările-s sporite de furtuni
Primind şi ploaia-n matcă, revărsată,
Şi tu, atâţia Will în Will i-aduni
Visez să fii în Will şi mai bogată.
Toţi câţi sunt Will tu jinduie-i mereu
C-un singur Will pentru-al tău Will, doar eu…
(Gh.T.)

If thy soul check thee that I came so near,
Swear to thy blind soul that I was thy will,
And will, thy soul knows, is admitted there;
Thus far for love, my love-suit, sweet, fulfil
Will will fulfil the treasure of thy love,
Ay, fill it full with wills, and my will one.
In things of great receipt with ease we prove
Among a number one is reckon’d none:
Then in the number let me pass untold,
Though in thy store’s account I one must be;
For nothing hold me, so it please thee hold
That nothing me, a something sweet to thee:
Make but my name thy love, and love that still;
And then thou lovest me, for my name is Will.

Când sufletul te ceartă că-s cu tine,
Tu jură-i orbului că-s al tău Will;
Că doruri vrei oricând el ştie bine,
Deci, scumpo,-amorul împlineşte-mi-l.
Ardoarea Will o să ţi-o umple toată,
Da, vrerea mea ţi-o va-mplini cum nime’;
Se ştie, când o curte-i prea umblată,
Că unul e nimic într-o mulţime.
Deci, printre mulţi, fă-mi urma să se piardă,
Deşi eu am un loc la tine-n ceată;
Drept o nimica ia-mă, dar dezmiardă
În ăst nimic ceva ce te desfată:
Doar numele cu-amor desfată-mi-l,
Şi-atunci ţi-s drag, căci numele mi-e Will.
(T.B.)

*

Te ceartă sufletul că-ţi stau alături?
La orb să-i juri că fost-a al tău Dor,
Că ştie că pe-un dor tu nu-l înlături;
Amorul, deci, mi-l umple cu amor.
Doreşte Dor-ul doldora să-ţi facă
Al dorurilor cuib, cu dorul lui,
Deşi-n ceva în care-ncape-o clacă
Stând printre mulţi, cel singur parcă nu-i.
Să nu mă numeri în a ta grămadă
Deşi nu poţi din calcul sa mă rumpi;
Zi că-s nimic, de-ţi place să se creadă
Că-i cineva nimicu-n ochii-ţi scumpi.
Păstrându-mi numele-n alintător
O să-l iubeşti mereu căci el e Dor.
(N.Ch.)

*
De-ţi faci mustrări că prea mă rabzi aproape
Să juri, duh orb, că Dorul tău sunt eu,
Şi tu cunoşti cât dor în tine-ncape;
Plineşte-mi dar, dorito, dorul meu!
Cu dorul meu comornicul de-amoruri
Ţi-oi umple ochi, deşi de doruri plin e…
Când locu-i larg, într-un duium de doruri;
Un dor mai mult e mai nimic, vezi-bine;
Nenumărat vin deci în cârd cu toţi,
Deşi c-un bob tot cresc al tău avut:
Socoate-mă nimic, dacă socoţi
Că, şi nimic fiind, îţi sunt plăcut.
Iubeşte-mi numai numele, mereu,
Şi-ţi fi-voi drag, căci Dorul – Will – sunt eu.
(T.D.)

Thou blind fool, Love, what dost thou to mine eyes,
That they behold, and see not what they see?
They know what beauty is, see where it lies,
Yet what the best is take the worst to be.
If eyes, corrupt by over-partial looks,
Be anchor’d in the bay where all men ride,
Why of eyes’ falsehood hast thou forqed hooks,
Where to the judgement of my heart is tied?
Why should my heart think that a several plot
Which my heart knows the wide world’s common place?
Or mine eyes seeing this, say this is not,
To put fair truth upon so foul a face?
In things right true my heart and eyes have err’d,
And to this false plague are they now transferr’d.

Iubire, orb nebun, ce-mi faci cu ochii,
Că se-aţintesc şi nu văd ce privesc?
Ei ştiu ce-i frumuseţea şi-n ce loc îi,
Dar binele în rău îl tălmăcesc.
De i-au corupt priviri părtinitoare
Şi-au pescuit în golfuri cu-mbulzeală,
Cârlig de ce-ţi faci din a lor trădare,
Să-mi prinzi în el şi-a inimii greşeală?
De ce să creadă ea că-i loc oprit
Un loc ce gloata-ntreagă o adună?
Sau ochiul cum să spună c-a greşit,
Şi nimb curat pe-un chip murdar să pună?
Virtutea ochi şi inimă-o smintiră,
Şi-n mlaştina minciunii se-adânciră.
(T.B.)

*

Iubire, orb nerod, prin ce mijloace
Faci ochii-mi ce se vede să nu vadă?
Ei ştiu ce-i frumuseţea, unde zace
Dar iau ca bun ce-i rău, căzându-i pradă.
Când ochii tăi cu uitături viclene
Pătrund în golful plin de lumea toată,
De ce faci căngi dintru perfide gene
Şi-mi prinzi a sufletului judecată?
Să creadă inima că lotul ei
E-un câmp menit să-l aibă fiecare?
Cu ochii-mi ce nu văd ce văd, tu vrei
Să-mpodobesc o slută-nfăţişare?
Când inimă şi ochi se-nşală rău
Mă-nfund în al minciunilor bâltău.
(N.Ch.)

*

Ce mi-ai făcut la ochi, Amòr, orb prost,
Că nici privind nu văd la ce privesc?
Ei ştiu unde-i frumos, cum e, ce-a fost,
Dar ce-i mai sfânt le pare prea drăcesc.
Părtinitorii ochi dacă se-nşală
Şi-au ancorat în golful plin de vele,
Năluca lor de ce o faci momeală
Cu care ului simţurile mele?
De ce socot imaş înţărcuit
Un loc ce simt că e obştesc izlaz,
Şi pentru ce tăgădui ce-i vădit,
Cercând să spăl aşa pătat obraz?
Azi inima şi ochii rău mă-ndrumă,
Şi pătimesc de a minciunii ciumă.
(T.D.)

*

Ce le faci ochilor, iubire oarbă?
Ei nici măcar nu văd ceea ce văd,
Ştiu frumuseţea ce-i, dar ţin de-olaltă
Bine şi rău, lumină şi prăpăd.
De i-au corupt privirile haine
Priviri ce sunt al necredinţei rod
Răsar în golfuri de catarge pline
Inima mea prinzându-o-n năvod.
Să fie-acesta locul de-ntâlnire
Al lumii largi, cu-amăgitor nisip,
Sau ochii mei văzându-l, cu iubire
Acoperă cu nimb murdarul chip?
Ochii-amândoi şi inima-mi se lasă
Într-a minciunii rană noroioasă…
(Gh.T.)

*

Iubire, măscărici nătâng şi orb,
Vrăjitu-m-ai tu oare într-atât
Că văd frumosul, dar din ochi nu-l sorb
Şi-n schimb mă-ndrăgostesc de ce-i urât?
Când ochii ce văd strâmb sunt ancoraţi
în golful care-i vadul tuturor,
De ce al inimii drum drept l-abaţi
Şi faci momeală din trădarea lor?
Cum vede inima retras umbrar
în ceea ce ea ştie că-i islaz?
Şi ochii – de ce mint şi nu tresar
împodobind mereu un hâd obraz?
Şi inimă şi ochi m-au înşelat;
În mlaştina minciunilor mă zbat.
(L.L.)

When my love swears that she is made of truth,
I do believe her, though I know she lies,
That she might think me some untutor’d youth,
Unlearned in the world’s false subtleties.
Thus vainly thinking that she thinks me young,
Although she knows my days are past the best,
Simply I credit her false-speaking tongue:
On both sides thus is simple truth suppress’d.
But wherefore says she not she is unjust?
And wherefore say not I that I am old?
O! Love’s best habit is in seeming trust,
And age in love loves not to have years told:
Therefore I lie with her, and she with me,
And in our faults by lies we flatter’d be.

Când draga-mi jură că ea-n veci nu minte,
îi spun c-o cred, ştiind că m-a minţit,
Ca să mă creadă-un tânăr fără minte
Prin treburile lumii nehârşit.
Crezând în van că tânăr ea mă vede
Când mie de zenit amiaza-mi trece,
Eu spusa bucuros mă fac a-i crede,
Şi fiecare-n a minţi se-ntrece.
Dar ea, de ce nu-mi spune că mă-nşeală?
Şi eu, de ce n-aş spune că-s bătrân?
În dragoste-adevărul e-o greşeală
Şi vârstele secret adânc rămân.
Aşa că eu o mint, şi ea pe mine,
Să ne simţim, minţindu-ne, mai bine.
(I.F.)

*

Când draga-mi jură că ea nu mă minte,
O cred, deşi ştiu bine că mă-nşală,
Ca să mă ia drept un flăcău cuminte,
Străin de-a lumii prefăcută şcoală.
Gândind în van că tânăr mă socoate,
Deşi ea ştie că-s apus de soare,
Minciunile eu i le-nghit pe toate,
Iar adevărul, între noi, dispare.
De ce nu-mi spune ea că m-amăgeşte,
Iar eu de ce nu-i spun că sunt bătrân?
O, în amor iluzia domneşte,
Iar anii, când iubeşti, ascunşi rămân.
Astfel, o mint şi eu, şi ea pe mine,
Şi vinovaţi, minţind, ne e mai bine.
(T.B.)

*

Când draga mea se jură că-i cuminte
O cred, dar ştiu că doar minciuni îmi spune;
Vreau să mă creadă tânăr fără minte,
Neştiutor de-a lumii-nşelăciune.
Gândind în van că-mi crede anii tineri,
Deşi-mi trădează vârsta scursă părul,
înghit orice minciuni fără reţineri
Şi amândoi ascundem adevărul.
De ce nu spune ea că e nedreaptă?
De ce nu-i spun că sunt acum bătrân?
O, când iubeşti te-ncrezi în orice şoaptă
Şi anii scurşi nenumăraţi rămân!
O mint pe ea, mă minte ea pe mine
Şi ne simţim, păcătuind, mai bine.
(N.Ch.)

*

Ea jură că-i din adevăr, icoană
Şi eu o cred, deşi minciuna-i simt,
Mă vede june fără de prihană
Neînvăţat cu-al lumii veşted jind.
Mă crede tânăr deşi bine ştie
Că zilele-mi mai bune-mi sunt trecut
Şi eu pare s-o cred şi-n viclenie
Şi-al ei şi-al meu ni-i adevărul slut.
Ea tace, mincinoasa. De ce oare
Nu-i spun că sunt bătrân, cum de-am uitat?
Eşti un nărav al dragostei, uitare
A anilor câţi ai cu-adevărat!
Şi-astfèl o mint, la rându-i şi ea minte,
Minciuna-i dintre vini cea mai cuminte…
(Gh.T.)

*

Când jură că-adevărul îi e ţel,
O cred, deşi ştiu bine că-i minciună:
închipuie-şi că sunt un tinerel
Neştiutor, naiv, căzut din lună!
Crezând că ea mă crede tânăr, când
Prea bine ştie că-mi albeşte părul,
Pun preţ pe-a ei minciună, cugetând:
Nici eu nici ea nu spunem adevărul!
De ce mă minte ea? Şi de ce eu
Nu-i spun că sunt bătrân? Iubirea cată
Să pară altfel decât e, mereu;
Iubind, nu-ţi numeri anii niciodată!
De-aceea eu o mint şi ea mă minte,
Iar dragostea ni-i, astfel, mai fierbinte!
(P.S.)




139

O! Call not me to justify the wrong
That thy unkindness lays upon my heart;
Wound me not with thine eye, but with thy tangue;
Use power with power, and slay me not by art.
Tell me thou lovest etsewhere; but in my sight,
Dear heart, forbear to glance thine eye aside:
What need’st thou wound with cunning, when thy might
Is more than my o’erpress’d defence can bide?
Let me excuse thee; ah! My love well knows
Her pretty looks have been mine enemies;
And therefore from my face she turns my foes,
That they elsewhere might dart their injuries:
Yet do not so; but since I am near slain,
Kitt me outright with looks, and rid my pain.

O, nu dori să scuz că-mi eşti duşmană
Când răutatea-ţi inima-mi izbeşte;
Nu ochii, vorba ta să-mi facă rană;
Fii trăsnet când ucizi, n-o fă vulpeşte.
Zi-mi că iubeşti aiurea şi-ţi voi cere
în ochi să mi te uiţi şi nu în lături:
De ce perfid să-nţepi când ţi-e-n putere,
Eu slab fiind, uşor să mă înlături?
Te apăr: „Ah, iubita-mi ştie bine
Că ochii ei mi-au fost vrăjmaşi de moarte;
întoarce-acum vrăjmaşii de la mine,
Săgeata lor spre alţii să o poarte”.
N-o fă! Acum când moartea-mi dă de urmă
Cu fulgerul privirii chinu-mi curmă.
(N.Ch.)

*

Nu-mi cere, ah, să spun că merit spinul
Cu care, crudo, inima-mi sfâşii;
Prin grai împroaşcă-ţi, nu din ochi, veninul;
Izbeşte vajnic, nu prin viclenii.
Vesteşte-mi că iubeşti pe altul, dar
Când sunt de faţă nu privi aiuri;
De ce împungi pieziş, când stăvilar
Prea slab îţi sunt zdrelitele-mi armuri?
Ci tot eu zic: „… iubita ştie ea
Că ochii săi mi-s dùşmani, şi, drept asta,
I-abate pe vrăjmaşi din calea mea,
Încât aiuri să-şi ducă ei năpasta…”
Dar nu, să nu mă cruţi; răpus aproape,
Vreau moartea scurt de chinuri să mă scape.
(T.D.)

Be wise as thou art cruel; do not press
My tongue-tied patience with too much disdain;
Lest sorrow lend me words, and words express
The manner of my pity-wanting pain.
If I might teach thee wit, better it were,
Though not to love; yet, love, to tell me so;
As testy sick men, when their deaths be near,
No news but health from their physicians know;
For, if I should despair, I should grow mad,
And in my madness might speak ill of thee:
Now this ill-wresting world is grown so bad,
Mad slanderers by mad ears believed be.
That I may not be so, nor thou belied,
Bear thine eyes straight, though thy proud heart yo wide.

Fii şi-nţeleaptă, crudo; nu-mi răpune
Răbdarea mută prin dispreţ prea mare;
Să nu-mi dea chinul glas, căci glasu-ar spune
Cât sufăr şi ce dor mi-e de-ndurare.
Să pot, te-aş învăţa că e mai bine,
Chiar dacă minţi, să zici că-mi porţi iubire,
Cum de la doctor muribundul ţine
Să-audă numai de-nsănătoşire.
Să-mi pierd nădejdea, aş cădea-n sminteală
Şi, de smintit, te-aş da bârfelii pradă;
Şi-atât de rea e lumea, că-n sminteală
Smintitul şi-ar găsi smintiţi să-l creadă.
Ca teafăr sa rămân, iar tu curată,
Dă-mi ochii, dacă inima ţi-e dată.
(T.B.)

*

Fii înţeleaptă pe cât eşti de crudă,
Nu-ţi bate joc de muta mea răbdare
Că de-mi dă chinul grai, o să se-audă
Prin glasu-i jalea mea şi ce mă doare.
Iubito, iartă-mi sfatul: e mai bine,
Chiar neiubind, să spui că mă iubeşti:
Cel suferind, când moartea-i lângă sine,
Vrea sănătate de la medic şi nu veşti.
De-aş dispera, aş ’nebuni şi-aşa,
Din nebunie te-aş bârfi, iar unii
Din lumea asta zi de zi mai rea
Vor crede, de-s nebuni, ce-au spus nebunii.
Să nu smintesc, să nu fii defăimată,
Priveşte drept când inima strâmb cată.
(N.Ch.)

*

Prudentă fii pe cât eşti rea; n-asmute
Cu-al tău dispreţ tăcuta mea răbdare,
Nu da cuvânt mâhnirilor limbute
Să se îmbrace-n vorbe multe-amare.
Mai bine-ar fi, măcar că nu ţi-s drag,
Să spui că-ţi sunt – aşa te-nvăţ să faci;
(Ursuzul bolnav, chiar pe-al morţii prag,
Doar bune veşti primeşte de la vraci);
Căci m-aş sminti în deznădejdea mea
Şi în sminteala mea huli-te-aş, poate…
Atât s-a înrăit azi lumea rea
Că toţi mi-ar crede hulele netoate.
Ca să nu mint, spre-a nu te mai dezminte,
Tu, suflet lainic, fii ca mai nainte.
(t.d.)

In faith, I do not love thee with mine eyes,
For they in thee a thousand errors note;
But’tis my heart that loves what they despise,
Who, in despite of view, is pleased to dote;
Nor are mine ears with thy tongue’s tune delighted;
Nor tender feeling, to base touches prone,
Nor taste, nor smell, desire to be invted
To any sensual feast with thee alone:
But my five wits nor my five senses can
Dissuade one foolish heart from serving thee,
Who leaves unsway’d the likeness of a man,
Thy proud heart’s slave and vassal wretch to be:
Only my plague thus far I count my gain,
That she that makes me sin awards me pain.

Mă jur, eu nu cu ochii te iubesc,
Căci ei scăderi în tine văd o mie;
Ci inima, când ei te osândesc,
În ciuda lor te vrea la nebunie.
Nici glasul tău urechea nu mi-l cere;
Nici mâna desfrânată-n mângâieri,
Nici gust, nici nas nu vor să li se-ofere,
Cu tine doar, vreun praznic de plăceri.
Dar cinci minţi şi cinci simţuri nu abat
O inimă nătângă de la tine,
Ce fugi de-un chip statornic de bărbat,
Când inima-ţi vasal şi rob îl ţine.
Un singur bine aflu-n al meu rău:
Cea care-mi fu ispită, mi-e călău.
(T.B.)

*
Nu ochii-mi te iubesc, pe cinstea mea!
Ei văd în tine-o mie de păcate
Şi te privesc de sus, dar inima,
în ciuda lor, doar pentru tine bate.
La glasul tău auzul nu-mi tresaltă,
Nici mâinii să te pipăie nu-i place,
Nici gust şi nici miros nu-s laolaltă
Cu tine, la ospeţe orgiace.
Cinci duhuri şi cinci simţuri nu-mi pot scoate
Smintita inimă dintr-o robie
Ce face-o umbră dintr-un om, ca-n toate
Şi rob sărman şi biet vasal să-ţi fie.
Dar văd, cu toate astea,-n chin şi-un bine:
Mă-mpingi la rău da’-l ispăşesc prin tine.
(N.Ch.)

*

Nu ochii mei te-adoră – nu, pe zei!
Căci ei te văd cu-o mie de păcate;
Ea, inima te preţuie, nu ei,
Şi-n ciuda lor de drag topită bate.
Cu glasul nu-mi dezmierzi urechea mie;
Nici pipăitul – galeş sol obraznic –,
Nici gustul, nici mirosul nu mă-mbie
Să-ncing cu tine-al simţurilor praznic;
Dar simţuri cinci, nici toate cinci virtuţi
Nu pot scăpa din jugul tău pe nimeni,
Când nici pe-un biet strigoi de om nu-l cruţi
De-a slugări trufaşei tale inemi…
Şi cât de dulce chinul meu îmi pare,
Căci gâde mi-i a mea ispititoare…!
(T.D.)

Love is my sin, and thy dear virtue hate,
Hate of my sin, grounded on sinful loving:
O! But with mine compare thou thine own state,
And thou shalt find it merits not reproving;
Or, if it do, not from those lips of thine,
That have profaned their scarlet ornaments
And seal’d false bonds of love as oft as mine,
Robb’d others’ beds’ revenues of their rents.
Be it lawful I love thee, as thou lovest those
Whom thine eyes woo as mine importune thee:
Root pity in thy heart, that, when it grows,
Thy pity may deserve to pitied be.
If thou dost seek to have what thou dost hide,
By self-example mayst thou be denied!

Iubind, sunt rău; tu sfântă eşti prin ură;
Urăşti un rău născut de-o rea iubire;
O, judecă-mă după-a ta măsură,
Şi n-ai să-mi poţi găsi vreo-nvinuire;
Sau de-mi găseşti, nu buzele-ţi mă-acuze,
Ce, purpura pătându-şi, sigilară
în fals iubirea, ca a mele buze,
Şi bir pe-averi din pat străin luară.
Dă-mi dreptul tău, când ţie altu-ţi place,
Şi-l bei cu ochii, şi de-ai mei ţi-e silă;
Sădeşte-ţi milă-n piept, şi, când s-o coace,
Să afle mila ta aceeaşi milă.
Cerând cândva ce azi refuzi să dai,
Osândă-n pilda-ţi însăşi o să ai.
(T.B.)

*

Amoru-i vina mea şi a ta ură
Virtute-i, căci iubesc nelegiuit.
O, de mă cântăreşti cu-a ta măsură
Aflatei că nu-s demn de osândit.
Şi dacă sunt, nu buzele-ţi s-o spună
Căci şi-au mânjit podoaba de carmin
Pecetluind, ca mine, o minciună
Furând uiumul unui pat străin.
E drept să te iubesc cum tu pe cei
Cu ochi ce-i cauţi, când de-ai mei ţi-e silă:
Sădeşte-ţi mila-n piept ca rodul ei
Să-i deie milei tale drept la milă.
De-ai vrea să ai ce-acum ascunzi, cândva
Refuzul meu urma-va pilda ta.
(N.Ch.)

*

Întru păcat iubesc; virtutea-ţi rară
E că-mi urăşti iubirea cu păcat –
Dar starea mea cu-a ta de se măsoară
Vei şti că nu sunt vrednic de mustrat;
Sau dacă sunt, să nu mă cerţi cu-o gură
Ai cărei roşii nuri i-ai prihănit,
Si jură strâmb (cât jur şi eu) şi fură
Merticul altor paturi cuvenit.
Dă-mi drept de-a te iubi, acelaşi drept
Cu care sorbi din ochi pe-acei pe care
I-adori; şi milă seamăna-ţi în piept
încât şi tu să meriţi îndurare.
De vei râvni ce nu-mi dai azi, ţi-o sta
Zăgaz, odată, însăşi pilda ta.
(T.D.)

Lo, as a careful housewife runs to catch
One of her feather’d creatures broke away,
Sets down her babe, and makes all swift dispatch
In pursuit of the thing she would have stay;
Whilst her neglected child holds her in chase,
Cries to catch her whose busy care is bent
To follow that which flies before her face,
Not prizing her poor infant’s discontent:
So runn’st thou after that which flies from thee,
Whilst I thy babe chase thee afar behind;
But if thou catch thy hope, turn back to me,
And play the mother’s part, kiss me, be kind:
So will I pray that thou mayst have thy Will,
If thou turn back and my loud crying still.

Cum gospodina fuga dă să-ntoarne
în bătătură pasărea scăpată,
Şi-şi lasă pruncul drag, uitând că-i carne
Din carnea ei, şi-aleargă la poiată,
în timp ce pruncul ţipă, dă s-o cheme,
Se ţine după mama ce, sub soare,
Doar de fugara ei mai are vreme
Şi pare de copil nepăsătoare,
Aşa fugi tu spre cel fugit de tine,
Cât eu, copilul, stau uitat, plângând.
De prinzi ce-ai urmărit, revin’ la mine:
Fii mamă şi sărută-mi fruntea blând.
Mă rog la ceruri să ţi-l ai pe Will
De vrei s-alini din plânset un copil.
(I.F.)

*

Vezi, cum aleargă-n sârg o gospodină,
Se-ntoarne-n ţarc o pasăre hoinară,
Şi-şi pune plodul jos, şi nu se-alină
Cât încă-i orătania pe-afară,
Iar micul, singur, fuge după mamă
Şi plânge s-o ajungă, iar ea toată
E-a păsării în zbor, şi nu ia-n seamă
A pruncului plânsoare disperată,
Aşa fugi tu să-l prinzi pe cel ce zboară,
Iar eu, cel mic, vreau să te-ajung din urmă;
Dar prada de ţi-o prinzi, te-ntoarce iară
Şi, ca o mamă, plânsul blând mi-l curmă.
Ruga-mă-voi, ce VREI să poţi avea,
Dacă revii să stâmperi jalea mea.
(T.B.)

*

Te uită cum nevasta grijulie,
Când dintre păsări una-i fuge-afară,
îşi lasă pruncul jos şi, vijelie,
Goneşte să o prindă pe fugară
în timp ce pruncul părăsit o cheamă
Şi strigă după maică-sa să stea;
Dar ea aleargă, neluând în seamă
Pe bietul prunc ce plânge după ea.
Aşa fugi tu spre cel fugind de tine
Iar eu, biet prunc, de urma ta mă ţin;
De-l prinzi, cum speri, întoarce-te la mine
Şi ca o mamă linuie-mă lin.
Un Will din plin să ai, ruga-mă-voi
De te întorci şi chinul mi-l ogoi.
(N.Ch.)

*

Cum gospodina grijnică, zbughind
Să-şi prindă vreo galiţă haihuie,
îşi lasă pruncul jos dând zor cu jind
S-o-nşface şi-n poiată s-o încuie,
Iar piciul ei, uitat, o ia la goană
Ţipând, după osârdnica sa mamă
Ce-alergă spre-mpenata lighioană,
Nemailuând sărmanul ţânc în seamă –
La fel alergi spre cel fugit de tine,
Iar eu, biet prunc, în urma ta mă ţin…
Dar, dacă-l prinzi, întoarce-te la mine,
Fii maica mea, sărută-mă blajin;
Să-l ai pe Will al tău ruga-mă-voi
Dacă te-ntorni şi plânsul mi-l ogoi.
(T.D.)

*

Vezi, grijulia soaţă iute-aleargă
Să-şi prindă cea făptură-naripată.
Îşi lasă pruncul jos, degrab’ să meargă
Pe urmele-i, s-o-ntoarcă în poiată.
Estimp, uitat, micuţul se repede
Plângând, s-o prindă, însă e-n zadar,
Căci ea doar pe fugară o mai vede,
Nesocotind al pruncului amar.
Şi tu alergi să prinzi ce-ţi scapă ţie,
Iar eu, biet prunc, în urma-ţi sunt pierdut.
De prinzi ce speri, întoarce-mi-te mie,
Şi joacă-te de-a mama c-un sărut.
Mă voi ruga să-ţi împlineşti dorinţa,
Ci-ntoarce-te şi-alină-mi suferinţa.
(G.V.)

Two to loes I have of comfort and despair,
Which like two spirits do suggest me still:
The better angel is a man, right fair,
The worser spirit a woman, colour’d ill.
To win me soon to hell, my femate evil
Tempteth my better angel from my side,
And would corrupt my saint to be a devil,
Wooing his purity with her foul pride.
And whether that my angel be turn’d fiend
Suspect I may, yet not directly tell;
But being both from me, both to each friend,
I guess one angel in another’s hell:
Yet this shall I ne’er know, but live in doubt,
Till my bad anget fire my good one out.

Mi-s două dragoste alint şi chin,
Ca două duhuri vin şi-mi cântă-n strună:
Un înger bun – bărbat cu păr galbìn
Şi-un duh, cel păcătos – femeia brună.
Să mă momească-n iadul ei, cea rea
îmi duce bunul înger în ispită
Din sfânt să-l facă drac; prin vraja sa
Să-i fie neprihana prihănită.
Că îngerul s-a preschimbat în drac
Doar bănui, dar n-o spun făţiş, încalţe,
Că eu departe sunt şi ei se plac…
Deci îngerul e-n iadul celeilalte.
În veci n-oi şti şi dubii mă răpun
Până cel rău goni-va-l pe cel bun.
(N.Ch.)

*

Din două dragosti iau alint şi chin
Ce pururi ca doi genii mă îmbie:
Cel bun e un bărbat bălai, senin,
Cel rău e o femeie tuciurie.
Spre-a mă-mbrânci în iad satana mea
Pe geniul bun ademenitu-mi-l-a,
Şi drac pe sfântul meu l-ar face ea,
Momindu-i neprihana cu de-a sila.
Că îngerul în diavol s-a schimbat
Nu jur, deşi să bănui pot încalţe,
Căci ei se plac, şi eu, aiuri plecat,
Mă tem că el e-n iadul celeilalte:
Cum nu voi şti, în îndoială sânger
Cât nu-l desface duhul rău pe înger.
(T.D.)

*

Două iubiri în sufletu-mi se bat –
Poi îngeri, între chin şi bucurie;
Întâiul, cel mai bun, e-un blond bărbat,
Al doilea – o femeie tuciurie.
Spre-a mă momi în iad, ea îl atrage
Pe îngerul meu bun, pe care-ar vrea
Să-l pângărească, pentru a-l preface
În diavol, prin trufia ei cea rea.
Că îngerul e-un demon, nu pot spune,
Deşi înclin s-o cred. Făcând un salt
Cu gândul, la cei doi, pot presupune
Că unul e în iadul celuilalt.
Dar cât cel rău nu-l scoate pe cel bun
De-acolo, nu voi şti nicicând să spun!
(P.S.)

Those lips that Love’s own hand did make
Breathed forth the sound that said „I hate”,
To me that languish’d for her sake:
But when she saw my woeful state,
Straight in her heart did mercy come,
Chiding that tongue that ever sweet
Was used in giving gentle doom;
And taught it thus anew to greet;
„I hate” she alter’d with an end,
That follow’d it as gentle day
Doth follow night, who, like a fiend,
From heaven to hell is flown away;
„I hate” from hate away she threw,
And saved my life, saying „Not you”.

Prin buzele de-Amor sculptate,
Suflarea ei mi-a zis: „simt ură”,
Chiar mie, ce i-s rob în toate;
Dar când văzu că plâng de-arsură,
Avu în inimă-ndurare:
Mustrându-şi limba, ce-nainte
Sentinţe-mi da măgulitoare,
O învăţă la noi cuvinte;
După „simt ură”, un adaos
Urmă, precum o zi de vis
Urmează nopţii, şi în haos
Cum demoni cad din paradis.
„Simt ură” se schimbă în bine,
Când a mai zis: „nu pentru tine”.
(T.B.)

*

Deşi dospite de Amor
Şoptiră buzele-i: „Urăsc!”
Spre mine, înrobitul lor;
Dar când văzu că-s trist, firesc,
Din inimă îşi dojeni
Cuvintele ce, dulci cândva,
Mai blând ştiau să certe, şi
Altfel să-mi spună le-nvăţa:
„Urăsc!”… dar un final plăcut
Urmă, cum după nopţi se-aştern
Zori noi şi vechii au căzut
Precum Satana în infern.
„Urăsc…” suna de-acum mai bine,
Salvându-mă: „dar nu pe tine”.
(N.Ch.)

*

De Amor scrise, buzele-i
îmi şopotiseră: „Mi-e silă”,
Când pătimeam de dorul ei;
Dar mă văzu tânjind, şi milă
Simţit-a-n sânu-i pătrunzând…
Atunci, mustrându-şi dulcea gură
(Ce-ades mă osândise blând),
I-a dat o altă-nvăţătură:
Să-ntoarcă vorba „Silă mi-i…”
Aşa precum al nopţii hău
Gonit din cer de dulcea zi,
Se-ntoarce-n iad ca Duhul-Rău;
Şi răul s-a schimbat în bine
Când a mai spus: „… dar nu de tine”.
(T.D.)

*

Gura de Dragoste sculptată
„Urăsc!” îmi pare că şopteşte.
Primindu-o am jalea toată
Iar ea se-nduplecă, fireşte,
Şi graiu-mi mustră că nu-mi pare
Ca totdeauna, dulce. Blânde
îşi lasă vorbele să zboare
Şi nu-ncărcate de osânde…
După „Urăsc!” rosti cuvinte
Urmându-se, ca ziua, nopţii,
Rostogolind pe trepte sfinte
Un demon în genunea morţii.
„Urăsc!” Un fulger străbătu
Adaosul: „Pe tine nu…”
(Gh.T.)

*

Cu buzele-i de-Amor create
îmi spuse, dar, „urăsc”, lovind
în cel ce fără ea nu poate,
Dar când văzu că-s trist de jind,
Mi se-arătă îndurătoare.
Mustrându-şi limba ce cândva
Rostea doar blândă condamnare,
O învăţă să spună-aşa:
„Urăsc!” ea vorba şi-o-ntregi
Cu altele ce-au însemnat
După-ntuneric iarăşi zi,
Gonind în iad pe necurat.
„Urăsc”, îmi spuse ea şi,-n fine,
Viaţa-mi salvă cu „nu pe tine”!
(G.V.)

Poor soul, the centre of my sinful earth,
Fool’d by these rebel powers that thee array,
Why dost thou pine within and suffer dearth,
Painting thy outward walls so costly gay?
Why so large cost, having so short a lease,
Dost thou upon thy fading mansion spend?
Shall worms, inheritors of this excess,
Eat up thy charge? Is this thy body’s end?
Then, soul, live thou upon thy sertfant’s loss,
And let that pine to aggravate thy store;
Buy terms divine in selling hours of dross;
Within be fed, without be rich no more:
So shalt thou feed on Death, that feeds on men,
And Death once dead, there’s no more dying then.

Biet suflet, miez în josnica-mi plămadă
De lut, izbit de tot ce te-nconjoară,
De ce-ţi laşi sufletul dureri să-l roadă
Dar îţi spoieşti pereţii pe afară?
Dai pentr-o clipă truda-ţi preţioasă
Să-mpodobeşti palatu-n ruinare?
Laşi viermilor averea şi nu-ţi pasă?
Iar trupul tău aşa sfârşi-va, oare?
Deci, suflete, cât trupul slugă-ţi este
Fă-ţi viaţa, prin risipa-i, mai uşoară:
Dă clipa zgurii pe vecii celeste
Sătul în tine, nu bogat pe-afară.
Hrăniţi pe seama Morţii ce ne-nhaţă
Prin moartea Morţii fi-va numai Viaţă.
(N.Ch.)

*

Biet suflet – miez al păcătoasei hume –
Când răzvrătite volburi te-mpresoară
De ce, tânjind lăuntric, treci prin lume
Spoit aşa de scump pe dinafară?
Trăind puţin, pe slabul tău sălaş
De ce plăteşti un preţ atât de mare?
Belşugul tău vrei viermilor să-l laşi,
Să-l roadă ei? Aşa sfârşi-vei oare?
Tu, suflet, stoarce vlaga slugii tale
Şi, istovind-o, umple-al tău pătul;
Ia timpul sfânt plătind cu clipe goale;
Flămând să pari; lăuntric fii sătul.
Deci, mistuie pe-Atotmistuitoare
Şi, moartă, Moartea n-o să mai omoare.
(T.D.)

*

Biet suflet, miez al lutului meu, lutul
Mereu nevrednic, cine te-nvrăjbi,
De ce ţi-i ars pe dinlăuntru scutul
Pe-afară nins cu dulci aurării?
De ce sporit la preţ zideşti conacul,
Al trupului, paraginii promis,
Când viermii-n el or să îşi facă veacul?
Aşa te vei sfârşi, în care vis?
Trăieşte doar din paguba, a slugii,
Balanţa s-o îngreui cu belşug,
Schimbi clipe scârnave pe ore lucii,
Cu tine doar legând prieteşug!
Hrănit cu Moartea care ne desparte,
Nici moartă, Moartea nu mai este Moarte…
(Gh.T.)

My love is as a fever, longing still
For that which longer nurseth the disease;
Feeding on that which doth preserve the ill,
The uncertain sickly appetite to please.
My reason, the physician to my love,
Angry that his prescriptions are not kept,
Hath left me, and I desperate now approve
Desire is death, which physic did except.
Past cure I am, now reason is past care,
And frantic-mad with evermore unrest;
My thoughts and my discourse as madmen’s are,
At random from the truth, vainly express’d;
For I have sworn thee fair, and thought thee bright,
Who art as black as hell, as dark as night.

Iubirea mea-i o febră care cere,
Mereu, doar ce tortura-i alăptează,
Şi vrea ca hrană tot ce-i dă durere,
Ca pofta tristă să şi-o ţină trează.
Gândirea, ce mi-e doctor în iubire,
De ciudă că pun sfatul ei deoparte,
S-a dus, şi-acum cu spaimă-mi vin în fire
Că, fără doctorii, dorinţa-i moarte.
Leac nu găsesc, şi nu mai am nici minte;
Nebun sadea, sunt veşnic în turbare;
Smintite mi-s şi gânduri şi cuvinte,
Iar de spun drept, e numai o-ntâmplare;
Căci te-am jurat frumoasă, sclipitoare.
Tu, neagră-iad, şi beznă la culoare.
(T.B.)

*

Ca febra-i dragostea: râvneşte, încă,
La tot ce-i face boala şi mai grea;
Din toate cele ce-i fac rău mănâncă
Şi, nesătulă, tot mai multe vrea.
Gândirea-mi, medic dragostei, de ciudă
Că tratamentul nu mi-a fost pe plac,
M-a părăsit; azi strig, să se audă:
Dorinţa-i moartă când respingi un leac.
Nici leac nu am, nici minte, mi se pare;
Mă pierd, nebun, în necurmat delir,
în gând şi-n vorbe-s prins de disperare
Şi adevăruri fără noimă-nşir.
Juram că eşti o zână din poveşti;
Ca iadul şi ca noaptea neagră eşti.
(N.Ch.)

*

Iubirea mi-e ca frigurile: cere
Un frupt ce face şi mai lungă boala;
Merindea ei dă racilei putere
Plinind un jind lingàv şi alandala.
Iar judecata – vraci pentru iubire
Mâhnit că n-ascult sfaturile lui –
S-a dus… şi disperat iau azi de ştire
Că pofta-i moarte, când i te supui;
Leac nu mai am, nici cuget să m-ajute,
Năuc de griji, într-una mă frământ;
Iar mintea mea şi vorba-mi, abătute
Din matca lor aiurea, vraişte-mi sunt;
Căci dalbă şi frumoasă te-am crezut –
Tu, negru iad, tu, hău de noapte slut…
(T.D.)

*

Mi-e ca o boală dragostea, mereu
Dorindu-şi numai ceea ce-o lungeşte
Şi dându-i dorului bolnav al meu
Otrava după care tot tânjeşte!
Iar al iubirii doctor, Raţiunea,
Văzând că sfaturile nu-i aplic,
M-a părăsit. I-aprob înţelepciunea:
Dorinţa-i moarte, desperat îmi zic.
Acum, când Raţiunea nu-mi mai poartă
De grijă, fără leac sunt. Agitat,
Mă port ca un nebun şi-un gură-spartă
Ce fuge de-adevăr, căci am jurat:
îmi pari frumoasă, albă ca un lapte,
Deşi din iad eşti ruptă, şi din noapte!
(P.S.)

O me! what eyes hath Love put in my head,
Which have no correspondence with true sight;
Or, if they have, where is my judgement fled,
That censures falsely what they see aright?
If that be fair whereon my false eyes dote,
What means the world to say it is not so?
If it be not, then love doth well denote
love’s eye is not so true as all men’s: no,
How can it? O! How can Love’s eye be true,
That is so vex’d with watching and with tears?
No marvel then, though I mistake my view;
The sun itself sees not till heaven clears.
O cunning Love! With tears thou keep’st me blind,
Lest eyes well-seeing thy foul faults should find.

Ce fel de ochi mi-a dat Iubirea, dacă
Ce e nu văd cum e, şi văd ce nu e?
Sau, de văd bine, mintea mea săracă
Strâmb judecă ce ştiu ei drept să spuie!
De-o fi frumos aceea ce-i îmbată,
De ce-ar pretinde lumea că mă-nşel?
De n-am dreptate, Dragostea mi-arată
Că ochii ei şi-ai lumii nu-s la fel!
O, cum te poţi în Dragoste încrede,
în ochiu-i ars de plâns şi privegheri?
Nici soarele, cât nu-i senin, nu vede…
Minune-ar fi văz limpede să-i ceri!
Viclean Amor! Cu lacrimi mă orbeşti
De teamă c-aş putea vedea cum eşti!
(I.F.)

*

Oh, ce ochi oare mi-a sădit Iubirea,
Că văd ce-i adevăr, şi nu-l ştiu ţine?
Sau, dacă-l ţin, ce mi-a păţit gândirea,
De zice că-au greşit, când ei văd bine?
Dacă-i frumos ce ochiul mi-l îmbată,
De ce zic toţi că numai mi se pare?
De nu-i, Iubirea limpede mi-arată
Că văz deplin, cum alţii au, ea n-are.
O, cum Iubirea ar putea alege,
Cu ochii storşi de lacrimi şi vegheri?
Deci ochii că mă-nşală, se-nţelege;
Sub nori, e orb chiar soarele din cer.
Vicleano, tu! Cu lacrimi mă orbeşti,
Să nu văd cât de ticăloasă eşti.
(T.B.)

*

O, vai! Ce văz mi-a dat iubirea, oare,
De nu-i la fel cu văzu-adevărat?
Sau, de văd bine, gândul meu fugar e
Zicând că-i drept ce strâmb a judecat?
De-o fi frumos ce ochii-mi falşi îmbată
De ce zic toţi că-i doar o înşelare?
De nu-i, atunci iubirea bine-arată
Că n-are văz aşa cum lumea are?
O, cum putea-vor ochii dragostei
Să vadă, arşi de veghe şi suspine?
Mirare-ar fi!… Şi soarele, ca ei,
Nu vede când nu-s zările senine.
O, dragoste ce-nşeli! De lacrimi, poate,
Nu pot vedea mârşavele-ţi păcate.
(N.Ch.)

*

Ce ochi mi-a pus Amòr în cap, căci iată
Parcă-s certaţi cu văzul sănătos!
Altminteri, unde-i buna-mi judecată
Când ce văd ei ea judecă pe dos?
De-i bun ce vor viclenii ochi să vadă,
Cu ce temei tăgădui, lume, tu?
De nu e, àstfel Àmor dă dovadă
Că n-are ochi ca toată lumea? Nu!
Dar pot doi ochi libovnici drept să spuie
Când sunt sleiţi de veghe şi suspin?
Că ei mă-nşală, deci, mirare nu e:
Şi soarele e orb cât nu-i senin.
Cu lacrimi mă orbeşti, Iubirea mea,
Să nu cunosc, vicleano, că eşti rea!
(T.D.)

Canst thou, O cruet! Say I love thee not,
When I against myself with thee partake?
Do I not think on thee, when I forgot
Am of myself, all tyrant, for thy sake?
Who hateth thee that I do call my friend?
On whom frown’st thou that I do fawn upon?
Nay, if thou lour’st on me, do I not spend
Revenge upon myself with present moan?
What merit do I in myself respect,
That is so proud thy service to despise,
When all my best doth worship thy defect,
Commanded by the motion of thine eyes?
But, love, hate on, for now I know thy mind;
Those that can see thou lovest, and I am blind.

Poţi, crudo, să mă-acuzi că nu-mi eşti dragă,
Când, peste mine însumi, ţin cu tine?
Nu-mi eşti în gând, tirano, când întreagă
Fiinţa-mi uit, aşa cum îţi convine?
Câţi te urăsc, şi mi-s prieteni oare?
La câţi te-ncrunţi, şi mâna le-o mai strâng?
Iar de mă cerţi, osânda cea mai mare
Nu eu mi-o dau, când îţi arăt că plâng?
Ce merit oare-n mine străluceşte,
Prea mândru pentru-a-ţi da, umil, slujire,
Când sufletu-mi scăderea ţi-o slăveşte,
Iar tu îi porunceşti doar cu-o privire?
Urăşte-mă, de vrei; m-am dumerit:
Iubeşti pe cei ce văd, eu am orbit.
(T.B.)

*

Poţi spune, crudo, că nu ţin la tine
Când partea ta-mpotriva mea o ţin?
Te-am scos din gând, tirano, când ştii bine
Că uit de mine, de-al tău dor răsplin?
Cin’ te-a urât şi-l mai socot prieten?
Pe cin’ te superi şi-i găsesc eu scuză?
Mai mult: dacă mă cerţi, nu dau cu sete-n
Fiinţa mea şi-s primul ce-o acuză?
Ce merit fără seamăn mi s-a dat.
Ce-i prea trufaş să nu-ţi slujească ţie?
Ce am mai bun slujeşte-al tău păcat
Şi de porunca ochilor tăi ştie.
urăşte-mă, dar gându-ascuns ţi-l sorb:
Iubeşti pe cei ce văd. Dar eu sunt orb.
(n.ch.)

*
Poţi, crudo, tu să spui că nu-mi eşti dragă
Când lupt de partea ta şi-mi sunt călău?
Au nu gândind la tine uit de-ntreagă
Fiinţa mea. De dragu-ţi, despot rău?
Cu-ai tăi vrăjmaşi încheg prietenie?
Cui te încrunţi mă gudur? Nu! Şi când
Te uiţi la mine rău. Au nu-mi dau mie
Pedepse aspre însumi, suspinând?
Şi ce-nsuşiri în mine-aş desluşi
încât ar pregeta să ţi se-nchine.
Când mă supui cu o privire, şi
Ador ce n-ai prin tot ce-i sfânt în mine?
Dar te pricep: urî-mă-vei mereu –
Iubeşti pe cei ce văd: şi orb sunt eu…
(T.D.)

O! From what power hast thou this powerful might
With insufficiency my heart to sway?
To make me give the lie to my true sight,
And swear that brightness doth not grace the day?
Whence hast thou this becoming of things ill,
That in the very refuse of thy deeds
There is such strength and warrantise of skill,
That, in my mind, thy worst all best exceeds?
Who taught thee hout to make me love thee more,
The more I hear and see just cause of hate?
O! Though I love what others do abhor,
With others thou shouldst not abhor my state:
If thy unworthiness raised love in me,
More worthy I to be beloved of thee.

O, din ce zodii ţi-ai luat putere,
Să-mi fii, prin pete, inimii regină,
Să-mi pun să mintă dreapta mea vedere,
Să jur că ziua-i goală de lumină?
De unde-atâta farmec în păcate,
Că până-n cel mai jos desfrâu al tău
E-o forţă şi-o dibace demnitate,
Ce-nvinge-n mine binele prin rău?
Cum de mă faci să-mi fii cu-atât mai dragă,
Cu cât ce văd şi-aud ar cere ură?
O, de iubesc ce-atâţia alţi reneagă,
Tu nu mă renega pe-a lor măsură:
Prin josnicii iubire de-mi stârneşti,
Cu-atât mai vrednic sunt să mă iubeşti.
(T.B.)
*

O, ce puteri te fac atotputinţe
Că prin cusururi inima-mi domini
Făcând să mintă văzu-mi ce nu minte
Jurând că ziua-i stearpă de lumini?
Cum de-ţi stau bine cele ce sunt rele
încât dezmăţurile îmi impun
Să cred, fiind dibace-n toate cele,
Că răul tău întrece tot ce-i bun?
Cum de mă faci să te iubesc atât
Când tot ce văd şi-aud înseamnă ură?
O, de iubesc ce alţii au urât,
Nu mă urî, cum alţii o făcură.
Nevrednico, trezind iubire-n mine
Mai vrednic sunt să fiu iubit de tine.
(N.Ch.)

*

Din ce stihii acea putere-aduni
De-a mă robi prin tocmai ce nu ai?
Cum faci să cred că ochii-mi spun minciuni,
Şi să mă jur că-i beznă ziua, vai?
Cum poţi da farmec lucrului urât?
Cum pui şi-n cel mai veşted fapt al tău
Atâta tâlc şi graţie, încât
Preabun îmi pare tot ce faci mai rău?
Iubirea cum înveţi să-mi tot aţâţi
Când văd mereu şi-aud că meriţi ură?…
O, chiar iubind ce leapădă atâţi,
Să nu mă crezi şi tu lepădătură:
Şi de-ndrăgesc a ta nevrednicie
Cu-atât mai vrednic sunt a-ţi fi drag ţie.
(T.D.)

Love is too young to know what conscience is;
Yet who knows not conscience is born of love?
Then, gentle cheater, urge not my amiss,
Lest guilty of my faults thy sweet self prove:
For, thou betraying me, I do betray
My nobler part to my gross body’s treason;
My soul doth tell my body that he may
Triumph in love; flesh stays no further reason,
But rising at thy name doth point out thee
As his triumphant prize. Proud of this pride,
He is contented thy poor drudge to be,
To stand in thy affairs, fall by thy side.
No want of conscience hold it that I call
Her „love” for whose dear lowe I rise and fall.

Prea-i prunc iubirea, cuget să-i mai ceri!
Dar cugetul e pruncul ei, se ştie!
Deci, drag trişor, zadarnic mă-mpoveri
Cu vini ce ţi se-ntorc asupră-ţi ţie!
Trădat de tine, azi mă văd trădându-l
Pe bietu-mi gând. Şi carnea, ea ce-aşteaptă?
De-i spun că-n dragosti cel ce-nvinge-i gândul.
Spre tine, luat drept pildă, ea mă-ndreaptă.
Şi nu-mi ascultă spusele, trofeu
Avându-te, şi-i mândră că ţi-e roabă
Şi că dă-n brânci muncind când eşti la greu
Şi-alăturea că-ţi cade când e slabă.
Nu-s orb de cuget când „iubire”-o chem.
Mă-nalţ şi cad prin ea ca sub blestem.
(I.F.)

*

Prea-i prunc Amorul, vina să şi-o ştie,
Şi totuşi, nu el naşte conştiinţa?
Deci, scump trişor, nu-mi da păcatul mie,
Căci, pentru vină-mi, doar a ta-i căinţa.
Tu mă trădezi; eu miezul pur din mine
Îl dau trădării ăstui trup fierbinte;
Când suflet zice către trup: „e-n tine
Triumful”, carnea nu mai are minte
Ci tinde către nume-ţi, şi te-arată
Ca pe-un trofeu. Şi, mândră de-a ei pradă;
Voioasă-i să-ţi muncească fără plata,
S-o ai în trebi, şi-alăturea să-ţi cadă.
Am conştiinţă, chiar de-i zic „iubire”,
Căci ea-mi dă şi avânt si prăbuşire.
(T.B.)

*

Prea ţânc e Àmor sprea fi-nţelept,
Deşi din el înţelepciunea vine!
Peci, blând coţcar, nu-mi pune pe nedrept
În cârcă vini ce te-ar umbri pe tine:
Căci dacă tu mă vinzi, mă faci să vând
Ce-i sfânt în mine cărnii, şi s-o-nvăţ
Că numai trupul poate-nvinge când
Iubim; iar trupul nu vrea alt povăţ,
Ci se ridică plin de sumeţie
Când i te-arăţi, trufaş de-asemeni pradă;
Şi-i mulţumit argat umil să fie
Slujindu-ţi dârz, şi-alături frânt să-ţi cadă.
Când te numesc „iubire” nu-s nătâng.
Căci eu de focul tău mă nalţ, mă frâng…
(T.d.)

In loving thee thou know’st I am forsworn,
But thou art twice forsworn, to me love swearing;
In act thy bed-vow broke, and new faith torn,
In vowing new hate after new love bearing.
But why of to oaths’ breach de I accuse thee,
When I break twenty? I am perjured most;
For all my vows are oaths but to misuse thee,
And all my honest faith in thee is lost:
For I have sworn deep oaths of thy deep kindness,
Oaths of thy love, thy truth, thy constancy;
And, to enlighten thee, gave eyes to blindness,
Or made them swear against the thing they see;
For I have sworn thee fair; more perjured I,
To swear against the truth so foul a lie!

Iubindu-te, jur strâmb şi-mi calc credinţa:
Dar tu-ndoit eşti, când mi-o juri, sperjură!
Alcovu-ţi spurci, şi-ţi calci făgăduinţa
Iubirii, când iubirii-i juri azi ură.
Te-acuz că nu-ţi ţii două jurăminte,
Dar eu, şi mai sperjur, calc douăzeci
Jurând că eşti cum dragostea mă minte
C-ai fi, când tu să mă dezminţi te-ntreci!
Juram în cinstea ta! Juram iubirii
Că-i eşti în veci statornică statuie!
Lumina să ţi-o sorb dam ochi orbirii,
Jurând că nu-i ce văd şi văd ce nu e!
Căci pură te-am crezut, sperjur ce sunt,
Să dau minciuni drept fapt, sub jurământ.
(I.F.)

*

Iubind, eu calc un jurământ, ştii bine,
Dar tu, jurându-mi dragoste, calci două:
îţi vinzi alcovul sfânt, şi-ţi râzi de mine,
Jurând iubirii noi o ură nouă.
Dar ce sunt două jurăminte frânte?
Eu douăzeci am frânt! Şi-s vini mai grele,
Căci tot ce jur, e doar ca să te-ncânte,
Şi-n tine-i stricăciunea cinstei mele:
Căci m-am jurat că ţi-e duioasă firea,
Că mă iubeşti, că nu minţi, că eşti pură;
Ca nimb să-ţi dau, mi-am pus pe ochi orbirea,
Sau i-am silit să mintă ce văzură;
Căci te-am jurat frumoasă: o minciună
Cum mai murdară nu-i sprejur să spună.
(T.B.)

*

Iubindu-te, eu calc un jurământ,
Dar tu, iubind, eşti îndoit sperjură:
Spurci pat nuntit şi strici ce-i nou şi sfânt
Jurând iubirii noi o nouă ură.
De ce te-acuz de două jurăminte
Când, mai sperjur, calc douăzeci mai grele,
Când orice legământ ce-ţi jur te minte
Şi-n tine-i spulberul credinţei mele?
Jurai că eşti de bunătate plină,
Pe-amorul, cinstea, dreapta ta plămadă;
I-am dat orbirii ochi să-ţi dea lumină
Sau i-am jurat: ce văd. Pe dos să vadă.
Juratu-te-am curată, dar jurară
Sperjurii ochi minciună prea murdară.
(N.Ch.)

*

Ştii: calc un jurământ de dragul tău,
Dar tu jurându-mi dragoste calci două:
Rupi legământul nunţii, ba, mai rău,
Iubirii noi îi jurui ură nouă.
Dar cum să-ţi strig „de două ori sperjură”,
Când jur minţind de zeci de ori? Căci, iată,
Eu tot ce jur e doar amăgitură
Şi când te văd, îmi pierd credinţa toată!
Căci am jurat pe cinstea-ţi, dinadins,
Pe-amorul tău adânc şi neclintit,
Şi spre izbava-ţi, ochii mi-am deprins
Să jure strâmb că nu văd ce-i vădit.
Jurat-am, da, că eşti frumoasă, bună,
Spurcându-mi astfel cinstea prin minciună!
(T.D.)

Cupid laid by his brand and feel asleep:
A maid of Dian’s this advantage found,
And his love-kindling fire did quickly steep
In a cold valley-fountain of that ground;
Which borrow’d from this holy fire of Love
A dateless lively heat, still to endure,
And grew a seething bath, which yet men prove
Against strange maladies a sovereign cure.
But at my mistress’ eye Love’s brand new-fired,
The boy for trial needs would touch my breast;
I, sick withal, the help of bath desired,
And thither hied, a sad distemper’d guest,
But found no cure: the bath for my help lies
Where Cupid got new fire, my mistress’ eyes.

Cu torţa-n iarbă, Cupidon dormea;
O zână a Dianei îl zări,
Şi flacăra iubirii, ce ardea,
Într-o fântână rece-o azvârli.
Sorbind izvorul a iubirii pară,
De-atunci în clocot fierbe ne-ncetat.
Şi ca o scaldă mulţi îl încercară,
Drept leac zeiesc al unui rău ciudat.
Din ochii dragi luându-şi iar văpaia,
Copilul la-ncercare-a a vrut să-mi pună
Iubirea; eu, în febră caut baia
Şi-alerg la scaldă fără voie bună.
Dar leac doar ochii dragei pot să-mi fie,
Plini iarăşi de-a lui Cupidon făclie.
(T.B.)

*

Cu torţa-n preajmă Cupidon dormea.
O vèrgură-a Dianei, să nu scape
Prilejul, îi cufundă torţa sa
În recele izvor curgând pe-aproape.
Din foc sfinţit de-amor luând dogoare.
De-atuncea fierbe-ntruna şi-n toţi anii
În scalda lui îşi află fiecare
Tămăduirea unor boale stranii.
Aprinsă iar de ochii Doamnei mele,
S-o-ncerce, piciu-mi puse torţa-n piept;
Mă-mbolnăvii şi, oaspe ars de jele,
Grăbitu-m-am spre scaldă să mă-ndrept.
Dar leac n-aflai: el e-n privirea vie
Ce-a reaprins a zeului făclie.
(N.Ch.)

*

Cu torţa-i lângă el dormind Amòr,
I-o află-ale Dianei slugi-fecioare
Şi focul cel de patimi stârnitor
I-l stinseră-ntr-un şipot rece, care
Primind din sfânta Dragostei văpaie
Dogori de-a pururi vii şi nesecate,
S-a prefăcut în clocotindă baie:
Leac bun oricui ciudate păsuri pate.
Dar facla lui Amòr se-aprinse iar
De la privirea celei ce-i sunt sclav;
Şi la izvor, cu pieptul plin de jar,
Am alergat, trist oaspăt rău bolnav;
Degeaba; băi de patimi să mă spele
Sunt ochii doar, aprinşi, ai doamnei mele.
(T.D.)

*

Sta Cupidon cu torţa în somnie
Până ce, iată, i-o răpi o zână
Muind cu grabă gingaşa făclie
Într-o fântână-a dragostei, fântână
Cu pururea învăpăiat potirul
Şi-nfierbântat de flăcări dezmăţate
Până ce clocotul devine irul
Vindecător al bolilor ciudate.
Din ochii dragei, torţa-şi ia văpaia
Iar Cupidon mă pune la-ncercare
Paşii-ndreptându-mi-i, să caut baia
Ca un bolnav ce n-are alinare.
Doar ochii ei îmi pare că-mi sunt leacul.
Când Cupidon îşi împlineşte placul…
(Gh.T.)

*

Cu torţa-i lângă el dormea Amòr.
Dând peste ea, o nimfă norocoasă
Zvârli pojarul – pricină-de-dor –
într-un izvor cu unda răcoroasă,
Ce-şi luă dintr-ale dragostei văpăi
Dogoare să dureze până-n veac.
Pe-acest meleag sunt astăzi calde băi
Şi grele boli îşi află-aicea leac.
Dar ochii doamnei mele-au reaprins
Făclia lui Amòr. El, de-ncercare,
Mi-atinse pieptul. Eu, de chin cuprins,
Zorit-am trist la băi, spre întremare.
Dar leac nu am şi de-l voi mai afla.
Va fi-n doi ochi aprinşi: la doamna mea.
(G.V.)

The tittle Love-god lying once asleep
Laid by his side his heart-inflaming brand,
Whilst many nymphs that vow’d chaste life to keep
Came tripping by; but in her maiden hand
The fairest votary took up that fire
Which many legions of true hearts had warm’d;
And so the general of hot desire
Was, sleeping, by a virgin hand disarm’d.
This brand she quenched in a cool well by,
Which from Love’s fire took heat perpetual,
Growing a bath and healthful remedy
For men diseased; but I, my mistress’ thrall,
Came there for cure, and this by that I prove,
Love’s fire heats water, water cools not love.

Al Dragostei zeu mic, dormind odată,
Şi-a pus alături torţa lui divină;
Un stol de nimfe, vèrguri fără pată.
Veni tiptil; cu mâna ei virgină,
Cea mai frumoasă flacăra o prinse,
Ce-n mii de inimi aţâţase pară,
Şi regele dorinţelor încinse
Fu-nvins, în somn, de-o mână de fecioară.
Ea stinse facla-ntr-un izvor de-aproape,
Ce de-a iubirii pară s-a aprins,
Şi-a devenit o scaldă-a cărei ape
Sunt leac; eu, rob iubitei, m-am convins
Că-amorul poate ape să-ncălzească,
Dar ape nu-s, pe el să-l răcorească.
(T.B.)

*

Micuţul Zeu Amòr dormind, lăsase
Alături facla cu-al iubirii jar,
Dar nimfele, fecioare-n veci frumoase,
Se-apropiară cu paşi sprinteni, iar
Fecioara cea mai mândră focu-l prinse
(Ce legiuni de inimi a-nfocat!)
Şi Generalul patimei aprinse
A fost, dormind, de-o fată dezarmat.
Ea stinse torţa în izvorul rece
Din preajmă, ce de-atunci e-ncins mereu
Şi-i scaldă unde orice boală trece…
...Rob Doamnei mele,-n van m-am dus şi eu:
Iubirea-i foc ce-ncinge apa care.
La rându-i, dragostei nu-i dă răcoare.
(N.Ch)

*

Dormind odată Amòr, Zeu-Copil,
Alături torţa dragostei lăsase;
Şi-un pâlc de Nimfe vèrgine – tiptil
Trecând – mânuţa celei mai frumoase
Dintre jurate facla-n pumn o prinse,
Ce Oşti de inimi umple cu dogoare;
Şi astfel Prinţul patimei aprinse
Fu dezarmat, în somnu-i, de Fecioare.
Apoi, muiară torţa-ntr-un izvor,
A’ cărui ape-n clocot veşnic fierb,
Căci iezer s-au făcut, vindecător…
Aici şi eu, al Doamnei mele şerb,
Cătându-mi leac, aflai că dragostea
Fierbântă unda, nu se stinge-n ea…
(T.D.)
*

Al dragostei minuscul zeu dormea
Cu torţa lângă el când nimfe blânde
Neprihănirii juruite,-abia
De-l atingeau cu degete plăpânde
Iar cea mai dulce, focu-a ridicat
(Ce legiuni de inimi încălzise)
Fu generalul poftei dezarmat
De-un gest virgin, şi facla în abise
Se stinse lin, într-un izvor tăcut
în care focul dragostilor piere
Şi-nvăpăiază apa-n cuib de lut,
înzdrăvenind pe cel fără putere.
Iubirea apa o-nfierbântă, însă
Nu răcoreşte apa faţa plânsă…
(Gh.T.)

*

Micuţul zeu al Dragostei, făclia
înflăcărării-n somn alături lasă,
Păstrând neprihănită fecioria.
Vin zânele ca-n vis; cea mai frumoasă
Cu mâna de vestală-a smuls cel foc
Ce oşti de inimi mistuise-n pară,
Şi-aşa el, craiul aprigului joc,
Dormea răpus de-o mână de fecioară,
îl stinse-n şipot răcoros, şi pradă
Văpăii apa-i veşnică dogoare.
Nevolnicilor scaldă şi tămadă;
Dar Dragostea, chezaş sunt, apa-ncinge,
Iar apa Dragostea nicicând nu stinge.
(M.M.)

*

Dormind, Amòr lăsase în ţărână
Făclia care inimi vâlvorează.
Nimfe jurate caste să rămână
Trecură-n pas uşor; cea mai frumoasă,
Cu mâini curate luă cel foc avan
Ce suflete – cohorte-a aţâţat.
Şi-al aprigelor doruri căpitan
De-o mână castă,-n somn fu dezarmat.
Ea stinse facla-n răcoros izvor.
Ce luă din focul dragostei dogoare
Şi-i astăzi baie, leac vindecător.
De-al doamnei mele jug cătând scăpare.
Mi-am dovedit că dorul apa-ncinge.
Dar apa dragostea n-o poate stinge.
(G.V.)














Sonete

Comentarii

După toate probabilităţile, Shakespeare şi-a compus suita celor 154 de sonete între anii 1592-1598, perioada marii înfloriri a sonetului elisabetan, inaugurată de publicarea în 1591 a ciclului Astrophel and Stella (A. şi St.) de Philip Sidney. Un anumit număr de sonete shakespeariene existau înainte de 1598, anul când Francis Meres le-a menţionat în Palladis Tamia. Numindu-le „dulci” („his sugred Sonnets”). Iar în favoarea plasării lor în ultimul deceniu al secolului al XVI-lea pledează într-o anumită măsură şi frecventele paralelisme stilistice şi de situaţii din poemele Venus şi Adonis (1593) şi Necinstirea Lucreţici (1594), precum şi din piesele acestui interval, mai ales din Zadarnicele chinuri ale dragostei (1594-1595), Cei doi tineri din Verona (1594-1595), Romeo şi Julieta (1595-1596) şi Richard al II-lea (1595-1596). Vom reţine totuşi că opinia curentă a fost combătută de shakespeariologul american Leslie Hotson, care, folosind argumente ingenioase, sugerează că Shakespeare a terminat redactarea primei părţi a secvenţei (sonetele 1-126) încă în anul 1589.
Toate sonetele (inclusiv 138 şi 144, uşor modificate faţă de versiunile anterioare din The Passionate Pilgrim – Pelerinul îndrăgostit, 1599) au fost publicate abia în 1609, într-un format in-cuarto, de către editorul londonez Thomas Thorpe.
Este posibil ca specificarea din foaia de titlu „niciodată tipărite mai înainte” să fi suscitat în mod deosebit interesul cititorilor care ştiau sau bănuiau că Shakespeare nu intenţiona să-şi publice Sonetele. Ceea ce, de altfel, reieşise şi din remarca făcută de Francis Meres în 1598: „(dulcile sonete) cunoscute de prietenii cei mai apropiaţi (ai lui Shakespeare)”. Motivul real al reticenţei poetului rămâne şi astăzi un mister; dar existenţa reticenţei ca atare a fost confirmată de noi argumente:
„E uimitor faptul că ediţia in-cuarto nu a fost retipărită în timpul vieţii lui Shakespeare, spre deosebire de celelalte două volume de versuri din tinereţe… ambele cunoscând numeroase reeditări. /…/ Sonetele nu au mai reapărut în forma lor originală decât în 1711”.
„Tăcerea misterioasă care a întâmpinat apariţia ediţiei in-cuarto nu a fost observată multă vreme şi nimeni nu a propus o explicaţie plauzibilă până în 1922, când Frank Mathew a sugerat următoarele: «Neglijarea Sonetelor din 1609 se explică numai dacă presupunem că ele au fost repede retrase /…/.»
în 4944 Hyder Edward Rollins /…/ întreba: «Afară de cazul când ediţia a fost retrasă curând, de ce contemporanii lui Shakespeare au păstrat o tăcere totală în legătură cu figura misterioasă a femeii brune, a prietenului şi a poetului rival?»”.
„… Se pare că Shakespeare nu a fost implicat sub nicio formă în publicarea ediţiei, pentru că, printre alte dovezi, este şi cea a corectării defectuoase a şpalturilor. Ediţia contrastează cu textele din Venus şi Lucreţia, care surprind prin corectitudine, conţin dedicaţii semnate de Shakespeare şi par să fi fost citite atent, fiind tipărite la Londra de Richard Field, originar din Stratford. Ca şi poetul ediţia in-cuarto, pe de altă parte, e plină de erori”.
înainte de a păşi mai departe pe întortocheatele căi ale misterelor şi speculaţiilor, un scurt popas pe tărâmul puţinelor certitudini – forma sonetului shakespearian.
Structura sonetului cunoscut sub această denumire a fost preluată de poet de la alţi sonetişti englezi care, la rândul lor, o moşteniseră de la Thomas Wyatt (1503?-1542) şi Henry Howard Earl of Surrey (1517-1547). Iniţial, aceştia au folosit modelul italian al lui Petrarca – două catrene şi două terţine rimând abba abba ccd cdd sau abab abab ccd ccd şi conţinând „expunerea temei” (catrenul I) „dezvoltarea temei”, adesea prin antiteză (catrenul 2), „rezolvarea” sau „rezumatul temei”, eventual „concluzia autorului" (terţinele): ulterior însă l-au restructurat – trei catrene şi un distih (toate în pentametri iambici) – rimând abab cdcd efef gg. Primul catren cuprindea „expunerea temei”, al doilea „dezvoltarea ei”, al treilea „apropierea de deznodământ” iar distihul, îndeosebi un aforism, o concluzie, o antiteză sau a „împăcare cu situaţia”. Shakespeare nu a respectat consecvent această schemă tematică, iar în trei rânduri s-a abătut şi de la schema metrică: sonetul 99 are 15 versuri în loc de 14. Sonetul 126 e format din şase distihuri rimate, versurile din sonetul 145 au câte opt silabe în loc de zece (sau unsprezece).
Dintre trăsăturile specifice ale sonetelor lui Shakespeare Jakob Skipper a semnalat prezenta marcată a rimelor masculine (în care este accentuată ultima silabă a versului, ca în „When forty winters shall besiege thy brow” (s. 2), iar Enid Hamer, accea a versurilor „compacte” („endstopped verse-lines”), respectiv a versurilor fără ingambamente, a propoziţiilor simple cuprinse în două versuri consecutive, precum şi a cuvintelor monosilabice, cu precădere în distihurile finale, de pildă:
„Love is a babe; then might I not say so
To give full growth to that which still doth grow.” (s. 115)
Revenind la enigme, deosebit de importantă este cea a ordinii în care apar sonetele în ediţia din 1609 a lui Thorpe. Deşi nesatisfăcătoare din punctul de vedere al multor cercetători (s-a spus, printre altele, că ordinea „cronologică” este întreruptă dacă relaţia triunghiulară din sonetul 144 se reflectă în sonetele 40-42), această ordine este în general sancţionată cu motivarea:
„Nicio rearanjare nu s-a dovedit a fi acceptabilă” sau „Accept ordinea în care Thorpe a publicat sonetele pentru simplul motiv că nicio altă ordine din cele propuse nu este la fel de convingătoare”.
Ellrodt, pe de altă parte, consideră că ordinea sonetelor „nu a fost întâmplătoare” şi după ce insistă asupra separării clare a sonetelor despre „tânăr” (1-126) şi a celor despre „doamna brună” (127-154, de fapt 127-152, pentru că 153-154 sunt traduceri ale unui original grecesc), subîmparte tematic primul grup în felul următor:
1-19 un preludiu a cărui tonalitate variază subtil între sfatul adresat tânărului de a se însura ca să aibă „un fiu”, „moştenitor al frumuseţii”, şi făgăduinţa nemuririi prin procreare şi prin poezie (17), precum şi declaraţia de dragoste a poetului pentru tânăr – la început incidentală (10, 13), apoi făţişă (19), după care acordă prioritate poeziei;
20 defineşte pasiunea poetului pentru „master-mistress” („iubita-iubit”): dragoste, nu senzualitate;
21 Shakespeare supralicitează declaraţia de sinceritate cu care Sidney îşi începe ciclul de sonete: „Ah, să fiu cinstit în dragoste, dar să scriu cinstit”;
22-32 dragoste fără nori;
33-42 dubla trădare;
43-52 melancolia, noaptea şi absenţa prietenului;
53 „fericirea nevinovată”;
54-65 nemurirea;
66-77 moartea şi putreziciunea;
78-86 poeţii rivali;
87-96 înstrăinarea;
97-108 dragostea reînviată şi mai puternică;
109-125 autoacuzare şi scuză (110-113, 117, 120, 125), îmbinate cu convingerea miltoniană că „mai-binele devine şi mai bun prin rău” (119) şi certitudinea că „Dragostea nu e măscăriciul Timpului” (116, 123, 124); după cum a observat Rosalie Colie, începând cu s. 97 predomină viziunea retrospectivă;
126 „Envoy”, încheiere.
Nerezolvată definitiv este şi identitatea personajelor cărora li se adresează sau la care face referiri Shakespeare în sonete, iar din noianul de interpretări nu am selectat decât o infimă parte.
Cine este tânărul din prima parte a suitei? Răspunsul a fost căutat în iniţialele „W.H.” din dedicaţia cu care Thomas Thorpe şi-a prefaţat volumul:
„To the only begetter of these insuing sonnets. Mr. W.H., all happinesse and that eternities promised by our ever-living poet wisheth the well-wishing adventurer in setting forth T(homas) T(horpe)” („Singurului [om] care a inspirat sau a procurat sonetele ce urmează, domnului W.H., toată fericirea şi acea veşnicie făgăduită de pururi-trăitorul nostru poet i le doreşte bine doritorul care s-a încumetat să le tipărească. Thomas Thorpe.”).
Tălmăcind cuvântul begetter ca „inspirator”, o seamă de specialişti au sugerat că Thorpe l-a avut în vedere pe prietenul şi patronul lui Shakespeare, Henry Wriothesly, al 3-lea conte (earl) de Southampton (căruia poetul i-a dedicat poemele Venus şi Adonis şi Necinstirea Lucreţiei).
Peter Levi, cel mai recent adept al acestei identificări, e categoric:
„Primele câteva sonete din întreaga colecţie, cu siguranţă şaisprezece, însă posibil mult mai multe, sunt fără îndoială adresate lordului Southampton, reflectând problema căsătoriei acestuia, înfăţişarea sa (niciun nobil elisabetan nu a fost pictat atât de des), precum şi vanitatea sa tinerească”.
Tot ca „inspiratori” au fost amintiţi William Herbert, al 3-lea conte (earl) de Pembroke, Henry Willobie şi William Hughes.
Sidney Lee (1859-1926) a interpretat cuvântul begetter în sensul de „cel care a adus/procurat”, oprindu-se la Sir William Harvey (sau Hervey), care s-a căsătorit în 1598 cu văduva celui de al doilea conte de Southampton (decedat în 1581) şi mama patronului lui Shakespeare.
Rowse a subscris la această interpretare:
„(Thorpe) a preluat manuscrisul de la unicul posesor al acestuia, în mod evident tatăl vitreg al lui Southampton, Sir William Harvey, care moştenise toate bunurile casnice de la mama contelui”.
Şi despre „poetul rival” amintit în sonetele 78-86 s-au emis diferite ipoteze, el fiind identificat cu George Chapman (citat cel mai des), cu Michael Drayton, Christopher Marlowe (cel mai probabil), Samuel Daniel, Barnabe Barnes sau Gervase Markham. De asemenea, pentru „doamna brună” au fost propuse Mary Fitton, metresa lui William Herbert; Elizabeth Vernon, soţia contelui Southampton (patronul lui Shakespeare); precum şi Emilia Bassano, amanta astrologului londonez Simon Forman.
Caracterul autobiografic al sonetelor este în general recunoscut, în sensul afirmaţiei lui Wordsworth: „cu această cheie (Sonetele) Shakespeare şi-a deschis inima”. Totuşi, destui comentatori semnalează prezenţa „exerciţiului literar”, cum face, de pildă, Derek Traversi:
„Un mare număr (de sonete) nu reprezintă, categoric, altceva decât nişte exerciţii literare”. Semnificativ este şi faptul că, vorbind despre sonete, o seamă de autori înlocuiesc numele poetului cu „vorbitorul lui Shakespeare” („Shakespeare’s speaker”). Heather Dubrow foloseşte termenul ca sinonim pentru „personajul creat” într-un capitol dedicat Sonetelor în studiul Captive Victors (învingătorii captivi, cf. „A captive victor that hath lost in gain” – „Un învingător captiv care a pierdut câştigând”, Necinstirea Lucreţiei versul 730). Reproduc ultimul paragraf din acest capitol pentru a ilustra modul interesant în care analizează psihologia „personajului”:
„... prin resursele formale ale sonetelor – prin adoptarea de către ele a unei modalităţi nedramatice în anumite privinţe, dar intens dramatice în alte privinţe, prin felul cum abordează ele probleme poetice, cum ar fi distihul final, prin aceea că reinterpretează şi întăresc motive ale petrarchismului şi anti-petrarchismului – vorbitorul lui Shakespeare prinde viaţă. Personajul astfel creat este adesea incapabil să-şi asume curajul convingerilor sale şi, în consecinţă, să vorbească sau să acţioneze hotărât şi direct. El este imobilizat de propriile sale îndoieli, ca Hamlet. Şi trădat de propria sa exprimare, ca Othello. Cu toate acestea, îl respectăm şi îl admirăm în secvenţa de sonete, fie pentru intensitatea dragostei, fie pentru ingeniozitatea limbajului. Acestea şi alte paradoxuri ale secvenţei ne conduc spre paradoxul sugerat de titlul lucrării mele: vorbitorul lui Shakespeare capătă viaţă şi putere datorită inteligenţei sale, dar este şi victimă a acesteia. El se încurcă în însuşi firul menit să-l conducă prin labirintul trăirilor sale şi să-l scoată de acolo. Iar noi, cititorii, urmărim, însă, în acelaşi timp, retrăim atât percepţiile sale extraordinare, cât şi la fel de extraordinarele sale autoamăgiri. Pentru că întocmai cum forma sonetelor le oglindeşte conţinutul într-un grad neobişnuit, tot astfel sentimentele cititorului le oglindesc pe cele ale vorbitorului într-o măsură neobişnuită chiar pentru arta supremă”.
Autoanaliza este o preocupare aproape constantă în Sonete. După cum arată, separat, Elrodt şi Pirkhofer:
„Deşi conştiinţa de sine şi sila faţă de preocupările sexuale erau fenomene curente printre poeţii din generaţia lui Donne, ele reflectau experienţe personale. Cazurile de folosire a cuvântului self (eul, sinea) nu sunt numai mai frecvente în sonetele lui Shakespeare (0.58 per sonet) decât la Daniel (0,34). Drayton (0,08 în Oglinda ideilor), Sidney (0,46) şi Spenser (0,48), ci şi mai semnificative, ca de pildă în «îţi amăgeşti singur eul tău gingaş» (s. 4). /…/ Poetul pare să progreseze de la o critică a dragostei de sine manifestată în tânărul narcisist (1, 3, 4) şi de el însuşi (62) spre autoanaliza şi autoreproşul din sonetele orientate lăuntric de mai târziu (109-112, 117-120) şi sfidătoarea autoacceptare «Sunt ceea ce sunt» din sonetul 121. Totuşi, aici nu este autocentrismul lui Donne: vorbitorul a ajuns la autorecunoaştere, mai întâi prin «altoirea dragostei» sale de prieten (37), apoi prin aninarea ei de însăşi steaua iubirii, un absolut (116)”.
„Cu timpul, elementul de auto-diagnosticare iese la suprafaţă, insistându-se tot mai mult asupra personalităţii vorbitorului, aproape inexistentă la început (după cum se poate vedea din absenţa pronumelui eu în sonetele 1-9). Este o atitudine caracteristică pentru dramaturg, care numai treptat – luând contact cu «lumea», trecând printr-un dureros proces de descoperire – ajunge la autocunoaşterea care a fost întotdeauna scopul marii drame. Se poate spune aşadar că Gnothi seauton (cunoaşte-te pe tine însuţi) este impulsul prim ascuns în Sonete, precum şi în poeme şi piese, mai ales sunt marile tragedii. Mândra confesiune din sonetul 121 («Nu, eu sunt ceea ce sunt, iar cei ce-mi arată cu degetul/Greşelile nu fac decât să şi le socotească pe ale lor») se leagă de cuvintele dispreţuitoare ale lui Regan «totuşi prea puţin s-a cunoscut pe sine»; de nebuneasca întrebare adresată sieşi de către Lear («Cine e acela care îmi poate spune cine sunt eu?») şi de cel mai surprinzător vers din Poeme. «Nu căutaţi să mă cunoaşteţi înainte de a mă cunoaşte eu însumi» (Venus şi Adonis, versul 525)”.
Pe marginea citatului reprodus din Pirkhofer îmi permit să fac două precizări. Prima, că importanta temă a autocunoaşterii este foarte bine reprezentată nu „mai ales în marile tragedii”, ci atât în tragedii cât şi în comedii, începând cu prima tragedie (Richard al III-lea, 1592-1593) şi cu prima comedie (Comedia erorilor, 1593-1594). A doua, că „impulsul prim” este „ascuns” în Sonete, dar foarte evident într-o serie de piese unde este discutat.
Efortul de „a deduce” caracterizează şi concluzia la care ajunge Mark van Doren vorbind despre cea mai semnificativă temă din Sonete: „Shakespeare îşi găsise subiectul. Era universul care pulsează sub imperiul schimbării”. Discutate, în schimb, sunt alte teme: timpul, dragostea şi prietenia.
Timpul este „veşnic neodihnit” (s. 5), e „distrugător” (15) sau „devorator” (19), e un „tiran sângeros” (16), poartă o „coasă” (12) sau o „coasă” şi o „seceră” (100), are o mână „crudă” (60), „vătămătoare” (63), „neîndurătoare” (64 cf. „flămânda babiţă care e timpul” – Zadarnicele chinuri ale dragostei şi „vătămătorul timp” – Troilus şi Cresida), se vorbeşte despre „tirania timpului” (115). În s. 60 citim: „Coasa/timpului coseşte toate”; în s. 65: „Nici stâncile inexpugnabile nu sunt îndeajuns de solide,/Nici porţile de oţel nu sunt îndeajuns de tari ca să nu le sfărâme timpul”, şi tot aici întâlnim întrebarea retorică: „Unde să se ascundă cea mai de preţ nestemată de lacra (cosciugul) timpului?”
Zoe Dumitrescu-Buşulenga interpretează astfel viziunea lui Shakespeare despre timp:
„Obsesia shakespeariană a timpului e constantă în sonete ca şi în dramaturgie şi pentru ea l-au simţit romanticii atât de aproape pe marele englez. Dar la Shakespeare timpul nu e o fluiditate echivalând cu sensurile interioare pe care i le atribuie metafizica romanticilor germani, ci cauza dialecticei scurgeri a vieţii, a întrepătrunderii fenomenelor, a amestecului de viaţă şi moarte care-l uimeşte şi-l descumpăneşte întruna. /…/ «This bloody tyrant, Time» («ăst sângeros tiran ce-i Timpul») e privit nu cu spaima Evului mediu, ci cu puterea observaţiei noi a efectelor sale, înfăţişate uneori grandios, altă dată cu fină melancolie. În sonetul 64 se desfăşoară o panoramă istorică geologică a efectelor destructive ale timpului pe întinderi mari:
«Când mâna timpului o văd sluţind
Al faimei chip, trecutul îngropat…»
E un fel de meditaţie asupra ruinelor ca la viitorii preromantici sau romantici, dar şi o extindere asupra luptei necontenite a elementelor în natură, a apei cu uscatul mai ales, a schimbărilor de stare, a trecerii de la măreţie la descompunere.
Nicăieri ca aici poetul nu e îndurerat şi înciudat de ruina universală care se va abate desigur şi asupra obiectului iubirii sale”.
După ce semnalează şi exemplifică permanenţa temei timpului ca element distrugător atât în Sonete cât şi în marea piesă care este Troilus şi Cresida Caroline Spurgeon stăruie asupra a ceea ce îl deosebeşte pe Shakespeare de concepţia curentă a epocii sale:
„în câteva sonete (100, 108, 116, 123), bine cunoscuta putere a timpului este pusă sub semnul întrebării sau contestată, Lucreţia îi acordă o sferă categoric modestă – «tu, veşnică slugă a veşniciei» (versul 967), iar în sonetul 115 ni se spune subliniat că în ciuda tiraniei timpului şi «a milioanelor de accidente» care «se strecoară printre jurăminte şi schimbă poruncile regilor», există o putere infinit mai mare decât el, pentru că ea are o valoare incomensurabilă, este eternă, de neclintit şi neschimbătoare. Această putere e dragostea; nu dragostea «Care se schimbă când întâlneşte schimbarea» (116), ci «farul nestrămutat» «Care priveşte furtunile fără să se clatine vreodată.» Toate par să intre sub stăpânirea timpului – tinereţea, frumuseţea, puterea, viaţa însăşi – în afară de dragoste. Aceasta ţine de o altă sferă şi nu depinde de timp: «… dragostea veşnică în proaspătul veşmânt al dragostei/Nu ţine seama de colbul şi vătămările vârstei,/Nici nu lasă loc pentru inevitabilele zbârcituri,/Ci-şi face din bătrâneţe pajul său pe veci» (108). «Dragostea nu e măscăriciul Timpului, cu toate că buzele şi obrajii trandafirii/Ajung în preajma secerii sale» (l 16).
S-ar putea susţine că toate acestea nu sunt decât retorică, un apogeu potrivit pentru o serie de înflăcărate poezii de dragoste, dar atunci când îl vedem pe poetul ajuns la vârsta de patruzeci de ani scriind o piesă tragică (Troilus şi Cresida, n.n.), plină de idei profunde şi experienţă bogată, cuprinsă de vâlvătaia sentimentelor pătimaşe, o piesă a cărei temă centrală este conştiinţa că infinitul dragostei credincioase este în afara elementului ei – că, de fapt, nu mai poate continua să existe între hotarele timpului finit, suntem înclinaţi să credem că experienţa şi reflecţiile lui Troilus se apropie foarte mult de cele ale creatorului lor”.
În Troilus şi Cresida sunt numeroase imaginile inspirate de timp, dar:
„Bineînţeles, în această piesă nu sesizăm concepţia despre timp a lui Shakespeare numai din imagini. Găsim idei asemănătoare chiar şi în replicile personajelor. Astfel, în toate invectivele lui Troilus simţim că ceea ce nu-i poate el ierta timpului este că acesta pare să prejudicieze, să schimbe, să slăbească şi chiar să distrugă iubirea. De la început eroul este pe jumătate conştient că lucrurile stau astfel, se îndoieşte de posibilitatea dragostei într-o lume a schimbării, totuşi recunoaşte suprema şi constanta calitate a propriei lui experienţe: «Nicicând nu a iubit un tânăr/Cu un suflet atât de veşnic şi nestrămutat» (V, 2, 164-165).
Din această aparentă contradicţie rezultă implicit concepţia sau chiar filosofia despre realitatea dragostei ca fiind ceva mai mare, mai spiritual, mai delicat şi totuşi mai durabil decât timpul însuşi şi tocmai de aceea sentimentul e «incapabil de o continuă întruchipare concretă în fluxul dificil al întâmplărilor».
Dragostea pare ucisă de timp pentru simplul motiv că ea transcende timpul; iar esenţa ei spirituală şi infinită nu poate fi cuprinsă între limitele unei lumi materiale şi finite: «A fi-nţelept iubind e mai presus/De noi; doar zeii sunt în stare, sus» (III, 2, 160-161).
în felul acesta e deschis drumul spre posibilitatea unei condiţii sau conştienţe dincolo de temporal, unde dragostea poate supravieţui într-o realitate atemporală”.
La un nivel mai puţin platonic, timpul este „înfruntat” prin procreaţie. Primele 19 sonete tratează această subtemă, generalizarea fiind subliniată în distihul final al sonetului 12: „împotriva coasei Timpului nimic nu ne poate apăra/Afară de urmaşi – aşa îl vei înfrunta când te va lua de aici”. În consecinţă, tânărul este îndemnat stăruitor să se însoare şi, prin copii, să transmită posterităţii modele ale deplinei frumuseţi omeneşti.
Pequigney inventariază motivele avute în vedere de poet:
„a) înţelepciunea, prevederea: tânărul trebuie să evite stigmatizarea socială pe care o atrage după sine bătrâneţea fără copii (2); pentru părintele vârstnic urmaşii pot fi o mângâiere întrucât sunt o oglindă a vitalităţii şi chipeşiei lui de odinioară (2, 3); tânărul trebuie să se căsătorească în timp util, înainte ca bătrâneţea să-l debiliteze şi moartea să-l răpună (1-13);
b) obligaţia morală faţă de natură: natura, personificată ca divinitate care a creat fiinţele omeneşti şi, deci, solicită veneraţie, ne impune datoria de a lăsa urmaşi. «Ea te-a sculptat ca pecete a ei şi prin aceasta ţi-a cerut/Să tipăreşti (întipăreşti) mai mult. Să nu laşi modelul să dispară» (11);
c) obligaţia morală faţă de alţii, faţă de «lume», faţă de «întreaga omenire» (1, 9), faţă de cei cu care tânărul are legături personale (9), faţă de poet – «Fă-ţi un alt eu de dragul meu» (10)”.
Despre înfruntarea timpului prin creaţia artistică, în speţă prin poezie, aminteşte pentru prima oară sonetul 16. Aici poetul este mai puţin încrezător în trăinicia versurilor sale decât în perpetuarea prin urmaşi a frumuseţii prietenului, dar „poezia mea seacă (stearpă)” („my barren rhyme”), probabil o exprimare convenţională a modestiei, este echivalată ca valoare cu procreaţia în distihul din sonetul imediat următor: „Dacă atunci (când vor trece ani şi ani) va mai fi viu vreun copil al tău, Vei trăi îndoit – într-însul şi în versurile mele” (17). Distihul din sonetul 18 subliniază perenitatea poeziei: „Atâta vreme cât oamenii vor mai avea suflare şi ochii vor putea să vadă./Aceste versuri vor trăi şi-ţi vor da viaţă”. Ideea apare şi în alte sonete închinate tânărului – mai cu seamă în distihuri:
„Totuşi, bătrâne Timp, săvârşeşte cel mai mare rău de care eşti în stare; în ciuda cruzimii tale,/Cel iubit (my love) – va trăi veşnic în poezia mea” (19);
„Nici marmora, nici monumentele aurite/Ale regilor nu vor dăinui mai mult decât aceste versuri puternice” (55, versurile 1-2);
„Astfel, până în ziua judecăţii când vei învia,/Vei trăi în acest poem şi vei sălăşlui în ochii îndrăgostiţilor” (ibid., distih);
„Şi totuşi nădăjduiesc că versurile mele vor rezista timpurilor,/Slăvindu-ţi valoarea în ciuda crudei sale mâini (a Timpului)” (60);
„Frumuseţea lui se va vădi în aceste versuri negre (= scrise cu cerneală neagră)/Şi ele vor trăi, iar el va fi într-însele încă sau veşnic verde (=tânăr)” (63);
„Vei trăi încă sau veşnic – aceasta e puterea condeiului meu” (81).
În sfârşit, înainte de distihul din sonetul 107: „Iar în aceste versuri tu îţi vei afla monumentul/Când coifurile (sau platoşele?) şi mormintele de bronz (sau aramă?) se vor fi trecut”, Shakespeare se referă la propria sa supravieţuire ca poet: „Eu voi trăi în această nevrednică poezie” („this poor rhyme”, versul 11).
Versurile citate mai sus şi care pot avea ca motto horaţianul Exegi monumentum aere perennius („Am înălţat un monument mai trainic decât bronzul”) reprezintă, cred, cea mai importantă declaraţie cu caracter autobiografic din Sonete şi, totodată, cea mai neglijată în bibliografia critică de care am dispus – probabil pentru că este prea clară. În orice caz, infinit mai multă atenţie se acordă prieteniei dintre poet şi tânărul său prieten, subiect interesant pentru literatură numai în măsura în care textul Sonetelor ne îngăduie să desluşim o concepţie autorului privind natura unei atari relaţii. Dar problema este dificilă, şi înainte de a fi abordată în contextul gândirii elisabetane, ea reclamă, dacă nu elucidarea, cel puţin menţionarea câtorva „capcane” lingvistice, preludiu la secţiunea specială a dificultăţilor pe care am rezervat-o spre finele comentariilor de faţă:
a) Întrucât în limba engleză adjectivele sunt invariabile (de exemplu good – „bun” sau „bună”, „buni” sau „bune”), ambiguitatea nu se rezolvă decât dacă textul respectiv conţine alte indicaţii lexicale, ceea ce nu se întâmplă, să zicem, în cazul sonetului 18, cu cele două adjective din versul 2:
„Shall I compare thee to a summer’s day?
Thou art more lovely and more temperate” etc.
(Traducerea integrală a sonetului:
„Să te asemuiesc cu o zi de vară?
Tu eşti mai frumos sau mai frumoasă şi mai senin sau mai senină;
Vântul aspru scutură gingaşii boboci ai lunii mai
Şi arenda verii ţine prea puţin;
Uneori cerescul ochi străluceşte prea fierbinte
Şi adesea chipul (ad. Litt. „tenul”) lui se întunecă
Iar câteodată frumuseţea se urâţeşte (scade în frumuşele),
Despuiată de veşmântu-i (ales) fie de soartă, fie de mersul (drumul) schimbător al naturii.
Dar vara ta veşnică nu va păli
Şi nu va îngădui să i se ia farmecul (frumuseţea) de care te bucuri,
Nici moartea nu se va (putea) păli că rătăceşti în umbra ei.
Atâta vreme cât oamenii vor mai avea suflare şi ochii vor putea să vadă.
Aceste versuri vor trăi şi-ţi vor da viaţă.”
Mai mulţi traducători ai sonetului redau versul al 2-lea prin forme „neutre”:
„Tu eşti mai dulce şi surâzi mai blând”.
„Tu ai un chip mai gingaş, mai senin”.
„Ţi-e firea mai cu farmec, mai blajină”.
„Făptura ţi-e mai caldă şi mai blândă”.
Întâlnim însă şi forme adjectivale masculine:
„Tu eşti mai plin de farmec şi mai blând”.
sau feminine (în traducerea lui Lucian Blaga):
„Pe tine care mult mai dulce, blândă eşti”.
Despre receptarea sonetului de către englezi Robert Giroux scrie:
„Sonetul 18 (…) este universal privit drept una din marile poezii de dragoste din limba engleză. Cititorii cu gusturi sexuale normale şi care nu cunosc contextul sonetului văd în el versuri adresate de un îndrăgostit domniţei sale (…). Aflând că, de fapt, e vorba de o poezie de dragoste adresată de poet unui tânăr, ce încheiere va trage cititorul?
b) În Sonete cuvântul love (dragoste, iubire) are valori variabile, insuficient diferenţiate în dicţionarele Shakespeare.
Comentariile lui Giroux pe marginea ediţiei in-cuarto:
„... e surprinzător cât de multe feluri de dragoste exprimă toate aceste poezii, inclusiv cele adresate iubitei precum şi tânărului – dragostea nebunească, admiraţie, dedicare servilă, patimă, extaz, senzualism, atracţie anormală şi transcendenţă. R.P. Blackmur a definit «devoranta temă generală a ediţiei in-cuarto» ca «dragoste nebunească: înfiriparea, cultivarea şi istoria ei… întreaga colecţie formează o poetică a dragostei nebuneşti». Poeziile dezvăluie şi contradicţiile dintre felurile de dragoste mărturisită pentru cele două personaje principale – afecţiune profundă faţă de tânărul care până la urmă îl dezamăgeşte pe poet, dar pe care nu-l abandonează niciodată, şi pasiunea obsedantă pentru metresa în care nu se încrede şi pe care nu o respectă. De asemenea, ele exprimă compasiunea atunci când prietenul îi fură iubita (…); şi resemnarea, aproape disperarea, când se gândeşte că marea poezie a principalului poet rival a câştigat premiul. Aşa cum a rezumat C.S. Lewis, «Indiferent cum a început lucrurile – pervers, convenţional sau chiar (cine ştie?) în imaginaţie – Shakespeare… sfârşeşte prin a exprima pur şi simplu dragostea, chintesenţa tuturor dragostelor, fie acestea erotice, părinteşti, fireşti, prieteneşti sau curteneşti». La acestea aş adăuga un anumit gen de dragoste prietenească pe care Aristotel o numeşte prietenie utilă. În mod obişnuit termenul nu e folosit în legătură cu textul din ediţia in-cuarto, dar eu îl consider aplicabil acolo datorită vulnerabilităţii sociale şi financiare a lui Shakespeare în această perioadă a vieţii sale. Aristotel caracterizează prietenia utilităţii ca inegală dacă una din părţi dispune de o anumită superioritate asupra celeilalte (Etica nicomahică, VIII, 6, 1158 b)”.
Deşi indiscutabil corecte, categoriile în care Giroux şi autorii citaţi de el subîmpart dragostea nu îi sunt de folos cititorului decât prin aceea că îi atrag atenţia asupra existenţei lor, pe când cititorul s-ar fi aşteptat să le afle sensul exact prin trimiteri la sonetul şi versul respectiv, în primul rând atunci când contextul nu este îndeajuns de explicit.
Specialiştii au căutat să remedieze aceste deficienţe lexicografice prin interpretări personale (nu o dată litigioase).
Unii au ajuns la concluzia că în anumite cazuri Shakespeare foloseşte ambiguitatea în mod deliberat:
„Când Shakespeare… îşi începe sonetul 56 cu imperativul «Sweet love, renew thy force» («Dulce iubire, reînnoieşte-ţi puterea»), el stabileşte o ambiguitate nerezolvată pentru întreaga poezie: aceasta se adresează fie iubitului, fie calităţii abstracte a dragostei, fie amândurora”.
Cu toate că ambiguitatea e caracteristică stilului din Sonete, se poate susţine că Dubrow, din care am citat, îi exagerează rolul în acest sonet. Ca formulă de adresare unui bărbat, sweet love (v. şi „O know, sweet love, I always write of you” – „Ah, trebuie să ştii, dulce iubire, că despre tine scriu neîncetat”, sonetul 76) sau my love (ca în „Take all my loves, my love” – „Ia-mi toate dragostele, iubirea mea”, sonetul 40), ea se întâlneşte şi la alţi sonetişti ai vremii, de exemplu la Richard Barnfield citat de Partridge: „Dragul meu” nu mi s-ar părea o traducere greşită.
Alţi specialişti propun soluţii tranşante, cum face Pequigney când discută faimosul sonet 116, cel unde poetul vorbeşte despre „căsătoria cugetelor/spiritelor oneste” (true minds):
„Sonetul ţine de Partea I şi «căsătoria» la care se face referire îi uneşte permanent pe cei doi prieteni. Aceasta nu deranjează pe nimeni dacă ei sunt uniţi spiritual mai curând decât fizic, dar versurile 9-10 înlătură o asemenea presupunere confortabilă:
«Dragostea nu e măscăriciul Timpului,
cu toate că buzele şi obrajii trandafirii
Ajung în preajma secerii sale».
Ale cui sunt «buzele şi obrajii trandafirii»? Sunt ale tânărului şi, iniţial, au aprins dragostea poetului. Această căsătorie, ca oricare alta, poate supravieţui ofilirii frumuseţii tinereşti, dar ea a început, aşa cum concepea Renaşterea că începe dragostea erotică – în ochiul îndrăgostitului, un ochi fascinat de frumuseţea fizică”.
Sonetul 20, considerat a fi de importanţă crucială pentru stabilirea naturii relaţiilor dintre Shakespeare şi tânăr, a fost supus de numeroşi comentatori unor interpretări ce variază între declarativ şi „despicarea firului în patru”.
Pentru Hesketh Pearson, de pildă, textul e cât se poate de clar:
„Homosexualii s-au străduit din răsputeri să şi-l revendice pe Shakespeare şi să-i folosească numele ca reclamă pentru propria lor aberaţie şi au citat sonetul 20 pentru a dovedi că a fost unul de ai lor. Dar sonetul 20 demonstrează în mod concludent că poetul a fost normal din punct de vedere erotic”.
Eric Partridge. Specialist în lexicul pornografic englez, inclusiv în cel folosit de Shakespeare, subscrie la această părere şi o întăreşte trimiţând la sonetul 144, „cu antiteza dintre bărbat şi femeie, prietenul alinător şi chinuitoarea iubită”.
Dar sonetul 20 nu e chiar atât de clar de vreme ce nu au fost elucidate definitiv cuvintele-cheie ca love (folosit de două ori în versul final) sau Master-Mistress (din versul 2) şi altele care au fost tălmăcite în sensuri incomode pentru orice om „normal din punct de vedere erotic”. Într-un capitol de 11 pagini dedicat sonetului 20, Pequigney, chiar dacă nu ne convinge de „homoerotismul” poetului, ne convinge de complexitatea textului când afirmă:
„Această poezie pare cu totul neindicată pentru adnotatorii şi criticii care o aleg ca principală dovadă a convingerii lor că prietenia tratată în sonete nu are un conţinut erotic”.
c) în bună măsură influenţate de freudism, multe lucrări din ultima vreme reinterpretează o parte a lexicului din Sonete, dându-i sensuri sau îmbogăţindu-l cu sensuri obscene care fac să pălească dicţionarul lui Partridge (Shakespeare’s Bawdy). Dacă măcar câteva din aceste noutăţi pot căpăta girul unei vechimi de vreo patru sute de ani, înseamnă că măcar câteva se adaugă la dificultăţile vocabularului shakespearian în general, dar, posibil, ale vocabularului legat de „prietenie” şi „dragoste”.
Pentru desluşirea problemei „prietenie-dragoste” este utilă şi o raportare la piesele shakespeariene, care, după cum pe bună dreptate spune J.J.M. Steward:
„… îşi creează un climat moral real şi vizibil şi vieţuiesc într-însul. E un fapt incontestabil. Victorienilor le făcea plăcere să ne asigure că, din punct de vedere moral, Shakespeare era perfect sănătos; şi, hotărât lucru, victorienii aveau dreptate. Studiaţi tăcerile şi omisiunile dramaturgului; studiaţi lucrurile pe care le lăsa deoparte când prelucra sursele”.
a) în piese, un anumit tip de dragoste reiese de obicei cu claritate din contentul respectiv, din situaţii şi atitudini. Între Troilus şi Cresida se încheagă o pasiune normală între sexe. Aceeaşi pasiune, dusă la extrem, e o temă fundamentală în Antoniu şi Cleopatra. În Regele Lear este analizată dragostea dintre părinţi şi copii precum şi dragostea de oameni, în Romeo şi Julieta sau Othello dragostea dintre soţi. În Cymbeline cea dintre fraţi.
b) Prietenia firească între bărbaţi e ilustrată de Hamlet şi Horatio (Hamlet), Romeo, Benvolio şi Mercutio (Romeo şi Julieta), Valentin şi Proteus (Cei doi tineri din Verona) (deşi Proteus e nestatornic).
c) Shakespeare condamnă devierile patologice ale instinctului erotic. Tersit îl numeşte pe Patrocle „târfa de parte bărbătească a lui Ahile” (Troilus şi Cresida, V, 1, 20), iar Parolles, căutând să-l discrediteze pe căpitanul Dumain, născoceşte o poveste: „cârpea haine vechi la Paris şi a fost dat afară-n pumni de acolo pentru că l-a lăsat borţos pe măscăriciul şefului, un mut nevinovat, care nu-i putea spune «nu»” (Totu-i bine când sfârşeşte bine, IV, 3, 211-214).
Pentru oglindirea în Sonete a gândirii epocii cu privire la prietenie şi dragoste voi rezuma şi, pe alocuri, cita texte dintr-un studiu consacrat prieteniei „inegale” din sonetele 18-126 de Rodney Poisson.
Autorul se opreşte mai întâi asupra concepţiilor statornicite în perioada elisabetană sub înrâurirea anticilor (Cicero, Despre prietenie, text tradus în 1577, Platon, interpretat de Ficino şi răspândit în Anglia prin John Colet, care a purtat corespondenţă cu umanistul italian), a lui Montaigne (Eseurile, traduse de John Florio în 1603) şi Pierre Charron (Despre înţelepciune), a gânditorilor englezi ca de pildă Thomas Elyot (The Governour „Preceptorul”, 1531). Ideile principale despre prietenie care se reflectă în Sonete sunt:
Axioma că prietenia adevărată este un lucru raţional şi spiritual. Spre deosebire de „dragostea trupească”, ea este „numai plăcere şi netezime, iar acestea nu înţeapă şi nu ustură” (Montaigne). „Virtutea… naşte şi păstrează Prietenia. În ea, totul este armonie a lucrurilor, stabilitate şi statornicie” (Cicero) – cf. Sonetul 105: „Blândă mi-e dragostea astăzi, blândă mâine,/Mereu statornică”. „Omul… se iubeşte mult pe sine şi caută un alt om căruia să-i poată împărtăşi gândurile cu atâta sinceritate încât ar vrea parcă să facă din doi unul singur” (Cicero) cf. Sonetul 39: „Ah, cum aş putea să-ţi cânt meritele cum se cuvine/Când tu eşti partea cea mai mare (după Schmidt?) Ce poate propria-mi laudă aduce propriului meu eu?/Şi ce este numai al meu când te laud?” Adevărata prietenie, deci, nu cunoaşte frustrarea dragostei romantice pentru că se bazează pe egalitate. Prietenia e superioară dragostei dintre bărbat şi femeie (Montaigne, Elyot), femeile sunt nestatornice (Montaigne), plăcerea fizică este un obstacol pentru dragostea ideală (Platon) – cf. Distihul din sonetul 20 (traducere aproximativă): „Dar întrucât ea (Natura) te-a ales pentru plăcerea femeilor,/A mea să fie dragostea ta, iar folosirea dragostei tale, comoara lor.”
Deoarece prietenia reclamă comunicare, orice discordanţă acţionează împotriva relaţiei ideale. Montaigne consideră pederastia inadmisibilă fiindcă „implică nepotriviri de vârstă şi deosebiri de slujbe şi nu mai corespunde unirii şi armoniei de care e nevoie aici”.
Comentând părerile exprimate de Pausanias în Banchetul lui Platon, Ficino spune, printre altele:
„Pofta de a atinge corpul nu ţine de dragoste şi nu este dorinţa îndrăgostitului, ci mai curând e un fel de destrăbălare şi deranjament mintal al unui om servil.
Mai departe: înţelegem această lumină (şi frumuseţe) a sufletului numai cu mintea. De aceea, pe cel care iubeşte frumuseţea sufletului îl mulţumesc numai percepţiile mintale. Îndrăgostiţii schimbă între ei frumuseţea pentru frumuseţe. Un bărbat savurează frumuseţea fizică a unui tânăr cu ochii; tânărul savurează frumuseţea bărbatului cu mintea (subl. lui Poisson). Cu adevărat, acesta este un schimb minunat, la fel de onorabil, folositor şi plăcut pentru amândoi; la fel de onorabil pentru amândoi, deoarece este la fel de onorabil să înveţi de la altul şi să înveţi pe altul. Plăcerea celui mai în vârstă este mai mare, pentru că acesta îşi satisface atât privirea cât şi inteligenţa: dar tânărul profită mai mult, deoarece aşa cum sufletul este mai minunat decât trupul, tot astfel dobândirea frumuseţii sufletului e mai presus decât dobândirea frumuseţii trupului”.
„Interpretată în lumina acestui pasaj”, scrie Poisson, „Iubirea din Sonete a bărbatului mai vârstnic pentru tânăr se poate dispensa de echivoc (…). Sporadica nervozitate a comentatorilor acestui aspect al Sonetelor e neîntemeiată. Adevărul este că Ficino a făcut ca legătura aceasta să devină respectabilă în literatură. Totuşi, inegalitatea fundamentală a unei asemenea prietenii e subtil sesizată de Montaigne, iar însuşi argumentul care condamnă această legătură, nepotrivirea ei esenţială, constituie o dovadă că materialul e adecvat pentru Sonete. Frumuseţea tânărului este subliniat prezentă pretutindeni, mereu în ochii îndrăgostitului, dar însăşi natura prieteniei e potenţial instabilă, şi tocmai în jurul acestei incertitudini creează Shakespeare tensiunile ce determină ritmul Sonetelor”.
în shakespeariologia română, Zoe Dumitrescu-Buşulenga exprimase interpretări în bună măsură comparabile:
„Dragostea autorului sonetelor se complică prin intervenţia masivă a unei inspiraţii filosofice evidente. Platon, sursă atât de familiară spiritelor Renaşterii care au alergat spre el, încercând la ieşirea din Evul Mediu fundarea unei filosofii laice pe temeliile gândirii sale ce nu intrase în alcătuirea scolasticii medievale, a fost fără îndoială cercetat şi de Shakespeare. Altfel cum s-ar explica uimitoarele coincidenţe dintre unele idei ale Banchetului lui Platon şi câteva teme ale sonetelor shakespeariene? De pildă treptele procesului cunoaşterii frumuseţii şi manifestării de dragoste sunt profund asemănătoare.
Atitudinea faţă de frumuseţe şi dragoste pe planul corporal, biologic, priveşte la Shakespeare doar dorinţa de a vedea perpetuată fiinţa biologică a celui pentru care nutreşte o pură, superioară afecţiune. De aceea el disociază dragostea lui, intelectuală, spirituală, de cealaltă, ca în sonetul 20 unde face să dispară orice umbră asupra calităţii sentimentului său:
«Poţi desfăta femei; nu pregeta.
Păstrează-mi mie doar iubirea ta.»
Treapta următoare la Platon este, ca şi la Shakespeare, aceea a înălţării dragostei înspre tărâmul creaţiei intelectuale. Astfel poetul, creatorul, «… dacă întâlneşte în drum un suflet frumos, nobil şi de bună natură, îndată-l stăpâneşte dragostea pentru această îndoită întrupare frumoasă. În faţa unei astfel de făpturi, el devine într-o clipă capabil să-i dea o bogată îndrumare în vederea oricărei opere spirituale, îi dă sfaturi cum trebuie să fie omul superior, ce preocupări caută să aibă… Atingându-se astfel de frumos şi împărtăşindu-se din el, se înfiripează, cred, şi ia naştere ceea ce stă însă de mult încolţit în suflete. Prezent sau absent, el îşi aduce aminte de alesul său şi creşte împreună cu dânsul rodul propriei sale creaţii.»
Iar ultima fază a iubirii platonice faţă de frumuseţe este aceea în care cel cuprins de dragoste izbuteşte să vadă în obiectul iubit imaginea desăvârşită, întruchiparea frumuseţii, fără specială ipostaziere, feminină ori masculină.
Sonetul 105 aduce o astfel de înţelegere sau de explicaţie filosofică a adoraţiei, de data aceasta nu pentru un tânăr frumos, ci pentru exemplarul care reuneşte triplele calităţi ale frumosului, binelui şi adevărului («fair, kind and true»), repetate de trei ori la rând. Pe de altă parte, mai găsim un sonet care duce către această treaptă finală a generalizării frumuseţii, când tot ceea ce este atribut particular dispare în universalitatea arhetipului. E vorba de sonetul 53 în care se accentuează din nou caracterul universal al obiectului dragostei ce se răsfrânge şi se recunoaşte fragmentar şi imperfect, în toate aspectele individuale şi particulare. Şi nu întâmplător, el se aseamănă şi lui Adonis şi Elenei, prototipurile frumuseţii masculine şi feminine ale Antichităţii, prin aceasta depăşind şi determinarea de sex limitată şi particulară. Dacă ne amintim de mitul hermafroditului, reluat după Antichitate de Renaştere, şi dacă ne gândim la poemul lui Angelo Poliziano cu acelaşi titlu şi la dedicaţia explicativă, înţelegem ceva şi din înălţarea filosofică platonică, atât de răspândită în Renaştere, şi cu care Shakespeare dorea să-şi înnobileze stăpânul şi protectorul într-o năzuinţă neîntreruptă spre absolut care-l face atât de familiar vremii noastre”.
Preocupat în permanenţă de rosturile şi problemele vieţii omeneşti, Shakespeare gânditorul se trădează, aşadar, la fiecare pas, nu numai în piesele sale, ci şi în Sonete. Ne-am aştepta însă – parcă – mai puţin să-l regăsim în acestea din urmă pe Shakespeare dramaturgul. Unii comentatori, de altfel, resping ideea (Dubrow etc.). Alţii, totuşi, o susţin:
„… ele se deosebesc de alte sonete ale epocii îndeosebi prin calităţile care le apropie de dramă”.
„Dramatice cum sunt multe dintre ele, Sonetele sunt o punte de trecere spre poezia din piese”.
„Sonetele sunt esenţialmente poeziile unui dramaturg. Funcţia lor ca declaraţii şi mărturisiri de dragoste, repetate, diversificate şi puse de acord cu circumstanţele schimbătoare, îi îngăduie lui Shakespeare să le scrie, pe fiecare în parte, aşa cum ar scrie o replică dintr-o piesă”.
Pirkhofer aduce o serie de argumente destul de convingătoare:
„În cele mai multe din primele 17 sonete se înfruntă două voinţe, iar aproape întreaga suită 1-126 e dominată de conflicte, fie sub forma de «allo-persuasiune» (termen inventat de Pirkhofer exprimând tendinţa de a învinge «adversarul» prin argumente puternice), fie de «autodiagnosticare» (cf. situaţia scenică de dialog şi de monolog). Vocea lui Shakespeare «capătă» timbrul conducătorului de cor din tragedia elenă care îl previne pe protagonist împotriva răului iminent, deşi pledoaria lui s-ar putea să fie de puţin folos; «... puterea de vizualizare este atât de mare în multe sonete încât ea se apropie de un punct scenic dominant care nu trebuie confundat cu punctul culminant structural». Printre altele sunt amintite sonetele 35, 49 şi 88, unde confruntarea e de natură judiciară”.
Caracteristică pentru Shakespeare-poetul, „puterea de vizualizare” a fost pusă în lumină de cercetătorii care, mai ales în ultimele două decenii, s-au ocupat de lumea de imagini din Sonete.
Dominante s-au dovedit a fi imaginile legate de coduri legale şi sociale, precum şi de destrămarea acestora:
„Această folosinţă nu e camătă oprită/Care-i fericeşte pe cei ce plătesc împrumutul dat bucuros”. (1, 5-6).
„Arenda verii ţine prea puţin”. (18, 4).
„Avocat îţi este partea adversă –/Iar eu încep o pledoarie împotriva mea însumi”. (35, 10-11).
„Cartea (Privilegiul) meritelor tale îţi dă scutire;/Drepturile mele de proprietate asupra ta sunt mărginite”. (87, 3-4).
„(Sărmane suflet…) De ce, când chiriaţi-e aşa de scurtă,/Cheltuieşti atâta cu palatul (conacul) care se dărâmă?” (146, 5-6).
„Ştii că iubindu-te pe tine devin sperjur,/Dar tu eşti sperjură îndoit, jurându-mi dragoste;/în fapt ai călcat jurământul conjugal şi ai rupt noua credinţă/Făgăduind o nouă ură după ce nutreşti o dragoste nouă”, (152, 1-4).
Nouă zecimi din totalul imaginilor juridice exprimă posesiunea, iar aproape un sfert din sonete menţionează banii. Thomas Greene subliniază capacitatea extraordinară a poetului de a opera în sonetele despre procreaţie cu cuvinte care în limbajul său aparţin atât câmpului semantic economic cât şi celui sexual-biologic, cum ar fi increase („spor”; „creştere”), use („folosire, folosinţă”; „folos”), spend („a cheltui”; „a secătui, a vlăgui”) etc, împreună cu lexicul înrudit, şi tratează pe larg calamburul care le cuprinde pe acestea, dar şi pe cele din întreaga secvenţă, şi anume cuvântul plurisemantic husbandry („economie”; „chibzuială”; „administrare a pământurilor”; „agricultură”; „căsătorie”; „raport sexual”), folosit pentru prima oară încă în sonetul 3.
Imaginile dintr-un sonet sunt uneori prelungite în următorul, cum se întâmplă cu „stăpânul” şi „sluga” din s. 57: your slave („sclavul tău”, versul 1), what should I do but tend etc. („ce să fac decât să slujesc” etc., v. 1), services („servicii”, v. 4), nor dare I („nici nu îndrăznesc”, v. 5 şi 9), my sovereign („suveranul meu”, v. 6), sad slave („sclav trist”, v. 12), your will („voinţa ta”, v. 13). În s. 58: your slave („sclavul tău”, v. 1), I should in thought control („să controlez în gând”, v. 2), your vassal („vasalul tău”, v. 4), bound („obligat”, v. 4), your beck („porunca ta”, v. 5), the imprison’d absence of your liberty („absenţa întemniţată a libertăţii tale”, v. 6), your charter… so strong („drepturile tale atât de solide”, v. 10).
Noţiunea „muzică” e subliniată prin imagini în sonetul 8, „soarele” în s. 7 şi 33, „teatrul” în s. 15, „ochiul-pictor” în s. 24, „trandafirul” în s. 54.
„Trandafirul” apare şi sporadic în diferite sonete ca un fel de leitmotiv.
Comentariul lui Pequigney:
„Prima imagine din ciclul de Sonete este «Trandafirul frumuseţii (1, 2)», denumirea florii fiind tipărită cu italice şi iniţială majusculă (beauty’s Rose). Că trandafirul reprezintă frumuseţea reiese clar din forma de genitiv posesiv a acestui cuvânt, iar sublinierea că el reprezintă frumuseţea prietenului se vede din identificarea acestuia cu o floare (1, 9-11). El este «podoaba proaspătă a lumii», «singurul vestitor (floral) al gătitei primăveri» şi un «boboc» (din contextul anterior rezultă aproape sigur că e un boboc de trandafir). Trandafirul, asociat în diferite chipuri cu tânărul în sonetele 67, 95, 98 şi 99 (…) este din nou identificat cu el, de data aceasta ca o apoteoză, în pasionatul distih final al sonetului 109: «Socot că acest univers nemărginit nu preţuieşte nimic/De n-ai fi tu, Trandafirul meu: într-însul tu eşti totul pentru mine».
Această elaborare minuţioasă a unei idei din sonetul 1 nu mai trebuie să surprindă; ceea ce poate surprinde este faptul că trandafirul, un simbol feminin consacrat devine la Shakespeare emblemă pentru un bărbat”.
Ingram analizează atent şi subtil modul original, complex şi în primul rând dinamic în care Shakespeare îşi înlănţuie metaforele şi comparaţiile, prezente adesea sub forma de concetti (alăturări de obiecte şi noţiuni extrem de neasemănătoare între ele) şi ilustrează această „dinamică a sonetului shakespearian” pe baza mai multor texte, dintre care şi sonetul 12:
„«When I de count the clock that tells the time, 1
And see the brave day sunk in hideous night; 2
When I behold the violet past prime, 3
And sabie curls, all silver’d o’er with white; 4
When lofty trees I see barren of leaves, 5
Which erst from heat did canopy the herd. 6
And summer’s green all girded up in sheaves, 7
Borne on the bier with white and bristly beard, 8
Then of thy beauty de I question make, 9
That thou among the wastes of time must go. 10
Since sweets and beauties do themselves forsake 11
And die as fast as they see others grow; 12
And nothing’ gainst Time’s scythe can make defence 13
Save breed, to brave him when he takes thee hence.» 14
(«Când urmăresc ceasornicul care spune ce oră este 1
Şi văd mândra zi cufundată în hidoasa noapte; 2
Când văd toporaşul trecut de înflorire 3
Şi cârlionţii negri pe de-a-ntregul argintaţi şi albiţi; 4
Când văd falnicii pomi despuiaţi de frunzele 5
Care odinioară adăposteau vitele de arşiţă ca un baldachin, 6
Şi verdeaţa verii strânsă toată în snopi, 7
Purtată pe năsălia cu spice albe şi ţepoase, 8
Atunci, cu gândul la frumuseţea ta, îmi spun [trad. Aprox.] 9
Că şi tu va trebui să pleci spre paraginile timpului, 10
Fiindcă tot ce e încântător şi frumos se leapădă de sine 11
Şi moare la fel de repede cum îi vede crescând pe alţii; 12
Iar împotriva coasei Timpului nimic nu ne poate apăra 13
Afară de urmaşi – aşa îl vei înfrunta când te va lua de aici.») 14
Dinamica sonetului se bazează pe o complexitate de asociaţii verbale şi conceptuale care evoluează discret şi convingător, de la simbolurile concrete ale vremelniciei (ceasul, toporaşul) spre moarte, Timp şi sfidarea simplei extincţii. Temporalul din versul 1 e simplu, măsurabil, cronometric; versul următor nu numai că înregistrează întreaga scurgere a zilei, ci, prin contrastarea emoţională a adjectivelor din «mândra zi» şi «hidoasa noapte», învăluie cu o atmosferă de damnaţiune ceasornicul banal care nu face altceva decât «să spună ce oră este». Versurile ce urmează ne duc mai departe, de la efemera zi la trecătoarele anotimpuri ale naturii şi omului, barren („despuiat”; „lipsit”; „sterp, nerodnic”) din versul 5 având o conotaţie relevantă pentru conţinutul primului grup de sonete. Iar o dată cu versul 8 îşi începe rolul obişnuita asociere verbală a lui Shakespeare: bier („catafalc”; „năsălie”) pare să-i sugereze beard („barbă”), iar beards („spice”), respectiv spicele coapte ale orzului, sunt „albe şi ţepoase” de bătrâneţe (imaginea trimite la cărunteţea vârstei). Am trecut de la momentul imediat la repetatul caracter efemer al tuturor lucrurilor, şi aceasta ne poartă spre contemplarea frumuseţii care trece «prin paraginile timpului» şi, o dată cu anotimpul recoltării sau al grânelor coapte, ajunge sub «coasa Timpului». O asemenea succesiune, deşi versuri sau imagini separate sunt memorabile prin colocaţii cu încărcătură emoţională şi evocări ale naturii concrete, reprezintă cu mult mai mult decât ceea ce Keats denumea «lucruri frumoase spuse neintenţionat»…”.
După figurile „de similitudine” şi „de repetiţie” din Sonete se cer amintite figurile „de opoziţie”. Frecvenţa lor  ca antonime explicite e destul de ridicată (cel puţin o pereche antonimică într-un sonet dintr-un număr de 130), iar unele din acestea sunt poetic funcţionale în cadrul „dinamicii sonetului” (ca „mândra zi” şi „hidoasa noapte” în sonetul 12 analizat mai sus, ca şi contradicţiile aparente din oximoroane (darkly bright „luminoşi fără lumină” – despre ochi – în s. 43; present-absent „prezenţi-absenţi” – despre aer şi foc – în s. 45; virtuous lie „minciună virtuoasă”, 45 etc.). Antitezele din „realistul” sonet 130, în care poetul zeflemiseşte calităţile convenţionale ale iubitelor din sonetele petrarchiste, organizează întreaga poezie:
„Ochii iubitei mele nu seamănă nici pe departe cu soarele
Mărgeanul e mult mai roşu decât e roşul buzelor ei;
Dacă zăpada e albă, păi atunci sânii ei sunt oacheşi;
Dacă părul e sârmă, sârmă neagră creşte pe capul ei;
Am văzut trandafiri italieni, roşii şi albi,
Dar asemenea trandafiri în obrajii ei nu văd;
Iar în unele parfumuri e mai mult farmec
Decât în răsuflarea doamnei mele.
îmi place s-o aud vorbind, totuşi ştiu prea bine
Că muzica are un sunet mult mai plăcut;
Recunosc că nu am văzut niciodată cum merge o zeiţă. –
Când merge doamna mea, ea calcă pe pământ. (…).”
I.-A. Preda analizează sonetul 66 din unghiul „unei poetici polare”. Aceasta: „… avându-şi baza filosofică într-un model cuprinzător al existenţei şi considerând deci polaritatea ca o categorie deopotrivă ontologică, gnoseologică şi logică, vede poemul ca o textură de opoziţii ideatice, structurale şi expresive şi îi leagă valoarea artistică de măsura şi modul cum poetul reuşeşte să le transceandă în plan estetic reconciliindu-le”.
„Unsprezece versuri ale sonetului (2-12) conţin unsprezece opoziţii polare care exprimă mesajul său central: răsturnarea în practica socială a valorilor preţuite de poet. Efectul cumulativ al acestor opoziţii, sporit de structura lor isomorfică («And+Acuzativ+ed/-ing-Participiu», acesta din urmă denumind procesul negativ implicat), este tensiunea crescândă care atinge punctul culminant în dorinţa de moarte manifestată în versurile 1 şi 13, o stimulează şi, de fapt, nu se rezolvă în afirmaţia finală că singurul motiv care-l împiedică pe poet să părăsească această viaţă, făcută odioasă şi insuportabilă de ruşinoasa şi nestăvilita degradare a tuturor valorilor autentice, este şi mai insuportabila alternativă a unei separări finale, prin moarte, de iubitul său prieten (…)”.
După Cruttwell, muzicalitatea specific shakespeariană a sonetelor rezidă în „gama largă şi marea varietate a tonurilor în cadrul aceleiaşi forme şi al unei amăgitoare lipse de asperităţi a limbajului şi ritmului”.
„Varietatea” e reprezentată mai ales de opoziţii fonice, ca în sonetul 71, analizat de Ingram:
„Primul catren,
«No longer mourn for me when I am dead
Than you shall hear the surly sullen bell
Give warning to the world that I am fled
From this vile world with vilest warnes to dwell.»
(«Când voi muri să nu mă plângi.
Decât atât cât vei auzi clopotul trist şi jalnic
Vestind lumii că am fugit
Din această lume scârboasă pentru a sălăşlui cu cei mai scârboşi viermi»),
îşi reverberează tonurile ca de bocet, vocalele deschise tărăgănate (unele, ca «mourn», «dead» şi «surly», mai lungi şi mai lugubre în pronunţia shakespeariană decât astăzi), cântate apăsat datorită accentelor aliterative, asemenea zvonului funebru al clopotului însuşi. Apoi, brusc («în spaţiul unei pătrimi, cât ţine un semiton») catrenul al doilea face un salt spre o muzică mai aeriană, gingaşă, plină de dragoste şi renunţare, cu vocale mai uşoare şi un ritm alert al afecţiunii jubilante:
«Nay, if you read this line, remember not
The hand that writ it; for I Iove you so
That I in your sweet thoughts would be forgot
If thinking on me then should make you woe.»
(«Dar vezi, dacă citeşti aceste versuri, să nu-ţi aminteşti
de mâna care le-a scris; pentru că te iubesc atât de mult
Încât aş vrea să mă uiţi în dulcile tale gânduri,
Dacă amintirea mea te-ar face atunci să suferi.»)
Al treilea catren reia ambele tonuri, versul 10 privind retrospectiv la versurile 1-4, versurile 11 şi 12 la tonul mai blând, lipsit de egoism, al versurilor 5-8, în timp ce versul 10, cu asprele sale c-uri aliterative şi cuvântul-ecou compounded, contrastează cu moile aliteraţii ale/-urilor din versul 12.
Distihul este organizat superb, atât prin mânuirea ritmurilor sale. Cât şi prin legătura lexicală cu structura prealabilă a poeziei:
«Lest the wise world should look into your moan,
And mock you with me after I am gone.»
(«Ca nu cumva lumea înţeleaptă să-ţi cerceteze tânguirea
Şi să-şi râdă de tine din pricina mea după ce voi fi plecat.»)
Versul 13 reţine atenţia prin spondeul aliterativ «wise world» – acesta încetineşte ritmul şi dă exact tonul vocal cerut de ironia colocaţiei – şi prin/-urile mai spaţiate care preiau şi, ca să zic aşa, dispersează aliteraţia din versul 12, iniţialul/din «Lest» împiedicând orice tendinţă de a separa distihul de versurile precedente”.

*

Cât de dificilă este glosarea Sonetelor a reieşit şi din analiza anterioară a cuvântului love (p. 15-18). Cuvântul este tematic, deci deosebit de important, şi tot astfel sunt şi altele: truth („adevăr”: „credinţă, fidelitate”) şi derivatele sau sinonimele, fair („frumos”; „frumuseţe” etc.) etc., toate folosite în întreaga suită. Pe de altă parte, cele mai multe sonete îşi au şi propriile lor probleme lingvistice, de exemplu stabilirea sensului exact al structurii gramaticale so that din sonetul 130, discutată de Nowottny:
„Ceea ce face sonetul dificil este lipsa unei legături clare între octavă şi sextet. Dificultăţile încep cu versul de legătură «So that eternal love…»: «Astfel că dragostea eternă» – «Şi astfel, din faptul că eu continui să scriu vedem că Dragostea dăinuie»: «Această dragoste adevărată» – «această Dragoste Adevărată despre care vorbesc oamenii»; «So»: «întocmai în acest chip…». «Tot astfel…»”.
Pentru cititorul român, bogatele adnotări făcute de Andrei Deleanu în Doamna brună din sonete sunt un material de referinţă deosebit de util prin aceea că sistematizează interpretările, adesea divergente, ale specialiştilor (mai ales englezi şi americani) şi astfel scoate în evidenţă ceea ce am denumit „dificultăţi”, a căror existenţă este negată de autorul român în Introducere:
„Limba lui Shakespeare nu pune probleme. (…) Limba lui Shakespeare nu e sofisticată. Când ne pare dificilă, e astfel din bogăţie”.
De fapt şi materialul bibliografic de care am dispus nu prea vorbeşte despre „dificultăţi”. Numai două referiri par să se apropie de această noţiune:
„(Adeseori) … când citim aceste poezii lirice, siguranţa că am interpretat corect un pasaj e urmată curând de conştiinţa unei glose alternative şi nu o dată contrarii”.
„Aceste cinci sonete [98, 100, 102, 109 şi 126, n. ns.] nu se caracterizează prin grandoare, evidentă compresiune a gândului sau «densitatea texturii» astăzi admirată (subl. ns.)”.
Dacă nu greşesc interpretând ca ironice ultimele două cuvinte din acest citat, atunci înseamnă că autoarea nu apreciază sau nu apreciază până la capăt virtuţile literare ale ambiguităţii, termen care a făcut oarecare vogă după ce a fost pus în circulaţie de William Empson în Seven Types of Ambiguity (Şapte tipuri de ambiguitate, 1930).
Despre un tip de ambiguitate caracteristic Sonetelor, Marshall Lindsay a făcut o serie de observaţii folositoare şi pentru cititorii români:
„În mod tradiţional, criticii francezi sunt mai puţin dispuşi să găsească ambiguităţi în poezia franceză decât sunt criticii de limbă engleză când le caută în poezia engleză. E greu de spus dacă un asemenea fenomen este determinat de caracteristicile limbii, ale poeziei sau ale criticilor, dar e cert că ambiguitatea limbii lui Shakespeare este întrucâtva – subliniez întrucâtva – străină noţiunii de poezie franceză şi de aceea unii traducători par să considere că includerea tuturor înţelesurilor posibile ale unei expresii date are o importanţă secundară faţă de alte considerente.
Al optulea vers din sonetul 15, «And wear their brave state out of memory», e tipic pentru felul de ambiguitate care apare atât de frecvent în sonete, deşi versul nu este extrem de complex, iar ambiguitatea lui este evidentă pentru că el nu poate fi luat ad litteram. Fără a încerca să epuizăm posibilităţile semantice ale acestui vers, e clar că «wear» poate însemna a purta ca îmbrăcăminte sau a uza: «brave» are o seamă de conotaţii relevante: curajos, cutezător, arătos (dar ieftin), sfidător, impunător sau minunat; «state» se referă la tot ce presupune condiţia exterioară sau fizică; «out of memory» poate fi considerat ca analog cu expresia «out of sight» (invizibil; ascuns vederii), dar şi cu expresia «out of habit» (din obişnuinţă). «Out of memory» se poate referi fie la o perioadă din timpul vieţii cuiva, fie la timpul de după moarte. Toate aceste sensuri posibile sunt relevante, iar suma lor constituie înţelesul global al versului. Aproape fără excepţie, traducătorii francezi acceptă numai «wear out» (a uza) ca verb şi interpretează «out of memory» cu înţelesul de «uitat». Folosesc ca exemplu numai cea mai bună traducere a versului: effaçant leur éclat orgueilleux des mémoires (d’Uccles). Éclat orgueuilleux redă aproape tot ce este cuprins în «brave state», dar întrucât «wear» şi «out of memory» au fost reduse la câte o singură posibilitate pentru fiecare, versul francez este doar o fantomă a originalului shakespearian. Chiar şi în traducerile în proză, unde se presupune că traducătorul e liber să extindă şi să intre în amănunte pentru a surprinde conotaţiile pe care unul sau două cuvinte franceze nu le pot reda, se face puţin din ceea ce este necesar; versul tradus în proza lui Jouve nu spune mai mult decât alexandrinul lui d’Uccles: puis effaçant leur valeureux éclat de la mémoire (…).
Traducătorii, aşadar, fac opţiuni, şi le fac pe urmele comentatorilor englezi şi americani. Iar aceştia, mai ales când discută pasaje cu adevărat obscure, se întrec în ingeniozitate şi, evident, îşi apără opţiunile cu dârzenie: grammatici certant. Cititorul, derutat astfel, optează la rândul lui, deşi e prevenit, în termeni destul de duri, de un fel de cerc vicios:
„Puţini sunt cei care citesc Sonetele cum se cuvine (…) (dar) şi mai puţini sunt cei care, din miile de autori de cărţi şi studii despre aceste poezii, ne oferă crâmpeie de inteligenţă critică”.
Reţin atenţia şi următoarele rânduri scrise de Giroux în legătură cu selectarea judicioasă a materialelor critice:
„Toţi cercetătorii sonetelor sunt extraordinar de îndatoraţi muncii neobosite a lui Hyder Edward Rollins când şi-a redactat cele două volume ale ediţiei New Variorum a Sonetelor (1944), care adeveresc până la refuz afirmaţia lui E.K. Chambers: «Despre sonete s-au scris mai multe absurdităţi decât despre oricare alt subiect shakesperian”.

*

Pe toţi cei care admiră sincer, nu din snobism, opera lui Shakespeare în tot ce are adânc şi frumos nu trebuie să-i deranjeze concluzia majorităţii cercetătorilor, şi anume, că cele 154 de sonete sunt inegale ca valoare.
În Sonete s-au strecurat şi „exerciţii literare” de tip eufuistic, „încâlcite concetti” (Landry), „gătitele sclifoseli” („spruce affectations”) de care se dezice până la urmă Berowne în Zadarnice chinuri ale dragostei (V, 2, 408). Cele mai multe distihuri finale sunt plictisitoare şi „fac impresia unor gradaţii inverse fără poantă.” Eşuează fraze şi versuri, de pildă „as you were when your eye I eyed” („aşa cum erai când ţi-am văzut ochii”, 104, 2), „calambur jalnic” sau sonete întregi, cum este 145 sau 108 Sonetele dedicate Doamnei brune sunt în general inferioare celorlalte.
Şi totuşi… Dacă Shakespeare şi-a scris Sonetele pentru câţiva „prieteni apropiaţi” (Francis Meres) sau „şi-a deschis inima” ca într-un original, „jurnal zilnic”, ceea ce trebuie să ne surprindă nu sunt aceste deficienţe, ci – ţinând seama şi de încorsetările inerente ale structurii sonetului – jerbele de lumini ale marii poezii shakespeariene care le învăluie şi care au făcut ca unii autori să caracterizeze Sonetele ca un întreg şi să le considere, de exemplu: „cel mai profund şi susţinut corpus poetic existent despre cele mai variate aspecte ale iubirii”.
Mark van Doren e prea sever când spune că „Numai sonetul 71 îşi păstrează muzicalitatea până la ultima silabă” sau că „Shakespeare a scris pe alocuri (subl. ns.) cea mai aleasă poezie din limba engleză şi, totodată, nu a scris poezii perfecte”.
Cred că mai aproape de adevăr este Auden:
„Parcurgând cele 154 de sonete, 49 mi se par excelente în întregime, un mare număr din celelalte conţin unul-două versuri memorabile, dar există o seamă de sonete pe care le pot citi numai dintr-un sentiment al datoriei”.
Auden nu menţionează care anume sunt cele 49 de sonete „excelente”. O statistică inevitabil incompletă mi-a îngăduit, totuşi, să constat că acest calificativ e aplicabil unei cifre apropiate. 16 autori englezi şi americani apreciază la superlativ 37 de sonete, dintre care sonetele 16 şi 129 deţin întâietatea, cu câte 5 menţionări. În ordine descrescândă urmează: sonetul 71 (4 menţionări); sonetele 18, 29, 73 şi 146 (3 menţionări); sonetele 15, 30, 32, 57, 60, 62, 64, 66, 94, 98 (2 menţionări); sonetele 8, 19, 33, 44, 53, 55, 57, 124, 126, 130, 137 şi 144 (o singură menţionare).
Leon D. Leviţchi


















POEME
în româneşte de Dan Grigorescu

Venus şi adonis

„Preaînălţatului señior Henry Wriothesley
conte de Southampton şi baron de Tichfield

Preaînălţate,
Nu ştiu dacă sunt vinovat închinând înălţimii voastre stihurile mele nedesăvârşite, nici dacă lumea mă va certa fiindcă am ales un sprijin atât de puternic pentru o atât de neînsemnată povară; dar dacă înălţimea voastră va fi mulţumită, eu însumi mă voi simţi răsplătit peste măsură şi făgăduiesc a folosi toate ceasurile mele de răgaz până vă voi putea slăvi cu roadele unei trude mai destoinice. Dar dacă cel dintâi prunc al închipuirii mele va fi nevolnic, voi fi prea întristat că i-am hărăzit un naş atât de nobil; şi niciodată nu voi semăna un ogor sterp, de teamă că voi culege apoi un rod sărac. Îl supun privirii înălţimii voastre şi înălţimea voastră îl va supune mulţumirii inimii sale; de-ar putea să răspundă totdeauna dorinţei voastre şi aşteptărilor pline de nădejde ale lumii!
Al înălţimii voastre preaplecat William Shakespeare”.







I

Când purpuriul soare se desparte
De Aurora cea cu gene ude,
Adonis la vânat zoreşte foarte;
I-e arcul drag, de dragoste îşi râde.
Ci Venus vine calea să-i aţină
Cu inima de tulburare plină.

II

Şi-i spune-astfèl: „Mă-ntreci de-atâtea ori
Tu, floare mai presus de-asemuiri,
Umbreşti şi nimfe,-umbreşti şi muritori,
Tu, alb hulub, tu, roşu trandafir;
Luptând cu sine, firea te născu,
Ştiind că-al lumii-ntregi sfârşit eşti tu.

III

Descalecă-ţi semeţul armăsar
Şi frâul de oblânc i-l leagă tare;
Dacă m-asculţi, o să primeşti în dar
A tainelor prea dulce dezlegare.
Hai, şuierat de şerpi n-auzi aci;
O, vin! Sărutul meu te-o mistui.

IV

Dar n-o să-ţi satur buzele în veci;
De-atât belşug, fămânde-or fi mereu;
Dintr-un sărut voi face douăzeci
Şi zece-ntr-un sărut voi strânge eu.
Răgazu-ntreg al zilelor de vară
Mai scurt decât o clipă o să-ţi pară”.

V

Şi-n palmă, palma umedă i-o prinde,
Ce-i semn al bărbăţiei, şi îi spune,
Aprinsă de o patimă fierbinte,
Că-i leac ce-l dă pământul unei zâne.
Îi dă putere doru-n văpăiat
Şi-astfel, din şa îl smulge pe băiat.

VI

C-un braţ de frâu ea calu-l ţine-n loc,
Cu celălalt, pe flăcăiandru-l ţine;
Dar el e silnic l-al iubirii joc,
Se zbate în dispreţ şi în ruşine.
Ea, roşie ca jarul cel nestins.
Iar el de gheaţă şi de ger cuprins.

VII

Ea leagă zdravăn frâul ţintuit
(Ce ageră-i iubirea!) de un ciot;
Acum, că bidiviu-i priponit,
Pe călăreţ să-l lege-ar vrea, de tot
Ar vrea să fie-mpinsă:-l îmbrânceşte:
Puterea, nu dorinţa-l stăpâneşte.

VIII

Cum cade el, de-ndată ea se lasă
Şi-n iarbă stau alături amândoi:
Îl mângâie, îl mustră mânioasă
Şi buzele îi ferecă, apoi.
Cu glas întretăiat îi spune ea:
„Vei amuţi,-mpotrivă de-mi vei sta!”

IX

Obrazul lui e-o aprigă văpaie:
Ea-n lacrimi cată para să-i aline,
Şi-l zvântă-apoi cu pletele bălaie
Şi cu-ale sale preafierbinţi suspine.
Rosteşte el cuvinte de ocară
Ea c-un sărut cuvântul i-l omoară.

X

Precum, cu clonţul, vulturul flămând
Fulgi, carne, oase sfârtecă să-nghită.
Aripa clătinându-şi, până când
Se satură sau prada-i mistuită,
Ea îi sărută gene,-obraz, bărbie;
Şi-apoi, să-nceapă iarăşi se îmbie.

XI

El suflă greu, înfrânt dar nesupus,
Iar ea se-nfruptă din suflarea lui:
Spunându-i rouă-a cerului de sus,
Mireasmă dulce cum pe lume nu-i.
Şi-ar preschimba obrajii-ntr-o livadă,
Această rouă asupra lor să cadă.

XII

În braţul ei, el pare-a fi de-o seamă
Cu pasărea sărmană prinsă-n laţ;
Dar rusinoasa, fecioreasca-i teamă
Sporeşte şi mai mult al ei nesaţ,
Cum ploaia dă năprasnicului val
Puteri să se reverse peste mal.

XIII

Ea-l roagă gingaş; vrea ca vorba ei
Urechea lui gingaşă s-o audă;
Dar el e mohorât, i-s ochii grei,
E roşu de ruşine, alb de ciudă;
De-i roşu, ea-l iubeşte peste fire,
De-i alb, sporeşte încă-a ei iubire.

XIV

Ea să-l iubească: doar atât e-n stare
Jurând pe dalbu-i braţ fără de moarte
Că, pân’ ce nu-l înfrânge-a ei plânsoare,
De-al lui molatec piept nu se desparte;
Obrazu-i ud de lacrime aşteaptă
Doar un sărut să-i dea răsplata dreaptă.

XV

Făgada ei bărbia lui o saltă;
Cum saltă scufundarul din talaz
Dar, de-l priveşti, se pierde-n unda-naltă,
Astfel îşi dăruieşte-al lui obraz.
Şi ea n-atinge buzele râvnite:
El se fereşte iar, pe negândite.

XVI

Drumeţilor, când arşiţa se-ncinge,
De-un strop de apă nu le e mai dor;
Ea vede apa, nu o poate-atinge,
Pojarul să şi-l stingă în izvor.
„O, inimă de piatră, fie-ţi milă!
Îţi cer doar un sărut de ce ţi-e silă?

XVII

Precum te rog, am fost şi eu rugată
De-al bătăliilor năprasnic zeu
Ce nu-şi plecă grumazul niciodată
Şi-n lupte fu învingător mereu;
El s-a dat prins, mi-a fost şi rob şi slugă.
Cerşind ceea ce tu ai fără rugă.

XVIII

Şi-a pus pe-altaru-mi lancea lui vitează
Crestatul scut şi coiful lui trufaş,
De dragu-mi a-nvăţat cum se dansează,
Să şuguiască-n haz şi joc poznaş:
Al bătăliei câmp şi-a strămutat
în braţul meu şi cortu-n al meu pat.

XIX

Pe cel ne-nvins supusu-l-am astfel,
Cu fraged lanţ de roze l-am încins:
Sfărma în pumn şi cel mai dârz oţel,
Dar sfiiciunii mele s-a dat prins.
C-ai frânt nu te făli afar’ din cale
Pe-nvingătoarea zeului în zale.

XX

Cu gura deci atinge gura mea.
La fel de roşii buzele îmi sunt
Sărutul deopotrivă ne-o-nfrupta,
Ridică-ţi deci privirea din pământ;
în ochii mei trăieşte-a ta făptură:
Stăm ochi în ochi, de ce nu gură-n gură?

XXI

închide ochii dacă-ţi este teamă,
închid şi eu, schimbând lumina-n noapte:
Perechi iubirea la petreceri cheamă:
Ascunse-s deci zburdalnicele fapte.
Iar toporaşii cu privire-albastră
Tac, nu pricep zburdălnicia noastră.

XXII

Şi gura ta, în fapt de primăvară
N-a dat în pârg, dar are miez gustos;
Culege rodul timpului ce zboară
Nu-ţi ofili frumseţea de prisos:
Că dacă prea târziu culeasă-i floarea,
îşi pierde-ndată sucul şi culoarea.

XXIII

Dac-aş fi hâdă, şleampătă, bătrână
Gheboasă, răguşită sau oloagă,
Saşie, stearpă, strâmbă sau hapsână,
Sfrijită, mocofană, fără vlagă,
Să şovăi ai avea temei atunci;
Dar sunt fără cusur: de ce m-alungi?

XXIV

Privirile-mi albastre strălucesc,
Pe fruntea-mi cute nu se văd deloc.
Mereu ca primăvara-ntineresc,
Mi-e trupul neted, sângele de foc;
Şi-n mână de-mi chemi mâna să se culce
Ea se topeşte-n palma ta cea dulce.

XXV

Când glăsuiesc, un zvon vrăjit asculţi,
Deasupra ierbii pot pluti în zbor,
Şi în nisipuri paşii mei desculţi
Nu lasă nicio urmă-n dansul lor;
Iubirea-i duh de foc, nu cade-n tină,
Ci năzuieşte pururi spre lumină.

XXVI

Mi-e martoră tulpina cea firavă
A florilor ce-n aer trupu-mi ţin:
Plăpânzi hulubi mă-nalţă până-n slavă
Purtându-mă în zborul lor cel lin;
Iubirea e ca fulgul de uşoară
Cum crezi că ţie îţi va fi povară?

XXVII

Sau îndrăgit-ai însuţi chipul tău?
Cum să-ndrăgească dreapta mâna stângă?
Te-alintă, spune-ţi deci cuvântul rău;
Te-ncătuşează singur şi te-alungă;
Narcis, vrând umbra dragă să-şi dezmierde,
în unde cade şi astfel se pierde.

XXVIII

Făclia-n foc, podoaba-n strălucire,
Frumseţea-n vrajă, ierbile-n miroasnă
Şi pomu-n rod îşi află-n har menire;
Ce creşte-n sine, creşterii-i năprasnă:
Din farmec, farmec – rod din roade creşte:
Primit-ai viaţă, viaţă zămisleşte!

XXIX

Te-nfrupţi dintru-a ţărânii dărnicie,
Te dăruie deci, ţărnii, milostivei;
În alţii – precum legea firii scrie –
Tu vei trăi, în moarte când păşi-vei;
Şi chipul tău va trece peste moarte
În cei ce-n chipul lor or să te poarte”.
XXX

Dar umbra, în răstimp, îi părăsise;
Era scăldată zâna în sudori;
Titan, sleit de-arşiţa-amiezii-ncinse,
Îi sfredelea cu ochii arzători:
Că, dacă-Adonis carul i-ar mâna,
în locu-i, lângă Venus, el ar sta.

XXXI

Dar lui Adonis parcă nici nu-i pasă:
Privirea lui e grea, de ură plină,
Pe ochii mari, sprâncenele se lasă
Ca pâcla peste zarea cea senină.
„De-ajuns atâta dragoste, el strigă,
Plec! Soarele obrazul vrea să-mi frigă!”

XXXII

„Vai, spune ea, eşti crud, de tânăr încă!
Dar fugi rostindu-mi slabe-ndreptăţiri:
Voi stinge-arşiţa cu suflarea-mi sfântă
Mai dulce decât cei mai dulci zefiri;
Cu părul meu voi face un umbrar,
Cu lacrimi domoli-voi cruntul jar.

XXXIII

Că soarele din ceruri e fierbinte
Şi, iată, între tine stau şi soare:
Dogoarea-i însă, trupul meu n-o simte,
Dar ochii tăi m-aprind cu-a lor dogoare;
De-aş şti ce-i moartea,-aş sta să mă sfârşesc:
Un soare-n slavă, altul pământesc.

XXXIV

Eşti plămădit din piatră sau oţel?
Dar ploaia-nmoaie cel mai tare stei;
Femeie te-a născut? Nu simţi defel
Iubirea, dorul de iubire ce-i?
De-avea şi maică-ta acelaşi gând
Pe tine nu te-ar fi născut nicicând.

XXXV

Ce-ţi par a fi, de mă urăşti atât?
Şi ce primejdii dragostea ascunde?
Ce rău îţi poate aduce-un biet sărut?
O, taci de nu-mi grăieşti cuvinte blânde;
Dă-mi un sărut,-napoi eu ţi l-oi da,
Şi-un altu-ţi dau, dobândă de vei vrea.

XXXVI

Tu, piatră rece, chip fără de viaţă,
Icoană mută, idol zugrăvit,
Desfeţi privirea, statuă de gheaţă,
Pari om, dar nu de-un om eşti zămislit;
Dacă-ai fi fost – cum pari că eşti – bărbat,
Chiar firea la sărut te-ar fi-ndemnat”.

XXXVII

Ci, iată, graba-i-năbuşă cuvântul,
Şi o sileşte patima să tacă:
Dar ochii-l osândesc, străfulgerându-l;
E jude:-atunci dreptate cum să-şi facă?
Ea plânge, să vorbească-ar vrea, la urmă.
Suspinul însă, vorbele îl curmă.

XXXVIII

Şi scutură din cap şi mâna-i prinde,
Când îl priveşte, când în ţărnă cată:
Ca într-un brâu, cu braţele-l cuprinde.
Pe el, strânsoarea ei nu îl desfată;
Să scape, el se zbate fără preget:
Ea-nnoadă-n juru-i deget lângă deget.

XXXIX

„Iubite, te-am împresurat aci,
îi spune ea, – cu lanţ de fildeş moale;
Voi fi păşunea, cerbul meu vei fi.
Poţi paşte-oriunde,-n munte sau în vale:
Şi-al buzelor colnic de-i ars de soare,
Te-aşteaptă-n vale darnice izvoare.

XL

în ăst cuprins, iubite, vei afla
Rotunzi coline, văi cu ierburi moi,
Şi-un plai înalt, dumbrăvi cu umbră grea
Să te păzească de furtuni şi ploi;
Păşune sunt, fii cerbul meu cel drag,
N-ajung copoi nicicând pe-acest meleag”.

XLI

El cu dispreţ răspunde, surâzând,
Două gropiţe în obraji se sapă;
Iubirea, vrând să-şi afle un mormânt,
Nu şi-ar alege, sigur, altă groapă:
Fiindcă-n ăst mormânt, iubirea ştie,
Nu va muri, va fi de-a pururi vie.

XLII

Aceste peşteri se deschid vrăjite.
Sorbind al zânei dor, năvalnic foarte;
I-s minţile, sărmana, rătăcite:
Lovită-i greu, cum s-o loveşti de moarte?
Doamnă-a iubirii,-nvinsă de iubire,
Iubind un chip de piatră, în neştire.

XLIII

Spusese tot, dând chinului temei;
Ce poate face? Ce mai poate spune?
Aleargă timpul, iar iubitul ei
Strânsorii nu mai vrea a se supune.
„Ai milă, strigă ea. O vorbă doar!”
El scapă, alergând spre armăsar.

XLIV

O noatenă abraşă îl zăreşte
Estimp, din lăstărişuri, pe şoiman;
Pe negândite, iată, o zbugheşte
Spre el, de-a dreptul, nechezând avan.
Îşi opinteşte el întregul trup
Şi frâiele deodată i se rup.

XLV

Se-aruncă şi nechează şi tresare
Şi frânge chinga-n goana lui nebună;
Izbit de voiniceştile picioare,
Ca tunetul ceresc pământul tună:
Şi sfarmă-n dinţi zăbala de oţel,
Stăpânul stăpânindu-şi-l astfèl.

XLVI

Urechile i se ciulesc în vânt.
I se zbârleşte-al coamei lung fuior,
Şi nările sorb aer, fremătând,
Şi-l schimbă-apoi în abur arzător;
îi scapără privirile fierbinţi
Şi-i tălmăcesc aprinsele dorinţi.

XLVII

Când calcă rar, strunindu-şi mersul, parcă
Sfios şi trufaş, când – sireap – se scoală
Şi-n sărituri sălbatice se-ncearcă,
Părând a spune: „Iată dârza-mi faţă:
Astfel voi face, fără de zăbavă,
Această mânză să-mi ajungă sclavă.”

XLVIII

Şi nici de mâniosul călăreţ,
De-alinturi şi de strigăte nu-i pasă,
De pinteni, de cioltarele de preţ,
De frâiele-mpletite cu mătasă:
Că ochii lui n-o văd acum decât
Pe cea care-i e dragă şi... atât!

XLIX

Un pictor care vrea să-ntreacă firea
Şi zugrăveşte-un cal după orândă
Se luptă însuşi cu desăvârşirea
De parc-un mort pe vii ar sta să-nfrângă:
Dar calul-acesta-ntrece pe oricare
în timp, în mers, în vlagă şi culoare.

L

Piept lat, ochi mari, puternice copite,
Nări larg deschise, chişiţă înaltă,
Grumazul drept şi coapsele-mplinite
Şi coada grea şi deasă, coama-nvoaltă
Nu poartă, însă, tainica făptură
Un falnic călăreţ pe-a ei măsură.

LI

Priveşte ţintă frământând pământul,
Apoi, uşor pluteşte ca o pană
Şi-alearga-n fugă, vântul întrecându-l.
De nu ştii dacă-i zbor sau dacă-i goană;
Şi vântu-n coama lui se năpusteşte:
Din trupu-i parc-o aripă îi creşte.

LII

El, galeş nechezând, spre dânsa vine;
Precum orice femeie, de oriunde,
Ştiind c-o îndrăgeşte oarecine –
Iubirii lui, cu nazuri îi răspunde:
Văpăii lui răspunde cu îngheţ,
Şi patimii cu-asprime şi dispreţ.

LIII

Precum penajul chivării învinse,
El coada, abătut, şi-o lasă-n jos,
Umbrindu-şi astfel coapsele încinse,
Şi muşcă-n vânt, cumplit de mânios;
Iar ea văzând năprasnica-i mânie,
Blajină, să se-ogoaie îl îmbie.

LIV

Stăpânul lui, să-l prindă se repede;
Dar mânza, ne-mblânzită şi zvârlugă,
înfricoşată fuge când îl vede.
Şi după ea şi calu-o ia la fugă;
Năuci, aleargă spre pădurea deasă
Şi-n urmă zborul păsării îl lasă.

LV

Fără suflare,-Adonis s-a oprit
Şi-şi blestemă, înverşunat, jivina;
Deci iată iar prilejul nimerit
Ca dragostea să-şi apere pricina;
Că inimii i-e vina întreită
De n-o ajută-o vorbă potrivită.

LVI

Şuvoiul stăvilind, i-asmuţi puterea;
De-astupi cuptoru-ncins, dogoarea creşte;
La fel e dacă-ntemniţezi durerea,
Că vorba doru-aprins îl linişteşte:
Apărătorul inimii de-i mut,
împricinatul însuşi e pierdut.

LVII

O vede iar cum vine şi, îndată,
Roşeşte el ca jaru-aprins sub vânt;
Sub cuşmă-ascunde fruntea-i încruntată,
Şi, mohorât, priveşte în pământ;
N-o ia în seamă că atât de-aproape-i
Şi o priveşte doar din colţul pleoapei.

LVIII

S-o vezi – privelişte desfătătoare –
Cum pe furiş ea spre băiat se-ndreaptă;
Pe-obrazul ei culorile-n schimbare
Se-nfruntă, alb şi roşu,-n luptă dreaptă;
Şi chipu-i pal e-aprins din când în când,
Precum de-un foc fierbinte, fulgerând.

LIX

Ea dintr-o dată din genunchi se frânse,
Precum o preaumilă-ndrăgostită;
C-o mână de pe frunte cuşma-i smulge.
Cu alta-alintă faţa lui iubită;
Şi-alintarea ei s-a-ntipărit
Pe chipul lui de-omăt neprihănit.

LX

O, cum se-nfruntă-n luptă ochii lor!
Ai lui privind-o, parcă n-ar vedea;
Ai ei pârâţi, ai lui judecători
Dispreţuindu-i rana ei cea grea;
Şi-al tragediei mute-ntreg temei
îl lămuresc doar lacrimile ei.

LXI

Cu gingăşie, ea de mână-l prinde:
Un crin într-o-nchisoare de zăpadă:
Un fildeş prins în marmură fierbinte:
Prieten şi vrăjmaş, legaţi de-olaltă;
El silnic şi ea dornică de-alint,
Stau strânşi precum doi porumbei de-argint.

LXII

Dar gândul ei îşi află iar tălmaci:
„Frumos cum eşti, nu semeni nimănui;
De-ar fi-n femeie tu să te prefaci
Şi inima-mi rănită-n piept s-o pui!
Pentru-o privire blândă-ţi dau tămadă
A trupului meu veşnică plămadă”.

LXIII

„Dă-mi mâna, spune el; ce-o strângi aşa?”
Iar ea: „Dă-mi inima, şi-a ta să fie;
A ta-i de piatră, o-mpietreşti pe-a mea,
Niciun suspin în ea nu se va scrie;
În darn atunci iubirea o să geamă,
Voi fi de piatră, n-o s-o bag în seamă.”

LXIV

„Dă-mi drumul, strigă el, te rog să pleci,
Pierdut-am calul, trist sunt peste poate;
Hai, rogu-te, mă lasă singur, deci
Tu eşti de vină pentru-acestea toate;
Acum am doar un gând, o grijă doar:
Să-mi aflu iar focosul armăsar”.

LXV

Atuncea ea-i răspunde: „A fugit
La-ndemnul poftei c-a luat aminte;
Iubirea-i jar – de nu l-ai domolit,
Te mistuie văpaia lui fierbinte;
Că marea are ţărm, iubirea nu:
Cum să te miri de cal că se pierdu?

LXVI

Legat de pom, stătea ca o mârţoagă
Supusă de căpăstru şi zăbală;
Dar când zări iubirea lui cea dragă,
S-a ruşinat că-i roib şi-a dat năvală,
Zvârlind umilitoarea legătură
Şi slobozindu-şi coapse, piept şi gură.

LXVII

De albul cel mai alb – pe-a lui iubită
De-o vede goală ochiu-n aşternut,
Nu-ndeamnă bucuria negrăită
Şi alte simţuri s-o fi cunoscut?
Doar cei netrebnici nu-ndrăznesc deloc
Când le e frig, să vină lângă foc.

LXVIII

Îţi cer iertare pentru cal, plecată,
Şi de la dânsul, rogu-te, învaţă:
Culege bucuria ce ţi-e dată;
Când fi-voi mută, el ţi-o da povaţă;
Iubirea-nvaţ-o, e aşa uşoară!
N-o uiţi de-ai învăţat-o-ntâia oară”.

LXIX

El spune: „N-o cunosc, nu vreau s-o ştiu,
De-ar fi mistreţ, aş vrea s-o hăituiesc;
Nu mă-mprumut, dator nu vreau să fiu.
Şi dragostea mi-e drag s-o urgisesc;
Am auzit că-i viaţă şi e moarte
Şi-i plâns amar şi râs e, vesel foarte.

LXX

Să-mbraci veşmântul încă necusut?
Şi murgul să-l rupi când n-a dat floare?
Ciuntind pe cel ce încă n-a crescut,
îl ofileşti şi niciun preţ nu are;
De-i înşeuat de mic, se ştie bine,
Un mânz rămâne fără vlagă-n vine.

LXXI

îmi strângi prea tare mâinile: mă dor!
Deci curmă-ţi guralivele minciuni:
Că inima zadarnic mi-o-mpresori
Şi-n porţi din trâmbiţa iubirii suni:
Cu vorbe, lacrimi calpe, oricât stărui,
O inimă-ntărită nu o nărui.”

LXXII

„Cum? Poţi vorbi? întreabă ea. Ai limbă?
De n-ai avea, de n-aş avea ureche!
Căci glasul tău durerea nu mi-o schimbă,
Ci-i dăruie doar crâncenă pereche;
E dulce cânt ceresc, cu aspru sunet,
Desfăt urechii şi durere-n suflet.

LXXIII

Auz doar de-aş avea, ţi-aş îndrăgi
Lăuntrica frumseţe-atât de dragă;
Auzul de mi-aş pierde,-aş oglindi.
Cu orice simţ, făptura ta întreagă;
Deci fără-auz, nici văz, tot voi putea
Ca, pipăind, să ştiu fiinţa ta.

LXXIV

Şi dacă simţu-acesta mi se curmă,
Şi-mi pierd auz şi văz şi pipăit,
Mirosul doar păstrându-mi pân’ la urmă,
Aprinsu-mi dor rămâne neclintit:
Pe-obrazul tău parfumuri dulci se cern
Şi dragostei culcuşuri moi se-aştern.

LXXV

Cu dărnicie gustul ospătând.
Acestor simţuri eşti ospăţ bogat
Ce ele nu l-ar vrea sfârşind nicicând;
De-aceea pun la uşă greu lăcat.
Ca pizma, oaspe mohorât şi rău,
Ospăţul să nu-l strice-n toiul său.”

LXXVI

Dar poarta de mărgean se deschidea
Vrând glasul lui de miere să îl lase,
De parcă-s zori vestind năprasnă grea:
Vântoasă-n mări şi-n holdele mănoase,
Năpastă în cirezi, în păsări jale,
Ciobanului furtuni şi turmei sale.

LXXVII

Aceste semne rele ea le ştie:
Că vântul, înaintea ploii, tace;
Rânjeşte lupu-ntâi, şi-apoi sfâşie;
Să-şi lase-otrava, fructul se desface;
Şi, precum plumbul greu din flintă zboară,
Cuvântu-i nerostit o şi doboară.

LXXVIII

Dar ochii lui pre ea o au răpus,
Că ochii-nvie şi ucid un dor;
Rana-ncruntării-o vindeci c-un surâs:
Nu-i furtişag de capeţi astfel spor;
Că-i moartă el se-ndeamnă, biet, să creează
Pe-obraz bătând-o, i-l îmbujorează.

LXXIX

Uimit, îşi înfrânează-ntâiul gând,
C-a vrut s-o certe-amarnic cu dojană,
Cu viclenii, deci, dragostea-ncercând
S-o apere, putu, de-o altă rană:
Zăcând în iarbă, Venus moartă pare
Şi-adastă să-i dea viaţă-a lui suflare.

LXXX

Pe-obraji o bate, vinele îi cată,
Şi-i strânge mâna, nările-i apasă,
Suflându-i cald pe buze,-i dă răsplată
Pentru purtarea lui cea nemiloasă;
El o sărută – ea nu mişcă,-ncât
Se pleacă el şi-i dă încă-un sărut.

LXXXI

Ci galeş se deschid ferestre-albastre:
Se schimbă noaptea-adâncă-n dimineaţă;
Cum soarele cu scânteieri măiastre
Dezmiardă zorii, ţărnei dând viaţă;
Cum soarele dă slavei strălucire,
Aşa şi feţei sale-a ei privire.

LXXXII

Şi razele se-ntoarnă către el,
Lumina, parcă, vrând s-o dea-napoi;
Nicicând nu stat-au patru sori astfèl:
Dar el şi-i înnorează pe ai săi;
Ai ei, cu lacrimi de cristal sub pleoape,
Lucesc ca luna oglindită-n ape.


LXXXIII

„Unde mă aflu? ’N cer sau pe pământ?
Întreabă ea. În foc? În ocean?
E-n zori sau în amurg? Deci unde sunt?
Mă-ncearcă dorul morţii?-Al vieţii-alean?
Trăiam, şi viaţa fost-a morţii chin;
Muream şi moartea-a fost desfăt deplin.

LXXXIV

Tu m-ai ucis: ucide-mă-ncă-o dat’;
Că inima ta, aspră-nvăţătoare,
Cu meşteşuguri ochii ţi-a-nvăţat
Ca inima mea, biata, s-o omoare;
Şi ochii-mi, credincioase călăuze.
Orbeau de nu-i trezeau a’ tale buze.

LXXXV

Să-i vindeci, deci, sărută-i îndelung
Şi nu-i lăsa să-mbrace roşii haine;
Că umedele-ţi buze le ajung
S-alunge răul ăstui an de spaime;
Suflarea ta, spun cititorii-n stele,
învinge toate molimele grele.
LXXXVI

Pecete pe-a mea gură, gura ta;
Ce pot să-ţi dau, să-mi dai pecetea ei?
Pe mine însămi să mă vând, de-oi vrea,
Plătind un preţ mai mare, să mă iei;
De te-nvoieşti, aşează o pecete
Şi-alungi astfèl şi vorbele proclete.

LXXXVII

Ia-mi inima, dă-mi sărutări o mie,
Plătind pe rând, de vrei să te-nvoieşti:
De zece ori o sută – ce-o să fie?
Le numeri iute, iute le plăteşti;
Mai mult plăti-vei de rămâi dator:
O sută-mi dai de douăzeci de ori.”

LXXXVIII

Iar el: „Dacă ţi-s drag cum par a-ţi fi,
Cu anii cruzi purtarea mi-o măsoară;
Nu mă cunosc, deci nu mă iscodi,
Pescarul peştii mici nu-i trage-afară;
Când fructul cade,-i copt şi stă de-i verde,
De-l rupi devreme, orice gust îşi pierde.

LXXXIX

Alinătorul ăstei lumi, domol
Truditul pas către apus şi-l mână;
Auzi cum ţipă buha,-al nopţii sol,
Spre cuib trec păsări, turme trec spre stână;
Şi norii de tăciune se adună:
E vremea să ne spunem: «Noapte bună».

XC

Deci noapte bună-ţi spun, la fel să-mi spui.
Şi de-mi spui àstfel, un sărut ţi-oi da.”
Ea-i spuse-atunci – şi sărutarea lui
Chezaşă despărţirii se punea:
Cu braţul ea-l cuprinde de grumaz,
Sunt doar un trup, obraz lângă obraz.

XCI

El din strânsoare gura şi-o desprinde
Cerească rouă, cu nesaţ sorbită
De gura zânei: setea ei se-aprinde
Tânjind avan, mereu neîmplinită;
El copleşit de-alint, ea – vrând să-l soarbă,
Cad, gură-n gură, laolaltă,-n iarbă.

xcII

Dorinţa şi-a supus dorita pradă
Şi-o sfâşie cu lăcomie mare:
Iar gura lui, supunerii dovadă,
Zălog plăteşte de răscumpărare;
Dar parcă-un şoim hulpav e-nvingătorul
Ce gurii-nvinse i-a secat izvorul.


XCIII

Cu sângele fierbând, la jaf purcede
Simţind dulceaţa prăzii cucerite;
Cuprinsă-i de mânie, nu mai vede
Desfătu-i dă-ndrăzneli nesăbuite:
Chemând uitarea, ea goneşte-ndată
A cinstei cumpănită judecată.

XCIV

încins şi ostenit de-mbrăţişări,
Ca păsărea-mblânzită de-alintări
Şi cerbul obosit de vânători
Şi pruncul cuminţit de legănări,
El se supune; zâna-acuma ia
Atât cât poate, însă nu cât vrea.

XCV

Şi ceara tare se înmoaie-n foc,
Ci urma cea uşoară-n ea se scrie;
Cei ce cutează,-n dragoste-au noroc:
Câştigă ce pierd alţii pe vecie;
Nici dragostea nu cată-a da-napoi,
Cel drag dac-o primeşte cu război.

XCVI

Cumva de-o-nspăimânta împotrivirea
N-ar fi sorbit al gurii lui nectar;
Cu vorbe rele nu goneşti iubirea
De rupi o roză – spinii-s în zadar.
în darn frumseţea fereci cu lăcate,
Că dragostea le spulberă pe toate.

XCVII

De milă, poate îl dezleagă-acum;
Să-l lase slobod el, sărmanu,-o roagă:
Ea-l despresoară,-şi ia rămasul bun;
Jurând pe al lui Àmor arc, îl leagă
Să-i ţină-n pază inima, ce-i drept,
A-ntemniţat-o-adânc în al lui piept.

XCVIII

„Vai, chinurile nopţii îmi rămân
Că ochii strajă inimii voi pune;
Dar spune: mâine,-al dragostei stăpân,
Ne-om întâlni? Te rog, răspunde, spune!”
El, însă, va pleca la vânătoare
A doua zi, mistreţul să-l doboare.

XCIX

„Mistreţul!” strigă ea, pălind deodată
Cum raza sub linţoliu-ar fi pălind,
Când el rosteşte vorba-nfricoşată;
Şi braţele-i ca lanţul îl cuprind:
Şi cum îl strânge-aşa în braţu-i moale,
Ea cade, el pe sânu-i se prăvale.

C

Deci, iat-o la al dragostei turnir:
Suit în şa stă cavaleru-i sprinten;
Dar toate sunt deşarte-nchipuiri,
Că el nu vrea deloc să deie pinten;
Mai neferice Tantal însuşi nu-i,
Ea are raiul, nu desfătul lui!

CI

Cum pasărea, sărmana, se înşală
Şi fructul zugrăvit îl ciuguleşte,
Mânată de măiastra zugrăveală,
De foame, zeea lângă fruct tânjeşte:
Cu sărutări încearcă-a-i da căldura
De care lui lipsită-i e făptura.

CII

Dar totul e-n zadar, frumoasă zână!
Ce-i cu putinţă totul îndrăznit-a;
Răsplată i s-ar cuveni mai bună:
Ea-i, dragostea-ndrăgind, neîndrăgita;
„Dă-mi drumul! Mă zdrobeşti, îi strigă el,
N-ai dreptul să mă-nlănţuieşti astfèl!”

CIII

„Ai fi plecat de nu-mi destăinuiai
Că ai de gând mistreţul să-l vânezi;
Să te fereşti, departe, deci, să stai,
Haìna fiară dacă-o sângerezi;
Şi colţii lui ce-n teci nicicând rămân
Cumpliţi casapi, duşmanul şi-l răpun.

CIV

Spinarea lui încovoiată duce
Oştiri de ţepi ce pe duşmani îi cearcă;
Un groaznic licurici în ochi străluce
Şi sapă râtul lui morminte, parcă;
Şi câte-i ies în cale le doboară,
Iar colţii lui sfâşie şi omoară.
CV

De suliţă nu-i este pic de teamă
Nici coastei lui, păroasă şi voinică;
În gâtul gros nu poţi să-i faci vreo rană;
Pe leu chiar îl loveşte fără frică:
Cu mare spaimă, tufele ghimpoase
Se trag deoparte, slobod drum să-i lase.

CVI

În seamă n-o să ia că feţei tale
Plăteşte bir a dragostei privire;
Nici ochiul de cleştar, nici mâna moale
Şi nici a gurii dulci desăvârşire:
Va smulge-ntreagă-această frumuseţe
Aşa cum smulge iarba din fâneţe.

CVII

O, lasă-l în scârbavnicu-i bârlog:
Frumseţea pe duşmanul hâd nu-nfruntă
Nu te-azvârli-n primejdie, te rog!
Cei norocoşi prietenii-şi ascultă;
I-ai spus pe nume crâncenei jivine
Şi-am tremurat de groază pentru tine.

CVIII

Nu iei aminte că de var mi-e faţa?
Nu-mi vezi în ochi semn vestitor de rău?
Şi n-am căzut, lipsindu-mi parcă viaţa?
În piept, pe care zace pieptul tău,
Fără hodină inima-mi zvâcneşte,
Ca un cutremur trupul ţi-l clăteşte.

CIX

Că pizma-n ţara dragostei se-abate
Şi spune că-i al dragostei străjer;
La răzvrătiri îndeamnă,-nsângerate,
Şi trece blândul ceas prin foc şi fier.
Al dragostei dor paşnic tulburându-l,
Cum sting văpaia apa şi cu vântul.

CX

Iscoadă, vrajbe uneltind si ură,
Omidă-n floarea fragedei iubiri,
Urzeşte pizma dezbinări şi pâră,
Cu adevăruri şi cu născociri:
Şopteşte,-n poarta inimii bătând,
Că moartea ţi se-arată în curând.

CXI

Şi ochilor mei, iată, le-a ivit
Priveliştea jivinei întărtate:
Un chip ce ţi se-aseamănă leit
Sub colţii fiarei zace-ntins pe spate;
Iar florilor, a sângelui povară
Le-nclină capul, cu durere-amară.

CXII

Ce-aş face,-aievea dacă-ar fi aceasta?
În faţa-nchipuirii tremur toată;
În suflet sânger, desluşind năpasta,
Iar spaima viitorul mi-l arată:
Văd moartea-ţi şi urgia-ntregii-mi vieţi
Cumva de-nfrunţi amarnicul mistreţ.

CXIII

De vrei vânat, dă-mi ascultare mie
Şi după iepuri câinii ţi-i asmute,
Sau după vulpi, vestite-n viclenie,
Sau după cerbi spăimoşi cu pasul iute;
Pe dealuri fugăreşte-i şi prin văi,
Cu ageri armăsari şi cu dulăi.

CXIV

Vătuiul cu vedere scurtă, iată,
De moarte vrea să scape, biet fugar,
Şi să întreacă vântu-n goană cată,
Făcând prin iarbă ocolişuri mari;
Cărări întortocheate-n câmp tăind,
Duşmanii-i rătăceşte-n labirint.

CXV

Se-ascunde câteodată într-o turmă,
Să-nşele al ogarilor miros;
Prin vizunii pierzându-i orice ură
Dulăii-şi tac lătratul lor cel gros;
Cu ciurdele de ciute se piteşte:
Primejdia duh ager izvodeşte.

CXVI

Miroznele-s acum amestecate:
Descumpăniţi, ogarii se codesc,
Dar mai avan lătratul lor se-abate
Din nou pe cel pitit când îl zăresc;
Ecoul larma înteţind-o, pare
Că-ncepe şi-n văzduh o vânătoare.

CXVII

Estimp, pe-un deal, sărmanul urecheat
S-a ghemuit, urechea-i stă ciulită,
Pândind vrăjmaşii dacă au plecat;
Deodată-aude larma lor cumplită,
Precum aude un bolnav, departe,
Prelung zvonindu-i clopotul de moarte.

CXVIII

Se zbate, bietul, leoarcă de sudoare,
Se-ntoarce,-aleargă,-ncearcă să se-ascundă,
Toţi spinii i se-mplântă în picioare,
Şi foşnetul şi umbrele-l alungă,
Şi toţi batjocorescu-l cu cruzime,
Şi suferinţa nu-i alină nime.

CXIX

Stai liniştit, ascultă încă-o clipă:
Te-i pierde singur, de vei fi sumeţ;
Nu-mi place de dojeni să fac risipă,
Dar vreau să te fereşti de-acest mistreţ:
Pun vorbă lângă vorbă să se-nşire,
Că lămurit e răul de iubire.

cxx

Unde-am rămas?” Iar el: „Nu-mi pasă unde;
De pleci, aceasta-i încheierea dreaptă:
E noapte”. „Şi ce-mi pasă!”, ea răspunde;
Iar el: „Prietenii de mult m-aşteaptă,
E întuneric, pot să cad pe drum.”
Iar ea: „Mai bine vede doru-acum.

CXXI

De cazi cumva, aceasta-i de crezut
Că ţărna, cea de tine-ndrăgostită
Te cheamă, vrând să-ţi fure un sărut;
Cei drepţi sunt duşi de jafuri în ispită:
Diana deci se teme că îţi fură
Sărutul tău, murind astfel sperjură.

CXXII

Şi-acestei nopţi i-am înţeles orânda:
Sub ea şi-ascunde Cynthia cununa,
Până ce Firea şi-o primi osânda
Că a furat din cer pe totdeauna
Tiparu-n care ea te plămădi
Şi soarele şi luna le umbri.

CXXIII

Ademeni pe Ursitoare,-ncât
Să-i strice-al Firii tainic meşteşug,
Punând de-olaltă ce-i frumos, ce-i slut,
Desăvârşirea, hâdul beteşug:
Supus-a sub cumplita-i stăpânire
Restrişte, chinuri şi nenorocire.

CXXIV

Şi fierbinţeli, şi friguri nemiloase,
Şi ciuma otrăvită, pe sminteală,
Boli măcinând şi măduva din oase
Şi sângele îl strică şi-l răscoală:
Urâtul, obrinteala doru-au vrut
S-omoare Firea care te-a născut.

cxxv

Oricare boală dintre-acestea toate
Într-o clipită, sigur, va răpune
Nuri, farmece, miresme-mbălsămate
Ce până-atunci stăteau ca o minune
Şi dintr-o dată se topesc şi pier
Ca neaua sub aprinsu-amiezii cer.
CXXVI

Făcând în ciudă sterpei feciorii,
Călugăriţei, trufaşei vestale,
Ce stirpea-şi irosesc fără copii
Şi-i pierd şi lumii rodurile sale;
Fii rodnic! Lampa-n noapte se sleieşte
Şi-ntregii lumi lucoarea-şi dăruieşte.

CXXVII

Ce-i trupul tău? Doar un hulpav mormânt
Care-ţi închide toţi urmaşii, deci,
Pe care-i dă al vremii drept prea sfânt
Şi-n nefiinţe tu-i cufunzi pe veci;
De-aceea lumea te va blestema:
Că-i curmi nădejdea cu trufia ta.


CXXVIII

Te-alungi din tine: vină cruntă foarte,
Precum războiul dintre fraţi în ţară,
Ca fapta celui ce-şi dă singur moarte,
A tatălui ce pruncul şi-l omoară.
Talantu-ascuns zadarnic rugineşte,
Cel care umblă, preţul şi-l sporeşte.”

CXXIX

„Vai, strigă el, cât eşti de guralivă!
Iar depeni vorbe multe, fără rost;
Vrei să îi stai puhoiului potrivă.
Sărutul meu zadarnic, deci, a fost.
Doică-a iubirii, noaptea-aceasta-adâncă
Mi-e martoră: mi-eşti mai urâtă încă.

cxxx

De-ţi dă iubirea glasuri mii şi mii,
Mai dulci decât e glasul tău, cu mult,
C-un cânt ca de sirenă de mă-mbii,
E-n van, că vraja glasului n-ascult:
Stă inima de strajă să nu lase
S-atingă-auzu-mi glasuri mincinoase.

CXXXI

Să nu se furişeze zvon făţarnic
în pieptul meu, chilie liniştită:
Să nu cuprindă zbuciumul prădalnic
A inimii odaie,-n veci tihnită;
Nicicând să plângă inimii nu-i place:
Când singură-i, ea doarme-adânc, în pace.

CXXXII

Tot ce mi-ai spus e vrednic de tăgadă;
Cărările primejdiei sunt line:
Nu dragostei eu vreau s-aduc dosadă,
Ci doar purtării-ţi fără de ruşine;
Vrei sporul stirpei, spui? Ţi-e slab cuvântul,
Când în dezmăţ se terfeleşte gândul.

CXXXIII

Nu dragostea! Că ea zbură la cer:
Desfrâul blândul nume-i pângăreşte
Furându-i chipul, cheamă cu-mbieri
Frumseţea, necinstind-o tâlhăreşte:
Ea, biata, se-ofileşte,-apoi, deodată,
Ca frunza de omide măcinată.

CXXXIV

E dragostea ca raza după ploaie,
Dezmăţul – ca furtuna după soare;
E primăvară ea, cu verzi zăvoaie,
El – iarnă care-ngheaţă-a verii floare;
Ea gustă, el se-neacă în bucate,
Ea-i adevăr, iar el minciuni sfruntate.

cxxxv

Dar nu cutez mai multe să îţi spun:
Prea tânăr vorbitor, prea vechi cuvinte;
Cu sufletul amar îmi văd de drum,
Pe chip ruşine,-n piept un chin fierbinte:
Urechile te-au ascultat pe tine
Astfèl, osândă grea li se cuvine.”

CXXXVI

Se smulge, când aceste vorbe spune
Din braţele ce-l strâng lângă-al ei sân,
Fugind spre casă-n noaptea de tăciune;
Ea zace, plânsă, pe pământ hapsân:
Ca steaua lunecând din cer, astfèl,
Din ochii zânei se petrece el.

CXXXVII

Priveşte oarecine de pe mal
La cel ce peste-ntins de ape pleacă,
Şi i-l ascunde înspumatul val
Ce şi mai sus de nouri vrea să treacă:
Priveşte ea cum beznele-nfăşoară
Pe cel ce-a fost a ochilor comoară.

CXXXVIII

îşi pierde zâna cumpătul, de parcă
Un giuvaer căzutu-i-a în unde,
Cum un drumeţ cu lampa stinsă-aleargă
Prin codru-n care umbra doar pătrunde;
În noapte rătăcită, ea stătea,
Pierzând pe cel ivit în calea sa.

CXXXIX

Ea se loveşte-n piept şi pieptul plânge,
Răspund şi peşterile-ndurerate,
Şi plânsul lor al zânei plâns răsfrânge:
Prin pătimiri, cresc patimile toate;
„Vai! Strigă ea de zeci de ori. Vai mie!”
Ecoul înzeceşte-a ei căinie.

CXL

Ea-ncepe-atunci să cânte cu amar
Cum dragostea din tânăr face rob,
Cum pe bătrân îl schimbă-ntr-un flecar,
Cum ea-i cuminte, iară el, neghiob:
Cu jale se încheie-al zânei cânt,
Ecourile jalei lui răspund.

CXLI

Ţinu cântarea-i tristă până-n zori:
Iubeţii-au lung răgaz, dar scurt le pare
Şi-i socotesc pe ceialalţi datori
Să aibă-aceleaşi gânduri şi purtare:
încep poveşti, se-ntorc, spun vorbă multă,
Dar nu sfârşesc şi nimeni nu-i ascultă.

CXLII

Au stat în preajma ei, linguşitoare,
Ecourile-n lunga-i priveghere;
Hangii isteţi, dând grabnică-ascultare
La muşterii aflaţi în toane rele:
Ea spune „da”, răspund şi ele „da”,
La fel o-ngână dacă spune „ba”.

CXLIII

Spre-nalturi, ostenită de hodină,
Din jilav cuib ţâşneşte ciocârlia;
Trezeşte zorii, dintr-a lor lumină
Slăvitul soare-şi-nalţă măreţia,
Şi peste lume razele-i se-aprind,
Şi munţi şi cedri-n aur poleind.

CXLIV

Iar Venus astfel îi dădu bineţe:
„Părinte al luminii, zeu slăvit,
Vin stelele-n văpaia ta să-nveţe
Aprinsul foc, în veci neistovit;
E-un fiu născut din maică muritoare
Ce-ţi poate-mprumuta lumina-i, soare!”

CXLV

În grabă, spre-un tufiş de mirt se-ndreaptă:
Iubitul ei nimic de veste nu dă,
Şi e târziu, şi ea-n zadar aşteaptă
Sau cornul sau copoii să-i audă;
Deodată larma-n depărtări răsună:
Aleargă într-acolo biata zână.
CXLVI

Hăţişurile-n cale-i ies, mănunchi,
O prind de umeri, fruntea să-i sărute,
Se împletesc, lovind-o în genunchi:
Dar ea din brăţisarea lor se rupe;
Cu uger doldora de lapte,-o ciută
Astfèl îşi cată iada ei pierdută.

CXLVII

I-aude pe copoi lătrând departe
Şi-aleargă ea şi tremură, precum
Acel ce vede, prevestindu-i moarte,
Năpârca-ncolăcindu-i-se-n drum;
Şi scheunatul câinilor, subţire,
I-aduce-n suflet spaimă şi mâhnire.

CXLVIII

Ea ştie: nu-i petrecere de rând
Vânatu-i urs, mistreţ sau, poate, leu;
Se-aud cu spaimă câinii scheunând,
Pe loc rămâne larma lor mereu:
Ei ştiu ce vlagă are-această tiară
Şi-asupra-i se poftesc pe rând să sară.

CXLIX

Auzu-i întristează această larmă
Pe negândite-n inimă se-abate,
De griji şi spaime inima se sfarmă
Şi-i vlăguieşte simţurile toate;
Precum, când căpetenia e prinsă,
Din locul luptei oastea fuge-nvinsă.

CL

Ea, tremurând, se-opreşte dintr-o dată:
Vrea simţurile slabe să-şi mângâie:
Că spaima nu le este-ntemeiată,
Că-s basme de copii vrea să le spuie:
Să nu se teamă, ea le porunceşte,
Când fiara hărţuită se iveşte.

CLI

Boit cu roşu-i râtul alb de spumă,
De parcă-i lapte îndoit cu sânge;
Şi spaima-n pieptul zânei iar se-adună
Şi prinde iar orbeşte s-o alunge;
Se-ntoarce şi cu glas tânguitor
Pe fiară-o-nvinuieşte de omor.

CLII

Şi gânduri rele-o năpădesc, o mie;
Se-ntoarce pe cărările bătute,
Zoreşte, apoi pasu-şi întârzie;
Ca un beţiv cu minţile pierdute,
N-aude, dar se face că pricepe,
Nesăvârşind nimic din câte-ncepe.

CLIII

Văzând sub tufe un copoi ascuns,
De soarta lui Adonis ea-l întreabă;
Un alt copoi, zăcând în drum străpuns,
îşi linge rana, sângele-şi încheagă;
întreabă ea pe-un altul, betegit,
El scoate doar un trist schelălăit.

CLIV

Când plânsul răguşit abia-şi sfârşeşte
Cu botul larg deschis, un alt copoi,
Zbârlit, urlând la cer, se năpusteşte,
Un altul îi răspunde, altu-apoi;
Urechi şi coadă-şi târâie-n ţărână
Şi-mproaşcă sânge cald, ca o fântână.

CLV

Cum bieţii muritori sunt tulburaţi
De duhuri şi de semne, de minuni
Privindu-le cu ochi înfricoşaţi
Că prorocesc năprasne, stricăciuni;
Citeşte zâna moarte-n aste semne
Şi morţii îi azvârle-atunci blesteme.

CLVI

„Tu, harpie haìnă; costelivă,
Vrăjmaşă a iubirii – aşa-i spunea –,
Eşti vierme, ştimă eşti, nemilostivă;
Să-i furi frumseţe şi suflare-ai vrea
Acelui ce frumseţe şi suflare
A dăruit la fiecare floare.

CLVII

Dacă-a murit… O, nu, e peste fire
Să-l mai loveşti, de-l vezi cumva pe-Adonis…
Ba da! Te-orbeşte ura, şi-n neştire
îl poţi lovi; în trupul tău dihonii-s.
Ţinteşti bătrâna vârstă;-a ta săgeată
Greşind, străpunge-un prunc în leagăn, iată.

CLVIII

Să ia aminte însă de-l strigai
Ar fi vorbit şi vlaga ţi-o seca;
Aveai de strâns nu flori, ci putregai.
Şi Parcele, aflând, te-or blestema;
Săgeţi de aur Àmor ţi-a menit –
Cu lance de-abanos tu l-ai lovit.

CLIX

Te-adăpi cu lacrămi de stârneşti durere?
Şi din suspine scoţi foloase, deci?
Iar ochii ce-au dat altor ochi vedere
De ce în somn i-ai cufundat pe veci?
De-a ta putere Firii nu-i mai pasă
Că i-ai răpus lucrarea mai frumoasă.”

CLX

Zdrobită de durere, îşi coboară
Al genelor ei negre stăvilar
Şi unda lacrimilor ei, amară,
Pe piept ca-n scoc se scurge, de cleştar;
Şuvoi de-argint se-aruncă, spumegând
Şi sparge stăvilarele pe rând.

CLXI

Ci ochi şi lacrimi sunt, pe rând, oglinde:
îşi iau şi-şi dau, apoi, cu împrumut,
Cleştarul lor durerea le-o cuprinde
Suspinul să le zvânte plânsu-a vrut;
Obrazu-i ca-n furtuni cu vânt şi ploaie:
Suspinu-l zvântă, plânsul iar îl moaie.

CLXII

Şi dau năvală patemi schimbătoare
Statornicei dureri să-i ieie locul;
Primită-n gazdă,-ncearcă fiecare
Durerea s-o descaune cu totul;
Se dovedesc mai slabe şi se-adună
Cum norii pun la cale o furtună.


CLXIII

Se-aude-un vânător strigând departe;
Ca pruncul mângâiat de-al doicii cânt,
Ea dă închipuirea rea deoparte,
îndepărtatul strigăt ascultând;
Din bucurie, bucurie naşte;
Şi glasul lui ea crede că-l cunoaşte.

CLXIV

Şi lacrima se-ntoarce spre izvor:
O-nchide geana ca pe-un mărgărint;
Arare, scapă-un strop strălucitor,
Obrazul însă-l soarbe, socotind
Că nu e drept să-l ia jilavul lut,
Cât zâna în furtună s-a pierdut.

CLXV

Iubire, taină-n veci nedezlegată!
Necredincioasă, lesne-ncrezătoare
Şi-n plâns şi-n râs la fel, necumpătată
De tine-şi râd nădejde şi pierzare:
Te-alintă una cu visări deşarte,
Vorbindu-ţi drept, cealaltă-aduce moarte.

CLXVI

Ea, pânza ce-a ţesut-o, o destramă:
E viu Adonis, moartea n-are vină;
Cu vorbe grele-acum nu o mai cheamă
Cu laude-o cinsteşte, i se-nchină;
Că-i doamnă a mormintelor îngână,
Mormânt de regi, a lumii-ntregi stăpână.

CLXVII

„Nu, blândă Moarte! – Am şuguit, îi spune;
Mă iartă:-o spaimă grea m-a încercat
Când s-a ivit cumplita spurcăciune,
Mistreţul rău, de sânge-ncrâncenat;
Atunci, gingaşă umbră,-am socotit
Că dragul meu e mort, şi te-am hulit.

CLXVIII

Nu-s eu de vină: mă stârnise fiara;
S-o pedepseşti, regină nevăzută;
Jivina hâdă ţi-a adus ocara,
Unealtă-am fost, ea-i culpeşa cea slută;
Cea mai mintoasă din femei nu poate
Durerii-a-i smulge limbile-nfurcate.”

CLXIX

Nădăjduind că-Adonis mai trăieşte,
Ea-şi domoleşte crunte bănuieli;
Frumseţea lui crezând c-o linguşeşte,
Ea-i spune Morţii multe linguşeli,
Slăvind izbânda ei, morminte, stàtui,
Oştirea-i, prada-i scumpă şi regatu-i.

CLXX

„O, Zevs, ea strigă, ce nebună-am fost!
Rămas-am, însă, pradă slăbiciunii;
Trăieşte; plânsul deci nu are rost,
El va trăi pân’ la sfârşitul lumii:
De moare el, frumseţea va să piară
Şi haosul s-o naşte-a doua oară.

CLXXI

Ruşine, Àmor! Eşti spăimos precum
Zgârcitul ce de furi comoara-şi teme:
Fiori pe care-auz şi văz nu-i spun
Ţi-ajung în suflet, sufletul îţi geme…”
Atunci, aude-un vesel corn sunând;
Fugind îşi-nalţă fruntea din pământ.

CLXXII

Ea zboară precum vulturul spre pradă
Şi firul ierbii nu-l atinge-n zbor;
Dar ochilor le este dat să vadă
Cum fiara l-a învins pe vânător;
Şi ochii-i sunt ucişi de-acea privire,
Ca stelele de-a zilei strălucire.

CLXXIII

Un melc de-atingi pe coarnele lui moi,
Se trage iute-n umbra casei sale,
Şi-abia într-un târziu cutează-apoi
Să iasă iar, pornind la drum agale:
Ai zânei ochi, priveliştea de sânge
în negrele găvane-adânci îi strânge.

CLXXIV

Ei slujba-şi lasă, nu mai iau lumină:
Cernita minte-aşa le-a dat poruncă.
Privirea-n veci de veci nu-şi mai întină,
De-aceea-şi iau tovarăş bezna-adâncă:
Precum un rege urgisit de soarte
Suspină zâna c-un suspin de moarte.

CLXXV

Şi tremură atunci supuşii ei;
Precum în temniţi, sub pământ, stă vântul
Se clatină-al pământului temei,
întreg cuprinsul lumii-nspăimântându-l;
Când simţurile prind să se răscoale,
Se-ntorc din beznă ochii plini de jale,

CLXXVI

Şi, larg deschişi, aruncă-o tristă zare
Pe rana care-l sfâşie, avană,
Şi trupul său un crin de-omăt îi pare
Plângând cu lacrimi roşii de mărgeană;
Flori, ierburi, frunze, buruieni, tulpine,
Părtaşe rănii par, de sânge pline.


CLXXVII

îşi lasă zâna capul, trist, pe umăr:
Deci iarba vrea durerea să-i împartă;
Şi patimi o cuprind, fără de număr:
El n-a murit, făptura lui nu-i moartă:
Genunchii ea nu-şi pleacă, a tăcut,
Şi ochii-s mânioşi c-au plâns atât.

CLXXVIII

Priveşte rana prea stăruitor
Şi vede-acum trei răni, de bună samă;
Ochi blestemaţi, voi rănilor daţi spor
Pe-un trup sortit să nu primească rană!
Şi chip şi trup le vede întreite,
C-aşa sunt ochii minţii rătăcite.

CLXXIX

„Nici pentr-un mort n-am grai îndeajuns:
Şi-acum sunt trei, jeleşte ea-ndelung;
Suspinu-i stins, secat-a şi-al meu plâns.
Văpăi mi-s ochii, inima de plumb;
Topit e plumbul de văpăi fierbinţi.
Eu mor sub stropii-arzândelor dorinţi.

CLXXX

Sărman pământ, pierdut-ai o comoară;
Ce chip mai este vrednic de privit?
Ce glas de ascultat? Şi cine, iară,
Să-ţi cânte toate câte-ai izbândit?
Sunt flori gingaşe, fragede-n culoare,
Dar dreapta frumuseţe cu el moare.

CLXXXI

Nici văl, nici cuşmă nu-şi mai pună nime.
Nici vânt, nici soare n-or să vă sărute;
Cu silă-or să se poarte şi asprime:
Nu te mai temi când toate ţi-s pierdute;
Pândeau cei doi ca furii în pădure,
Când el trăia, frumseţea să i-o fure.

CLXXXII

De-aceea cuşmă trebuia să-mbrace,
Dar soarele se furişa sub ea,
Iar vântul i-o smulgea, ca să se joace
Cu-ai lui zulufi, şi el atunci plângea;
Se îndemnau degrabă vânt şi soare
Pe-obraz să-i zvânte lacrimile-amare.

CLXXXIII

Şi leul se-ascundea într-un tufiş
Să-i vadă chipul fără să-l spăimânte;
Venea să se desfete, pe furiş,
Şi tigru-atunci când el prindea să cânte;
La glasul lui, se-oprea şi lupu-n loc,
Şi mielul se uimea de-atât noroc.

CLXXXIV

Când umbra şi-o privea într-un izvor,
Toţi peştii o-mbrăcau în solzi de aur;
Veneau spre dânsul paserile-n zbor
Şi fragi îi aduceau de prin coclaur:
Şi àstfel el se înfrupta cu fragi,
Ele – privind doar ochii lui cei dragi.

CLXXXV

Săpând morminte, nu-şi urcă privirea
Mistreţul hâd, abraş, cu ţepi de-arici:
Nu i-a citit pe chip desăvârşirea;
Dovadă – fapta cruntă de aici:
De i-a citit-o – gândul nu mă minte –
El l-a ucis vrând numai să-l alinte.

CLXXXVI

Ştiu cum a dat Adonis de urgie:
Se năpusti spre fiară s-o doboare,
Dar ea nu se gătise să-l sfâşie,
Să îl ogoaie vrea c-o-mbrăţişare,
îndrăgostită, însă, când l-a strâns
Cu colţii, fără vrere, l-a străpuns.

CLXXXVII

L-aş fi ucis şi eu cu un sărut,
De-aş fi avut eu însămi dinţi la fel;
Dar tinereţii mele nu a vrut
Nicicând vreo bucurie să-i dea el…”
Ea cade şi-şi mânjeşte dalba faţă
Cu sângele ce-n moarte-ncet îngheaţă.

CLXXXVIII

Ea buzele-i priveşte: ele-s pale;
îi strânge mâna: rece că i-o simte;
îi spune la ureche-un basm de jale,
Dar el n-aude cruntele-i cuvinte;
A’ ochilor lăcriţe ea-i deschise
în beznă zac două lumini ucise;

CLXXXIX

Două oglinzi ce-au oglindit ades
Obrajii zânei sunt înceţoşate:
Pierdut-au harul lor cel mai ales,
Puterea frumuseţii lui furate;
„Minune-a vremii, strigă ea, cum oare
Când tu eşti mort, lumina mai răsare?

CXC

Tu ai murit; prooroci-voi deci
Că dragostea se va-nsoţi cu chin,
Şi va pândi-o pizma-n veci de veci,
Surâs dintâi, îl va-ncheia-n suspin;
Cântarul ei – descumpănit mereu:
Va trage chinul pururea mai greu.

CXCI

Fudulă şi făţarnică-o să fie
O-nmuguri, s-o pierde-ntr-o clipită;
Pitind otrăvi sub mierea cea dulcie,
Minţind privirea cea mai ascuţită:
Nemernicul pe cel ce tare-a fost,
Muţindu-l pe-nţelept, dând grai la prost.

CXCII

Va fi zgârcită şi petrecăreaţă,
Surpata bătrâneţe-n danţ trăgând,
Mişelul îmblânzindu-l cu dulceaţă,
Calici înavuţind, averi pierzând;
Sfielnică, smintită – să o legi,
Pe ghiuji făcându-i prunci, pe juni – moşnegi.

CXCIII

Bănuitoare fără de pricină,
Şi în primejdii lesne-ncrezătoare;
Va fi când aspră foarte, când blajină,
Mai mincinoasă când prea dreaptă pare:
O crezi supusă – ea e prefăcută;
Spăimând vitejii, pe nătângi i-ajută.

CXCIV

Va izvodi năprasne şi războaie,
Va pune vrajbă-ntre părinţi şi fii,
Cum mistuit e lemnul de văpaie,
Astfel, năpasta o va mistui;
în mugur mi-ai uscat iubirea, moarte!
De bucurii să n-ai de-a pururi parte!”

cxcv

Ca aburu-n văzduhuri s-a topit
Atuncea trupul ce zăcea alături
Şi-n ţărna-nsângerată s-a ivit
Floare de sânge ninsă de omături
Ca picurii de sânge strânşi în salbe
Jur-împrejurul feţei celei albe.

CXCVI

Şi soarbe zâna proaspăta mireasmă
Şi-o asemuieşte cu a lui suflare;
Pe el i l-a răpit a morţii iasmă:
Va pune-n loc, pe sân, gingaşa floare;
Ţâşneşte-un suc din lujer, când îl frânge,
Ei i se pare lujerul că plânge.

CXCVII

„Sărmană floare, spune, tot astfèl
Gingaşă-odraslă-a unui gingaş tată
Pentru nimicuri lăcrima şi el;
Făptura nu şi-o dăruia vreodată:
îi semeni, dar te stingi la fel, îţi spun,
în bietu-i sânge sau la mine-n sân.

CXCVIII

Şi el avea culcuş pe sânul meu;
îi eşti urmaşă: deci – aşa e drept –
Să-ţi fie somnul legănat mereu
De inima ce-mi bate-ntruna-n piept,
Şi n-o să las să treacă un minut
Fără ca floarea dragă s-o sărut.”

CXCIX

Şi, ostenind de lume, ea dă zor
Să-nhame porumbiţele de-argint;
Iar ele poartă carul ei în zbor,
Şi prin tării spre Paphos trec, plutind;
Acolo, sihăstrită-a lor stăpână.
De-a pururi nevăzută-o să rămână.

Finis

Venus şi Adonis

Comentarii

Shakespeare a compus poemul Venus şi Adonis (Venus and Adonis) probabil în 1592, respectiv într-o perioadă dificilă pentru teatrul londonez din cauza epidemiei de ciumă (1592-1593). Înregistrarea lucrării a avut loc la 18 aprilie 1593 şi publicarea ei în cursul aceluiaşi an (într-o ediţie in-cuarto). În Dedicaţia adresată de poet Earl-ului (Contelui) de Southampton, prietenul şi protectorul său, acestuia i se făgăduieşte „o lucrare mai serioasă dacă primul vlăstar este bine primit”.
Liniile generale ale poemului au fost împrumutate din Metamorfozele lui Ovidiu (Cartea X), posibil după traducerea din 1567 a lui William Golding. Unele elemente sunt preluate din povestirea despre Salmacis şi Hermaphroditus şi cea despre Narcissus (IV şi III), iar părţi ale dialogului dintre Venus şi Adonis din Encomium Matrimonii de Erasmus. S-au stabilit anumite înrâuriri ale poemului Crăiasa zânelor de Edmund Spenser, precum şi ale unor părţi din Hero şi Leandru de Christopher Marlowe, poem circulat pe atunci sub formă de manuscris.
Deşi calificat „narativ”, poemul cuprinde foarte puţină acţiune, în timpul unei vânători Adonis e asaltat fără succes de avansurile amoroase ale zeiţei Venus. Până la urmă aceasta îl roagă s-o aştepte în acelaşi loc a doua zi când tânărul va vâna un mistreţ şi, totodată, să renunţe la primejdiosul plan. Adonis nu-i dă ascultare şi mistreţul îl ucide. Urmează lamentările ei şi transformarea lui Adonis într-o floare.
Spre deosebire de sonete, cele 199 de strofe a câte 6 versuri – decasilabice (iambi rimând ababcc) nu ilustrează în niciun caz dictonul lui Polonius „Concizia este sufletul minţii” (Hamlet, II, 2, 90), dialogul şi monologul ocupând cea mai mare parte a textului.
Tema principală, antinomia „dragoste” – „dezmăţ” sau „poftă”, este expusă cu claritate de Adonis în strofele CXXXIII-CXXXIV (versurile 793-804):
„Nu dragostea! Că ea zbură la cer:
Desfrâul blândul nume-i pângăreşte
Furându-i chipul, cheamă cu-mbieri
Frumseţea, necinstind-o tâlhăreşte:
Ea, biata, se-ofileşte,-apoi, deodată.
Ca frunza de omide măcinată.

E dragostea ca raza după ploaie,
Dezmăţul – ca furtuna după soare;
E primăvară ea, cu verzi zăvoaie,
El – iarnă care-ngheaţă-a verii floare;
Ea gustă, el se-ncacă în bucate,
Ea-i adevăr, iar el minciuni sfruntate”.
După Dubrow:
„împreună cu Sonetele şi Necinstirea Lucreţiei, Venus şi Adonis formează un fel de triptic care ridică probleme privind comportarea şi experienţa umană”. Inevitabila coexistenţă a frumuseţii şi distrugerii, a dragostei şi morţii, a creaţiei şi haosului e subliniată, printre alţii, de J.W. Lever. Dan Grigorescu socoteşte că în acest sens Shakespeare îl prevesteşte pe Donne şi pe contemporanii lui şi adaugă:
„Spune Venus, presimţind moartea iubitului ei:
«O, Zeus, ea strigă, ce nebună-am fost!
Rămas-am, însă, pradă slăbiciunii;
Trăieşte; plânsul deci nu are rost,
El va trăi pân’ la sfârşitul lumii, –
De moare el, frumseţea va să piară
Şi haosul s-o naşte-a doua oară.»
(CLXX, v. 1015-1020).
Ea e convinsă că omenirea se va nimici prin ea însăşi, ultimele două sute de versuri ale poemului (cele care urmează morţii lui Adonis) sunt o lungă demonstraţie a pieirii sigure a universului, pentru că individul care-l întruchipase în modul cel mai desăvârşit murise. «Concepţie care nu poate fi socotită doar ca un ornament oarecare al poemului» (Francis Berry, The Shakespeare Inset, London, 1948, p. 206)”.
Cu privire la cei doi protagonişti ai poemului, s-a exprimat în general o interpretare platonică – Venus este dragostea, iar Adonis, până la un punct, frumuseţea. Dubrow se asociază acestei păreri „la un anumit nivel al lecturii”, dar vine cu corective substanţiale determinate de propria sa viziune:
„… când încercăm să aplicăm mai atent paradigmele platonice, constatăm că ele sunt respinse sau chiar, după cum susţin unii cercetători ai textului, parodiate de cele ce se întâmplă în poem. Dacă atracţia pe care o exercită Frumuseţea asupra Dragostei este într-un anumit sens la fel de naturală ca însăşi sexualitatea, într-un alt sens ea este ridicolă, regretabilă prin consecinţele ei imediate şi tragică prin final. Pe de altă parte, nu găsim în poem vreo dovadă că Dragostea urcă pe scara platonică, aşa cum a afirmat un critic (Asals). Când citim despre înălţarea finală la cer a zeiţei («Şi astfel, sătulă de lume, ea se grăbeşte să plece/Şi-şi înjugă porumbeii de argint», vers. 1189-1190), ne dăm seama de foarte omeneasca dorinţă a Venerei de a scăpa de o situaţie dureroasă, o dorinţă nu numai inteligibilă dar şi suspectă. Această interpretare a incidentului se încadrează cu greu în tiparul interpretării platonice evidente: apoteoza spiritualizării dragostei”.
„(Shakespeare) îl citea pe Ovidiu din unghiuri şi în scopuri diferite. /…/ Pentru el epyllion-ul este mai presus de orice un mijloc de a studia comportamentul uman”.
„/…/ Pentru Shakespeare povestirea mitologică a lui Ovidiu nu reprezintă o ieşire din cele mai morale complexităţi, ci mai curând o cale spre explorarea lor; de aceea el introduce probleme etice chiar – sau mai ales – în evocarea senzuală de către zeiţa dragostei a cerbilor care pasc. De fapt, /…/ se poate spune că el scrie un epyllion-problemă: ca şi comediile-problemă, această lucrare studiază aspecte etice care îl tulbură pe cititor pentru că nu îngăduie soluţii clare şi, la fel ca aceste comedii, ea pune sub semnul întrebării multe din premisele propriului său gen. Iar lui Shakespeare epyllion-ul îi oferă o structură nu numai pentru investigarea dragostei, ci şi o largă paletă de stări emotive şi înclinaţii psihologice /…/”.
Câteva din referirile lui F.T. Prince:
„Venus este o îndrăgostită romantică, dar şi ţinta unei ironii binevoitoare; şi ea se află tot timpul în focarul atenţiei. Adonis este un focar potrivit pentru emoţiile ei; însă în ochii noştri el e «un om de ceară», o creatură frumoasă, dar egocentrică şi enigmatică. Nereuşitele stăruinţe ale zeiţei, încercările inutile de a-l seduce sunt elemente esenţiale pentru delectare. Într-o notă, Prince aminteşte detaşarea care-l încântă pe Shakespeare când îi prezintă pe Romeo şi Julieta – Romeo certat de fratele Lawrence pentru paroxismele sale nebărbăteşti, Julieta chinuită de încetineala Doicii; de asemenea, ironia tandră a lui Prospero la adresa Mirandei când aceasta se simte atrasă de Ferdinand – Furtuna, III, I, 31. Să se observe că atât esenţa cât şi tratamentul acestor elemente sunt exclusiv shakespeariene. În Ovidiu şi în mitologia antică în genere nu e nicio indicaţie în sensul că Adonis nu ar fi, de fapt, iubitul câştigat de Venus, deşi accentul e întotdeauna pus pe dragostea zeiţei pentru Adonis. /…/ aceasta o înrudeşte cu Cleopatra şi chiar cu Falstaff. Shakespeare ni se pare mai prezent în aceste trei personaje decât în Adonis, prinţul Hal sau Antoniu”.
După ce arată că Venus are trăsături comune cu Voluptas şi are ca rivală nu pe zeiţa Pallas, ci vânătoarea marţială, Frank Kermode se opreşte asupra Banchetului Simţurilor care defineşte dragostea apărată de zeiţă. După o tăcere prelungită, Adonis a vorbit, cu răceală.
„Cum? Poţi vorbi? Întreabă ea. Ai limbă?
De n-ai avea, de n-aş avea ureche!
Căci glasul tău durerea nu mi-o schimbă,
Ci-i dăruie doar crâncenă pereche;
E dulce cânt ceresc, cu aspru sunet,
Desfăt urechii şi durere-n suflet.

Auz doar de-aş avea, ţi-aş îndrăgi
Lăuntrica frumseţe-atât de dragă;
Auzul de mi-aş pierde,-aş oglindi,
Cu orice simţ, făptura ta întreagă;
Deci fără-auz, nici văz, tot voi putea
Ca, pipăind, să ştiu fiinţa ta.

Şi dacă simţu-acesta mi se curmă.
Şi-mi pierd auz şi văz şi pipăit,
Mirosul doar păstrându-mi pân’ la urmă,
Aprinsu-mi dor rămâne neclintit:
Pe-obrazul tău parfumuri dulci se cern
Şi dragostei culcuşuri moi se-aştern.

Cu dărnicie gustul ospătând,
Acestor simţuri eşti ospăţ bogat…”
(LXXII-LXXV, vers. 427-446)
Această schemă, scrie Kermode:
„…este elaborată cu multă grijă; este cât se poate de logic ca urechea să surprindă şi să iubească frumuseţea lăuntrică. Întrucât are puterea să facă aceasta într-o măsură ceva mai restrânsă decât ochiul – de fapt, unii au socotit-o un organ superior – dar după aceea stimulii senzoriali menţionaţi de Venus sunt toţi orbi şi surzi. O dragoste care este «neclintită» fără acţiunea ochiului şi urechii. Care dăinuie pe baza simţurilor inferioare, este dragoste bestială. În cele din urmă ea ajunge la gust, care susţine numai corpul şi-l numeşte pe Adonis un banchet menit numai gustului. Contrastul implicit cu dragostea adevărată şi adevăratul banchet al dragostei este evident”.
Prezenţa elementului dramatic în Venus şi Adonis este recunoscută de numeroşi cercetători. S-a subliniat ciocnirea dintre voinţe, conflictul dintre dorinţă şi obiectul ei. Între dragostea adevărată şi patimă.
F.T. Prince rezumă un alt aspect când spune:
„Shakespeare scrie şi ca un dramaturg comic care sesizează patosul şi absurditatea îndrăgostiţilor vorbind despre lucruri diferite”.
Pe de altă parte, următoarele observaţii ale lui Coleridge sunt citate ca un moment important, de referinţă:
„Venus şi Adonis fac impresia că sunt atât personajele însele cât şi cei mai desăvârşiţi actori ai rolurilor respective. Aparent nu vi se spune nimic, dar vedeţi şi auziţi tot”.
Pe fondul peisajului arcadian al lui Ovidiu, „contopit pe nesimţite cu regiunile rurale engleze”, apar imagini caracteristice – calul, iepurele – adesea sub formă de comparaţii şi metafore: Venus e (ca) un animal de pradă, vultur, pasăre de pradă, pasăre sălbatică, şoim; Adonis e (ca) o pasăre prinsă în laţ, cufundac, cerb, ciută hăituită.
Succesul iniţial de care s-a bucurat poemul (16 ediţii până în 1640), deşi sau deoarece cartea era socotită „un afrodiziac” periculos pentru femei, s-a diminuat considerabil cu timpul. Astăzi cei mai mulţi iubitori de cărţi nu citesc lucrarea, unii o citesc dintr-un sentiment al obligaţiei (cum spunea Mark van Doren că citeşte o treime din Sonete), iar foarte puţini ştiu să o citească „aşa cum se cuvine”. Dar nici aceştia din urmă – e vorba de specialişti – nu s-au pus de acord între ei.
Pentru Mark van Doren întregul poem e „absurd” (desperate), pe câtă vreme pentru F.T.Prince: „… este un succes deplin, în ciuda unor fisuri sau a unor pasaje mai slabe”.
Mai convingătoare decât aprecierile globale sunt „părţile componente” şi exemplele concrete, incriminate sau trecute în antologii. Pe lista sporadicelor scăderi pot fi trecute: licenţiozitatea lexicală, a aluziilor şi situaţiilor; verbozitatea: platitudinile (de ex. „E greu să-i răneşti gâtul gros şi scurt”, versul 627); exagerările, concetti (de ex. „Şi tremură toţi supuşii plătitori de bir/Ca atunci când vântul, întemniţat în pământ/Şi zbătându-se să iasă. Zguduie temeliile pământului/Şi spaima rece tulbură minţite oamenilor./Această răzmeriţă zăpăceşte într-atâta toate simţurile/Încât ochii ei sar din nou din paturile lor”, strofa CLXXV, vers. 1045-1050); lipsa de varietate a metrului, cu urmarea că nu sunt redate nuanţele psihologice.
Pe lista meritelor se înscriu: empatia pentru protagonişti; „scânteierea sau precipitarea meteorică” a versurilor: linia lor melodică; pasajele şi strofele fără cusur, cum sunt cele citate anterior şi la care trebuie să adăugăm descrierile peisajului:
„Spre-nalturi, ostenită de hodină
Din jilav cuib ţâşneşte ciocârlia;
Trezeşte zorii, dintr-a lor lumină
Slăvitul soare-şi-nalţă măreţia,
Şi peste lume razele-i se-aprind.
Şi munţi şi cedri-n aur poleind”.
(CXLIII, v. 853-858)
Leon D. Leviţchi







NECINSTIREA LUCREŢIEI
The Rape of Lucrece, 1594

„Preaînălţatului Henry Wriothesley,
conte de Southampton şi baron de Tichfield

Dragostea pe care o port înălţimii voastre e fără de sfârşit; de aceea, dacă această cărţulie nu ar avea început, ar fi numai un nimic nefolositor. Chezăşia pe care mi-a dat-o bunăvoinţa voastră, şi nu valoarea versurilor mele lipsite de sprijin, mă îndeamnă să cred că se vor bucura de ocrotirea voastră. Toate câte le-am scris ale voastre sunt; fiind doar o parte din câte am făcut şi vi le-am închinat. Dacă valoarea mea ar fi mai mare, îndatoririle mele ar fi şi ele mai multe; deci, atâta câtă este, este în întregime închinată înălţimii voastre, căreia îi doresc viaţă lungă, sporită încă de toate fericirile.
Al înălţimii voastre preaplecat William Shakespeare.”

Argumentul

Lucius Tarquinus (care, pentru că era mândru afară din cale, fusese numit Superbus), după ce a pricinuit cruda ucidere a socrului său, Servius Tullius, şi, împotriva legilor şi obiceiurilor romane, nu a cerut să afle voinţa poporului, a luat în stăpânire regatul şi, însoţit de fiii săi şi de alţi nobili din Roma, porni să împresoare Ardea; în timpul cât împresurau cetatea, cei mai de seamă bărbaţi din oştire s-au întâlnit într-o seară în cortul lui Sextus Tarquinus, fiul regelui, şi, stând de vorbă după-masă, fiecare a prins a lăuda virtuţile propriei soţii; printre ei, Collatinus proslăvea cinstea fără de seamă a soţiei sale, Lucreţia. Îndemnaţi de această veselă stare sufletească, cu toţii au pornit în grabă spre Roma; voiau ca, ajungând pe neaşteptate, să arate dreptatea celor spuse mai înainte. Dar numai Collatinus şi-a aflat soţia (cu toate că era târziu, noaptea) torcând împreună cu slujnicele sale; celelalte doamne au fost aflate dănţuind şi petrecând în felurite locuri cu faimă proastă. Drept care toţi nobilii au recunoscut izbânda lui Collatinus şi bunul nume al soţiei sale. În acest timp, aprins de frumuseţea Lucreţiei, dar stăpânindu-şi pentru o vreme patima, Sextus Tarquinus se întoarse împreună cu ceilalţi spre tabără; de aici, puţin după aceea, a plecat pe furiş, singur şi (potrivit rangului său) a fost primit regeşte de Lucreţia, în casa Collatinilor. În aceeaşi noapte, s-a furişat hoţeşte în odaia ei, a siluit-o şi, în zori, a plecat în mare grabă. Lucreţia, după această întâmplare vrednică de plâns, a trimis soli, unul la Roma, la tatăl său, şi un altul în tabără, la Collatinus. Ei s-au întors, cel dintâi însoţit de Junius Brutus, celălalt de Publius Valerius; şi, vazând-o pe Lucreţia în straie cernite, au întrebat-o despre pricina durerii ei. Punându-i mai întâi să jure răzbunare, ea le-a dezvăluit vinovatul şi întreaga lui purtare, după care s-a străpuns cu pumnalul. Acestea întâmplându-se, ei au jurat într-un glas să stârpească neamul Tarquinilor, cel urât de toată lumea; şi, ducând trupul nefericitei femei la Roma, Brutus l-a dat în vileag pe făptaş si scârbavnica lui faptă, blestemând amarnic tirania regelui; atunci poporul a fost mişcat într-atât, încât a hotărât ca Tarquinii să fie alungaţi, iar cârmuirea ţării să nu mai fie încredinţată regilor, ci consulilor.

I

Purtat de lângă-Ardeea-mpresurată
Pe-aripa unei patimi păcătoase.
De sârg Tarquin către Colaţiu cată
Zorind în urmă tabăra s-o lase;
Mocnesc în el văpăi întunecoase
Ce-ar vrea un brâu de flacără să-i fie
Preavrednicei lui Colatin soţie.

II

Tăişul poftei lui de-i ascuţit,
Cuvântul „vrednic”, poate, e de vină:
Slăvit-a Colatin, nechibzuit.
Un cer în care alb şi roş se-mbină
Şi două stele-n limpede lumină.
Şi care-n crugul lor nepământesc
Cerească fericire-i hărăzesc.

III

în cortul lui Tarquinus, în ajun
Dezvăluit-a marea-i fericire:
Ce darnic fuse cerul şi ce bun
Menindu-i-l Lucreţiei ca mire.
Că preţul ei e mai presus de fire:
Cu fala regii-ades s-ar cununa
Dar nu cu doamne cum e soaţa sa.

IV

O, fericire, prea puţini te ştiu.
Şi-aceia chiar te pierd doar după-o clipă
Cum piere-un bob de rouă argintiu
Sub auria soarelui arìpă.
De cum răsări, ai şi apus în pripă:
Frumseţi, măriri prea slabe sunt anume
Să-nfrunte a primejdiilor lume.

v

E frumuseţea lesne desluşită
De ochii orişicărui muritor:
La ce bun vorba cea meşteşugită
Când giuvaerul cel strălucitor
Îl vede-oricine-atâta de uşor?
Mai bine să-l ascunzi, dacă ţi-e drag.
Tâlharilor să nu-l dai în vileag.

VI

Virtutea ei prea mult i-a lăudat
Şi l-a stârnit pe-acest crăiesc vlăstar,
Că vorba-mpinge inima-n păcat…
Pizmaş că altul dobândise-un dar
Atâta de bogat şi-atât de rar,
Îl îmboldise gândul cel semeţ
Că au cei mici comoară mai de preţ.

VII

Nu-ncape vorbă:-a fost necoptul gând
Cel ce-a iscat nesăbuita goană;
De trebi, prieteni, cinste, rang uitând,
El vrea să stingă flacăra avană
Ce-n măruntaie-l arde ca o rană.
Dogori mocnind sub a căinţei gheaţă,
Nu vă-mpliniţi şi-aveţi prea scurtă viaţă!

VIII

Făţarnicului prinţ, întâmpinându-l,
Stăpâna casei îi dădu bineţe;
Se înfruptau pe-obrazul ei, de-a rândul,
Virtutea şi sfioasa Frumuseţe;
De-ale Virtuţii vorbe prea semeţe,
Roşea Frumseţea; cealaltă,-nciudată,
Mânjea cu-argint Frumseţea ne-ntinată.

IX

Dar de-ai Venerei gingaşi porumbei
I-a fost Frumseţii albul dăruit;
Şi-atunci Virtutea-şi cere roşul ei:
îl dase celor ce l-au mântuit
Ca pe un scut, în Veacul Aurit;
Ruşinea, dacă năvălea cumva.
Pe alb de-ndată roşu-l ocrotea.

X

Pe-obrazu-i, ca pe-un herb, stăteau de-olaltă
Roşu – frumseţe, alb curat – virtute,
Schimbându-şi deci, şi una şi cealaltă,
în luptă grea, culorile ştiute
De mult, din vremea lumii-abia născute,
Iar slava lor înaltă le dă ghes
Să-şi schimbe schiptrul între ele-ades.
xi

Oştirile de roze şi de crini
Ce-n lupta lor tăcută se înfruntă
A prins ai lui Tarquinus ochi haini;
Cei doi mişei, temându-şi moartea cruntă,
Se dau învinşi, că moartea-i înspăimântă;
Dar nimeni nu vrea robi asemeni lor,
Făţarnici şi cu glas amăgitor.

XII

Rostirea, deci, menită să dea slavă,
Risipitor zgârcit acum le pare
Că iscusinţa ei e prea firavă.
Nu poate frumuseţea s-o măsoare
Şi ochii, în tăcuta lor mirare.
Vrăjiţi de tot dau înţeles deplin
Cuvântului rostit de Colatin.

XIII

Un diavol se închină unei sfinte
Ce nu străvede-a lui făţărnicie,
Că n-a luat la rău nicicând aminte;
Cum pasărea de laţu-ascuns nu ştie.
Lucreţia-l primeşte-n ospeţie,
Cinstindu-l precum cere rangul său,
Că el nu-şi dă pe faţă gândul rău.


XIV

Şi niciun semn al tulburării nu-i
Să spună de mârşavele-i păcate
înfăţişate-n straiul falei lui;
Doar ochii tălmăcesc uimirea, poate;
Ei sunt săraci, deşi le au pe toate.
Sărmani avuţi, bogaţi ducând-o greu,
îndestulaţi din plin, flămânzi mereu.

XV

Ea, însă, ochi străini nu întâlnise
Şi nu-nţelege graiul lor ce-nseamnă;
De tainele cu iscusinţă scrise
în cartea de cleştar, ea nu-şi dă seamă;
Cât nu muşti nada, de cârlig n-ai teamă;
Şi-n ochii lui uimiţi ea desluşeşte
Lumina doar ce-n ei se oglindeşte.

XVI

De Colatin, de faima lui el spune,
Cum creşte-ntr-a’ Italiei câmpii;
îi poleieşte-n laude-al său nume;
Cum au cules a’ sale vitejii
Cununi şi arme frânte-n bătălii.
Ea braţu-şi-nalţă către bolta sfântă
Şi-i mulţumeşte pentru-a lui izbândă.

XVII

Tarquin dă lămuriri amăgitoare,
Cerându-şi, dar, iertare c-a venit.
Şi niciun semn de vifor nu răsare
Pe cerul lui senin şi liniştit,
Cât Noaptea, maică-a Spaimei, n-a zvârlit
Posomorâta beznă pe pământ,
A zilei strălucire-ntemniţând.

XVIII

Zicând că-i ostenit din cale-afară,
Tarquin se duse la culcare-apoi:
Cu preasfioasa doamnă,-ntreaga seară.
A stat de vorbă, până-i noaptea-n toi,
Când somn de plumb şi viaţă-s în război.
Al tihnei dar tâlharului nu-i dat.
Nici cugetului, bietul, tulburat.

XIX

Şi el veghează depănând în minte
Primejdiile-asupră-şi grămădite;
Dorinţele merg însă înainte,
De firava nădejde domolite
Şi iar de deznădejde înteţite:
Când o răsplată-adaşti, bogată foarte
De-i moartea-n preajmă, nu ghiceşti că-i moarte.

XX

Cei ce avere vor, nemăsurată,
Agoniseala-ntreagă-n van şi-aruncă
Şi tot ce nu a fost al lor vreodată;
Râvnind deci totul, mai puţin au încă;
Sau, vreun câştig când izbutesc să strângă,
Înseamnă-acesta saţiu şi dureri,
Ei sărăcind când au prea multe-averi.

XXI

Vrem vieţii să îi dăm, când e-n amurg,
Măriri, belşug şi tihnă,-ntotdeauna
S-atingem ţelu-acest, trudim cu sârg
Dăm una pentru tot, tot pentru una,
Dăm viaţa-n lupte, falei vrând cununa.
Dăm fala pe-avuţie, însă banii
Aduc ades doar moarte şi pierzanii.

XXII

Primejdiei îi dăm ce suntem, deci,
Cerându-i ceea ce am vrea să fim:
Şi-un beteşug ne chinuie în veci:
Vrând tot mai multe, nu ne mulţumim
Cu ce-i al nostru, şi-l nesocotim:
Prefacem, astfel, în nimicnicie
Tot ce-am dori mai plin de spor să fie.

XXIII

Cu minţi pierdute, şi Tarquin la fel
Zălog pe-a’ sale pofte cinstea-şi ţine
Şi pentru sine, pradă se dă el;
Ce-i adevărul când nu crezi în tine?
Cum pot fi drepte judecăţi străine,
Când însuţi tu te laşi, fără măsură,
Lovit de defăimare şi de ură?
XXIV

E miezul nopţii… Toropeala grea
închide-a’ muritorilor pleoape.
Nu-şi lasă raza blândă nicio stea,
Se-aud doar cobe, urlă lupi pe-aproape,
E ceasu-n care-n gheara lor încape
Sărmanul miel… Curatul cuget moare,
De veghe stau omor şi desfrânare.

XXV

Tarquin, de pofte-mpins, îşi ia tunica,
Din aşternut în grabă se strecoară,
Dorinţa luptă-n sufletu-i cu frica:
Una-l dezmiardă, alta-l înfioară;
De-a poftei vrajă, spaima se-mpresoară
Şi-l cheamă înapoi să dea curând,
Că dorul cel năuc l-a fost înfrânt.

XXVI

Jungherul ascuţit, izbit de cremeni,
Scântei din piatră iscă, stol fierbinte,
Şi-apoi o faclă, unei stele-asemeni,
Pentru privirea-i dornică aprinde;
Şi gându-şi tălmăceşte în cuvinte:
„Din piatră focul l-am silit să iasă
La fel s-o-nfrâng pe doamna preafrumoasă”.
XXVII

Primejdii multe vede, alb de groază,
în faptele scârbavnice-ale sale,
Şi-ades în minte i se-nfăţişează
Cum va cunoaşte negrăită jale;
Priveşte-n silă a’ dorinţei zale:
Că moare dorul împlinit, curând…
Pe drept îşi înfrânează strâmbul gând.

XXVIII

Nu-ţi da văpaia, faclă de lumină,
Pe facla ce te-ntrece s-o umbreşti!
Pieri, gând netrebnic, nu mânji cu tină
Un înger stând în înălţimi cereşti;
Pe cel mânjind veşmântul de zăpadă
Al dragostei, osândă grea să cadă.

XXIX

„Ruşine-a-ntregii oşti de cavaleri!
Ocară-a ţărnei vechii-mi seminţii!
Tu, faptă rea ce-ascunzi numai dureri!
Cum? Pe-un voinic iubirea îl robi?
De-a pururi preţul drept se-adeveri:
Deci fapta-aceasta josnică a mea
Pe-obraz pentru vecii se va săpa.



XXX

Necinstea va trăi pe-al meu mormânt.
Pe veci mânjindu-mi herbul auriu:
Heralzii-un semn în curmeziş punând,
Vor scrie ce mârşav a fost să fiu;
Şi toţi urmaşii, până-ntr-un târziu,
Zvârlind peste cenuşa-mi blèstem greu.
S-or ruşina că tată le-am fost eu.

XXXI

Ce-mi poate-aduce-a patimii-mplinire?
Un abur, spumă, vis ce lui se-ncheagă,
Surâs de-o clipă, ani de tânguire;
Vinzi toată veşnicia doar pe-o şagă?
Pentru-un ciorchine smulgi o vie-ntreagă?
Coroana vrând s-atingă, doar atât.
De sceptru-i cerşetorul omorât.

XXXII

De-mi află Colatin mârşavul plan,
Parcă-l şi văd încoace cum zoreşte;
Căminul, deci, i-l împresor în van;
O faptă ce pe juni îi prihăneşte
Şi-nţelepciunii-aduce deznădejde:
Păcatu-i viu, virtutea e pe moarte,
Şi cine-n veci ruşinea va s-o poarte?

XXXIII

Când sub nemernicie mă-ncovoi,
Ce poate născocirea să mai zică?
Genunchii-s moi, mut glasul, ochii goi
Şi inima îmi sângeră de frică:
De-i vina grea, mai mare-i spaima,-adică:
Nu fuge spaima, nici nu luptă: piere
Nevolnică, lipsită de putere.

XXXIV

De-l ucidea pe tata, pe copii,
Capcane de-ntindea să mă răpună,
Prieten foarte drag de nu mi-ar fi,
Iertată-ar fi şi pofta mea hapsână
Ce-ar zice pe urgii că se răzbună:
Dar el mi-e neam, prieten preaiubit,
Şi-astfel ruşinea mea n-are sfârşit.

XXXV

De hulă-s vrednic – de mă vor afla…
De ură – dar în dragoste nu-i ură…
Iubirea-i cer – iubirea nu-i a sa;
Voinţa mea orice dojană-ndură
Şi frânge judecată şi măsură:
Un tâlc rostit de-un moş te-nfricoşează?
Atunci de-o biată cârpă-ţi este groază”.
XXXVI

Ţinând, astfel nelegiuit judeţ
C-un dor de jar şi-un cuget ca de gheaţă,
El gândul bun goneşte cu dispreţ
Şi de la gândul rău îşi ia povaţă:
Ci de la el, cum să-şi ucidă,-nvaţă
Curatele simţiri, făcând să pară
Tot ce e hâd – frumos din cale-afară.

XXXVII

„Privirea cercetându-mi, temătoare –
Urmează el – m-a prins de mână, blând,
Să afle veste despre oastea-n care
Stă dragu-i Colatin, cel neînfrânt;
Din spaimă, ce culori s-au fost născând!
Când ruje pe poiene răsfirate.
Şi când poiene albe şi curate.

XXXVIII

Din mâna zăvorâtă-n mâna mea.
S-au strecurat fiori de spaimă, grei;
Ea, desluşindu-i, braţul mi-l strângea.
Nevătămat să-i spun că-i soţul ei.
Şi când i-am spus, Narcis n-avea temei
Surâsul de-i vedea, să se scufunde –
Iubindu-se pe sine doar – în unde.

XXXIX

Dezvinuiri, atunci, de ce să cat?
Toţi amuţesc, frumseţea când grăieşte
Cei mici îşi plâng măruntul lor păcat,
Iubirea-n inimi slabe nu vorbeşte:
Dorinţa paşii mi-i călăuzeşte.
Când steagul ei se-nălţă-n bătălie.
Fricoşii chiar se bat cu vitejie.

XL

În lături teama! Piară şovăirea!
Zbârciţii ani aşteaptă-i, cumpătare!
Şi inima-mi va asculta privirea…
Dă-nţelepciunii aspra cugetare;
Joc rolul tinereţii-nvingătoare.
Doru-i cârmaci. Frumseţea-i ţel: n-am teamă
Că luntrea mea de-un ţărm bogat se sfarmă”.



XLI

Cum grânele-s de ierburi năpădite,
Aşa-s, de pofte, blândele sfieli;
El se strecoară-ncet, pe nesimţite…
Nădejdi mârşave, gingaşe-ndoieli,
La fel slujind nedrepte rânduieli,
Îl cheamă deopotrivă-a’ lui porniri
Când spre-mpăcare, când spre cotropiri.

XLII

În cuget, sfântul chip al ei l-a pus;
Pe-acelaşi jeţ pe Colatin l-aşează:
Un ochi, privind-o,-l tulbură nespus;
Celalt, privindu-l cu privire trează,
Alături pe cei doi nu vrea să-i vază
Şi sfatul bun al inimii îl cheamă:
Ea, prihănită,-l duce la prihană.

XLIII

Lăuntrice puteri vin să-l ajute:
Supuse, pofta-i umplu, tot aşa
Cum orele se umplu de minute;
Nemăsurat sporesc trufia sa,
Plătindu-i bir cât nu se cuvenea.
De pofte ticăloase îndemnat,
El, rătăcit, porneşte spre-al ei pat.

XLIV

Se tras în lături grelele zăvoare
Dintre dorinţa lui şi-ai ei iatac;
Când ele cad înfrânte,-l mustră tare
Să cugete din nou pe hoţ îl fac.
Nici pragurile-n calea lui nu tac
Şi nevăstuica scheaună văzându-l:
Îl sperie, dar el şi-urmează gândul.

XLV

Se trag porţi îndărătnice deoparte;
Atuncea vântul, vrând să-l ţină-n drum,
Năvală dă prin zidurile sparte.
îi suflă-n faclă,-i zvârle-n faţă fum,
Şi fără călăuză-l lasă-acum;
Dar inima, cu dorul ei fierbinte.
Din nou văpaia faclei o aprinde.

XLVI

Şi facla, iscodind, dă la iveală
Mănuşa ei, şi-n ea un ac ascuns;
Luând-o el din ruji, fără fereală,
în deget acu-ndată l-a străpuns
Parcă zicându-i: „înapoi! De-ajuns!
Podoabele domniţei ne-ntinate
Nu ştiu de-aceste jocuri blestemate”.

XLVII

Opreliştile mult prea slabe sunt:
El n-a-nţeles ce-i spune fiecare
Şi crede că mănuşă, porţi şi vânt
Ar vrea să-l pună doar la încercare
Sau că-s la fel cu piedicile care
Ţin ceasu-n loc, minutele-ndemnând
Tot birul să-şi plătească, rând pe rând.

XLVIII

„La fel îi ies şi primăverii-n cale
Câteodată gerurile, spune,
Ca să-i sporească farmecele sale
Şi-al păsărilor ghiers mai lin să sune;
Cu chin plătim tot ce-i de preţ pe lume:
Stânci, hoţi, furtuni, potmoluri şi talazuri
Pândesc în drum bogatele barcazuri”.

XLIX

De tot ce şi-a dorit, de tot ce-a vrut,
De cerurile visurilor lui,
Îl mai desparte-o uşă, doar atât.
Şi în zăvor nici pic de vlagă nu-i;
Nelegiuire, pentru ce îi spui
Să-nalţe rugi spre cer, de parcă cerul
Păcatului cel greu i-ar fi străjerul?

L

În toiul sterpei sale rugăciuni,
Când cere de la veşnica putere
Izbândă-asupra fragedei minuni
Şi împlinirea gândului i-o cere,
Tresare: „Siluire-i a mea vrere;
Asemeni fapte nu-s deloc plăcute
Puterii care-aş vrea să mă ajute.

LI

Noroc, Iubire, zei să-mi fiţi, deci, voi;
Pe hotărâre vrerea mi-am clădit:
Iubirea-i foc topind al spaimei sloi,
Doar vis rămâne gândul ne-mplinit,
Păcatul greu prin milă-i izbăvit.
Al bolţii ochi se-nchide: ascund norii
Ruşinea ce urmează desfătării”.

LII

Zăvoru-l saltă mâna păcătoasă,
Genunchiu-mpinge uşa, să o spargă:
Hulubul doarme, de ereţi nu-i pasă;
Astfel, trădarea, neştiută,-aleargă;
Se teme-acel ce vede-un şarpe-n iarbă;
Dar ea, prin somn, defel nu bănuieşte
Că-n preajmă-al lui pinten o pândeşte.

LIII

Smintiţii paşi drept în iatac îl duc:
El vede patul ei neîntinat;
Perdeaua-i trasă, bâjbâie năuc.
Şi ochii-n cap se-nvârt neîncetat:
Trădarea lor simţirea i-a-ndemnat
Să dea poruncă mâinii să sfâşie
Un nor ce-ascunde luna argintie.

LIV

Cum soarele cu suliţi de văpăi,
Zbucnind din nouri, văzul nostru-l fură.
Astfel, orbiţi, clipiră ochii săi,
Când prin perdea deodată se-abătură
Lumini pe care ochii nu le-ndură;
De-aceea, poate,-ori poate de ruşine
El pleoapele închise strâns le ţine.

LV

În bezna-acestor temniţi de piereau.
Cum boala-şi află leacu,-ar fi văzut.
Cum Colatin şi soaţa-alături stau
în fără de prihană aşternut;
Dar se deschid, că soarta-aşa a vrut
Domniţei să-i omoare-uimirea sfântă.
Şi viaţă, bucurii să i le vândă.

LVI

Sub chip de trandafir, un pumn de crin
Lipseşte perna de o sărutare:
Ea se desparte-n două, ca de chin.
Două movile vrând o alintare,
Şi al ei cap ca-ntr-un mormânt răsare,
A vredniciei statuă, cioplită,
Să fie de nevrednici ochi cinstită.

LVII

Şi din culcuş, pe verdele lăicer,
Cealaltă dalbă mână se arată
Ca lăcrămioara-n iarba lui Prier,
De rouă nopţii din belşug udată;
în ochi îi stă lumina ferecată,
Pân’ ce din bolţi de umbră va ţâşni,
împodobind strălucitoarea zi.

LVIII

Se joacă-n păru-i răsuflarea blândă,
Desfăt sfios, sfieli desfătătoare.
Şi viaţa-şi scrie-n moarte-a ei izbândă
Şi moartea-n viaţa pururi muritoare:
în somn e mai frumoasă fiecare.
De parcă ura grea nu le desparte.
Trăieşte moartea-n viaţă, viaţa-n moarte.

LIX

încercănaţi cu-albastru, albii sâni,
Doi globi de fildeş – nesupusă lume
Ce ştie-un soţ, nu ştie alţi stăpâni,
Şi numai soţului i se supune.
Tarquin e-mpins de-o poftă fără nume,
Vrând tronul să i-l fure, tâlhăreşte,
Acelui ce cu drepte legi domneşte.

LX

La ce priveşte fără să se mire?
Ce-l miră, iarăşi, fără să poftească?
Aprinşi de a dorinţei rătăcire,
Prind ochii, de dorinţi, să ostenească;
Privesc într-o uimire nefirească
Obraji de nea şi trup de alabastru,
Şi vine-asemeni cerului albastru.

LXI

Cum leu-şi potoleşte crunta foame,
Biruitor, cu prada când se joacă,
Peste sărmanul suflet care doarme
Dorinţa amorţită el şi-apleacă.
Se domoleşte pofta, dar nu seacă;
Răscoala pentru-o clipă-năbuşind,
Pârjol în vine ochii-acum aprind.

LXII

Şi ele, sclavi fugari, cătând la jaf,
Oşteni cu sufletu-mpietrit în luptă.
Ce lasă-n urmă sânge, scrum şi praf,
Şi nu văd lacrimi, plânsul nu-l ascultă;
Sunt pline de trufia, lor cea multă.
Şi inima-n război, bătând, le cheamă,
Cetatea intră să le-o dea pe seamă.

LXIII

Iar ochiul, toba inimii l-aprinde:
Topazul oştii mâinii ei i-l trece:
Ea de-a’ trufiei fumuri se cuprinde.
Să-i cucerească ţara se întrece.
Spre pieptul gol ea pasul şi-l petrece
Se trage-a vinelor oştire iute,
Lăsând pustii rotundele redute.

LXIV

Spre tainiţa în care-a lor stăpână
A adormit, străjerii dau năvală:
Că e împresurată vor să-i spună;
Privirile-nfricate de răscoală
Ies, de sub gene-nchise, la iveală:
Cătând a tulburărilor pricină,
Orbite sunt de-a faclei lui lumină.

LXV

Acum vi-o-nchipuiţi cum s-a trezit
în crucea nopţii, somnul cum şi-l strică
Vreun strigoi crezând că s-a ivit;
îi tremur mădularele de frică,
Dar numai groază-i spaima ei adică:
Din somn pe negândite deşteptată,
Se dovedeşte spaima-ntemeiată.

LXVI

Înfăşurată-n mii de spaime zace
Şi tremură ca pasărea căzută;
închide ochii, dar atunci se face
Că-n preajmă-i vine-o stàfie urâtă.
Aceste umbre mintea le-ntărâtă.
Că ochii nu-i iau judecata-n seamă,
Şi-atunci i-aruncă-n bezne-adânci şi-n teamă.

LXVII

Şi către pieptul ei de fildeş moale,
Berbec nemernic – mâna lui se-abate.
Şi-aude dinăuntru cum, cu jale.
Sub meterezele împresurate,
Rănită, biata inimă se zbate;
El cu mânie-ascultă, nu cu milă,
Vrând să deschidă porţile prin silă.

LXVIII

Răsună vorba lui precum o goarnă
Către vrăjmaşa împietrită-n spaimă
Ce-n alb culcuş mai alb obraz şi-ntoarnă
Să afle-a larmei pricină şi taină;
El mâinile îşi mişcă,-abia îngaimă,
Să-i spună pentru ce, îl roagă ea,
El săvârşeşte-această faptă rea.
LXIX

Iar el: „Obrajii tăi o ştiu prea bine:
Văzându-i, albii crini albesc de ciudă,
Roşesc şi trandafirii de ruşine;
Obrajii-ţi, deci, vor face să se-audă
Că de-am pornit la lupta asta crudă,
Sunt ochii tăi de vină, numai ei
Te deteră-n vileag ochilor mei.

LXX

învinuirii tale îi voi spune:
Frumseţea ta capcană-a fost să fie,
Cuminte vrerii mele te supune,
Tu vrerii-mi pământească bucurie;
Luptat-am, deci, cu vrerea dată mie,
Dar când a-nfrânt-o dreapta-mi judecată,
Au întremat-o nurii tăi de-ndată.

LXXI

Văd jalea-n fapta mea cum stă pitită,
Cum apăra, ştiu, spinii zvelta floare,
De-un ac ştiu mierea dulce că-i păzită,
Le-am învăţat de mult pe fiecare;
Dar vrerea să le-audă nu e-n stare:
Privirea-i fărdelege, fărdeminte.
Dar frumuseţea ştie s-o alinte.

LXXII

Am cântărit în sufletu-mi, pe rând,
Ce rău aduc, ce chin, ce umilinţi;
Dar patima nu am putut s-o-nfrâng.
Să-mi pun în fiare apriga dorinţă;
Ştiu, vor urma şi lacrimi de căinţă,
Dispreţ, şi-nvinuiri şi duşmănie,
Dar mi-este dragă-a mea nemernicie”.

LXXIII

Zicând, roteşte spada lui tăioasă
Cum un erete se roteşte-n zbor
Şi-aripa-asupra păsării şi-o lasă
Ca umbra-ntunecată-a unui nor;
Sub fierul lui, de moarte-aducător,
Ea stă, precum sărmanele boghete
Sub clonţul ucigaşului erete.

LXXIV

El zice: „Desfătarea ta o vreau:
De nu, cu sila drum o să-mi deschid.
Şi-n patul ăsta viaţa o să-ţi iau;
Apoi, un sclav de rând o să ucid.
Cu viaţa ta şi cinstea-ţi năruind,
Culca-voi leşul tău pe braţul lui,
Jurând că dezmierdându-l te văzui.

LXXV

Ca ţintă a ocării se va trece
A soţului tău viaţă pân’ la moarte.
Şi neamurile fruntea o să plece,
Rodirea-ţi nume scârbav o să poarte:
Pieirea-ţi, izvodire-a ăstor soarte,
De-a pururi, peste veac s-o pomeni
În cântece şi-n pilde de copii.

LXXVI

De te supui, ţin taina, zice el:
Păcatu-ascuns e parcă ne-mplinit.
Un rău mărunt ajută-naltul ţel.
Şi spunem că-i tertip meşteşugit;
Veninul e în leacuri drămuit.
Astfel încât, cernută-n grijă mare.
Otrava lui aduce vindecare.

LXXVII

Deci pentru soţul tău şi pentru prunci,
Ascultă-mă: prin moartea-ţi nu cumva
Asupră-le ruşinea s-o arunci.
Mai rea decât a sclavilor dangà,
Decât un semn din naştere mai rea;
Că sunt urmarea firii-acestea toate.
Şi nu a mârşăviilor spurcate”.

LXXVIII

El se ridică-oprindu-se-o clipită,
Crunt basilisc cu ochiul ucigaş;
Iar ea, icoană-n veci neprihănită,
Hulub sub gheara şoimului zăcaş,
Ca-ntr-un pustiu înalţă rugi, abraş,
Sălbaticei, nelegiuitei fiare
Ce-i dete numai poftei ascultare.

LXXIX

Când peste lume cad cumpliţii nori
Şi-nalţii munţi în pâde-i înfăşoară
Urcă-adieri din hăuri uneori,
Vestind, cu răsuflarea lor uşoară,
Că-nveninaţii aburi or să piară;
Iar graba lui cuvântul ei opreşte:
Pluto ascultă,-Orfeu viersuieşte.

LXXX

Cotoi hulpav se joacă nemilos
Cu şoricelul tremurând sub gheare;
Iar foamea-i de zăgan nesăţios
Stârnită-i şi mai mult de-a ei purtare;
Şi inima n-ascultă-a ei rugare:
Mai tare-i pofta, cremenea se moaie
Sub necurmata lacrimilor ploaie.



LXXXI

Cere-ndurare-n van a ei privire
Ţintindu-i faţa lui neîndurată;
Suspine rup sfioasa ei vorbire
Sporindu-i gingăşia: câteodată
Rostirii-i schimbă-osânda-ndătinată:
Se frânge vorba: cine s-o priceapă?
Rosteşte două, una pân’ să-nceapă.

LXXXII

în numele lui Zevs cel preaslăvit
Al rangului şi al prieteniei,
Al lacrimii, al soţului iubit,
Al legii celei sfinte-a omeniei,
Al cerului puternic şi al gliei,
Să cate,-l roagă ea, a se supune
Doar cinstei, nu dorinţelor nebune.

LXXXIII

Ea-i spune: „Ospeţiei nu îi da
Asemeni preţ, atât de-ncrâncenat;
Izvorul ce te-adapă nu-l spurca;
Să nu strici ce nu poate fi schimbat.
Nici nu ţinti, că ţinta-i cu păcat:
Un vânător nu cată să doboare
O ciută, când nu-i timp de vânătoare.

LXXXIV

Fii bun! Prieten eşti cu soţul meu.
Tu eşti puternic: nu mă urgisi –
Capcane nu-mi întinde: slabă-s eu.
Nu pari a fi minciună: nu minţi!
Ca un vârtej, suspinu-mi te-o clinti.
Un geamăt pe-un bărbat de l-ar mişca.
Te mişte plânsul şi durerea mea.

LXXXV

Ci inima, ca valu-ntinsei mări,
Izbind în stânca rău-prevestitoare,
O moaie-n necurmatele mişcări;
Topită, piatra se preschimbă-n mare:
De nu eşti decât pietrele mai tare,
Te-ndupleca-vor lacrimile mele!
Deschide mila porţi de-aramă grele.

LXXXVI

Te-am ospeţit că-i semeni lui Tarquin:
Mânjit-ai chipul ce i-ai fost furat.
Cereştii oşti i-oi spune de-al meu chin
Cinstitul nume i l-ai întinat.
Nu eşti ce pari a fi cu-adevărat.
Nu pari ce eşti: un zeu, vlăstar crăiesc,
Căci domnii-s zei ce lumea cârmuiesc.

LXXXVII

De ce sădeşti desfrâu-n anii tăi?
Prea timpuriu el muguri o să lege;
De baţi de-acum ale ruşinii căi,
Ce-o să cutezi când vei ajunge rege?
Să afli dar: crăiasa fărdelege;
Niciun supus n-o uită niciodată
Nu poate fi-n ţărână îngropată.

LXXXVIII

Vrei dragostea să ţi se dea din teamă:
Din dragoste-s temuţi slăviţii crai;
Netrebnicii cu ei te-or şti de-o seamă
Când vor afla ce fapte săvârşeai.
Deoparte, deci, e potrivit să stai;
Sunt prinţii-ochean, cărţi, şcoli pentru norod,
Prin ei citesc supuşii,-nvaţă, văd.

LXXXIX

Ai vrea, deci, desfrânării să-i fii şcoală?
Ruşinea s-o citească,-ai vrea, în tine?
Ochean să-i fii ce scoate la iveală
Cum fărdelegii-i dai puteri depline.
Cinstind necinstea cum nu se cuvine?
Dojana aperi, lauda loveşti
Şi numele cel bun îl terfeleşti.

XC

Pe cel ce-ţi dete-n seamă stăpânirea,
Stai, stăpâneşte-ţi răzvrătita vrere!
Cu spada-ţi n-apăra nelegiuirea,
Când să-i ucizi prăsila ţi se cere.
Cum n-are cinul tău înalt putere,
Când să păcătuiască a-nvăţat
Din pilda ta netrebnicul păcat?

XCI

Cât de grozav păcatu-acesta pare,
Când se-oglindeşte-n vechile păcate!
Greşelile îşi vede omu-arare,
Le-năbuşe; doar crunte le socoate
Când le zăreşte-n fapta vrunui frate;
în mârşăvii ascunşi, vrea ochii, parcă,
De la păcatul lui să şi-i întoarcă.

XCII

întind spre tine mâna-n rugăciuni,
Nu spre nesăbuita-ţi desfrânare;
O, măreţie, vino din surghiun.
Alungă vorbele linguşitoare.
Şi zvârle dorul calp în închisoare!
De pâcla poftei ochii-ţi vei spăla.
Să-ţi vezi şi starea şi s-o plângi pe-a mea”.

XCIII

Răspunde el: „Umflat de stăvilar
Nestăpânitu-mi val nu dă-napoi,
Se sting lumini, s-aprinde-nalt pojar,
Şi-n vânt ard mânioasele văpăi.
Spre mare-aleargă râuri în şuvoi;
Plătindu-i bir puternicei stăpâne,
Apa-i sporesc, săratul gust rămâne”.

XCIV

„Eşti domn puternic, spune ea, eşti marea;
Se varsă în talazul tău, pe rând.
Necinstea, strâmbătatea, desfrânarea,
Puhoiul sângelui să-ţi spurce vrând.
De-or izbândi, te vor schimba curând.
Şi într-o baltă marea or s-o-ngroape.
Nu-i balta în genunea ta de ape.

xcv

Deci robii fi-vor regi, tu rob vei fi;
Tu nobil cazi, ei urcă-n josnicie;
Mormânt al tău, prin tine vor trăi;
Tu le iei scârba, ei a ta mândrie.
Cei mari surpaţi de cei mici să nu fie.
Pe-naltul cedru-un copăcel nu-l pleacă
Da-n umbra lui întreaga vlagă-i seacă.
XCVI

Să-ţi stea supus, deci, gândul ţi-l sileşte”…
„Destul! Nu mai ascult! El strigă,-ajunge!
Supune-te iubirii-mi; ura creşte.
Nu te dezmiardă, crâncen te străpunge;
Şi àpoi, în batjocură te-oi frânge
La vreun argat în pat o să te pui,
Să-mparţi, astfel, scârbava soartă-a lui”.

XCVII

Zicând, lumina calcă în picioare:
Desfrâul e-al luminii vechi duşman;
Ruşinea-n beznă dă să se-nfăşoare:
Loveşte, când e-ascunsă, mai avan.
Lupul sfâşie albul miel sărman
Ce plânge pân’ ce albul lui veşmânt
Pe buze-i culcă plânsul ca-n mormânt.

XCVIII

Tulpanul ei îi priponeşte strâns
Sub frunte vaietul îndurerat;
El faţa-şi răcoreşte-n al ei plâns
Ce din sfioşii ochi s-a revărsat;
Desfrâul prihăneşte dalbul pat
Pe care-n veci cădea-vor lacrimi grele
Ca petele prihanei să le spele.

XCIX

Un bun mai scump ca viaţa ea-şi pierduse;
El dobândise ce va pierde iar;
Prin silnice uniri sunt vrăji aduse.
Rodeşte-n bucurii un plâns amar
Din pofte calde reci ocări răsar.
Desfrâul fură cinstea cea cuminte,
Tâlharu-i mai sărac decât-nainte.

C

N-adulmecă ogarul ghiftuit,
Sătulul şoim nu urcă-n ager zbor:
Vânatul ce prin fire li-e menit
Deloc să-l fugărească nu mai vor;
Tarquin, hulpav, se-nfruptă-asemeni lor:
Se schimbă gustul gingaş în duhoare
Şi vrerea-n poftă rea, mistuitoare.

CI

Păcate cu acesta deopotrivă
Nu-ncap în necuprinsa-nchipuire;
Vărsând tot ce-a-nghiţit, ca o beţivă
îşi limpezeşte Pofta-a ei privire.
Să vadă sluta ei nelegiuire:
Trufaş, desfrâul ne-nfrânat goneşte
Pân’ ce-a trufiei gloabă poticneşte.

CII

Cu pasu-mpleticit, cu faţa trasă.
Posomorâtă, cu privirea grea.
Sleita poftă plânge, mincinoasă.
Cum cerşetoru-şi plânge soarta rea;
Trufaşul trup să-nfrunte Harul vrea,
Cerşeşte însă mila cea de sus
Când vede că desfrâul e răpus.

CIII

E doldora Tarquinus de păcat.
Plinind tot ce fierbinte şi-a râvnit;
Osânda astfel aspră şi-a chemat.
De-a pururi va rămâne osândit.
Cu-al inimii sfânt templu năruit,
în care-n cete, grijile se-adună
Să-şi vadă prihănita lor stăpână.

CIV

Ea spune că zidirile-i preasfinte
Le-au spart supuşii ei în răzvrătire,
Şi fapta lor mârşavă, fărdeminte,
I-a-mpins şi nemurirea în robie,
Încătuşând-o-n chin şi-n lâncezire:
Ea li-i stăpână încă, după lege.
Dar gândul ei pe-al lor nu-l înţelege.

CV

Biruitor robit, bogat sărac.
Furiş el piere-n noaptea-ntunecată,
Purtându-şi rana care, veac de veac,
De nimeni n-o să fie vindecată:
De chinuri prada lui e sfâşiată,
Povara desfrânării lui purtând,
Iar el povara unui culpeş gând.
CVI

Hoţiş, el ca un câine se târăşte;
Ea tremură-nfricată ca o mia.
El, mohorât, pe sine se urăşte;
Cu unghiile carnea-şi rupe ea.
Aleargă el, ud de-o sudoare grea;
Ea zace-n noapte, ne-ncetând să geamă;
Fugind, el stinsa poftă şi-o blesteamă.

CVII

El pocăit şi trist se-ndepărtează;
Ea, suflet părăsit, pe loc rămâne.
Adastă el a dimineţii rază:
Ea zorii vrea de-a pururi să-i amâne:
„Se-arată-n zori păcatul nopţii, spune,
Şi ochii mei nicicând nu învăţară
S-ascundă sub sprâncene-a lor ocară.

CVIII

Le pare că toţi ochii pot să vadă
Năpastele ce înşişi le-au văzut;
Vor, deci, ca bezna veşnică să cadă:
Păcatu-ascuns astfel rămâne mut,
Doar lacrimile-l fac de toţi ştiut,
Şi pe obraji adânc se sapă el
Cum apa tare sapă în oţel”.

CIX

Strigând, alungă somn, odihnă, toate;
Dă ochilor poruncă să orbească
Şi inima să-şi scoale, pieptu-şi bate:
O-ndeamnă pieptul să i-l părăsească
Şi într-un piept curat să se-oploşească:
Durerea ei mânia şi-o aruncă
Spre taina nopţii negră şi adâncă.

CX

„O, Noapte, chip de beznă şi gheenă,
Izvod al hulei şi al desfrânării,
A tragediilor cumplită scenă,
Genune de păcat, liman ocării,
Codoaşă, leagăn al neruşinării,
Tu, hrubă-a morţii, rea, uneltitoare,
Tâlhar de rând şi tainică trădare!

CXI

Mârşavă noapte, tu, cuibar al ceţii,
Pricină eşti a rănii mele-adânci:
Adună-ţi pâcla-n calea dimineţii,
Cu-al vremii crug în luptă să te-arunci;
Iar soarele de urcă-n cer, atunci
Cât încă nu a coborât din slavă,
Să-i ţeşi deasupra nouri de otravă.



CXII

îmbracă zorii-n putrede duhori
Şi fură-le curata răsuflare,
Întunecă-le-naltele lucori;
Când urcă-n pisc de cer slăvitul soare.
Trimite aburi groşi să-l înfăşoare;
Şi-n veşnic miez de noapte să aşeze
Lumina sugrumatei lui amieze.

CXIII

Tarquin e prunc al nopţii: de-ar fi noapte.
Crăiasa de argint şi-ar pângări.
Iar stelele, mânjite de-a’ lui fapte.
Prin sânul nopţii-n veci n-ar mai privi:
Astfel, părtaşi ai chinului mi-ar şti;
Dacă o-mparţi, e mai uşoară jalea,
C-un basm, hagiii-şi mai scurtează calea.

CXIV

Nu-i nimeni să roşească, deci, cu mine,
Clătind din cap, pe piept ţinându-şi mâna,
Umbrindu-şi ochi-amara lor ruşine;
Tânjind, rămân aici pe totdeauna,
Cu lacrimi de argint sărând ţărâna.
Cu gemete cuvintele-mi să-mbin,
Surpând clădirea bietului suspin.

CXV

O, noapte, horn cu fumuri necurate!
Obrazu-ascuns sub negrele-ţi mantii
Să nu-l laşi rana caznei să-şi arate
Să-l vadă-astfel iscoditoarea zi:
Păstrează-ţi mohorâtele moşii:
Păcatul săvârşit pe-al tău pământ
Aici e drept să-şi afle un mormânt.

CXVI

Să nu laşi ziua cea clevetitoare
Să desluşească, scrise pe-a mea frunte,
Cum se pierdu gingaşa ne-ntinare.
Cum fost-au jurămintele înfrânte;
Ea, ce-nţelesul slovei nu-l pătrunde,
Cu mare glas la toţi va da de ştire
Că mi-a citit păcatul în privire.

CXVII

Pe prunci o să-i ogoaie-a mea poveste,
De faima lui Tarquin vor tremura;
Retoriceşti găteli vor fi aceste:
Păcatul lui Tarquin, dojana mea;
Poeţi flămânzi de-ospeţe vor cânta
Spunând despre Tarquinus ce ruşine
Zvârlit-a-asupra unei Colatine.

CXVIII

Păstrează-mi bunul nume fără pată,
Aşa cum Colatin l-a îndrăgit;
Şi îndoieli de s-or isca vreodată,
Semn că o rădăcină-a putrezit,
Nu-i drept să fie, bietul, dojenit:
De-a mea-ntinare nu-i mânjit defel.
Cum fost-am eu curată pentru el.

CXIX

Ruşine-ascunsă, herb însângerat.
Chin neştiut şi silă negrăită
Pe fruntea-ţi, Colatin, s-au fost săpat:
Tarquinus vede rana cea cumplită;
Că-n pace, nu-n război e dobândită;
Rănitul rana nu şi-o desluşeşte:
I-o ştie-ades doar cel care-l răneşte.

cxx

O, Colatin, eu cinstea ţi-am pierdut,
Eu, ce-am fost cinstei tale visterie;
N-am miere, în bondar m-am prefăcut.
Şi-mi fură floarea verii din câmpie
Nemernicul tâlhar, cu silnicie:
O viespe furişată-n stup la tine
Sorbit-a mierea vrednicei albine.

CXXI

Port vina năruirii cinstei tale;
Dar l-am primit anume-n cinstea ta:
Venea din preajmă-ţi. Să-l alung din cale?
Dispreţul ar fi fost necinstea mea.
Şi-apoi, el de virtute îmi vorbea:
O, cum se-arată rele neştiute!
Când diavolul vorbeşte de virtute!

CXXII

De ce rod viermii ne-ntinata floare?
În cuib de vrăbii cucul ou-şi pune?
Broscoii spurca apa din izvoare?
Mocnesc răscoale-n gândurile bune?
Un rege legii lui nu se supune?
Dar nu sunt împliniri desăvârşite
De-un tir de praf să fie nemânjite.

CXXIII

Pe-unchiaşul ce-şi piteşte-arginţii-n ladă,
Podagra, junghiu-l chinuie amar;
Comoara ochii-i stinşi nu pot s-o vadă.
Stă ţintuit ca Tàntal, şi-n zadar
Al minţii rod şi-l strânge în hambar;
Cu niciun chip câştigul lui nu poate
Să-i ogoiască dorurile toate.

CXXIV

Comoara nu-l mai bucură deloc
Şi fiilor le-o trece prin diată
Ei, cu trufie,-şi bat de-avere joc:
Uncheşu-i slab, ei tari, şi-şi pierd de-ndată
Blagoslovita-avere blestemată;
Cu dulciuri, gustul rău să-l dregem vrem,
Dar se acresc în clipa când le-avem.

CXXV

Sub cer senin, furtuni cumplite urcă,
De ierburi rele-i floarea-năbuşită,
Şi-al mierlei cânt de-un şuier de năpârcă,
Meteahna rea virtutea dă s-o-nghită
Şi lucrul bun se pierde-ntr-o clipită,
Putând rău-îmbinata întâmplare
Să-i strice însuşirea, să-l omoare.

CXXVI

O, întâmplare, vina ţi-e grozavă:
Haìnului trădarea i-o-mplineşti.
Dai fiarei pradă oaia cea firavă.
Legi, cumpăniri, dreptăţi batjocoreşti,
Păcatului puterea i-o sporeşti.
Ascuns privirii, în chilie-l ţii
Pândind pe cei ce-n preajmă s-ar ivi.
CXXVII

Vestala vrei să-şi calce jurământul,
Şi focu-aţâţi ce-nmoaie cumpănirea.
Credinţă, cinste de ucizi de-a rândul;
Codoş murdar ce-aprinde răzvrătirea.
Smulgi laudele, semeni clevetirea.
Hrăpăreţ, trădător, tâlhar viclean.
Schimbi mierea în venin, râsu-n alean.

CXXVIII

Desfătu-ţi dat pe faţă-i doar ruşine,
înaltu-ţi cin e zdreanţă şi părere,
Ospăţul tău nu satură pe nime,
Pelin amar e vorba ta de miere;
Deşarta-ţi strălucire iute piere.
Când eşti atât de rea, împrejurare.
De ce cu sârg te-adastă fiecare?

CXXIX

Nu-l aperi pe acel ce dreptu-şi vrea,
Nu-l duci la cei ce pot să-i dea dreptate;
Strădaniei răgaz când îi vei da?
Dar inimii de chin încătuşate
Tămadă suferinţei necurmate?
Calici, şchiopi, orbi, ciungi mila ţi-o cerşesc.
Dar niciodată nu te întâlnesc.

cxxx

Bolnavul moare, doftoru-aţipeşte;
Orfanii plâng şi maşterii-ospătează;
Tămada zburdă, obrinteala creste;
Juzii petrec, vădana se căinează;
Prin tine, nimeni mila n-o să vază:
Desfrâu, mânie, pizmă, silă, moarte.
Tu le păstrezi ca foile-ntr-o carte.

CXXXI

De vin spre tine Cinstea şi-Adevărul,
în cale-oprelişti multe li se-arată,
Şi scump de tot îţi cumpără-ajutorul:
Păcatului i-l dai fără de plată,
Ce-ţi spune-auzi şi-i împlineşti îndată;
Spre mine Colatin ar fi venit
O dată cu Tarquin, dar l-ai oprit.

CXXXII

De-omor eşti vinovată, de minciuni,
De strâmbe jurăminte şi de mită,
De măsluiri, trădări şi prădăciuni,
Şi de incest, scârbavnică ispită;
Păcatul din fiinţa ta cumplită
Din prima zi a lumii nu se curmă
Pân’ la judeţul înfricat din urmă.

CXXXIII

O, Timp abraş, tovarăş nopţii slute,
Al grijilor, tu, sprinten olăcar,
Rob rău al bucuriei prefăcute,
Durerii strajă, relelor samar!
Creşti tot ce-i viu şi moarte-aduci în dar.
Timp schimbător şi purtător de rele,
Porţi vina morţii şi a vinei mele.

CXXXIV

De ce-Ntâmplarea, sluga-ţi credincioasă,
Odihna ce mi-ai dat-o mi-a trădat?
Norocul mi l-a alungat din casă
Şi cu-al durerii lanţ m-a ferecat?
Precum ţi-e slujba, să fi alungat
Vrăjmaşe uri, al lumii gând greşit;
Tu zestrea legiuită mi-ai răpit.

CXXXV

Slăvit eşti de-i împaci pe-aprinşii crai,
De-nsemni ce-i vechi cu-a’ timpului peceţi,
Făţărnicia în vileag de-o dai,
De scoli din somn senine dimineţi,
Făcându-i rău pe rău dacă-i îndrepţi,
De surpi palate-n aur poleite,
Şi prafu-aşterni pe turle strălucite.

CXXXVI

Dacă hrăneşti uitarea cu paragini
Şi statua de-i laşi pe viermi s-o roadă,
Al cărţii înţeles l-alungi din pagini
Şi de pe corbi laşi penele să cadă,
Usuci stejarii, creşti mărunta mladă,
Oţelu-l spargi lucrat cu meşteşug,
Fortunii-nvârţi ameţitorul crug.

CXXXVII

Pe fete le arăţi bunicii lor,
Bărbaţi din prunci şi prunci faci din bărbaţi,
Omori pe tigrul dornic de omor,
Prinzi inorogii, leii cei turbaţi,
îţi râzi de iscusiţii înşelaţi,
Când rodu-i bun, îi lauzi pe plugari,
Cu stropii mici spargi cremenile tari.

CXXXVIII

Atâta rău urzeşti cât eşti pribeag.
Şi să-l îndrepţi, din drum nu vii-napoi,
Dacă-ai întoarce o clipă într-un veac.
Prieteni ai avea atunci puhoi;
Dă-i tot ce-i iau datornicii cei răi;
De-ar fi un ceas din noapte să se-ntoarcă,
Furtuna-ar ocoli sărmana-mi barcă.

CXXXIX

Tu, slugă nelipsită-a Veşniciei,
În drum să-i scoţi ne-nchipuite fapte
Ce, toate, lui Tarquin prilejuri fie-i
Ş-afurisească-afurisita noapte,
Înspăimântat de umbre şi de şoapte,
Şi-n diavoli fără chipuri sa prefaci
în drumul lui tufişuri şi copaci.

CXL

Gemând, să se prăvale-n pat, trăsnit,
Când năluciri odihna i-o alungă,
De nenoroc să fie hăituit.
Şi nimenea de plânsu-i să nu plângă,
Şi să-l loveşti cu inimi tari, de stâncă,
Ca tigrii blândele femei să fie
Să dea năvală, crunte, să-l sfâşie.

CXLI

Dă-i timp zulufii aurii să-şi taie,
Dă-i timp să se blesteme cu glas mare,
Dă-i timp s-aştepte Timpul să-l ogoaie,
Dă-i timp să fie rob, fără scăpare,
Dă-i timp să ceară-un colţ de pâine tare.
Timp ca aceia ce trăiesc din milă
Să-i dea pomeni şi să le fie silă.


CXLII

Dă-i timp, de el nebunii haz să facă,
Dă-i timp, duşmani prietenii să-i fie,
Să vadă timpul cum nu vrea să treacă
în timpuri de restrişti; şi-n veselie
Ce iute trece: fă-l mereu să ştie
Păcatu-i de neşters cât e de greu,
Dă-i timp să-şi plângă timpul lui mereu.

CXLIII

Buni, răi, cu toţi te ştiu ocrotitor
Dă-mi timp să-l blèstem, lui sfat rău i-ai dat;
Pe hoţi i-ndemni să-şi teamă umbra lor,
Vrând viaţa să şi-o ia neîncetat;
Biet sânge biata mână a vărsat!
Ce poate fi pe lume mai mârşav
Decât un gâde-al unui mârşav sclav?

CXLIV

Mai josnică-i odrasla cea regească,
Râzându-şi de nădejdea-i legiuită.
Cei mai puternici pot să dobândească
Mai naltă slavă, ură mai cumplită;
Stă fapta rea pe-o treaptă strălucită.
Acum pierit-a luna-n neguri grele,
Dar pier mai lesne miile de stele.

CXLV

De-şi scaldă corbul aripa-n băltoacă.
Nu vede nimeni că-i mânjit cu tină;
Dar lebăda noroiul de-l încearcă
Se vede pata;-n bezna cea deplină
Se-ascunde sluga, regele-n lumină:
Pe bărzăuni nu-i bagă-n seamă nime:
Toţi văd cum zboară şoimu-n înălţime.

CXLVI

Ieşi, slugă-a celor proşti, tu, vorbă goală,
Zvon sterp, judecător fără putere!
Doar cum să-nfrunţi pe alţii-nveţi la şcoală;
Mergi să dezmierzi a tonţilor părere;
Fricosul ajutorul tău îl cere;
Pe iscusinţa ta eu nu pun preţ:
Nu legea cârmuieşte-acest judeţ.

CXLVII

în darn spre Timp, spre Noapte, spre-Ntâmplare
Şi spre Tarquin m-am îndreptat pe rând;
în darn îmi cert întruna-a mea purtare,
în darn mi-alung răufăcătorul gând;
Zadarnic, ca un fum, e-orice cuvânt;
E doar un singur leac, şi-l ştiu prea bine:
Mânjitul sânge să-mi slobod din vine.

CXLVIII

Sărmană mână,-ascultă-a mea poruncă:
Spre cinstea ta, mă scapă de ruşine;
De voi muri, păstra-vei cinstea încă;
Trăind, necinstea o s-o-mparţi cu mine.
Nu află sprijin doamna ta în tine:
Căci să-i loveşti duşmanul ţi-a fost frică.
Deci viaţa ta şi-a ei tu le ridică”.

CXLIX

Zicând, din aşternutu-i se scula,
Unealta morţii vrând s-o afle-acum:
Niciun casap unealta nu i-ar da,
Ca să-i deschidă răsuflării drum,
Ce piere printre buze, ca un fum,
Precum e fumul Etnei care arde.
Sau fumul care urcă din bombarde.

CL

„În darn trăiesc şi cat un chip ferice
Ca viaţa neferice să-mi închei;
Jungherul lui mă-nfricoşase, zice,
Tu, mâna mea, acum cuţitu-l vrei;
Eu cu credinţă-am fost între femei;
Aşa e şi acum. O, nu-i aşa:
Pe trup mi-a pus Tarquin pecetea sa.

CLI

De ce să-mi tem sorocul morţii mele?
Pierit-a ţelul vieţii mele, vai!
Prin moarte pata-aceasta să se spele.
Şi mârşăviei las mârşavul trai,
Şi-al faimei herb pe-al defăimării strai;
Comorile fiindcă sunt furate,
Să ard lădiţa-n care-au fost păstrate.

CLII

Coclitul gust al dragostei minţite,
O, Colatin, nu-ţi va fi dat să-l ştii;
Cu jurămintele-mi batjocorite
Iubirea ta eu n-o voi linguşi:
Lăstar corcit pe lume n-oi ivi;
Cel ce-a mânjit sămânţa ta curată
Nu s-o făli că roadei lui eşti tată.

CLIII

Tu n-o să-l vezi zâmbind cu tainic gând,
Râzând, cu alţii taina n-o să-mpartă;
Avutul tău, vei şti, n-am vrut să-l vând,
Ci el şi l-a furat de-aici, din poartă.
Iar eu, fiind stăpână pe-a mea soartă,
Nicicând păcatul nu-mi voi fi iertat:
Plăti-va morţii viaţa-al meu păcat.

CLIV

O, nu-ţi va fi otravă-a mea greşeală
Ce-n vorbe meşterite n-o-nfăşor,
N-o să-i vopsesc cumplita ei negreală
S-ascund catranul nopţii-ngrozitor:
Rosti-va gura-ntregul adevăr,
Din ochi ţâşni-vor, ca din stăvilare,
Să-mi spele vina apele vioare”.

CLV

Şi astfel Philomela îşi sfârşeşte
Duiosul cânt al nopţii-ncrâncenate,
Şi noaptea-n falnic mers acum păşeşte
Spre iadul hâd; prind zorii să se-arate
Lumină dând privirii însetate.
Domniţei negurate-i silă, însă;
Să se mai vadă-ar sta în noapte-ascunsă.

CLVI

Prin borţi pătrund iscoade de lumină,
Cu degetul părând că o arată;
Domniţa: „Ochi al ochilor – suspină –
De ce-mi stai în fereastră? Pleacă-ndată
Să hârjoneşti doar geana-nsomnurată.
Cu-al razei fier nu-mi pune semn pe frunte:
De-a nopţii faptă ziua nu răspunde”.

CLVII

Se gâlceveşte-astfel cu tot ce vede:
Durerea-i ţânc certàreţ, nătărău.
Pe toţi, de cum se-aprinde, îi repede.
E chinul vechi mai blând de felul său:
Răbdarea-l îmblânzeşte pe cel rău.
Dar altul, ne-mblânzit se-aruncă-n apă,
Dă mult din mâini şi de înec nu scapă.

CLVIII

Şi ea, zvârlită-n griji ca într-o mare,
Cu tot ce-i iese-n drum porneşte sfadă;
Cu orice chin vrea chinul să-şi măsoare;
Doar patima-i, din toate,-şi creşte mladă:
Rodeşte una, alta stă să cadă;
Durerea ei, ce-i câteodată mută,
Altcând din cale-afară-i de limbută.

CLIX

În zori aude pasărea cum cântă:
Gemând, ascultă dulcea ei zvâcnire;
Vrând voioşie,-n chin adânc se-afundă;
Cei trişti se sting în veselă-nsoţire,
Se simt mai bine cu cei trişti din fire:
Durerea află dreaptă mângâiere
Doar printre cei ce simt şi ei durere.

CLX

Tânjirea se-nzeceşte când vezi hrana;
Mori, de te-neci la ţărm, a doua oară;
Când leacu-l vezi, mai crunt te doare rana:
Durerea, vrând s-ajute,-i mai amară:
Talazul ei pe toate le-mpresoară,
De-i pui zăgaz, îneacă ţărmu-n valuri;
Când râzi de el, sfărâmă legi şi maluri.

CLXI

„Voi mierle, fluieratul vă-ngropaţi
în pieptul gol, sub pene, zice ea.
Deci, în auz fără de glas să-mi staţi;
Nu-şi vrea odihnă truda-acesta-a mea,
Cum gazda tristă-ospăţ voios nu-şi vrea;
Cei veseli vor miresme-ntr-al lor cânt,
Bocesc cei trişti când vremurile plâng.

CLXII

O, Philomela, tu, ce-ţi cânţi răpirea,
Crâng trist să-ţi fie păru-mi despletit;
Jilava ţărnă-ţi plânge ofilirea.
De plânsu-mi, plânsu-ţi fi-va însoţit,
Isonul să ţi-l ţin necontenit,
Despre Tarquin să-ngân un cântec eu,
Măiastro, tu, să cânţi despre Tereu.

CLXIII

Cum ţie cântul ţi-e iscat de-un spin,
Ţinându-ţi chinul treaz, şi eu la fel,
Vrând să m-asemăn ţie mai deplin.
De inimă-o să-mi rezem un oţel.
Şi ochii-mi de-or clipi, s-or stinge-astfel.
Cum lunecă, adică,-un cânt pe strune.
în inimi chinul nostru-o să ne sune.

CLXIV

Tu nu cânţi ziua: ţi-e ruşine foarte
Vrun ochi străin în preajmă să nu fie;
Ne-adastă un pustiu ascuns departe
Ce de arşiţă şi de ger nu ştie;
Jivinele-mblânzite or să vie,
Luând la tânguirea noastră-aminte:
Când omu-i fiară, fiara e cuminte”.

CLXV

Cum, căutând cărarea să le scape,
Stau ciutele în cumpănă-nfricate.
Scăparea însă nu le este-aproape:
Cărările aleargă-ntortocheate,
Cu sine însăşi ea-n restrişti se zbate.
S-aleagă moarte, viaţă, ce-i mai bine?
Păcat e moartea, viaţa e ruşine.

CLXVI

„Vai, ce urmează, spune, dacă mor?
Cu trupul meu biet sufletu-mi mânjit e;
Să pierzi o parte-ţi vine mai uşor
Decât pieirea totul de-ţi înghite;
O mamă-ajunge la-ncheieri cumplite:
Ucide-un prunc de-i fură moartea unul.
Din doi, nu va fi doică la nici unul.

CLXVII

Trup, suflet, mai de preţ din voi mi-e care?
Unu-i ceresc, celalt neprihănit;
Iubirea cui mi-e mai aproape oare?
Doar pentru cer şi soţ eu le-am păzit.
Ca bradu-nalt, de scoarţă jupuit,
Şi-a’ cărui suc şi cetini s-au uscat,
E sufletu-mi, căci scoarţa-i s-a luat.

CLXVIII

Gonită-i tihna, casa-i jefuită,
Cetatea e sfărmată-n bătălie,
Şi capiştea-i mânjită, prihănită
Şi-mpresurată de nemernicie;
Deci nicio fărdelege n-o să fie
De voi străpunge năruitul zid
Şi sufletului drum va să-i deschid.

CLXIX

Dar n-o să mor cât Colatin al meu
N-o şti pricina morţii-mi timpurii,
Jurând că-i va plăti, în ceasu-mi greu,
Acelui ce suflarea mi-o opri;
Tarquin spurcatu-mi sânge-l dobândi:
L-a pângărit şi pentru el se varsă,
Diata-i scriu cu slovă-n veci neştearsă.

CLXX

Jungherului lăsa-voi cinstea mea,
Că necinstitul trup el mi-l răneşte.
Şi cinstea viaţa necinstită-o ia
Când una moare, cealaltă trăieşte,
Şi faima pe-al ruşinii scrum va creşte:
Ucid prin moartea-mi crâncena-mi ocară
S-o naşte cinstea, sila de-o să-mi moară.

CLXXI

Dar ţie moştenire ce-o să-ţi las,
Stăpâne al pierdutei nestemate?
Mândria ca supusă ţi-am rămas;
Pilda mândriei îţi va da dreptate.
Să-ţi fie de folos Tarquinus poate:
De dragu-mi ia-l; îţi sunt prieten bun,
Pe mine,-al tău duşman, eu mă răpun.

CLXXII

Pe scurt, astfel diata îmi va scrie:
Las trupu-n ţărnă, sufletul în cer.
Las ţie, soţ al meu, a mea tărie.
Şi cinstea ucigaşului jungher,
Ruşinea-mi – celui ce-a făcut să pier,
Şi numele-mi – acelor ce-or trăi
Şi nu s-or ruşina când l-or rosti.

CLXXIII

Colaţiu,-ascultă această rânduială;
N-am vrut s-ajungi să mi-o auzi cândva:
În sânge ponegrirea mea se spală,
C-un bun sfârşit să mântui fapta rea.
Fii tare, slabă inimă a mea,
Şi mâinii te supune: când mori, moare.
Fiind, deci, amândouă-nvingătoare”.

CLXXIV

Când planul morţii-astfèl l-a ticluit,
Ea-şi zvântă-a ochilor mărgăritare
Şi slujnica şi-o strigă, răguşit;
Îi dă în grabă fata ascultare:
Că slujba vrea pe-arìpi de vânt să zboare;
Obrajii doamnei s-au topit cu totul
Precum sub soare,-n plaiul iernii,-omătul.
CLXXV

Stăpânei, ea sfioasă-i dă bineţe
Cu glas molcom, semn drept de sfiiciune;
Priveşte trist veşmântul bietei feţe
Şi jalea-adâncă-a bietei ei stăpâne.
Dar întrebarea-i fără glas rămâne:
De ce-i stau sorii-n noapte, amândoi,
Şi obrajii-s uzi de-ale durerii ploi?

CLXXVI

Cum ţărna-şi plânge soarele-n amurg
Şi-s ochi în lacrimi fragedele flori,
Din ochii-ncercănaţi ai fetei curg,
Neostoit, amarele plânsori,
Jelind ai doamnei sori scânteietori
Ce se cufundă-n mările sărate:
Sunt ochii fetei nopţi înrourate.

CLXXVII

Prin ţevi de fildeş, vasul de mărgean
Şi-l umplu-ncet făpturile frumoase:
Pe drept îşi plânge una-al ei alean,
Cealaltă nu vrea singură s-o lase.
Spre plâns ades femeile sunt trase,
Pentru durerea altora plângând
Îşi-neacă ochii, inima şi-o frâng.

CLXXVIII

Femeilor de ceară le e gândul,
Bărbaţilor din marmura cea tare;
Cu silă, vicleşuguri frământându-l,
În gând de ceară dânşii scriu tipare.
Deci ele nu-s de rău plămăditoare:
Cum ceara n-o învinuieşti că-i rea
Cel rău de-şi tipăreşte chipu-n ea.

CLXXIX

Femeile sunt netede câmpii
în care nu pot şerpii să se-ascundă;
Bărbaţii-s codri-adânci, cu tihării,
Cu peşteri unde fiare stau la pândă.
Printr-un cleştar vezi gâza cea plăpândă.
Ei şi-ascund vina în priviri semeţe.
Ci ele-o scriu cu slove prea citeţe.

CLXXX

Să nu învinui florile-ofilite,
Ci iarna aspră care le-a răpus;
Nu prada, ci acel care-o înghite
Osândei se cuvine-a fi supus:
Femeile, deci, vinovate nu-s:
Bărbaţii-s tari, femeile-s prea slabe:
Păcatului ajung prea lesne roabe.

CLXXXI

Stă pildă-ntr-a domniţei judecată,
Lovită greu de-a nopţilor dovadă,
Ţintind spre moarte; dar i se arată
Cum soţului i-aduce grea dosadă.
Primejdia e-a-mpotrivirii roadă:
Că spaima-ntregul trup l-a amorţit.
E trupul mort de toţi batjocorit.

CLXXXII

Răbdarea să-i vorbească-i dă poruncă
Icoanei plânsului cumplit al său:
„De ce, fetiţo, jalea ta adâncă
Revarsă lacrimi pe obrazul tău?
De vrea să-mi uşureze chinul rău,
Să ştii că nu-mi ajută al tău plâns:
De-i plânsul de-ajutor, e-al meu de-ajuns.

ClXXXIII

Dar spune-mi, când plecă (şi se opreşte
Cu un suspin adânc) Tarquin de-aici?”
„O, doamnă, dormeam încă, ea grăieşte,
Deci nepăsarea-mi voi învinui;
Dar vina astfel mi-o voi lămuri:
Mijea lumina zorilor abia,
Când m-am trezit şi el nu mai era.

CLXXXIV

A slujnicii-ndrăzneală de-i iertată,
Pricina jalei tale-ar vrea să ştie”.
„Tăcere! De-o voi spune încă-o dată,
Durerea mea uşoară n-o să-mi fie;
Nu-s vorbe pentru-această grozăvie,
Şi-un iad mai negru ca acesta nu-i.
Ce simţi să n-ai putere să şi spui.
CLXXXV

Cerneală să-mi aduci, hârtie, pană;
Nu, cruţă-ţi truda: uite, le-am găsit.
Un credincios de-al soţului meu cheamă
Să ducă-n goana mare, negreşit,
O carte la stăpânu-mi preaiubit.
De sârg să se gătească el de drum,
Că voi sfârşi scrisoarea chiar acum”.

CLXXXVI

Când fata pleacă, ea la scris se-aşează,
Dar, şovăind, se-opreşte pana-ades;
Chin, chibzuinţă-n luptă se-ncleştează,
Ce-i scris de cuget de durere-i şters;
E bont, prea-i oblu-al slovei înţeles.
Precum la porţi mulţimile se-ndeasă,
Şi vorbele ar vrea buluc să iasă.

CLXXXVII

Într-un târziu: „Preavrednice stăpâne,
Nevrednica-ţi soţie, preaplecată
Te cheamă cu adâncă-nchinăciune
(De-o s-o mai vezi, iubirea mea, vreodată);
Să vii să mă găseşti în grabă cată.
Mă las în seamă-mi, e cernit căminul,
Mi-e strâmt cuvântul, nesfârşit mi-e chinul”.

CLXXXVIII

Împătureşte-a chinului dovadă;
E dat durerii tari prea slab condei:
Cetind-o, Colatinus o să-i vadă
Durerea, nu şi-ascunsul ei temei.
Dar ea-n vileag nu-şi vrea greşeala ei,
Ca nu cumva bărbatul ei s-o ştie,
Până iertarea-n sânge ea-şi va scrie.

CLXXXIX

A pătimirii sale-agonisită
S-o risipi, la el când va ajunge;
Cu lacrimi şi suspine-mpodobită,
Năpasta ei cuvine-se s-alunge
Orice-ndoială-n jurul ei s-ar strânge:
Să şteargă pata, fapta doar e-n stare,
Nu vorba mâzgălită pe scrisoare.

cxc

Priveliştea-i mai tristă ca povestea.
Privirea-i a urechilor tălmace,
Spunând cum din durerile acestea
Durerea fiecărui parte-şi face;
Durerea neştiută însă, tace
Ca râu-adânc neauzit curgând,
Până ce-o răscoleşte-al vorbei vânt.

CXCI

Punând pecetea, scrie-acuma carte:
„Către stăpânul meu, în goana marc”.
Ea solului scrisoare-i dă s-o poarte
Aşa cum păsările ştiu să zboare
Când Crivăţul e gata să pogoare;
Că-i prea înceată graba-i, ea gândeşte:
Preamultul pe preamult îl îmboldeşte.

CXCII

Se pleacă slujitorul către ea,
Roşind smerit, spre dânsa ţintă cată
Fără cuvânt, din mână cartea-i ia
Neştiutor, în goană pleacă-ndată.
Cei ce-şi ascund purtarea vinovată
Cred că păcatul lor oricine-l vede!
El a roşit de-al ei păcat, ea crede.

CXCIII

Sărmanul sol (o ştie Domnul!) nu-i
Prea dăruit cu duh şi cu-ndrăzneală;
Grăiesc în fapte cei asemeni lui:
Cei care se fălesc cu-a lor iuţeală
Se dovedesc că spus-au vorbă goală:
Să pui – era al vremii obicei –
Nu pe vorbiri, ci pe priviri temei.

CXCIV

Ea de-nfocarea lui şi-aprinde teama
Când focul în obraji li s-a aprins.
Crezu că de Tarquin el şi-a dat seama,
Că bănuiala-n cuget i s-a-ncins,
Roşind cu el, privindu-l dinadins:
Văzând obrazul lui învăpăiat,
Gândi că-i iscodise-al ei păcat.
cxcv

Îi par domniţei clipele prea-ncete
Pân’ ce ştafeta va vedea cum vine;
În darn bătrânul timp vrea să-l desfete,
Că-i ostenit de plâns şi de suspine,
Aşa cum chinul ostenit de chin e;
încet ea cată-a se opri din plâns,
Că plânsu-acesta greu nu-i e de-ajuns.

CXCVI

Şi de-o icoană ea-şi aduce-aminte
Ce zugrăveşte oastea cea grecească
Stând Troiei lui Priamus dinainte
Prihana doamnei vând s-o pedepsească,
Semeţul Ilion să-l risipească.
Se vede-n zugrăveala ne-ntrecută
Cum ceru-nalt se pleacă şi-l sărută.



CXCVII

Cu viaţa asta să se-ntreacă pare.
La mii de lucruri jalnice dând viaţă,
Scriind cu pulberi lacrimile-amare
Ce pentru-un soţ ucis le varsă-o soaţă;
Din sânge urcă aburi ca o ceaţă:
Cenuşi pe ochii morţi prind să se-adune
Precum se stinge-n noapte un tăciune.

CXCVIII

Se văd cei care zidurile-aşează,
înăduşiţi, cu obrăzar de glod,
Şi alţii-n metereze cum veghează
Spre-a grecilor mulţime de norod.
Cu măiestrie zugrăviţi se văd
Şi ochii celui, ce din depărtare
Priveşte, prins de-adâncă întristare.

CXCIX

Şi limpede se văd în zugrăveală
Ai oştii falnici şi viteji fruntaşi;
Se vede-a celor tineri îndrăzneală.
Şi sunt pe-alocuri zugrăviţi cei laşi
Cum îşi târăsc tremurătorii paşi;
Ei seamănă cu toţii-atât de bine,
Cu-atâţi fricoşi pe care-i vede-oricine!

CC

Şi ce întruchipare fără seamăn
Pe chipul lui Aiax şi-al lui Ulise!
E scrisă inima pe-obrazul geamăn
Şi pe obraz purtările sunt scrise:
De ciudă, unul ochii şi-i tocise:
Privirea blândă-a celuilalt şi dreaptă
Mărturiseşte mintea-i înţeleaptă.

CCI

Se vede cuvântând uncheşul Nestor,
La luptă-nsufleţind, astfel, oştirea;
Şi cumpănirea mâinilor acestor,
Dezmierdătoare, farmecă privirea,
Şi parcă i se-aude şi vorbirea
Şi i se mişcă barba lui de-argint,
Suflarea-i parcă-o vezi spre cer suind.

CCII

De parcă sfatu-ar vrea să i-l înghită,
Mulţimea stă cu gura larg căscată;
Şi fiecare faţă-i felurită
De parcă de sirene-i fermecată.
Şi-nalţi, şi scunzi la fel de bine-arată.
Iar cei ascunşi în spate, chica-şi saltă,
Făptura lor să pară mai înaltă.

cciii

Un pumn de-o ţeasta zdravăn s-a proptit,
Şi o ureche îi umbreşte nasul;
Se trage-n lături unu,-năbuşit,
Strivit, parcă-şi ridică altul glasul.
Şi toţi deolaltă-i ţin mâniei pasul,
De vorbă nu mai ştiu s-asculte, parcă,
Şi să se taie-n săbii se încearcă.

CCIV

Şi câtă-nchipuire-aici s-a strâns,
Ce gânduri limpezi şi ne-nchipuite!
Pe-Achile-nfăţişându-l fu de-ajuns
Să-i zugrăvească armele-i călite;
Viteazu-ascuns, cu totul nezărit e:
O mână,-o faţă, un cap sau un picior
Pot zugrăvi întregul mai uşor.


CCV

Şi când, nădejde-a obştii, Hector pleacă
Pe lângă Troia greu împresurată,
Vin mamele voioase să-şi petreacă
Odrasla ce pornit-a să se bată:
Nădejdea lor ciudat e-nfăţişată,
Că-n luciul veseliei, vezi, adică –
Precum cocleala – umbre-adânci de frică.

CCVI

Spre Simois se scurge sânge-n valuri
Din mlaştinile crunte-a’ lui Dardan;
îşi umflă creasta, urcă peste maluri,
Şi-nfăţişând războiul cel avan,
Le rup, izbind în ele ca-n duşman,
Se trag ’napoi, în largi vâltori se-adună
Şi-mproaşcă ţărmuri-nalte cu-a lor spumă.



CCVII

Priveşte lung domniţa la icoană:
Să afle-un chip cioplit din jale cată;
De chin sunt multe prefăcute-n stană.
Niciunul nu cuprinde jalea toată.
Dar într-un colţ Hecuba i se-arată:
Bătrânii-i ochi pe Priam îl jelesc,
Când tălpile lui Pyrrhus îl strivesc.

CCVIII

Surpatul timp, frumseţea năruită,
Domnia spaimei, toate se-ntrupară
Pe faţa ei sub zbârcituri pitită:
Nimic nu-i din ce-a fost odinioară:
Şi adăstând senina primăvară,
În vine, înnegrit, albastru-i sânge
Vrea viaţa care-n trupul mort se strânge.

CCIX

Lucreţia, privindu-i umbra,-şi ia
Tipar durerii din acea durere
Ce numai plânsul drept răspuns şi-l vrea.
Zvârlind în dùşman vorbă grea, de fiere.
Nu-i zeu zugravul, deci n-avu putere
Să deie glas durerii ce nu iartă:
Domniţa cu obidă multă-l ceartă.

ccx

„Voiesc să plâng cu glasu-mi chinul tău.
Biată unealtă, zice, fără grai,
Să torn alin – lovind în Pir cel rău –
În rănile sărmanului tău crai:
Cu lacrimi sting al Troiei jărăgai:
Şi cu jungheru-oi scoate ochii răi
Ai grecilor, cumpliţi duşmani ai tăi.

CCXI

Iar târfei ce iscatu-le-a pe toate
În unghii o să-i sfârtec dalba faţă.
Paris, încins de pofte blestemate
Urgii adus-a-n Troia cea semeaţă.
Şi ochii tăi au dat urgiei viaţă:
Fiindcă le-au fost gazde, au pierit
Crăiasă, crai, fiică, fiu iubit.

CCXII

De ce păcatul unuia e dat
Mulţimilor năpastă să le fie?
Să ardă singuraticul păcat
Pe fruntea ce păcatul îl îmbie,
De chin cei fără vină să nu ştie;
De ce greşeala unuia să cadă
Asupra tuturor, cu grea dosadă?

CCXIII

Hecuba plânge, zace mort Priam,
Şi Hector cade, Troilus e stins,
Se zbat în sânge cei de-acelaşi neam
Şi se lovesc de moarte ne-nadins;
Pe toţi în moarte unul doar i-a-mpins;
Priam în frâu feciorul de-şi ţinea,
Nu-n foc, ci-n slavă Troia strălucea”.

CCXIV

Ea plânge-a Troiei zugrăvită jale,
Căci al durerii clopot e urnit
Doar de puterea greutăţii sale
Şi sună-a moarte,-apoi, necontenit;
Domniţa triste basme-a povestit,
Dând glas durerii zugrăvite, care
îi împrumută-a ei înfăţişare.

ccxv

Privirea-i spre icoană iar purcede:
Stingheră, doamna plânge îndelung.
Un chip de milă vrednic dânsa vede;
Pe care griji şi mulţumiri se strâng;
Ciobanii frigieni, văzându-l, plâng,
Spre Troia merg cu dânsul împreună;
Răbdarea lui durerea i-o înfrână.

CCXVI

E zugrăvit cu meşteşug, astfèl
C-ascunde răul sub un chip blajin;
Smerit şi liniştit priveşte el,
Întâmpinând durerile senin;
Roş, galben pe obrazul lui se-aţin;
Nu spune roşul de păcatu-i, însă,
Nici galbenul de spaima lui ascunsă.

CCXVII

Aşa precum un drac adevărat,
El îşi păstrează-o dreaptă-nfăţişare;
E-atât de bine răul pitulat
Că pizma însăşi bănuială n-are,
Minciunii meşterite dând crezare:
Şi-n zări senine-ntunecatul vânt
Mânjeşte cu păcat un chip preasfânt.


CCXVIII

Blajinul chip cu meşteşug e scris;
Că Sinon, cu minciuna lui vrăjită,
Pe-ncrezătorul Priam l-a ucis
Şi-a ars de tot cetatea strălucită;
Iar stelele, din zarea lor cernită,
S-au prăvălit, s-a spart oglinda lor
Ce le-oglindise chipul lucitor.

CCXIX

Ea desluşind acestea, l-a mustrat
Pe meşter că vrăjita-i măiestrie
Chipul lui Sinon altcuiva l-a dat;
Nu poate-ascunde-atâta mişelie;
Asemeni chip: şi doamna vrea să ştie
Pe-obrazul lui cum cinstea se adună
Şi crede că icoana-i doar minciună.

CCXX

Zicea: „Nu-s àstfel de făţărnicii”;
„Ascunse-astfèl”, se cuvenea să zică;
Dar de Tarquin atunci îşi aminti
Şi-n loc de „nu-s”, „ascunse”-a spus, adică
Pe „nu-s” îl uită şi îl schimbă, cică,
Rostind: „Nu-s”, însă chipu-acesta poate
Şi trebuie s-ascundă răutate.

CCXXI

„Cu meşteşug e Sinon zugrăvit,
îngrijorat şi întristat şi blând
(De trudă şi de chin parcă-i pierit);
Tarquin veni armat: vicleanu-i gând
Sub chip cinstit păcatul ascunzând:
Precum s-a încrezut Priam, aşa
Şi eu la fel, surpând cetatea mea.

CCXXII

Priviţi cum Priam ochii-şi umezeşte,
Văzând cum Sinon lacrimi calpe varsă;
O, Priam, vârsta nu te-nţelepţeşte?
Pe-ai tăi îi pierde lacrima lui stoarsă,
Să-ţi năruie-n pământ cetatea arsă;
De-al lui mărgăritar lucind sub pleoapă
Ţi-e milă: dar e strop de foc, nu-i apă.

CCXXIII

Urmări ciudate dracii-aduc din bezne:
În focu-i aprig Sinon, iată,-ngheaţă,
Şi-n ger, văpaia arde şi mai lesne;
împotriviri ce-ntregului dau viaţă
Şi pe nebuni i-aţâţă şi-i răsfaţă;
Priam se-ncrede-n lacrima ce-l vinde
Şi care-n apă Troia o aprinde”.

CCXXIV

Acum, mânia-n piept îi dă navală
Gonind răbdarea, nu o mai îndură,
Pe Sinon îl sfâşie-n zugrăveală
Că vede-n el mârşava secătură
Ce-i aprinsese negrăita ură;
Se-opreşte şi surâde-amar: „Sunt proastă!
Nu-l doare-această rană şi năpastă”.

CCXXV

Durere, râu-ţi umfli şi-l cobori,
Şi-n vremi de spaime vremea vrea să plângă;
I-e doamnei dor de noapte şi de zori,
Dar mult e pân’ la ele să ajungă;
În vremi de chin, o clipă-i vreme lungă;
N-adoarme chinul, dar se mişcă-alene,
Cei treji văd cum se mişcă-nceata vreme.

CCXXVI

Şi vremea trece, nebăgată-n seamă,
Cât ea vorbeşte-acestei zugrăviri
Ce din adâncă ispăşire-o cheamă,
Privind cu jale alte ispăşiri;
Durerea şi-o topeşte-n jeluiri:
Nu-i leac de tot durerii, dar e-alin
Când ştii că alţii poartă-acelaşi chin.

CCXXVII

Sosi-n răstimp trimisul ei cuminte:
Cu el, stăpânul său şi-ai lui tovarăşi;
Domniţa sta-n cernitele-i veşminte,
Dar ochii ce-au secat de lacrimi, iarăşi
Albastre curcubee adunară-şi,
Iar ceru,-ntunecatele-i izvoare
Vesteau din nou furtuni pustiitoare.

CCXXVIII

Spre ea, plin de mâhnire, soţul cată:
Privirea ei mâhnită i-a zărit,
De lacrimi îmbibată, dar uscată,
Pe-obrazu-i rumeneala i-a pierit.
Vrea să-i vorbească, dar a amuţit:
Prietenii ce-arare se-ntâlnesc
Despre norocul lor se iscodesc.

CCXXIX

El mâna văduvă de sânge-i ia
Şi-o-ntrebă: „Ce-ntâmplare neferice
Te-a-nfricoşat astfel, iubirea mea.
De-a izbutit culoarea să ţi-o strice?
Şi care ţi-e a tulburării price?
Destăinuieşte-ţi chinul şi dosada
Că poate-om şti să le aflăm tămada”.

ccxxx

Ea pulberii durerii îi dă foc
De trei ori, până-i pulberea aprinsă
Şi vrea să-i spună-amarul nenoroc,
Să-i spună cu sfială că-i învinsă
Şi cinstea-i de vrăjmaş că fost-a prinsă.
Iar Colatin şi nobilu-i alai
Cu luare-aminte-ascultă al ei grai.

CCXXXI

Şi lebăda, în cuibul ei de ape,
începe cântul tristului sfârşit;
Durerea morţii-n vorbe nu încape
Niciun păcat acum nu-i păsuit:
„Dureri, nu vorbe-n mine s-au ivit;
Sunt multe, am un singur glas: nu pot
Să-nşir în vorbe chinu-acesta tot.



CCXXXII

Deci glasu-mi doar atât va da de veste:
Veni pe-a ta moşie un străin
Şi s-a culcat pe pernele aceste,
Ce reazem frunţii tale se cuvin;
Şi nu poţi să-ţi închipui alt hain
Ce-asemeni silnicie-ar săvârşi:
Eu slobodă nicicând nu voi mai fi.

CCXXXIII

Fiindcă-n miezul nopţii de-ntuneric
Veni-n iatac, cu spada fulgerând;
Purta lumină viermele nemernic:
«Trezeşte-te,-mi strigă cu glasul blând –
Şi dragostea-mi primeşte sau, curând,
De nu, ruşinea o vei arunca
Asupra alor tăi şi-asupra ta.

CCXXXIV

De nu te vei supune poftei mele,
Să ştii că voi ucide un argat.
Apoi te-oi da pe tine morţii grele.
Jurând că v-am văzut când v-aţi spurcat
Şi, când vă desfătaţi în greu păcat.
Eu v-am ucis: şi-aceasta o să fie
Ocara ta şi veşnica-mi mândrie.»

ccxxxv

Eu tremuram şi ochii mei plângeau:
în pieptu-mi el jungherul şi-l propti,
Jurând că ascultare de nu-i dau,
Niciun cuvânt n-oi mai putea rosti,
Ruşine pe-al meu nume va rodi
Şi amintirea Romei o să poarte
Pe veci neruşinata noastră moarte.

CCXXXVI

Aveam vrăjmaş puternic, eu sunt slabă,
Slăbită încă şi de spaima crudă:
Călăul vorba mi-a ucis-o-n grabă
Ca nimeni la judeţ să nu m-audă;
Dând la iveală stacojia-i ciudă.
Jurat-a că privirea i-am răpit:
De-l furi pe jude,-omori pe osândit.

CCXXXVII

Iertarea spune-mi de-o s-o ştiu vreodată,
învaţă-mă să-mi aflu vreun liman:
Mi-e cugetul curat şi fără pată.
Deşi mânjit e trupul meu sărman;
Nu-i gându-mi siluit de cel viclean.
Ci stă fără prihană şi senin
în temniţa aceasta de venin”.

CCXXXVIII

Neguţătorului cu luntrea spartă
Cu glasul de dureri zăgăzuit,
Cu braţu-ncrucişat, privirea moartă
Pe buze-i urcă-un vânt de chin cumplit
Ce-n drumul lui cuvântul i-a oprit.
Ar vrea să glăsuiască; e-n zadar;
Dureri răsuflă,-n piept le trage iar.

CCXXXIX

Prin bolţi de pod se năpustesc talazuri;
Astfel, spre-ale mândriei lui izvoare,
Se-ntoarce, peste-a’ ochilor zăgazuri,
Acelaşi înspumat talaz pe care
Mânia îl mânase să coboare;
Precum un fierăstrău, mâhniri, suspin,
împing şi trag apăsătoru-i chin.

CCXL

Durerea-i negrăită ea-i ascultă;
Din crâncena-amorţeală îl trezeşte:
„Putere-mi dă mâhnirea ta cea multă;
Aşa cum ploaia-necul îl hrăneşte.
Durerea mea durerea ţi-o sporeşte;
Dar lasă, o durere-i de-ajuns,
De-ajuns doi ochi ce-s potopiţi de plâns.

CCXLI

De dragul celei ce ţi-a fost cândva
Lucreţia iubită,-ascultă bine,
Vrăjmaşului să-i dai pedeapsă grea;
Ne-obijduì pe noi, dar şi pe sine:
Pentru ce-am fost, ajută-mă pe mine;
E drept că-mi vii târziu într-ajutor,
Dar judele milos dă milei spor”.

CCXLII

Se-ntoarce-apoi spre ceilalţi cavaleri:
„Cinstite feţe, nu spun niciun nume,
De nu-i juraţi acestei mari dureri
Că mâna voastră o să mă răzbune;
Jurat-aţi că e rostul vostru-n lume
Să-nfrângeţi silnicii şi răutate
Şi să le faceţi doamnelor dreptate”.

CCXLIII

Atunci, toţi cei de faţă, rând pe rând,
Să-i dea domniţei ajutor se leagă,
Cum scris e într-al stirpei legământ,
Şi să rostească numele o roagă;
Dar ea durerea nu-şi spusese-ntreagă
„Să-mi spuneţi, zice ea, cum să se spele
Prihana-aceasta a făpturii mele.

CCXLIV

Din ce-i alcătuit acest păcat,
Născut fiind din silnică-ntâmplare?
Cu fapta rea să-mpac un gând curat,
Şi cinstea să-mi ridic din trista-i stare?
Cum aş putea să dobândesc iertare?
Izvoarele se curăţă de-otravă;
Dar eu, mânjită-n sila cea mârşavă?”

CCXLV

Spun toţi, c-a’ trupului prihane, însă,
Prin cugetu-i curat au fost spălate;
C-un trist surâs ea-şi pleacă faţa plânsă.
Răboj în care stau adânc săpate
Năpasta şi sortirea-i, ne-ndurate;
„Să nu-şi ia, însă, vreuna din femei,
Iertarea-mi drept iertării ei temei.”

CCXLVI

Suspină, parcă, inima ei frântă.
Al lui Tarquinus nume când l-aruncă:
„El, zice, el!”, şi doar atât cuvântă.
Cuvinte fără şir rosteşte încă
Şi-ntr-o suflare-ncepe-apoi să plângă:
„El! El călăuzeşte mâna mea
Să mă lovească, dându-mi rană grea.”


CCXLVII

Şi-n dalbu-i piept jungherul loc îşi face,
Scoţând din cuibu-i sufletu-ostenit,
Şi-i dăruieşte-astfel pierduta pace
Ce-n temniţa cu-otrăvi s-a risipit.
Şi norii duhul ei l-au moştenit:
Prin răni deschise, viaţa se desparte
Pe veci de veci de pământeasca-i soarte.

CCXLVIII

Stau Colatin şi-alaiul său, ca stana,
înfricoşaţi de-această faptă cruntă:
Şi tatăl ei, privindu-i ţintă rana,
Peste sărmanul trup al ei se-aruncă;
Ci Brutus trage din fântâna-adâncă
Jungherul ucigaş: în urmă-i sare
Şi cere, bietul sânge, răzbunare.

CCXLIX

Bolborosind, din pieptu-i se desparte,
încet, în două gârle stacojii:
Cuprinde-ostrovul cu câmpii deşarte
Al trupului lovit de silnicii,
Cu ţărmurile-i goale şi pustii;
La vale multe valuri limpezi vin,
Dar altele-s mâlite de Tarquin.
CCL

Din închegatul şi cernitul sânge,
O limpede licoare lăcrămează,
Şi pare că prihana ei şi-o plânge;
Dar chiar şi-n negrul sânge, plin de groază,
Se vede apa-ncet cum se aşază:
Şi sângele cel roşu-i ruşinat
De celălalt, mânjit şi-ntunecat.

CCLI

„Copilă, strigă vrednicul moşneag,
Vieaţa mea prin tine s-a pierdut,
Că scris-am chipu-n chipul tău cel drag;
Cum să trăiesc, când el s-a petrecut?
Sfârşitul nu prin mine l-ai avut.
Odrasla înainte de mi-o ia,
Odraslă n-am, eu sunt odrasla sa.

CCLII

Cum anii-mi tineri iar în tine urcă,
Oglindă spartă, mi-arătai ades:
A bătrâneţii descărnată hârcă
Acum din apa-ţi tulbure-am ales;
Din chipul tău l-ai smuls, am înţeles,
Pe-al meu; şi luciul ţi-ai clătit, astfel
Că pe acel ce-am fost nu-l văd în el.
CCLIII

O, Timp, te-opreşte-n calea ta şi piei,
Când netrăite vieţi astfel se rup!
Pe cel puternic, moarte, cum să-l iei
Când laşi să vieţuiască-un schilav trup?
Rămâne-albina tânără în stup;
Te scoală, fata mea, şi vezi-l bine
Pe tatăl tău murind, nu el pe tine”.

CCLIV

Tresare Colatin din vis: cu jale
îl roagă pe Lucreţiu loc să-i facă;
în sângele de gheaţă se prăvale
Şi spaimele în sânge şi le-neacă;
Cu ea în moarte-ar vrea să se petreacă;
Dar i-e ruşine: bărbăţia-i spune
Că moartea se cuvine să-i răzbune.

CCLV

A sufletului crâncenă durere
Pe glasul lui a pus de mult poprire:
El, mânios de silnica tăcere
Ce-ntârzie-a durerii izbăvire,
încearcă iarăşi vorba s-o prefire;
Dar slabă-i vorba şi neputincioasă
Şi pentru toţi rămâne ne-nţeleasă.

CCLVI

Şi-ntr-un târziu: „Tarquinus”, el rosteşte,
De parc-ar rupe-n dinţi cumplitul nume;
Şi vântu-acesta ploaie grea stârneşte,
Umflând durerea, valul ei în spume,
Pân’ se porneşte ploaia peste lume;
Deolaltă, fiu şi tată plâng urgia
Ce le-a ucis fiica şi soţia.

CCLVII

„E doar a mea!” el strigă într-un glas;
Temei destul niciunul, însă, n-are.
„E-a mea!” rosteşte tatăl. „Nu ţi-o las”,
Răspunde soţul. „jalea mi-e prea mare,
Dobânda ei s-o-mpart cu fiecare:
N-o plângă nimeni, doar a mea a fost.
Şi s-o jelesc, acesta-i al meu rost”.

CCLVIII

Zicea moşneagul: „Eu i-am dat vieaţă,
Iar ea o risipi aşa curând”. Şi Colatin:
„O, chinuri! Mi-a fost soaţă,
Şi-mi lua viaţa că i-am fost orând”.
„Fiică”, „Soaţă” se aud, umplând
Văzduhul larg ce viaţa ei le-ascunde:
Văzduhul „Fiică”, „Soaţă” le răspunde.

CCLIX

Iar Brutus, cel ce fierul i-l smulsese,
Ia pildă din durerea lor avană:
Şi-mbracă duhul în purtări alese
Şi nebunia-ngroapă-ntr-a ei rană;
Toţi îl ţineau că-i bun doar de hârjoană,
Cum lângă tronuri stau atâţi, de ştiu
Să spună fleacuri, vreun cuvânt duhliu.

CCLX

îşi leapădă, deci, haina lui pestriţă
Ce-i ascunsese cumpănita minte,
Şi celui ce-şi jeleşte-a lui domniţă
Rosteşte-aceste bărbăteşti cuvinte:
„Slăvit roman! Te scoală, ia aminte
Cum eu, necopt şi socotit nebun,
Ţi-aduc înţelepciunea pe drum bun.

CCLXI

Durerea leac durerii cum să-i fie?
Sau chinurilor – chinul, rana – rănii?
De ce să-ţi dai pedeapsă însuţi ţie,
Când soaţa el ţi-o-mpinse în pierzănii?
Doar ţâncii se alină cu jelanii;
Greşit-a soaţa ta: se cuvenea
Nu ei, ci lui să-i deie moartea grea.

CCLXII

Roman viteaz, să nu te pleci s-aduni
Moleşitoarea rană-a tânguirii,
Ci să-ngenunchi cu mine-n rugăciuni,
Pe zei trezindu-i: e-mpotriva firii
Să rabzi, ca ei, urgiile zidirii
(Chiar de la Roma noastră şi-ntorc mila):
Noi din cetate izgoni-vom sila.

CCLXIII

Şi-acum, pe Capitoliul cel sfânt,
Pe sângele ce-n darn s-a risipit,
Pe soarele mănosului pământ,
Pe-ale cetăţii legi ce le-am păzit,
Pe sufletu-i curat ce-a povestit
întregu-i chin, pe crâncenul pumnar,
Să răzbunăm sfârşitul ei amar”.

CCLXIV

Zicând, cu pumnul s-a izbit în piept,
Jungherul ucigaş l-a sărutat;
Pe ceilalţi i-ndemna să jure drept;
Ei ascultau cuvântul apriat,
Şi toţi deolaltă au îngenuncheat,
Rostind şi ei aceleaşi jurăminte
Ce le rostise Brutus mai-nainte.


CCLXV

Jurând să facă drept judeţ, au zis
Să ia al doamnei trup, şi în cetate
Să dea de veste cine l-a ucis.
De mişelie cine vinovat e;
Cu-nţelepciune se-mpliniră toate.
Şi toţi romanii hotărâră, deci,
Tarquin să fie surghiunit pe veci.

Finis






















Necinstirea Lucreţiei

Comentarii

Scris probabil între aprilie 1593 şi mai 1594 şi înregistrat oficial la 9 mai 1594. Poemul Necinstirea Lucreţiei (The Rape of Lucrece) a văzut lumina tiparului în 1594 într-o foarte corectă ediţie in-cuarto, retipărită încă de şapte ori până în 1640. Ca şi în Venus şi Adonis, dedicaţia e adresată lui Henry Wriothesley, Earl de Southampton.
Povestea Lucreţiei era bine cunoscută în perioada Renaşterii engleze datorită unui mare număr de lucrări dintre care următoarele au fost considerate surse mai mult sau mai puţin directe ale poemului shakespearian: Fastele, Metamorfozele (XV, 234) şi Tristele (VI) lui Ovidiu, o novella de Bandello, tradusă de Belleforest în Histoires Tragiques (1580). The Palace of Pleasure (Palatul plăcerii, 1566), în care William Painter a tradus din Historia (I, 57-60) lui Titus Livius, precum şi poemele engleze A Mirror for Magistrates (Oglindă pentru magistraţi, 1555-1587), The Complaint of Rosamund (Tânguirea Rosamundei, 1592) de Samuel Daniel şi The Legend of Good Women (Legenda unor femei bune, 1372-1386) de Geoffrey Chaucer.
Poemul este cu aproximativ o treime mai lung decât Venus şi Adonis. Iar elementul narativ de bază al celor 265 de strofe a câte 7 versuri decasilabice rimând ababbec („rhyme royal”) e la fel de diluat:
Frumuseţea Lucreţiei, soţia lui Tarquinius Collatinus, a stârnit poftele senzuale ale lui Sextus (fiul lui Tarquin, regele Romei). Acesta, prin ameninţări şi violenţă, o necinsteşte. Lucreţia cere atât soţului cât şi tatălui ei s-o răzbune, apoi se sinucide cu pumnalul. Tarquinii sunt alungaţi şi consulii îi înlocuiesc pe regi la conducerea statului.
„O formă digresivă de pseudonaraţiune”, Necinstirea Lucreţiei e alcătuită în cea mai mare parte din lungi monologuri (lamentaţiile Lucreţiei care ocupă mai bine de o treime din text, „dezbaterile” interioare ale lui Tarquin) şi dialoguri prolixe; iar descrierea tablourilor reprezentând asediul şi căderea Troiei însumează 200 de versuri.
Ca în Venus şi Adonis tema senzualităţii ocupă un loc central şi în Necinstirea Lucreţiei, cu deosebirea că în primul poem ea este tratată în spiritul comediei romantice, iar în aceasta din urmă, în spiritul tragediei, cum, de altfel, anticipase Shakespeare în Dedicaţia din Venus si Adonis când îi făgăduia lui Southampton că va scrie „o lucrare mai serioasă”.
Vom retine şi interpretarea lui J.W. Lever:
„Principalul scop urmărit de Shakespeare în Lucreţia nu a fost să zugrăvească portretul unei femei virtuoase sau să descrie un mare eveniment istoric, ci să arate felul cum se manifestă răul pe scară universală. Tema dragostei creatoare din Venus şi Adonis a fost înlocuită aici prin «patima în acţiune», vicioasă, distrugătoare şi tipizând forţele întunecate atât din om cât şi din natură”.
La fel ca şi în Sonete şi piese (Troilus şi Cresida, Poveste de iarnă etc.), „Timpul” e o altă temă fundamentală. Lucreţia îl apostrofează într-un număr de strofe, de pildă:
„O, Timp abraş, tovarăş nopţii slute,
Al grijilor, tu, sprinten olăcar,
Rob rău al bucuriei prefăcute
Durerii strajă, relelor samar!
Creşti tot ce-i viu şi moarte-aduci în dar
Timp schimbător şi purtător de rele,
Porţi vina morţii şi a vinei mele”.
(CXXXVI, versurile 925-931)
„Dacă hrăneşti uitarea cu paragini
Şi stàtua de-i laşi pe viermi s-o roadă,
Al cărţii înţeles l-alungi din pagini
Şi de pe corbi laşi penele să cadă,
Usuci stejarii, creşti mărunta mladă,
Oţelu-l spargi lucrat cu meşteşug,
Fortunii-Nvârţi ameţitorul crug”.
(CXXXVI, versurile 946-952)
Prilejul e „sluga Timpului”, şi „vina lui e mare” pentru că:
„Hainului trădarea i-o-mplineşti,
Dai tiarei pradă oaia cea firavă,
Legi, cumpăniri, dreptăţi batjocoreşti.
Păcatului puterea i-o sporeşti.
Ascuns privirii, în chilie-l ţii
Pândind pe cei ce-n preajmă s-ar ivi”.
(CXXVI, versurile 877-882)
Lucreţia osândeşte şi Noaptea, ca în strofa:
„O, Noapte, chip de beznă şi gheenă,
Izvod al hulei şi al desfrânării,
A tragediilor cumplită scenă.
Genune de păcat, liman ocării,
Codoaşă, leagăn al neruşinării,
Tu, hrubă-a morţii, rea, uneltitoare,
Tâlhar de rând şi tainică trădare!”
(CX, versurile 771-776)
Discutată pe larg este şi problema identităţii (v. caracterizarea Lucreţiei), precum şi cea a posesiunii.
În interpretarea lui Donaldson:
„O temă centrală în Necinstirea Lucreţiei este cea a caracterului precar al tuturor formelor de posesiune, materiale şi spirituale: frumuseţea, virtutea, fericirea, averea, dragostea şi, până la urmă, viaţa însăşi. /…/ Cu cât este mai perfectă posesiunea, cu atât mai fragilă este existenţa ei, cu atât mai vulnerabilă este condiţia ei. Tarquin doreşte s-o necinstească pe Lucreţia (sugerează Shakespeare) tocmai pentru că ea e atât de neprihănită… (în versurile 15-35) Shakespeare prezintă o secvenţă complexă de idei privitoare la subiectul posesiunii. Ultimii posesori ai «comorii» Lucreţiei, după cum reiese clar din pasaj, sunt «cerurile»; Lucreţia nu e decât «împrumutată» lui Collatin, care nu e conştient de adevărata valoare şi de finala amovibilitate a darului. La sfârşitul poemului Collatin şi Lucretius se ceartă copilăreşte pentru dreptul de a fi posesorii moartei Lucreţia şi de a o jeli cel mai mult:
«‹E doar a mea!› ei strigă într-un glas;
Temei destul niciunul, însă, n-are.
‹E-a mea!› rosteşte tatăl. ‹Nu ţi-o las›,
Răspunde soţul. ‹Jalea mi-e prea mare,
Dobânda ei s-o-mpart cu fiecare:
N-o plângă nimeni, doar a mea a fost,
Şi s-o jelesc, acesta-i al meu rost›.
(CCLVII, versurile 1793-1799)»”
Poemul e plin de momente dramatice (de pildă zvârcolirile Lucreţiei în ghearele lui Tarquin), precum şi de imagini, caracteristice fie pentru întregul poem, ca cele care se referă la conflictele dintre părţile trupului sau dintre trup şi suflet, la insurecţie şi revoltă „pentru a sugera dezordinea sexuală şi spirituală”, la „hoţie şi lacăte” ca să sublinieze tensiunile din societatea romană, fie pentru caracterizarea personajelor (q.v.).
în clipele premergătoare siluirii, Lucreţia e asemuită de Tarquin cu „un altar pur”, cu „lumina orbitoare a soarelui”, e „un monument de virtute”, „o margaretă de aprilie pe pajişte”, iar de-a lungul întregului poem el foloseşte imaginea „asediului” şi al unei „cetăţi asediate” (cu sinonime şi noţiuni conexe). Lucreţia însăşi se compară cu Hecuba (versul 1485, CCXIII) şi descrierea pe care, indirect, o face tablourilor despre Troia (CXCVII-CCXXIV, versurile 1373-1568) e frecvent raportată la propria ei suferinţă, ca în strofa de început a secvenţei:
„(Tabloul) Cu viaţa asta să se-ntreacă pare.
La mii de lucruri jalnice dând viaţă,
Scriind cu pulberi lacrimile-amare
Ce pentru-un soţ ucis le varsă-o soaţă;
Din sânge urcă aburi ca o ceaţă:
Cenuşi pe ochii morţi prind să se-adune
Precum se stinge-n noapte un tăciune”.
După părerea lui Dubrow – la care cred că ne putem ralia – „… două trăsături principale rămân constante în structura eroinei. Prima este că – asemenea lui Othello şi Desdemonei, personaje comparabile cu ea din multe puncte de vedere – Lucreţia trăieşte într-o lume a absoluturilor, a valorilor clare şi simple şi a pietăţilor statornice şi liniştitoare /…/.
/…/ crede în ideea că aparenţa oglindeşte într-adevăr realitatea: necunoscătoare a răului ca omul înainte de căderea sa în păcat, ea este încredinţată că frumosul chip al lui Tarquin trădează în mod necesar şi o comportare frumoasă. Cea mai revelatoare şi, din punct de vedere psihologic, cea mai clară manifestare a acestei deprinderi mentale este răspunsul ei imediat atunci când atacatorul i se arată în adevărata lui lumină:
«Te-am primit în casă sub înfăţişarea lui Tarquin.
I-ai împrumutat chipul ca să-l faci de ocară?
Mă plâng tuturor oştirilor din ceruri
Că i-ai nedreptăţit cinstea şi i-ai rănit numele regesc:
Nu eşti ceea ce pari, şi, dacă eşti acelaşi,
Nu pari ce eşti, un zeu. Un rege.»
(LXXXVI, versurile 596-601)”.
„A doua trăsătură dominantă a Lucreţiei este pasivitatea. Ca şi Venus, ea trăieşte într-o lume ai cărei locuitori vin şi pleacă întruna. /…/ Dar spre deosebire de Venus, ea… nu participă la mişcare; chiar dacă rătăceşte ca nebună prin casă. Ea nu o părăseşte decât scoasă afară. Imaginile asociate cu dânsa ne întăresc impresia de pasivitate e un fort,  un monument, un câmp deschis viermilor, versul 1247. /…/ Shakespeare tălmăceşte aceste implicaţii într-un pasaj care, pe de o parte, confirmă cu tărie imaginea tradiţională a femeii ca «vasul mai slab» şi, pe de alta, cu aceeaşi tărie, respinge condamnarea misogină asociată cu aceste noţiuni:
«Femeilor de ceară le e gândul.
Bărbaţilor din marmura cea tare;
Cu silă, vicleşuguri frământându-l,
în gând de ceară dânşii scriu tipare.
Deci ele nu-s de rău plămăditoare:
Cum ceara n-o învinuieşti că-i rea
Cel rău de-şi tipăreşte chipu-n ea.»
(CLXXVIII, versurile 1240-1246)”
Datorită pasivităţii, intransigenţa iniţială a absolutelor (ori... „alb”, ori „negru”) din caracterul Lucreţiei cedează; ea îşi pierde până la un punct identitatea, confundându-se cu Tarquin şi, în orice caz, devenind „un eu divizat”. Donaldson, înaintea lui Dubrow, exprimase nedumeriri cu privire la structura ei sufletească:
„... în ce măsură poemul lui Shakespeare se asociază cu «disputa» familiară referitoare la clasica Lucreţia – dacă poetul a dorit ca propria sa Lucreţia să fie văzută ca un portret pe de-a întregul admirativ sau în parte critic – este o chestiune total lipsită de claritate”.
În bibliografia de specialitate. Lucreţia shakespeariană este adesea comparată cu Lavinia din Titus Andronicus.
Tarquin, asociat cu imagini ca noaptea, lupii, bufniţele, vulturii şi păsările de pradă, e un personaj complex în prima parte a poemului, când se zbate „între conştiinţa îngheţată şi dorinţa arzătoare” (XXXVI, versul 247) asemenea lui Macbeth. Dar după ce săvârşeşte crima (şi personajul central devine Lucreţia), Tarquin e prezentat (mai ales în strofele XCIX-CIII) ca un om scârbit de nemernicia sa: „Această plăcere trecătoare zămisleşte luni de durere” (XCIX, versul 4), „Dorinţa beată vomită ceea ce a înghiţit” (CI, versul 3) etc. Or, aşa cum arată mai mulţi cercetători, procesul prin care trece Tarquin de la patimă la patima în acţiune şi apoi la repulsie nu este decât o amplificare a Sonetului 129. Altminteri, personajul rămâne în esenţă fidel trăsăturii sale caracteristice, egocentrismul, exprimat, printre altele, şi de abundenţa terminologiei şi imaginilor cu caracter militar.
Stilul poemului e încărcat, prolix, retoric, iar în afară de comparaţii şi metafore, tropul cel mai des folosit este antiteza.
Surprinzător pentru shakespeariologi, atitudinea lor critică faţă de Necinstirea Lucreţiei este într-o mare măsură convergentă.
F.T. Prince consideră că, privit în ansamblu, poemul este „un eşec”. Deşi cele două poeme sunt „complementare”.
J.W. Lever subliniază: „Cu echilibrul, claritatea şi apelul ei diversificat, Venus şi Adonis este un poem mai reuşit decât Lucreţia, excesiv de ambiţios, dar dezechilibrat”.
Ian Donaldson:
„În mod repetat poemul începe să analizeze natura unei situaţii morale dificile, pentru ca apoi să întrerupă analiza şi să ne abată brusc atenţia spre o metaforă dezvoltată, o tânguire sau o digresiune cu caracter de actualitate. Ca şi cele două personaje principale, poemul pare să examineze şi, alternativ, să abandoneze problemele, să dezbată şi să se plictisească de dezbateri”.
De aprecieri unanime se bucură prima parte a poemului, descrierea tablourilor despre Troia, pasajele în care Lucreţia se adresează Timpului, Prilejului şi Nopţii (v. citatele reproduse mai înainte), anumite strofe sau versuri.
Leon D. Leviţchi












Phoenix şi turtureaua
The Phoenix and the Turtle, 1601

Pasărea cu dulce cânt
Din Arabia pustie,
Ducă trista ei solie
Să răsune pe pământ.

Tu, ce negrele cohoarte
Le îndrumi cu glas dogit,
Friguri rele ai menit;
Stai de-acest alai departe.

Al clonţatelor norod
Să nu intre-n adunare:
Craiul vultur singur are
Drept să vină la prohod.

Şi, încinsă-n alb stihar.
Preot lebăda să fie:
Cântecul de moarte-l ştie
Şi-i va da întregul har.

Iar tu, corb cu aspru grai,
întristarea ta cernită
Creşte-n fiece clipită;
Printre bocitori să stai.

Cântul jalnic purcedea:
Deci iubirea a murit:
În văpăi s-au mistuit
Phoenix, dalba turturea.

O plămadă a-ncăput
Două dragosti apriate.
Despărţite,-ngemănate:
Numărul s-a fost pierdut.

Depărtate, nu desprinse.
Depărtări, dar spaţii nu
Între inime crescu:
Şi-n cei doi, minuni aprinse.

Dragostea sclipea-ntre ei;
Şi-au zărit atunci cei doi
Trupul cum le-ardea-n văpăi –
Ochii lui şi ochii ei.

Cum se-mpart, cum s-au pierdut?
Insul lui se schimbă-anume:
Firea-i una-n două nume,
Dar niciunul nu-i ştiut.

Gândul s-a uimit, văzând
Cum unită-i despărţirea,
Şi în doi cum una-i firea,
Doi şi unul sunt, pe rând.

Cată gându-atunci sa spuie:
„Dacă doi sunt unu-n lume
Dragostea e-nţelepciune,
însă-nţelepciunea nu e”.

Şi-ntr-un cântec proslăvi
Phoenixul şi turtureaua
Ce-au aprins iubirii steaua:
Coru-acestei tragedii.

BOCET

Adevăr, frumseţe vie,
Neîntinată gingăşie,
în cenuşi zac pe vecie.

Phoenix doarme-n cuib de moarte
Pe ea aripi prind s-o poarte
Către veşnicii, departe:

Odrăslire n-au rodit:
Nu vreun blèstem i-a lovit,
Neprihana i-a-nsoţit.

Stinsu-i adevărul sfânt,
Nu-i frumseţe pe pământ,
Amândouă moarte sunt.

Cei ce iar să-nveţe vor
Frumuseţe şi-adevăr,
Vină la cenuşa lor.
















Phoenix şi Turtureaua

Comentarii

Phoenix şi turtureaua (The Phoenix and the Turtle) a fost publicată iniţial fără titlu, ca a cincea poezie în culegerea Love’s Martyr, or Rosalin’s Complaint (Martirul dragostei sau Tânguirea Rosalindei, 1601) a lui Robert Chester (împreună cu două poezii de Ben Jonson, cu câte o poezie de Chester, Marston şi Chapman şi cu zece poezii anonime). În ciuda structurii metrice a „incantaţiei”, cu totul neobişnuită pentru Shakespeare (13 strofe de 4 versuri trohaice formate din 4 picioare şi rimând aaa) precum şi un „bocet” – 5 strofe de 3 versuri trohaice cu acelaşi număr de picioare dar rimând aaa), paternitatea dramaturgului este în general recunoscută: cartea a fost tipărită de P. Field (stratfordianul care editase Venus şi Adonis şi Necinstirea Lucreţiei) şi, pe de altă parte, se consideră că unele sintagme sunt caracteristic shakespeariene.
Critica poeziei, tot în general, este favorabilă. Mark van Doren consideră versurile „o capodoperă minoră”. M.C. Bradbrook apreciază „concentrarea şi simplitatea” poeziei, F.T. Prince, „prospeţimea limbii şi a imaginilor”, „sentimentele omeneşti profunde şi debordante”, „conotaţiile folclorice din adunarea păsărilor”, iar în altă parte vorbeşte despre poezia „pură”, asemănătoare cu cea din Ulalume de Poe şi conchide: „... frumuseţea poeziei stă într-o îmbinare a trăirii intense cu o fantezie aproape neinteligibilă. Această frumuseţe este inepuizabilă pentru că este inexplicabilă: şi este inexplicabilă pentru că este în mod deliberat iraţională, mai presus atât de raţiune, cât şi de natură şi împotriva acestora”.
într-o comunicare din 1976 Heinrich Straumann distinge trei grupuri principale de critici ai poeziei: cei care o consideră o alegorie personală despre împlinirea şi sfârşitul unei prietenii sau a unei relaţii de dragoste; cei care caută să situeze poezia în contextul convenţiilor genului, respectiv tradiţia „curţii dragostei”, Chaucer, bestiariile medievale, elegia, concepţiile platonice şi filosofia scolastică; cei care accentuează aspectele intelectuale şi tematice, mai ales tema unirii a două entităţi diferite dincolo de lumea realităţilor umane şi până la urmă văd în poezie un paradox concentrat exprimând înţelegerea de către poet a procesului poetic. Părerea lui Straumann este că lucrarea cuprinde un apel multiplu.
„Shakespeare se referă clar la perechea phoenix-turturică atunci când (în versul 51) aminteşte de «prietenii supremi şi aştrii dragostei», adică două valori ultime asociate cu frumuseţea şi adevărul/credinţa şi calităţile adiacente. Cei doi prieteni supremi dispar într-o flacără reciprocă: o sinteză a celei mai înalte valori estetice şi a celei mai înalte valori morale prin dragoste este posibilă numai ca un fenomen foarte trecător. În consecinţă, cineva poate fi numai «ori credincios, ori frumos» /…/
în afară de Sonete, tema aceasta apare cu limpezime într-un număr de piese, îndeosebi în dimensiunea ei existenţială, însă cu modificări considerabile. În piesele scrise înainte de 1601 un personaj feminin poate fi atât frumos, cât şi credincios, trăind fericit sau, dacă e sortit pieirii ca în cazul Julietei, poate crea bunăvoinţă în alţii. În piesele de după 1601 situaţia e diferită. În eroină există o doză de amăgire (Ofelia, Cresida, Helena, Isabella, Cleopatra) – sau, dacă este credincioasă şi frumoasă, o vor distruge forţele ostile (Desdemona şi Cordelia). /…/ Regăsim unirea numai în ultimele piese (Imomogena, Hermiona, Miranda) /…/”.
Leon D. Leviţchi













JELUIREA ÎNDRĂGOSTITEI
A Lover’s Complaint, 1609

i

Pe-un deal, a’ cărui peştere răspund
Zvonirilor din valea-nvecinată,
Sta sufletu-mi, odată, ascultând
Cum răsuna cântarea-ngemănată;
Mi se-arătase-o doamnă tulburată:
Scrisori, verigi de nuntă-n vânt zvârlea,
Furtuni-potop stârnind durerea sa.

II

O cuşmă-avea, din paie împletită.
Ce-obrazul i-l adăpostea de soare:
Părea că doar o urmă veştejită
Mai sta din gingăşia-nfloritoare;
Dar timpul n-apucase să-i doboare
Junia toată:-n zbârcituri se văd
Frumseţi ne-atinse încă de prăpăd.

III

La ochi ducea adesea un ştergar
Cu multe chipuri meşterit cusute.
Şi le spăla în valul cel amar
Ce-aduce-alin durerii ne-ntrecute
Şi-i desluşeşte glasurile mute;
Nedesluşitul vuiet de mâhnire
Da glas când gros de tot, şi când subţire.

IV

Când cerurile ţintuite-n stele
Privirea doamnei le lua drept ţinte.
Când spre pământ privirile acele
Ocheau precum nişte sărmane flinte;
Când se-aţinteau de-a dreptul înainte,
Când, jur împrejurul măsurându-l,
învălmăşeau priveliştea şi gândul.

V

Nici despletit, nici prins într-o cosiţă,
De nepăsarea mâinii spune părul;
De pe sub cuşmă-alunecă-o şuviţă
Pe lângă-obrazul ei, tânguitorul,
Iar altele-ntr-o plasă-şi ţin fuiorul
Ca-n temniţă aşteaptă-ascultătoare,
Dar tulburate sunt de nepăsare.

VI

Lua dintr-un paner, umplându-şi mâna,
Bobi de cleştar, de ambră şi de jad
Şi le-azvârlea-ntr-o apă, câte una;
Lua dobânzi de lacrimi largul vad:
Pomenile-mpăraţilor nu cad
în mâna celor ce-n nevoie pier:
Le iau cei care au şi-ncă mai cer.

VII

Şi cărţile priveam cum şi le rumpe
Şi le-azvârlea-n vâltoarea cea adâncă,
Verigi de aur şi de fildeş, scumpe,
Cum în mormânt de mâluri ea le-aruncă;
Şi cărţi cu sânge scrise vedeam încă,
în horbote legate şi-n peceţi,
Ce le fereau de-alin şi de blândeţi.

VIII

În lacrimi le scălda pe toate-acestea,
Le săruta şi se pornea pe plâns:
„O, sânge calp! Minciună ţi-e povestea,
Ce strâmbe mărturii în jur ţi-ai strâns?
Cerneala nu ţi-e neagră-ndeajuns!…”
Zicea, şi-n al mâniei sale foi.
Rupea pe rând făţarnicele foi.

IX

Un moş ce-n preajmă se găsea cu-o turmă,
Cândva un petrecăreţ ce-nvăţase
Petrecerile din oraş, şi-n urmă,
Văzuse cum se trec fără foloase
În vremea tinereţii firoscoase,
îndreptăţit de ani, a vrut să ştie
Pricina de durere şi mânie.



X

Proptindu-se-n bătrânul lui toiag,
Se-apropiè, lăsându-se devale,
S-o-mbie, milostelnicul moşneag,
Cu el să-mpartă nesfârşita-i jale:
Că din învăţătura vârstei sale
Alin putea să ieie şi poveţi;
Aşa-i făgada blândei bătrâneţi.

XI

„Părinte, ea zicea, cumva de crezi
Că anii mulţi obrazul mi-au brăzdat,
Să ştii că de-a’ durerilor grămezi,
Şi nu de vremi mi-e chipu-mpovărat;
O floare aş fi fost neapărat
Dacă-mi păstram iubirea mie doar
Şi altora nu le-o dădeam în dar.

XII

Vai mie! Întâlnit-am prea devreme
Pe-un tânăr cărui îi sortise firea
Iubirea să-mi culeagă, şi să cheme
Pe-obrajii lui fecioarelor privirea;
Pribeagă,-avea să-şi afle-n el iubirea
Sălaş statornic; şi venea oricine
în templu-acesta ei să i se-nchine.

XIII

Zulufii de mătase castanie
Cădeau în volburi dese pe-a lui gură.
Mişcaţi uşor de boarea ce adie.
Frumseţea o-ntrupa a lui făptură;
Vrăjiţi sunt toţi ce-aievea îl văzură:
Fusese scris pe-obrazul lui bălai
Tot ce gândim că s-ar afla şi-n rai.

XIV

Bărbia nu spunea c-ar fi bărbat,
Un puf de phoenix îi mijise-abia
Pe-acea urzeală-a chipului curat,
Mai moale decât moalea catifea,
Podoaba şi mai chipeş îl făcea:
Descumpănit, n-ai fi ştiut defel
De-i mai frumos cu puf sau fără el.

XV

Precum la chip, frumos era-n purtări
Şi fecioresc era curatu-i grai;
Dar de-l stârneau bărbaţii-n înfruntări.
Era ca vântul când April şi Mai
Se-nfruntă, ridicând furtuni pe plai:
Neliniştea, ce-i al juniei drept, se ştie,
Sub adevăr pitea făţărnicie.

XVI

Când călărea, toţi se mirau văzându-l:
«De la stăpân ia calul îndrăzneala.
Ce pas! Ce sărituri! Întrece vântul!
Şi ce supus în frâu îşi ţine fala!»
Şi se sfădeau să afle rânduiala:
Pe cal îl ţine omul în buiestru?
Pe om îl poartă calul lui măiestru?

XVII

La urmă, astfel, i se dădu dreptate:
Podoabele ce-n preajmă-i se-adunară
De firea lui sunt plămădite toate,
Dar nu şi cele câte-s în afară;
Cei căror ajutor voia să ceară
Nu îi sporeau averea: harul lor –
Venind spre el, primit-a mai mult spor.

xviii

Avea putere iscusita-i limbă –
Dovezi nenumărate şi-ntrebări,
Răspunsuri şi dreptăţi ce nu se schimbă,
Să le preschimbe ea de-atâtea ori;
Cuvântu-i, râsetele în plânsori,
Plânsorile în râs le prefăcuse,
Şi patimile le ţinea supuse,

XIX

Cum gândul tuturor l-a fost supus:
Bărbat, femeie, tânăr sau bătrân
Să-l poarte-n gând se bucura nespus,
Sau să-l urmeze-aşa, ca pe-un stăpân.
Vedea cum toţi, vrăjiţi, i se supun;
Vorbea şi singur îşi dădea răspunsul,
Şi ceilalţi ascultau supuşi de dânsul.
XX

Mulţi îi furau icoana cu privirea,
Voind să fie-al ochilor desfăt;
Astfel şi-aprind nebunii-nchipuirea
Şi câte-n ţări străine văd, socot –
Pământ, palate – că-s a’ lor de tot:
Să aibă desfătări, mai mult trudesc
Decât moşnegii ce le stăpânesc.

XXI

Şi-atât de multe, făr-a-l fi atins,
I se visau de-a pururea iubite:
Iar duhu-mi slobod, de dureri cuprins
(Doar eu i-eram stăpână, pasămite),
Pradă m-a dat puterii lui vrăjite;
Şi tinereţii meşterite, gându-mi
Floarea-mi zvârli, tulpina doar păstrându-mi.

XXII

Dar, àltfel decât cele-asemeni mie,
Sub vrerea lui şi-a mea eu n-am căzut:
Şi cinstea-a fost oprelişte să-mi fie.
Dând cinstei mele-al depărtării scut,
Cetăţi zideam, cu ziduri de temut:
S-au năruit… Şi calpul giuvaer
Şi-alintul lui sunt tinichea şi fier.

XXIII

Dar soarta rea pe cine-a-mpins pe fugă,
Punând trecute pilde la-ncercare?
Trecutu-n dam aceste pilde-ndrugă,
Cu vechi primejdii vrând să ne-nfioare;
Cât ţii c-un sfat, ce-i pururea-n mişcare?
Povaţa, la mânie, cât de iute
Ne face bonţi, când cugetu-l ascute!

XXIV

Nici sângelui dreptate ea nu-i face,
Silindu-l pilda altora s-o poarte,
Nu-i dă să-şi ia dulceaţa care-i place,
Ferindu-l, cică, de năpăşti şi moarte.
O, pofte, staţi de judecăţi departe!
Să guste, gusturile au tot dreptul:
«Pieri-veţi», le căinează înţeleptul.

XXV

Îl cunoşteam pe omu-acesta bine,
Ştiind ce planuri mârşave urzea,
Cum flori sădit-a în livezi străine,
Surâsul cum minciuna-i poleia;
Cuvântul lui – codoş şi zeflemea,
Şi-n grai, şi-n slovă – prunc nelegiuit.
De inimă era-n păcat plodit.

XXVI

Ştiind, păzeam cu grijă-a mea cetate;
M-a-mpresurat, grăindu-mi: «Ia aminte
La tinerele-mi zile-nlăcrimate!
Să nu te temi de-a’ mele jurăminte
Cum nu rostit-a nimeni mai-nainte!
La praznicul iubirii-am fost chemat.
Dar eu pe nimeni n-am poftit vreodat’.

XXVII

Şi-acest prealesne de văzut păcat
S-a plămădit din pofte, nu din gând.
Nici din iubire. Fapta l-a purtat
Unde nimic nu-i drept şi nu e blând;
Ocară dobândi, ocară vrând.
Şi mie mi-a lăsat ocări puţine,
Că mi-a sorbit ocara mea în sine.

XXVIII

Niciuna, deci, din câte-am întâlnit
N-aprinse, astfel, al inimii pojar.
Nici dorurile-mi nu le-a-nlănţuit,
Nici vraja tihnei nu mi-a dat-o-n dar:
Eu le-am rănit, n-am fost atins măcar;
Ţinut-am alte inimi să-mi slujească
A inimii făptură-mpărătească.

XXIX

Drept bir plătit-au gingaşele-nvinse
Rubine roşii, albe mărgărite,
Crezând că patimile lor nestinse
La fel mi-au dat sfieli, dureri cumplite,
în purpură şi-n alb învăluite,
Sfieli şi spăimi ce tabăra-şi întind
în inimi şi în lupte se aprind.
XXX

Şi iată-le şi-a’ părului comori:
Cu drag li-e auru-n cosiţe strâns;
Şi l-am primit în dar de-atâtea ori.
Şi m-au rugat să-l iau, şi-ades au plâns.
Şi pietre scumpe mi-au adus, de-ajuns.
Şi-au scris meşteşugită stihuire
Sporind a giuvaerelor lucire.

XXXI

E adamantul limpede şi tare,
Citeşti în el ştiutele-nsuşiri;
Smaragdul proaspăt e la-nfăţişare
Şi dă putere stinselor priviri;
Safiru-adună-a’ cerului luciri;
Opalul felurite umbre-mbină:
Podoaba-n stih surâde şi suspină.

XXXII

Şi firea m-a certat că-ntru risipă
Pierdut-am darul dorului; mi-a spus
Că le-am zvârlit podoabele în pripă,
Că m-au înfrânt, dar eu nu m-am supus;
Deci ţie doar jertfiri voi fi adus.
Că tu sfârşit şi început îmi eşti,
Altar de sunt, dar tu mă ocroteşti.

XXXIII

întinde mâna: cumpeni de văzduh
Uşor îi saltă dalba ei povară!
Scumpeturile ia-mi-le: un duh
De-oftat fierbinte, vezi, le înfăşoară;
Eu te slujesc, ţi-s preot: aşadară,
Tot ce-am avut adaug averii tale
Şi toate câte am primit, tu ia-le.

XXXIV

O maică preacucernică pe-acestea
Mi le-a trimis: din cin înalt era,
De darurile ei se duse vestea,
Alaiul curţii însă nu-l iubea,
Căci duh de stirpe-naltă o-ndrăgea;
Era de gheaţă: a plecat departe
Să afle-astfel iubirea făr’ de moarte.

XXXV

De ceea ce nu ai, cum să te lepezi?
Cum poţi supune-un chin ce nu te-ncearcă?
La case fără ziduri zidind lespezi,
Să-ntreci pe cel ce nu vrea să te-ntreacă?
Vitează ea se socotea, de parcă
Putea fi mândră că-i nevătămată.
Că, stând deoparte, n-a vrut să se bată.

XXXVI

Mi-e lauda, mă iartă, pe dreptate:
De când m-a întâlnit a ei privire.
Mi s-au supus puterile ei toate;
Să fugă-ar vrea acum din mânăstire.
Şi nu-n credinţă crede, ci-n iubire.
Ispita înfrângând-o,-a fost călită:
Vrea totu-acum să ducă-ntru ispită.

XXXVII

De-a ta putere vorba mea să-ţi spună:
Din inimile-nfrânte s-au desprins
Pâraie care-n râul meu se-adună
Şi râul e de-oceanul tău cuprins;
Eu le-am supus, tu însă m-ai învins.
Izbânda să-ţi slăvim cu toţii, deci:
Iubirea-i leacul inimilor reci.

XXXVIII

E semn, de-am fermecat-o, că-s puternic,
în rugi trăia fecioara-ntre fecioare,
Dar şi-a călcat cuvântul ei cucernic
Când ce-a văzut a prins s-o împresoare.
Dezlegi, iubire-atotbiruitoare,
Făgadă,-ndatorire, legământ.
Că tu eşti totul, toate-n tine sunt.

XXXIX

Când pleci la oaste, cum mai poţi s-alegi,
Din pildele-nvechite,-nvăţătură?
Încinsei vreri, avere, rude, legi
Şi faimă,-i par prea reci şi nu le-ndură;
Ruşine, datini, judecăţi căzură:
Iubirea-i pace, îndulcind în chin
Al spaimei şi-al durerilor venin.
XL

Şi câte inimi am robit vreodată
Acum privesc la inima-mi, plângând.
Şi jalbă îţi trimit, însângerată:
Să-ţi laşi cetatea care m-a înfrânt.
S-asculţi cu îndurare-al meu cuvânt
Şi sufletu-mi s-asculţi: ţi s-a-nchinat
Cu jurământ pe veci nestrămutat.»

XLI

Şi coborându-şi umeda privire,
El o aduse-n dreptul feţei mele:
Pe-obraji se revărsau fără oprire
Pâraie de mâhnire şi de jele,
Frumseţi luând din malurile-acele;
Se-mbracă trandafirii în cleştare
Şi-n ape ard sub roşii stăvilare.

XLII

O, Doamne sfânt! Ce iad vrăjitoresc
În crugul unei lacrime se-ascunde!
Dar, când din ochi şuvoaiele pornesc.
Şi piatra prinde-n valuri să se-afunde
Şi piepturi reci se înfierbântă-n unde;
La fel iau foc, la fel îngheaţă-aci
Sfiala rece-aprinsele mânii.

XLIII

Cu meşteşug e doru-i plăsmuit:
Topi în lacrimi dreapta-mi judecată;
Mi-am smuls veşmântul meu neprihănit,
Straja-nţeleaptă mi-o gonii de-ndată;
Precum eu lui, el mie mi se-arată,
Dar lacrimile lui, fără tăgadă,
Venin îmi sunt, a’ mele-i sunt tămadă.

XLIV

Lăuntrica-i plămadă neştiută,
Vicleană-şi ia ciudate întrupări:
Al râului suspin îl împrumută.
Şi-al sfiiciunii foc şi clătinări;
Alege-ale minciunilor cărări,
Măscara-l rusineză, plânsu-l doare
Şi-l clatină vederea-ntristătoare.

XLV

Nu-i inimă prin preajma lui să treacă
Şi grindina-i să nu o fi atins;
în straiul bunătăţii el se-mbracă.
Sluţind pe toate câte le-a învins,
Zvârlind ce-a vrut să aibă dinadins:
Când inima-n desfrâu i se răsfaţă,
Slăveşte ne-ntinările de gheaţă.

XLVI

Pe dùşman, ascunzându-i trupul gol,
Cu-al farmecelor văluri l-a-nvelit;
Ca un heruv, ispita da ocol
Şi neştiinţa ei i s-a jertfit:
Ce tânăr nu s-ar vrea astfel iubit?
Acestea toate, vai, m-au doborât.
Dar le-aş voi din nou, de la-nceput.

XLVII

Voi, ochi, vă umeziţi ca-n boală grea.
În silă-i zbori din suflet, fulgerare.
Tu, jar, arzi mincinos pe faţa sa,
în pieptu-i găunos te-aprinzi, suflare.
Pe alţii-i strâmbi, să pari a lui, mişcare;
Prin voi va fi minţită încă-o dată
Aceea ce-n căinţă stă plecată”.

PELERINUL ÎNDRĂGOSTIT
The Passionate Pilgrim, 1599

I

Când jură că vorbeşte-adevărat.
Eu ştiu că minte, dar îi dau crezare;
Să creadă ea că-s tânăr. Ne-nvăţat
Cu iscusinţa lumii-nşelătoare!

Zadarnic bănuind că-i par un june –
Deşi-mi cunoaşte anii după păr –,
Mă-ncred minciunilor ce mi le spune
Şi amândoi fugim de adevăr.

De ce nu-mi zice că-i o mincinoasă
Şi eu de ce nu-i zic că sunt bătrân?
O, dragostei de adevăr nu-i pasă –
Şi anii, când iubim, nespuşi rămân!

De-aceea eu o mint şi ea mă minte.
Căci prin minciuni iubirea-i mai fierbinte.

II

Doua iubiri îmi sunt alint şi chin.
Ca două duhuri inima mi-o suna:
Un înger bun – bărbat cu păr galbin.
Şi-un înger păcătos – femeia brună.

Vrând să mă ţină-n iad, femeia rea
Îmi duce bunul înger în ispită
Din sfânt să-l facă diavol, ca să-i ia
Candoarea cu mândria ei cumplită.

De-o fi acuma drac, cine s-o spună?
Nici eu n-o ştiu, dar bănui tristul salt:
îndepărtaţi, sunt prieteni şi-mpreună;
Deci îngerul e-n iadul celuilalt.

Dar n-am s-o ştiu decât în clipa rară
Când rău’-l va lăsa pe bun afară.

III

Au nu rostirea-ţi ochilor, cerească,
M-a îndemnat să-mi calc cuvântul dat?
În stare cine-i să se-mpotrivească?
Nu mă certa prin tine de-am trădat.
Femeie-i cea pe care am minţit-o;
Zeiţă eşti: nu te-am putut minţi;
Cuvântu-mi ţărnă-i, tu eşti cer, iubito,
Tămadă deznădejdii o să-mi fii.
Cuvântul mi-e suflare, abur doar.
Feste ţărână, soare, urci lumina.
Cuvântu-l sorbi în trupul tău de jar;
De-l calc, înseamnă doar a ta că-i vina;
Şi de-i a mea, mai prost ca proştii sunt.
Să nu-mi dau pentru rai, un biet cuvânt.

IV

Gingaşa Citeree, la izvor
Cu-Adonis, preafrumosul tânăr stând,
îl dezmierda cu ochii plini de dor:
Asemeni ochi pe lume nu mai sunt.
Îi mângâia auzul cu poveşti
Şi cu-al ei farmec văzu-i mângâia,
Şi, atingându-l, mâinile-i cereşti
Primejduiau neprihănirea sa.
Nevârstnici, anii lui n-au priceput
Sau darurile nu-i primiră poate:
Să muşte din momeala ei n-a vrut
Şi-n râs luat-a darurile-i toate.
Pe spate ea se lasă-ncetinel,
Nătâng si îndărătnic, fuge el.

V

Iubirii cum să-i jur? Să mint ea mă sili;
Credinţa o să-mi ţin, frumseţii de-o voi da:
Mă mint pe mine, dar statornic îţi voi fi:
Stejar e gândul meu, răchită-n calea ta.
La frunza lui privind, în ochii tăi i-ai strâns
Desfătul minunat ce-n ei se desluşeşte:
Ştiinţa de e ţel, te ştiu şi e de-ajuns;
O, cât e de-nţelept un grai ce te slăveşte!
Cei ce te văd şi nu-s vrăjiţi sunt prea nătângi:
Că eu am fost vrăjit, de slavă vrednic sunt;
Porţi fulgerul lui Zevs în ochi, şi-n glas îi strângi
Grozavul tunet: dar le schimbi în jar şi-n cânt.
Cerească precum eşti, să-mi ierţi că-ţi preamăresc
Frumseţea ta din slăvi în graiu-mi pământesc.

VI

Se zvântă-n soare zarea-nrourată
Şi turmele la umbră se alung’,
Când Venus, de iubire-ncătuşată,
Pe-Adonis îl adastă îndelung
Pe malul unui râu, sub o răchită.
Sub care-ades el arşiţa şi-o scaldă:
Când el e-n preajmă, zâna,-ntr-o clipită,
Se-aprinde ca amiaza cea mai caldă.
El vine şi de straie se despoaie,
Şi gol rămâne-astfel pe malul verde;
A soarelui privire-i de văpaie,
Precum e-a ei pe-Adonis când îl vede.
Zărind-o,-n râu de-ndată el se-afundă:
„O, Zeus, strigă ea, de ce nu-s undă?”

VII

Frumoasă-i draga mea, dar schimbătoare;
Hulub blajin, dar ştiu că m-a minţit;
Gingaşă precum sticla lucitoare;
E ceară moale, fier e ruginit:
Se-ascunde-un crin în purpuri, vrând cinstire:
Mai drept, mai calp nu-i nimeni, nicăire.
Când gura şi-o unea cu gura mea.
Cu născociri cercând să mă dezmierde.
Iubire, sărutându-mă,-mi jura.
Spăimându-mă c-aş fi putut-o pierde;
Şi, printre-mpotrivirile-i cinstite.
Erau cuvinte, lacrimi măsluite.
Ca paiul, de iubire s-a aprins.
Şi tot ca paiul, lesne-n scrum s-a stins:
Zidi iubirea, dar o nărui.
Poftind iubirea, i se-mpotrivi:
Iubită-a fost? A fost o desfrânată?
Rea-n cele bune, bună niciodată.

VIII

Stih şi cântare de s-or înţelege,
Aşa precum doi fraţi ce stau deolaltă,
Atunci iubirea-adâncă-o să ne lege:
Pe unu-l îndrăgesc, tu pe cealaltă,
Dowland ţi-e drag, că mâna lui cea sfântă
Zvon iscă din cereasca-i alăută;
Iar mie Spenser: mintea lui adâncă
Nu e de nicio minte întrecută.
Ţi-e drag s-asculţi cântările urcând
Dintr-a lui Phoibos minunată strună;
Şi mie-mi place-n vrajă să m-afund
Zvonirile pe strune când se-adună.
Un zeu au amândoi, poeţii spun.
Iubiţi de-un domn, prin tine ei rămân.


IX

Zâna iubirii,-n alba dimineaţă
............................................
Era precum hulubul alb la faţă,
De jale pentru-Adonis cel trufaş.
De pe-o colină-naltă îl pândeşte;
Când el cu-ogari şi trâmbiţi se ivi
Ea, binele voindu-i, îl opreşte
Să treacă mai departe de aci.
„Văzut-am, zice,-n codru-ntunecat,
Pe-un tânăr, ce privelişte avană!
Cum coapsa un mistreţ i-a sfâşiat;
Aici, în coapsă,-a fost grozavă rană”.
Şi coapsa-şi dezveli; văzând răni multe.
El a roşit, fugind fără s-asculte.

X

O, floare, la netimp te-ai fost uscat,
Şi mugurii ţi-au smuls în primăvară;
Mărgăritar cu luciul tulburat,
A’ morţii suliţi viaţa ţi-o curmară:
O, rod desprins din ramul înverzit,
Cât toamna încă nu te-a pârguit.
Te jeluiesc, deşi temei nu am:
Nu mi-ai lăsat nimica în diată;
Dar mi-ai lăsat mai mult decât râvneam:
Nu ţi-am râvnit nimica, niciodată;
Prieten drag, să-mi iert tot ce-am râvnit:
Mâhnirea de la tine-am moştenit.

XI

Cu-Adonis, Citereea sta-mpreună
La umbra unui mirt şi-l dezmierda,
Cum o-ncercase Marte vrea să-i spună
Şi cum, la fel, îl încercase ea.
„Aşa mă prinse preaviteazul zeu”,
Şi pe băiat l-a prins frumoasa zeie.
„Aşa mă despuie de straiul meu”,
Şi parcă nurii-n dar ar vrea să-i deie.
„Aşa-mi fură fierbintea sărutare”,
Şi gurii lui îi ia fierbinte vamă;
Când ea-şi căta pierduta răsuflare.
El fuge, darul ei nu-l ia în seamă.
O, draga mea în drum nu mi-a ieşit
Să mă sărute până-aş fi fugit.

XII

Ani gârbovi şi ani tineri nu se-mpacă:
Cei tineri – bucurii, cei gârbovi – teamă;
Cei tineri soare, ceilalţi promoroacă:
Cei tineri vară, ceilalţi nopţi de iarnă.
Cei tineri plini de-avânt, ceilalţi abia suflând;
Cei tineri sprinteni, ceilalţi schilavi:
Cei tineri vâlvătăi, ceilalţi omăt şi sloi:
Cei tineri volnici, ceilalţi firavi.
Cei tineri preaiubiţi, ceilalţi nesuferiţi.
Iubirea mea, ce tânără îmi eşti!
Ani gârbovi, v-oi goni. Păstorule, nu-mi vii?
îmi pare prea-ndelung că zăboveşti.

XIII

Frumseţea-i avuţie trecătoare;
E strălucirea ce păleşte-ndată;
E floarea care-n mugur fraged moare;
Cleştar cu limpezimea tulburată:
Cleştar, lucire, floare, avuţie,
Ce-ntr-o clipită pier pentru vecie.

Averile se pierd pe totdeauna.
Lucirea stinsă nu se-aprinde iar.
Uscata floare-o-nvăluie ţărâna.
Şi nu-ntregeşti din cioburi un cleştar:
De pierzi frumseţea-n veci n-o vei găsi.
Zadarnice-s chin, bani sau doftorii.

XIV

Somn dulce, o, departe stai de mine!
Mi-a spus somn dulce şi l-a alungat,
Şi-n temniţa podită cu suspine
Măsoru-mi chinul meu nemăsurat.
„Drum bun, mi-a spus, pe mâine, deci, acum”.
Cinez cu jalea: drumul nu mi-e bun.

Surâsul ei, din preajmă-i când m-am dus,
Bunăvoinţă sau dispreţ să-nsemne?
De trista-mi surghiunire să-şi fi râs?
Să rătăcesc în preajmă-i să mă-ndemne?
„Să rătăcesc” – ca umbra-ndurerată
Ce chinu-şi ia, răsplata niciodată.

Şi ochii mei spre răsărit privesc,
Şi inima slăviţii zori îi cheamă;
Dar simţurile somnul şi-l gonesc,
Că nu se-ncred în ochi, de bună seamă;
Al Philomelei cânt aş vrea să fie
Asemeni unui cânt de ciocârlie.

Ea zorilor le spune bun sosit
Şi-alungă noaptea,-al viselor izvor
Spre draga mea în zori mă-ndrept grăbit:
în inimă-s nădejdi, în ochi e dor;
Chinu-n alin se schimbă,-alinu-n chin:
Mi-a spus „pe mâine” c-un adânc suspin.

Ar trece noaptea-n zbor de-am fi-mpreună,
Dar clipa o vecie-acum îmi pare,
Şi clipă lângă clipă se adună:
Nu pentru mine urcă-aprinsul soare.
Fugi, noapte – zi-nsorită. Te iveşte:
Luând din noapte, ceasul ţi-l sporeşte.



XV

Un crai avea trei fete: celei mai mândre-anume
I-era învăţătoru-i mai scump ca orice-n lume;
Un brit, însă, mai mândru decât se poate spune,
în cale i-a ieşit.
Iubirea cu iubire a prins să se măsoare:
Pe unul să-l gonească, pe celalt să-l omoare?
Dar cum să hotărască, defel ştiinţă n-are
Nevinovata doamnă.
Pe cine să-l alunge? Durerea-ncrâncenată
O-ncearcă: să câştige nu pot cei doi deodată
Că britu-n pieptu-i poartă o rană-nveninată;
Domniţa n-are leacuri.
Deci pana învinsese războiu-n acea zi:
El, cu-nţelepte daruri, pe fată o răpi
Şi-ajunse, nani-nani, stăpân pe bucurii;
Eu cântul mi-am sfârşit.

XVI

Într-o zi de mai,
Dragostea trecu pe plai
Şi-a zărit zglobiul duh
Zburdând vesel în văzduh;
Şi în frunze de mătase
Vântul nevăzut urcase.
Tânărul, bolnav de moarte,
A chemat vântul să-l poarte.

„Suflă,-i spuse, aprig vânt.
Să-mi aduci izbânzi curând.
Vai! Jurase mâna mea
Dintre spini să nu te ia;
Tinereţea niciodată
Nu-şi va ţine vorba dată;
Şi lui Zevs, când te văzu.
Neam de-arap Iuno-i păru:
El şi-ar da şi nemurirea
Doar să-ţi capete iubirea”.

XVII

Turma mi-e flămândă,
Oaia cea mai blândă
Nu mai vine-n strungă,
Totu-mi merge rău;
Dragostea-i minţită
Şi batjocorită:
Pierde-ntru ispită
Tot norocul său.
Sunt pierdute vechea bucurie
Şi iubirea-mi dragă, Domnul ştie;
Iar credinţei ei de-odinioară
Pe vecie i-a fost dat să piară.
Şi un nenoroc
Fostu-mi-a soroc.
Soarta schimbătoare, blestemată!
Veşnic mincinoasă
Şi necredincioasă
E femeia, pururi neschimbată.
Joc îmi bat de spaimă,
A durerii faimă
Faimă o să-mi dea.
Inima-mi e-o rană:
Ajutoare-şi cheamă,
Chinu-l ia drept vamă
Soarta mea cea rea.
Fluieru-mi sărman tăcut rămâne,
Clopotul dă zvon de-ngropăciune,
Căţelandrii nu mai ştiu să zburde
Şi se trag, fricoşi, pe lângă ciurde;
Inima mi-o frâng,
Şi mă-ndemn să plâng;
Urletele lor neîntrerupte,
Cainica ţărână
Jalnic zvon adună
Ca din pieptul celor morţi în lupte.
Râul a secat,
Cântul s-a curmat,
Frunza nu e verde.
Turma greu jeleşte,
Ciurda se boceşte,
Nimfa se-ngrozeşte
Şi-n desiş se pierde.
Jocurile ce le ştiu ciobanii,
Şi petrecerile lor, sărmanii,
Cântecele ce cu ei le poartă
Au murit, că dragostea e moartă.
Bun rămas, te du!
Niciodată tu
Nu mi-ai dat durerea fară nume,
Corydon nu are
Altă alinare:
Singur, fară nimeni, va rămâne.

XVIII

Mireasa dacă ţi-o alegi
Şi ciuta de-o vei priponi,
Dă-i minţii-mpărăţii întregi,
Şi poftei nu-i da-mpărăţii.
De la-nţelepţi ascultă-un sfat,
Nu de la cel neînsurat.

De vrei să-i spui povestea ta,
Nu-ţi meşteri al tău cuvânt
Crezând că ea nu te-o afla:
C-un hoţ prinzi hoţul mai curând;
De-a dreptul c-o iubeşti să-i spui,
Fiinţa-n slujba ei c-o pui.

Şi nori pe frunte de-o să-i vie,
S-or risipi până spre seară;
Căinţa-i fi-va prea târzie,
Că dorul l-a lăsat să piară;
Şi-şi va dori, până în zori,
Să-i vină dor de zeci de ori.

Şi de te mustră şi te-alungă,
E semn puterea că-ţi încearcă;
Nu o să poată să te-nfrângă
Şi o aud spunându-ţi, parcă:
„Credinţă de-am avea cât voi.
Nu ne-aţi răpune în război”.

Dă ascultare vrerii sale
Şi cheltuie fără codeală
Preascumpe darurile tale.
Dând doamnei tale zeciuială:
Sfarmi cu ghiulele aurite
Cetăţi şi turnuri întărite.

Tu cu credinţă s-o slujeşti
Cinstit să fii, să fii smerit,
Minciuna de nu-i dovedeşti.
Să nu-ţi caţi alta, negreşit.
Nu-i face dar când vremea vine,
Chiar de te-ar zălogi pe tine.

Căci măiestritu-i şiretlic
Privirea lesne-l dibuieşte,
Dar nu va bănui nimic
Cocoşul care le prăseşte.
S-a spus pe drept, de bună seamă,
Că nu al ei nimic nu-nseamnă.

Femeia-mpinge la păcat,
La cele sfinte nu te-mpinge:
Deci tu fii sfânt cu-adevărat
Pe ea când vârsta o atinge;
Sărutul doar dacă ţi-ar vrea,
Alt mire-n locul tău ar lua.

Ajunge câte-am spus: mi-e frică
Iubita că-mi aude cântul;
O să mă mustre ea, adică,
De-o şti ce lung mi-a fost cuvântul;
Dar va roşi, fără-ndoială,
Că i-am dat taina la iveală.

XIX

Rămâi şi fii iubirea mea,
Şi-ntreg desfătu-l vom lua
Din dealuri, văi, vâlcele, lunci.
Din munţii cu poieni şi stânci.

Şi-adesea, de pe câte-un stei,
Privi-vom turmele cu miei.
Cânta-vor păsările-n vale
Dulci şi gingaşe madrigale.

Din flori o să-ţi aştern un pat
Cu trandafiri înmiresmat;
Din mirt cununi să-ţi împletesc
Şi straiul să-ţi împodobesc.

Din iederă o cingătoare
Cu cheutori de chihlimbare;
Acestea de te-or bucura,
Rămâi şi fii iubirea mea.

Răspunsul iubitei:

Dor, lume, tinere de-ar fi,
Păstorii drept dacă-ar grăi,
Acestea, zău, m-ar bucura
Şi-aş sta să fiu iubirea ta.
XX

într-o zi de mai frumoasă,
într-un crâng cu umbră deasă
Şi cu mirt înmiresmat,
Până-ntr-un târziu am stat.
Cântau păsări, zburdau fiare,
Pomi şi ierbi foşneau sub soare;
Bucuria umplea zarea,
Lăcrăma privighetoarea;
Zbuciumându-se de chin.
Pieptul şi-l proptea de-un spin.
Zvonul cântecelor sale
Inima-mi umplea de jale.
„Vai, vai!” se jelea-ntr-un rând,
„Tereu! se-auzea plângând;
Ascultând-o cum jelea,
Plânsul mi-l ţineam abia,
Şi-ascultându-i chinul greu,
Mă gândeam la chinul meu.
„în zadar te tângui – nime
Milă n-o avea de tine:
Pomul nu te-o asculta.
Fiara nu te-o alinta;
Pandion s-a săvârşit,
Neamu-n plumb ţi-a cetluit.
Celelalte păsări cântă
Şi durerea nu-ţi ascultă.
Tot astfel durerea mea
Nime-n seamă nu mi-o ia:
Mincinoasă, ne-a zâmbit
Soarta, şi ne-a jefuit”.
Cei care te măgulesc
în restrişti nu te-nsoţesc:
Vorba zboară ca un fum
Afli greu prieten bun.
Buni prieteni unii-ar fi
Bani cu ei de-ai risipi,
în nevoi când te-o afla,
Nimeni nu te-o ajuta:
Se va spune că e darnic
Cel ce-aruncă bani zadarnic.
Vorbe-ţi vor rosti, dulcege:
„Ce păcat că nu eşti rege!”
Patima ta cea lumească
Pe ei să-i ademenească:
Şi ai poftă de femei?
După poftă-i vor da ei.
Dar când soarta-ţi e-ncruntată,
Slava ei ţi-o surpă-ndată.
De te linguşeau-nainte,
Nu mai iau la tine-aminte;
Dar prietenul cinstit
La nevoie s-a ivit:
El a plâns când tu jeleai,
A vegheat când nu dormeai,
Dar întotdeauna-ţi cere
Parte dintr-a ta durere;
Astfel o să afli cine
Îţi vrea rău şi cine bine.


Pelerinul îndrăgostit

Comentarii

Miscelaneul Pelerinul îndrăgostit (The Passionate Pilgrim), tipărit într-o ediţie in-octavo de W. Jaggard în 1599, cuprinde 20 de poezii, dintre care cele numerotate XV-XX au căpătai ulterior şi un al doilea titlu: Sonete pe felurite note de muzică (Sonnets to Sundry Notes of Musicke).
Categoric shakespeariene sunt doar 5 texte:
I – o variantă a sonetului 138.
iI – o variantă a sonetului 144.
iii – o variantă a sonetului dedicat de Longaville Mariei în Zadarnicele chinuri ale dragostei (IV, 3, 60-73).
V – o variantă a sonetului dedicat de Berowne Rosulinei in Zadarnicele chinuri ale dragostei (IV, 2. 110-123).
XVI – o variantă a versurilor dedicate de Dumain lui Kate în Zadarnicele chinuri ale dragostei (IV, 3. 101-120).
IV, VI şi IX au fost atribuite fie lui Shakespeare, fie lui Bartholomew Griffin.
VIII, XX, probabil şi XVII, au fost scrise de Richard Barnfield.
XI e scris de Bartholomew Griffin.
XIX preia 4 strofe de Marlowe (din Come live with me – Rămâi şi fii iubirea mea) şi o strofă de Walter Raleigh (din Reply – Răspuns).
VII, X, XII, XIII, XIV, XV şi XVIII: nu se cunoaşte autorul.
Furnivall, Quiller-Couch, Chambers şi alţii „ar dori să creadă” că renumitul text XII („Ani gârbovi şi ani tineri nu se-mpacă.”) a fost compus de Shakespeare.
Leon D. Leviţchi

Sumar
















Traduceri de: Mihaela Anghelescu-Irimia, Nicolae Argintescu-Amza, Lucian Blaga, Teodor Boşca, Neculai Chirica, Ion Costin, Ştefan Augustin Doinaş, Tudor Dorin, Dan Duţescu, Mihai Eminescu, Ion Frunzetti, Mihnea Gheorghiu, Taşcu Gheorghiu, Petre Grimm, Leon D. Leviţchi, Maria Moscu, Ion Pillat, N. Porsenna, Mihai. Sebastian, Petre Solomon, Gheorghe Tomozei, Tudor Vianu, George Volceanov, C. D. Zeletin.
Ediţie îngrijită, notă introductivă şi comentarii de Leon D. Leviţchi
Note de Virgiliu Ştefănescu-Drăgăneşti
Coperta şi supracoperta: Val Munteanu
Redactor: Mihaela Dumitrescu
Editura Univers, Bucureşti, 1995
ISBN 973-34-0327-X
